
Notă introductivă 


Prezentul manual, cu titlul Cultură şi comunicare, este destinat studenţilor din anul II de la 
forma de Învăţământ la Distanţă. Manualul a fost revizuit în mod substanţial la începutul 
anului 2008, atât sub raport tematic şi problematic, cât şi în privinţa referințelor critice şi 
bibliografice, care au fost completate şi actualizate. Noul format didactic al cursului a fost 
conceput şi elaborat în acord cu exigenţele şi standardele specifice ale cursurilor ID şi cu 
noua formulă de evaluare a studenţilor, prin intermediul unui test-grilă, susținut online. 


Versiunea actuală a manualului păstrează, în linii mari, structura tematică a manualul 
publicat în 2004 (Filosofia culturii. Cultură şi comunicare, Editura Comunicare.ro), dar 
cuprinde şi numeroase modificări ce privesc datele de ordin informativ, unghiurile de 
abordare teoretică, gradul de problematizare, nivelul analizelor conceptuale şi aplicate. Am 
redus masiv dimensiunile textului, suprimând sau rescriind unele secțiuni, pentru a realiza 
o distribuția mai echilibrată a temelor şi a ideilor pe capitole şi subcapitole şi pentru a 
elimina unele paralelisme cu materia studiată la alte cursuri. 


În forma actuală, problematica abordată în manual şi gradul ei de dificultate sunt mai 
adecvate cu obiectivele specifice ale cursului, cu nivelul de pregătire intelectuală şi cu 
aşteptările studenților din ciclul universitar. În acelaşi timp, am urmărit o mai bună 
sistematizare a materiei, pentru a facilita studierea şi asimilarea ei de către studenţi. Pentru 
unele teme am schițat doar cadrul lor teoretic, fără o dezvoltare analitică a problematicii. 
De asemenea, am recomandat, cu precădere, surse bibliografice accesibile studenților. 


Pornind de la interferența proceselor culturale actuale cu noile forme de comunicare, am 
încercat să ofer studenţilor câteva repere teoretice pentru înţelegerea fenomenului cultural 
contemporan, aflat în conexiune profundă cu dezvoltarea sistemului mediatic. Abordările 
de ordin conceptual şi metodologic sunt completate cu analiza unor fenomene şi tendințe 
ale culturii contemporane, cu scopul de a furniza studenţilor instrumente de cercetare şi un 
ghid pentru a se orienta în universul atît de divers al manifestărilor culturale şi în climatul 
dezbaterilor critice din lumea actuală. 


Cursul a fost elaborat având în vedere specificul şi profilul facultății. Față de registrul 
clasic al disciplinei, am introdus şi am dezvoltat o serie de teme ce privesc specializarea 
studenţilor în domeniul comunicării şi al relațiilor publice: cultură şi comunicare, 
abordarea semiotică şi comunicațională a culturii, caracteristici ale comunicării în diverse 
sfere ale culturii, analiza culturii ca sistem integrat de limbaje simbolice, particularități ale 
comunicării artistice şi ale limbajului artistic, evoluţia stilurilor, impactul mass-media 
asupra universului cultural, dezbaterile privind trăsăturile culturii postmoderne, 
comunicarea şi dialogul intercultural. 


Un obiectiv specific a fost şi acela de a-i pune pe studenți în contact cu fenomenul cultural 
contemporan şi cu dezbaterile privitoare la diverse aspecte ale culturii media. Am abordat, 
astfel, o serie de caracteristici ale culturii de masă, probleme referitoare la raportul dintre 
accesibilitate şi valoare, dintre judecata de gust şi judecata de valare în procesul de 
receptare, cultura de consum şi fenomenul kitsch, violența simbolică, schimbări survenite 
în orizontul de aşteptare şi în structura publicului. 


"Prin cultură, existența se îmbogăţeşte cu cea mai profundă variantă a sa. Cultura este 
semnul vizibil, expresia, figura, trupul acestei variante. Cultura ţine deci mai strâns de 
definiția omului decât conformaţia sa fizică sau cel puţin tot aşa de strâns". 

Lucian Blaga 


“După cum frunza are două feţe: una strălucită, spre soare, alta mai întunecată, întoarsă spre 
pământ (dar foarte însemnată, fiindcă prin aceasta planta respiră şi se hrăneşte zilnic), tot 
aşa viața omenirii are două aspecte: unul teluric — civilizaţia, adică tehnica materială; altul 
ceresc — cultura, sau suma tuturor produselor sufleteşti, prin care omul caută să intre în 
echilibru cât mai deplin cu restul creațiunii şi, în genere, cu universul moral care îl cuprinde. 
Amândouă aspectele acestea sunt inseparabile şi simultane, nu succesive, cum pretinde 
morfologia istorică a lui Spengler”. 
Simion Mehedinţi 


"Pentru prima oară în decursul istoriei omul se raportează numai la sine pe acest Pământ 
„Astăzi trăim într-o lume atât de complet transformată de om încât peste tot întâlnim 
structuri create de om, ne întâlnim, într-o măsură anumită, mereu cu noi înşine”. 

Werner Heisenberg 


"Diversitatea culturilor umane se află înapoia noastră, în jurul nostru şi în fața noastră”. 
Claude Levi-Strauss 


“Dintre toate iluziile, cea mai periculoasă constă în a crede că nu există decât o singură 
realitate. În fapt, ceea ce există sunt diferite versiuni ale realităţii, unele contradictorii, toate 
fiind efecte ale comunicării şi nu reflectarea unor adevăruri obiective şi eterne”. 

Paul Watzlawick 


“Culturile sunt egale din punct de vedere al vocației lor. Mijloacele de care dispun le fac 
inegale”. 
Mircea Malița 


I. INTRODUCERE. CULTURA CA ANSAMBLU DE LIMBAJE SIMBOLICE 


Cultură şi comunicare — două concepte strategice pentru gândirea contemporană 


Ce este cultura? În ce raporturi se află elementele sale definitorii cu registrul atât de variat al formelor 
de comunicare utilizate de om? Ce influență au noile mijloace de comunicare asupra universului 
cultural? De ce nu putem explica procesele caracteristice ale culturii contemporane fără a înțelege 
schimbările impresionante care s-au produs în ultimul timp în sfera tehnologiilor şi a mijloacelor de 
comunicare? Cum se explică faptul că sub impactul acestor noi tehnologii asistăm la o schimbare a 
paradigmelor culturale, la o mutație a valorilor, care semnifică depăşirea modernității şi tranziția spre 
postmodernitate? De ce nu mai este posibilă astăzi o teorie a culturii care să nu aibă ca suport explicit 
şi o teorie a comunicării? Manualul pe care studenții îl au în față încearcă să formuleze unele 
explicații, interpretări şi răspunsuri la această suită de întrebări. 

Pentru a afla răspunsuri la aceste interogatții trebuie să apelăm la disciplinele sociale şi umane 
care au investigat noua realitate culturală şi transformările care au produs-o. Astfel, antropologia 
culturală, axiologia şi filosofia culturii au impus demult teza că, pentru om, cultura, în 
ansamblul ei, reprezintă mediul specific de existență, dispozitivul simbolic prin care societățile 
îşi codifică eforturile de cunoaştere şi îşi interpretează experiența istorică. Teoriile comunicării 
şi ale limbajului, semiotica, hermeneutica, abordările interacționst-simbolice din sociologie 
văd în cultură un sistem organizat de semne, un ansamblu de limbaje simbolice, pornind de la 
ideea că pentru om comunicarea este o trăsătură definitorie. Omul nu-şi poate trăi viața fără a 
încerca să şi-o exprime. 

Procesul de comunicare este vital pentru existența omului şi pentru desfăşurarea 
tuturor activităţilor care produc şi reproduc viața societăților. Este simptomatic faptul că astăzi 
nu se mai poate analiza cultura fără a ne referi la comunicare. Importanța comunicarii pentru 
definirea şi înțelegerea omului şi a culturii a fost sesizată de gânditorii antici şi moderni, dar 
abia în secolul XX, odată cu extinderea comunicării de masă, comunicarea a devenit obiect de 
reflecţie şi de cercetare sistematică pentru disciplinele sociale. Noile orientări filosofice 
consideră că, privită în complexitatea ei structurală, comunicarea este suportul ontologic al 
omului şi al culturii. În fundamentul cultural al unei societăţi se află resortul spiritual şi afectiv 
ce orientează, adesea în forme mai puţin vizibile, opțiunile, deciziile şi comportamentele 
practice ale oamenilor. 

Aşadar, cultura şi comunicarea, în unitatea lor, definesc sintetic modul uman de 
existență şi reprezintă simbolul forţei creatoare a omului. Destinul omului poate fi descifrat 
analizând formele de expresie şi de creație, imensul patrimoniu de valori spirituale şi 
materiale, acumulat în decursul veacurilor, în cadre geografice şi sociale diferite, în societăți 
având legi, instituţii, tradiţii şi structuri variate. Aceste idei au dobândit o relevanţă deosebită 
în ultimele decenii, când factorii de natură culturală sunt invocaţi frecvent pentru explica 
schimbările din diverse domenii. Astfel, politologul american Samuel Huntington, autorul 
faimoasei teze despre “ciocnirea civilizațiilor”, consideră că, în condiţiile de astăzi, „cultura 

contează" atât pentru înţelegerea transformărilor economice şi sociale, cât şi a raporturilor 
geopolitice, fiind o “forță ce deopotrivă devide şi unifică”. De fapt, cultura “a contat” 
dintotdeauna în istoria reală şi în viața societăților, nu doar după încheierea războiului rece. E 
drept că, odată cu dispariţia opoziţiilor bipolare şi a diferenţelor ideologice, au ieşit la iveală în 
mod mai pregnant diferenţele culturale dintre societăţii. Dar, afirmația politologului amercian 
mai conţine şi un înţeles secund, pe care trebuie să-l punem în evidenţă. Este vorba de faptul că 
astăzi cultura “contează” mai mult decât ieri şi în discursurile noastre (filosofice, ştiinţifice, 
sociologice, eseistice, publicistice, literare sau mitice) asupra istoriei şi a societăţii. 

Ideea pe care trebuie să o reținem este aceea că în ultimele decenii cultura a dobândit o 
vizibilitate “teoretică” deosebită. Conceptul de cultură a devenit unul de importanță strategică 
pentru toate disciplinele care studiază universul uman şi social, fiind investit astăzi cu valențe 
explicative multiple. Este o constatare la îndemâna oricărui observator atent al peisajului 
teoretic şi spiritual în care ne mişcăm la începutul acestui secol. Teoreticieni, din varii 
domenii, invocă frecvent în abordările lor, uneori justificat, alteori abuziv, rolul factorilor 
culturali în explicarea şi interpretarea fenomenelor particulare pe care le studiază. O analiză 
epistemologică aplicată ar descoperi că, în vocabularul ştiinţelor sociale actuale, termenul de 
cultură are, probabil, cea mai frecventă utilizare, rivalizând cu termenii de sistem, structură, 
funcție, interacţiune sau schimbare socială. Iar utilizarea termenului de cultură în discursurile 
actuale evocă, atât în reprezentările comune, cât şi în abordările teoretice, universul variat al 
noilor forme de comunicare. Conexiunea dintre cultură şi comunicare, postulată prin teze 
explicite sau evocată prin ocolul unor analogii subînțelese, a ajuns să fie considerată o 
presupoziţie de fond, cu valoare de principiu explicativ, unanim acceptat pentru întregul 
complex al ştiinţelor sociale şi umane. 

Pentru a explica modul în care teoriile asupra culturii s-au întâlnit şi au fuzionat cu 
teoriile asupra comunicării ar trebui să refacem întregul traseu al gândirii şi al culturii 
moderne. Confruntate cu avalanşa schimbărilor ştiinţifice, tehnologice şi politice, dar şi a celor din 
registrul estetic şi spiritual, disciplinele sociale şi umane au redescoperit în ultimele decenii 
importanța culturii şi a formelor de comunicare pentru înţelegerea modului în care societăţile şi 
indivizii acţionează şi reacționează la noile provocări ale istoriei. Este un semn al timpului pe 
care-l trăim. Studiile culturale au relansat teza că valorile au un rol major în practica socială, 
subliniind faptul elementar că oamenii acționează în funcţie de credinţele şi atitudinile lor, de 
ideile, opiniile şi imaginile prin care interpretează stările reale. În această perspectivă, limbajele 
simbolice prin care societăţile şi grupurile umane îşi codifică experienţa istorică au o eficiență 
modelatoare chiar asupra modului în care oamenii îşi organizează viața practică. Structura şi 
funcţionarea societăților, practicile economice, formele politice şi stilurile de viaţă sunt modelate de 
tiparele culturale, de mijloacele de comunicare şi de dispozitivul simbolic prin care indivizii şi 
grupurile îşi construiesc spațiul interacțiunii sociale şi imaginea asupra realității. 

Aceste idei, indiferent de formularea lor, nu au deloc un caracter de noutate. Dimpotrivă, cei 
care cunosc traseele gândirii sociale şi filosofice moderne vor recunoaşte în ele o serie de 
ipoteze, presupoziţii şi locuri comune pe care antropologiile culturale din perioada interbelică 
le-au consacrat prin cercetări empirice şi istorice. Aceste teze au însă o relevanță specială în 

contextul lumii contemporane, când noile tehnologii de informare şi comunicare au schimbat în chip 
radical formele de expresie, limbajele şi practicile semnificante, relațiile dintre societate, economie, 
politică şi cultură, paradigmele ce orientează metodologiile şi strategiile din domeniul cunoaşterii, 
inclusiv modurile de a gândi şi de a interpreta raporturilor geopolitice şi procesele contradictorii ale 
lumii actuale. În lumea comunicării generalizate de astăzi a devenit tot mai vizibil faptul că agenții 
sociali sunt dependenţi de capitalul lor simbolic şi cultural, de imaginile şi intepretările pe care le 
furnizează sistemul mediatic asupra evenimentelor şi proceselor sociale. Potenţialul de 
dezvoltare a societăţilor este pus în conexiuni expresive cu modelul lor cultural şi cu utilizarea 
noilor mijloace de comunicare, iar comportamentele umane sunt tot mai frecvent analizate 
prin termeni de natură culturală (educaţie, valori, mentalități, atitudini etc.). Într-un cuvânt, factorii 
de ordin cultural şi noile mijloace de comunicare au dobândit o importanță strategică în lumea 
contemporană. 

În acelaşi timp, conceptul de cultură şi-a dobândit un loc central în ştiinţele sociale. 
Indiferent de sfera tematică a disciplinelor şi de problemele abordate, referinţele la aspectele 
complexe ale culturii sunt prezente. Atât în istoria reală şi în viaţa societăților, plămădite din 
fapte, acțiuni şi evenimente contradictorii, care formează totuşi un întreg, o totalitate, cât şi în 
discursul nostru (ştiinţific, eseistic, publicistic, literar sau mitic) despre aceste realități, 
intervin masiv factori şi elemente ce aparțin universului cultural. Este vorba de opinii, idei şi 
cunoştinţe (mai mult sau mai puţin elaborate), de credințe, imagini şi simboluri, de valori, 
norme şi atitudini. Aceste elemente formează chiar nucleul culturii. Ele devin active, reale şi 
eficiente în măsura în care sunt exprimate şi cristalizate într-o suită de opere, ce au 
concomitent o funcție simbolică şi o funcție modelatoare, practică şi instrumentală. Aceste 
idei, opinii, credinţe şi atitudini, codificate în opere cu funcție simbolică, dar care se manifestă 
şi în comportamente practice, alcătuiesc universul specific a existenței umane, care este 
universul culturii. Viaţa concretă a oamenilor, dar şi imaginea lor despre realitatea în care 
trăiesc sunt modelate de factori culturali. 

Concluzia este aceea că în lumea contemporană factorii de ordin cultural, în 
compoziția cărora integrăm în chip firesc şi noile forme de comunicare, au dobândit o 
relevanţă deosebită, iar importanţa lor pentru evoluția societăților este mai vizibilă decât în 
alte epoci. De aceea, studierea culturii, care presupune un sondaj în mecanismul interior al 
societăților, are o semnificație deosebită în contextul actual. 


Cultura ca ansamblu de limbaje simbolice 


Conexiunea profundă dintre cultură şi comunicare poate fi considerată una de natură 
ontologică pentru om, întrucât de la începuturile umanităţii şi până astăzi omul se 
singularizează în universul cunoscut prin capacitatea sa de a utiliza limbaje simbolice tot mai 
complexe pentru a se raporta la realitate şi pentru a comunica şi schimba mesaje cu semenii. 
Această trasătură explică, în ultima instanță, viața în comun a oamenilor, caracterul lor de 
ființe sociale şi raționale. Comunicarea este factorul care întemeiază şi menţine societatea, ca 
mediu specific de existență pentru om. Aşadar, comunicarea este o trăsătură definitorie a 
naturii umane şi această ideea a fost documentată elocvent de cercetările antropologice. Dar, 

în capacitatea de a comunica prin limbaje simbolice regăsim şi mecanismul primar şi 
universal al culturii. Formele de expresie culturală se articulează pe suportul formelor de 
comunicare sau în prelungirea acestora. Elementul lor comun este sistemul simbolic. 
„Omul a descoperit, cum se spune, o metodă nouă de a se adapta la mediul său ambiant. Între 
sistemul receptor şi cel efector, care se găsesc la toate speciile animale, aflăm la om o a treia 
verigă pe care o putem descrie ca sistemul simbolic. Această nouă achiziţie transformă întreaga 
viață umană.” 

Ernst Cassirer este cel care a impus în filosofia culturii această nouă perspectivă, 
subliniind cu tărie ideea că omul trăieşte într-un univers simbolic, alcătuit din forme 
lingvistice, imagini artistice, mituri şi cunoştinţe ştiinţifice, univers prin intermediul căruia 
omul semnifică lumea, codifică informaţiile şi le poate comunica semenilor. Sistemul simbolic 
întemeiază comunicarea umană şi universul culturii. Lumea secundă a culturii este un univers 
de semne, iar semnele sunt utilizate pentru comunicare. Pornind de la acest fapt, putem 
înțelege omul în calitatea sa de „animal symbolicum”, fund singura fiinţă care trăieşte „într-o 
nouă dimensiune a realităţii”, care a depăşit utilizarea strict biologică semnalelor, inclusiv 
nivelul primar al limbajului afectiv şi emoţional, pentru a construi sisteme de semne abstracte, 
cum este „limbajul articulat, discursiv”, prin care se raportează în chip mijlocit la realitate. 

„Omul nu mai trăieşte într-un univers pur fizic, ci trăieşte într-un univers simbolic. Limbajul, 
mitul, arta şi religia sunt părți ale acestui univers. Ele sunt firele diferite care ţes reţeaua 
simbolică, țesătura încâlcită a experienţei umane. [...]. Omul nu mai înfruntă realitatea în mod 
nemijlocit, el nu o poate vedea, cum se spune, fața în față. Realitatea fizică pare să se retragă în 
măsura în care avansează activitatea simbolică a omului. În loc să aibă de a face cu lucrurile 
înseşi, omul conversează, într-un sens, în mod constant cu sine însuşi. El s-a închis în aşa fel în 
forme limgvistice, imagini artistice, simboluri mitice sau rituri religioase încât el nu mai poate 
vedea sau cunoaşte nimic decât prin intermediul acestui mediu artificial. Situaţia lui este aceeaşi 
în sfera teoretică şi în cea practică. Chiar şi aici, omul nu trăieşte într-o lume de fapte brute, sau 
confiorm nevoilor şi dorințelor lui imediate. El trăieşte mai curând în mijlocul unor emoții 
imaginare, în speranțe şi temeri, în iluzii şi deziluzii, în fanteziile şi visurile sale”. 

O perspectivă asemănătoare întâlnim şi în concepția lui Lucian Blaga asupra culturii. 
Gânditorul român consideră că omul trăieşte concomitent în două orizonturi şi moduri de 
existență: existenţa în orizontul imediat al lumii sensibile şi existenţa în orizontul misterului. 
Omul are un destin creator şi încearcă să dezvăluie misterul lumii prin actele sale creatoare de 
cultura (limbaj, mitologie, religie, ştiinţă, filosofie, artă etc.), iar acestea au, în mod structural, 
un caracter „metaforic”, revelatoriu, simbolic” . 

Cultura şi comunicarea sunt două feţe ale sistemului simbolic. Condiţia umană poate fi 
definită din diverse perspective: biologică, sociologică, culturală, istorică, religioasă, 
psihologică, economică sau politică. Nu putem ocoli însă un dat fundamental de la care 
pornesc toate aceste definiţii ale ființei umane: capacitatea de utiliza o gamă extrem de 
variată de limbaje simbolice, pentru a codifica şi stoca informaţiile obţinute din experienţa 

practică şi cognitivă şi pentru a le transmite şi comunica semenilor, însoțite de interpretări şi 
semnificații. Unele dintre aceste limbaje sunt „naturale”, alte sunt construite în prelungirea 
celor “naturale”, altele sunt inventate şi “artificiale”. Pe suportul acestor variate forme de 
comunicare se edifică universul complex al culturii. Ca şi cultura, comunicarea reprezintă un 
atribut specific, de ordin ontologic, pentru existența umană. Omul poate fi definit în chip mai 
adecvat prin capacitatea sa de a utiliza concomitent diverse forme de a comunica, de a codifica 
informații, idei şi semnificaţii, de a le tezauriza în limbaje simbolice şi de a le transmite 
semenilor, capacitate prin care poate fi explicată formarea comunităţilor umane şi perpetuarea 
lor, integrarea indivizilor în mediul social, menţinera țesutului complex al vieții sociale, 
precum şi continuitatea procesului istoric. Întregul univers al culturii este un rezultat 
cumulativ al formelor de expresie şi de comunicare pe care omul le-a inventat şi experimentat 
în decursul istoriei. 

Noile abordări ale comunicării, în special modelul organic şi “orchestral”, elaborat de 
şcoala de la Palo Alto, au scos în evidență faptul că omul este o ființă “dialogală”, un 
“participant” activ la procesul de comunicare. Omul este integrat în “anvelopa” comunicării şi 
el “nu poate să nu comunice”, întrucât orice comportament al său are o semnificație şi se 
constituie într-un mesaj pentru ceilalalţi. În acelaşi timp, o serie de discipline cum ar fi 
filosofia culturii şi a valorilor, filosofia limbajului, lingvistica structurală, semiotica şi 
hermeneutica au dezvăluit semnificația antropologică a comunicării, rolul sistemelor de 
semne în codificarea experienţei umane şi în transmiterea ei de-a lungul generaţiilor. 
Concluzia pe care o poate semna gândirea actuală este aceea că a exista ca om însemnă a 
comunica — cu semenii, cu sine, cu divinitatea, cu obiectele şi cu natura, cu tot ceea ce există 
şi cu lumile ficționale create de om. Într-o atare perspectivă, pentru gândirea contemporană, 
“locul transcendentalului kantian (condiţiile de posibilitate) este luat de competența 
comunicativă” S 

“Comunic, deci exist” - aceasta ar fi noua formulă sintetică prin care filosofia actuală 
este ispitită să definească omul. După ce omul a ajuns la înțelegerea faptului că rațiunea este 
trăsătura sa definitorie, o trăsătură esenţială şi universală, ce îi conferă specificitate, identitate 
şi (chiar) unicitate în structura ontologică a lumii cunoscute, rațiunea însăşi, ca subiect pur, 
investigându-se pe sine, a ajuns să se definească drept competență comunicativă, facultate 
mijlocitoare, care leagă gândirea şi acțiunea, individul şi contextul social în care trăieşte. 
Rațiunea umană se percepe şi se înțelege pe sine ca acțiune comunicativă, ca “punerea în 
comun” a sensului şi a referinţei discursului. Comunicarea interpersonală întemeiază atât 
individualitatea oamenilor, cât şi “comunitatea” lor socială. Limbajele, sistemele de semne, 
practicile semnificante şi comunicaţionale, formele de cultură îl mențin pe individ în sfera 
gravitațională a comunității sociale. Experienţa fondatoare a comunicării cu altul precede 
constituirea eului şi înțelegerea de sine. 

A comunica înseamnă faptul primar prin care oamenii, ca ființe raționale, fac schimb 
de mesaje inteligibile şi interacționează complex în spațiul social, care este spaţiul 
intersubiectiv construit prin intermediul comunicării. Astfel, comunicarea este apreciată ca o 
dimensiune antropologică definitorie, fiind un factor fundamental al procesului de umanizare, 

un factor coextensiv istoriei umane. Fiind o realitate fundamentală a vieţii umane, 
comunicarea este şi elementul central al culturii, întrucât aceasta este alcătuită dintr-un 
ansamblu de limbaje şi sisteme de semne. Noile abordări privesc fenomenul comunicării ca 
fiind integrat în substanța vieții sociale şi culturale, aspectele relaționale fiind predominate. 
Comunicarea este un flux de mesaje şi răspunsuri prin care membrii unei comunități 
construiesc, prin interacțiunile la care participă, un sistem de norme, reguli şi valori, prin care 
se raportează unii la alții, la context şi la sensul acțiunilor sociale. 


Universul culturii şi formele de comunicare 


Cultura este universul creat de om prin capacitatea sa de comunicare simbolică. Putem 
astfel vorbi de o corespondenţă între formele culturii şi formele de comunicare. “Omul 
trăieşte într-un univers creat de el însuşi” — iată o propoziție ce poate rezuma axioma la care au 
ajuns disciplinele sociale în încercarea de a defini specificul existenţei umane. Acest univers 
pe care omul şi l-a creat prin activitatea sa practică şi cognitivă poartă denumirera generică de 
cultură. Dar, analizând acest univers, gândirea modernă a introdus o serie de distincţii între 
domeniile şi sferele creației umane. Astfel, conceptul de cultură şi-a păstrat şi sensul generic, 
antropologic, dar a dobândit şi un sens mai precis, mai specializat. Să vedem, sumar, din ce 
este alcătuit acest univers? Din obiecte fizice, instrumente şi bunuri, produse de om, prin care 
îşi satisface trebuinţele materiale, dar şi din alte tipuri de “obiecte”, ce au în mod prioritar o 
funcție simbolică, prin care omul îşi codifică şi tezaurizează cunoaşterea, îşi interpretează 
viața şi îi conferă un sens. Componentele primului domeniu sunt “bunuri” şi “unelte”, în sens 
generic, de la cuţitele paleolitice la maşinile şi calculatoarele de azi, iar cele care alcătuiesc al 
doilea domeniu sunt “limbaje”, sisteme de semne, de la limbile “naturale” ale comunităților 
umane şi de la desenele rupestre până la diversele forme actuale de expresie şi codificare a 
informației. lată că acest univers creat de om conține două domenii relativ bine diferențiate, 
pentru care gândirea modernă utilizează doi termeni specializați semantic: civilizație şi 
cultură. 

Cele două registre ale existenţei umane, deşi au componente şi funcții diferite 
(diferenţiere exprimată şi prin perechea conceptuală civilizație - cultură), sunt solidare şi 
interacționează funcțional în toate actele şi manifestările prin care omul îşi reproduce 
condițiile de viață sau încearcă să le schimbe. Structura duală a universului cultural creat de 
om reproduce structura duală a subiectului uman (trup şi suflet, trebuinţe materiale şi aspirații 
ideale, comportament practic şi comportament simbolic, rațiune instrumentală şi sensibilitate 
artistică, bunuri şi valori, util şi gratuit etc.), fără a putea stabili însă o izomorfie în oglindă 
între cele două emisfere ale vieţii umane. Componentele hard şi soft ale calculatoarelor, 
termeni familiari astăzi, sunt aproximări metaforice ale celor două dimensiuni ale creaţiei 
umane. Diferenţele pe care le putem sesiza între cele două registre ale vieţii umane ne apar 
uneori foarte pregnante, alteori sunt infinitezimale şi nesemnificative, în funcţie de perspectiva 
pe care o adoptăm pentru analiza lor. 

Comunicarea este însă prezentă în chip intrinsec atât în registrul activităţilor ce 
urmăresc ţinte practic-instrumentale (civilizația), cât şi în registrul activităţilor spirituale şi 
expresiv-simbolice (cultura). Comunicarea este o condiţie sine qua non a existenţei umane şi a 
vieții sociale. Ea este liantul, factorul de legătură, țesătura ce-i uneşte pe oameni în grupuri, 
comunităţi, etnii, societăți, state, națiuni, culturi şi blocuri de civilizaţie, până la cel mai înalt 
nivel integrator, cel al umanității, cu întreaga ei desfăşurarea în spaţiu şi timp, atât de diversă 
şi totuşi unitară în datele sale fundamentale. Dualitatea structurală a condiţiei umane o regăsim 
şi în spaţiul comunicării, limbajele umane îndeplinind concomitent o funcţie instrumentală şi o 
funcție simbolică. 

În mediul uman de viaţă sunt încorporate rezultatele activităților creatoare ale omului, 
rezultate acumulate în decursul istoriei. În acest mediu “artificial” sunt exprimate obiectiv şi 
facultățile specifice ale omului, cele care fac din el o ființă singulară în universul cunoscut: 
capacitatea de creaţie, facultatea de a cunoaşte şi de a comunica prin utilizarea simbolurilor, 
de a crea unelte prin care modifică natura şi de a institui norme şi reguli de organizare socială 
potrivit unor valori şi idealuri. Omul este simultan subiect al acţiunii, subiect al cunoaşterii şi 
subiect axiologic, ce valorizează şi apreciază stările reale în funcție de nevoi şi aspirații. Este o 
fiinţă ce acționează, cunoaşte şi instituie semnificații, o ființă în care se întâlnesc ipostazele de 
homo faber, homo sapiens şi homo significans, în relaţie de complementaritate şi de implicaţie 
circulară. Cultura delimitează un domeniu existenţial caracterizat prin sinteza dintre obiectiv şi 
subiectiv, dintre real şi ideal. 

Comunicarea este deci un factor constitutiv al culturii, un factor definitoriu şi 
structural, fără de care nu putem înțelege nici cultura interioară şi subiectivă a indivizilor 
(alcătuită din reprezentări, imagini, idei, scheme mentale, valori, norme, evaluări, atitudini), 
nici cultura unei societăţi. Comunicare înseamnă, în acest înţeles antropologic şi sociologic, un 
permanent schimb de informaţii, mesaje şi semnificaţii între indivizi, grupuri şi societăți, prin 
diverse limbaje (lingvistice şi nonlingvistice), care sunt înțelese de membrii unei comunităţii 
sociale în măsura în care aceştia cunosc şi utilizează coduri comune. Din această perspectivă 
putem înţelege şi tezele afirmaţia potrivit căreia comunicarea este esența vieţii sociale a 
omului, întrucât viața în comun, interacțiunile practice ale vieții, stocarea informațiilor şi 
transmiterea moştenirii sociale către noile generaţii nu ar fi posibile fără existența multiplelor 
forme de semnificare şi de comunicare. 

Domeniile fundamentale ale culturii (religia, ştiinţa, arta, morală, educația, formele de 
expresie şi practicile simbolice) por fi privite şi ca forme specifice de comunicare umană. 
Religia, în variatele sale manifestări, poate fi privită, în ultima instanță, ca o formă complexă 
de comunicare dintre om şi divinitate, dintre om şi transcendență, prin texte fondatoare, prin 
mituri, rituri, rugăciuni şi simboluri, dar şi prin instituții specializate (bisercii), care sunt 
responsabile de organizarea practică a acestei comunicări simbolice. La fel, ştiinţa, ca demers 
rațional şi specializat de cunoaştere, reprezintă un „dialog” între om şi natură, o încercare a 
omului de a descifra şi de a traduce în limbaj uman secretele naturii, deci un mod de a adresa 
“întrebări” naturii, de-a o chestiona şi de a codifica “răspunsurile” primite de cercetător într-un 
limbaj anumit. În fine, educaţia, ca sistem cultural central pentru orice societate, reprezintă în 
esență modalitatea de a comunica noilor generații achizițiile practice şi spirituale anterioare, 
experiența, valorile, modele de gândire şi acțiune, ideile şi tezaurul de cunoaştere pe care le-a 
acumulat umanitatea în decursul istoriei. 

Cât priveşte vocația comunicativă a artei, aceasta este de domeniul evidenţei. Dansul, 
muzica, artele vizuale, ornamentica, teatrul, literatura, filmul — toate sunt, în acelaşi timp, 
forme de expresie culturală şi forme de comunicare. Ele au un statut special şi privilegiat în 
spaţiul culturii şi al comunicării. Construind universuri imaginare, arta este o formă simbolică 
de a comunica stări sufleteşti, emoţii, sentimente şi mesaje complexe despre condiția umană. 
G. Călinescu a formulat una dintre cele mai expresive şi mai profunde definiţii ale poeziei 
(poezia poate fi luată ca model paradigmatic al artei), definiție ce subliniază specificul 
limbajului artistic tocmai dintr-o perspectivă comunicaţională: 

“Poezia este un mod ceremonial, ineficient de a comunica iraționalul, este forma goală a 
activității intelectuale. Ca să se facă înțeleşi, poeții se joacă, făcând ca şi nebunii gestul 
comunicării fără să comunice în fond nimic decât nevoia fundamentală a sufletului omenesc de a 


: oa) 
prinde sensul lumii”. 


În această paradoxală definiţie sunt prezente, în mod sugestiv şi metaforic, aproape 
toate trasăturile specifice ale comunicării artistice. Conceptele fundamentale sunt cele de 
comunicare, sens şi înţelegere, precum şi conceptul de “irațional”, invocat de autor pentru a 
sublinia faptul că arta explorează cele mai profunde trăiri umane şi încearcă să surprindă 
metaforic “misterul” lumii. Arta este, în sensul ei universal, un mod de a încifra simbolic 
experiența umană şi de a comunica un mesaj care să producă în subiectivitatea receptorilor o 
emoție complexă. 


Utilizări adecvate şi abuzive ale termenului de cultură 


Înainte de a aborda problema definirii culturii e instructiv să ne referim, printr-o privire 
panoramică, la utilizările tot frecvente ale termenului în discursurile actuale. Vom observa că 
asistăm la o dilatare semantică a semnificațiilor atribuite culturii, semnificaţii care devin tot 
mai “deschise” şi mai vagi, adesea contradictorii, în măsura în care zonele referențiale pe care 
le vizează se întind de la sistemele de valori ale unei societăţii şi de la creaţiile sale simbolice 
şi spirituale până la aspecte ce privesc modul de viaţă şi comportamentele practice. 

Pe acest traseu, coborârea culturii în cotidian înseamnă şi o diluare a ideii de cultură, o 
“topire” a ei în plasma indistinctă a vieţii practice. Într-un tratat de specialitate, autorul 
capitolului “Cultura”, Bernard Valade, susține că, datorită unor utilizări abuzive şi a 
multitudinii de sensuri pe care le-a adiționat în diverse tradiţii de gândire, cultura a ajuns azi 
“un concept ambiguu” care se referă concomitent la aspecte contradictorii, spirituale şi 
materiale; în consecinţă, orice tentativă de a pune ordine în această “junglă conceptuală” este 
sortită eşecului. După opinia autorului, având în vedere această deruntantă proliferare a 
înţelesurilor sale, conceptul de cultură a ajuns să exprime mai degrabă o “confederație” de 
sensuri, în care “practicile culturale cele mai sumare” stau alături de “elaborările conceptuale 
cele mai înalte”, 

Într-adevăr, după cum voi arăta, este tot mai greu să ne descurcăm în hățişul acestor 
definiții şi sensuri, având în vedere că termenul de cultură este asociat, uneori în mod adecvat, 
alteori abuziv, cu noi câmpuri semantice, fapt care duce la o “confuzie conceptuală” atât în 
discursurile publice, cât şi în abordările cu pretenții ştiinţifice.” Lumea contemporană, în curs 
de globalizare, işi găseşte un echivalent metaforic şi în aceste confuzii şi hibridări 


f George Călinescu, Principii de estetică, București, Editura pentru literatură, 1968, pp. 72-73. 


8 ; > 
Bernard Valade, capitolul „Cultura”, în vol. Tratat de sociologie (coord. Raymond Boudon), Bucureşti, 
Humanitas, 1997, pp. 521-522. 


d Denyis Cuche, Noțiunea de cultură în ştiinţele sociale, Institutul European, Iaşi, 2003, pp.140-141. 

conceptuale.’ Este greu să operezi cu distincții şi clasificări conceptuale clasice când ne 
referim la universul cultural contemporan, marcat de încrucişarea unor influențe diverse, de 
hibridări şi combinări de idei, credințe, atitudini şi stiluri. 

Totuşi, uneori cu îndreptăţire, sfera conceptului de cultură a fost extinsă şi asociată cu 
o serie de procese caracteristice ale lumii contemporane şi cu domeniile specifice ale vieții 
sociale. Aşa s-au impus conceptele de cultură de masă, cultură media şi cultură postmodernă, 
multiculturalism şi comunicare  interculturală, precum şi conceptele de cultură 
organizațională şi cultură politică. Ele sunt utile şi operaționale pentru definirea şi înțelegerea 
schimbărilor pe care le trăim. 

De exemplu, cultura este asociată astăzi într-un mod nou cu economia, cu dezvoltarea 
socială şi cu formele de exercitare a puterii politice. Spre deosebire de perspectiva unor 
teoreticieni moderni care vedeau în cultură o sferă a ideilor şi a creațiilor ideale, sferă 
autonomă față de interesele, acţiunile şi modurile de viaţă ale oamenilor, într-un cuvât față de 
sfera vieţii practice, astăzi cultura este văzută ca o resursă fundamentală a dezvoltării sociale, 
ca o componentă a puterii, ca o dimensiune definitorie a organizaţiilor, a modului de viaţă şi a 
comportamentelor practice ale indivizilor şi grupurilor. Descoperirile ştiinţifice şi 
perfecționarea tehnologiilor au revoluționat modul de a produce bogăţie, astfel că Alvin 
Toffler vorbeşte de noul tip de “economie suprasimbolică”, în care procesarea informaţiei şi 
comunicarea devin forţe hotărâtoare. Teoreticienii vorbesc azi cu temei despre puterea 
culturală a unei societăți, înțelegând prin aceasta ansamblul activităţilor care vizează 
cunoaşterea şi comunicarea, creația valorilor, educaţia şi învăţarea noilor coduri ale vieții 
spirituale, procesarea informaţiilor şi formarea deprinderilor de a le utiliza etc. Aceste 
activități au devenit o componentă esențială a dezvoltării sociale şi a puterii, alături de puterea 
economică. În lumea actuală, marcată de extinderea comunicării şi de globalizarea pieţelor, 
potențialul cultural al unei societăți dobândeşte o relevanță deosebită, fiind un suport 
incontestabil pentru inovaţia creatoare şi pentru adaptarea oamenilor la noile provocări ale 
modernizării economice. Este semnificativ faptul că în discursul teoretic şi politic de azi s-au 
impus deja abordări care asociază strâns puterea economică a societăților cu puterea lor 
informaţională, cu puterea mediatică şi simbolică. Toţi aceşti termeni exprimă dimensiuni şi 
implicaţii specifice ale noilor forme de expresie şi de manifestare culturală. 

Fenomenul cultural este cercetat intens în ultimele decenii de o serie de discipline 
sociale şi umane, cu un aparat metodologic nou. Comportamentul uman este tot mai frecvent 
explicat prin recurs la date culturale, la valori, mentalități şi atitudini. Liniile de orientare 
istorică a societăţilor sunt puse în dependenţă de stocul lor cultural, gruparea geopolitică a 
statelor este şi ea redefinită după criterii de oridin cultural. În numeroase abordări ale lumii 


x O listă a utilizărilor de care beneficiază astăzi termenul de cultură (dacă cineva ar am încerca să facă un astfel 
de inventar) ar fi interminabilă: cultură primitivă, arhaică, antică, medievală, remascentistă, modernă şi 
postmodernă, cultură ştiinţifică, religioasă, artistică, literară, muzicală, cultură europeană, occidentală, asiatică, 
bizantină, islamică, africană, apoi cultură franceză, italiană, germană, japoneză, română — şi aşa mai departe, 
pentru fiecare cultură etnică şi națională —, apoi cultură politică, economică, organizațională, cultură socială şi 
individuală, cultură de elită, cultură de specialitate, cultura populară, cultura minoră şi majoră, cultură de masă, 
cultură de consum, cultură media, până la termenii ce se referă la subculturile aparținând diverselor grupuri 
sociale, profesionale sau marginale (cultura rurală şi urbană, cultura țărănească, cultura clasei de mijloc, cultura 
burgheză şi cultura proletariatului, culturile locale, cultura rock, cultura hip-hop, cultura de cartier etc.). 

contemporane se vorbeşte de factorii noneconomici ai dezvoltării, factori ce privesc educaţia, 
cunoaşterea şi noile mijloace de comunicare, schimbarea mentalităților, a culturii 
organizaționale şi politice. Comportamentul economic al grupurilor sociale şi al indivizilor 
este orientat de valori, atitudini şi motivații ce îşi au sursa în structura culturală a indivizilor, 
în mediul lor cultural. Astfel, conceptele de cultură politică şi cultură organizaţională au 
devenit teritorii noi de investigaţie interdisciplinară. Geopolitica este completată azi de 
abordări ce iau în calcul aceşti noi factori, astfel că sunt utilizaţi tot mai des termeni precum 
“geoeconomie” şi “geocultură”. În sfârşit, întâlnim frecvent termeni precum război 
informaţional, psihologic, mediatic, cultural, violență simbolică, manipulare etc. — termeni 
care nu pot fi înţeleşi fără recursul la diferite procese şi strategii de ordin cultural. 

Probleme ce erau dezbătute până mai ieri doar cu referire la spaţiul cultural (criza 
valorilor, tensiunea dintre tradiție şi inovaţie, schimbarea paradigmelor ştiinţifice şi a formelor 
de expresie artistică etc.) au devenit teme ce au acum o extensie semnificativă în elaborarea 
proiectelor de dezvoltare, în analiza sociologică şi geopolitică a realităților din lumea 
civilizației postindustriale. Problemele dezvoltării sociale sunt investigate tot mai mult prin 
mecanisme de ordin cultural (sistemul mediatic şi extinderea culturii de masă, diversificarea 
stilurilor de viață şi a formelor de expresie, fenomenele de manipulare mediatică, şocul 
viitorului, decalajul uman, relația dintre noua lume a complexității şi capacitatea noastră 
limitată de a-i face față, caracteristicile culturii postmoderne). 

Cultura contemporană parcurge un amplu proces de schimbare a structurii sale 
interioare, a viziunii spirituale şi a formelor stilistice. Teoreticienii vorbesc de o schimbare de 
paradigmă culturală, în care includ atât schimbările generate de noile teorii ştiinţifice şi de 
formele postmoderne ale artei, cât şi apariţia şi răspândirea, prin intermediul sistemului 
mediatic, a culturii de consum. Conceptele de informaţie, comunicare, limbaj şi imagine sunt 
noi continente subsumabile conceptului de cultură. Conceptele de civilizaţie postindustrială, 
de civilizație a imaginii sau de postmodernism nu pot fi înțelese fără referinţe explicative şi 
analize aplicate cu privire la noile mecanismele ale creației spirituale, la strategiile de 
cunoaştere şi de acțiune ale comunităților umane, angajate acum concomitent în proiectul 
integrării lor economice şi în cel al diferenţierii lor culturale. Cultura postmodernă a devenit o 
temă predilectă, intens abordată de disciplinele sociale şi filosofice. Asistăm la o transformare 
a viziunilor ştiinţifice şi artistice, la o schimbare de fond a mentalităților sociale şi a 
conduitelor culturale. Am dedicat câteva capitole din prezentul curs pentru analiza şi 
explicația acestui fenomen. 

În condiţiile actuale, puterea culturală se convertește în putere politică, iar bătălia 
pentru dezvoltare este şi o bătălie pentru stăpânirea informaţiei ştiinţifice, pentru prestigiu şi 
recunoaştere socială. Recunoaşterea locului pe care îl are o cultură națională în tabloul culturii 
universale este dependentă de aceste centre de legitimare şi consacrare. Imaginea unei țări 
conţine indiscutabil şi referințe la patrimoniul său de cultură. Cultura reprezintă pivotul 
identității naţionale, iar gradul de răspândire a culturii naționale este dependent nu numai de 
valoarea intrinsecă a creaţiilor sale, ci şi de dispozitivele instituţionale, tehnice şi logistice pe 
care le poate mobiliza pentru difuzarea şi universalizarea acestor creaţii. 

Impactul sistemului mediatic asupra culturii şi expansiunea culturii de consum 
reprezintă un alt câmp problematic major al disciplinelor care studiază fenomenul cultural 
contemporan. Cultura de consum reprezintă o caracteristică a lumii contemporane, dar şi o 
provocare la care societăţile caută răspunsuri adecvate. Această cultură de consum provoacă 
mutații negative în structura valorică a conştiinţei şi în comportamentul oamenilor. Sub forma 
divertismentului industrializat, ea alterează personalitatea umană şi gândirea critică, reprezintă 
adesea o formă de violență simbolică, de manipulare a indivizilor, de stimulare a impulsurilor 
şi a conduitelor antisociale. Potenţialul negativ al acestei culturii de consum este semnalat şi 
analizat cu instrumente ştiinţifice (dar şi cu sentimentul că ne aflăm în faţa unui grav pericol) 

de noile teorii asupra culturii. 

În concluzie, cultura a devenit un concept universal pentru întregul câmp al 
cunoaşterii şi al abordărilor teoretice ale lumii actuale. Prin analogie cu ideea de valență din 
chimie, ce defineşte capacitatea de combinare şi asociere a unor elemente, putem spune că 
termenul de cultură are astăzi gradul cel mai ridicat de valență în ştiinţele sociale, întrucât 
poate intra în toate combinațiile explicative ale vieții sociale, de la cele care privesc sistemul 
economic şi politic, instituțiile, organizațiile şi mentalitățile, până la cele care privesc viața 
practică în aspectele ei prozaice şi cotidiene, modul de viață, consumul, ritualurile publice şi 
comportamentele. Cultura a devenit un fel de “termen mediu” al oricărui silogism al ştiinţelor 
sociale, un factor mediu al cauzalităţilor sociale, la nivel micro şi marcosocietal. 

II. ABORDĂRI, DEFINIȚII ŞI SENSURI ALE CULTURII 


1. CULTURA CA DOMENIU EXISTENȚIAL ŞI CA DOMENIU DE CERCETARE 


Cultura — un domeniu nou pentru disciplinele sociale 


Conceptul de cultură este un produs al gândirii moderne. El a intrat în vocabularul 
disciplinelor umaniste şi în perioada luministă (secolul al XVIII-lea), când a fost utilizat 
pentru a defini achiziţiile cunoaşterii în decursul istoriei, sfera creației de idei şi a valorilor 
artistice, dar şi tradiţiile, modurile de gândire şi obiceiurile particulare ale diverselor 
comunități umane. Prin extinderea relaţiilor comerciale dintre diferite zone ale lumii, în urma 
descoperilor geografice, şi prin inventarea tiparului, epoca modernă a amplificat modalitățile 
de comunicare, raporturile practice dintre societăți şi culturi, a intensificat schimburile de 
bunuri, idei şi valori, formele de interacțiune şi de cooperare dintre acestea. În acest nou 
context social şi istoric, gândirea modernă a conferit conceptului de cultură două sensuri 
diferite: ansamblul creaţiilor materiale şi spirituale ce definesc condiția umană, în general, şi 
ansamblul creațiilor ce definesc modul de viață, valorile şi tradițiile specifice ale unei 
comunități umane particulare. Deci, sensurile conceptului de cultură au oscilat mereu între 
două sisteme de referință, care privesc raportul dintre unitate şi diversitate, dintre universal şi 
specific. Astfel, conceptul de cultură este el însuşi un produs al întâlnirilor practice dintre 
culturile particulare, rezultatul cunoaşterii reciproce şi al interdependenţelor dintre societăți, 
fenomen care, fără a lipsi în stadiile anterioare, s-a amplificat în epoca modernă şi 
contemporană. 

"De-a lungul întregii sale istorii, omul a fost doar vag conştient de existenţa culturii şi chiar acest 
grad de conştiinţă l-a datorat numai contrastelor dintre obiceiurile propriei societăţi şi obiceiurile 
societăţii cu care s-a întâmplat să intre în contact. Astfel că una dintre cele mai importante 
realizări ştiinţifice ale timpurilor moderne a fost recunoaşterea existenței culturii”. n 


Într-un fel asemănător stau lucrurile şi cu noțiunea de civilizație, care s-a impus tot în 
Epoca Luminilor, când progresele tehnice, ştiinţifice şi economice, abordările raționale, 
dezvoltarea vieţii urbane, a comerțului şi a transporturilor, formarea statelor centralizate în 
spațiul occidental şi afirmarea ideilor politice de esență democratică au schimbat scenografia 
şi substanţa vieţii sociale. În felul aceasta au devenit mai vizibile diferenţele noului tip de 
societate față de fizionomia epocii medievale, cu fragmentările ei politice, cu economiile 
naturale şi cu stratificările ei sociale, cu dominantele ei rurale, despotice şi religioase. Treptat, 


11 A g A : E 0 ei E : iai 
Ralph Linton, Fundamentul cultural al personalității, Bucureşti, Editura Ştiinţifică şi Enciclopedică,1968, p. 

civilizația a început să fie asociată cu dezvoltarea cunoaşterii şi a industriei, cu extinderea 
tehnologiilor şi a noilor mijloace de transport, comunicaţie şi comerţ, cu alcătuirile politice 
democratice şi moderne, cu noile moduri de viață şi de comportament. În felul acesta, un tip 
istoric de civilizație (civilizaţia occidentală) a fost identificat treptat cu civilizația ca atare. 

Cercetarea sistematică a culturii s-a cristalizat însă în a doua jumătate a secolului al 
XIX-lea şi a dobândit un loc central în agenda problematică a disciplinelor filosofice şi socio- 
umane la începutul secolului XX. Epoca modernă a inaugurat o schimbare fundamentală în 
mediul de viață al umanităţii, prin extinderea civilizaţiei de tip industrial, care a dus la 
instaurarea unor noi moduri de viață, la impunerea unor noi forme de gândire, de expresie şi 
de creaţie. Acestea au solicitat noi abordări teoretice şi ştiinţifice. Epoca modernă, prin 
formele ei noi de producție şi organizare socială, prin dinamismul creației culturale (ştiinţifice 
şi artistice, în primul rând), dar şi prin noile mijloace de comunicare şi difuzare a valorilor, a 
impus o ideea fundamentală: omul trăieşte într-un univers creat de el însuşi, care este în 
esență un univers simbolic, o lume de forme şi limbaje prin care omul îşi traduce experienţa 
practică şi cognitivă, prelucrează informaţia şi elaborează proiecte de acţiune. Cum să 
numim acest univers şi aceste activități definitorii pentru condiția umană? Societate, mediu 
social, natură umanizată, raționalitate, mediu tehnic, gândire simbolică? Un singur termen a 
fost găsit pentru a defini sintetic acest univers: cultura. 

Abordările filosofice şi ştiinţele socio-umane au surprins şi au concepualizat această 
schimbare. Pentru teoreticieni a devenit tot mai evident faptul că omul este o ființă creatoare, 
că mediul său specific de existență este rezultatul creației sale, că nucleul vieții sociale este 
reprezentat de creaţia de valori. Activitatea umană se concretizează în creația de valori. 
Aşadar, lumea omului este alcătuită din valori create de om, prin care el îşi satisface diverse 
nevoi şi aspirații. Cultura este un sistem de valori — iată un alt loc comun al teoriilor. Aceste 
valori se exprimă în manifestări practice şi simbolice, în opere culturale (limba, forme 
simbolice, ştiinţa, arta, religia, dreptul, morala etc.). Deci, esenţa existenţei umane poate fi 
dezvăluită prin analiza culturii şi a valorilor create de om în decursul timpului şi în diverse 
ipostaze sociale. În acest context s-au născut antropologia culturală, filosofia valorilor şi 
filosofia culturii, ca discipline ce studiază ansamblul creațiilor prin care omul îşi construieşte 
un mediu specific de existență. În această constelație de discipline care studiază universul 
specific al wexistenţei umane, filosofia culturii are statutul metateoretic, de disciplină 
integratoare în raport cu abordările specializate, ce vizează domenii particulare ale valorilor şi 
creației umane (ştiinţa, arta, religia etc.). 

Filosofia culturii se intersectează cu o serie de discipline care studiază fenomenul 
cultural din perspective particulare sau cu metodologii specifice: sociologia şi psihologia 
culturii, teoria valorilor, teoria comunicării, disciplinele etnologice şi atropologice, filosofia 
limbajului, semiotica etc. Faţă de toate acestea, filosofia culturii aduce o perspectivă 
integratoare şi de ordin filosofic. Filosofia culturii se interferează substanţial cu antropologia 
culturală, disciplină care s-a constituit pe terenul cercetărilor etnografice şi etnologice în 
secolul al XIX-lea. Dar cele două discipline nu se confundă. Diferenţele țin de perspectiva de 
cercetare şi de interpretare. Filosofia culturii pune accentul pe dimensiunea axiologică a 
culturii, pe corelația dintre creaţie, valoare şi stil cultural, pe raportul dintre principalele forme 
culturale; antropologia este o disciplină ce pune accentul pe cercetarea pozitivă a realităţilor în 
care s-au întruchipat aceste valori, pe corelaţiile genetice şi funcționale dintre structurile 
sociale, instituţii şi practici culturale. Utilizarea termenului de antropologie este azi acceptată 
în toate ţările pentru disciplina care studiază în ansamblu evoluţia societăților umane şi a 
culturii, în unitatea şi varietatea lor tipologică şi istorică. Antropologia s-a constituit ca un 
demers de sinteză în urma cercetărilor ce priveau formele arhaice sau primitive de cultură, 
(folcloristică, etnografie, etnologie). Apariţia antropologiei a fost legată de studierea 
societăților “fără istorie”, care nu cunosc scrisul sau în care predomină comunicarea orală. 

Totuşi, în abordările mai recente, după cum precizează Claude Levi-Strauss,” 
antropologia este văzută ca o treaptă teoretică ce include etnografia şi etnologia, ca momente 
ale cercetării. Acelaşi punct de vedere este adoptat şi de autorii unui dicționar de specialitate. 
“Termenii de etnografie, etnologie şi antropologie vor caracteriza de aici înainte trei etape, 
autonome şi inseparabile totodată, ale unuia şi aceluiaşi demers de ansamblu”? Etnografia 
corespunde fazei de culegere şi inventariere a datelor specifice culturii unui popor, iar 
etnologia realizează primii paşi spre o sinteză sistematică a acestora. Antropologia, prin 
mijloacele ei de comparație, generalizare şi elaborare teoretică, este privită ca o disciplină de 
maximă cuprindere teoretică, aspirând spre o cunoaştere generală a omului. 

Preluând locul privilegiat al ontologiilor tradiționale, filosofia culturii şi demersurile 
de antropologie culturală au "descoperit" diversitatea istorică, socială şi psihologică a 
umanului, pluralitatea modurilor de a trăi şi înțelege viața, fizionomiile spirituale diferite pe 
care le implică subiacent culturile. Definind omul prin cultură, gândirea filosofică modernă a 
impus ideea că omul produce "lumi" culturale diferite. Pe măsură ce varietatea istorică şi 
morfologică a culturilor a dobândit relevanță în spațiul teoretic al disciplinelor sociale şi 
umane, a început şi căutarea obsedantă a "universaliilor" menite să dea seama de unitatea 
omului, dezintegrată acum în caleidoscopul înfățişărilor sale deconcertante. 

Modelele teoretice avansate însă pentru a lămuri dualitatea structurală 
unitate/diversitate sunt ele însele dependente de contextul istoric şi cultural în care au fost 
elaborate, de caracteristicile pe care le au societățile din care provin teoreticienii culturii, cei 
care se transformă în "observatorii" ai culturilor supuse investigației. Pentru că, e un fapt 
dovedit, teoriile asupra culturii preiau în dispozitivul lor conceptual mesajul interior al culturii 
particulare în care apar. Ele exprimă, altfel spus, şi poziția existențială şi istorică a respectivei 
culturii faţă de alte culturi. După cum vom vedea, antropologiile moderne ale culturii au 
preluat structurile dihotomice din ontologiile tradiționale occidentale, sub presiunea spirituală 
a cărora s-au format. 


Teme şi concepte fundamentale 
Filosofia culturii are ca obiect central determinarea sensurilor care sunt ataşate ideii de 
cultură, analiza structurii morfologice a culturii şi a raporturilor dintre formele de creaţie 
culturală. Ea investighează un câmp problematic amplu, care s-a constituit prin diverse 
abordări teoretice şi în care se pot trasa câteva dominante: 
e Raportul dintre cultură şi natură, semnificațiile culturii pentru existența omului; 
e Analiza creaţiilor umane din perspectiva axiologică, adică din perspectiva valorii pe care 
le-o acordă indivizii şi societățile; 
e Raportul dintre cultură şi civilizație, dintre înfăptuirile materiale, instrumentale şi creaţiile 
de ordin spiritual; 

e Analiza culturilor ca sisteme integrate de valori şi forme de expresie, între care se 
manifestă solidarități şi corespondențe ce pot defini anumite configurații culturale distincte 
(epoci, stiluri, curente culturale etc.). 


e Evoluţia istorică a tipurilor de culturii, raportul dintre schimbarea socială şi schimbările 
din sfera culturii, tensiunea dintre tradiţie şi inovaţie; 


e Raportul dintre unitate şi diversitate în câmpul culturii, dintre diversele tipuri de identități 
(etnice, naționale, sociale etc) şi formele de universalizare istorică; 

Problema fundamentală a disciplinei, după cum vom vedea, priveşte definița culturii. 
Ce este cultura? Pentru a o defini s-au impus alte concepte majore: creație, valoare, simbol, 
stil, limbaje, comunicare, model cultural, pattern cultural, personalitate umană etc. Interesul 
pentru studierea culturii s-a născut în jurul a două concepte fundamentale: valoare şi stil. 
Primul concept vizează semnificaţiile pe care le au creaţiile umane într-un context dat, iar al 
doilea unitatea formelor de gândire şi de expresie. Ulterior, la acestea s-au adăugat şi alte 
concepte şi realităţi studiate: forme simbolice, limbaje, forme de comunicare, sens, 
semnificație, interpretare etc. 

Conceptul de cultură a început să fie utilizat tot mai frecvent în decursul secolului al 
XIX-lea, odată cu formarea noilor discipline sociale. El a fost asociat cu cel de civilizație, 
impus încă din secolul al XVIII-lea, pentru a semnifica progresul cunoaşterii şi al societății pe 
baza extinderii gândirii raționale şi a mijloacelor tehnice de ameliorare a condiţiei umane. 
Opoziția dintre civilizație (semnificând progresul uman) şi “barbarie” (semnificând faza 
medievală sau fazele primare ale istoriei umane) a funcționat în epoca Luminilor ca o 
polaritate fundamentală, însoțită de polaritatea modern/arhaic, sau modern/premodern. 
Specializarea semantică a celor doi termeni s-a produs după perioada romantismului, când au 
fost descoperite literaturile populare, folclorul, elementele de cultură aparținând civilizaţiilor 
rurale. 

Din spațiul artistic, unde definea mai ales particularități ale expresiei şi ale limbajului, 
conceptul de stil a fost generalizat şi folosit cu extensie la întregul câmp cultural. Baza acestei 
extinderi se află tot în cercetările de filosofie a culturii, care au dezvăluit că în spatele 
modificărilor de limbaj ale curentelor artistice (romantism, realism, impresionism, simbolism, 
expresionsim etc.) se află o modificare mai profundă, de atitudine spirituală şi viziune asupra 
lumii. În această accepţiune largă, conceptul de stil defineşte unitatea manifestărilor spirituale 
dintr-o epocă sau dintr-o cultură anumită. Din perspectiva stilurilor, culturile au început să fie 
privite ca organisme, cu numeroase corespondențe subterane între ştiinţă, artă, religie, 
principii morale şi politice, mentalități şi atitudinii fundamentale față de om, natură, spațiu, 
timp etc. 

Această accepțiune a fost impusă în studiul culturii de Fr. Nietzsche, prin distincția 
dintre “apolinic” şi dionisiac” ca două structuri spirituale şi stilistice din cultura greacă, apoi 
de Leo Frobenius şi Osvald Spengler, care au diferențiat stilurile culturale în funcție de un 
“sentiment spațial”. O contribuţie decisivă în elaborarea conceptului de stil au avut-o noile 
studii de istoria şi teoria artei (iniţiate Alois Riegl (1858-1905), 4 Wolfflin, Worringer, Max 
Dvorak) care au consacrat o metodologie comparativă de cercetare a operelor individuale, 

integrându-le în contextele spirituale care le-au generat, grupându-le astfel în diverse tipologii 
stilistice. Conceptul de stil a fost reelaborat în gândirea românească de Lucian Blaga, care îl 
fundamentează pe categoriile inconştientului colectiv, care determină unitatea şi înrudirile 
profunde dintre manifestările spirituale (artă, ştiinţă, filosofie). Stilul devine astfel un concept 
central, ca factor de diferențiere, în abordarea culturii şi a modurilor de expresie. 


Sensuri etimologice, istorice şi contextuale 


Termenul de cultură a fost preluat de mai toate limbile moderne din limba latină, unde 
cuvântul “cultura ” avea înţelesul primar de cultivare a pământului, dar acest sens a fost extins 
şi a ajuns să definească şi activitatea de cultivare a spiritului, cu sensul larg de educaţie, de 
formare a spiritului şi a sufletului, de instruire şi de modelare a personalității pe baza 
cunoştinţelor acumulate şi a experienţei personale. Analogia dintre agricultură şi cultură are 
drept bază ideea de modificare a naturii, atât a celei exterioare omului, cât şi a naturii umane, 
adică a facultăților naturale ale omului, pe care educaţia este chemată să le transforme din 
potențialități în realități. 

Cercetările entografice şi antropologice din secolul al XIX-lea au dus la cristalizarea 
unei prime definiţii sintetice, de tip dicționar. Este definiția antropologului E. B. Tylor, după 
care cultura este “un ansamblu complex ce include cunoaşterea, credinţele, arta, morala, 
dreptul, tradiţiile şi orice alte producții şi modalităţi de viaţă create de omul ce trăieşte în 
societate” ” Tylor porneşte de la studiul culturilor primitive pentru a ajunge la o generalizare 
care înglobează în conceptul de cultură toate manifestările de viață ale unui popor, de la 
mitologie, limbaj, rituri, ceremonii, simboluri, cunoştinţe, până la instituții şi forme de 
organizare socială, fără a face distincții între aceste sfere. 

Definiţiile culturii s-au multiplicat la începutul secolului XX, când diverse discipline 
sociale au început să cerceteze mai aplicat fenomenul cultural, dar ele nu au depăşit cadrul 
unor polarități deja consacrate: cultură/natură, spirit/materie, subiectiv/obiectiv, valori/fapte, 
creaţii spirituale/bunuri materiale, mentalități/instituţii, tradiție/inovaţie, particular/universal, 
etc. Cum vom vedea, antropologii americani, A. Kroeber şi K. Kluckhohn, care au inventariat 
definițiile conceptului de cultură, le-au sistematizat în funcție de un set de criterii universale, 
care privesc raportul dintre om şi natură, dintre om şi valori, precum şi relaţiile interumane. 

Termenii de cultură şi civilizaţie au fost utilizaţi, încă din secolul al XVIII-lea, cu 
sensuri diferite în spaţiul francez şi în cel german. În Franţa, civilizația era considerată un 
termen cu o sferă mai amplă, ce conţine cultura ca o componentă a sa. În Germania, 
dimpotrivă, teoreticienii au acordat culturii o sferă mai largă şi au văzut în civilizaţie doar 
componenta materială, tehnică şi economică a culturii. În Statele Unite, unde tradiția gândirii 
antropologice este puternică, cei doi termeni au fost utilizați multă vreme cu aceeaşi 
semnificaţie, desemnând în mod global “modul de viață” al unui popor. Ocupându-se cu 
precădere de comunităţile premoderne, tradiționale, “primitive”, antropologii americani nu au 
operat o distincţie tranşantă între unelte, forme de producţie, tehnici, cunoştinţe, idei, credințe, 
mituri, forme ale religiei, tradiţii, limbaje, simboluri, comportamente etc. Într-o societate de 

acest tip, valorile nu sunt diferențiate şi autonome, precum într-o societate modernă; în 
contextul unui sincretism al valorilor, este greu să disociezi aspectele culturii de cele care țin 
de sfera civilizaţii, aşa cum procedăm în cazul analizei aplicate asupra unei societăţi moderne, 
în care structurile sociale sunt puternic diferenţiate, în care activitățile, formele de creaţie şi 
valorile sunt relativ autonome, iar accentul axiologic se deplasează de la comunitate spre 
indivizi (care devin “cetăţeni” liberi), de la tradiție spre inovaţie şi schimbare, de la 
conformism social la personalizare. 

Termenul de civilizaţie a fost construit în epoca modernă prin derivarea lui din 
cuvintele latine civis, civitas, civilis, civilitas, având ca sensuri cetăţeanul care trăieşte într-o 
cetate/stat, cetățean care dispune de anumite calități prin care se conformează regulilor de 
conduită în relaţiile sociale şi publice. Pornind de pe terenul acestui sens etimologic, 
“civilizarea” însemna (ca şi astăzi) educarea cetățeanului pentru comportarea lui adecvată 
(politeţe, bune maniere, obiceiuri) în “viaţa civilă”, în spaţiul “civic”, în spaţiul public, unde 
trebuie să respecte anumite convenții şi reguli consacrate ale relaţiilor interumane şi sociale. 
Pe lângă sensul antropologic - de stăpânire a naturii prin cunoaştere invenții tehnice -, 
civilizația a vizat prin chiar înțelesul ei primar reglementarea relațiilor sociale prin norme şi 
instituții, organizarea vieţii comunitare potrivit unor exigenţe diverse (calitatea mediului de 
viață, ordine, curățenie, igienă, ţinută, coduri ale conversaţiei, comportament afabil, 
respectarea uzanțelor specifice unui anumit mediu social etc.). 

În secolul Luminilor, în mediul francez se folosea cu precădere termenul de civilizaţie 
(opus “barbariei”) pentru a desemna stăpânirea raţională asupra naturii, progresul cunoaşterii 
şi al moravurilor. Civilizaţia era de asemenea opusă naturii, fiind considerată un mediu 
artificial de existenţă, în timp ce cultura se referea la anumite valori ce se înrădăcinează în 
“starea naturală”, situaţie ce explică şi critica pe care o făcea Rousseau civilizaţiei care 
perverteşte aceste valori (bunătate, generozitate etc.). Civilizaţia este identificată cu stadiul 
modern al cunoaşterii şi al organizării societăților, precum şi cu un model de comportare a 
indivizilor, model ce presupune respectarea unor coduri şi convenţii sociale. 

În spaţiul gândirii germanice, însă, noţiunea de civilizaţie a fost devalorizată, fiind 
asociată cu “formele exterioare” ale vieţii (produse tehnice, instituţii şi reguli impuse etc.), cu 
exterioritatea vieții, pe când cultura era asociată cu procesul de formare spirituală, cu 
interioritatea, cu aprecierea subiectivă a lucrurilor, cu realitățile sufleteşti şi cu “suma 
activităților spiritului” I€ Astfel, termenul de cultura dobândeşte o utilizare tot mai frecventă 
pentru a exprima în primul rând fondul de reprezentări al unui popor, valorile, viața spirituală 
şi deprinderile sufleteşti, constituite istoric. Universalismul Epocii Luminilor este respins 
inițial de Vico şi Herder, ultimul fiind cel care introduce conceptul de “spirit al poporului” 
(Volkgeist), dar şi pe cel de “spirit al epocii” (Zeitgeist), pentru a diferenţia culturile în spațiu 
şi timp, după valorile şi practicile lor specifice. Istorismul şi relativismul cultural sunt astfel 
puse în opoziţie cu universalismul şi cu imaginea unei evoluţii unilineare a umanităţii. Sunt 
concepte şi viziuni ce vor fi preluate şi dezvoltate de Hegel, Fichte, Al. Humboldt, G.F. 
Klemm, Theodor Waitz, Adolf Bastian. 

Gândirea germană inițiază astfel o “altă filosofie a istoriei”, diferită de linia 
reprezentată de teoreticienii dreptului natural (Hobbes, Locke, Rousseau, Montesqieu). 
Cultura este privită astfel ca semnul global al identităţii spirituale a popoarelor, ca element ce 
atestă diversitatea structurală a umanităţii, pe când civilizaţia este văzută ca întruchipare 
practică a valorilor culturale. Concepţiile istorice (Şi “istoricizante”), amplificate de romantism 
şi de viziunile evoluționiste, vor opera cu ideea unor comunități etnice definite prin limbă, 
tradiții spirituale şi valori proprii, elemente care sunt diferite de la o comunitate la alta, în 
dezacord cu reprezentările luministe, care priveau omul în calitatea lui supremă de “ființă 
rațională”, de cetăţean abstract, disociat de contextele istorice şi culturale. Astfel, cultura 
devine indicatorul definitoriu al identităților naționale, iar analizele tot mai aplicate asupra 
culturii populare şi a tradițiilor istorice, asupra condiţiilor concrete şi a mijloacelor - materiale, 
spirituale, simbolice - prin care un popor îşi reproduce existența în totalitatea sa, vor alimenta 
noua viziune a relativismului cultural, care dislocă treptat paradigma raționalismului clasic din 
câmpul ştiinţelor sociale şi istorice. 

Astfel, la începutul secolului XX, filosofia culturii şi disciplinele sociale erau marcate 
de conflictul subiacent dintre două paradigme culturale, paradigme ce orientau demersurile 
din ştiinţele naturii şi din cele sociale. Paradigma clasică are ca substrat teza universalității 
rațiunii umane şi, implicit, ideea că valorile specifice ale civilizației occidentale, cu 
performanţele lor tehnologie, au un caracter intrinsec universal, că ele reprezintă modelul 
consacrat şi omologat al progresului social. Dimpotrivă, paradigma relativistă, cu antecedente 
în filoane variate ale gândirii moderne, dezvăluie condiționările multiple prin care o cultură 
este modelată de contextul istoric şi existenţial în care ființează. 


Repere pentru definirea culturii 


Este instructiv, pentru început, să fixăm câteva repere care ne pot ajuta să aproximăm 
înțelesurile conceptului de cultură, repere ce vor fi explicitate în itinerariul teoretic pe care îl 
vom urma. Pe măsură ce a dobândit o utilizare frecventă în disciplinele sociale, termenul de 
cultură a fost investit cu semnificaţii filosofice şi antropologice foarte largi. Cultura a fost 
considerată ca un factor definitoriu al existenţei umane, ca element indispensabil al realității 
sociale. Cu un sens la fel de larg, cultura a fost preluată de gândirea istorică şi antropologică, 
pentru a exprima conţinutul esenţial al procesului de umanizare şi dezvoltare a societății. 

O caracteristică a filosofiei culturii ca disciplină teoretică rezidă în faptul că ea îşi 
redefineşte continuu obiectul de studiu, întrucât acest obiect (cultura) are o complexitate 
deosebită, se metamorfozează în mii de chipuri, se schimbă el însuşi de la o epocă la alta şi 
poate fi abordat din perspective multiple. A defini cultura înseamnă a defini însăşi condiția 
umană, în unitatea şi varietatea ei. Definiţiile cunoscute şi aflate în circulaţie pun accent pe 
anumite componente sau aspecte ale culturii. După cum vom vedea, definițiile din sfera 
antropologiei şi a istoriei diferă de cele sociologice, psihologice sau semiotice. 

Astfel, cei mai mulți antropologi din şcoala americană au definit cultura ca un sistem 
de credințe, idei şi modele comportamentale învăţate în experienţa socială şi transmise prin 
socializare şi aculturație. Cum am arătat, pentru abordările semiotice cultura reprezintă un 
ansamblu de semne şi limbaje care codifică experienţa şi o tezaurizează, pentru a o transmite 
din generaţie în generaţie, asigurând astfel continuitatea procesului istoric. Cassirer şi Blaga 
au definit creaţiile culturale prin funcțiile lor simbolice şi revelatorii, implicând cunoaşterea şi 
formele prin care se exprimă atitudinile fundamentale ale omului faţă de existență. Prin 
cultură, omul îşi depăşeşte mediul imediat de existenţă şi dă sens vieţii sale. 

Nu există o definiţie standard a culturii. De fapt, cultura, spune Abraham Moles, se 
pretează la o “definiţie deschisă”, oricând susceptibilă de corecturi şi adăugiri, spre deosebire 

de conceptele cu care operează ştiinţele naturii sau geometria, care pot primi definiţii închise. 
Fenomenul cultural, în complexitatea sa ireductibilă, poate fi doar “conturat”, evident în mod 
imprecis, prin convergența unor trăsături, dar nu definit riguros, întrucât, având un caracter 
proteic (id est: creator), cultura poate oricând “să dispară din propria sa definiție” dacă 
aceasta este una închisă şi dogmatică. Nimeni nu va mai inventa noi definiţii relevante pentru 
triunghiul dreptunghic, pentru tensiunea curentului electric sau pentru entropie, care sunt 
concepte “închise”, dar oricând este posibilă o nouă definiție a culturii. De ex., Abraham 
Moles porneşte de la una preliminară, dar suficient de vagă pentru a o putea dezvolta apoi în 
sistemul său cibernetico-informaţional: 

“O caracteristică esenţială a ființei umane este de a trăi într-o ambianţă pe care ea însăşi şi-a 

creat-o. Urma lăsată de acest mediu artificial în spiritul fiecărui om este ceea ce numim 

«cultură», termen atât de încărcat de valori diverse încât rolul său variază simţitor de la un autor 


la altul şi pentru care s-au găsit peste 250 de definiţii”. 


Moles propune o reinterpretare a culturii din perspectiva comunicării sociale 
generalizate (prin mass-media) şi a “ciclurilor socio-culturale” pe care le parcurg mesajele 
care ne structurează “tabloul spiritual”, “ecranul cunoaşterii”. Fiecare dintre noi purtăm în 
structura psihică, în spiritul nostru un “tablou al lumii”, format din cunoştinţe, idei, opinii, 
credinţe, reprezentări, valori, norme, atitudini etc., toate alcătuind “imaginea” noastră asupra 
lumii. 

Definiţiile sunt importante întrucât ele exprimă o anumită viziune asupra culturii, 
dezvăluie atitudinea şi perspectiva particulară a autorilor, precum şi funcțiile ce se atribuie 
culturii. Din varietatea definiţiilor nu trebuie să tragem concluzia că fenomenul cultural ar fi 
prin natura sa indefinibil. Din aceste definiţii multiple putem reține unele reperele ce sunt mai 
frecvente, care nu lipsesc din nici o încercare de definire. Din multitudinea definiţiilor şi a 
abordărilor am reținut încă din primul capitol cîteva elemente definitorii ale acestui concept: 
sisteme de valori, idei şi atitudini, formele de creaţie prin care omul, grupurile sociale şi 
societățile îşi interpretează experienţa istorică şi o transcriu în opere; aceste opere reprezintă 
valori şi norme, care se transmit din generație în generaţie, asigurând continuitatea existenţei 
umane. 

Pentru a preciza sensul conceptului, procedeul cel mai simplu utilizat de teoreticieni a 
fost acela de a delimita cultura de alte componente şi realități umane. Astfel, potrivit lui Al. 
Tănase," putem înţelege cultura punând-o în corelaţii cu cel puțin patru sisteme de referință: 
natură, societate, conştiinţa individuală/socială şi personalitatea umană. 

e Față de natură, ea reprezintă tot ceea ce omul adaugă naturii, întregul echipament 
simbolic supraordonat celui biologic şi natural, un cosmos alcătuit din obiecte, relaţii şi 
simboluri, un mediu nou de existență. Raportul dintre natură şi cultură a fost exprimat de 
antropologul A. Leroi-Gourhan prin analogia dintre două piramide aşezate pe vârfuri. 
Evoluţia biologică a omului s-a stabilizat în momentul în care s-a declanşat evoluţia lui 
culturală, adică noua piramidă care se află în expansiune, derivată din amplificarea 
capacităților expresive ale limbii şi ale limbajelor simbolice, pe de o parte, şi din 

amplificarea capacităților tehnice şi a uneltelor. O perspectivă similară se află şi în 
lucrările lui Lucian Blaga, în special în Aspecte antropologice, unde omul este definit ca 
ființă istorică, în care s-a “finalizat” evoluţia biologică şi s-a declanşat cea culturală. 

e Faţă de societate, cultura operează un decupaj valoric, reținând numai acele creații care- 
l definesc pe om în chip esenţial, care condensează în structuri materiale şi teoretico- 
simbolice o bogăţie de cunoaştere şi de experiență umană exemplară, satisfăcând astfel 
nevoi şi aspirații determinate. 

e În raport cu registrul complex al conştiinţei şi al trăirilor interioare, cultura cuprinde 
structurile expresive ce traduc în limbaje simbolice aceste stări şi atitudini, structuri ce 
devin valori intersubiective şi sociale. Cultura este definită adesea ca un ansamblu de 
“deprinderi sufleteşti”, întrucât presupune un proces de asimilare şi trăire subiectivă a 
valorilor. Dar aceste deprinderi şi stări ale conştiinţei sociale şi individuale se 
obiectivează şi se exprimă în opere, în limbaje simbolice, în conduite şi practici sociale. 

e În raport cu personalitatea umană, cultura reprezintă tot ceea ce omul a dobândit în 
calitatea lui de membru al unui grup social, un sistem de idei, de obiceiuri, habitudini, 
modele comportamentale şi reacții caracteristice pentru modul de viaţă al unei societăți. 

Deci, acest complex de norme, simboluri, mituri, imagini, credinţe şi idei, acest “corp” 
istoric, sistemul de reacţii dobândite şi învăţate, “suma informaţiilor neereditare” (Lotman), 
care constituie ecranul conştiinţei noastre şi mecanismele psihosociale prin care omul se 
raportează la realitate, precum şi universul de cunoştinţe şi stratul de semnificaţii înmagazinate 
în elementele acestei naturi umanizate — iată zona referențială a termenului de cultură. 

Orice element al culturii poate fi considerat simultan ca: 

e un fapt de cunoaştere, 

e o valoare ce răspunde unei nevoi şi exprimă o aspirație umană, 

e un fapt de creație, adică o elaborare originală față de seria fenomenelor în care se 
înscrie, 

e şi, în sfârşit, un sistem de semne prin care sunt codificate semnificaţii umane, sistem care 
stochează, prelucrează şi comunică în spaţiul social mesaje şi informaţii. 

Tema fundamentală a filosofiei culturii este distincția/opoziţia dintre natură şi cultură, 
în două sensuri: raportarea la natura exterioară: cultura - mediu nou de existenţă, alcătuit din 
valori create prin transformarea naturii; raportarea culturii la natura biologică: cultura exprimă 
tehnici, idei şi comportamente învăţate, dobândite, spre deosebire elementele “date”, de 
programele instinctuale, înăscute. După cum vom vedea, în cele mai multe accepțiuni, cultura 
cuprinde principalele valori materiale şi spirituale, teoretice şi simbolice, norme şi reguli, idei, 
reprezentări, imagini şi comportamente în care se obiectivează modul de existență specific 
uman şi prin intermediul cărora viaţa socială se reproduce şi se dezvoltă în integralitatea sa. 

Raportul dintre natură şi cultură a fost unul fundamental pentru antropologia şi 
filosofia culturii. Acest raport a fost gândit până acum sub forma unei opoziții ireductibile. 
Astăzi însă teoreticienii vorbesc de o “nouă alianţă ” între natură şi cultură, iar Edgar Morin 
afirmă că “omul este o ființă culturală prin natură pentru că este o ființă naturală prin 

cultură”. - Deci, cultura este un fel de a doua natură a omului, o natură secundă, apărută prin 

transformarea naturii primare, dar, între cele două realități, nu mai putem postula o ruptură 
radicală. Ca urmare a creației ştiințifico-tehnice şi artistice, lumea culturii moderne a dobândit 
o densitate simbolică extraordinară. După cum spunea Ernest Cassirer, trăim în această lume 
de simboluri care ne acoperă existența. 

Întrucât orice creație umană reprezintă o unitate indivizibilă a materiei şi a spiritului, a 
obiectivului şi a subiectivului, gândirea filosofică a utilizat într-o vreme şi termenii de cultura 
materială şi cultură spirituală (care reproduc, de fapt, distincția dintre civilizaţie şi cultură), 
pentru a exprima faptul că între cele două componente nu există o ruptură, ci o legătură 
strânsă, amândouă fiind laturi constitutive ale vieţii umane. 

Componenta materială a culturii — care va fi exprimată prin termenul de civilizație - 
cuprinde mijloacele şi valorile care asigură reproducerea materială a vieții sociale, adică 
procesele existenţei sociale (unelte, mijloace de producţie şi de transport, bunuri de consum, 
modul de viaţă, gradul de confort, tot instrumentajul complex care întreține viața cotidiană). 

Componenta spirituală a culturii cuprinde sistemele de valori în care se cristalizează 
eforturile de cunoaştere, atitudinile şi reacțiile omului față de lume; acestea se fixează şi 
îmbracă forma unor sisteme teoretice (ştiinţa, filosofia), simbolice (arta, mitologia, religia), 
normative (morala, dreptul, tradiţii, obiceiuri). Cele mai multe definiţii privesc cultura ca un 
sistem de valori, idei şi atitudini şi forme de creaţie, cu funcţii revelatorii şi simbolice, prin 
care omul cunoaşte lumea, şi-o reprezintă şi o exprimă în opere, dând astfel sens existenţei 
sale. Am putea sistematiza astfel universul culturii: 

e Sisteme teoretice (ştiinţa, filosofia) — în care predomină funcțiile cognitive; 

e Sisteme simbolice (religia, arta, mitologia, limba, toate tipurile de limbaje) — în care 
predomină funcțiile simbolice şi de comunicare; 

e Sisteme normative (valori, norme, dreptul, morala, obiceiuri, tradiţii) - cu funcții de 
reglementare a raporturilor interumane; 

e Sisteme instituționale (instituţii culturale, instituţii de învățământ, instituţii de cercetare 
ştiinţifică, presa şi mijloacele de comunicare etc.) — cu funcții preponderent 
praxiologice, acţionale, practice. 

Evident că o anumită formă culturală, precum religia, poate fi privită şi din perspectiva 
funcţiilor sale normative sau teoretice; religiile cuprind şi viziuni globale despre lume, 
reprezentări asupra raporturilor dintre om şi divinitate, prescripții cu valoare practică sau 
medicală etc. Sistemele instituţionale şi acționale pot lipsi din tabloul de mai sus, întrucât ele 
aparțin, de fapt, civilizaţiei, domeniului instrumental, dar ele sunt legate de sistemele cognitive 
şi de cele normative, formând un tot integrat. 

Cultura cuprinde şi un ansamblu complex de instituții aferente şi mijloace de 
comunicare, în jurul cărora este organizată viața culturală şi prin care valorile pătrund în 
spaţiul social (sistemul de educaţie, biblioteci, muzee, expoziţii, teatre, edituri, presă etc.). 
Cultura trebuie considerată şi în raport cu acest sistem de instituţii care au menirea de a 
organiza creația culturală şi de a o difuza în câmpul social. Printre cele mai însemnate instituții 
care mijlocesc raporturile dintre cultură şi societate trebuie să menţionăm: sistemul de 
învățământ, institutele de cercetare ştiinţifică, mijloacele de comunicare în masă. Ele 
constituie forme prin care cultura se socializează şi îşi exercită toate funcțiile sale. 


Definiţii, sensuri şi abordări interdisciplinare 


Evoluţia gândirii filosofice şi sociale din spațiul european a consacrat astfel dualitatea 
cultură/civilizație. Este vorba de două concepte cu vocaţie generalizatoare şi sintetică. Ele 
despart şi grupează toate creaţiile umane în două emisfere, după criteriul funcţiei lor 
predominante: creații simbolice şi instrumentale. Sunt două tipuri de activităţi, de atitudini, de 


28 


opere şi de finalități, două dimensiuni constitutive şi corelative ale existenței umane: una 
orientată spre ideal, altă spre real, una spre valori, alta spre bunuri, una spre semnificaţii, alta 
spre fapte, una spre viața spirituală interioară, alta spre confortul material exterior; una se 
sprijină pe credinţe şi atitudini subiective (individuale şi colective), alta pe demersuri ce aspiră 
la o cunoaştere obiectivă; una întemeiază identități şi diferenţe, alta facilitează cooperări, 
deschideri şi integrări relative. Astfel, tabloul lumii actuale este unul extrem de eterogen, cu 
numeroase nuclee culturale renăscute, care îşi revendică energic dreptul la identitate şi la 
diferență tocmai în epoca globalizării economice şi mediatice. 

Potenţialul creator al omului poate fi repartizat astfel pe o gamă ce se întinde de la artă 
la tehnică. Arta reprezintă chintesenţa demersului simbolic al omului, iar tehnica este 
chintesența demersului practic-instrumental. Arta este nucleul culturii, tehnica este factorul 
generator şi constitutiv al civilizaţiei. În diverse poziţii intermediare pot fi situate religia şi 
ştiinţă. În toate cazurile avem de a face cu articulaţia organică dintre simbolic şi instrumental, 
dintre imagine şi comportament, dintre idee şi faptă, dintre “cuvânt” şi “gest” (cum susține 
antropologul A.Leroi Gourhan). Condiţia umană se desfăşoară concomitent pe ambele registre 
existențiale, cu tensiuni, interferenţe şi desincronizări conjuncturale. 

Doi antropologi americani, Alfred Kroeber şi Clyde Kluckhohn au făcut, într-o lucrare 
publicată în 1952, un inventar al definiţiilor date conceptului de cultură, ajungând să 
înregistreze 164 de definiţii aparţindând unor filosofi, istorici, sociologi, psihologi, antropologi 
etc. Autorii au grupat aceste definiții în şapte mari categorii: enumerativ-descriptive, istorice, 
normative, psihologice, structurale, genetice şi incomplete. Sintetizând diverse înţelesuri şi 
abordări, cei doi antropologi construiesc ei înşişi o definiţie a culturii, citată adesea în lucrările 
de specialitate şi în dicționare: 

“Cultura constă din modele implicite şi explicite ale comportării şi pentru comportare, acumulate 
şi transmise prin simboluri, incluzând şi realizările lor în unelte. Miezul esenţial al culturii constă 
din idei tradiționale, apărute şi selecționate istoric, şi, în special, din valorile ce li se atribuie; 
sistemele de cultură pot fi considerate, pe de o parte, ca produse ale acțiunii şi, pe de altă parte, 
ca elemente ce condiţionează acțiunea viitoare”. 


După cum vedem, această definiție pune accentul pe cultură ca mecanism social de 
acumulare şi transmitere a unor “modele comportamentale”, prin intermediul unor simboluri, 
încorporate chiar şi în unelte materiale. Valorile culturale sunt privite concomitant ca rezultate 
ale acțiunii şi ca elemente ce condiționează acțiunea. Autorii nu disting elementele ce aparțin 
culturii de cele care ţin de sfera civilizaţiei, considerând că “sistemele de cultură”, fiind un 
nucleu al civilizaţiei, cuprind modele spirituale (am spune programe “soft”) pentru orientarea 
comportamentui şi a acțiunii sociale. Aceeaşi viziune se regăseşte şi la alți antropologi şi 
teoreticieni americani. 

Un sociolog american contemporan, Norman Goodman, explică fenomenul cultural 
prin unitatea dintre aspectele materiale şi nemateriale ale vieţii, prin sinteza lor. lată cum ar 
putea arăta elementele definitorii ale culturii, prezentate într-un mod schematic, pornind de la 

dimensiunile menționate de acest autor, dar şi de alți teoreticieni ai culturii, elemente pe care 
le-am grupat în tabloul alăturat.” 


Elemente definitorii ale culturii 


39 ce 


e Cultura materială = “creaţii concrete şi tangibile”, “manifestările fizice ale vieţii” (maşini, 
televizoare, avioane, rigla de calcul, îmbrăcăminte, locuinţe, precum şi comportamente 
fizice). 


e Cultura nematerială = creaţii simbolice, care nu au funcţie practică directă, transmise din 
generaţie în generaţie. 


Elemente ale culturii nemateriale: 
l. Componente cognitive ( idei): 
e cunoştinţe 
e opinii, reprezentări, imagini 
2: Componente axiologice 
e valori = “idei abstracte (investite şi cu semnificație emoțională) despre ceea ce o societate 


crede că este bun, corect şi plăcut”. “Valorile asigură baza pe care judecăm acțiunile 
sociale”. 


3 . Componente normative 


e Norme = reguli care structurează comportamentele indivizilor în societate. Tipuri de norme: 


obiceiuri - convenții curente ale vieții 
e moravuri - norme asimilate social COMPORTAMENTE 
e tabu-uri - ceea ce nu se cade să facem 


legile - norme ale autorităţii publice 


Normele exprimă “cultura ideală”. 
Comportamentele exprimă “cultura reală”. 


4. Componente simbolice 


e Semnele naturale (fum-foc) 


e Simbolurile - semne convenționale asimilate prin educaţie şi care dobândesc înţeles 
prin consens social (cuvinte, gesturi, obiecte, imagini vizuale) 


e Limba - ansamblu de simboluri, construit social 


e Gesturile - formele nonverbale de comunicare 


21 : i : 
Norman Goodman, Introducere în sociologie, Bucureşti, Editura Lider, 1998, pp 48-57. 


30 


După cum se poate vedea, din acest tablou lipseşte distincția cultură/civilizație, iar 
cultura este definită prioritar prin elemente ale comportamentului învăţat. 

Vom reveni la distincţia şi interferența dintre cultură şi civilizaţie după ce vom trece 
prin analiza conceptului de valoare, elementul cheie al culturii. 

Pornind de la aceste repere, în cuprinsul acestui curs vom privi cultura din perspectiva 
a patru niveluri de abordare: 


e Nivelul filosofic şi antropologic - cultura ca semn al umanului, ca realitate distinctă, care 
dă seama de specificul modului uman de existență; cultura are o funcție existenţială 
evidentă, o societate nu poate exista fără cultură; în ea sunt codificate relațiile omului cu 
transcendenţa, cu istoria, cu natura, cu societatea, cu semenii; prin cultură omul cunoaşte 
lumea, se cunoaşte pe sine şi îşi fixează scopuri; 


e Nivelul axiologic — definirea culturilor prin ideea de valoare, raportul dintre valori şi 
bunuri, tipurile de valori care alcătuiesc universul cultural, relaţiile dintre ele, criterii de 
diferenţiere, de apreciere după gradul lor de realizare valorică; 


e Nivelul istoric şi social — conexiunea dintre cultură şi societate, existența unor culturi 
diferite în funcție de epoci, contexte sociale şi etnice, deosebirea structurală şi funcțională 
dintre cultură şi civilizaţie, unitatea şi diversitatea culturilor; culturile sunt produse de 
societăți, de grupuri, prin creatorii exponențiali. Cultura răspunde la nevoile sociale şi 
individuale. Rolul culturilor în dezvoltarea socială; 


e Nivelul simbolic şi comunicaţional — relaţia de substanţă dintre cultură şi comunicare; 
abordări semiotice ale culturii (sistem de semne, de limbaje) şi abordări comunicaţionale 
(sisteme de comunicare); omologarea socială a valorilor prin circuitul comunicațional; 
comunicarea dintre culturi; interferenţe culturale, conexiuni şi aculturații; schimb de valori 
şi dialogul culturilor. 


2. ABORDĂRI CLASICE ŞI CONTEMPORANE 


În mai bine de un secol de la apariţie, filosofia culturii a cunoscut diverse şcoli de 
gândire, orientări teoretice şi metodologice, care au abordat cultura din diverse perspective. 
Filosofia culturii s-a dezvoltat în strânsă legătură cu noile discipline sociale, cu antropologia 
soicală şi culturală, cu filosofia valorilor şi cu noile teorii din spațiul gândirii sociologice. Cele 
mai importante sunt abordările evoluționiste şi neoevoluționiste, funcționaliste, relativiste, 
culturaliste, structuraliste, semiotice şi comunicaţionale. 


Cultura din perspectiva antropologiei evoluționiste 


Evoluţionismul a reprezentat cadrul teoretic dominant în secolul XIX, cadrul în care a 
apărut şi studiul filosofic al culturii, având antecedente în unele teorii şi sisteme filosofice din 
secolul al XVIII-lea (Vico, Herder, Kant, Hegel). Evoluţionismul şi istorismul monolinear s- 
au dezvoltat în contextul în care ştiinţele sociale au preluat canonul pozitivist al cunoaşterii, 
elaborat pe modelul descriptiv şi explicativ al ştiinţelor naturii. Acest model teoretic a fost 
extins şi asupra noilor discipline, ce studiau realități istorice, sociale şi umane. Evoluţionismul 
şi pozitivismul au stăpânit în secolul al XIX-lea gândirea filosofică şi ştiinţifică, precum şi 
noile discipline sociale, sociologia, istoria, antropologia, lingvistica şi psihologia, astfel că 
acest mod de gândire şi-a impus principiile şi metodologiile şi asupra studiilor dedicate 
fenomenului cultural. 

Evoluţionismul şi pozitivismul au impus un model standard de interpretare a istoriei 
culturale a umanităţii, model ce poate fi rezumat, din necesități didactice, în două teze 
fundamentale: 

e Istoria este o succesiune de faze distincte, orientate de un vector unic. Evoluţioniştii 
surprind diversitatea temporală a culturilor, dar, întrucât schimbările din diverse culturi se 
conformează unui model unic de evoluţie, care s-ar fi întruchipat în formula de evoluţie a 
culturii occidentale, această diversitate temporală este privită sub forma unor “decalaje” în 
dezvoltarea culturilor. 

e  Evoluţionismul, constituit inițial ca teorie în ştiinţele naturale, în biologie, s-a extins şi în 
gândirea socială şi filosofică, astfel încât el a încercat să explice şi evoluția culturii prin 
factori naturali (geografici şi biologic-rasiali). După modelul dominant al gândirii din 
secolul al XIX-lea, determinist, evoluționist şi pozitivist, superiorul era explicat prin 
inferior. Astfel, Hypolite Taine explică arta şi fenomenele culturale în general prin 
condiționarea lor de către trei factori: rasa, mediul şi epoca. 

Cei mai cunoscuţi reprezentanți ai curentului evoluționist şi pozitivist în gândirea 
filosofică şi socială sunt Auguste Comte şi Herbert Spencer. 

În acest curent de gândire se încadrează şi întemeietorii antropologiei culturale, 
disciplină care va alimenta, prin descoperirile şi metodologiile sale, şi filosofia culturii. Dintre 
aceşti întemeietori menţionăm pe următorii antropologi: 


e Edward Burnett Tylor (1832-1917), antropolog englez, considerat întemeietorul 
antropologiei (împreună cu americanul L.H.Morgan). Tylor publică în 1871 lucrarea 
Primitive culture, prin care consacră antropologia ca disciplină autonomă. În 1881 publică 
un tratat asupra noii discipline, intitulat chiar Anthropology. El pune în evidenţă o 
succesiune istorică de structuri cognitive, prin analiza comparativă a culturilor, pe baza 
unui vast material etnografic. (Este modelul utilizat şi de Vasile Conta la noi, în concepția 
sa despre fazele prin care trece evoluţia religiei). După Tylor, omul culturilor primitive era 
dominat de o concepție animistă, potrivit căreia universul natural era însuflețit de forțe şi 
ființe supranaturale, pe care omul încerca să le îmbuneze prin diverse practici. Tylor 
susține ipoteza evoluționistă a trecerii omenirii prin trei trepte, de la animism la politeism, 
şi apoi de la politeism la monoteism, în plan religios, cu sublinierea superiorității culturii 
occidentale. Tylor a rămas celebru prin definiția dată culturii: “ansamblu complex ce 
include cunoaşterea, credinţele, arta, morala, dreptul, tradiţiile şi orice alte producții şi 
modalități de viață create de omul ce trăieşte în societate” 2? 


e Lewis Henry Morgan (1818-1881) — fondator al antropologiei sociale, cu lucrarea 
faimoasă Ancient Society (1877), unul dintre cei mai importanți exponenţi ai 
evoluționismului cultural şi social. El distinge societățile în funcţie de sistemul de înrudire. 
Societăţile evoluează spre structuri de o complexitate tot mai mare, iar diferenţele dintre 
societăţi, observabile prin ancheta etnografică şi etnologică, trebuie înscrise într-un flux 
unitar şi universal, considerând că omenirea a parcurs trei trepte: sălbăticie, barbarie, 
civilizație. 


22 : : ; i p 
Apud, Pierre Bonte, Michel Izard, Dicționar de etnologie şi antropologie, laşi, Editura Polirom, 1999, p. 682. 

e James George Frazer (1854-1941), antropolog scoţian, creator al unei opere fabuloase, 
Creanga de aur (1880-1935), publicată în mai multe ediţii, ultima, din 1935, având 12 
volume (plus încă unul ce a apărut după această ediția). Lucrarea lui Frazer este o frescă a 
evoluţiei umanităţii, cuprinzând un material etnografic imens, o descriere a unor credinţe, 
mituri şi practici religioase ale populațiilor primitive, din diverse colțuri ale lumii. Frazer 
porneşte de la ideea că forma primară a religiei este totemismul, totemul fiind un animal 
sau o entitate naturală care pot fi puse în legătură cu originea clanului; de aici respectul 
comunităţii respective pentru acest totem, care devine tabu alimentar si comportamental. 
Omenirea parcurge trei stadii, trecând de la magie la religie şi apoi la ştiinţă. 

Modelul de gândire evoluționist a supravieţuit în foarte multe abordări ale culturii, deşi 

a fost criticat şi depăşit de abordările secolului XX, putând fi regăsit şi în teoriile 

contemporane ale lui Toffler sau Fukuyama. 


Orientări şi şcoli de gândire în secolul XX 


Dezbaterile privind statutul epistemologic al ştiinţelor sociale au avut rezonanţe ample 
şi în câmpul antropologiilor culturale şi al teoriilor asupra culturi. Ele porneau de la ideea că 
obiectul global al acestor discipline — viaţa socială, istoria, cultura, creațiile spirituale - are o 
serie de particularităţi de natură ontologică. Domeniile pe care le studiază ştiinţelor sociale au 
caracteristici şi date specifice, ireductibile, prin care se diferențiază radical de obiectul 
ştiinţelor naturii. Aceste diferenţe, ce privesc specificul realităților sociale, în care este 
integrată şi cultura, solicită alte metodologii şi demersuri cognitive, diferite de cele utilizate în 
ştiinţele naturii. Mai mult, poziţia cercetătorului este diferită în cele două cazuri. În studierea 
fenomenelor naturale, subiectul cunoscător poate desfăşura un demers cognitiv independent de 
angajările sale subiective şi axiologice. Însă, în ştiinţele sociale, subiectul cunoscător este pus 
în situația de a studia o realitate din care el însuşi face parte, astfel încât demersul lui cognitiv 
va fi influenţat inevitabil de structurile sale mentale şi afective, de presupoziţiile axiologice şi 
de atitudinile sale implicite faţă de evenimentele şi procesele pe care le cercetează. 

Pornind de la aceste considerente, în a doua jumătate a secolului al XIX-lea şi în 
perioada următoare s-a declanşat o reacție puternică împotriva canonului pozitivist, reacție ce 
a dus la cristalizarea unei viziuni antipozitiviste şi antievoluţioniste în disciplinele sociale, 
istorice şi umane. Această nouă direcție de gândire, bazată pe ideea că există o deosebire 
fundamentală între ştiinţele naturii şi “ştiinţele spiritului” (cele care studiază societeatea, 
istoria, creaţiile şi înfăptuirile umane) s-a impus în câmpul gândirii filosofice şi sociale la 
începutul secolului XX. Această nouă perspectivă are diverse filoane şi surse teoretice, printre 
care trebuie menționate studiile privind istoria culturii şi succesiunea stilurilor artistice, 
filosofia valorilor elaborată în cadrul şcolii neokantiene germane (W.Windelband, W.Dilthey), 
teoria morfologică asupra culturilor (Leo Frobenius, Oswald Spengler), dar şi “sociologia 
comprehensivă” inițiată şi teoretizată de Max Weber. 

Este foarte greu să sistematizezi, într-o manieră didactică, orientările teoretice şi şcolile 
de gândire care s-au impus, în secolul XX, în domeniul atât de vast al studiilor culturale. 
Încercăm, totuşi, să alcătuim o hartă aproximativă a acestor orientări şi abordări, în funcţie de 
noutatea perspectivei pe care au impus-o asupra fenomenului cultural şi de rezinanţa pe care 
au avut-o în gândirea socială. 


e Teoria (sau şcoala) morfologică a culturii este reprezentată de doi iluştri gânditori 
germani: Leo Frobenius (1873-1938), autor al unor studii fundamentale despre cultura 
africană şi despre “ariile culturale”, şi de Ostwald Spengler, autorul celebrei lucrări 
Decăderea Occidentului (1917-1922), una dintre cele mai comentate lucrări de filosofia 
culturii. Leo Frobenius respinge definirea unei culturi prin simpla adiționare de elemente şi 


33 


încearcă să stabilească, în morfologia culturală pe care o propune, interdependența 
organică a formelor de creaţie culturală, privind culturile ca “forme vii”, dotate cu un 
“suflet imanent” (paideuma). În acest fel, el delimitează o serie de “arii culturale” în care 
predomină anumite forme culturale. Prezentarea concepției acestor autori se va face în 


capitolele următoare. 


Abordarea simbolică inaugurează o direcție extrem de fructuoasă, care va dezvolta o 
înțelegere a culturii bazată pe distincția dintre simbolic şi instrumental. Reprezentantul cel 
mai cunoscut este Ernest Cassirer, autorul lucrării Filosofia formelor simbolice (publicată 
în 3 volume, între 1923-1929) şi al lucrării Eseu despre om (1942). Este o orientare largă, 
cu antecedente în teoria lui Fr. Nietzsche, se va regăsi în toate abordările. La noi, Blaga va 
ilustra această direcție. Cultura este un echipament simbolic permanent al omului; culturile 
se diferențiază după modul de viață al popoarelor. Ca sferă simbolică, cultura are 
autonomie, dar şi un caracter organic, fiind intim legată de sufletul colectiv pe care-l 
exprimă. În unele abordări recente, cultura este văzută ca un câmp de creaţie simbolică, 
modelând sfera acţiunii practice şi opinia publică prin violență simbolică (Pierre 
Bourdieu). 

Franz Boas (1858-1942), antropolog german stabilit în SUA, este considerat “părintele 
fondator” al noilor orientări din antropologia americană, orientări care vor domina secolul 
XX. El va imprima disciplinelor antopologice o perspectivă antievoluționistă şi relativistă, 
subliniind necesitatea de a studia fiecare cultură ca o entitate integrată, cu datele sale 
specifice, întrucât semnificația instituțiilor sociale variază de la o cultură la alta. Bazându- 
se pe studierea modului de viață al indienilor din America de Nord, Boas a enunțat foarte 
multe idei noi, printre care importanța limbii şi a culturii pentru diferențierea popoarelor, 
precum şi teza că limba reprezintă o paradigmă pentru cercetarea celorlalte sisteme 
simbolice ale unui culturi. La şcoala lui Boas s-au format mai multe de generații de 
antropologi, care vor reprezenta diverse direcții de gândire. 


Edward Sapir (1884-1939), lingvist şi antropolog, dezvoltă şi consacră orientarea 
relativistă, fiind interesat să determine specificitatea culturilor prin analiza raporturilor 
expresive dintre limbă, structurile inconştientului colectiv şi configurația personalității; el 
se află la originea teoriei după care experiența cognitivă şi practică este organizată în 
funcție de categoriile lingvistice diferite ale popoarelor (teorie cunoscută sub numele 
“ipoteza Sapir-Whorf’). 

Alfred Kroeber (1876-1960) este o altă figură impunătoare a antropologiei americane, 
ataşat şi el de ideea unităţii interne a culturilor, determinată de faptul că elementele ei sunt 
organizate într-un pattern; apropiat fiind şi de concepţiile difuzioniste, el va cerceta 
comparativ diverse culturi ale indienilor pentru a le delimita în “arii culturale” sau a le 
integra prin trăsăturile lor comune. Antropologia americană este străbătută de diverse 
curente teoretice, păstrând totuşi unele teze importante ale fondatorilor. 


Orientarea “culturalistă” (cunoscută şi sub numele de “teoria culturală a personalităţii” 
sau “Culture and Personality”) este iniţiată de un grup de antropologi de prim rang, 
precum A. Kardiner (1891-1981), Ralph Linton (1893-1953), Ruth Benedict (1887-1948) 
şi Margaret Mead (1901-1978). Aceşti autori, preluând tradițiile şi direcţiile de cercetare 
inițiate de Boas, Sapir şi Kroeber, adepți ai dialogului dintre psihanaliză şi antropologie, 
impun în studierea culturilor ideea de “pattern”, de model cultural şi de “personalitate de 
bază”. În concepţia acestor reprezentanţi, cultura este alcătuită din structuri valorice, 
credințe şi modele comportamentale învăţate în experiența socială, transmise prin 
educație, socializare şi aculturație. În lucrarea sa Patterns of Culture (1934), Ruth 
Benedict propune o tipologie a culturilor după orientarea valorilor interiorizate în modelul 

de personalitate pe care-l dezvoltă culturile prin educaţie, precum şi după tendinţele 
psihologice predominante (apolinice sau dionisiace, reluând categoriile de analiză a lui 
Nietzsche). Kardiner şi Linton dezvoltă ideea personalităţii de bază, specifice fiecărei 
culturii, înțelegând prin aceasta un ansamblu de trăsături tipice şi care constituie caracterul 
etnic sau național. Pornind de la instituţiile primare ale societăţii, un rol fundamental în 
construcția personalităţii de bază revine sistemului educativ, care transmite valorile şi 
regulile de conduită considerate ca fiind definitorii pentru respectiva societate. Pentru 
aceşti exponenţi ai antropologiei, valorile culturale, cu toată autonomia lor, se topesc în 
plasma vieții sociale, în atitudini, comportamente, instituţii, raporturi sociale. Cultura nu 
este privită ca o haină de duminică (viziuni elitiste), ci ca salopeta de lucru a membrilor 
unei societăți, tehnologia de adaptare a indivizilor la mediul de existență. Agenţii sociali 
sunt determinaţi de valorile în care cred, de idealurile şi ţelurile spre care se îndreaptă, de 
normele pe care le respectă, de reprezentările care-i orientează în lume, de simbolurile prin 
care-şi traduc experienţa. Alte orientări ale antropologiei americane se înscriu în cadrul 
neoevoluționismului sau, mai recent, al antropologiei economice, cognitive sau 
interpretative. 


Abordările funcționaliste sunt impuse ca model teoretic de Bronislav K. Malinowski 
(1884-1942) şi A.R. Radcliffe-Brown (1881-1955). Teza de bază: cultura îndeplineşte un 
set de funcții universale (de adaptare, de integrare socială, de socializare, funcții practice, 
normative şi simbolice), iar conținuturile particulare ale diferitelor culturi sunt variabile în 
funcție de contexte sociale şi istorice, de mediu, de organizare socială etc. 


Concepţiile neoevoluționiste se afirmă în gândirea americană, după al doilea război 
mondial, prin Leslie White, Julien Haynes Steward, Marshall Sahlins ş.a. Culturile se 
diferențiază după mecanismele de adaptare ecologică, în funcție de nişa ecologică şi 
socială; orientare relativistă care susține pluralitatea liniilor de evoluţie culturală, 
împotriva evoluționismului clasic monolinear. Culturile pot fi înțelese numai dacă le 
punem în corelaţie cu societăţile particulare care le-au produs, cu factorii de context, cu 
microevoluţia specifică. Cultura nu mai este concepută ca un continuum, ca un flux 
universal, ci este o proiecţie a unor determinări psihologice, economice, sociale şi politice. 


Abordările structuraliste îl au ca exponent strălucit pe antropologul Claude Levi-Strauss. 
În replică la tendinţele evoluționiste, culturile sunt privite ca întreguri, ca structuri 
organizate pe anumite principii de ordine şi pe o rețea de implicaţii; în toate culturile 
putem găsi un strat fundamental de elemente şi relații care reprezintă structuri universale, 
rezistente la schimbare. 


Abordarea semiotică a culturii este inițiată şi dezvoltată de Umberto Eco şi de Iuri 
Lotman, precum şi de alți teoreticieni, la interferență cu filosofia limbajului şi cu studiile 
de semiotică a artei. Cultura este un ansamblu de coduri şi de limbaje, reprezintă “suma 
informaţiilor neereditare”, dobândite, fixate şi transmise istoric prin sisteme de semne. 
Cultura are caracter inexorabil (Lotman) pentru existența grupurilor umane organizate şi 
pentru societăţi. Răspunde la nevoile vitale şi la cele spirituale. Prin cultură, o societate îşi 
organizează experienţa, şi-o codifică şi o tezaurizează, o transmite, iar generaţiile noi 
învaţă această experiență, o preiau şi o extind. 


Abordarea comunicațională are o importanţă particulară în secolul XX. Ea s-a contituit în 
prelungirea teoriile asupra limbajului şi asupra noilor mijloace de comunicare, precum şi a 
sociologiilor comprehensive şi interacţionist-simbolice, dobândind o relevanță deosebită în 
tabloul disciplinelor sociale contemporane. Contribuţii fundamentale în acest domeniu au 
avut reprezentanţii Şcolii de la Frankfurt (Th. Adorno, H. Marcuse, J. Habermas), apoi 
teoria lui Marshall McLuhan, abordările socioculturale (Abraham Moles, R.Escarpit), 

noile teorii privind civilizația imaginii, comunicarea artistică, particularitățile limbajului 
artistic şi estetica receptării (Umberto Eco, Hans Robert Juass,), orientarea cunoscută sub 
numele “Studii Culturale Britanice” (Raymond Williams, Stuart Hall) şi întregul complex 
al teoriilor şi al abordărilor dedicate culturii media şi culturii postmoderne (Ihab Hassan, 
J.Fr.Lyotard, G.Vattimo, Z. Bauman, ş.a.). 


3. CULTURĂ ŞI VALOARE 


Problematica valorilor. Contextul istoric şi cultural 


Conceptul de valoare a polarizat atenţia gânditorilor din sec. XIX, odată cu trecerea de 
la viziunile luministe şi raționaliste spre o concepţie istorică asupra culturii, sub auspiciile 
romantismului şi apoi ale teoriilor evoluționiste. Epoca Luminilor era încrezătoare în 
autonomia şi universalitatea rațiunii umane, sursă a valorilor general umane şi a drepturilor 
“naturale”, deci universale, ale omului ca ființă rațională şi liberă, indiferent de contextele 
sociale şi istorice. Progresul cunoaşterii istorice a dezvăluit însă faptul că umanitatea este 
alcătuită din forme de organizare politică diferite, din state, societăţi, culturi, grupuri 
lingvistice şi grupuri sociale care au moduri de viață, comportamente, reprezentări, credințe şi 
atitudini fundamentale diferite. 

Cum se împacă postulatul teoretic al unităţii şi universalităţii rațiunii umane cu 
diversitatea reală şi istorică a culturilor şi a limbilor, dar şi a idealurilor şi a criteriilor diferite 
prin care sunt apreciate manifestările şi creaţiile umane? În momentul în care conştiinţa 
modernă a postulat ideea universalităţii rațiunii umane şi a unităţii genului uman, a apărut o 
problemă cardinală: problema raportului dintre unitate şi diversitate în lumea umană. 

Cercetările istorice au impus în spiritul epocii ideea că diferenţele dintre culturi sunt 
determinate de orientările lor axiologice diferite, de faptul că ele răspund unor nevoi 
determinate şi au idealuri diferite, că fiecare mare cultură sau fiecare epocă sunt caracterizate 
şi orientate de anumite valori specifice, dominante. În secolul al XIX-lea devin relevante 
diferenţele dintre romantism şi clasicism, apoi dintre alte stiluri, dintre Orient şi Occident, 
dintre modern şi medieval, dintre cunoaşterea de tip ştiinţific şi alte forme de cunoaştere, 
dintre industrie şi agricultură, dintre metropolă şi periferie, dintre concepțiile politice 
(liberalism şi conservatorism), dintre culturile moderne şi cele tradiționale, dintre modurile de 
viață şi formele de expresie culturală etc. Toate aceste diferențe angajează, într-un fel sau 
altul, ideea de valoare. 

Pentru a explica aceste diferenţe istorice şi contraste stilistice, de viziune şi de 
expresie, gândirea filosofică modernă a apelat la ideea de valoare, pe care a transformat-o într- 
un concept fundamental. Acest concept a îndeplinit cel puţin două funcții teoretice: 

e o funcție critică, aceea de a stabili în interiorul unei culturii date criterii ale performanţei, 
delimitând valorile de nonvalori, impunând o ierarhie a operelor într-un domeniu sau altul 
al creaţiei umane, în funcţie de calitatea specifică a operelor; 

e o funcție de indicator al identităților culturale globale, arătând care sunt idealurile şi 
criteriile specifice ce operează în spaţiul diverselor epoci şi culturi ale umanităţii, ce 
reprezentări, credinţe şi atitudini definesc anumite societăţi, popoare şi culturi. 

Impunerea noțiunii de valoare în disciplinele filosofice şi socio-umane este rezultatul 
unor schimbări profunde care au avut loc în structurile civilizaţiei moderne, după epoca 
Renaşterii. Este vorba de procesul de autonomizare a valorilor şi a domeniilor culturale. De 
exemplu, valorile şi activităţile economice s-au disociat treptat de cele religioase, morale şi 
artistice. Comerţul, activitățile de schimb, munca de tip industrial, toate în expansiune, au 


36 


impus alte criterii de apreciere decât cele morale sau religioase; calendarul activităților 
economice a fost disociat în mod treptat de cel religios; ştiinţa şi-a impus norme şi 
metodologii specifice, detaşându-se atât de simţul comun, cât şi de viziunile filosofice şi 
speculative; instituțiile politice şi-au creat forme şi proceduri independente de legitimare, 
diferite de cele tradiționale; arta s-a autonomizat ca o formă specifică de activitate creatoare. 
Problematica valorilor a fost receptată astfel de gândirea filosofică, iar Kant a fundamentat 
distincțiile dintre cunoaştere, morală şi activitatea estetică, dintre adevăr, bine şi frumos. O 
primă teorie închegată a valorilor a apărut în spaţiul ştiinţific al economiei politice, odată ce 
Adam Smith şi David Ricarrdo au analizat valoarea economică în sine, luând în considerare 
doar fazele procesului strict economic. 

Autonomizarea valorilor devine un indicator semnificativ al moderniizării şi al 
progresului social, astfel că mediul cultural îşi construieşte instituţii specifice, prin care îşi 
câştigă o treptată independenţa relativă. Aceste tendințe s-au accentuat pe măsură ce s-a 
consolidat civilizaţia modernă, industrială şi urbanizată, în decursul secolului al XIX-lea. 
Presa, asociaţiile culturale şi noile instituţii educative şi cele de difuzare vor face legătura 
dintre câmpul restrâns de creaţie culturală şi câmpul social larg. Dar tabloul valorilor cunoaşte 
o dinamică accentuată, receptând pulsațiile transformărilor sociale şi ale evenimentelor 
istorice. Schimbarea rapidă a modurilor de gândire, a experienței estetice şi a atitudinilor 
spirituale induce, la sfârşitul secolului al XIX-lea, o stare de criză în conştiinţa epocii, când 
supremaţia modelului clasic al lumii, făurit în laboratoarele ştiinţei de tip newtonian, va fi 
pusă în discuţie, ca strategie globală a spiritualității. De sub tutela modelului clasic, 
generalizat în secolul al XVIII-lea, s-au emancipat mai întâi artele, anumite orientări filosofice 
şi treptat complexul ştiinţelor istorice şi umane. 

Procesul acesta de polarizare culturală a atins registre acute la sfârşitul secolului XIX 
şi el n-a încetat să se manifeste până azi, oferind spectacolul unei confruntări dramatice, 
numite de unii teoreticieni, cu un termen numai parțial adecvat, "criza culturii moderne”. E 
vorba, în fond, de o schimbare a "raportului de forţe" între două paradigme culturale cuprinse 
deopotrivă în patrimoniul de experiențe spirituale europene. Noua paradigmă cucereşte pas cu 
pas teren, pentru ca, la începutul secolului nostru, să putem vorbi de o confruntare deschisă 
"între «ştiinţă» şi restul culturii". Sintagma “restul culturii” denumeşte aici toate acele 
mişcări spirituale care, pe plan filosofic, contestă intelectualismul dogmatic, promovează 
relativismul moral şi ideea de emancipare politică, iar pe plan artistic reabilitează funcția 
"adevărul" ei autonom. 

Astfel, în intervalul 1870-1914, au fost puse în cauză fundamentele valorice ale 
culturii occidentale, prin noile interpretări aparţinând lui Nietzsche, Bergson, Freud, Dilthey, 
şcolilor neokantiene, sociologiei comprehensive a lui Max Weber, pragmatismului lansat în 
gândirea americană (W. James, C.S.Peirce, John Dewey), fenomenologiei lui Husserl, noilor 


23 : . ; ; : 3 

Această confruntare este convingător şi expresiv descrisă de Ilya Prigogine şi Isabelle Stengers în: Noua 
alianță. Metamorfoza ştiinţei, Bucureşti, Editura Politică, 1984, p.121-149, 390-393. 
24 : ; ; 

Cf. Pierre Auregan, Guy Palayret, Zece etape ale gândirii occidentale, Bucureşti, Editura Antet, 1998, pp 215- 
241. 

perspective deschise de logica matematică a lui Frege şi Russell. Este o perioadă de schimbări 
spectaculoase în plan ştiinţific şi estetic (termodinamică, teoria relativităţii, teoria cuantelor, 
succesiunea rapidă a curentele artistice, avangarda etc.), dar şi în plan politic, social şi 
ideologic (ascensiunea doctrinelor rasiste, socialiste, anarhiste etc.), perioadă ce se încheie 
odată cu primul război mondial. Aceste schimbări zdruncină edificiul valoric al culturii clasice 
occidentale, dominate de raționalism, evoluționism şi pozitivism. 


Conceptul de valoare. Abordări şi teorii 


Culturile au fost mereu definite ca sisteme integrate de valori, deci cea dintâi operație 
trebuie să fie definirea conceptului de valoare. Ce este valoarea? Pentru a înţelege conceptul 
de valoare trebuie să pornim, într-o manieră didactică, de la distincția dintre judecățile de fapt 
şi judecăţile de valoare. În relaţia sa cu lumea, omul este concomitent un subiect al 
cunoaşterii, un subiect axiologic şi un subiect al acțiunii practice. Este important să înțelegem 
distincțiile şi relaţiile complexe dintre cele trei dimeniuni (cognitivă, axiologică şi practică) 
prin care omul se raportează la lume. Judecăţile de fapt sunt judecăţi de existenţă, de 
constatare, prin care descriem (sau explicăm) o stare de fapt, „punând în paranteză”, pe cât 
este posibil, subiectivitatea noastră. În cazul judecăților de valoare noi apreciem respectiva 
stare de fapt în funcție de interesele, dorințele, aspiraţiile şi idealurile noastre. Prin judecăţile 
de valoare, omul se raportează, cu subiectivitatea sa complexă, la realitatea naturală şi socială, 
la obiectele şi faptele ce o alcătuiesc. Aceste judecăţi sunt, deci, expresia unui raport dintre 
obiect şi subiect, dintre om şi lume. 

Prin judecăţile de valoare ne exprimăm evaluarile, preferinţele, gusturile şi opţiunile, 
„definim” şi calificăm lucrurile, faptele, situațiile, instituţiile şi oamenii în funcție de opiniile, 
ideile, imaginile, reprezentările, credinţele, atitudinile şi aspirațiilor noastre. Judecățile de 
valoare sunt aprecieri ale faptelor din perspectiva unor categorii ce exprimă polarități 
fundamentale pentru viaţa umană: bine şi rău, adevăr şi fals, frumos şi urât, drept şi nedrept, 
just şi injust, util şi inutil, sacru şi profan, ş.a. Judecăţile de valoare presupun, deci, această 
raportare a realului la ideal, a stărilor de fapt la stările de drept. Interesele, dorințele, aspiraţiile 
şi idealurile în funcție de care just judecate stările de fapt pot fi individuale, de grup sau 
sociale, având diverse sfere de generalitate. În existenţa cotidiană, cele două tipuri de judecăţi 
interferează şi se contaminează reciproc. Dar, pentru a înţelege ideea de valoare, trebuie mai 
întâi să le distigem. 

Paradoxul cu care se confruntă orice teorie axiologică constă în faptul că “valoarea 
presupune ceva demn de apreciat şi pe cineva în măsură să aprecieze”, deci un moment 
obiectiv şi unul subiectiv.” Dar, față de această problemă, întrebările vin în cascadă: despre 
care subiect este vorba: individual sau colectiv, rațional sau afectiv, acţional sau contemplativ, 
un subiect generic (general-uman) sau unul particular, determinat de contexte social-istorice? 
În legătură cu polul obiectiv al valorii, întrebările majore privesc următoarele variante: 
obiectul la care se referă valoarea este unul existent sau dorit, unul real sau unul ideal, relativ 
sau absolut, material sau fictiv, ontologic sau logic? 

Sunt consacrate deja mai multe abordări, sensuri şi teorii, mai multe răspunsuri 
teoretice la această problemă. Aceste întrebări au generat numeroase răspunsuri teoretice, 
dintre care unele au pus alternativele de mai sus în relaţii de disjuncţie, altele în relaţii variate 
de conjuncţie. Relaţia dintre cele două aspecte ale valorii (obiectiv/subiectiv) reprezintă 
problema fundamentală a oricărei axiologii sau teorii a culturii, cristalizată în următoarele 
întrebări: “sunt obiectele valori pentru că subiectul le valorizează, sau subiectul le valorizează 


pentru că ele sunt valori?; posedă obiectele valoare pentru că noi le dorim sau noi le dorim 

pentru că ele posedă intrinsec valoare?”. 


Decisiv pentru definirea valorii este modul în care este privit raportul dintre subiect şi 
obiect. Astfel, există trei tipuri de concepţii, “considerându-se fie că valoarea este imanentă 
subiectului, fie că este situată în sfera transcendentă a unor obiecte (materiale sau ideale), fie 
că rezultă din dintr-o interacțiune între subiect şi obiect”? În consecință, putem sistematiza 
concepţiile despre valoare în următoarele categorii. 

e Realismul naiv identifică valoarea cu o calitate intrinsecă a lucrurilor sensibile, a 
faptelor, a obiectelor naturale. Sub influența economiei politice, dar şi a concepțiilor 
materialist-pozitiviste, valoarea este identificată cu obiectul exterior subiectivității. 

e Concepții subiectiviste şi psihologiste. Valoarea este definită ca un atribut al 
subiectivității umane, ca trăire interioară, dorință, plăcere, interes, preferință, ideal. Ca 
exemple de teorii care întemeiază valoarea pe stările subiective ale omului sunt citate 
concepțiile lui Alexius von Meinong, R.M.Lotze şi Christian von Ehrenfels, afirmate la 
sfârşitul secolului al XIX-lea. Aceste poziţii teoretice subiectivizează valorile, le 
relativizează până la punctul în care nu mai pot explica existența unor valori sociale, 
comune, istorice, stabile etc. 

e Concepții biologiste şi rasiste. Rădăcina valorilor este una biologică. Valorile exprimă 
potențialul biologic al indivizilor şi al popoarelor. Nietzsche şi alți teoreticieni vor 
dezvolta această viziune care va duce la teoriile rasiste, ce au drept teze directoare: 
superioritatea biologică a unor popoare; dependenţa culturii de calităţile biologice; deci, 
implicația este: inegalitatea culturală a raselor. 

e Concepții autonomiste. Aparţin gânditorilor neokantieni - Heinrich Rickert, W. 
Windelband, Nicolai Hartaman. Valorile nu au existenţă, ci valabilitate. Ele alcătuiesc 
un fel de regiune autonomă, zonă separată atât de subiect, cât şi de obiect. Valorile au un 
statut asemănător cu ideile platonice. 

e Concepția psihanalitică. Valorile sunt proiecția unor dorinţe refulate în subconştient, iar 
creația culturală, artistică mai ales, este expresia sublimată a acestor dorinţe. Teoria lui 
S.Freud pune valorile în dependență de inconştient, zonă ce cuprinde impulsuri 
înrădăcinate în instinctul de conservare şi în pornirile erotice. 

e Concepții relaționale. Valorile nu se confundă nici cu trăirile subectului, deşi le 
presupun, nici cu atributele sensibile ale obiectelor, deşi le presupun şi pe acestea, ci 
sunt expresia unei relaţii specifice dintre obiect şi subiect. De această perspectivă s-au 
apropiat concepțiile fenomenologice, precum cea a lui Max Scheler, care considera 

valorile drept obiecte corelative ale unor “intuiţii emoționale”. În gândirea românească, 
Petre Andrei, Tudor Vianu şi L. Grunberg sunt adepţi ai acestei viziuni relaționale. Un 
pol al valorii e situat în obiectivitate, altul în subiectivitate; deci valorile exprimă această 
corelație. Nu sunt substanțe, ci relaţii. 


Valoarea ca relaţie între subiect şi obiect, între om şi lume 


Există azi un consens explicit asupra faptului că noțiunea de valoare se află în centrul 
oricărei definiții a culturii. Pentru a prezenta temele majore ale axiologiei vom urmări 
demersul sistematizator şi sintetic al lui Tudor Vianu, autorul primului curs de filosofia 
culturii şi de teorie a valorilor la Universitatea din Bucureşti, ţinut în perioada interbelică. 
După ce parcurge analitic teoriile cele mai consistente din filosofia culturii, Vianu ajunge la 
concluzia că termenul de cultură exprimă suma valorilor create de om, mediul artificial şi 
simbolic în care omul îşi dobândeşte caracteristicile sale ireductibile. Cultura este un 
patrimoniu al valorilor, un univers axiologic în care omul îşi dobândeşte demnitatea sa. În 
centrul definiției lui Vianu stă conceptul de valoare. El defineşte valoarea în sens relațional, ca 
fiind obiectul unei dorințe. 

"Scurt spus, o valoare este obiectul unei dorințe. Această dorinţă poate să fie la rândul ei fizică 
sau morală. Un lucru care întruchipează în sine o astfel de valoare, un lucru care prin prezența 

sau prin întrebuinţarea lui poate să satisfacă această dorință se numeşte bun”. 


Definind cultura ca ansamblu structurat de valori, Vianu situează valorile la intersecţia 
dintre dorinţe şi nevoi, pe de o parte, şi obiectele corelative acestora, care au capacitatea de a 
le satisface, pe de altă parte. “Dorinţa cuprinde valorile ca pe obiectele ei corelative” - spune 
Vianu. Valoarea este, deci, ținta unei aspirații, expresie a unui ideal sau scop. Actul cultural 
constă în introducerea unui obiect, prin creaţie umană, în sfera unei valori. Prin creație, omul 
investeşte un obiect cu o anumită valoare şi, deci, îl integrează culturii, îl înalță din natură în 
cultură. Cultura, mai spune el, constă în “introducerea obiectelor acestei lumi în sfera 
feluritelor valori”; astfel lumea capătă sens, iar lucrurile, privite din perspectiva unor valori, 
dobîndesc anumite semnificaţii umane. 

În cele mai frecvente înțelesuri, valoarea este "expresia ideală a unui acord între eu şi 
lume, care poate fi oricând realizat" ”? Cultura, ca imperiu al valorilor, este văzută ca o 
axiosferă a existenței umane, un ansamblu de valori şi de criterii de apreciere a lumii. Orice 
valoare, deşi rămâne o proiecție ideală, se întruchipează relativ şi gradual într-un suport fizic 
(obiect, operă, imagine, comportament, acțiune), prin care îşi exprimă existența şi este 
încorporată în plasma vieţii concrete. Cultura delimitează în aria socialului tot ceea ce omul a 
inventat şi a introdus în câmpul existenţei, toate creaţiile şi mijloacele care alcătuiesc mediul 
specific al existenţei umane. 


"Prin lucrarea tuturor creatorilor, prin tehnică şi prin artă, prin opere ştiinţifice şi prin instituții, 

prin codificări şi prin ritualuri, ne înconjurăm cu un mediu axiologic condițional”. 


În concepţia sa, Vianu pune un accent deosebit pe actul cultural, adică pe ideea de 
creaţie. Vianu elaborează o concepţie proprie asupra culturii, pe care o denumeşte “concepție 
activistă”, deoarece are în centrul ei ideea rolului activ al subiectului cultural. Cultura este 
deci procesul activ de creare a valorilor, de întrupare a valorilor în bunuri de civilizație şi de 
valorificare a lor conform nevoilor şi trebuinţelor umane. 

El încearcă să combine teza autonomiei valorilor cu perspectivele psihologiste, 
respingând, totodată, poziţiile extreme ale acestor orientări. Între obiectivism şi subiectivism, 
Vianu consideră că valorile “reprezintă expresia ideală a unui acord între eu şi lume”, deci 
posibilitatea unei adaptări satisfăcătoare între lucruri şi conştiinţă. Vianu respinge atât 
psihologismul radical, care reduce valoarea la simple trăiri subiective, cât şi materialismul 
vulgar, care confundă valoarea cu lucrurile în afară relației lor cu omul. 

Deci valoarea este o relație a conştiinţei subiective cu lumea obiectivă. Deşi sunt 
expresia subiectivităţii, prin creaţie, valorile au obiectivitate şi valabilitate socială, fiind 
împărtăşite de grupuri umane. Ele sunt determinate de nevoile umane, răspund unor dorințe 
determinate, unor trebuințe, sunt expresia muncii şi a creativităţii umane, dar au în acelaşi 
timp şi un caracter social. Concepţia sa încearcă, aşadar, să concilieze determinările subiective 
şi obiective, individuale şi sociale, raționale şi afective ale valorilor. 

Valorile reprezintă o zonă intermediară între conştiinţă şi lucruri, o zonă autonomă dar 
care se află în acelaşi timp în corelaţie cu cele două realităţi, fiind o punte între subiect şi 
obiect. El este aproape, pe de o parte, de orientările platoniste, care acordă valorilor 
autonomie, ca o lume ideală. Dar, interesat mereu să asigure sinteza dintre ideal şi real în 
structura valorii, el va face distincție între valorile pure şi cele realizate, între mediul 
axiologic, autonom şi spațiul social. Substanţa valorilor este asigurată totdeauna de realități la 
care conştiinţa umană se raportează în mod necesar. De aici decurge obiectivitatea valorilor, 
pe care Vianu o numeşte “excentricitatea valorilor”, afirmând că ele sunt intuite şi cuprinse de 
conştiinţa umană ca nişte realități care sunt exterioare ei. 


Trăsături caracteristice ale valorilor 
Pornind de la concepția lui Tudor Vianu asupra valorilor, putem rezuma unele 
elementele definitorii ale valorilor în câteva propoziţii cheie: 


e valoarea presupune un raport între un obiect (obiect fizic, unealtă, bun material, o operă 
spirituală, o idee, un gest, un comportament etc.) şi un subiect care preţuieşte obiectul 
respectiv; 


e nu există valoare decât pentru un subiect determinat (individual sau colectiv), situat 
totdeauna într-un anumit context cultural, social şi istoric; 


e subiectul apreciază calitățile obiectului în funcție de capacitatea acestui obiect de a-i 
statisface o seamă de trebuințe, idealuri, aspirații; 

e valorile se caracterizează prin polaritate (adevăr/fals, bine/rău, util/inutil, frumos/urât, 
sacru/profan etc.) şi prin ierarhie, în funcție de gradul realizării lor (între drept şi nedrept, 
adevăr şi eroare, frumos şi urât, bine şi rău etc. există situații intermediare) şi în funcţie de 
importanța lor pentru o comunitate dată; 


e valorile se întruchipează în bunuri, care sunt însuşite de indivizi pentru că le satisfac 
anumite nevoi, dar valorile au mereu şi sensul de idealuri şi aspirații; valorile subliniază 
contrastul dintre starea de fapt şi cea de drept, dintre realitate şi dorințele şi aspiraţiile 
noastre, dintre ceea ce este şi ceea ce trebuie să fie (în funcţie de un ideal); 


e valorile pot fi deosebite după domeniul lor (morale, religioase, politice, ştiinţifice, estetice 
etc.), după natura lor (valori materiale, valori spirituale, valori sociale sau valori personale 
etc.), după funcţia lor (valori-mijloc, valori-scop), precum şi după alte criterii, cum ar fi 
semnificaţia, aria de răspândire sau durabilitatea lor (valori general-umane, valori 
universale, valori naţionale, valori perene (“clasice”) sau valori ce au doar o recunoaştere 
conjuncturală, valori dominante sau secundare, etc.); 


e Valorile sunt concomitent autonome şi solidare în tabloul axiologic al unei epoci sau al 
unei culturi determinate; păstrându-şi diversitatea şi autonomia, valorile formează 
configurații structurale şi istorice, se integrează funcțional într-un sistem de valori, iar 
societățile, grupurile umane şi culturile îşi definesc identitatea prin această configurație 
originală a sistemelor de valori; 


e valorile sunt transmise prin mecanismele educaţiei şi ale socializării, fiind asimilate şi 
interiorizate de indivizi; ele dobândesc astfel un caracter normativ şi intră în structura 
mentalităților şi a convingerilor noastre, de unde acţionează ca repere şi criterii de 
orientare a comportamentelor şi acțiunilor; 


e criteriile de apreciere a valorilor sunt elaborate la nivel social, au o anumită stabilitate 
istorică, dar se caracterizează şi prin istoricitate şi relativitate; aceste criterii se schimbă 
de la o epocă la alta, diferă de la un grup social la altul, iar în actul concret de valorizare 
ele se individualizează în funcție de datele specifice ale unei personalități. 

Sistematizând trăsăturile distinctive ale valorii, L. Grunberg construieşte următoarea 
definiție amplă a valorii: 
“Valoarea apare astfel ca acea relaţie între subiect şi obiect în care, prin polaritate şi ierarhie, se 
exprimă prețuirea acordată (de o persoană sau de o colectivitate umană) unor însuşiri sau fapte 
(naturale, sociale, psihologice), în virtutea capacităţii acestora de a satisface trebuinţe, necesităţi, 
dorinţe, aspirații umane, istoriceşte condiționate de practica socială. Astfel spus, valoarea este 
relaţia socială în care se exprimă prețuirea acordată unor obiecte sau fapte, în virtutea unei 
corespondeţe — istoriceşte determinate de mediul socio-cultural — a însuşirilor lor cu trebuinţele 

unei comunități umane şi idealurile generate de acestea”. 

Clasificarea valorilor 


Lumea valorilor culturale este de mare complexitate. “Există deci tot atâtea valori câte 
aspirații vibrează în sufletul omenesc”, spune Vianu. Valorile se diferenţiază între ele, devin 
autonome în evoluţia istorică a culturii şi sunt ireductibile unele la altele, deşi ca geneză au 
temeiuri asemănătoare. Toate la un loc exprimă gama foarte bogată şi diversă a existenței 
umane. Ierarhia valorilor e diferită de la o epocă la alta. 

“Analiza criteriilor de grupare ale valorilor ne-a arătat că fiecare valoare aparține unui sistem 
rațional de coordonate. O valoare poate fi reală sau personală, materială sau spirituală, mijloc sau 
scop, integrabilă, neintegrabilă sau integrativă, liberă sau aderentă față de suportul ei concret, 

perseverativă sau amplificativă prin sensul şi ecoul ei în conștiința subiectului deziderativ”. 


În funcţie de aceste criterii, Vianu elaborează o topografie a universului axiologic, 
stabilind opt tipuri de valori: vitale, economice, juridice, politice, teoretice, estetice, morale, 
religioase. Pentru fiecare domeniu al culturii există o valoare dominantă: sănătatea, utilul, 
dreptatea, puterea, adevărul, frumosul, binele, sacru. 

Ultimele patru sunt valori-scop, primele patru valori-mijloc. Observăm că în această 
scară valorile instrumentale, care îndeplinesc funcția de mijloc (primele patru) sunt situate în 
partea de jos a ierarhiei, iar valorile care îndeplinesc funcția de scop (valori finale) se află în 
fruntea acesteia. Între aceste valori există relaţii de coordonare şi de influențare reciprocă, dar 
ele sunt “ireductibile” unele la altele. Chiar dacă genetic au fost conexate, valorile au dobândit 
treptat în decursul istoriei autonomie. 

Kant este cel care a teoretizat şi a fixat independenţa celor trei clase mari de valori: 
teoretice, morale, estetice (adevăr, bine, frumos). Fiecare valoare poate fi definită prin 
caracterele sale diferenţiatoare, prin aspiraţiile specifice pe care le satisface, prin finalitatea lor 
distinctă. Valoarea economică răspunde nevoii de întreținere a vieții, valoarea teoretică nevoii 
de a organiza şi codifica experiența, iar valoarea etică nevoii de a reglementa raporturile 
armonioase între semeni. Pentru a exprima această autonomie a valorilor, Vianu afirmă că ele 
sunt “iraționale” în fondul lor, pentru că: 


e Nu pot fi reduse unele la altele, nu pot fi substituite, fiecare dintre ele având o finalitate 
intrinsecă, specifică; 


e Nu pot fi definite unele prin altele, nu pot fi definite prin raportare la o valoare 
supraordonată (cum ar fi, de exemplu, adevărul), aşa cum au încercat unii gânditori în 
antichitate sau alții în epoca modernă, care au propus definirea universului valoric din 
perspectiva unilaterală a unei singure valori (valori estetice sau religioase). Valorile au 
deci o ireductibilitate logică; 


e Fle au, de asemenea, o ireductibilitate genetică, întrucât nu pot fi derivate nici istoric unele 
din altele (morala din religie, arta din religie sau din muncă etc.), deşi au apărut 
concomitent, printr-un complex de condiţii în care s-au interferat şi s-au influențat 
reciproc; 

e Când sunt trăite, valorile se asociază unui sentiment specific. Valorile cer să fie trăite, nu 
doar gândite; 
e Nupot fi definite prin raportare la un gen proxim, pe care nu-l au; 


e Nu pot fi definite doar prin determinări logice, întrucât în structura valorilor intervin 
facultăți pre-logice (afectivitate, dorinţe, idealuri etc.). 


Problematizarea ideii de valoare în ştiinţele sociale şi umane 


La începutul secolului XX, sub influenţa orientărilor neokantiene şi fenomenologice, 
antievoluţioniste şi antipozitiviste, s-a declanşat o dezbatere privind sensurile conceptului de 
valoare, diferențele de abordare şi de metodologii care separă ştiinţele naturii de ştiinţele 
sociale şi umane. În acest context problematic au apărut şi s-au cristalizat disciplinele socale, 
sociologia, antropologia culturală şi filosofia culturii. Este momentul în care a devenit limpede 
pentru teoreticieni deosebirea dintre ştiinţele naturii şi ştiinţele spiritului, dintre natură şi 
cultură, dintre lumea fizică şi lumea morală. 

Aceste distincţii, formulate la sfârşitul secolului al XIX-lea de orientarea neokantiană, 
vor reveni mereu în teoriile culturii. Distincţiile dintre faptele obiective, independente de om, 
fapte repetabile exprimate sub formă de legi, prin judecăţi de existență, pe de o parte, şi 
fenomenele dependente de om, care fac parte din civilizația umană, fenomene irepetabile, 
individuale, care implică subiectivitatea umană şi care sunt apreciate în funcţie de un anumit 
sistem de valori, aceste distincţii se regăsesc în toate abordările. Ele sunt importante întrucât 
au temperat excesul filosofiei pozitiviste de a aplica şi culturii legile naturii. 

Istoria umană, cultura şi creațiile spirituale, caracterizate prin temporalitate şi 
semnificații contextuale, nu pot fi cercetate prin procedeele ştiinţelor naturii, întrucât ar 
însemna să reducem istoria la natură. Teoreticienii au arătat că aceste realități au drept specific 
ireductibil raportarea lor la valori, punându-le în raport cu omul şi condiția umană. Wilhem 
Dilthey va sublinia că ştiinţele spiritului se întemeiază pe “trăire şi comprehensiune” 5 
deoarece evenimentele şi fenomenele din perimetrul istoriei umane şi al culturii au 
semnificații variabile, iar înţelegerea lor necesită o altă atitudine din partea observatorului, una 
participativă, din care derivă interpretări şi sensuri, astfel că demersul hermeneutic este 
obligatoriu. Dezacordul dintre modelul ştiinţei clasice şi noile discipline va fi declarat în toată 
amploarea sa la începutul secolului XX, când “ştiinţele spiritului” fac un gest revoluţionar de 
independenţă. Era vorba, la W.Dilthey şi alți gânditori care au participat la constituirea 
conştiinţei critice a ştiinţelor istorice şi umane, nu numai de o revoluţie metodologică, ci de o 
revoluţie care consacra o nouă viziune asupra omului şi asupra relației sale cu universul 


<. 34 
culturii. 


Iaa : ; : ; 
Wilhem Dilthey, Construcția lumii istorice în ştiinţele spiritului, Cluj-Napoca, Editura Dacia, 1999, p. 60. 


i Pentru semnificaţia pe care o are la Dilthey raportul dintre individual şi universal în istorie, vezi, Raymond 
Aron, La philosophie critique de l'histoire, Paris, Librairie Philosophique, J.Vrin, 1969, p.81-88. Tot sub semnul 
"răsturnării hermeneutice" realizate de Dilthey se aşează întreaga problematică investigată de Manfred Riedel, 
Comprehensiune sau explicare. Despre teoria şi istoria ştiinţelor hermeneutice, Cluj-Napoca, Editura Dacia, 
1989. 

Această nouă viziune se va proiecta apoi chiar şi asupra raportului dintre om şi natură. 
Reinterpretarea omului şi a istoriei sale antrenează - sau este solidară cu - o nouă imagine 
asupra naturii. Fără să urmărim o formulare paradoxală, putem afirma că, în decursul secolului 
XX, noua paradigmă, cu valoare strategică, a ştiinţelor umane se impune chiar şi în teritoriul 
ocupat de glorioasa paradigmă a raționalismului clasic: ştiinţele naturii. Căci, pe măsură ce 
paradigma clasică, dominantă în ştiinţele naturii, pierde teren în "restul culturii” (artă, 
ideologii, teorii sociale, doctrine politice, filosofie etc.), se va dizolva treptat şi autoritatea ei 
în ştiinţele naturii. 

Acest complex problematic priveşte modul ambivalent în care ne raportăm teoretic şi 
cotidian la realitatea umană, fie prin judecăți de existenţă, fie prin judecăţi de valoare. Cele 
două tipuri de raportări sunt independente una de alta sau se “amestecă” şi sunt inseparabile? 
În ştiinţele naturii, canonul pozitivist a impus exigenţa de a despărţi categoric cele două tipuri 
de judecăţi, ca o condiţie pentru a obţine o “cunoaştere obiectivă”, netulburată de proiecții 
subiectiviste şi antropomorfe. Dar poate fi respectată această normă raționalistă în cazul în 
care cercetăm şi analizăm comparativ propria noastră epocă în raport cu alte epoci istorice, 
putem descrie “obiectiv” istoria poporului din care facem parte în raport cu istoria altor 
popoare sau putem evalua corect (“obiectiv”) situația culturii noastre în raport cu alte culturii? 
Ce sens mai are ideea de obiectivitate din momentul în care noi suntem subiecţi condiționaţi 
de contextul istoric în care trăim, de cadrul mental în care suntem fixați, de paradigmele şi 
mentalitățile actuale? Cum putem descrie (“ştiinţific”), explica, înţelege şi “interpreta” epoci, 
popoare şi culturi care au avut ori au ca temei al existenţei lor alte valori, norme şi criterii 
decât cele pe care le prețuim noi? Filosofia culturii s-a născut din această provocare cognitivă 
şi hermeneutică. 


Două provocări: Nietzsche şi Freud 


Care este fundamentul valorilor? Rațiunea universală şi autonomă a subiectului uman, 
cum ne spune raționalismului clasic? Stările psihologice, dorințele subiective şi variabile, cum 
sună răspunsul concepţiilor subiectiviste? Raporturile economice obiective, traduse în 
ideologii, cum susține marxismul? Societatea, prin reprezentările ei colective, cum afirmă 
sociologia lui Durkheim? O zonă autonomă şi apriorică atât față de existenţa reală cât şi față 
de stările variabile ale subiectului, cum susțin neokantienii? 

Faţă de aceste versiuni, două răspunsuri şocante au apărut la sfârşitul secolului al XIX- 
lea: răspunsul lui Nietzsche, care neagă orice fundament rațional, obiectiv şi transcendent al 
valorilor, înrădăcinându-le în fondul biologic al vieţii (“voința de putere”), de unde 
relativismul extrem şi amoralismul; răspunsul psihanalizei lui Freud, care descoperă o nouă 
sursă a valorilor şi a comportamentului uman: inconştientul, partea nevăzută a aisbergului pe 
care îl reprezintă psihicul uman, alcătuit din dorințe refulate, din energii instinctuale şi 
pulsiuni blocate de cenzura conştiinţei, dar care răzbat în chip disimulat în activităţi simbolice, 
în vise şi în creația culturală, în comportamentul indivizilor. Sunt două provocări care vor 
genera reacţii teoretice şi vor duce la o refundamentare a teoriei valorilor şi a culturii. 

Friedrich Nietzsche (1844-1900) iniţiază o critică globală a metafizicii occidentale şi a 
valorilor dominante ale timpului său, valori întemeiate pe paradigma evoluționistă, raționalistă 
şi pozitivistă. El denunţă pretenţiile ştiinţei şi ale filosofiei raționaliste de a reprezenta o 
cunoaştere “obiectivă” şi certă, respinge principiile moralei curente (o “morală a celor slabi”, a 
“turmei” gregare), afirmând că adevărurile şi ideile noastre sunt “aprecieri”, credinţe, opinii, 
“iluzii” transformate în “idoli” etc. Aşadar, Nietzsche “deconstruieşte” şi respinge conceptele 
fundamentale ale ştiinţei şi ale raționalismului occidental (cauzalitate, finalitate, substanță, 
autonomia conştiinţei, adevăr, liber arbitru etc.). El consideră că valorile care s-au impus de-a 

lungul istoriei sunt cele ale “renunțării”, care duc la “deprecierea vieţii” în numele unor 
idealuri false, pe care omenirea le-a proclamat drept “absolute”? 

Împotriva acestei morale a celor slabi, a concepției care predică supunere, obediența, 
domesticirea voinței, Nietzsche propune o reformă radicală, o “răsturnare a tuturor 
valorilor”, pentru a ieşi din capcanele unei viziuni care neagă viața. Eliberarea omului din 
cătuşele convențiilor sociale şi emanciparea vieții, pentru a asigura desfăşurarea ei oarbă, în 
necontenită devenire, reprezintă condiţia necesară pentru a lăsa loc de afirmare celor puternici, 
întucât “voinţa de putere” ar fi sursa oricărei valori afirmative, care se situează “dincolo de 
bine şi de rău”. Proclamând faimoasa sentință: “Dumnezeu a murit”, Nietzsche lasă valorile 
umane fără un fundament transcendent, încercând să le întemeieze pe reabilitarea vieţii şi a 
voinţei de putere. “Oriunde am găsit viață, găsit-am voinţă de putere”, se spune în Aşa grăit-a 
Zarathustra. 

În lucrarea Naşterea tragediei (1871), Nietzsche a introdus distincţia dintre “apolinic” 
şi “dionisiac”; aceste concepte definesc două viziuni asupra vieții (întemeiate pe valori 
diferite), dar şi două orientări stilistice. Apolinicul este orientat de principiul individuaţiei, al 
măsurii şi al luminii raţionale, iar dionisiacul de voința de contopire cu fondul irațional al 
vieții şi al lumii, de impulsul “dezmărginirii” şi al ieşirii omului din sine şi din cadrele date. 
Arta greacă antică este astfel văzută ca o sinteză a celor două tendinţe, ca o sublimare 
apolinică a fondului dionisiac. 

Astfel, la Nietzsche, conceptele de valoare şi de stil dobândesc sensuri filosofice 
ample, devin operaționale şi relevante în cercetarea universului cultural. El a pus arta în 
legătură profundă cu orientările spirituale (valori) şi cu tendințele expresive (stiluri) ale 
diferitelor culturi. Arta este expresia unei energii lăuntrice, a unor credințe şi viziuni sădite în 
străfundurile spiritului uman. Peste fondul irațional al vieții, operele de artă aruncă o lume de 
aparenţe frumoase. Punând arta, mai ales muzica, în dependenţă de straturile profunde ale 
fiinţei umane, de voința insondabilă, Nietzsche este şi un deschizător de drumuri pentru 
direcțiile psihanalitice. 

Relativismul axiologic al lui Nietzsche a avut un mare ecou în epocă şi a declanşat o 
dezbatere privind fundamentele, natura şi valabilitatea valorilor. Opera sa va fi un punct de 
referință pentru gândirea secolului XX, iar în ultimele decenii, Nietzsche este revendicat ca un 
precursor de teoriile postmodernismului. 

Aflat în dezacord profund cu spiritul dominant al timpului său, Nietzsche este unul 
dintre cei mai controversaţi gânditorii ai epocii moderne, cel care a denunțat modernitatea cu 
miturile şi utopiile ei. Tema sa cardinală este reabilitarea subiectivității împotriva tiraniei pe 
care o exercită raționalismul şi convențiile sociale. Asocierea numelui său cu teoriile rasiste şi 
antisemite este însă nedreaptă; el însuşi a protestat atunci când a constatat că ideile sale sunt 
utilizate în scopuri politice, iar “numele Zarathustra este luat în gură de antisemiţi”. Etichetat 
înainte de a fi analizat în profunzime, Nietzsche a fost victima unor interpretări superficiale, 
care se perpetuează până azi. 

O punere în discuţie a valorilor clasice realizează şi alți autori de referință ai epocii. 
Astfel, împotriva raționalismului clasic, Henri Bergson reabilitează “datele imediate ale 


si Dintre operele lui Nietzsche menţionăm: Nașterea tragediei (1871), Știința veselă (1886), Genealogia moralei 
(1887), Amurgul idolilor (1888). 

conştiinţei”, intuiţia, sensibilitatea, “elanul vital”. Dar cel care va realiza o adevărată 
“răsturnare coperniciană”, în raport cu viziunea raționalistă despre om şi cultură, este Sigmund 
Freud (1856-1939). Teoria psihanalitică elaborată de el ocupă un loc aparte în tabloul gândirii 
moderne, prin ipotezele explicative pe care le enunţă şi prin fecunditatea analizelor şi a 
aplicaţiilor pe care le-a inspirat. În comparaţie cu Nietzsche, care a reabilitat fondul volitiv şi 
dimensiunea valorică a existenței umane, Freud realizează o dislocare şi mai radicală a 
subiectului rațional din poziţiile sale privilegiate. “Revoluţia” lui Freud vine după ce 
evoluționismul darwinist a detronat statutul privilegiat al omului şi întregul antropocentrism 
postrenascentist, după ce marxismul făcuse din conştiinţă un “produs” emergent al relațiilor 
sociale şi după ce Nietzsche a împins factorul determinant al conştiinţei umane în fondul 
irațional şi amoral (“dincolo de bine şi de rău”) al voinţei. 

Psihanaliza lui Freud, elaborată în mai multe etape," se înscrie în acelaşi proces de 
“desvrăjire a lumii” (Max Weber) şi a omului, întrucât şi ea demistifică autonomia conştiinţei 
şi a subiectului rațional, arătând că viaţa psihică a omului este controlată şi administrată de o 
realitate mai profundă: inconştientul. Freud îşi va dezvolta teoria până la încercarea de a 
interpreta întregul univers al valorilor prin ipoteza inconştientului. Religia, literatura, arta în 
general, mitologiile colective, structurile politice, toate pot fi puse în legătură cu mecanismele 
refulării şi ale sublimării disimulate, cu activitatea fabulatorie a inconştientului. 

Mai mult, teoria psihanalitică explică tensiunile caracteristice ale civilizației moderne 
prin constrângerile specifice impuse de viața colectivă, fapt care duce la limitarea libertăţii 
individului, la devierea energiilor primordiale spre forme de expresie (şi de satisfacție) ce apar 
ca substitute ale acestor energii (muncă, ştiinţă, artă etc.). Structura vieţii psihice a omului este 
alcătuită pentru Freud din trei componente: Sinele, Eul şi Supraeul. Sinele este inconştientul 
ca atare, sediul instinctelor fundamentale (sexuale şi de autoconservare), dar şi al dorințelor 
refulate. Sinele conţine tendinţe contradictorii, fiind orientat de pricipiul plăcerii (Eros) şi de 
principiul distrugerii (Thanatos). Eul reprezintă componenta intermediară, ce cuprinde 
principalele facultăți şi funcții psihice ale psihicului individual. Supraeul este etajul social al 
vieţii psihice, constituit prin asimilarea valorilor şi a normelor sociale, funcționând ca o 
cenzură în raport cu impulsurile instinctuale (el stabileşte ce este permis şi ce este interzis). 

Relaţiile dintre cele trei instanţe sunt antagonice, Eul fiind câmpul de confruntare între 
pulsiunile Sinelui şi exigenţele Supraeului, încercând mereu să concilieze şi să ajusteze 
energiile instinctuale cu normele sociale şi culturale. Eul se conduce după principiul realității, 
deliberând între cele două instanţe opuse, având la dispoziție două mecanisme de echilibrare: 
refularea dorințelor ce intră în contradicție cu normele sociale interiorizate în configurația 
Supraeului şi sublimarea, satisfacerea lor în modalităţi camuflate, deghizate, travestite, deviate 
(vise, creaţia artistică etc.). Astfel, comportamentul uman este mereu într-un echilibru precar. 

Construcția mediului cultural, cu valorile şi normele sale specifice, presupune 
îngrădirea instinctelor sexuale şi a tendințelor agresive inerente naturii umane. Civilizaţia 
presupune aşadar reglementarea raporturilor sociale prin restricții ce îngrădesc satisfacerea 
pulsiunilor instinctuale, prin norme juridice şi morale, prin constrângeri, care sunt resimțite ca 
frustrări şi traumatisme psihice. Structurile interne al civilizaţiei pun în opoziţie libertatea 


36. 3 : 
Dintre lucrările lui S. Freud: Cinci prelegeri de psihanaliză (1910), Totem şi tabu (1913), Dincolo de 
principiul plăcerii (1920), Angoasa în civilizaţie (1929) 

individuală şi cerinţele existenţei sociale, principiul plăcerii şi cel al realităţii. Astfel “edificiul 
civilizației se sprijină pe principiul renunţării la pulsiunile instinctuale”, pe refularea şi pe 
satisfacerea lor deviată, prin sublimare. 
“Pulsiunile instinctuale vor fi determinate să-şi modifice, prin deplasare, condiţiile necesare 
staisfacerii lor...Sublimarea instinctelor constituie una dintre trăsăturile cele mai izbitoare ale 
dezvoltării în planul civilizaţiei, ea este aceea care permite activităților psihice superioare, 
ştiinţifice, artistice sau ideologice să îndeplinească un rol atât de important în viața civilizată” 3 
Civilizația presupune şi limitarea agresivității, principiu al distrugerii, inerent şi el 
naturii umane. Fondul instinctual al omului ar cuprinde, după Freud, două componente 
energetice opuse, dar adesea inseparabile: o energie instinctuală a Erosului (libido), şi o 
energie ce ține de Thanatos, de instinctul morţii (al agresivităţii, distrugerii). În consecinţă, 
după opinia lui Freud, în lumea umană am avea de a face cu un conflict permanent între acest 
fond instinctual şi normele raționale pe care le impune civilizația. Freud este tentat mereu să 
caute rădăcina conflictelor din plan cultural în substratul biologic şi psihologic al naturii 
umane. Astfel, spune el, civilizaţia şi umanitatea în întregul ei sunt sfâşiate între tendinţa de 
unire a indivizilor în forme comunitare de viață şi tendinţa spre agresivitate ce sălăşluieşte în 
străfundurile ființei umane, deci între “Eros şi Thanatos, între instinctul vieții şi instinctul de 
distrugere”. 
“Ca urmare a acestei ostilități primare, care îi ridică pe oameni unii împotriva altora, societatea 
civilizată este mereu ameninţată cu ruinarea...Civilizaţia trebuie să facă totul spre a limita 
agresivitatea umană şi spre a-i reduce manifestările cu ajutorul reacţiilor psihice de ordin 
cultural”? 


Cultura şi civilizația sunt astfel produsul sublimării, dar ele au un preţ greu, ce constă 
în permanentizarea insatisfacției. Aici se află sursa tensiunilor lăuntrice ale omului şi 
explicația faptului că “omul nu-şi găseşte fericirea în condiţiile civilizației”. Freud operează cu 
un model al naturii umane în care determinante sunt componentele biologice şi psihologice, cu 
imaginea unui individ care ar fi modelat de aceste structuri instinctuale, ce acționează 
independent de contexte istorice, sociale şi culturale, structuri ce orientează motivațiile 
acțiunii şi ale creației umane. 

Concepţia psihanalitică a avut o influență deosebită asupra teoriilor despre cultură. 
Carl Gustav Jung a dus teoria psihanalitică spre o direcţie filosofică şi antropologică mai 
amplă, lansând teza referitoare la inconştientul colectiv al speciei umane, în care şi-ar avea 
originea miturile şi arhetipurile fundamentale, cele care reprezintă substratul tuturor creațiilor 
culturale. 

la începultul secolului XX, filosofia culturii a fost marcată în chip esenţial de 
concepţiile lui Nietzsche şi Freud, dar şi de alte orientări teoretice şi spirituale (neokantianism, 
curente şi teorii artistice, noile teorii ştiinţifice), mişcări care au pus în discuţie statutul 


Se] aaa i : PER E 
i Sigmund Freud, Angoasa în civilizaţie, în Opere, vol. I, Bucureşti, Editura Ştiinţifică, 1991, p. 321. 
38 
Ibidem, pp. 342. 
3 
j Ibidem, pp. 333-334. 

valorilor morale, ştiinţifice, estetice, religioase sau politice. Ele vor fi abordate în capitolele 
următoare. 


Necesitatea perspectivelor interdisciplinare 


Conceptul de cultură are un caracter integrator şi numai o perspectivă interdisciplinară 
este capabilă să descifreze articulația diverselor sale aspecte şi implicaţiile socio-umane. 
Cultura este cercetată azi din pespective disciplinare multiple (istorice, sociologice, 
psihologice, semiotice, comunicaţionale, economice etc), iar abordările interdisciplinare sunt 
tot mai frecvente pentru a surprinde corelaţiile şi diversele fațete dezvăluite ca urmare a unor 
interpretări elaborate în domenii particulare. Constituirea viziunii interdisciplinare şi a noilor 
paradigme este rezultatul unor convergențe spirituale ale epocii noastre, precum şi a unor 
procese şi tensiuni care străbat câmpurile actualităţii. Pentru înţelegerea fenomenului cultural, 
în tpată complexitatea sa, trebuie să ţinem seama de o serie de schimbări, tendinţe şi orientări 
care s-au împus în decursul secolului XX şi care sunt prezente şi vizibile în abordările 
contemporane: 


e  prefacerile în care e angajat modelul teoretic al ştiinţelor naturii şi depăşirea paradigmei 
elaborate de raționalismul clasic; 


e echilibrarea tabloului valoric prin integrarea ştiinţei în contextul cultural global şi 
stabilirea unor alianțe cu alte forme de cunoaştere şi expresie, deci procesul de 
resolidarizare a valorilor; 


e sublinierea dimensiunii antropologice a culturii şi punerea ei în relaţie cu statutul ontologic 
al omului; 


e impunerea unui nou înțeles al conceptului de timp istoric, diferit de cel cu care opera 
evoluționismul monolinear; 


e căutarea unei "noi alianţe" între om şi natură, pe măsură ce experienţele recente au scos în 
evidență amenințările ecologice la care este expusă omenirea, iar în gândirea teoretică s-a 
afirmat principiul antropic şi paradigma holografică; 


e noile perspective hermeneutice, semiotice şi informaţionale prin care se realizează o 
convergenţă a demersurilor din ştiinţele naturii şi ştiinţele socio-umane; 


e interesul arătat pentru structurile simbolice ale culturii şi depăşirea viziunilor raționaliste şi 
logocentrice asupra omului şi a creației sale; 


e instituirea unui nou sens al diversității culturale şi reconsiderarea culturilor arhaice, 
tradiționale şi folclorice; 


e afirmarea culturilor din exteriorul spațiului occidental de civilizație; 


e creşterea interdependențelor şi a schimbului de valori între arii culturale, societăți şi 
națiuni; 

e relevanța pericolului pe care-l reprezintă uniformizarea planetară a culturii de consum, 
difuzate de sistemul mediatic, şi, în consecinţă, conştientizarea ideii că diversitatea 
culturilor este o condiţie a supraviețuirii şi dezvoltării umanității; 


e efectele contradictorii ale proceselor de globalizare a economiilor, care au dus, în mod 
paradoxal, nu la disoluția identităţilor etnice şi naţionale, ci la renaşterea interesului pentru 
afirmarea lor culturală şi politică; 


e confruntarea deschisă a tendinţelor contradictorii ale lumii contemporane animate de 
paradigme diferite cu privire la raporturile dintre unitate/diversitate, globalizare/identitate, 
universal/specific; 

e  problematizarea raportului dintre identitățile naționale din spațiul european şi exigenţele 
procesului de integrare europeană, construcția unui „spațiu cultural comun” al Uniunii 
Europene, conform principiului „unitate în diversitate”. 


III. CULTURĂ ŞI CIVILIZAȚIE. DISTINCȚII ŞI INTERFERENŢE 


1. VALORI ŞI BUNURI 


Semnificaţia actuală a distincţiei cultură — civilizaţie 


Cultura şi civilizația formează o pereche conceptuală în toate construcțiile teoretice 
dezvoltate în cadrul filosofiei culturii. Această relaţie constituie chiar una dintre temele majore 
ale disciplinei noastre. Distincția a fost utilizată încă din secolul al XIX-lea, dar consacrarea ei 
se datorează lui Oswald Spengler (1880-1936), care defineşte civilizaţia ca fiind faza de 
decădere a culturi. Într-o viziune organicistă şi ciclică a istoriei, Spengler considera cultura un 
“organism” care, după geneza sa, parcurge o fază de creştere şi de maturizare, caracterizată 
prin dezvoltarea plenară a activităților spirituale (ştiinţă, artă, religie, credințe, principii 
juridice şi morale etc.). După aceste faze urmează faza de decădere, când cultura se 
“cristalizează” în forme stilistice înghețate, se ofileşte şi se transformă în civilizație, fază în 
care predomină maşinismul, spiritul mercantil şi pragmatic, viaţa umană se tehnicizează, alte 
caracteristici fiind ireligiozitatea mediului social, tranzacționarea valorilor morale, lipsa de 
ideal spiritual etc. 

Cei mai mulți teoreticiani au criticat această viziune, în primul rând considerarea 
culturii şi a civilizației ca două faze succesive în evoluția unor societăţi, dar n-au abandonat 
distincția respectivă. Au privit însă cultura şi civilizaţia ca două componente simultane ale 
vieţii umane, ca două registre diferite prin componente, structură şi funcții, dar 
interdependente. Pe această linie se situează aproape toți gânditorii reprezentativi care au 
dezvoltat teorii consistente cu privire la cele două concepte (Max Weber, Ernst Cassirer, 
Fernand Braudel, Arnold Toynbee, Edgar Morin, Paul Ricoeur ş.a.), cu diferenţe şi nuanţe, în 
funcţie de perspectivele analitice. În aceaşi categorie se înscriu şi gânditorii români (S. 
Mehedinţi, Blaga, Vianu) la care vom face referinţe în continuare. 

Deşi gândirea contemporană se fereşte de dichotomii foarte severe, totuşi distincția 
dintre cele două componente ale universului uman se dovedeşte utilă şi ne fereşte de confuzii 
atunci când suntem puşi în situaţia de a judeca anumite evoluţii şi transformări chiar ale lumii 
actuale. Mircea Malița, adept al acestei distincții, denunţă “costul confuziei” dintre cele două 
realități, luând în discuţie cazul teoriei lui Huntington (la care ne vom referi mai la vale), autor 
care defineşte civilizațiile prin elemente culturale, ajungând astfel la “concluzii greşite” cu 
privire la conflictele specifice ale actualități. 

““Toate activităţile omului sunt puse în acelaşi coş. Poemele şi lirismul stau la un loc cu 
automobiliul şi computerele. Credinţele religioase şi folclorul sunt tratate împreună cu strategia 
şi politica” 4? 

Politologul american preia această abordare globalizantă şi indistinctă a culturii şi 
civilizației din tradiţiile antropologiei americane, care s-a constituit prin cercetarea modului de 
viață al triburilor amerindiene şi prin analiza etnologică a culturilor numite “primitive”, din 
diverse zone ale lumii, societăți şi culturi ce au organicitate şi structuri integrate. Ele se 
caracterizează printr-un maxim de structură şi un minim de istorie, cum spunea Levi-Strauss. 
În aceste societăți, uneltele, activitățile economice şi practicile magice, sistemele de înrudire în 
cadrul grupurilor (studiate cu predilecție de antropologie), credințele religioase, codurile 
morale şi sancțiunile juridice, instituțiile politice şi militare, conduita membrilor comunității în 
caz de război, formele de educație şi de expresie artistică, riturile şi ceremoniile sociale, toate 
sunt solidare, interferente şi amalgamate existențial. 

A proiecta asupra societăților moderne această imagine construită prin analiza 
societăților arhaice şi premoderne, societăţi în care diviziunea muncii, a instituțiilor şi a 
formelor de expresie artistică era incipientă, reprezintă o gravă eroare ştiinţifică. În societăţile 
arhaice avem de a face cu sincretismul valorilor şi al practicilor, în societăţile moderne avem 
de a face cu autonomia valorilor şi a atitudinilor. Cultura modernă s-a specializat în disocieri, 
discriminări, departajări, frontiere ştiinţifice, artistice, morale, politice etc., pe când cultura 
actuală, numită adesea postmodernă, tinde să anuleze aceste autonomii şi cultivă cu fervoare 
amalgamul şi confuzia. 

“Defectul axiomatic” al teoriei lui Huntington, spune Malița, constă în “confuzia dintre 
cultură şi civilizaţie”, de unde decurg alte concluzii eronate: teza privind pluralismul 
civilizațiilor (Huntington consideră că epoca actuală este una “multicivilizațională”), 
conflictul civilizaţiilor (în locul conflictelor cultural-identitare) şi neglijarea proceselor de 


integrare regionale.” 

Mircea Malița apreciază că distincţia clasică din filosofia culturii ne cere să distribuim 
activitățile omului nu în două faze distincte sau pe două registre (valoric diferite), ci pe o axă 
cu “doi poli”, la extremităţi având caracteristicile cele mai deosebite, iar spre centrul axei 
zonele de interferență, în care putem constata cazuri de “rezonanţă” între cultură şi civilizație. 
Cu precizarea că pe când culturile sunt diferite, civilizația este “una singură”, cu deosebiri 
privind “treptele” sau performanţele ei. Între cultură şi civilizaţie ar fi un raport de „polaritate 
concordantă”. 

“Putem astfel distinge între activitățile umane pe cele care țin de credință (beliefs). Acestea sunt 
esențialmente subiective. Două mari categorii pot fi imediat identificate: religiile şi ideologiile, 
ca forme fundamentale de articulare a unor credințe, opinii, presupuneri sau ipoteze de bază. 
Valorile aparțin aceleiaşi categorii, ele fiind în ultimă instanță preferințe, organizarea unei 
ierarhii de idei, aspirații, obiective, gusturi. Ele izvorăsc din tradiții şi obiceiuri şi caracterizează 
grupuri legate prin limbă şi istorie, ce le sunt proprii. Manifestările lor sunt atitudinile şi 
mentalitățile specifice. Culturile apar întotdeauna la plural, singularul cere adjectiv. Să numim 
acest gen de activități umane: culturi.[...] Sub semnul civilizaţiei stau cunoştinţele verificabile şi 
uşor transmisibile. De aceea, noţiunea cea mai strâns legată de civilizaţie este blue-printul, reţeta 
sau instrucțiunea de fabricare sau folosire. Dacă izvorul cunoştinţelor este ştiinţa, sfera lor de 
aplicare principală este tehnica. În toate ţările, indiferent de limbă, tradiţie şi obiceiuri, 
locomotivele, automobilele, căile ferate, telefoanele, aparatele casnice, televiziunea şi 
computerele se produc şi se utilizează la fel. În termen mai vechi se spunea că sfera materială 
este de domeniul civilizaţiei, iar cea spirituală de ordinul culturii, dar “materia” arhitecturii din 
cultură şi “imaterialitatea” informaţiei din civilizaţie ne fac să depăşim această definiție. 
Important este faptul că reprezentând un stoc de cunoştinţe comunicabil şi transferabil, civilizația 
are o vocaţie universală pronunțată, trece peste graniţele teritoriale sau culturale, tinde spre 
unitate şi omogenizare. Nu numai producţia de bunuri ce stă în centrul civilizației reclamă acest 

lucru, dar şi circulaţia bunurilor, schimburile şi comerţul, afacerile şi finanţele”. 


Civilizaţia ca realizare practică a valorilor culturii 


Înţelesul cel mai răspândit al civilizaţiei vizează infrastructura tehnică a vieţii umane 
şi formele de reglementare a vieții sociale prin norme, instituții şi convenţii acceptate. În 
raport cu valorile culturale, spaţiu al creațiilor simbolice, “nemateriale”, “ideale”, civilizaţia ar 
exprima, pentru mulți teoreticieni, integrarea socială a acestora, funcționalitatea lor practică, 
asimilarea valorilor în modul de viaţă, în toate formele de manifestare ale unei societăți. 

Dacă raportăm cultura la credinţe, idei, valori, simboluri şi atitudini, vom raporta 
civilizația la bunuri, tehnici, practici, norme şi instituţii, ca valori obiectivate social, devenite 
mijloace operaţionale de satisfacere a unor trebuințe materiale sau ideale. Ca elemente de 
civilizaţie, bunurile sunt suporturi materiale şi întruchipări concrete ale valorilor culturale, fără 
a postula neapărat o anterioritate a acestora din urmă. Civilzația exprimă astfel finalitatea 
practică a creaţiilor, efectul lor în câmpul existenţei cotidiene a oamenilor. De unde şi tentația 
unor autori de a identifica civilizația cu aspectul material şi tehnologic al culturii, cu 
instituţiile, cu modul de viaţă al unei comunități. 

P.H. Chombart de Lauwe a construit următorul tabel pentru a marca sensurile diferite 
acordate inițial conceptelor de cultură şi civilizație în mediile franceze şi germane, sensuri 

care s-au impus apoi în țările anglo-saxone şi în Europa continentală: 


Zivilisation Bildung 


Tările anglo-saxone Europa continentală 


Civilisation Culture 
materielle 


Culture Culture 
(proprie unei societăți) (progres personal ori colectiv) 
civilisation civilisation 

În spațiul intelectual francez termenul de “civilisation” este utilizat pentru a desemna 
ceea ce îndeobşte este desemnat prin cultură, iar germanii au utilizat termenul de “kultur” 
pentru a desemna civilizația. Pentru francezi, civilizația are o sferă mai largă, ea cuprinde 
cultura ca o componentă spirituală, iar componenta ei materială formează civilizația propriu- 
zisă. Pentru germani, cultura este termenul dominant, iar civilizația este o componentă a 
culturii, fiind o aplicație sau o întruchipare materială a valorilor culturale. Sensul special al 
termenului de cultură este cel de construcție spirituală a personalității, de “bildung”. Din 
spațiul germanic, termenul de cultură, mai bogat în înțelesuri, se va extinde în mediile 
răsăritene, inclusiv în România, unde se impune cu sensul de ansamblu al “deprinderilor 
sufleteşti”, al creațiilor spirituale ce caracterizează o națiune. 

Această inversare terminologică a creat multe confuzii. În teoriile anglo-saxone, 
civilizația este utilizată cu un sens sinonim celui de cultură, fie, din perspectivă evoluționistă, 
civilizația defineşte doar acele culturi care au atins o treaptă de dezvoltare ridicată, în opoziție 
cu termenul de “culturi primitive”. Orientările culturaliste americane au considerat ca un 
ansamblu de modele comportamentale învățate, asimilate şi respectate de o comunitate, deci 
ca o realitate emergentă, supraorganică, dependentă de procesul de simbolizare.“ 

Astfel, cultura şi civilizația au fost privite fie în relație de opoziție, fie în realție de 
unitate, fie ca termeni sinonimi, care se referă la aceeaşi realitate. De exemplu, Al. Tănase 
apreciază că fenomenul cultural este alcătuit din două procese sau cicluri strâns legate: “un 
ciclu al creației şi al instituirii valorilor; un ciclu al circulației şi al realizării valorilor” ® 
Civilizația vizează al doilea proces, cel al realizării tehnice şi practice a valorilor, transmiterea 
lor în spațiul social şi asimilarea lor de către indivizi, modalitățile organizate şi 
instituționalizate de socializare a valorilor, cum ar fi sistemul educației şi cel mediatic. Astfel, 
civilizația este înțeleasă ca fiind “cultura în acțiune”, adică “întruchiparea culturii în mediul 

de viață, de muncă şi comportare, în obiecte ale universului artificial, deci mişcarea sa din 


panteonul valorilor spre forumul cetăţii, pătrunderea în laboratorul vieţii practice” ÎS 

Tehnica reprezintă mecanismul esențial de traducere a valorilor culturale (“simbolice”) 
în bunuri de civilizație (materiale, practice, instrumentale). Toate invențile tehnice ale 
umanității au fost precedate de “idei”, de un set de cunoştinţe şi informații care s-au 
materializat apoi în tehnici, instrumente şi programe educaționale. Toate invențiile care au 
sporit puterea omului asupra naturii şi au ameliorat condițiile de viață - prepararea termică a 
alimentelor, roata, moara, furca de tors, războiul de ţesut, roata olarului, metalurgia, folosirea 
cimentului în construcţii, tehnicile de navigație, telescopul, rigla de calcul, tiparul, maşina cu 
aburi, maşina de cusut, calea ferată, fotografia, generatorul de curent electric, becul, telefonul, 
automobilul, avionul, submarinul, fierul de călcat, stiloul şi pixul, radioul, televiziunea, 
radarul, laserul, calculatorul, videocasetele, xerox-ul, fax-ul, telefonul mobil etc. - toate 
reprezintă sinteze între cunoştinţe, atitudini şi tehnici, deci între cultură şi civilizație. Dacă 
analizăm evoluția omenirii din acest punct de vedere, s-ar părea că ideile şi cunoştinţele au 
anticipat înfăptuirile tehnice ale civilizației. Dar în evoluția reală lucrurile s-au întrepătruns. 
Presiunea necesităților materiale ale vieții şi constrângerile adaptării la mediu au orientat 
inteligenţa practică şi imaginația simbolică. 


Simbolic şi instrumental, specific şi universal 


Distincția dintre simbolic şi instrumental pare a fi o cheie universală prin care putem 
înțelege raportul dintre cultură şi civilizație. 

Funcţia simbolică a culturii, funcție pe care Blaga o numeşte metaforică şi revelatorie, 
se regăseşte în toate creaţiile culturale (limbă, mitologie, religie, artă, principii morale etc.), 
inclusiv în ştiinţă, întrucât şi aceasta este o formă prin care omul încearcă să dezvăluie 
misterul lumii. Această funcţie universală, ce se întâlneşte în toate culturile lumii, se manifestă 
totdeauna în forme stilistice particulare, în cadrul unui "câmp stilistic” determinat. Aspectul 
stilistic e prezent şi în planul civilizației, dar aspectul simbolic revelatoriu, nu. 

Cultura ar urmări ținte simbolice şi revelatorii, civilizaţia ținte practice, finalități 
pragmatice, neavând caracter revelatoriu, ci doar "prin reflex un aspect stilistic accesoriu”. 
Din teoria lui Blaga rezultă că valoarea diferenţiatoare a oricărui aspect al realității sociale e 
direct proporțională cu intensitatea funcției sale simbolice (deci culturale) şi invers 
proporțională cu funcția utilitară (ce intră în atributul civilizației). La fel, şi gradul de 
specificitate etnică este dat de densitatea stilistică a creațiilor şi a bunurilor, densitate ce scade 
de la artă la tehnică, pe traseul cultură-civilizaţie, fără a lipsi cu totul nici în cele mai prozaice 
manifestări umane, în modurile de viaţă ale comunităților umane. 

O diferenţiere explicită, pe baza aceloraşi criterii, face şi G. Călinescu, în formulări 
demne de reţinut: 

"Civilizaţia e un mod artificial de trai, valabil universal, în vreme ce cultura e un fenomen 
concret, care se situează în timp şi spațiu. Peste tot unde mergem - conchide G. Călinescu - 

întâlnim scaune şi paturi, sobe şi solnițe. Numai stilurile, ca semne ale culturii, sunt deosebite". 


Totuşi, G. Călinescu subliniază mereu întrepătrunderea dintre aspectele culturale şi 
cele de civilizație, pornind de la ideea că "spiritul uman îşi găseşte adevărata expresie în 
obiecte", iar prin civilizație trebuie să înțelegem "spiritul exprimat, devenit material", 
încorporat în "monumente în înțeles larg" “5 În aceste monumente se îmbină functiile utilitare 
cu cele estetice şi spirituale, astfel că "într-o fară înaintată, civilizația şi cultura merg mână în 
mână, în aşa chip încât un obiect de civilizaţie este în acelaşi timp şi un fenomen cultural" 
Deşi "civilizația şi cultura nu sunt despărțite printr-o prăpastie" şi există o sudură între 
aspectele materiale şi spirituale "până într-acolo că e greu a le separa”, sensul distincției 
dintre ele nu dispare: 

"Singura distincţie legitimă este aceea că în unele obiecte accentul cade asupra utilului universal, 
iar în altele asupra gratuitului specific, că unele vorbesc mai mult instinctului de conservare, iar 
altele mai mult sufletului". 50 


Obiectele ce alcătuiesc universul civilizației poartă în ele semnificaţii umane 
particulare, astfel încât dobândesc pecetea unor stiluri, care, "ca semne ale culturii”, sunt 
diferite. Aşadar, pe măsură ce ne ridicăm cu analiza din planul instrumental al vieții sociale 
spre componentele cu funcție predominant simbolică (niveluri ce-şi exercită funcția 
"instrumentală" într-un mod atât de "mijlocit" încât au putut fi declarate "gratuite", 
"dezinteresate", "inutile" €etc.), creşte în intensitate şi coeficientul lor "stilistic", marca 
originalității, semnul distinctiv al identității. Acest fenomen e vizibil atât în creația 
individuală, cât şi în cea colectivă. 

Totuşi, civilizațiile nu sunt doar o colecţie de tehnici, instrumente şi instituții 
eterogene; în nucleul lor acţionează un model cultural, un sistem de valori şi de credințe, 
anumite forme predominante de raportare la lume şi la om, lucru pe care-l menționează şi 
Călinescu: 

"O civilizaţie, deci, presupune o comunitate de vederi şi un consens în formele de trai". 


Orice distincție am introduce între cele două concepte, important este de a nu 
contamina o distincție cu sens descriptiv cu evaluări de natură axiologică, de a nu devaloriza 
înfăptuirile civilizației materiale în raport cu spiritualitatea "înaltă" a culturii. 


Civilizaţiile ca subdiviziuni ale umanităţii 
Raportul dintre cultură şi civilizație a generat interminabile controverse în ultima sută 


de ani. Cultura a fost definită ca ansamblu al valorilor spirituale şi al deprinderilor sufleteşti, 
iar civilizaţia ca sumă a mijloacelor materiale de ameliorare a vieţii; cultura ca un indicator al 

identităților (individuale, sociale, etnice, naționale), iar civilizația ca un factor de unificare a 
societăților. 

La începutul secolului XX s-a declanşat o semnificativă dispută filosofică asupra 
raportului dintre cultură şi civilizație, care s-a prelungit în perioada interbelică. Cum am arătat, 
şcoala morfologică germană (Leo Frobenius, Oswald Spengler) a consacrat ideea opoziției 
dintre cultură şi civilizație, acordând primei noțiuni sensul de configurație spirituală, expresie 
a unui "suflet" particular, ce ar ține de o reprezentare intuitivă şi o trăire specifică a spațiului, 
iar ultimului termen sensul de înfăpturi materiale, utilitare, de activitate mercantilă, tehnică, 
fără pecete identitară. Culturile ar evolua în cicluri închise, paralele, fără comunicare între ele, 
iar civilizația ar reprezenta faza de declin a unei culturi. Raportul dintre cultură şi civilizație 
este văzut ca unul de succesiune, nu de simultaneitate. 

Această reprezentare este depăşită azi, când cele două aspecte ale existenței umane 
sunt considerate dimensiuni constitutive şi concomitente ale societăților. Începând din 
perioada interbelică, pentru toți gânditorii de marcă cultura a funcționat ca un concept cu 
vocaţie sintetică şi generalizatoare, ca un indicator distinctiv al condiției umane. 

Conceptul de civilizație a primit şi el interpretări variate. Nota comună a definiţiilor 
pune accentul pe componenta instrumentală, tehnică, practică şi materială a vieţii umane. Este 
conceptul care se referă la dimensiunea “terestră” a vieţii, la bunurile “tangibile” care au 
funcţii instrumentale şi ameliorează viaţa societăţilor. În cele mai multe reprezentări, 
civilizațiile decupează mari unităţi ale istoriei universale, cadrele şi modurile de viaţă ale unor 
popoare şi societăți solidare prin religie, tradiții, instituţii politice şi juridice, trăsături 
culturale, valori, idealuri, forme artistice, tipare de acţiune practică, tehnologii. Civilizaţiile s- 
au născut şi s-au diferențiat în fluxurile ramificate ale istoriei, interacționând în forme variate, 
fără a-şi pierde specificitatea relativă. Ele exprimă structuri de durată lungă ale existenţei 
umane, în varietatea lor geografică şi istorică, manifestându-se prin moduri complexe de 
organizare economică, instituțională şi politică a societăților. 

Sistematizările şi clasificările aplicate civilizaţiilor diferă de la un autor la altul, iar 
frontierele dintre civilizații sunt şi mai greu de trasat azi, când aceste mari entități cultural- 
istorice se combină şi interferează, într-un proces de mondializare şi globalizare a 
economiilor, tehnologiilor, comunicațiilor şi chiar a unor valori şi forme simbolice. 

Civilizaţiile sunt pentru mulți teoreticieni (Toynbee, Braudel, Levi-Strauss) vaste 
unităţi de viaţă istorică, răspândite pe o arie geografică variabilă, ce integrează comunităţi şi 
societăţi diverse, articulate pe baza unor înrudiri fundamentale ce ţin de sistemul de valori, de 
modul de viaţă şi de infrastructura lor tehnologică. 

Popoarele europene, deşi au puternice diferențe lingvistice, istorice, sociale şi 
culturale, au totuşi o serie de caracteristici spirituale comune, formate pe tradiția culturii 
greco-romane şi pe suportul religiei creştine, pe ideile umanismului modern, aspecte de 
civilizaţie care le disting de popoarele arabe, africane sau de chinezi. În acest sens, putem 
afirma că arabii, europenii şi chinezii au dezvoltat de-a lungul timpului civilizații distincte, 
altfel spus, entități culturale largi, ce nu pot fi subsumate altei entități integratoare mai înalte 
decât “civilizaţiei umane”, privite generic, ca dimensiune antropologică universală. 


Comunicarea şi dialogul civilizaţiilor 

Dacă umanitatea generică este termenul limită prin care ne referim la destinul omului 
în cosmos, termenul de civilizaţie - însoțit permanent de cel de cultură, ca un dublet structural 
- este un concept de fundal pentru a exprima formele istorice de organizare a societăţilor şi a 
existenței umane, în tipare consolidate de practici seculare sau multimilenare. Civilizaţiile, în 
varietatea lor istorică şi tipologică, au dezvoltat modalități specifice de răspuns la necesitățile 
fundamentale ale omului, strategii complexe de dezvoltare şi raportare la istorie, mecanisme 

specifice de realizare a destinului uman. 

Culturile naționale au o firească deschidere spre universal, spre dialog şi schimb de 
valori cu alte culturi şi spaţii spirituale. Epoca modernă şi cea contemporană au intensificat 
comunicarea socială a valorilor şi comunicarea dintre culturi, odată cu extinderea 
extraordinară a sistemului mediatic, astfel că interferenţele culturale, conexiunile şi 
schimburile de valori au devenit astăzi realități dominante. În plan cultural, şi lumea 
contemporană reproduce, în forme evident schimbate, raportul structural dintre unitate şi 
diversitate. Globalizarea este dublată de o tendință complementară, de un interes tot mai intens 
al culturilor pentru identitatea lor spirituală, concepută însă ca fiind integrată, nu izolată, în 
vastul circuit al comunicării. 

Culturile interferează şi comunică între ele, fiind cuprinse de obicei în anumite arii 
regionale sau continentale de civilizaţie (de ex., lumea bizantină, civilizația arabă sau 
civilizația europeană modernă) sau în anumite forme istorice de universalitate, în tipuri de 
spiritualitate dominante, ce acoperă lungi perioade (cum au fost Epoca Renaşterii, clasicismul, 
luminismul, romantismul etc.). Astăzi, în lumea comunicării generalizate, se vorbeşte de 
trecerea spre cultura post-modernă, caracterizată de un amestec al stilurilor, de renunțarea la 
marile ideologii politice şi artistice, de dispariția frontierei dintre cultura de elită şi cea 
“populară”, de extinderea culturii de consum şi a industriilor de divertisment. Totodată, putem 
semnala şi caracterul policentric al creaţiei culturale contemporane, diversificarea formelor şi 
a centrelor zonale de creație. 

În lumea contemporană, cu tensiunea ei structurală dintre globalizare şi identitate, 
interdependenţele crescânde nu anulează identitățile culturale, dar le obligă să se redefinească 
într-o lume ce a devenit globală şi policentrică, o lume în care identitatea culturilor - cum 
spunea antropologul Claude Levi-Strauss - este o funcție a relaţiilor dintre ele, nu o 
consecință a izolării lor. ldentităţile nu se consolidează prin izolare şi autarhie, ci prin creație 
performantă şi participare competitivă, prin afirmarea lor în spațiul universalității. 

Identitățile istorice mari cu care operăm în această perspectivă nu pot fi înţelese ca 
fracțiuni izolate şi fără comunicare între ele. Dimpotrivă, investigaţiile istorice au arătat că 
niciodată culturile şi civilizațiile nu au trăit ca unităţi închise, ci au practicat mereu schimburi 
şi transferuri de bunuri şi idei, încă din timpuri străvechi, cum a fost şi celebrul "drum al 
mătăsii" şi atâtea alte exemple de contact fecund între arii culturale îndepărtate. Aceste 
schimburi s-au intensificat extraordinar de mult în timpurile moderne, iar astăzi societățile 
aparținând unor civilizaţii diferite se află în raporturi vitale de cooperare prin noile mijloace de 
transport şi comunicare, de schimb economic, comercial, ştiinţific şi tehnic. 

Fenomenele de universalizare, de interferență şi cooperare a civilizațiilor nu le 
diminuează specificitatea, alimentată în continuare de alte aspecte ale lor, de la religie, limbă, 
tradiții, instituții specifice şi forme expresive, până la comportamente şi moduri de viață 
particulare. În contextul discuţiilor de azi despre integrare şi identitate este bine să ne amintim 
de avertismentul antropologiei care ne spune că 

"nu trebuie să uităm vreodată că nici o fracțiune a omenirii nu dispune de formule aplicabile 
totalității şi că o omenire amalgamată într-un gen de viaţă unic e de neconceput, deoarece ar fi o 

omenire osificată". 


2. TEORII CU PRIVIRE LA RAPORTUL DINTRE CULTURĂ ŞI CIVILIZAȚIE 


Vom prezenta în continuare câteva teorii cu privire la civilizație şi la raportul cultură- 
civilizaţie (Toynbee, Braudel, Huntington), teorii care s-au impus în literatura de specialitate. 
Din spațiul gândirii româneşti am selectat trei autori (Simion Mehedinţi, Lucian Blaga, Tudor 
Vianu), care au dezvoltat teorii consistente asupra acestei teme. 


Arnold Toynbee: civilizațiile ca entităţi ale istoriei universale 


Arnold Toynbee (1889-1975) a elaborat o amplă teorie asupra civilizaţiilor, înțelegând 
prin acestea mari grupuri umane, “societăți vaste”, cum le numeşte teoreticianul englez, ce 
cuprind etnii, popoare, state, chiar imperii, şi care formează, prin legăturile dintre ele, mari 
“ansambluri” ce se întind pe suprafeţe geografice considerabile.” Istoria unui popor sau a unui 
stat național nu poate fi înţeleasă decât dacă este integrată în evoluția acestor mari comunități 
şi unități de viaţă, civilizațiile, singurele care îşi sunt suficiente lor înseşi, singurele care 
“cuprind fără a fi cuprinse”. Civilizaţiile sunt astfel “domenii inteligibile pentru studiul 
istoric”. 

“Unitatea inteligibilă a studiului istoric nu este nici statul naţional, şi nici (la celălalt capăt al 
scării de referinţe) omenirea ca un tot, ci este o anumită alcătuire a umanităţii, alcătuire pe care 
am denumit-o societate. Am descoperit cinci asemenea societăți existente în zilele noastre, 


A X N Sonea SR sd pi au A 54 
împreună cu anumite rămăşiţe fosilizate ale unor societăţi moarte sau dispărute”. 


Toynbee foloseşte în mod indistinct denumirea de societăți şi civilizații, deşi el 
deosebeşte în cadrul acestor “societăţi” două categorii: civilizațiile şi “societățile primitive”. 
Societăţile primitive, apreciate la circa 650 ca număr, sunt cele care nu au dat naştere unui 
“proces de civilizaţie”, sunt societăți stagnante, înghețate, fără evoluţie. 

Societăţile care sunt numite “civilizaţii” ar fi, după Toynbee, în număr de 21 în 
întreaga istorie cunoscută a umanităţii. Ele au anumite caracteristici comune întrucât “ele şi 
numai ele sunt angajate în procesul de civilizaţie”. Toynbee a introdus o serie de concepte 
specifice pentru a explica mecanismul de evoluţie al civilizațiilor (filiația civilizaţiilor, 
mimesis, stat universal, biserică universală, năvălirea barbarilor, proletariat intern şi extern, 
interregn, epoci eroice, provocare şi răspuns, minoritate dominantă şi creatoare etc.), concepte 
care nu pot prezentate şi analizate în acest cadru. 

Din cele 21 de civilizaţii, unele s-au stins fără a genera “urmaşi”, altele 5 ar fi încă 
active în lumea contemporană: civilizația creştină occidentală, civilizația creştină ortodoxă, 

civilizația islamică, civilizaţia hindusă, civilizaţia extrem-orientală.”“ Aceste cinci civilizaţii 
actuale descind fiecare din alte civilizaţii, pe care le continuă. 

După cum se poate observa, factorul fundamental care diferenţiază aceste civilizaţii 
este religia şi complexul de valori altoit pe credinţele religioase. Pentru Toynbee, în nucleul 
unei civilizaţii se află un set de valori spirituale, valori care dau caracterul global al civilizației 
respective. În analizele sale atât de amănunțite uneori, el disociază în arhitectura unei 
civilizaţii trei planuri: “planul economic, cel politic şi cel cultural”. Tipul de economie se 
poate extinde nelimitat în spațiul intern al unei civilizații (şi chiar la scară globală, asupra altor 
civilizaţii, cum este cazul economiei de tip occidental), tipul de organizare politică la fel, dar 
nucleul “cultural” din interiorul unei civilizaţii, în pofida atâtor influenţe reciproce dintre ariile 
de civilizaţie, rămâne specific, particular şi distinct. Civilizaţiile îşi au în religie şi în sistemele 
de valori spirituale ultima redută a identităţii lor structurale şi istorice. 

“În lupta pentru existență, Occidentul a împins societăţile contemporane lui către marginea 
zidului şi le-a învăluit în mrejele superiorității lui economice şi politice, dar nu le-a silit să 
renunțe la culturile lor distincte. Oricât de asuprite ar fi, aceste societăţi îşi pot încă menţine 


sufletul intact”.58 


Între timp, lucrurile s-au schimbat, altfel spus, s-au schimbat şi strategiile şi tehnicile 
de subordonare, în pofida convingerii (“umaniste”) a lui Toynbee că ţările occidentale s-ar fi 
mulțumit să cucerească militar teritorii şi resurse, să impună în societățile coloniale practici 
economice şi sisteme politice similare cu cele occidentale, dar (supremă dovadă de toleranță!) 
nu le-ar fi silit pe acestea “să renunțe la culturile lor distincte”, permițându-le să-şi menţină 
“sufletul intact”. Experiențele contemporane dovedesc exact contrariul şi ne-au imunizat (cel 
puţin pe teoreticienii lucizi) în fața unor astfel de considerațiile nobile şi generoase. 
Expansiunea colonială a Occidentului (începută în perioada Renaşterii) a urmat o logică 
“naturală”, trecând de la exterior spre interior, de la cucerirea militară a teritoriilor şi 
resurselor, la impunerea mecanismelor economice şi politice, pentru a se focaliza azi pe 
schimbarea culturii spirituale a popoarelor din periferie (a “sufletului” lor), astfel încât ele să 
asimileze “valorile” şi “atitudinile”, aspiraţiile şi conduitele specifice modului occidental de 
consum, fără a dispune de tehnologia şi de întregul sistem occidental de producție. 

Pentru a “stăpâni” azi un popor este important să-i stăpâneşti cultural “sufletul”, nu să- 
i stăpâneşti militar teritoriul. Sistemul mediatic, cultura de consum, agresiunea informaţională 
şi psihologică, violența simbolică, strategiile de manipulare etc. sunt instrumente şi tehnici 
verificate prin care poţi convinge un popor să îşi schimbe “sufletul intact” şi să renunţe la 
“cultura lui distinctă”. Pentru a modifica atitudinile şi comportamentele economice, politice şi 
geopolitice este necesar să schimbi “sufletul” unui popor, adică cultura lui spirituală. Acesta 
este noul teritoriu ce trebuie cucerit, este “noua Africă” pe care o asaltează industriile culturale 
şi mecanismele de agresiune informaţională. “Sufletul” național este şi el un teritoriu ce poate 

Ibidem, p. 25. Alături de aceste cinci civilizații, el mai menționează alte două “relicve fosilizate” ale unor 
civilizații similare, ce îi cuprind pe creştinii monofiziți, pe nestorieini (din Orientul Mijlociu), pe evrei şi parsi, 
precum şi anumite ramuri ale budismului şi pe jainii din India. 

fi cucerit, iar epoca noastră a demonstrat că dispune de mijloace eficace pentru această 
operaţie. Colonialismul exterior, militar, economic şi politic, a fost abandonat în momentul în 
care au intrat în funcțiune noile mijloace de subordonare, cele informaţionale, culturale şi 
spirituale. 

Trecând peste această paranteză, să revenim la concepţia lui Toynbee. El este convins 
că în inima fiecărei civilizații pulsează un factor spiritual, un suflet specific (remanență a 
ideilor spengleriene), suflet responsabil de “creația originală”, singura care conferă identitate 
respectivei civilizații. Astfel, Toynbee respinge şi viziunea curentă ce reduce substanța unei 
civilizaţii la invențiile tehnice şi la aspectele materiale ale vieții. 

“Dar, oricum ar fi, civilizațiile nu sunt construite din materiale de acest soi, în ciuda noţiunilor 
pervertite ale materialismului modern. Civilizațiile nu sunt clădite pe maşini de cusut sau pe 
tutun sau pe puşti, şi nici măcar pe alfabete sau pe cifre. Cel mai lesne lucru cu putință este să 
faci comerţ mondial exportând o nouă tehnică descoperită în Occident. Dar este cu mult mai 
anevoie pentru un poet sau pentru un sfânt din Occident să ajungă să aprindă într-un suflet care 
nu este occidental aceeaşi flacără spirituală care le luminează sufletul. Aşa încât, dând 
fenomenului răspândirii ceea ce i se cuvine, este totuşi nevoie să punem accentul pe partea care a 
fost jucată în istoria omenirii de către creația originală Şi trebuie să ne amintim că germenele 
creaţiei originale poate să înflorească în orice fel de manifestare a vieţii, în virtutea principiului 
uniformității naturii”. 

Toynbee îşi scrie monumentala sa operă ca un intelectual britanic situat în centrul unui 
imperiu economic mondial. Această situare hermeneutică este vizibilă în multe teoreme ale 
concepției sale (mai ales în credinţa sa privind o utopică fraternizare şi unificare a religiilor, 
sub egida procesului de universalizare a civilizaţiei occidentale), dar trebuie remarcate şi 
deschiderile sale interpretative, absolut novatoare pentru perioada interbelică şi postbelică, în 
contrast cu  europocentrismul, rasismul, evoluționismul  monolinear şi cu tezele 
difuzionismului cultural, poziții atât de răspândite în epocă şi pe care Toynbee le respinge în 
mod convingător. 

Este semnificativ faptul că Toynbee denunţă “iluzia egocentrică” a teoreticienilor 
occidentali, prejudecata lor că lumea răsăriteană e în stagnare, precum şi ideea că progresul 
modern s-ar desfăşura în linie dreaptă şi ar culmina cu formula civilizației occidentale. El 
critică schema convenţională ce reduce istoria universală la succesiunea fazelor antică, 
medievală, modernă şi contemporană. Împotriva acestor viziuni, care operau cu imaginea unei 
singure civilizații “unitare”, care evoluează rectiliniu (prin stadii, etape, epoci etc.), el îşi 
susține teza referitoare la pluralitatea civilizaţiilor şi a evoluţiei lor multilineare. În locul 
imaginii curente după care civilizațiile se înşiră “cap la cap, ca tulpina unui lemn de bambus 
între noduri”, adăugând mereu o nouă secvenţă la cea dinainte, el propune “o schemă în 
formă de arbore, în care civilizațiile se nasc, ca atâtea ramuri, unele lângă altele”. Ideea 
pluralităţii civilizațiilor şi a evoluției lor multilineare reprezintă implicit o respingere a 
pozițiile occidentalocentriste atât de răspândite. Iată un text mai amplu din cartea lui Toynbee, 
text în care denunță trei “iluzii” care ar explica originea şi persistența tezei referitoare la 
“unitatea civilizației”. 

“Teza unităţii de civilizație este o concepţie greşită spre care au fost îndrumați istoricii 
occidentali contemporani sub influenţa mediului lor social. Împrejurarea care îi induce în eroare 
este faptul că, în epoca modernă, civilizaţia noastră occidentală şi-a întins plasa sistemului ei 
economic de-a lungul întregii lumi. Şi această unificare a lumii pe o schemă occidentală a fost 
urmată de o unificare politică pe aceleaşi scheme, unificare ce a mers aproape tot atât de departe 
ca unificarea economică. Fiindcă, deşi cuceririle efectuate de armatele şi guvernele occidentale 
n-au fost nici atât de puternice şi nici atât de complete precum au fost cuceririle operate de 
industriaşii şi de tehnicienii occidentali, rămâne totuşi un fapt că toate statele lumii 
contemporane constituie o parte dintr-un singur sistem politic de origine occidentală. Dar, lăsând 
la o parte iluziile create de succesul la dimensiuni mondiale al civilizaţiei occidentale în 
domeniul material, concepţia eronată asupra «unităţii istoriei» — concepţie în care este implicat 
postulatul unei singure direcţii posibile spre civilizație, şi anume direcția adoptată de civilizația 
occidentală, toate celelalte civilizaţii fiind sau tributare civilizației occidentale sau pierdute 
pentru totdeauna într-un pustiu de nisip — poate fi lămurită prin rădăcinile ei în număr de trei: 
iluzia egocentrică, iluzia unui «Răsărit în nemişcare» şi iluzia asupra progresului conceput ca o 
mişcare rectilinie. 


Sunt fapte izbitoare. Dar, dacă vrem să le consideram ca pe o evidență a unităţii de civilizaţie, 
atunci ar însemna să dăm dovadă de superficialitate. În vreme ce harta economică şi harta 
politică ale lumii au ajuns să fie occidentalizate, harta culturală a lumii a rămas în esenţă ceea ce 
fusese mai înainte ca societatea noastră occidentală să se angajeze pe calea cuceririlor ei 
economice şi politice. Pe plan cultural, pentru acei care au ochi să vadă, liniamentele celor patru 
civilizații non-occidentale existente sunt încă clare. Dar mulți nu au asemenea ochi. Şi amăgirea 
lor este dovedită de folosirea termenului englez “navites“ («indigeni» — n.t.) sau a echivalentelor 
lui în alte limbi occidentale. 


Atunci când occidentalii numesc alte popoare «indigene», ei fac implicit o judecată de valoare în 
schema căreia este cuprinsă, inconştient, ideea că este vorba de o altă cultură. Occidentali 
privesc asemenea popoare ca pe nişte fiare sălbatice mişunând prin ţinutul în care se întâmplă să- 
i întâlnească în calea lor, ca pe o parte a florei şi a faunei locale, iar nu ca pe nişte oameni 
călăuziţi de aceleaşi năzuinţe ca şi ei. Şi atâta vreme cât îi numesc «indigeni» li se pare firesc să-i 
extermine, sau, aşa cum este mai la modă astăzi, să-i îmblânzească, socotind astfel cu bună- 
credință (şi poate nu fac o prea mare eroare socotind astfel) că se străduiesc să le amelioreze 
neamul. Numai că occidentalii nu se prea străduiesc să înceapă prin a înțelege sufletul 
«indigenilor». 


Iluzia progresului, potrivit căreia progresul ar avea un aspect rectiliniu, este un exemplu 
pentru tendința către simplificare excesivă pe care o desfăşoară mintea omenească în 
toate activitățile ei. În «periodizările» lor, istoricii noştri îşi înşiruie perioadele într-o 
singură serie, cap la cap, ca tulpina unui lemn de bambus între noduri, sau întocmai ca 
secțiunile unei prăjini articulate la capătul căreia un coşar înzestrat cu tot utilajul la 
modă îşi fixeaza peria de curățat coşurile de funingine. Pe coada periei pe care au 
moştenit-o istoricii noştri contemporani se aflau inițial numai două noduri, cel «antic» şi 
cel «modern»; ele corespundeau în linii mari — cu multe excepții — cu Vechiul şi Noul 
Testament, ca şi cu convenţia măsurii datelor cronologice înainte şi după era creştină. 
Dihotomia timpului istoric constituie o rămăşiţă a concepției proletariatului intern din 
sânul societăţii elene, care îşi exprima prin ea sentimentul de alienare față de minoritatea 

dominantă elenă. S-a ajuns astfel la o antiteză absolută între cronologia veche a elenilor 
şi aceea a Bisericii creştine. Prin aceasta, proletariatul intern al societății elene a căzut 
pradă iluziei egocentrice (ceea ce era mult mai scuzabil pe-atunci, la nivelul de 
cunoştinţe de pe vremea aceea, decât este scuzabil pentru noi) de a considera tranziția de 
la o societate din cele douăzeci şi una de societăți”! ale noastre către alta din ele ca fiind 
punctul crucial al întregii istorii a omenirii.” Pe măsură ce trecea timpul, istoricii noştri 
au găsit mai nimerit să desfăşoare coada de mătură telescopică şi mai mult şi au adăugat 
astfel o a treia articulaţie, pe care au denumit-o «medievală», fiindcă o inseraseră între 
cele două existente. Dar, în vreme ce diviziunea în «antic» şi «modern» era menită să 
însemne ruptura dintre istoria elenă şi cea occidentală, diviziunea în «medieval» şi 
«modern» a însemnat numai tranziția de la unul din capitolele istoriei occidentale către 
un alt capitol. Formula: «antic+medieval+modern» este eronată. Ar fi trebuit să fie: 
«elen+occidental (medieval+modern)». Dar nici această din urmă formulă nu se 
potriveşte. Fiindcă, dacă îi facem atâta cinste istoriei occidentale încât o împărțim în 
două «perioade» distincte, de ce să refuzăm aceeaşi cinste şi istoriei altor epoci? Nu 
avem nici o îndreptăţire să punem mai degrabă accentul pe o împărțire cronologică în 
funcție de anul 1475, de pildă, decât pe alta în jurul anului 1075. Şi avem multe pricini 
să presupunem că am trecut la un nou capitol de istorie, ale cărui începuturi ar putea fi 
statornicite în jurul anului 1875. Astfel încât am avea următoarea periodizare: 


Occidental I («Evul Mediu timpuriu») 675-1075 
Occidental II («Evul mediu») 1075-1475 
Occidental III («Epoca modernă») 1475-1875 
Occidental IV («Epoca post-modernă»?) 1875-? 


Dar ne-am îndepărtat de punctul de plecare. Am afirmat că elaborarea unei ecuaţii în care istoria 
elenă şi istoria occidentală ajung să fie funcțiuni ale istoriei universale înseşi — «istoria antică şi 
istoria modernă», dacă preferați — nu reprezintă altceva decât o viziune măruntă şi prezumțioasă 
la exces. Ar fi întocmai cum ar publica un geograf o carte intitulată «Geografia lumii» în 

cuprinsul căreia n-ar cerceta nimic altceva decât Bazinul mediteranean şi Europa”. 


Fernand Braudel şi “gramatica civilizaţiilor” 


In bună tradiție a gândirii franceze moderne, şi pentru Braudel civilizația include 
cultura, ca un element esenţial şi diferențiator. Spre deosebire de teoriile din spațiul germanic 
care văd în civilizație o concretizare practică a culturii (incluzînd deci civilizația în cultură, 

A nu se uita că termenul de “societăți” are aici sensul de “civilizații” (nota ns.). 


i În acelaşi chip, întemeietorii Republicii Revoluţionare Franceze, închipuindu-şi că reprezintă punctul de 
plecare al unei noi epoci în istorie şi că tot ceea ce fusese mai înaintea ei n-a fost decît beznă sinistră, au pornit o 
nouă cronologie de la data de 21 septembrie 1792. Bunul-simţ şi spiritul conservator al lui Napoleon au pus capăt 
calendarului revoluționar doisprezece ani mai tîrziu, dar aceşti doisprezece ani de calendar revoluţionar au fost 
suficienţi ca să-i încurce şi astăzi pe studenţi cu Fructidorul şi Thermidorul lor. (Nota lui Toynbee). 

care ar avea o sferă mai largă), pentru Braudel civilizaţia porneşte de la un nucleu cultural pe 
care îl extinde apoi într-un complex dispozitiv material şi simbolic. 

Aşadar, civilizațiile grupează azi societăţi, state, culturi şi naţiuni, în virtutea faptului 
că există o serie de înrudiri şi corespondențe între entităţile ce participă la un sistem de valori 
şi de bunuri culturale, de practici şi moduri de gândire specifice. Modul de viaţă este un 
element structural al civilizațiilor, un nucleu al morfologiei lor diferenţiale, mecanismul 
existențial în care se proiectează trăsăturile lor dominante. 

Trecând de la singular la plural, o dată cu progresul studiilor comparative de istoria 
civilizațiilor, precum şi cu extinderea practică a interacțiuniilor dintre culturi şi civilizații 
diferite, termenul de civilizaţie ajunge să dobândească şi el un sens diferențiator, prin care 
suntem invitați să înțelegem, potrivit lui Braudel: "ansamblul caracteristicilor pe care le 
prezintă viaţa colectivă a unui grup sau a unei epoci". Unul dintre cei mai profunzi istorici 
ai epocii moderne, Braudel priveşte civilizațiile (ca şi Toynbee) drept unităţi vaste de viață 
istorică, ansambluri complexe de valori, credințe, practici şi moduri de viață, cu structuri 
specifice şi durabile. În această privinţă, sunt semnificative câteva afirmaţii şi teze ale lui 
Braudel: “Civilizaţiile înseamnă spaţii”, “Civilizaţiile sunt societăți”, “Civilizaţiile sunt 
economii”, “Civilizațiile sunt mentalități colective”, “Civilizaţiile sunt sunt continuității”. 

Braudel consideră că atât termenul de cultură, cât şi cel de civilizaţie trebuie scrise 
concomitent la singular şi la plural. Când le scriem la singular avem în vedere sensul lor 
antropologic, când le scriem la plural avem în vedere sensul istoric determinat. Dar, adeseori 
când este folosit la singular, termenul de civilizație este aplicat numai unui tip particular de 
civilizație, de fapt civilizaţiei occidentale, apreciată ca superioară celorlalte şi indicând 
direcţia de evoluţie a tuturor civilizațiilor actuale. 

În epoca modernă, procesul difuziunii rapide a valorilor şi a tehnologiilor a 
interconectat civilizațiile, dar nu le-a anulat particularitățile, deşi civilizația industrială de tip 
occidental tinde să devină modelul universal de civilizație. Poziţiile occidentalo-centriste au 
tendința de a prezenta alte culturi şi civilizații doar ca "replici" întârziate sau ca etape depăşite 
ale civilizaţiei occidentale, apreciată drept singurul etalon şi reper universal. 

Elaborând o scară a temporalităţilor istorice, pe registrele reprezentate de evenimente, 
conjuncturi şi durate lungi, Fernand Braudel, exponent al "noii istorii", face şi o ierarhizare 
verticală a componentelor unei civilizaţii, elaborând o "gramatică" a lor, din componente, 
relaţii şi activităţi distribuite pe paliere şi secțiuni interdependente. În multiplicitatea timpului 
prezent se îmbină o istorie agitată şi cu oscilaţii grăbite, istoria evenimentelor, cu "o istorie 
îndepărtată ce ne însoţeşte cu paşi lenți", istoria civilizaţiilor. 

"A alege, de fapt, marile civilizaţii drept 'cadre inteligibile! ale lumii actuale înseamnă a depăşi 
mişcarea rapidă a istoriei”, pentru a analiza "o istorie cu respiraţie lentă, 'de lungă durată'. 
Civilizaţiile sunt personaje aparte, a căror longevitate depăşeşte puterea de înţelegere. Peste 
măsură de bătrâne, ele persistă să trăiască în fiecare dintre noi şi ne vor supravieţui încă multă 


Aşadar, impus în dublet cu termenul de cultură, civilizaţia a ajuns să aibă "două etaje" 

- complexul spiritual şi dispozitivul material -, prilej pentru mulţi teoreticieni de a le acorda 
accepţiuni diferite. Dacă în epoca Luminilor civilizaţia era opusă barbariei şi stadiului primitiv 
al existenţei umane, termenul a definit ulterior, deopotrivă, valori morale şi valori materiale, 
pentru a se specializa apoi cu referință explicită la aspectele materiale, tehnice şi ale modului 
de viață, astfel că Braudel citează afirmația unui teoretician care afirma că "civilizația 
înseamnă drumuri, porturi şi cheiuri”, chip de a spune că nu înseamnă numai viaţă spirituală, 
ci un ansamblu de mijloace colective folosite pentru a acționa asupra naturii şi a amenaja 
mediul de viaţă al oamenilor.“ 

Aşadar, societățile se aseamănă prin bunurile ce satisfac funcții utilitare, dar se 
deosebesc mai pregnant prin cele care răspund funcției simbolice. Acordând adjectivului 
cultural calificativul de numitor comun al manifestărilor umane, Braudel conchide: 

"În aceste condiţii, vom spune despre o civilizaţie...că este un ansamblu de bunuri culturale, a 
cărui «locuire» geografică este o arie culturală, istoria sa - o istorie culturală, că împrumuturile 
de la o civilizaţie la alta sunt împrumuturi sau transferuri culturale, acestea din urmă fiind atât 
materiale cât şi spirituale".S” 

Din aceste consideraţii rezultă că civilizațiile au în nucleul lor un model cultural 
specific. 


Simion Mehedinţi: Cultura şi civilizaţia — “doi poli” ai realității umane 

Simion Mehedinţi (1868-1962) a elaborat un sistem teoretic de interpretare a raportului 
dintre cultură şi civilizație. Omul este un agent ontologic excepţional, întrucât el creează prin 
activitatea sa o nouă realitate, un “nou cosmos” de obiecte şi valori materiale şi spirituale. 
Viaţa popoarelor trebuie cercetată în funcție de aceste creaţii, iar disciplina investită cu acest 
rol este “etnografia”. Mehedinţi operează cu o reprezentare complexă asupra culturii, 
articulând sensul ei universal uman şi cel specific, istoric şi tipologic. Sistemul de gândire al 
lui Mehedinţi porneşte de la ideea că munca are rolul determinant în procesul de 
antropogeneză şi în întreaga existență umană. Mehedinţi afirmă că “uneltele şi munca cu 
uneltele pot fi considerate ca adevăratul caracter distinctiv al speciei homo”. Omul a creat 
nu numai unelte materiale, care au extins progresiv domeniul civilizaţiei, ci şi-a dezvoltat şi 
unelte spirituale, limbajul fiind cel mai important instrument al vieţii psihice şi al întregului 
univers de creaţii culturale. 

Pornind de la această perspectivă antropologică, Simion Mehedinţi descoperă în 
realitatea umană două categorii de fapte, unele aparţinând civilizației, altele culturii. Dar 
amândouă derivă, spune Mehedinţi, din “dublul caracter — material şi sufletesc - al muncii”. 
Înainte de a marca deosebirile structurale şi funcţionale dintre cultură şi civilizaţie trebuie să 

Lucrări: Caracterizarea etnografică a unui popor prin munca şi uneltele sale (1920), Coordonate etnografice: 
cultura şi civilizația (1928). Aceste două studii reprezintă nucleul concepției filosofice a lui Simion Mehedinți, 


studii care îi conferă un loc aparte în gândirea filosofică românească. 

menționăm că în sistemul lui Mehedinți munca este sursa lor comună, cele două dimensiuni 
formând o unitate a contrariilor, aflate în raporturi de simultaneitate şi de interdependență. 

Astfel, civilizaţia este pentru Mehedinţi “suma tuturor descoperirilor tehnice care au 
înlesnit omului adaptarea sa la mediul fizic”, iar cultura “suma tuturor creaţiilor sufleteşti 
(intelectuale, etice şi estetice) care înlesnesc adaptarea individului la mediu social”? 

Elementul comun al celor două dimensiuni îngemănate ale realităţii umane este 
“adaptarea”, în sens ecologic şi larg antropologic. De la adaptare se ajunge la creaţie, adică la 
descoperiri care depăşesc sensul de răspunsuri strict adaptative. Dintre elementele culturii, 
Mehedinţi consideră că arta este expresia cea mai elocventă a creativității umane, 
“chintesenţa” culturii. Mehedinţi elaborează un sistem de categorii, de “coordonate 
etnografice”, prin care împarte civilizația şi cultura în alte subcategorii definitorii, care pot fi 
aplicate oricărei comunități etnice, indiferent de treapta de dezvoltare pe care se află. 


e civilizaţia cuprinde următoarele elemente: hrana (de la formele cele mai simple până la 
formele de preparare actuală, industrializată), îmbrăcămintea şi locuinţa (de la “culcuşul 
de o noapte” până la “zgârie-nori”), mijloacele de circulaţie (de la “umblet”, deplasarea cu 
animale, apoi de la roată la locomotivă, de la navigație maritimă la cea aeriană, cu 
avionul); 


e cultura include știința (de la formele primare de cunoaştere la gândirea rațională şi la 
metodele pozitiviste ale ştiinţei moderne), arta (de la desenul paleolitic la arta actuală) şi 
religia (de la magie la religiile monoteiste universale; religia este înlocuită în unele lucrări 
cu morala). 

Acest tablou al elementelor morfologice poate fi luat drept ghid pentru analizele 
etnografice şi antropologice, pentru cercetările empirice menite să descrie şi să evalueze 
comparativ starea culturală şi de civilizaţie a unui popor, după indicatori ce pun în corelaţie 
cele două aspecte paralele, dar “inseparabile”. 

“Paralelismul este evident. Civilizaţia se măsoară pe coordonata tehnică, prin numărul, calitatea 


şi originalitatea uneltelor; iar cultura se măsoară pe coordonata superioară a creațiunilor psihice, 


adică prin numărul, calitatea şi originalitatea produselor sufleteşti”. 7! 


Aceste componente sunt unite de o linie mediană a muncii (unde Mehedinţi plasează 
sintetic “graiul” şi “unealta”), poziţie ce semnifică faptul că atât cultura, cât şi civilizația îşi au 
rădăcina în activitatea fundamentală a omului, aceea de transformare a mediului natural şi 
social de viaţă în funcție de anumite scopuri. Astfel de sistematizări au fost propuse şi de alți 
antropologi ai timpului. 

Mehedinţi subliniază mereu unitatea existențială dintre cele două dimensiuni ale 
existenţei umane, despărțite doar în plan teoretic, din nevoia de a le cerceta analitic. Analizând 
diverse epoci cu valoare paradigmatică pentru raportul cultură/civilizaţie, situaţii în care cele 
două aspecte nu se află în raporturi de simetrie, Mehedinţi ajunge la concluzia, verificabilă 
istoric, după care civilizația şi cultura pot avea evoluţii relativ independente, astfel încât “o 
stare de civilizație modestă se poate asocia cu o foarte bogată cultură”, după cum există şi 
situații în care raportul are valori opuse. 


E idem piia: 

“De aceea, polul civilizaţiei şi polul culturii rar coincid. Un grad mare de civilizație poate atinge 
orişicine dacă împrumută rezultatele muncii altora. O cultură înaltă e însă un fenomen cu mult 
mai greu de realizat. Ea presupune nu numai muncă bogată şi mare bogăţie de cugetare, dar şi o 
simtire fină, care se traduce printr-o atitudine etică şi estetică de un nivel superior”. 


Cele două aspecte distincte se află în raporturi de interferență şi de solidaritate, dar nu 
poate fi vorba de o “proporționalitate” perfectă între ele, datorită finalităților relativ diferite pe 
care le urmează şi împrejurărilor naturale şi sociale ce pot favoriza dezvoltarea unei linii de 
evoluţie chiar în detrimentul celeilalte. Mai mult, sunt frecvente cazurile în care un element al 
civilizației (tehnica de construcție a caselor sau metodele de navigaţie) înregistrează progrese, 
iar altele stagnează (alimentaţia şi îmbrăcămintea). Aceste aspecte eterogene se întâlnesc nu 
numai în viața unui popor, dar şi în configurația culturală a unor indivizi din epoca modernă, 
când cineva poate fi un savant în matematici sau în ştiinţele naturii, dar această calitate se 
asociază în aceeaşi personalitate cu o foarte redusă experiență artistică sau cu atrofierea 
conştiinţei morale şi a simțului civic. 

Adunând informaţii numeroase despre populațiile aşa-zise primitive, Mehedinţi arată 
că aceste comunități umane dispun de un echipament tehnic, oricât de rudimentar, necesar 
adaptării la mediul natural, dar dispun şi de un cod minim de norme morale, de credinţe şi de 
forme estetice prin care-şi exprimă dispoziţiile sufleteşti. Aşadar, cultura şi civilizaţia sunt 
prezente concomitent în orice stadiu al dezvoltării umane, ca două aspecte îngemănate, 
universale. Astfel, Mehedinţi respinge cu argumente teoria lui Oswald Spengler despre 
opoziţia dintre cultură şi civilizație ca două faze distincte, succesive, în evoluţia istorică a 
poporelor. Împotriva curentelor spiritualiste din perioada interbelică, pentru care civilizaţia 
reprezenta o fază de decadenţă a culturii, savantul român susține pe baza unei vaste 
documentații că progresul se desfăşoară concomitent pe cele două linii distincte, dar 
“inseparabile”, ale vieţii umane, reabilitând astfel dimensiunea civilizatorică. 

Iată în rezumat punctul de vedere al lui Mehedinţi: 

“După cum frunza are două feţe: una strălucită, spre soare, alta mai întunecată, întoarsă spre 
pământ (dar foarte însemnată, fiindcă prin aceasta planta respiră şi se hrăneşte zilnic), tot aşa 
viața omenirii are două aspecte: unul teluric — civilizația, adică tehnica materială; altul ceresc — 
cultura, sau suma tuturor produselor sufleteşti, prin care omul caută să intre în echilibru cât mai 
deplin cu restul creaţiunii şi, în genere, cu universul moral care îl cuprinde. Amândouă aspectele 
acestea sunt inseparabile şi simultane, nu succesive, cum pretinde morfologia istorică a lui 
Spengler. 


Concluzie. Din cele înşirate până aici rezultă: 


1. Civilizaţia şi cultura sunt noțiuni fundamental deosebite. Una priveşte lumea materială; 
cealaltă e de natură exclusiv sufletească. 


2. Pe toate treptele dezvoltării omeneşti, alături de un quantum de civilizaţie, găsim şi un 
quantum corelativ de cultură. 

3. Amândouă se pot măsura după criteriile etnografice, stabilite mai sus”. 

Tehnicile de adaptare la mediul natural (civilizaţia) şi tehnicile de adaptare a mediul 
social (cultura) se întrepătrund într-o unitate ce conferă organicitate vieții unui popor. După ce 
a marcat distincțiile de esență (de structură, finalități, proceduri acționale, motivații) dintre 
cele două componente, Mehedinți subliniază că ele converg în “unitatea vieții”, întrucât 
“tehnica materială (civilizaţia) şi tehnica sufletească (cultura) sunt legate printr-o sută şi o 
mie de fire, iar tranziția de la una spre cealaltă e de multe ori atât de fină, încât devine 
imperceptibilă. Unitatea vieții le cuprinde pe amândouă”. 

Cultura şi civilizația devin la Mehedinţi categorii filosofice fundamentale, capabile să 
dea seama atât de condiţia umană în universalitatea ei, cât şi de diversitatea procesului istoric 
şi a manifestărilor ce dau identitate unui popor. Prin creaţiile ce intră în sfera celor două 
concepte, omul îşi construieşte existența socială şi îşi tălmăceşte experiența de viaţă. 
Mehedinţi este printre puţinii gânditori români care au propus nu numai o teorie a culturii, ci şi 
un sistem operațional de analiză a culturii şi civilizaţiei, cu un nomenclator al componentelor 
lor structurale, ceea ce îl îndreptățește pe editorul şi interpretul operei sale, antropologul 
Gheoghiţă Geană să afirme că Mehedinţi a elaborat “un sistem operațional de filosofie a 

culturii”. 


Lucian Blaga: distincţia ontologică dintre cultură şi civilizaţie 
Blaga a elaborat una dintre cele mai coerente şi mai interesante teorii asupra culturii. 
Potrivit lui Blaga, omul este sortit creației, are un destin creator permanent. Omul trăieşte într- 
un mediu specific, creat de el însuşi, într-un univers simbolic care-l detaşează de natură. 
Cultura este astfel o “tălmăcire” simbolică a lumii, o “lectură” a existenţei, o interpretare a 
lumii, un mod de a “traduce” experienţa în limbaje simbolice. Această idee, ce domină 
filosofia culturii şi antropologia culturală la începutul secolului XX, are un relief teoretic 
excepțional în gândirea lui Lucian Blaga, autor pentru care cultura exprimă modul ontologic 
specific uman, mecanismul creator care l-a umanizat şi l-a condus pe om la actuala dezvoltare. 
"Prin cultură, existenţa se îmbogăţeşte cu cea mai profundă variantă a sa. Cultura este semnul 
vizibil, expresia, figura, trupul acestei variante. Cultura ţine deci mai strâns de definiția omului 
decât conformaţia sa fizică sau cel puţin tot aşa de strâns" Edi 


În altă parte, Blaga afirmă că omul nu poate evada din sfera culturii fără a înceta să fie 
"om": "Exodul din cultură ar duce la abolirea umanităţii ca regn". ! Existenţa umană este 
deci o existență culturală, cu tot ceea ce implică această condiţie. Cultura exprimă modul 
specific uman de existenţă. Omul nu poate exista decât în şi prin intermediul culturii. Cultura 
ese rezultatul creației umane. Cultura are astfel o “semnificație metafizică”, fiind o dimensiune 
definitorie a omului sub raport antropologic şi istoric. 

Folosind acelaşi traseu demonstrativ, cu o documentație empirică mereu în expansiune, 

gândirea antropologică din secolul nostru a căutat în spațiul valorilor culturale manifestarea 
expresivă a "esenței" omului. Aşadar, în sensul cel mai larg al termenului, cultura este nivelul 
de realitate pe care se desfăşoară aventura omului în cosmos. Ştim azi că pe acest nivel şi cu 
mijloacele pe care le oferă el, omul dă o formă lumii şi conferă sens existenţei sale. Fără a 
subaprecia constrângerile biologice şi naturale, afirmaţia că omul e în primul rând o ființă 
culturală e menită să preîntâmpine orice reducționism dispus să livreze destinul omului unei 
instanţe exterioare lui. Teza lui Blaga este deci intrinsec umanistă, căci, plasat în spațiul 
culturii, omul apare ca fiind propria sa creaţie. 

Conceptele de creaţie şi de cultură au un loc central în concepția blagiană. Revelarea 
misterului lumii are loc prin două forme: prin cunoaştere şi prin plăsmuire (creaţie). Cultura 
este rezultatul creației umane, creație desfăşurată pe toate registrele existenței şi ale 
raporturilor posibile dintre om şi lume. lată o definiție a culturii în care Blaga subliniază 
elementele ei specifice, care alcătuiesc o structură unitară: 

“Creaţia de cultură este 1) un act creator 2) de intenţii revelatorii în raport cu transcendența sau 
cu misterul 3) utilizează imediatul ca material metaforic 4) depăşeşte imediatul prin stilizare 5) şi 
se distanțează de transcendență (mister) prin frânele stilistice şi datorită metaforismului”./$ 


Dar, potrivit lui Blaga, existența umană se desfăşoară concomitent în două orizonturi şi 
în două moduri fundamentale: existența în orizontul imediat al lumii sensibile şi pentru 
autoconservare şi existenţa în orizontul misterului şi întru revelarea acestuia. Este vorba de o 
dualitate de ordin ontologic, care reprezintă pentru Blaga temeiul distincției dintre cultură şi 
civilizație. Toate creaţiile care îi asigură autoconservarea şi securitatea materială în interiorul 
orizontului concret de existență alcătuiesc civilizația (tehnică, forme de producție şi de 
organizare politică, confort material, mod de viaţă etc.). Existenţa în orizontul misterului dă 
naştere culturii. Toate creaţiile prin care omul încearcă să dezvăluie misterul existenţei 
alcătuiesc cultura (ştiinţă, filosofie, artă, mitologie, religie etc.). Cele două realități şi atitudini 
răspund la două funcții diferite: 

“Cultura răspunde existenței umane întru mister şi relevare, iar civilizația răspunde existenţei 
întru autoconservare şi securitate. Între ele se cască deci o deosebire profundă de natură 
ontologică”.!? 

Aşadar, cu teoria lui Blaga suntem în miezul unei distincții de natură, a unei diferenţe 
ontologice între cultură şi civilizație. Faptele de civilizaţie (o anumită ordine socială, "o 
unealtă, o regulă de muncă sau de luptă", condițiile materiale de viaţă), "nu sunte destinate să 
reveleze un mister prin mijloace metaforice", fiind judecate după "utilitatea lor în cadrul unei 
finalități pragmatice". Creaţiile culturale au, spune Blaga, două caracteristici fundamentale: 


e a)o funcție metaforică şi revelatoare, în sensul că încearcă să dezvăluie conţinutul adânc 
al lumii, adică misterul ei; 


e b)opecete stilistică, adică o fizionomie particulară, un aspect specific, care le diferențiază 
de alte creaţii. 


8 

Cultura are concomitent aspect revelatoriu (metaforic) şi stilistic, pe când civilizația 
nu are caracter revelatoriu, dar poate avea caracter stilistic, unul derivat, ca reflex al culturii 
în planul înfăpuirilor practice, cu rost instrumental. Arta poate fi considerată un model al 
culturii, iar tehnica un factor central al civilizației. Forţa metaforică a creaţiilor umane se 
manifestă cu maximă pregnanţă în cazul artei, dar este absentă în cazul înfăptuirilor tehnice. 
La fel, stilul, cealaltă trăsătură distinctivă a culturii, are relevanță maximă în cazul artei, dar 
este palid ilustrat în cazul tehnicii, unde este o trăsătură accesorie şi neesențială. 

Aşadar, densitatea metaforică şi stilistică a creaţiilor umane este maximă în cazul 
artei şi scade de la artă la tehnică. Realizările strict utilitare, tehnice şi acţiunile cu scop 
imediat practic nu au funcții simbolice şi revelatorii, dar pe măsură ce ne ridicăm spre alte 
zone ale existenței umane — moduri de viață, practici şi ceremonii sociale, modele de 
comportament, alcătuiri sociale şi politice, sisteme Juridice, obiceiuri şi stiluri de viață, 
principii morale, credințe şi idei religioase, idei şi teorii ştiinţifice, până la creațiile artistice — 
funcția revelatorie, dar şi cea stilistică devin tot mai importante în detrimentul funcției 
instrumentale. Pe măsură ce creşte în intensitate caracterul revelatoriu (metaforic şi simbolic) 
al creaţiilor umane, de la tehnică la artă, creşte în intensitate şi caracterul lor stilistic, 
distinctiv, specific, particular. 

Blaga a codificat astfel în sistemul său filosofic o problemă capitală a antropologiei 
culturale. La un capăt al axului antropologic avem civilizația (tehnica este paradigma ei), iar la 
celălalt capăt avem cultura (arta este paradigma ei). Cei doi poli ai umanităţii — producţia şi 
creația, civilizația şi cultura — exprimă astfel cele două tendinţe structurale ale istoriei umane, 
unitatea şi diversitatea. Culturile sunt nucleul identităților, civilizația este terenul 
convergențelor. 


Tudor Vianu: cultură şi civilizaţie/valori şi bunuri 


Vianu porneşte de la o definiţie “analogică” a culturii, preluând ideea anticilor care 
puneau în analogie cultivarea ogorului (“cultura agri”) cu formarea spiritului uman prin 
educație (“cultura animi”), analogie prezentă la Cicero, printre alții. Această analogie a 
culturii spirituale cu acțiunea de “cultivare” a pământului poate dezvălui sensul primar al ideii 
de cultură. Vianu consideră că orice definiție a culturii trebuie să aibă în vedere trei factori: un 
substrat natural, o valoare care orientează creația umană şi actul de creație propriu-zis. 

De la Vianu ne-a rămas o distincţie clasică deja, aceea dintre valori şi bunuri, dintre un 
ideal sau o semnificație şi suportul lor fizic concret. Prin disocierea termenilor de valori şi 
bunuri intrăm în perimetrul unei dezbateri teoretice de anvergură în secolul nostru. Este vorba 
de criteriile prin care deosebim cultura de civilizație. Astfel, primul termen a vizat cu 
precădere domeniul valorilor spirituale, iar cel de al doilea, perfecționarea mijloacelor şi a 
condițiilor exterioare de viață. Din această distincție ar rezulta că termenul de cultură se referă 
la valori, iar cel de civilizaţie la bunuri în care se întruchipează valorile. Totuşi, Vianu afirmă 
că 

"civilizaţia nu este, de fapt, decât o cultură definită prin sfera ei, o cultură socială parţială, din 
punctul de vedere al unei singure valori, şi anume din punctul de vedere al valorii tehnico- 
economice...Civilizaţia ar fi deci o cultură afectată exclusiv țintelor tehnico-economice... 

Civilizaţia nu este o entitate care s-ar opune culturii, este numai unul dintre aspectele ei”. 


Aşadar, între cultură şi civilizaţie ar exista doar o distincţie funcțională, nu de natură. 

Civilizaţia reprezintă o cultură socială parţială, “cultura definită din punctul de vedere 
al unei singure valori, şi anume din punctul de vedere al valorii tehnico-economice”. El 
consideră că distincția dintre cultură şi civilizaţie este necesară, dar militează pentru sinteza 
lor în procesul dezvoltării sociale. Civilizaţia, spune el, este “cultura afectată țintelor ei 
tehnico-economice”, fiind deci unul din aspectele culturii. Raportul cultură-civilizaţie este 
conceput de Vianu într-un mod raționalist şi echilibrat. Civilizaţia este realizarea valorilor 
culturale în bunuri materiale, menite să amelioreze condiția umană. El critică viziunile care 
condamnă civilizaţia şi o opun culturii. În acelaşi timp, el ne invită să nu exagerăm valorile 
tehnico-materiale, care trebuie gândite în acord cu celelalte valori şi scopuri umane. 


Samuel Huntington şi “conflictul civilizaţiilor” 


Samuel P. Huntington este autorul unei teorii geopolitice de mare răsunet în ultimii 
ani. El porneşte de la ideea că în lumea contemporană “cultura contează” tot mai mult, că 
factorii de natură culturală modelează atât tendinţele de integrare, cât şi pe cele de 
dezintegrare. Însă, pentru el, elementele culturale reprezintă nucleul unor entităţi istorice 
vaste, civilizațiile, care astăzi au ajuns adesea în poziţii de adversitate şi conflict. 

În 1993, în plină glorie a viziunilor globaliste şi integraţioniste, de tip Fukuyama, 
viziuni care prognozau unificarea lumii sub egida democrației liberale, care a învins 
regimurile totalitare, Huntington a publicat un studiu în care contrazice flagrant euforia care a 
cuprins mediile occidentalo-centriste după sfârşitul războiul rece: 

"În ipoteza mea, sursa fundamentală de conflict în noua lume nu va mai fi în principal ideologică 
sau economică. Marile diviziuni dintre oameni şi sursa dominantă de conflict vor fi de natură 
culturală. Statele naţionale vor rămâne cei mai puternici actori în relaţiile internaționale, dar 
principalele conflicte se vor ivi între naţiuni şi grupuri ale diferitelor civilizaţii. Conflictul 
civilizațiilor va domina politica mondială. Linia de demarcaţie dintre civilizaţii va fi linia 
confruntărilor în viitor"! 


Huntington acordă factorului religios un rol primordial în declanşarea acestor conflicte. 
Este un punct de vedere ce nu poate fi ignorat. Cele mai acute conflicte se produc pe 
frontierele ce despart lumea creştină (occidentală şi ortodoxă) de cea musulmană (zona 
Balcanilor, Caucaz, Asia Centrală, zonele Mării Negre şi ale Mării Mediterane). Aceste arii 
de contact inflamează identitățile şi le aduc în stare de fierbere, mai ales acolo unde în spatele 
lor răbufneşte o energie religioasă neconsumată în plan social-economic. 

Autorul îşi ilustrează teza arătând cum islamul, sub forma sa integristă, atacă frontal 
civilizația occidentală prin “mişcări de furie”, anarhice şi distructive. Dar autorul nu coboară 
cu analiza în stratul de adâncime al acestor tensiuni dintre tipurile de civilizație, mulțumindu- 
se să afirme că religia, sistemele de reprezentări şi de valori, mentalitățile, instituţiile şi 
practicile de ordin simbolic le-ar aduce în stare de conflict. Aceste conflicte, chiar dacă 
îmbracă un aspect preponderent religios, îşi au izvorul în stările de subdezvoltare economică şi 

în solicitările contradictorii la care popoarele cu modernitate întârziată trebuie să facă față în 
lumea contemporană. Se ştie că societăţile întârziate sunt confruntate cu un amalgam de 
instituții şi credinţe, cu paradoxuri care le aduc periodic în situaţia de a fi zguduite de un frison 
identitar. Aflate permanent în situaţii critice, fără ieşire, confruntate cu un viitor incert, ele 
sunt înclinate mai degrabă să-şi reproblematizeze originile şi istoria decât să se angajeze 
prospectiv în acțiuni de modernizare socială. Dar, pe de altă parte, Huntington observă că 
replierea identitară a acestor societăți nu este un fenomen singular, ci unul care a dobândit o 
extensie “globală”. 

El consideră că astăzi există şapte sau opt mari blocuri de civilizaţie pe glob, 
diferențiate prin elemente culturale. Nivelurile de identificare ale oamenilor urcă în cercuri 
concentrice de la mediul familial şi local spre tipul de civilizație de care aparțin. Precum 
Toynbee, şi Huntington supraevaluează criteriul religios de diferențiere şi ia în discuţie 
această filieră de identificare. De exemplu, un locuitor al Romei de azi se poate autodefini în 
trepte ca: roman (locuitor al Romei), italian, catolic, creştin, european, occidental. Ultima 
identificare defineşte apartenenţa la civilizaţia occidentală (cu două subcivilizații: europeană şi 
nord-americană), civilizație distinctă - după opinia autorului - de civilizația slav-ortodoxă de 
care ar aparține popoarele est-europene. Astfel, "o civilizație este cea mai largă grupare 
culturală de oameni”, grupare căreia i se pot găsi anumite elemente comune de “identitate 
culturală". 

Deci, identitatea unei civilizaţii este definită prin elemente culturale. Respingând 
perspectiva “gânditorilor germani din secolul XIX” care au introdus o distincţie radicală între 
cultură şi civilizație, Huntington îmbrăţişează perspectiva lui Braudel după care nu putem 
desprinde cultura de fundamentul ei, civilizația. Revenind cu alte precizări, Huntington vede 
în civilizaţii (“la plural”) ample “totalități”, durabile sub raport istoric, cu un oarecare grad de 
integrare, ce cuprind popoare, state, naționalități, grupuri religioase etc. Toate acestea au 
“culturi distincte”, dar şi “elemente comune” şi legături strânse care le integrează într-o 
civilizație determinată. 

“Astfel, o civilizație este un grup de oameni cu cele mai înalte trăsături culturale şi cu cel mai 
răspândit nivel al identităţii culturale pe care oamenii îl au şi care îi distinge de alte specii. Ea 
este definită deopotrivă prin elemente obiective comune, cum ar fi limba, istoria, religia, 
obiceiurile, instituţiile, şi prin auto-identificarea subiectivă a oamenilor”...Civilizaţiile sunt cel 
mai mare «noi» înăuntrul căruia ne simțim din punct de vedere cultural acasă şi deosebiți de toţi 
ceilalți «ei» de afară.” ® 

Pornind de la ideea că “civilizația şi cultura se referă deopotrivă la modul de viață al 
oamenilor”, autorul abandonează tacit această distincție şi ajunge să opereze doar cu ideea de 
civilizație, repetând adesea că “o civilizație este cea mai întinsă entitate culturală”. Teoria sa 
a fost criticată tocmai pentru această confuzie, pentru că defineşte civilizațiile prin elemente 
culturale, fără a disocia cele două concepte şi implicit fără a discocia între realitățile diferite pe 


Ba Ibidem, p. 24. 

care le desemnează aceste concepte. De aceea, pe câtă vreme alți teoreticieni consideră că în 
lumea actuală au dobândit relevanță conflictele “identitare”, ce îşi au sursa în revendicarea 
identităților culturale, Huntington vorbeşte de “conflicte între civilizații”. Este acuza pe care o 
formulează Mircea Malița, cum am văzut, dar şi alți teoreticieni. lată cum îşi prezintă 
Huntington ideea sa: 
“Tema centrală a acestei cărți o constituie faptul că identitatea culturală şi cultura care, la nivelul 
cel mai răspândit, sunt identități ale civilizaţiei, modelează tendinţa de coeziune, dezintegrare şi 
conflict în lumea de după războiul rece”.55 (subl. ns.). 


Apare din nou confuzia dintre cultură şi civilizație. Dar, dincolo de acest lucru, ideea 
sa capitală este aceea că asistăm la renașterea interesului pentru identitățile culturale şi 
civilizaționale şi acest fapt va duce la reconfigurarea geopolitică a lumii. De aceea, pentru a ne 
descurca în hățişul lumii actuale avem nevoie, spune Huntington, de noi hărți mentale. În 
timpul războiului rece, politica globală a fost una bipolară, iar acum a devenit 
multicivilizațională şi multipolară. Paradigma simplificată, bipolară, a războiului rece a 
devenit inadecvată. 

Astăzi avem nevoie de noi paradigme şi modele la fel de simplificate asupra lumii 
privite în totalitatea ei. Globalizarea devine o paradigmă tot mai des utilizată pentru a 
“traduce” în limbaj simplificat încrucişarea unor tendinţe şi legături tot mai complexe între 
societăți, precum şi pentru a face predicții asupra evoluției mondiale. Dar, consideră 
Huntington, departe de a se uniformiza şi integra într-o “civilizaţie universală”, lumea de azi 
îşi păstrează diversitatea şi este formată dintr-un “sistem multicivilizațional” şi multipolar, cu 
civilizații şi culturi interesate să-şi păstreze şi să-şi afirme identitățile pe multiple planuri. 
Nucleul fiecărei civilizaţii - şi care le diferenţiază elocvent - este alcătuit din “elemente 
culturale”, pe prim plan fiind religia, viziunile aspura lumii, credințele şi valorile, din care 
derivă deosebirile privind modurile de viaţă, familia, obiceiurile, artele, dreptul, economia, 
politica etc. 

Mai mult, raporturile geopolitice ar fi acum determinate de raporturile dintre 
civilizații, văzute ca mari blocuri de viaţă istorică, având origini, evoluții şi caracteristici 
spirituale şi economice diferite. Astfel, conflictele viitoare vor fi conflicte 
“intercivilizaţionale”, conflicte care pun faţă în față civilizații diferite, în pofida legăturilor şi a 
interdependențelor dintre ele în lumea globalizată de azi. Pe lângă faptul că lumea a devenit 
multipolară sub raport geopolitic după încheierea războiului rece, Huntington detectează şi o 
altă tendinţă, anume diminuarea ponderii globale pe care a avut-o până acum civilizația 
occidentală şi afirmarea ofensivă a civilizaţiilor nonoccidentale. În dezacord cu mulţi ideologi 
şi teoreticieni, apologeţi ai “lumii occidentale”, Huntington interpretează altfel procesele 
caracteristice ale secolului XX. 

Pentru a degaja un sens global din schimbările combinate ce au loc azi în toate 
civilizațiile, el analizează corelaţiile active dintre factorii geografici, economici, politici, 
demografici, tehnici şi culturali, insistând asupra noilor viziuni şi atitudini emergente, care pot 
fi detectate în raporturile internaţionale, dar şi în fondul spiritual al epocii. Din această 
“lectură” a proceselor semnificative ale epocii, Huntington extrage următoarea concluzie: 

“ «expansiunea Occidentului» a încetat şi «revolta împotriva Occidentului» a început”. ” Dacă 


vrem să păstrăm reprezentarea bipolară din alte vremuri, atunci şi azi lumea poate fi 
considerată bipolară, dar e vorba, spune Huntington, de o altă bipolaritate, nu de natură 
ideologică, ci de natură civilizațională, care opune “Occidentul” şi “lumile nonoccidentale”. 

Avem aici o altă interpretare a globalizării. Asupra acestui punct, Huntington susţine 
câteva idei geopolitice importante. 


e Creşterea interdependenţelor dintre civilizaţii a fost de la 1500 până acum un fenomen 
unidirecţional, dinspre Occident spre civilizațiile şi societățile nonoccidentale. 


e Astăzi însă lumea a devenit multipolară, sub raport geostrategic, iar această pluralitate se 
sprijină pe forţe culturale şi identitare consolidate; aceste centre multiple care intervin în 
raporturilor geopolitice sunt tocmai civilizațiile active azi. 


e În această lume policentrică nu mai există un conflict ideologic dominant, precum în epoca 
războiului rece, ci o multitudine de conflicte, toate determinate de diferenţele şi de 
opozițiile de ordin civilizaţional, conflicte şi războaie ale “liniilor de falie” dintre 
civilizaţii. 

În ipoteza sa, “cele mai periculoase conflicte culturale sunt cele care iau naştere de-a 
lungul liniilor de falie între civilizaţii”. Autorul ajunge la acestă concluzie observând că 
numai conflicte locale care “se produc de-a lungul faliilor dintre civilizaţii” riscă să se extindă 
la nivel global, "după cum ne arată războiul din Bosnia sau din Caucazi”. De unde şi profeția 
sa apocaliptică după care "următorul război mondial, dacă el va izbucni, va fi un război între 
civilizații”. Conflictele etnice din interiorul unei civilizaţii (Somalia, Ruanda etc.) nu au 
implicații globale, pe când conflictele etnice în care se întâlnesc civilizaţii diferite, precum 
cele din spaţiul fostei Iugoslavii, din Caucaz, Asia Centrală sau Caşmir au un potențial de 
amplificare global, putând deveni focare ale unor războaie care să antreneze grupări de state 
pe criterii civilizaționale. 

Rezumându-şi teza cărţii sale, Huntington spune: 

“În această lume nouă, politica locală este politica etnicităţii, iar politica globală este politica 
civilizațiilor. Rivalitatea dintre superputeri este înlocuită cu ciocnirea civilizațiilor. [...]. În lumea 
posterioară Războiului Rece, cultura este o forță ce deopotrivă divide şi unifică.”%8 


“Pentru prima oară în istorie, politica globală este, în acelaşi timp, multipolară şi 
multicivilizațională; modernizarea este distinctă faţă de occidentalizare şi nu produce nici o 
civilizaţie universală, în orice înţeles cu semnificaţie, şi nici occidentalizarea societăţilor 


« 89 . 
nonoccidentale”. “ (sublin. ns.). 


Avem în aceste afirmaţii o sinteză a poziţiilor sale şocante. Vom reveni asupra lor, mai 
ales asupra distincției dintre modernizare şi occidentalizare. Formulată încă din 1993 şi intens 
comentată în lumea specialiştilor, teoria lui Huntington a fost reactualizată după atacul terorist 
din 11 septembrie 2001, unii comentatori văzând în actualul război antiteorist o confirmare a 

tezelor sale, pe când alți teoreticieni au respins aceste teze. Unele dintre afirmațiile sale sunt 
evident disonante în raport cu perspectivele prin care dispozitivul teoretic occidental priveşte 
şi interpretează tensiunile ce străbal lumea actuală, cum ar fi şi afimația că Occidentul şi-a 
postulat propriul său tip de cultură ca fiind universal, în timp ce “non-occidentalii văd ca fiind 
occidental tot ceea ce Occidentul vede ca fiind universal”. 


“Ceea ce occidentalii vestesc a fi o blândă integrare globală, cum este cazul proliferării mass- 
3 T PRR 2 y ie Š î sai ES j 90 
media la dimensiuni mondiale, non-occidentalii denunță a fi imperialism ticălos occidental”. 


Una dintre concluziile pe care vrea s-o demonstreze este că tocmai globalizarea a 
modernizat şi a consolidat civilizațiile nonoccidentale, care astăzi se află în curs de 
“indigenizare” şi dispun de forța necesară pentru a înfrunta dominația de secole a civilizației 
occidentale. Deşi sistemul internațional e unul multicivilizațional, hărțile mentale ale 
specialiştilor, spune Huntington, sunt dominate încă de perspectiva occidentalo-centristă. 

IV. CULTURĂ ŞI RELIGIE 


Religia ca element definitoriu al culturilor 


Fără îndoială, cea mai spectaculoasă răsturnare la care asistăm, în raport cu tendinţele 
ce au dominat epoca modernă (epocă ce acoperă aproximativ cinci sute de ani de construcţie a 
modernităţii în toate planurile), este resurecția religiei, un domeniu central pentru culturile 
premoderne, dar pe care ştiinţa modernă a sperat să-l elimine din explicațiile ei pozitiviste, 
având ambiția de a-i semna şi certificatul de deces. Ei bine, asistăm la o revitalizare a 
sentimentului religios, la o revenire în forță a religiei în viaţa socială, dar şi la o reabilitare a ei 
ca variabilă explicativă în ecuaţiile pe care le avansează teoriile sociologice şi geopolitice 
contemporane. Recursul la religie este văzut ca o soluţie la criza de sens prin care trec 
societățile secularizate, îndeosebi cele occidentale. Restaurarea sacrului, reînvierea 
sentimentului religios, uneori în maniere autentice, alteori în forme excentrice, exterior- 
decorative, poate reactiva şi funcția morală şi integratoare a religiei, atât de necesară pentru a 
reface coeziunea comunităților, într-o perioadă de exaltare a libertăţii şi a individualismului, a 
hiperconsumului şi a divertismentului industrializat, caracterizată prin “amurgul datoriei”. 

Marile religii ale lumii contemporane (creştinismul, islamismul, hinduismul, budismul, 
confucianismul etc.) s-au cristalizate ca doctrine şi sisteme de credințe în lumea antichității şi 
în fazele timpurii ale epocii medievale. Ele şi-au păstrat în decursul secolelor elementele lor 
caracteristice (credinţe, idei, simboluri, ritualuri, instituţii etc.), dar au cunoscut şi o serie de 
transformări şi adaptări la contexele istorice. În definirea şi analiza religiei ca factor 
definitoriu al culturilor vom porni de la concepția savantului român Mircea Eliade. 

Istoric şi filosof al religiilor, Mircea Eliade subliniază complexitatea fenomenului 
religios, fenomen privit ca o dimensiune constitutivă a condiției umane, prin care se exprimă 
nevoia permanentă a omului de a-şi raporta viaţa, experienţa şi actele sale la o realitate 
transcendentă. Toate societăţile şi culturile, în diversitatea istorică a organizării lor, au operat 
în reprezentările lor colective cu o zonă a sacralităţii, pe care au delimitat-o de sfera 
experienței imediate, învestind-o cu funcția de sursă şi sistem de referință pentru sensurile 
conferite istoriei şi vieţii umane. În cuvântul înainte scris la Istoria credințelor şi a ideilor 
religioase, Eliade reia ideea exprimată în alte lucrări după care religia este o structură 
permanentă a condiției umane, nu o fază tranzitorie în evoluţia omului. 

“Conştiinţa unei lumi reale şi semnificative este strâns legată de descoperirea sacrului. Prin 
experiența sacrului, spiritul uman a sesizat deferenţa între ceea ce se relevă ca fiind real, 
puternic, bogat şi semnificativ, şi ceea ce este lipsit de aceste calități, adică curgerea haotică şi 
periculoasă a lucrurilor, aparițiile şi dispariţiile lor fortuite şi vide de sens...Pe scurt, sacrul este 
un element în structura conştiinţei şi nu un stadiu în istoria acestei conştiinţe. La nivelurile cele 
mai arhaice ale culturii, a trăi ca ființă umană este în sine un act religios, căci alimentaţia, viața 

sexuală şi munca au o valoare sacramentală. Altfel spus, a fi sau mai degrabă a deveni om 
A 3 e 91 
înseamnă a fi religios”. 


Eliade se detaşează consecvent de viziunile evoluționiste, istoriciste şi funcționaliste, 
care au dominat autoritar câmpul filosofiei culturii aproape un secol. Fără a elimina 
perspectiva istorică, Eliade consideră este necesară şi posibilă degajarea unor aspecte 
structurale şi universale ale religiilor, adică elaborarea unei “morfologii a fenomenelor 
religioase”, care să reprezinte un ghid pentru a scrie “istoria” acestora. Din această 
perspectivă fenomenologică şi hermeneutică, Eliade este interesat să stabilească structurile, 
funcțiile şi semnificațiile pe care le au diversele forme şi manifestări religioase, în contexte, 
conjuncturi şi culturi oricât de îndepărtate istoric şi geografic. Având ca structură permanentă 
distincția dintre sacru şi profan, dar şi manifestarea sacrului în profan, prin diverse 
hierofanii, fenomenul religios se prezintă adeseori ca “o masă polimorfă şi uneori chiar 
haotică de gesturi, credințe şi teorii”?, astfel că Eliade subliniază necesitatea de a cerceta 
religia dintr-o perspectivă interdisciplinară, din care nu pot lipsi abordările istorice şi 
morfologice, sociologice, culturale şi psihologice. “În realitate, nu există fapt religios în stare 
pură. Un fapt religios esste totdeauna şi concomitent fapt istoric, sociologic, cultural şi 
psihologic” 5 

Religia este astfel integrată în ansamblul unei culturi, ansamblu care, la rândul lui, se 
răsfrânge şi se manifestă prin respectivele valori religioase. Contextul social şi istoric al 
experiențelor religioase trebuie investigat cu pertinență fără a reduce religia la statutul de 
epifenomen derivat al unor structuri sociale, poziție pe care Eliade o combate mereu. 
Împotriva concepţiilor raţionalist-pozitiviste şi a celor evoluționiste - care explicau religia 
legând-o doar de stadiul “culturilor primitive” şi de o presupusă mentalitate “prelogică”, de 
forme ce vor fi inevitabil depăşite prin dezvoltarea cunoaşterii raționale -, Eliade urmăreşte să 
descopere structura permanentă şi universală a fenomenului religios, considerând că distincția 
dintre sacru şi profan, precum şi interferenţele lor, se manifestă în toate culturile şi în toate 
timpurile, inclusiv în epoca actuală, apreciată de Eliade drept “etapă ultimă a desacralizării”. 

În nucleul fiecărei culturi se află valorile şi credinţele religioase, care interferează cu 
valorile estetice, morale şi politice, înfluenţând ansamblul respectivei culturii. Studiind 
societățile arhaice, Eliade afirmă că a fost uimit de o trăsătură a acestora: “revolta împotriva 
timpului concret, istoric, nostalgia unei reîntoarceri periodice la un timp mitic al originilor”. 
Refuzul unei “istorii” autonome, adică o “istorie fără regulă arhetipală”, fără “model 
transistoric”, presupune o “anumită valorizare metafizică a existenţei”, o valorizare diferită de 
cea consacrată de filosofiile moderne (“mai ales marxismul, istoricismul şi existenţialismul”), 
care insistă pe “omul istoric”, pe omul “care este în măsura în care se creează pe sine însuşi 


Wan ; ; i stai aiba aa i Se 
? Mircea Eliade, Istoria credințelor şi ideilor religioase, vol.I, Bucureşti, Editura Ştiinţifică şi Enciclopedică, 
1981, p. VIII. 


Mircea Eliade, Tratat de istorie a religiilor, Ediţia a III-a, Bucureşti, Editura Humanitas, 1999, p. 14. 


3 : i ; f > 
A Mircea Eliade, “Religiile”, studiu din lucrarea “Interdisciplinaritatea şi ştiinţele umane” (traducerea din 
franceză a lucrării cu acelaşi titlu apărută în 1983 sub egida UNESCO), Bucureşti, Editura Politcă, 1986, pp 386- 
387. 


76 


în sânul istoriei” ** 

Această viziune asupra timpului este solidară cu o anumită viziune asupra ființei şi 
realităţii, viziune codificată în mituri şi simboluri. Pentru omul arhaic, “primitiv”, 
“presocratic”, actele sale sau obiectele lumii empirice au realitate şi valoare numai dacă 
“participă într-un fel sau altul la o realitate care le transcende”, adică la un plan meta-fizic. 
Actele sale fundamentale sunt de asemenea o “repetare neîntreruptă” a unor gesturi 
primordiale şi paradigmatice (“acte îndeplinite la origine de zei, eroi sau strămoşi”). Ontologia 
arhaică, de “structură platonicieană”, pentru care realitatea unui obiect sau act se dobândesc 
prin repetare (ritualică) sau participare (simbolică) la un model exemplar, tinde spre “abolirea 
timpului” profan, la abolirea istoriei, pentru a pierde contactul cu “fiinţa”, cu realitatea ultimă. 
Această ontologie se prelungeşte în culturile populare, folclorice, unde se întâlneşte curent 
fenomenul de “reducţie a evenimentelor la categorii şi a individualităților la arhetipuri”. 
Evenimentul istoric real este asimilat mitului, iar eroul istoric este redus la condiţia de imitator 
al unui arhetip. 

Spre deosebire de omul arhaic, omul modern trăieşte într-un univers desacralizat şi 
valorizează pozitiv istoria, cu evenimentele, noutăţile şi schimbările sale “ireversibile”. Dar, şi 
în cazul societăţilor moderne, semnificaţiile arhetipale supraviețuiesc “camuflate” în realități 
profane, codificate în mituri degradate şi în simboluri, care nu sunt prin acest fapt mai puţin 
eficiente, deşi aceste societăţi şi omul lor rațional nu le conştientizează. 

Culturile arhaice, prin mituri, simboluri şi comportamente specifice, sunt şi un răspuns 
la teroarea istoriei, concept prin care Eliade înţelege “catastrofele cosmice, dezastrele militare, 
injustițiile sociale”, nefericirile personale, suferințele şi nenorocirile pe care le suportă 
indivizii şi popoarele în existența lor. Teroarea istoriei este o expresie a “suferinței”, a 
iraționalului sau a violenței din viaţa umană, dar toate acestea sunt suportate pentru că ele “au 
un sens”, nu sunt considerate arbitrare sau gratuite, ci se datoresc unor intervenții magice sau 
unei voințe care nu se află sub control uman. Suferinţa are o “cauză” (voinţa divină, greşeală 
personală, răutatea duşmanilor etc.) şi are o “semnificaţie” (mânia unui zeu, o pedeapsă divină 
pentru căderea în păcat etc.), iar omul arhaic “o suportă pentru că ea nu este absurdă" 5 ci are 
o funcţie soteriologică, salvatoare, purificatoare. Teroarea istoriei este investită mereu cu “un 
sens”, precum în legea karmică a indienilor sau în profetismul şi mesianismul vechilor evrei. 

Societăţile arhaice şi tradiționale îşi desfăşoară viaţa în conformitate cu ciclurile 
cosmice, naturale, iar regenerarea ciclică a timpului mitic prin rituri şi alte ceremonii este o 
strategie tipică a acestor societăți de a suspenda timpul profan. Deci o strategie prin care ele 
răspund la teroarea istoriei. Societăţile arhaice supraviețuiesc aşadar prin această tehnică de 
abolire a timpului profan, a istoriei, prin participare la arhetip şi prin repetare a unui timp 
infinit. 

Dar societățile moderne sunt dominate de o cu totul altă viziune asupra timpului şi a 
istoriei, de o viziune “istoricistă”. Întrebarea la care vrea să răspundă Eliade care sunt soluțiile 
pe care le oferă această “perspectivă istoricistă” pentru a permite omului moderrn să “suporte” 
istoria. În viziunile occidentale asupra timpului şi a istoriei se regăseşte atât concepţia timpului 

Mircea Eliade, Mitul eternei reîntoarceri, Bucureşti, Editura Univers Enciclopedic, 1999, pp 7-8 

finit şi ciclic, cât şi ideea istoriei privită ca “progres”, ca desfăşurare pe traiectoria unui timp 
monolinear. Trecerea spre cea de a doua viziune are loc în epoca modernă şi triumfă odată cu 
teoriile evoluționiste şi pozitiviste. Societăților moderne consideră, într-o perspectivă 
pozitivistă, că miturile şi simbolurile sunt faze depăşite pe care istoria ar trebui să le elimine. 
Dar, în substratul societăților moderne, masele ţărăneşti îşi păstrează şi azi vechea concepție a 
arhetipurilor şi a repetării, prin care răspund la teroarea istoriei. 

Potrivit lui Eliade, filosofiile posthegeliene justifică tragediile umane prin raportarea 
lor la un sens imanent al istoriei sau la o “necesitate” istorică, obiectivă, ce ar impune un 
anumit scenariu obligatoriu, fatal, de desfăşurarea a evoluţiei. Procesele istoriei moderne pot fi 
valorizate din perspective diferite, în funcție de paradigmele interioare ale culturilor. Aventura 
modernităţii şi expansiunea modelului capitalist apusean pot fi privite din sisteme de referință 
diferite pentru a le descifra semnificaţiile şi consecințele. Mircea Eliade afirmă că tocmai în 
perioada în care se edificau interdependențele capitaliste moderne, viziunile istoriciste şi 
evoluționiste - care operau cu ideea unui sens unic şi universal al dezvoltării istorice, pe care-l 
identificau cu tipul de civilizație occidentală - au fost susținute teoretic de 

"gânditorii care aparţineau națiunilor pentru care istoria nu a fost niciodată o teroare continuă. 
Aceşti gânditori ar fi adoptat probabil altă perspectivă dacă ar fi aparţinut națiunilor marcate de 


'fatalitatea istoriei". 


Dar şi aceste viziuni istoriciste sunt expresii camuflate ale unei viziuni mitice, 
apropiate de ideea timpului ciclic sau de ideea unui paradis terestru, pe care mitologiile îl 
fixau la începutul timpului istoric, iar ideologiile moderne, precum marxismul, îl plasează la 
sfârşitul timpului, prin imaginea unei societăţi fericite, fără conflicte etc. Este tot o formă de 
abolire a istoriei, de reluare a eschatologiilor arhaice, plasând însă “Vîrsta de aur” la sfârşitul 
istoriei. Azi se vorbeşte insistent de epoca post-istorică. Proiecţia acestui paradis la sfârşitul 
istoriei este o formă de consolare şi un remediu la teroarea istoriei. 

Eliade încheie acestă “filosofie a istoriei” afirmând că, pentru “omul căzut” în istorie, 
pentru omul modern “iremediabil integrat istoriei şi progresului”, credința creştină este forma 
nouă prin care poate întâmpina teroarea istoriei, întrucât această credință îl ancorează din nou 
în planul divinității. Despărțit acum de mecanismul arhetipurilor şi al repetării, omul creştin se 
salvează din mediul tragediilor istoriei conferindu-le o semnificaţie transistorică. În afara 
acestei soluţii, omul este pradă disperării şi unei terori permanente. 


Religiile ca factor geopolitic 


Totodată, cei mai mulţi istorici şi teoreticieni ai civilizaţiilor au văzut în religie un 
factor definitoriu al civilizațiilor, făcând din diferenţele religioase un criteriu pentru a deosebi 
şi clasifica civilizațiile. Astfel, Huntington supraevaluează importanța pe care ar avea-o religia 
în definirea civilizaţiilor şi în întreținerea surselor de conflict dintre ele. În nucleul 
civilizațiilor s-ar afla credințele religioase. Această perspectivă preia în bună măsură viziunea 
lui Toynbee. 

Pe lângă multe critici care i s-au adus, noi suntem datori să punem în discuţie una 
dintre tezele lui Huntington şi imaginea cu care el operează asupra Europei Centrale şi de Est. 
După teoria lui Huntington, zona în care creştinismul occidental (catolicismul şi 
protestantismul) se întâlneşte cu ortodoxia şi cu islamul ar reprezenta o zonă vulnerabilă, 
întrucât ar fi vorba de trei blocuri de civilizaţie diferite, iar frontierele dintre acestea ar fi locul 
unor conflicte majore în viitor. Huntington îşi ilustra teza prin războiul din spațiul fostei 
Iugoslavii, în care se înfruntau cele trei religii şi “civilizaţii”. 

Împărţind Europa după criterii religioase în două tipuri de civilizaţii, autorul decupa 
Transilvania de restul României, printr-o linie ce tăia continentul de la Marea Nordului la 
Marea Adriatică, divizând, pe lângă România, şi alte ţări (Belarus, Ucraina şi spaţiul fostei 
Iugoslavii). Aceasta ar fi, după opinia lui Huntington, frontiera ce desparte catolicismul şi 
protestantismul de ortodoxie, deci, implicit, aceasta ar fi frontiera estică a civilizației 
occidentale, de fapt a Europei, aşa cum afirmă în termeni expliciți Huntington. Autorul 
american consideră că Transilvania ar aparține blocului de civilizație occidental, spre 
deosebire de restul României care ar aparţine blocului răsăritean şi ortodox. Harta ce cuprinde 
imaginea acestei divizări este prezentă atât în cuprinsul articolului din 1993, cât şi pe coperta 
cărții sale din 1997. Prin acest fapt se sugera că Transilvania ar fi o zonă de posibile conflicte 
(cu deosebire interetnice şi interconfesionale), asemănătoare cu cele din fosta Iugoslavie. 

Autorul vrea să stabilească un “criteriu” clar privind extinderea UE şi a NATO spre 
est. El este interesat să precizeze frontiera până la care se va întinde umbrela de sercuritate a 
NATO. Pentru aceasta, Huntington se întreabă: “Unde este frontiera de est a Europei?” 
Răspunsul la această întrebare ne va arăta, spune autorul, “cine ar trebui să fie inclus în 
categoria de «țară europeană» şi apoi să devină un potenţial membru al Uniunii Europene, al 
NATO şi al altor organisme comparabile”. 

Pentru a afla răspunsul, autorul "fuge" în trecutul Europei, unde întâlneşte divizările 
religioase ale continentului, pe care le consideră şi azi drept criterii operaţionale în plan 
geopolitic. Iată textul lui Huntigton: 

"Cel mai evident şi pătrunzător răspuns la aceste întrebări este dat de marea linie istorică ce a 
existat timp de secole şi care separă popoarele creştine occidentale de cele musulmane şi 
ortodoxe. Această linie datează de la divizarea Imperiului Roman în secolul al IV-lea şi de la 
crearea Imperiului Sfânt Roman în secolul al X-lea. Incepând din nord, linia se întinde de-a 
lungul a ceeea ce sunt acum frontierele Finlandei, Rusiei şi ale statelor baltice (Estonia, Letonia 
şi Lituania), prin vastul Belarus, prin Ucraina, separând greco-catolicii de ortodocşi prin 
România, separând Transilvania, cu populaţia ei maghiară catolică, de restul țării şi prin fosta 
Iugoslavie, de-a lungul frontierei ce separă Croaţia şi Slovenia de celelalte republici. Desigur, în 
Balcani, această linie coincide cu divizarea istorică între imperiile austro-ungar şi otoman. 
Aceasta este frontiera culturală a Europei şi în lumea de după Războiul Rece; ea este, de 
asemenea, şi frontiera politică şi economică a Europei şi a Occidentului. 


Paradigma civilizaţională produce astfel un răspuns bine conturat şi evident la întrebarea cu care 
se confruntă vest-europenii: unde se termină Europa? Europa se termină acolo unde creştinătatea 
occidentală se termină şi începe Islamul şi ortodoxia. Acesta este răspunsul pe care vest- 
europenii doresc să-l audă, pe care îl sprijină, majoritatea dintre ei sotto voce şi pe care numeroşi 

lideri intelectuali şi politici l-au aprobat explicit" A 
Este răspunsul pe care îl aprobă, îl sprijină şi îl argumentează şi Huntington. Sub 

influența unor apologeți interesați ai fostului imperiu austro-ungar (Michael Hovard, Pierre 
Behar etc.), el reia distincția, aproape ştearsă în timpul dominației sovietice, dintre Europa 
Centrală (Mitteleuropa) şi Europa de Est, conferindu-i o semnificație culturală şi implicit una 
geopolitică majoră. Mai mult, după teoremele autorului, criteriile integrării devin acum 
preponderent religioase şi culturale: 

"Identificarea Europei cu creștinătatea occidentală conferă un criteriu clar pentru admiterea de 

noi membri în organizațiile occidentale". ”’ 


lată un mod de-a dreptul straniu de aborda azi integrarea europeană din perspectiva 
unor vechi fracturi religioase şi culturale ale continentului. După ce Huntington critică 
viziunile occidentalo-centriste, iată-l un adept convins al acestor viziuni, identificând textual 
“Europa cu creștinătatea occidentală”, cu Occidentul adică. Cu aceste argumente, el consideră 
că extinderea UE ar trebui să se oprească la ţările catolice şi protestante, excluzând țările 
ortodoxe. Şi, întrucât “în lumea de după Războiul Rece, NATO este organizația de securitate a 
civilizației occidentale”, evident că şi extinderea ei ar trebui să urmeze acelaşi principiu: 
“Logica civilizațiilor dictează un rezultat similar în ceea ce priveşte extinderea NATO”. 
Această reprezentare tinde să se instituționalizeze şi să fie folosită drept argument strategic, 
deşi mascat, pentru neadminterea ţărilor ortodoxe în NATO şi UE. Extinderea NATO spre Est 
este privită, dintr-o perspectivă bimilenară, ca o extensie a Occidentului spre Est, după ce 
multe secole Estul a asaltat, demografic, militar şi politic, lumea vestului. 

Această imagine este construită, paradoxal, tot pe suportul unor reprezentări din 
perioada războiului rece. În loc să ne proiecteze în viitor, paradigma lui Huntington ne 
retrimite în trecut, mutând în epoca postmodernă tensiuni şi conflicte care s-au consumat în 
cea premodernă. Ţările ortodoxe nu ar avea certificat de țări "europene" în adevăratul sens al 
cuvântului, pe motive ce privesc fundamentul religios al culturii lor istorice. 

Apelul la fapte şi la istorie este obligatoriu pentru a respinge teoria lui Huntington. 
Transilvania a fost - în orice epocă istorică am plasa analiza - şi este şi azi preponderent 
ortodoxă, nu catolică sau protestantă, cu toată prezenţa cultelor reformate şi catolice, de care 
aparțin membrii minorității maghiare şi germane. Datele statistice îl contrazic flagrant pe 
Huntington. Autorul american nu e bine informat sau e "intoxicat" de o anume istoriografie. 
Stabilind “frontiera” estică a Europei pe linia de expansiune a catolicismului şi a 
protestantismului, autorul preciza şi linia până la care el considera că ar fi oportun să se 
lărgească NATO (Polonia, Cehia, Ungaria). Țările cu religie preponderent ortodoxă, cum ar fi 
şi România, nu şi-ar avea “locul” în structurile de securitate occidentale. Cert este că decizia 
NATO de la Madrid, din iulie 1997, a “respectat” harta lui Huntington, fapt ce a dat naştere 


di Ibidem, pp 231-232. Europa Centrală ar include acele teritorii care au format odată creştinătatea pro- 
occidentală: vechile ţinuturi ale Imperiului Habsburgic, Austria, Ungaria, Cehoslovacia, alături de Polonia şi de 
Germania. Termenul de Europa de Est ar trebui, crede autorul, să fie rezervat acelor regiuni care s-au dezvoltat 
sub auspiciile Bisericii Ortodoxe: comunităţile din jurul Mării Negre care s-au eliberat de dominaţia otomană 
abia în secolul XIX şi părțile europene din Uniunea Sovietică. 

unor comentarii care susţin că “ortodoxia” şi valorile sale specifice reprezintă o piedică pentru 
intrarea României în structurile euroatlantice, aşa cum sugerează Huntington cu harta lui. 

Aşadar, ne aflăm în faţa unei teorii geopolitice care a avut efecte directe în deciziile 
strategice pe care le-au luat marile puteri ale lumii actuale. Criteriul utilizat de Huntington este 
contrazis de realităţi. Grecia e ortodoxă şi este o ţară integrată atât în NATO, cât şi în UE. 
Turcia e în NATO şi e islamică. Dar aceste exemple ţin de conjunctura specială a războiului 
rece şi nu ar mai avea semnificaţie azi, susține Huntington, pentru a devalorizează realitățile 
care îi contrazic teoria. 

Ar trebui să-i amintim autorului american că a trecut vremea cruciadelor religioase şi 
că Europa de azi îşi reconfigurează "geometria variabilă" pe alte principii politice şi culturale 
decât cele strict religioase. Ideea de a rediviza Europa (şi chiar unele ţări actuale) după criterii 
religioase sună ca o invitaţie de a pune în paranteze toată evoluţia modernă şi de a ne 
reîntoarce la hărțile din Evul Mediu şi la "marea schismă" ce a fisurat lumea creştină acum o 
mie de ani. Trasând "frontiera de est a Europei" pe acest aliniament, Huntington ne contestă 
implicit apartenența la "Europa" - pe care o identifică, de fapt, cu "Occidentul" - sau, în cel 
mai bun caz, ne priveşte ca pe o ţară "sfâșiată" între Est şi Vest, cu tendinţe contradictorii în 
plan mental şi cultural, asemenea altor țări plasate pe "liniile de falie" intercivilizaţionale 
(Ucraina, Turcia ş.a.). Cultura română are un indiscutabil fundament european, ca de altfel şi 
culturile altor țări ortodoxe din zonă, şi este cu totul nerealist să invoci considerente religioase 
pentru a justifica azi opţiuni de natură geostrategică. Nu “logica civilizaţiilor” a întârziat 
integrarea României în structurile europene, ci factori de altă natură. 

Dacă unele schimbări geopolitice din ultimii ani, intervenite după septembrie 2001, par 
să confirme unele teze ale lui Huntington, alte aspecte, cum ar fi dezacordul dintre SUA şi UE 
în privința războiului din Iraq şi noul val de extindere a NATO, val ce a cuprins în 2004 şi 
două țări ortodoxe, România şi Bulgaria, par a fi în dezacord cu presupoziţiile şi aprecierile 
teoreticianului american. 

În sfârşit, este foarte discutabilă ideea că "civilizațiile" s-au aflat sau se vor afla în 
"conflict". În conflict se pot afla state sau grupuri de state, cu interesele lor economice, 
gceostrategice sau politice. Este o ipoteză neconvingătoare să abordezi războiul din Golf doar 
ca un moment al "ciocnirii" dintre civilizația islamică şi cea occidentală, întrucât cele două 
lumi ar avea fundamente religioase diferite, uitând cu totul de interesele "profane" care s-au 
ciocnit acolo, interese privind controlul resurselor de petrol. 


Blaga: diferenţe religioase şi stilistice în cadrul culturii europene 


Diferenţele culturale dintre catolicism şi protestantism, pe de o parte, şi lumea 
ortodoxă, pe de altă parte, sunt apreciate în mod eronat de Huntington ca frontiere de 
“civilizaţie”, care ar avea azi, după secole de interferenţe şi contaminări reciproce, o 
semnificație geopolitică majoră. Faptul că popoarele ortodoxe sunt şi azi în condiţia de zone 
subdezvoltate ale Europei, zone ale periferiei şi ale semiperiferiei europene, este explicabil 
prin factori istorici bine cunoscuţi, iar apelul la diferențele religioase şi culturale nu este decât 
o reeditare mai voalată a unor viziuni occidentalo-centriste cunoscute. 

Această problematică a fost abordată, printre alţii, de Lucian Blaga în perioada 
interbelică, fără a ajunge la concluzia că ortodoxia ar fi un obstacol în calea integrării noastre 
în structurile europene. Blaga consideră că matricea stilistică inconştientă are o forță 
modelatoare extraordinară, aspect care este vizibil şi în faptul că o formă spirituală de vocaţie 
universală, precum creştinismul, s-a diferențiat în funcție de matricele stilistice locale pe care 
le-a întâlnit. Distincţiile dezvăluite de el, din perspectiva analizei stilistice şi culturale, între 
catolicism, protestantism şi ortodoxie, sunt relevante pentru forţa explicativă a ideei de 
matrice stilistică. Creştinismul este o spiritualitate bipolară, spune Blaga, ce are un pol fixat în 

“transcendenţă” şi alt pol în aspectele “concrete”, lumești. Faptul definitoriu al spiritualității 
creştine este “întruparea” divinității în făptura umană, “întruparea” Logosului divin în realități 
profane. Culturile europene şi ramurile creştinismului se diferenţiază şi în funcţie de realitățile 
profane care sunt alese pentru a fi “echivalate în rang” cu transcendența. 

Astfel, răspândirea creştinismului în mediul romanic a dus la cristalizarea 
catolicismului. Întâlnind matricea stilistică romană, catolicismul a asimilat valorile divine cu 
ideea de stat şi cu toate categoriile etatizante. Biserica este aici considerată un stat al lui 
Dumnezeu pe Pământ, iar catolicismul a preferat întotdeauna valorile autorităţii, fiind animat 
de spiritul juridic roman, de disciplina religioasă, de voința de putere, de o atitudine activistă, 
de o năzuinţă universalistă şi de tendințe imperialiste. 

Protestantismul s-a născut din întâlnirea spiritului creştin cu matricea popoarelor 
germanice, mediu în care categoria libertăţii individuale a fost asimilată cu absolutul. Viaţa 
religioasă protestantă este dominată de problematizare, de nelinişte interioară, precum şi de un 
acut sentiment al datoriei raționale. 

Ortodoxia a ales categoriile organice pentru a semnifica divinitatea (viaţa, pământul, 
firea). Din aceste diferențieri derivă apoi diferențieri fundamentale privind concepțiile despre 
biserică, despre naţiune şi stat, despre limbă, diferenţe de stil cultural şi de atitudine spirituală. 

Teoria lui Blaga are numeroase rezonanţe actuale. Diviziunile istorice, spirituale şi 
religioase ale Europei (diviziuni în interiorul unui tip de civilizaţie neîndoielnic unitar), ne pot 
da o idee despre paradigmele diferite ce operează în mediul european, paradigme ce 
modelează concepțiile despre om şi natură, despre libertate şi salvare, despre limbă, despre 
naţiune şi stat etc. Într-o analiză comparativă, de excepțională pătrundere, Blaga arăta că, pe 
câtă vreme apuseanul catolic sau protestant înclină să "confunde ideea de naţiune cu ideea de 
stat sau chiar să o derive din ideea de stat", în aria românească şi, în general, în cea 
răsăriteană, națiunea este definită prin categoriile "organicului”, asociindu-se "ideea de 
națiune cu aceea de neam "?? Structurile politice mişcătoare, tranzitorii, variabile, de cele mai 
multe ori de tip imperial, care şi-au întins umbra dominatoare asupra acestui spaţiu, erau 
resimțite de popoarele din zonă ca alcătuiri "neorganice", împotriva cărora ele au declanşat o 
serie de revoluţii naţionale şi sociale. 

Ca atare, comunitatea de viață istorică, de limbă, de tradiţii culturale, în esenţă, 
unitatea de viaţă spirituală, au îndeplinit în această arie un rol capital. Mecanismele simbolice 
prin care era reprezentată apartenenţa la realitățile istorice, supraindividuale şi "organice" ale 
națiunii, au fost extrem de vii şi eficace la popoarele răsăritene, care se pot mândri, spune 
Blaga, cu "un sentiment mult mai lămurit al etnicului". Acest sentiment de solidaritate etnică 
opera cu eficiență pe deasupra sau pe dedesuptul decupajelor teritoriale vremelnice, impuse de 
raporturile geopolitice, de aranjamentele şi schimbările survenite în raporturile de forță dintre 
state, imperii sau provincii. (lată şi un posibil traseu explicativ pentru actuala dezintegrare a 
Estului). 

Observațiile lui Blaga sunt de o certă actualitate. Construit pe valori etatiste, pe 
categorii aferente autorităţii de stat, catolicismul a dizolvat ideea de naţiune în ideea de stat, 
supunând-o la un proces de integrare politică şi administrativă, care a permis apariția unor 


da Lucian Blaga, Trilogia culturii, Bucureşti, Editura pentru Literatură Universală, 1969, p. 141-142. 

structuri statale solide şi centralizate. Dacă este adevărat, după cum spune Blaga, că instituţiile 
catolicismului au favorizat centralizarea statului francez, este la fel de elocvent şi 
contraexemplul Italiei, unde alți factori, de natură istorică, economică şi locală, au întârziat 
unificarea statală. 

In schimb, protestantismul, cu pivotul său în categoriile libertăţii individuale, a 
favorizat nu numai desprinderea unor naţiuni de blocul catolic universalist şi sufocant, odată 
cu Reforma lui Luther, dar şi convingerea indivizilor că națiunea e obiectul unei libere opțiuni 
morale, al unui angajament voluntar al individului față de o "formă abstractă" şi detaşată de 
viața concretă a individului, formă faţă de care el are, totuşi, un înalt sentiment al datoriei 
civice. Blaga sintetizează astfel diferenţele, precizând că, în lumea protestantă, națiunea 

"nu este socotită ca un adevărat organism, cu o bază profund inconştientă, şi de o înfăţişare 
niciodată ostentativ afişată, ca în răsăritul ortodox, ci mai curând ca o colectivitate de libertăţi 
convergente, ca o entitate abstractă, cimentată prin acte de voinţă şi ca o expresie înaltă a 
datoriei”. is 


Cu toate particularitățile parcurse de formarea statelor naționale în țările occidentale, 
este elocvent că, atât în spațiul catolic, cât şi în cel protestant, rolul decisiv l-au jucat factorii 
de ordin politic, economic, instituțional, administrativ şi juridic. În aceste medii, statul 
premerge națiunii moderne şi a modelat națiunea. Pe când în mediile răsăritene, unde imperiile 
medievale s-au prelungit până în epoca modernă, națiunile s-au cimentat şi fortificat iniţial sub 
aspect cultural (prin elemente “organice”: limbă, tradiţii, literatură etc.) şi au ajuns ulterior, 
prin eforturi de durată, să-şi constituie structuri politice de tipul statului naţional. 

Deci, rezumând aceste analize, putem spune că în cele mai multe țări occidentale 
națiunea are drept sistem privilegiat de referință identitatea politică, văzută ca un contract 
voluntar şi raţional între individ şi stat. În lumea răsăriteană, națiunea are drept prim sistem de 
referinţă identitatea culturală, ca formă de apartenenţă a individului la realități “organice” 
(limbă, tradiţii, forme culturale, istorice şi supraindividuale). Se impune, totuşi, o observaţie 
pentru a echilibra interpretările excesive ale acestor diferenţe. Ca şi în zona occidentală, 
cultura naţională a fost în spațiul estic un instrument de construcție a statului național. Dar, în 
mediul geopolitic al estului european putem vorbi de o predominanţă a mijloacelor spirituale 
şi culturale față de factorii economici şi instituțional-administrativi. Acest fapt nu înseamnă că 
mişcările de emancipare naţională, pornite inițial din perimetrul culturii, nu aveau ca ținte 
politice explicite tocmai construcția statului naţional, ideal pe care, de exemplu, agenții 
culturali şi politici din aria românească nu l-au pierdut din vedere nici o clipă. De fapt, după 
cum au demonstrat cercetările istorice, agenţii culturali şi politici nu numai că au lucrat 
convergent în spaţiul românesc, dar au coincis multă vreme. De aceea, putem afirma că 
factorii culturali au avut un rol cauzal genetic, în sensul tare al termenului, în formarea națiunii 
române. Creatorii de cultură au preluat asupra lor şi sarcini explicit politice, iar unitatea 
culturală a anticipat, a pregătit şi a sprijinit cristalizarea ulterioară a unității politice. 

O actualizare a acestei probleme ne este oferită, după cum am arătat, de politologul 
american Samuel Huntington, autor al unor studii controversate privind importanța culturii şi 
în special a religiei pentru modelarea universului interior al unei naţiuni şi pentru dinamica 

raporturilor geopolitice dintre civilizaţii. În acest caz ne interesează doar distincţia pe care el o 
face între “naţiunile organice” şi “națiunile politice”. Huntington apreciază că toate naţiunile 
europene sunt “naţiuni organice”, edificate pe suporturi istorice, etnice, lingvistice şi culturale 
evidente, pe când Statele Unite, având un caracter singular, ar fi o “națiune politică”, în care 
funcția de solidarizare este îndeplinită de factori de ordin politic, specifici democraţiei 
americane.!0! El consideră că americanii îşi regăsesc identitatea nu în aspecte de natură 
culturală, ci într-un ansamblu de principii şi valori politice, care alcâtuiesc aşa-numitul "crez 
american”, definit de autor ca "un amalgam”, un complex de idei, valori, atitudini şi 
convingeri, cu un caracter difuz şi nesistematic, ansamblu de valori care este însă larg 
împârtăşit de toti membrii societătii. Aşadar, în cazul SUA, identitatea politică are o relevanţă 
mai mare decât cea culturală. 


Religiile şi provocările modernizării 

Fără îndoială, procesele de secularizare şi de separare dintre puterea laică şi cea 
religioasă s-au petrecut cu întârziere în spațiul est-european față de procesele similare din 
lumea apuseană. Modernizarea este şi ea un fenomen cu întârzieri notabile în această arie. 
Preluând demersul lui Max Weber privind importanța “eticii protestante”!% în geneza 
modernității apusene şi în dezvoltarea capitalismului, mulţi teoreticieni caută explicația 
acestor handicapuri istorice în caracterul specific al ortodoxiei, ca religie ce nu încurajează 
spiritul ştiinţific şi pragmatic, fiind prea ataşată de valori şi atitudini naţionaliste. Dintr-o 
perspectivă antitradiționalistă, Eugen Lovinescu, în lucrarea sa storia civilizației române 
moderne, consideră că influenţele ideologice apusene, preluate în secolul al XIX-lea de forţele 


liberale de la noi, au determinat modernizarea României, proces care a determinat o 

“schimbare a axei de orientare a poporului român dinspre Orient spre Occident”. 


Modernizarea era pusă în conexiune cu desprinderea din mediul răsăritean ortodox şi cu 
integrarea noastră în spațiul de influență al civilizației de tip occidental. 

Fără îndoială, prin datele sale constitutive, poporul român s-a confruntat mereu cu o 
contradicţie lăuntrică, de nedepăşit, întrucât îi defineşte chiar natura sa ontologică, nu numai 
condiția geopolitică. Aşezat la hotarul dintre două lumi, cum spuneau Blaga şi Eliade, el este 
singurul popor de origine latină care aparţine ortodoxiei. Dumitru Drăghicescu apreciază că 
cea mai relevantă caracterizare a româniei este cuprinsă în formula: “rasă occidentală cu 
obiceiuri orientale” 1% Desigur că ideea națională s-a cristalizat pe un fond cultural relativ 
diferit în aria răsăriteană a Europei şi a indeplinit funcții multiple. Raporturile dintre 
ortodoxie, ideea națională şi procesele de modernizare din această zonă reprezintă o temă 

foarte complexă, pe care nu-o putem aborda aici. 


N Samuel P. Huntington, Viața politica americană, Bucureşti, Editura Humanitas, 1994, pp 40-46. 

Numeroşi analişti se străduiesc să demonstreze că ţările ortodoxe sunt refractare la 
procesul de modernizare şi integrare, că nu sunt "calificate" pentru acest proces, că nu 
îndeplinesc standardele impuse de comunitatea europeană, că handicapul lor istoric 
(insurmontabil!) ţine de ortodoxie şi că trebuie lăsate în afara procesului de extindere NATO. 
Această perspectivă se întâlneşte nu numai la Huntington, ci şi la alți teoreticieni de azi. 
Pentru mulți analişti occidentali ortodoxia este o “sursă” majoră a crizelor şi a conflictelor din 
zonă, fiind un fel de "supragenerator al naţionalismului”, o zonă unde ar avea loc "o fuziune 


la temperatură înaltă între faptul naţional şi faptul religios i 

Astfel, politologul Francois Thual consideră că ortodoxia a supraviețuit perioadei 
comuniste şi se afirmă acum în rolul său de "inspiratoare şi de garant al națiunilor ieşite din 
lumea slavo-byzantină. În acelaşi timp, ea se pregăteşte pentru o nouă misiune: aceea de 
metereză împotriva întoarcerii islamului "107 E o misiune care nu este nouă de fapt. Ea s-a 
considerat permanent o apărătoare a creştinismului autentic şi un garant al acestei “tradiţii 
sacre” împotriva tuturor ereziilor, a schismelor şi a altor religii. Această auto-percepție e trăită 
intens nu atât în cadrul oficial al bisericii, ci în psihologia colectivă. Ortodoxia consideră că 
numeroasele persecuții pe care le-a suportat decurg din acest rol de gardian al "tezaurului 
sacru" al creştinismului. Această reprezentare a generat în lumea ortodoxă "compexul 
slujitorului care suferă", pentru că ea s-a perceput ca fiind persecutată de occidentali, de turci, 
de comunişti. Acest dispozitiv ideologic este amplificat azi de confruntarea cu islamul. În 
aceste condiţii, religiozitatea se află în miezul atitudinilor etnico-naţionale. 

Aceste societăți “congelate” o jumătate de secol se confruntă cu problema redefinirii 
identităţii naţionale. În consecință, redemarajul politic al modernizării nu se putea face decât 
pe baza a ceea ce exista înainte de perioada comunistă, adică religia şi sentimentul naţional. 
Este adevărat şi faptul că modernitatea a prins cheag în aceste țări destul de târziu față de 
procesele din lumea occidentală. Dar, pentru a înţelege corect fenomenul, referințele istorice 
sunt indispensabile. 

“În aceste ţări, conştiinţa naţională s-a născut în confruntarea cu ocupantul străin - mongol în 
spațiul rusesc, otoman în cazul țărilor din Balcani - de etnie diferită şi adesea musulmană. Lupta 
pentru independență a fost deci indisociabilă de lupta pentru identitatea lor naţională şi 
religioasă....Bisericile ortodoxe au servit de creuzet pentru identitatea religioasă. In cursul 
secolului XX şi al catastrofelor sale politice - nazism, fascism, comunism - ele au devenit 
conservatoare”. i 


Autorul vorbeşte de o "stereofonie națiune-religie", care va ocupa multă vreme în acest 
spațiu scena istoriei. Indiferent despre care ţara ortodoxă este vorba, "ortodoxia este inima 


nucleară a naţionalismului, la fel precum naţionalul este orizontul de nedepăşit al 

ortodoxiei”. 

Recursul la istorie este un argument pentru a condamna aceste societăţi, aflate veacuri 


de-a rândul “în decalaj politic, social şi cultural față de lumea occidentală"! Aceste 
aprecieri globale ne arată că mulți teoreticieni occidentali lucrează cu şabloane, nu cu realități, 
cu prejudecăţi şi nu cu analize concrete. Din aceste teorii rezultă că lumea ortodoxiei ar fi 
marcată de un handicap istoric insurmontabil. 

Revenirea ideii religioase pune în discuţie problema modernizării acestor societăţi. 
Deşi aceste țări au intrat mai târziu în ciclul modernizării, trebuie spus că nu religia ortodoxă a 
fost principalul lor obstacol. Ca să luăm cazul României, în cursul secolului al XIX-lea ea a 
adoptat structuri politice moderne, s-a acomodat cu principiile modernităţii, cu laicizarea 
vieţii, cu secularizarea societății şi a culturii, cu separarea structurilor politice de cele 
religioase. lar cât priveşte conştiinţa națională modernă, trebuie iarăşi să amintim că ea s-a 
făcut nu pe temei religios, ci pe temei istoric şi etnic (obârşie comună, limbă, continuitate 
teritorială, obiceiuri, tradiții, cultură, imagini şi proiecţii subiective etc.). După cum au 
demonstrat numeroşi exegeți ai “fenomenului românesc”, tocmai raporturile cu mediile 
occidentale au stimulat ideea naţională în spaţiul românesc. Încă din secolul al XVII-lea, 
cronicarii români scriau “istorii ale neamului" lor, având clară ideea că românii sunt o entitate 
etnică şi istorică diferită de alte neamuri, tot ortodoxe. În secolul al XVIII-lea avem de-a face 
în spațiul românesc cu o teorie închegată asupra ideii moderne de națiune, aşa cum o întâlnim 
la elita intelectuală grupată în Şcoala Ardeleană, la care ideea naţională se desprinde de 
suportul ei religios pentru a dobândi un înţeles modern, vizând pe toți românii, indiferent de 
confesiune. 

E drept că aceşti intelectuali, deşi erau afiliați la spiritul luminismului, nu au criticat 
biserica, în care vedeau, spre deosebire de luminiştii apuseni, un factor menit să "lumineze" 
poporul, investind-o cu sarcini educative şi modernizatoare. Ei "recunoşteau rolul vital social 
şi mai cu seamă naţional pe care bisericile unite şi ortodoxe îl jucaseră în trecut ca 
apărătoare ale comunității etnice româneşti» ||! Trepat, în mediile intelectuale şi apoi în 
cercuri tot mai largi, pe măsură ce educația de tip modern s-a generalizat, ideile occidentale au 
pătruns în lumea ortodoxă şi au modificat mentalități şi atitudini, formând o reprezentare 
modernă a națiunii. Ideea de naţiune se desprinde de baza ei religioasă, pentru a dobândi un 
alt referent global, de natură culturală largă, vizând acum pe toți membrii comunității 
naționale, după un set de criterii care erau indiferente la religie. Deci nu există o "fuziune" 
culturală absolută între faptul religios şi cel naţional, cum susține Thual, care se îndoieşte de 
capacitatea societăţilor est-europene de a rezista la "acizii modernităţii”, aşa cum au rezistat la 
opresiunea musulmană şi la persecuțiile comuniste. 


110 
Ibidem, p. 16. 
111 : PIERE = E $ r PES 
Keith Hitchins, Mit şi realitate în istoriografia românească, Bucureşti, Editura Enciclopedică, 1997, p. 43. 


86 


Bibliografie pentru capitolele I, II, III şi IV 


Lucian Blaga, Trilogia culturii, în Opere, vol 9, Bucureşti, Editura Minerva, 1985 


Pierre Bonte, Michel Izard, Dicţionar de etnologie şi antropologie, laşi, Editura Polirom, 
1999 


Fernand Braudel - Gramatica civilizaţiilor, vol. I şi II, Bucureşti, Editura Meridiane, 1994 


G. Călinescu, Aproape de Elada, Selecţie şi comentarii de Geo Şerban, în "Revista de 
istorie şi teorie literară", Supliment anual, Colecţia "Capricorn", 1985 


Paul Dobrescu, Alina Bârgăoanu, Nicoleta Corbu, Istoria comunicării, Bucureşti, Editura 
Comunicare.ro, 2007 


Mircea Eliade, Tratat de istorie a religiilor, Ediţia a III-a, Bucureşti, Editura Humanitas, 
1999 


Sigmund Freud, Angoasa în civilizație, în Opere, vol. I, Bucureşti, Editura Ştiinţifică, 1991 
Andre Leroi-Gourhan - Gestul şi cuvântul, vol. I şi II, Bucureşti, Editura Meridiane, 1983 


Norman Goodman, Introducere în sociologie, Bucureşti, Editura Lider, 1998 


. Ludwig Grunberg, Axiologia şi condiția umană, Bucureşti, Editura Politică, 1972 
. Samuel P. Huntington - Ciocnirea civilizaţiilor şi refacerea ordinii mondiale, Bucureşti, 


Editura Antet, 1998 


. Ralph Linton - Fundamentul cultural al personalității, Bucureşti, Editura Ştiinţifică şi 


Enciclopedică, 1968 


„Mircea Malița - Zece mii de culturi, o singură civilizație, Bucureşti, Editura Nemira, 1998 
.S. Mehedinţi, Civilizație şi cultură, Îngrijirea ediţiei, studiu introductiv şi note de 


Gheorghiţă Geană, Bucureşti, Editura Trei, 1999 


. Abraham Moles, Sociodinamica culturii, Bucureşti, Editura Ştiinţifică, 1974 

. Constantin Noica - Modelul cultural european, Bucureşti, editura Humanitas, 1993 

. Claude Levi-Strauss - Antropologia structurală, Bucureşti, Editura Politică, 1978 

. Mihai Ralea - Explicarea omului, în Scrieri, vol. 1. Bucureşti, Editura Minerva , 1972 

. Al. Tănase - Cultura şi civilizaţie, Bucureşti, Editura Politică, 1977 

. Arnold J. Toynbee, Studiu asupra istoriei (sinteză a volumelor I-IV de D.C.Sommervell), 


Bucureşti, Editura Humanitas, 1997 


. George Uscătescu, Ontologia culturii, Bucureşti, Editura Ştiinţifică şi Enciclopedică, 1987 
. Tudor Vianu - Filosofia culturii, în Opere, vol. 8, Bucureşti, Editura Minerva, 1979 
. Max Weber - Etica protestantă şi spiritul capitalismului, Buxcureşti, Editura Humanitas, 


1993 


87 


V. SCHIMBĂRI CULTURALE ÎN SECOLUL XX 


1. CONTEXTE ISTORICE ŞI STRUCTURI CULTURALE 


Un secol al schimbărilor de paradigme 


Referindu-se la secolul XX, muzicianul Yehudi Menuhin a formulat următoarea 


constatare amară: “Dacă ar trebui să fac bilanțul secolului XX, aş spune că a trezit cele mai 


; $ A e PEE o 12 
mari speranțe concepute vreodată de omenire şi a distrus toate iluziile şi idealurile”. 


A distrus oare “toate iluziile şi idealurile”? Iată o temă de meditaţie pentru teoreticienii 
culturii, pentru cei care încearcă să descifreze sensul schimbărilor pe care le trăim. În perioada 
interbelică, poetul spaniol Damaso Alonso punea caracteristicile artei moderne sub semnul 
unor “concepte negative”, singurele care pot dezvălui ruptura dintre artă şi societate: “În acest 


moment nu există altă cale de a defini arta noastră decăt prin concepte negative”. zi 
Teoreticianul german Hugo Friedrich analizează într-o carte de referință, Structura 
liricii moderne, evoluţia atitudinilor spirituale şi a limbajului poetic de la Baudelaire până la 
Jumătatea secolului XX. El constată că nu poate utiliza decât “categorii negative”, în sens 
descriptiv, nu apreciativ, pentru a reconstitui caracteristicile poeziei moderne, din secolul XX 
în speţă: refugiul artei în limbaj, deformarea realului, tensiunile disonante, cultivarea obsesivă 
a obscurităţii şi a stărilor negative, de înstrăinare şi incomunicare, grotescul, fragmentarea, 
imaginile distrugerii, fantezia dictatorială, transcendența goală etc. Din toate, decurge 
imaginea unui conflict nerezolvat între om şi realitate, tendința excesivă a spiritului de a se 


refugia într-o lume ireală, construită de spiritul însuşi, prin limbaj, astfel încât “realitatea 

dezarticultată sau sfâşiată de violența fanteziei subsistă în poem ca un câmp de ruine”. 


O artă pusă sub semnul negativului, refugiată într-o “idealitate goală”, o știință care a 
distrus aparențele şi care operează cu o lume a ficțiunilor matematice, a particulelor 
elementare sau a codului genetic, o tehnică dezlănțuită, ce a creat o uriaşă vegetație de obiecte 
şi instrumente prin care mediul de viață a devenit nenatural, realmente altceva decât cadrul 
natural în care s-a desfăşurat viața omului milenii de-a rândul. Iată câteva dintre trăsăturile 
puse pe seama culturii şi a noului mediu de viață din secolul XX. Acest secol a creat efectiv o 
altă realitate culturală, noi sisteme de gândire, noi forme de exprimare artistică, noi moduri 
de raportare la lume, o nouă conştiinţă de sine a omului. 

Cultura contemporană este rezultatul cumulat al unor schimbări fundamentale ce au 
avut loc în epoca modernă în diverse câmpuri ale creației culturale, ale progresului tehnic şi 

ale organizării politice. Schimbările cele mai relevante s-au produs în ştiinţă şi în spațiul 
creaţiei estetice, de unde au iradiat în planul tehnic şi economic al civilizaţiei, determinând şi 
i, fără de care nu mai putem înţelege tabloul şi caracteristicile lumii contemporane. Toate 
aceste schimbări s-au intersectat şi s-au potenţat reciproc. În secolul XX s-au schimbat radical 
reprezentările ştiinţifice asupra naturii, metodologiile ştiinţelor şi raporturile funcționale dintre 
ştiinţă şi tehnică, formele de reprezentare artistică şi relația dintre artă şi mediul de viaţă, 
mijloacele de comunicare socială, calitatea vieţii şi scenografia vieții cotidiene. 

Secolul XX a determinat mutații radicale în câmpul culturii, dintre care se detaşează 
succesele extraordinare obţinute de cunoaşterea ştiinţifică, de unde şi predominanţa acordată 
valorilor ştiinţei, accelerarea schimbărilor culturale şi criza valorilor tradiţionale, creşterea în 
intensitate a creației, căutarea febrilă a unor noi mijloace şi forme de expresie, integrarea 
rapidă a valorilor culturii în sistemul activităților sociale prin mass-media, democratizarea 
accesului la cultură, extinderea culturii de masă, apariţia unor fenomene de pseudocultură etc. 

Este semnificativ modul în care activitățile economice contemporane, precum 
caracteristicile lor sunt dependente de datele cunoaşterii ştiinţifice. Este revelator, de 
asemenea, faptul că dezvoltarea cunoaşterii a modificat, prin noul tablou ştiinţific pe care l-a 
elaborat şi prin obiectivările ei tehnice, nu numai universul material al existenţei noastre, 
“scenografia“ realităţii sociale, ci şi modul de viaţă, structura mentală a oamenilor, relaţiile 
interumane, condiția umană. Acelaşi lucru s-ar putea spune despre artă, care a modificat 
cadrele imaginare, vizuale şi auditive ale omului contemporan, formele de expresie şi 
comunicare, ambianța simbolică în care se desfăşoară existenţa cotidiană. 

După cum vom vedea, o primă caracteristică a secolului XX rezidă în accelerarea 
schimbărilor, care au afectat toate componentele vieții umane. Este greu de făcut un catalog al 
acestor schimbării încrucişate, datorită complexității fenomenului cultural şi interferenţelor 
dintre procesele sociale şi cele culturale. Totuşi, încercăm să decupăm liniile majore ale 
acestor schimbări: 


e Consolidarea civilizaţiei moderne, industriale şi urbane, fenomen ce are loc în prima 
jumătate a secolului, traversată de crize şi conflicte mondiale. Este vorba de amplificarea 
proceselor de modernizare (redimensionarea sistemului educaţional, expansiunea 
publicaţiilor şi a culturii scrise, autonomizarea valorilor etc.), care au impus un nou mod 
de viaţă, noi reprezentări asupra lumii, un nou sistem de valori, realități culturale diferite 
de cele aparținând culturilor tradiţionale. Procesele de modernizare şi-au atins apogeul în 
spațiul societăților occidentale dezvoltate şi s-au extins spre societățile periferice, ducând 
la semnificative reorganizări spirituale, la tensiuni între tradiții şi modernizare. Sub 
presiunea noii revoluţii ştiinţifice şi tehnice, modernitatea a atins un prag critic în a doua 
jumătate a secolului, odată cu revoluţia produsă de tehnologia informaţiei şi cu 
intensificarea procesului de globalizare, moment în care societățile dezvoltate trec de la 
civilizația industrială la cea postindustrială, iar tensiunea caracteristică în plan cultural 
devine cea dintre identitate şi integrare. 


e La începutul secolului XX, ca urmare a unor experimente artistice acumulate în secolul 
precedent şi a unor schimbări de atitudine spirituală, are loc o revoluție în câmpul creației 
estetice. Mişcările avangardiste denunţă cu vehemenţă normele artistice tradiționale, care 
orientau formele de expresie şi reprezentare a realității; spațiul culturii, de la paradigmele 
gândirii ştiinţifice la formele de expresie artistică, este răvăşit masiv de un curent înnoitor, 
definit prin căutarea unor noi perspective spirituale, a unor noi metodologii şi formule 
stilistice. Arta secolului XX a cunoscut evoluții contradictorii, fie în prelungirea 
atitudinilor avangardiste, fie ca replică la ele. Filosofia culturii a receptat aceste căutări şi a 
încercat să le codifice teoretic. 

e În cursul secolului XX, universul cultural a fost marcat de apariția şi extinderea 
mijloacelor de comunicare în masă, fenomen de anvergură istorică, întrucât a schimbat 
radical relația dintre societate şi cultură, impunând noi instrumente de difuzare a valorilor 
şi noi forme de expresie şi creaţie. De la cultura “savantă”, instituționalizată, elitistă, 
“înaltă”, secolul XX a marcat trecerea la cultura de masă, la inserţia culturii în cotidian. 
Necesitatea de a interpreta sensul acestor schimbări a stimulat reflecția teoretică asupra 
culturii. 


e În acelaşi timp, ca dovadă că noul spirit al timpului se regăseşte în varii domenii, au loc 
mutațiile semnificative în gândirea teoretică, în ştiinţă, filosofie şi în disciplinele socio- 
umane. În toate aceste domenii se formulează noi metodologii şi noi paradigme, care aduc 
în discuţie gândirea simbolică, problema limbajului, a mitului, precum şi validitatea noilor 
forme de expresie artistică. 


e Secolul XX a intensificat în forme fără precedent schimbul de valori şi dialogul dintre 
culturii. Este una dintre caracteristicile epocii pe care o trăim. Comunicarea socială a 
valorilor şi comunicarea dintre culturi au fost favorizate de extinderea sistemului mediatic, 
astfel că interferenţele culturale, conexiunile şi schimburile de valori au devenit astăzi 
realități dominante. Mass-media reprezintă azi o rețea ce difuzează instantaneu 
informaţiile pe tot globul, iar creaţiile culturale de ultimă oră, mai ales cele din marile 
centre de producţie mediatică, pot fi receptate în toate societățile şi regiunile planetei. Este 
aspectul extensiv şi tehnic al globalizării, care a anulat distanţele şi a pus în contact direct 
societăţi, regiuni şi spaţii culturale care înainte erau izolate unele de altele sau aveau relații 
sporadice. 


e Spre sfârşitul secolului XX, ca urmare a acestor schimbări în fundamentele civilizaţiei, 
vechea temă a raportului dintre integrare şi identitate a renăscut în forme radicale. Forţele 
globalizării au resuscitat sentimentul identitar. Astfel că, lumea contemporană, cu 
tensiunea ei structurală dintre globalizare şi identitate, caută o formulă de împăcare a celor 
două tendinţe contradictorii. Interdependenţele crescânde nu anulează identitățile culturale, 
dar le obligă să se redefinească într-o lume ce a devenit globală şi policentrică, o lume în 
care identitatea culturilor - cum spunea antropologul Claude Levi-Strauss - este o funcție a 
relațiilor dintre ele, nu o consecință a izolării lor. Identităţile nu se consolidează prin 
izolare şi autarhie, ci prin creație performantă şi participare competitivă, prin afirmarea lor 
în spaţiul universalităţii. 

e Ca urmare a schimbărilor cumulate, din diverse sfere ale culturii şi societăţii, teoreticienii 
susțin că asistăm, din a doua jumătate a secolului XX, la apariția unei civilizații 
postindustriale, a unei societăţi informaţionale, a unei culturi postmoderne. Astăzi, în 
lumea comunicării generalizate, cultura postmodernă ar fi caracterizată de un amestec al 
stilurilor, de renunţarea la marile ideologii politice şi artistice, de dispariția frontierei 
dintre cultura de elită şi cea “populară”, de extinderea culturii de consum şi a industriilor 
de divertisment. 

În concluzie, am putea spune că secolul XX a dus la apogeu procesele de modernizare 
şi a pregătit societățile dezvoltate pentru a trece dincolo de modernitate. 


Modernitatea şi tensiunea dintre tradiţie şi inovaţie 


Raportul dintre schimbarea socială şi cea culturală poate fi investigat prin grila 
raportului dintre tradiție şi inovaţie, care reprezintă un mecanism universal de evoluţie şi de 
schimbare, întâlnit în toate societăţile şi în toate epocile istorice. Contrastul dintre lumea 
veche şi lumea nouă a fost mai puternic ca oricând în istoria umanității în decursul secolului 
XX, secol ce a produs schimbări frapante în substanţa culturii şi în mecanismul social al 

culturii, atât în ceea ce priveşte viziunea asupra lumii, formele de expresie simbolică şi de 
cunoaştere, cât şi în ceea ce priveşte infrastructura tehnică a procesului cultural (noi metode de 
educaţie, noi mijloace de comunicare şi de difuzare a valorilor etc.). Tensiunea dintre tradiţiile 
culturale şi noile forme de creaţie, noile limbaje şi viziuni spirituale a fost extrem de puternică 
în decursul secolului. 

Totuşi, sensul noţiunii de tradiție s-a precizat tocmai în aceste răsturnări care au 
bulversat peisajul cultural al secolului. Cultura tezaurizează şi acumulează valorile, reține ceea 
ce este durabil în ordine spirituală, transmiţînd peste timp operele care “pot învinge timpul”. 
Este vorba de performanţe care rămân actuale prin semnificaţiile lor, care nu şi-au consumat 
mesajul în epoca în care au apărut. Este cazul marilor creatori, care sunt permanent 
"contemporanii noştri", întrucât exprimă ceva esenţial din condiția umană, fie că este vorba de 
Homer sau Shakespeare, de Eminescu sau Blaga. "Sufletul unui scriitor mare este sinteza 


sufletească a unui popor la un moment dat", spunea Camil Petrescu. 15 

Tensiunea dintre tradiţie şi inovaţie este un mecanism interior de evoluţie pentru toate 
culturile. Istoria culturii înregistrează adeseori mutații, răsturnări de perspective, când apar 
creatori şi forțe care revoluționează paradigmele culturale, sistemele simbolice, dar toate 
aceste schimbări se integrează într-un lanţ evolutiv, aşa cum s-au petrecut lucurile şi în 
decursul secolului XX. Toate contestările avangardiste s-au istoricizat şi au intrat în corpul 
tradiției culturale. Tradiţia nu se identifică mecanic cu trecutul, ci este vorba de o selecție 
axiologică pe care prezentul o face în corpul acestei moşteniri, aplicând criterii particulare. 
Valorile culturale, cele care sintetizează o epocă şi un mod de a înţelegere a lumii, dobândesc, 
prin forţa lor ideatică şi expresivă, un caracter de permanență, devenind repere pentru 
conştiinţa unei societăți. Ele sunt mereu reinterpretate, din noi perspective, fiind astfel aduse 
în circuitul viu al culturii. 

Unele opere care s-au "uzat" odată cu timpul, s-au istoricizat, dar au avut eficiență în 
epoca lor, sunt trecute în fondul "pasiv" al culturii; altele rămân vii şi active permanent, prin 
exemplaritatea lor. Acestea sunt valorile de performanță, de mare densitate axiologică şi 
semantică, opere deschise, care solicită şi permit noi interpretări. Fiecare epocă cu adevărat 
nouă proiectează asupra trecutului o altă perspectivă şi descoperă în el sensuri noi, iar unii 
creatori pot fi redescoperiţi şi revalorizați din perspective inedite. Astfel, progresul cercetărilor 
de antropologie istorică şi de istorie a religiilor a determinat în secolul XX o schimbare 
fundamentală a imaginii noastre asupra epocilor premoderne şi asupra culturilor arhaice, 
precum şi asupra culturilor extraeuropene. Revalorizarea lor nu era posibilă fără o schimbare 
de atitudine spirituală, care s-a produs în atmosfera de criză a raționalismului clasic şi a 
evoluţionismului, în momentul în care şi unele curente din arta modernă şi-au regăsit surse de 
inspirație în formele artei primitive. 

Tradiția reprezintă partea activă a moştenirii culturale, ceea ce rămâne viu din trecut, 
elementele care acţionează modelator asupra prezentului cultural. Tudor Vianu a definit într- 
un mod expresiv tradiţia: "Scurt spus, tradiția este influența muncii culturale anterioare 


115 A : A 2 . ; s MA 
Camil Petrescu, Suflet național, în vol. Aesthesis carpato-dunărean, antologie de Florin Mihăilescu, 


Bucureşti, Editura Minerva, 1981, p. 167. 


91 


asupra celei prezente" "$ Tradiția este "condensată" în opere şi acţionează modelator prin 
instituții de învățământ şi de tezaurizare, prin formele educației şi prin mecanismele memoriei 
sociale. Raportul tradiție/inovație este mereu problematizat, este tensiunea esențială a 
mediului cultural. 

În raportarea la tradiţie, întâlnim două poziții opuse: tradiționalismul, care reprezintă o 
supraevaluare a culturii anterioare şi o devalorizare a prezentului. Ideea că arta secolului XX 
este o “artă decadentă”, ce cultivă experimentul formal şi gratuit, sau că este în bună parte o 
artă frivolă, de consum, poate fi întâlnită la mulţi teoreticieni. Atitudinea de elogiere necritică 
a trecutului se conjugă adesea cu refuzul inovației şi al noilor formele de gândire şi de 
expresie. La polul opus se află atitudinile antitradiționaliste, moderniste, care se afirmă uneori 
prin negarea în bloc a tradiției culturale, prin glorificarea "noutăţii” şi a avangardei, prin 
atitudini nihiliste şi prin apologia experimentalismului. Cultura română a cunoscut şi ea astfel 
de poziţii extreme, care s-au confruntat în forme exclusiviste, alimentând polemici 
răsunătoare. Vitalitatea unei culturi este probată şi de tensiunea acestor poziţii antinomice. 
Este firesc ca, într-o privire retrospectivă, să includem în cultura secolului XX deopotrivă 
ambele poziţii şi operele în care ele s-au obiectivat, înfăţişând cu obiectivitate motivațiile 
teoretice, sociologice, axiologice sau conjuncturale pe care s-au sprijinit. 

Secolul XX este considerat un secol al “rupturilor” față de trecut, un secol ce a 
dezintegrat “vechile modele ale relațiilor sociale”, în care “valorile unui individualism asocial 
absolut au fost dominante, atât în ideologia oficială, cât şi în cea neoficială, deşi cei care le- 
au promovat deplâng adesea consecințele lor”. Sub fascinația “noutăţii”, secolul XX se 
caracterizează printr-o violentă contestare sau “uitare” a tradiţiilor, prin “ruperea legăturilor 
dintre generaţii, cu alte cuvinte între trecut şi prezent”, astfel că la sfârşitul acestui secol 


putem vedea “pentru prima oară cum arată o lume în care trecutul, inclusiv trecutul din 


prezent, şi-a pierdut rolul”. !7 


Sub raport cultural, o primă ruptură s-a produs la începutul secolului, odată cu noile 
teorii ştiinţifice şi cu afirmarea avangardei artistice. O a doua ruptură, de dimensiuni şi efecte 
nebănuite, a avut loc în a doua jumătate a secolului, când au apărut - ca urmare a acumulării 
unor descoperiri ştiinţifice, inovații tehnice şi a unor experimente artistice - noi structuri 
culturale, noi configurații simbolice, noi atitudini față de universul natural, social şi cultural. 
Teoreticienii au codificat aceste structuri în concepte precum civilizația postindustrială, “al 
treilea val” al civilizației, societatea informațională, vorbind de predominanța “audio-vizual- 
ului”, de civilizația imaginii, de impactul sistemului mass-media asupra universului cultural 
etc. Este momentul în care are loc o reacție fată de modernism şi faţă de tot ce a însemnat el în 
epoca modernă, reacție care a dus la ceea ce astăzi se numeşte cultura postmodernă, pe care o 
vom analiza în alt capitol. 

Acum nu mai este vorba de reacții împotriva fondului cultural premodern, precum în 
Secolul Luminilor, ci de reacții împotriva unor formule ce aparțin epocii moderne: modelul 
ştiinţei clasice, pus în discuţie de noile descoperiri ştiinţifice, modelul de reprezentare 
artistică, contestat de avangardă, modelul raționalismului clasic în filosofie şi principiile 

evoluționismului social, contestate în planuri diferite (filosofia istoriei, a limbajului şi a 
valorilor, ştiinţele umane, filosofia culturii etc.). 

Mitul schimbării. Dincolo de orizontul modernității 


Mulți teoreticieni consideră că societățile dezvoltate au depăşit orizontul modernității 
şi se află azi îtr-o nouă fază, numită civilizație postindustrială sau “cultură postmodernă”. 
Înainte de a ajunge însă la pragul postmodernităţii, secolul XX este cel care a consolidat 
modernitatea printr-o suită de schimbări fundamentale. O lungă perioadă de timp, ce se întinde 
pe câteva milenii, omenirea şi societățile ei particulare au trăit în forme de viață şi de 
organizare stereotipe, consacrate de tradiţie, iar viziunile asupra lumii, cele ştiinţifice, 
religioase, artistice sau morale nu au suferit schimbări semnificative. Antichitatea greco- 
romană şi epoca medievală au adus schimbări radicale față de civilizațiile arhaice pe suportul 
cărora s-au construit. Ele sunt puncte nodale în evoluţia civilizației europene, acoperind 
fiecare, după schema lui Spengler, circa o mie de ani. Odată cu Renaşterea şi cu epoca 
modernă, societățile occidentale, treptat şi alte societăţi, au intrat într-un flux cumulativ de 
schimbări economice, ştiinţifice şi tehnologice, schimbări care s-au accelerat pe măsură ce ne 
apropiem cu analiza de ultimele două secole. 

În secolul XX însă schimbarea a devenit o realitate predominantă; discontinuitatea şi 
inovația au prevalat față de mecanismul tradiției. Schimbarea a devenit un proces 
omniprezent, un vector dominant al societăţilor şi culturilor, toate cunoscând tensiunea 
dramatică dintre tradiție şi modernizare. O caracteristică a secolului XX o reprezintă aşadar 
accelerarea schimbărilor, ritmul lor precipitat, de unde decurg radicalismul cu care erau 
contestate formele tradiționale de cultură, virulența mişcărilor avangardiste, succesiunea 
rapidă a formelor stilistice şi a curentelor de idei, relativismul viziunilor şi al poziţiilor 
spirituale etc. Schimbările s-au acumulat până ce au atins, în a doua jumătate a secolului XX, 
o masă critică dincolo de care teoreticienii au început să vorbească de apariția un nou tip de 
civilizație, numită postindustrială sau informațională. 

Aceste schimbări, venite în avalanşă, au creat un sentiment de încredere în forța 
nelimitată a tehnologiei de a stăpâni natura, dar şi unul de incertitudine şi derută, de 
“complexitate înăbuşitoare”, având în vedere consecinţele perverse ale progresului tehnologic 
(epuizarea resurselor, poluarea şi deteriorarea mediului natural, stressul, forțarea capacităților 
biopsihice ale omului de a se adapta la aceste schimbării etc), efecte analizate pătrunzător în 
Rapoartele Clubului de la Roma, începând cu Limitele creşterii, din 1972. 

“Șocul viitorului”, spunea Toffler, este maladia pe care o generează invazia 
intempestivă a viitorului în viața oamenilor, care trebuie să se adapteze la schimbări foarte 
mari într-un timp foarte scurt. Este reacția psihologică a oamenilor la “curentul năvalnic al 
schimbării, care a devenit atât de puternic încât răstoarnă instituţiile, modifică valorile şi ne 
usucă rădăcinile”. Acceleraţia schimbării, prin suprastimularea consumului, scoate în 
evidență decalajul dintre rapiditatea schimbărilor tehnice şi ritmul lent al adaptării umane la 
aceste schimbări. Tehnica este motorul schimbării, iar ştiinţa este combustibilul care o 
alimentează. Cifrele sunt elocvente. În societăţile dezvoltate, producţia totală de bunuri şi 

servicii se dublează la 15 ani, iar 90 % din totalul oamenilor de ştiinţă din toate timpurile 
trăiesc în prezent. Astfel, spre deosebire de societăţile tradiționale bazate pe “permanență”, 
omenirea dezvoltată a intrat într-o societate a “franzienței”, în care lucrurile, locurile şi 
oamenii, ideile şi organizațiile se schimbă într-un ritm ameţitor, iar relațiile noastre cu lumea 
devin instabile, trecătoare, fără durată." Circulația accelerată a lucrurilor şi a relațiilor prin 
viața noastră, “înlocuirea” rapidă a obiectelor din jur, perisabilitatea lor, instabilitatea 
credințelor, a valorilor şi a ideilor, uzura lor foarte rapidă, toate acestea transformă realitatea 
“într-un fel de caleidoscop ce se mişcă încontinuu”. 

Sociologul Jean Baudrillard a radiografiat civilizaţia contemporană din perspectiva 
noilor relaţii instituite între oameni şi obiectele tehnice, produse sub presiunea consumului, 
care au invadat spațiul cotidian al vieții. 


“Să ne reamintim că, dacă vreme de veacuri, oamenii supraviețuiau obiectelor prin generaţii 


succesive şi într-un decor stabil, actualmente avem de-a face cu generaţii întregi de obiecte ce se 

succed într-un ritm accelerat într-o singură existență individuală”. 


Baudrillard consideră că trăim într-o lume de “simulacre”, de obiecte ce şi-au pierdut 
funcția primară de utilitate, devenind “semne” integrate într-un cod prin care societatea de 
consum se autoreproduce, o societate în care consumul precede producția. Societatea 
contemporană este una ce a reuşit o “eliberare” din canoanele restrictive anterioare pe toate 
planurile: economice, politice, sociale, artistice, sexuale, militare etc. Dar, eliberarea 
consumului l-a înlănțuit pe om într-o lume ce îl devoră prin obiectele care îl aservesc şi îi 
dictează ritmurile existenței. Accelerarea tuturor proceselor din viața umană — cele fizice, de 
producţie şi consum, de transport, comunicare şi informaţie, a evenimentelor şi a faptelor de 
cultură — îl plasează pe om într-o stare de provizorat, de instantaneitate a informaţiei şi a 
noutăților, fără durată. O societate care exhibă totul, care trăieşte prin mesaje şi informaţii ce 
copleşesc şi ameţesc percepția umană, care transformă consumul, politica, ideile, cultura, 
sportul, biografiile individuale şi timpul liber în spectacol cotidian, pierde simţul istoriei. “De 
fapt, nimic nu are loc în timp real. Nici măcar istoria. Istoria în timp real e rețeaua de 
televiziune CNN şi informaţia instantanee, care e tocmai contrariul istoriei”. 

Procesele şi schimbările ce au avut loc în spaţiul cultural nu pot fi analizate şi înţelese 
separat de cele politice, sociale, economice şi geopolitice. Dintr-o perspectivă istorică de 
ordin antropologic, ce operează cu durate lungi, secolul XX este apreciat ca unul de ruptură nu 
cu secolul al XIX-lea, ci cu întreaga istorie derulată din neolitic până în prezent. Eric 
Hobsbawm pune secolul XX sub semnul “extremelor” şi susține că în “durata scurtă a 
secolului XX”, ce este cuprinsă, după opinia sa, între 1914-1991, pot fi departajate trei 
perioade. Prima este numită “o epocă a catastrofelor”, din 1914 până în 1945, o epocă a 
crizelor politice şi economice succesive, dominată de cele două războaie pustiitoare, când 
omenirea a trecut “dintr-o calamitate în alta” şi am asistat la “alianța temporară şi bizară 
dintre capitalismul liberal şi comunism” pentru a învinge pericolul nazist. Apoi au urmat circa 
trezeci de ani de “extraodinară creştere şi transformări economice, care au modificat 
societatea umană mult mai profund decăt orice perioadă istorică de aceeaşi durată relativ 

redusă”, o “vârstă de aur” ce s-a încheiat în anii '70 şi care a creat o “o economie mondială 
tot mai integrată”. Secolul s-a încheiat cu o perioadă de “descompunere, incertitudine şi 


criză”, odată cu destrămarea sistemului comunist şi cu trecerea omenirii spre “un viitor 

necunoscut şi problematic”. 


Autorul consideră că prin dezvoltarea economică şi schimbările uluitoare care s-au 
desfăşurat în a doua jumătate a secolului, prin revoluţia în telecomunicaţii şi transporturi, prin 
explozia demografică şi interconectarea lumii, prin tehnologia informaticii şi prin 
transformările culturale ce s-au acumulat, la începutul anilor '90 “s-a încheiat o epocă din 
istoria omenirii şi a început alta”. Constituirea noilor state independente după destrămarea 
sistemului colonial, amplificarea revoluției ştiinţifice şi tehnice, expansiunea mijloacelor de 
comunicare în masă, prăbuşirea regimurilor comuniste, schimbarea raporturilor geopolitice şi 
puternicele tensiuni etnice din diverse colţuri ale lumii etc. au modificat complet tabloul lumii 
în câteva decenii. După opinia lui Hobsbawm, termenul de comparaţie al acestor schimbări 
combinate este revoluţia neolitică, întucât, spune istoricul, aceste schimbări “reprezintă cea 
mai profundă revoluţie din societate din epoca primitivă şi până acum”. 

“Se poate spune mai corect că cea de-a treia parte a secolului a marcat sfârşitul celor şapte sau 
opt milenii de istorie omenească ce au început odată cu inventarea agriculturii în epoca de piatră, 
fie şi numai pentru că a pus capăt lungii perioade în care majoritatea covârşitoare a rasei umane a 
trăit cultivând plante şi crescând animale”. 

Revoluția ştiinţifică şi tehnologică actuală, prin implicaţiile ei, multiplicate în cascadă, 
a schimbat atât de profund modul de viață, relațiile dintre oameni şi societăți, dintre om şi 
mediu, a lărgit indefinit frontierele cunoaşterii încât viitorul nu mai poate fi o continuare a 
trecutului, iar omenirea a ajuns în “momentul unei crize istorice”, cînd “nu ştim unde ne va 
duce călătoria noastră, nici măcar unde ar trebui să ne ducă”. 

Este criza de ideal, criza de sens şi de direcție, în momentul în care dispunem de 
mijloace tehnice pe care omenirea nu le-a avut niciodată înainte, dar nu mai ştim încotro ne 
îndreptăm. Acest sentiment de incertitudine e prezent în simbolurile artei contemporane, dar şi 
în meditaţiile filosofice ale unor spirite lucide ale omenirii. 


2. CRIZA VALORILOR — O TEMĂ A SECOLULUI XX 


“Instrumente desăvârşite, dar țeluri vagi” 


“Instrumente desăvârşite, dar țeluri vagi; iată trăsăturile timpului nostru”. Această 
constatare aparține lui Albert Einstein, creatorul teoriei relativităţii şi unul dintre întemeietorii 
noului model ştiinţific al lumii. Afirmația lui Einstein surprinde esența crizei pe care o 
traversează lumea modernă şi postmodernă. Ea pune în balanţă mijloacele (domeniul tehnic al 
civilizaţiei) şi scopurile (domeniul ideal al culturii). În această afirmaţie răsună un ecou al 


121 a. A : A 
Eric Hobsbawm, Secolul extremelor, Bucureşti, Editura Lider, 1999, pp 15-32. 
122 
Ibidem, p. 22. 
123 A să 
Apud, Abraham Moles, Sociodinamica culturii, Bucureşti, Editura Ştiinţifică, 1974. p. 37. 


95 


avertismentului formulat de umanistul Francois Rabelais, în pragul epocii moderne, anume că 
“ştiinţa fără conştiinţă este ruina sufletului”. Ştiinţa şi tehnica s-au dezvoltat într-un mod 
exploziv, fapt ce reclamă şi o nouă responsabilitate a omului, o “con-ştiință” pe măsură a 
agenţilor sociali şi politici (responsabili de interpretarea acestor procese, de definirea 
sensurilor, de fixarea scopurilor, de motivarea opțiunilor şi a finalităţilor). 

Valorile teoretice şi cele practic-utilitare au dobândit supremație în lumea modernă. 
Astăzi, mai mult decât în alte perioade, cunoaşterea ştiinţifică a devenit o sursă a puterii, iar 
ştiinţa a schimbat pur şi simplu fața lumii. Ştiinţa fost motorul dezvoltării societăților 
occidentale, iar astăzi, datorită unor schimbări structurale, ştiinţa îşi regândeşte propria ei 
condiţie şi se integrează în ansamblul culturii. Faţă de ştiinţă s-au dezvoltat în ultimul secol 
două atitudini opuse: 

e pedeo parte, idolatrizarea ştiinţei ca un factor atotputernic al dezvoltării; 
e iar pe de altă parte, culpabilizarea ei pentru efectele negative ale unor aplicaţii ale sale 
asupra mediului natural. 

Epoca noastră a denunţat adeseori hegemonia raționalismului ştiinţific, prioritatea 
acordată valorilor instrumentale, represiunea generalizată pe care o poate genera progresul 
ştiinţific disociat de cel spiritual şi moral. Modernitatea, prin pasiunea ei discriminatorie, a 
exagerat autonomia valorilor şi le-a pus adeseori în relaţie de opoziţie. Lucrările lui Spengler, 
G. Simmel, Unamuno, Berdiaev, Keyserling, Ortega y Gasset, J. Benda sau Rene Guenon au 
avut un mare ecou în perioada interbelică; nota lor comună rezidă în profețiile sumbre privind 
destinul culturii europene şi chiar destinul speciei umane. În prima jumătate a secolului XX 
abundă viziunile critice şi apocaliptice în filosofia culturii, denunțând lipsa de sens a vieții, 
absurdul existenţei umane, teme ce domină şi filosofia existențialistă, teatrul şi literatura 
“absurdului”, curentul neorealist în cinematografie etc. Angajate pe direcția raționalismului 
instrumental şi a maximizării profitului, seduse de performanțele conjuncturale ale cunoaşterii 
şi tehnologiei, societățile moderne ar fi căzut pradă unor maladii iremediabile, pe care 
teoreticienii le diagnostichează şi le descriu cu fervoare: 


e subordonarea valorilor spirituale față de cele materiale, inversarea raportului firesc dintre 
mijloace şi scopuri, fetişizarea eficienţei tehnice şi a succesului imediat; 


e  exteriorizarea vieţii şi alienarea omului în universul tehnic, golirea interiorității umane de 
aspirații şi trăiri autentice; 

e  masificarea şi robotizarea omului, anularea personalității, standardizarea atitudinilor şi a 
comportamentelor; 


e secularizarea vieții şi anularea relației dintre om şi transcendenţă, pierderea sensului vieții, 
disoluția reperelor valorice şi a motivaţiilor etc. 

Într-o carte de răsunet, La trahison des clercs (1927), Julien Benda a denunţat demisia 
intelectualilor de la menirea lor tradițională de a apăra marile valori spirituale în faţa ofensivei 
atotcuprinzătoare a “laicilor”, adică a acelor grupuri dedicate pasiunilor “realiste” şi 
pragmatice. Distincția dintre spiritual şi temporal, dintre cei care cultivau valorile non- 
practice, gratuite şi dezinteresate (adevăr, frumos, bine, dreptate etc.) şi cei care urmăresc 
interese imediate, temporale (succes, profit economic, realizare personală, putere politică etc), 
a încetat la sfârşitul secolului al XIX-lea, când intelectualii s-au angajat masiv în serviciul 

unor cauze politice conjuncturale, în loc să-şi afle ca înainte bucuria în cultivarea artei, ştiinţei 
ŞI filosofiei. "^ Astfel, cei care aveau funcția de a fixa o tablă ideală de valori, de a întreţine 
tensiunea spre un ideal moral şi de a fi o stavilă în calea “realismului” maselor au ajuns să 
stimuleze acest “realism” şi să organizeze ura şi conflictele seculare, prin presă şi angajări în 
disputele momentului. 

Benda consideră că ne aflăm în faţa unei “răsturnări” de proporţii istorice, pe care el o 
pune pe seama unor trăsături specifice a lumii moderne: supremația acordată valorilor 
practice, intereselor materiale şi pasiunilor politice, paralel cu abandonarea referințelor la 
valorile atemporale şi transcendente, cele care au “ținut în frâu” veacuri de-a rândul 
instinctele iraționale şi înclinația maselor spre dobândirea bunurilor materiale. 

“Cu o ştiinţă şi o conştiinţă care vor ului istoria, cei care, timp de douzeci de veacuri, au încercat 
să discrediteze pasiunile realiste în beneficiul unei transcendenţe au început să transforme aceste 
pasiuni şi curentele care le sprijină în virtuți supreme şi să nu mai aibă decât dispreţ pentru 
existenţa care, într-un fel sau altul, se situează dincolo de temporal”. 


Funcția critică a intelectualului a încetat, întrucât acest agent al valorilor absolute şi 
necontingente s-a înregimentat astăzi în falanga ideologiilor de clasă sau naționale, iar 
metafizicianul modern, spre deosebire de cel premodern, nu mai acordă mare preț rațiunii, ci 
este interesat să reabilitaze afectivitatea, instinctul, sensibilitatea, “partea activă şi volitivă” a 
sufletul uman. Astfel, Benda descoperă în multe teorii ale modernităţii “intenția de a umili 
valorile cunoaşterii în fața valorilor faptei”. 26 În această metamorfoză, intelectualii au 
devenit, din călăuze spirituale, “slujitori” ai unor interese, au devenit nu numai “moralişti ai 
realismului” politic şi ai pragmatismului cotidian, ci s-au “pus în slujba războiului” social şi 
politic, furnizând filosofii şi teorii justificative pentru acţiuni condamnabile. Înainte, chiar 
dacă grupurile sociale şi laice făceau “răul”, ele “cinsteau binele”, ca un ideal, pe când în 
epoca modernă răul este justificat şi legitimat de ideologii şi de principiul “realismului”. 

Anularea transcendenţei şi subordonarea vieţii unor scopuri imediate sunt atitudini ce 
țin de “esența însăşi a lumii moderne”, de cultul ei pentru valorile utilitare şi pentru putere 
seculară. Pronosticul lui Benda pentru acestă lume degradată este sumbru. O societate ce 
profesează un “realism integral” şi nu mai poate asigura autonomia valorilor spirituale se 
îndreaptă în chip logic, spune Benda, spre un “masacru organizat între naţiuni şi între clase”, 
spre “războiul cel mai total şi mai desăvârşit pe care l-a avut lumea vreodată” |°" În urma 


acestui “război zoologic”, specia umană se va extermina pe sine, iar “istoria va zâmbi la 

gândul că Socrate şi Isus Cristos au murit pentru această specie”. 


Intr-un moment critic pentru soarta continentului, înaintea celui de al doilea război 
mondial, Paul Valery reamintea că spiritul european, întruchipat în ipostaze naționale atât de 
variate, îşi are suportul unității sale într-un ansamblu de valori, atitudini şi demersuri raționale, 

menţionând tiparul juridic şi organizatoric al moştenirii romane, pecetea morală a 
creştinismului şi patrimoniul spiritual-ştiinţific al grecilor. 
"Acolo unde numele lui Cezar, Gaius, Traian şi Vergiliu, acolo unde numele lui Moise, acolo 
unde numele lui Aristotel, Platon şi Euclid au o semnificaţie şi o autoritate simultane, acolo este 
Europa. Orice rasă şi orice pământ care au fost succesiv romanizate, creştinate şi supuse, în 

privința spiritului, disciplinei grecilor este în mod absolut european". 


Forţa şi superioritatea Europei față de restul lumii au venit din neliniştea ei creatoare, 
din diversitatea fecundă pe care a încurajat-o, din contrastele care i-au alimentat dinamismul 
fără seamăn în epoca modernă, când a devenit o "bursă" universală a ideilor ştiinţifice şi a 
mişcării artistice. Deşi sub raport geografic nu reprezintă decât "un apendice occidental al 
Asiei" ??, Europa s-a transformat, prin forța ei culturală şi politică, într-o "o uzină intelectuală 
fără precedent", fapt ce a asigurat preeminenţa ei faţă de restul lumii. 

Dar, la apogeul puterii sale, într-un moment de acută "dezordine mentală", Europa, cu 
glorioasa ei moştenire, îşi descoperă fragilitatea şi caracterul perisabil: 


"Noi, civilizațiile, ştim acum că suntem muritoare. 


Am auzit vorbindu-se de lumi dispărute cu totul, de imperii prăbuşindu-se cu toți oamenii şi 
maşinăriile lor, căzute în groapa inexplicabilă a secolelor, cu zeii, cu legile lor, cu academiile şi 
ştiinţelor lor pure şi aplicative, cu gramaticile şi dicționarele lor, cu clasicii, romanticii şi 
simboliştii lor, cu criticii şi critica criticilor lor. Ştim că pământul întreg e făcut din cenuşă şi că 
cenuşa semnifică ceva. Zărim prin ceața deasă a istoriei fantomele imenselor nave încărcate cu 
bogăţiile spiritului. Nu le putem număra. (...). Vedem că prăpastia istoriei este destul de 

încăpătoare pentru toată lumea. Simţim că o civilizație are aceeaşi fragilitate ca şi o viață". 


lată cât de acut era sentimentul de criză a valorilor, de criză a culturii moderne în 
perioada interbelică. Valorile religioase şi cele morale, care au fost coloana vertebrală a 
culturilor premoderne, au intrat în eclipsă, ajungând la finele secolului XX să fie considerate 
aspecte ale vieții private, domenii în care se exercită liberul arbitru şi anagajările valorice 
individuale. “Privatizarea moralei” şi a sentimentului religios reprezintă un semn clar al 
schimbărilor pe care le trăim la acest sfârşit de secol. 


Lumea modernă între ordine şi dezordine 

În radiografia sa, Valery afirmă că spiritul european, saturat de contradicții lăuntrice, 
asemenea unui Hamlet emblematic, "se c/atină între două prăpăstii, căci două sunt pericolele 
care nu încetează să amenințe lumea: ordinea şi dezordinea "132 Ordinea uniformizatoare, 
prin automatismele consacrate şi prin refuzul înnoirii, dezordinea prin confuzia criteriilor de 
valoare şi prin imposibilitatea de a organiza efortul constructiv. 

Imaginea lumii de azi este pusă adesea sub semnul dezordinii produse de intersecția 
unor schimbări contradictorii, astfel că Ignacio Ramonet, direrctorul publicaţiei Le monde 
diplomnatique, consideră că este oportun să vorbim de o “geopolitică a haosului”, în care 
sensurile abia instituite sunt distruse de tendinţe opuse. Societăţile sunt bulversate de aceste 
schimbări, ele au pierdut sensul ideii de progres, evoluţia lor nu mai e direcționată de scopuri 
clare, viitorul e imprevizibil, mai mult ca niciodată, iar haosul devine un concept fundamental 
pentru a descrie starea lumii actuale. 

“Pretutindeni, în relațiile internaționale, ca şi în cadrul societăţii, se produce o mutație a puterii, 
fenomen care poate fi remarcat atât în ceea ce priveşte statul, a cărui capacitate de intervenţie 
este diminuată, cât şi la eşalonul familiei, al şcolii sau al întreprinderii. Suntem pe cale să trecem 


de la formele de putere autoritare, ierarhice, verticale, la formele negociate, reticulare, orizontale, 

mai civilizate, dar mai complexe”. 


Concluzia acestei analize este că statele nu mai guvernează lumea la acest sfârşit de 
mileniu. Corporaţiile economice transnaționale, grupurile industriale şi băncile, organismele 
financiare internaţionale, organizaţiile regionale, circuitele oculte ale economiei subterane şi 
mijloacele de comunicare îşi împun peste tot legea. Noile forțe economice au detronat politicul 
şi se substituie statelor. Logica pieţelor comerciale şi financiare se extinde asupra tuturor 
activităților sociale şi dărâmă totul. Economicul subordonează atât de elocvent politicul încât 
discursul despre democraţie riscă să devină unul de faţadă, chiar ridicol. Pieţele financiare - pe 
care s-a generalizat acțiunea “capitalului vagabond”, de care vorbea Stere - sunt mai puternice 
decât voinţa statelor şi opţiunile electoratului dintr-o ţară democratică. Nimeni nu se mai poate 
izola de reţeaua mondializării. 

Dezechilibrele ecologice au devenit un risc major pentru existența umană, dar zeul 
productivităţii şi al profitului nu vrea să cedeze. A proteja varietatea vieții şi a naturii a devenit 
un imperativ la care forțele pieţei sunt surde. Sistemele performante de telecomuncaţii, 
rezultate din revoluția tehnologică şi a informaticii, sunt o expresie a noilor forme de putere, 
care se mondializează şi impun un nou tip de hegemonie. 

Destructurarea lumii vechi, cu reperele ei, statul naţional, industria, progresul, 
consensul social, solidaritatea grupurilor, bunăstarea socială, are loc cu rapiditate, dar noile 
forme de organizare se încheagă cu dificultate şi lumea trăieşte într-o perioadă de interregn 
greu de definit. Spre ce se îndreaptă omenirea? Nimeni nu are răspunsuri. Nimeni nu 
îndrăzneşte să avanseze un principiu organizator a noii lumi. Civilizație, progres, democraţie, 
drepturile omului, economie de piaţă, securitate şi altele sunt paradigme pe cale de a-şi epuiza 
potențialul descriptiv şi capacitatea de a funcţiona drept criterii de evaluare globală. 
Conceptele noastre, construite pentru a defini şi înțelege vechea structură a lumii, nu mai sunt 
adecvate pentru a descrie şi interpreta noua realitate. E un decalaj între conceptele şi 
reprezentările noastre şi lumea care se naşte în aceste metamorfoze încrucişate din care, 
deocamdată, nu putem desprinde un sens dominant. 

Noua ordine mondială se dovedeşte o dezordine uriaşă, de nestăpânit. La un deceniu şi 
jumătate de la prăbuşirea zidului de la Berlin şi de la depăşirea sistemului bipolar de putere, 
omenirea este în stare de incertitudine, cu speranțele ruinate, într-un climat de dezamăgire 


133 : A : A 
Ignacio Ramonet, Geopolitica haosului, Bucureşti, Editura Doina, 1998, p. 9. 


99 


generală. Limbajul actualităţii a fost invadat de o listă de concepte negative: dezordine, haos, 
dezintegrare, incertitudine, criză, ameninţări, riscuri, efecte perverse, paralizia politică, 
incapacitatea sistemelor politice de a stăpâni şi gestiona conflictele, polarizare socială, 
marginalizare, explozia demografică, distrugerea naturii, poluare, droguri, SIDA, crima 
organizată, taifunul crizelor financiare etc. Toate sunt concepte care exprimă incapacitatea 
omului de a mai stăpâni lumea şi destinul său ca ființă rațională. 

Asistăm la o schimbare de epocă, de eră istorică, vizibilă în toate registrele vieții. 
Lumea a devenit un vast câmp în care interacționează forțe diverse şi nimeni nu poate 
prevedea consecinţele care vor rezulta din combinarea cauzelor, a factorilor şi a efectelor. 
Unificarea lumii, de către noile forțe ale economiei, ale pieţelor deschise, ale comerțului, 
tehnologiilor şi comunicațiilor, riscă să complice indefinit ecuaţia globului şi să stârnească 
replica particularităților, cu impulsul lor de revanşă. Lumea este străbătută concomitent de doi 
vectori contradictorii: un proces de fuziune şi altul de fisiune. Se formează ansambluri 


economice şi politice, iar exemplul cel mai clar este UE, un “obiect” politic de tip cu totul 

nou, paralel cu dezintegrarea unor state sau structuri anterioare. Tendinţele de sciziune 


formează realmente o tendinţă globală şi înconjoară planeta. 


“Toate forțele istorice, încremenite multă vreme din cauza echilibrului terorii, năvălesc ca un 

torent la acest final de mileniu”. 


Apar în scenă forțe care au stat în latență, mai ales cele care privesc identitățile etnice, 
naționale, regionale, religioase. Revendicările privind identitatea națională sunt atât de 
puternice întrucât ele se adresează unei lumi care, în logica ei impersonală, vrea să le 
abolească. Textul lumii actuale ne solicită o nouă lectură şi interpretare, dar este greu să ne 
desprindem de tipul de lectură cu care ne-am obişnuit în ultimele patru sute de ani. Lumea îşi 
scrie propriul ei roman, nonclasic, labirintic, autoreferențial şi parodic, după alte legi de 
construcţie a intrigii, un roman desconstructivist, cu antieroi, un roman nu “pe dos”, ci absurd, 
pur şi simplu, nu încifrat, ci unul hibrid, postmodern, fragmentar, incoerent. El nu poate fi 
înțeles decât prin altă estetică. 

Catalogul acestor maladii a fost completat în a doua jumătate a secolului XX de teoriile 
critice ale culturii de masă şi ale industriilor culturale de divertisment, pe seama cărora sunt 
puse numeroase efecte negative în plan cultural şi spirtual. Ele vor fi analizate în alte capitole 
ale lucrării. 


De la autonomia valorilor la resolidarizarea lor 


Ceea ce s-a numit criza valorilor îşi are sursa în această tendință de autonomizare a 
valorilor, cu excesele ei inerente. Supremaţia acordată unor valori a dus la fragmentarea şi 
unilateralizarea existenţei umane. Vianu delimitezează trei faze în evoluția umanității, în 
funcție de relația dintre valori: 

e sincretismul premodern al valorilor, solidaritatea lor existențială în societățile 
tradiționale; 

e autonomia valorilor lor în epoca modernă, tendința lor de a se constitui în universuri 
distincte, autonome şi de a impune criterii de apreciere specifice; 

e resolidarizarea valorilor ca strategie şi direcție de ieşire din criza modernităţii, prin 
refacerea unității dintre dimensiunile contrastante ale umanului. 

Vianu îşi exprimă încrederea în capacitatea omului de a reechilibra tabloul cultural, de 
a atenua specializarea îngustă şi de a reface unitatea culturii. Aceasta ar fi sarcina epocii 
noastre, aceea de a reface întregul cultural, de a resolidariza valorile pe suportul unei noi 
viziuni umaniste. 

Cultura individuală, profesională, specializată nu se opune culturii generale. Vianu 
face o distincție între cultura individuală şi cultura socială. Ambele pot fi parțiale sau totale. 
Prin cultura parțială, Vianu înţelege situaţia în care un individ sau o societate cultivă numai un 
gen de valori, privilegiind cultura profesională. Prin cultura totală, Vianu înţelege capacitatea 
unui om sau unui grup social de a trăi în câmpul tuturor valorilor umane. Ea trebuie 
diferențiată faţă de “cultura generală”, care se reduce la un ansamblu de cunoştinţe din 
domenii diferite, pe care individul poate să nu le trăiască afectiv. 

Datorită faptului că în epoca contemporană cultura şi-a îmbogățit în mod substanțial 
capacitatea de a influența dezvoltarea societăţii prin perfecţionarea şi expansiunea fără 
precedent a mijloacelor de comunicare în masă, există o puternică confruntare de opinii 
referitoare la statutul şi rolul acestor noi mijloace şi instituții de cultură. M. McLuhan, unul 
dintre teoreticienii de notorietate ai fenomenului, consideră că natura noilor mijloace de 
comunicare audiovizuale determină o mutație radicală în structura sensibilităţii şi a gândirii 
umane, în deprinderile, reacțiile şi atitudinile omului față de realitate, cu importante consecințe 
în modul de viață, în organizarea socială a muncii, în condiția umană. 5 

Este tot mai răspândită ideea că, pe lângă avantajele enorme aduse de mass-media, 
trebuie să avem în vedere pericolul pe care îl reprezintă aceasta în standardizarea reacțiilor, în 
determinarea unui comportament pasiv al receptorului, în subminarea intelectului reflexiv şi în 
depersonalizarea indivizilor. De asemenea, apariţia culturii de masă şi extinderea unor forme 
ale culturii de consum, sunt puse, uneori cu temei, alteori în mod exagerat, pe seama mass- 
media. Mai ales zona artei este marcată de astfel de fenomene, de kitsch, de opere surogat, de 
prost gust, în care prevalează stimulii elementari, biologici şi sentimentali, opere menite să 
epateze şi să subjuge sensibilitatea şi imaginaţia receptorului, rezultat al unor industrii ale 
divertismentului care pervertesc gusturile şi întrețin false iluzii, mistifică realitatea şi 
subiectivitatea omului. 

Alături de bulversările geopolitice, produse în dezordinea instalată după prăbuşirea 
regimurilor comuniste şi încheierea "războiului rece", o altă sursă ce alimentează schimbările 
actuale se află în planul de adâncime al culturilor, plan tensionat el însuşi, mai dramatic ca 
altădată, de raportul dintre tradiție/inovaţie şi unitate/diversitate. În lumea actuală, dominată 
de monopolul comunicațiilor şi al mass-media, cultura - cu noile ei forme expresive, cu 
tehnologiile ce au transformat-o lăuntric şi au adus-o într-o nouă relație cu mediul social - 
rămâne cîmpul unor experienţe spirituale fundamentale, mediul germinativ al unor noi forme 
de expresie umană. Căutările şi tensiunile epocii actuale sunt foarte vizibile în plan cultural, în 

experimentele ce au loc în literatură, teatru şi cinematografie, în tendinţele contradictorii din 
lumea comunicării, toate interferând cu schimbările de ordin economic şi social, aspecte ce au 
rezonanțe şi în plan religios sau de altă natură. 


3. SPRE O NOUĂ PARADIGMĂ A GÂNDIRII ȘTIINȚIFICE ŞI FILOSOFICE 


Culturi şi paradigme 


Aşa cum am arătat, a căuta structuri stabile în mediul dezordinii contemporane este o 
întreprindere teoretică dificilă. Tranziţiile multiple şi încrucişate spre o nouă structură a 
civilizației dislocă forme de gândire şi conduite rutinizate, schimbările vin în avalanşă şi dau 
impresia de haos şi lipsă de coerență. În mozaicul de tendinţe deconcertante, în ritmurile 
accelerate ale schimbărilor ce afectează instituţiile, credinţele, sensibilitatea, în confuzia de 
criterii şi stiluri de viaţă, vizibile în existenţa indivizilor, a grupărilor şi a societăţilor, există o 
nevoie vitală de repere, de opţiuni cu bătaie lungă pentru a ieşi din criza de identitate 
generalizată. Apelul la fondul stabil al culturilor, la mecanismul lor consacrat de asimilare a 
experienţei poate fi o strategie de supravieţuire şi stăpânire a haosului. Nu este întâmplător 
faptul că nevoia de a pune ordine în haosul experienţelor contemporane reprezintă un interes 
suficient pentru a motiva revenirea categoriilor cu virtuți de sinteză. Noţiunea de paradigmă, 
introdusă de Thomas Kuhn, evocă acest fundal de repere stabile într-o lume ameţită de 
schimbări accelerate şi incoerente. Într-un mod foarte liber vom spune că paradigmele 
grupează un set de presupoziţii, reprezentări, idei, (pre)judecăţi, atitudini, demersuri şi 
metodologii care formează un cadru de gândire şi apreciere, un unghi de vedere asupra unor 
experienţe variate. 

În ultimul timp, teoreticienii privesc schimbările culturale majore ca schimbări de 
paradigmă. Termenul de paradigmă domină acum câmpul gândirii sociale şi filosofice precum 
dominau termenii de evoluție sau istorie în secolul XX şi cei de structură şi limbaj acum 
câteva decenii. Th.Kuhn l-a consacrat în analizele sale de istorie a ştiinţei cu sensurile de 
"exemple standard", "rezolvări exemplare de probleme", sistem de aplicaţii ale unei teorii 
sau sistem de opțiuni epistemologice şi metodologice prin care se defineşte şi se solidarizează 
o anumită comunitate ştiinţifică. Paradigmele, ca strategii de gândire, cadre intelectuale şi 
moduri de operare logică, se impun şi ca urmare a unor condiționări psihosociale şi extrinseci 
mediului strict ştiinţific. 

Pentru noi este relevantă ideea lui Kuhn după care paradigmele conţin o cunoaştere 
tacită şi implicită a unui domeniu, spre deosebire de cunoaşterea explicită formulată în teorii, 
în legi (generalizări abstracte) sau reguli (metodologice). Mircea Flonta subliniază capacitatea 
paradigmelor de a cuprinde o cunoaştere tacită şi consideră că această particularitate 


"poate fi apreciată drept esențială pentru înţelegerea părții celei mai originale a concepţiei sale (a 


13 : . aa i : Ted 

78, 87-95, 156-179; vezi şi precizările făcute de Kuhn în lucrarea sa ulterioară: Tensiunea esențială, Bucureşti, 

lui Kuhn - n.ns.) asupra activității ştiinţifice. Cunoaşterea tacită poate fi caracterizată în mod 
negativ ca o cunoaştere ce nu este şi nu poate fi prinsă în reguli şi criterii formulate explicit". 5% 


Tocmai de aceea schimbarea paradigmelor (ceea ce Kuhn numeşte revoluţie ştiinţifică) 
este mai greu "vizibilă" în suprafaţa agitată a gândirii, mai ales dacă sunt focalizate doar 
succesiunile şi schimbările de relief ale teoriilor. Aceste caracteristici ne permit să utilizăm 
paradigmele ca sisteme de referință, planuri de fundal pe care evoluează diverse teorii şi 
interpretări particulare ale culturii în anumite epoci. 

Un alt punct de vedere, susținut de Adrian-Paul Iliescu, consideră că ideea de 
cunoaştere tacită, imposibil de recuperat pe de-a întregul în reconstrucțiile conceptuale şi 
explicit teoretice, precum şi cea de paradigmă pot fi asimilate parțial cu încărcătura semantică 
a termenului de presupoziție filosofică. Autorul afirmă că obiectul filosofiei rezidă în 
"presupoziţiile principiale ale existenţei raționale", iar "a filosofa înseamnă, aşadar, a cerceta 
anumite presupoziţii nespecifice, neefective tehnic şi nederivate ale actului rațional". "?? 

Adrian-Paul Iliescu stabileşte un număr de caracteristici ale presupoziţiilor, ale celor 
filosofice în special, pe care le putem transfera şi asupra paradigmelor. De altfel, această 
echivalare este făcută de autor în mod explicit. Astfel, vorbind de caracterul implicit sau tacit 
al presupoziţiilor, consideră că, în calitatea lor de "asumpţii de fundal", fără de care nu poate 
exista nici un demers rațional, presupoziţiile s-ar putea numi "planul din spate" sau "culisele 
demersului cognitiv”. Presupoziţiile ar fi "ceea ce transpare prin, şi nu ceea ce apare în 
discurs"; ele nu se află "la baza, ci mai curând în spatele" demersului, "nu constituie o parte 
efectivă a construcției lingvistice, putând fi mai curând comparate cu forțele fizice invizibile 
ce susțin clădirea decât cu fundaţia de beton pe care se ridică ea".1% 

Caracterizarea este foarte sugestivă pentru a detaşa înţelesul presupozițiilor (id est: al 
paradigmelor) față de sensul noţiunilor de "principii ultime", axiome sau premise, cu care a 
operat tradiția metafizică occidentală animată de "idealul fundaţionist": "Paradigmele şi 
presupozițiile sunt concepute ca resorturi raționale cu caracter local, istoric (temporal) şi 
«încărcate subiectiv» într-un contrast evident cu 'fundaţiile de granit". Ele apar, de aceea, mai 
curând ca "mobilizări raţionale determinate de preferințe axiologice, opțiuni subiective, 
idealuri şi orizonturi (limitate) de cunoaştere. Cadrele stabile ale actului rațional - paradigme 
şi presupoziţii - nu mai sunt numite «fundaţii», ci «sisteme de angajări raționale» sau «sisteme 
de justificare raţională»".!*! 

Orice tip de activitate rațională conţine paradigme specifice, de la cele artistice, 
codificate sau nu în programe estetice explicite, până la cele politice sau militare. Într-adevăr, 
pe lângă sensul euristic, operațional şi teoretic în care paradigmele se referă la "cunoaşterea 

pt, 181-182. Presupoziţiile nu sunt doar simple "elemente tacite ale discursului”. "Cine priveşte însă 
presupozițiile ca resurse justificative ale actului rațional va sesiza că ele intervin adesea a posteriori şi nu a 
priori; că ele sunt uneori inventate, şi nu descoperite”, iar "observatorul cu interese metateoretice va fi înclinat 
să afirme că presupoziţiile filosofice sunt creaţii metafizice, nu implicații logice; instituiri axiologice, nu 
reconstrucţii epistemologice; iniţiative filosofice, iar nu constatări cognitive" (p. 167). 

tacită", la presupozițiile "de ordin principial cu valoare de generalitate şi semnificaţie teoretică 
majoră", ele reprezintă şi "angajări" cu semnificaţii ample, cognitive, morale, axiologice şi, 
deci, au "o relevanță existențială". 

În consecinţă, putem considera paradigmele ca fiind “codul logic” al culturilor.” 
Paradigmele organizează "infrastructura" mentală a unei culturi în anumite tipare, pattern-uri 
cognitive, viziuni şi cadre logice, structuri de idei şi atitudini relativ coerente şi stabile. Dacă 
ne referim la teoriile asupra culturii, atunci vom considera că paradigmele exprimă ansamblul 
de presupoziţii ontologice, antropologice, istorice, epistemologice şi axiologice "ascunse" în 
rețeaua logică şi conceptuală a teoriilor respective. Este vorba de structuri civilizaţioanle şi 
spirituale de "durată lungă", în limbajul istoriei lui Braudel, de paradigmele care cunosc 
numeroase întruchipări şi "variante" teoretice explicite, uneori concomitente, după cum putem 
consemna şi "apariţii istorice" diferite ale lor, alcătuind o serie istorică a ideilor. 

Configurația globală a paradigmelor şi funcția modelatoare, pe care o exercită asupra 
demersurilor cognitive şi practice, nu se explică doar prin dispozitivul metodologic, 
conceptual şi teoretic pe care-l utilizează preferenţial. În "codul logic” al paradigmelor este 
transfigurată o "metafizică" şi o "axiologie". În structurile lor cognitive - mai vizibile şi mai 
uşor de determinat - sunt încapsulate o serie de ataşamente spirituale şi angajări axiologice 
tacite. Ideile fac corp comun cu atitudinile filosofice şi evaluările de ordin axiologic. Fiind 
cristalizări ale unei mentalități sudate istoric, interiorizări logice ale unor atitudini axiologice, 
paradigmele rezumă mediul unei civilizații, vectorii săi istorici, spirituali şi umani. Toate 
aceste atitudini intelectuale şi existențiale sunt, în general, "inconștiente" sau mai rar 
percepute în semnificaţia lor particulară tocmai de către "actorii" care le dau expresie. 
Paradigmele se înrădăcinează, cum spuneam, în fundaţia existenţială şi mentală a unei culturi, 

în “matricea lor stilistică”, 144 în "nebuloasa mentală 
lui Jacques Le Goff. 

Conceptul de paradigmă are astfel o vocație integratoare şi sintetică. Din perspectiva 
acestui concept, putem semnala diferențele “paradigmatice” dintre culturile antice, medievale, 
moderne şi postmoderne, dintre “ştiinţa clasică” şi noile reprezentări impuse de ştiinţa 
secolului XX asupra universului, dintre culturile orientale şi cele occidentale, dintre civilizația 
industrială şi cea postindustrială etc. La fel, devin acum mai vizibile, de ex., diferențele dintre 
teoriile evoluționiste şi cele structuraliste aspura culturii. În substratul lor se află paradigme 
diferite, iar diferitele tipologii propuse de autori pentru a sistematiza universul culturii sunt 
dependente de presupoziţiile de fundal care operează subteran în concepțiile lor filosofice. 


Zeu 163. 


m Vezi, Grigore Georgiu, Națiune, cultură, identitate, Bucureşti, Editura Diogene, 1997, pp 238-278. 
144 În pofida utilizării sale tot mai frecvente, cu un înțeles filosofic amplu, conceptul de paradigmă are totuşi un 
câmp mai restrâns de referință decât conceptele blagiene de "câmp stilistic" şi "matrice stilistică". Ultimii termeni 
pun în mişcare un dispozitiv teoretic şi interpretativ cu o structură internă mai complexă decât orice extindere 
pertinentă a termenului de paradigmă, aşa cum acesta a fost consacrat de Kuhn. 

B Jacques Le Goff, Les mentalites: une histoire ambigue, în vol. Faire de l'histoire, sous la 

Geneza ştiinţei moderne în epoca Renaşterii 


Lumea modernă, cu întreaga ei constelație de valori culturale, de instituții şi 
instrumente ce au modificat viaţa umană, este fără îndoială produsul direct sau indirect al 
ştiinţei moderne. Este vorba de ştiinţa experimentală care îşi are originile în frământările 
spirituale, în inovațiile tehnice şi în căutările artistice din perioada Renaşterii occidentale. 
Geneza ei este favorizată de noile descoperiri geografice, de lărgirea cadrului mental şi 
imaginar, de şocul produs de întâlnirea Occidentului cu alte lumi umane şi culturale. Este o 
experiență fondatoare, prin care raportul cu tradiția gândirii medievale şi raportul cu alte spaţii 
de civilizație umană generează un nou model al raportului dintre om şi univers. 

Ştiinţa modernă s-a cristalizat la intersecția unor experienţe practice, sociale şi 
culturale de mare complexitate. Nu avem cum să reconstituim faptic acest context de geneză al 
culturii moderne. Ne vom rezuma la consemnarea unor semnificaţii teoretice şi sociale ale 
acestor schimbări de paradigmă culturală. Ştiinţa modernă a apărut printr-o “revoluție mentală 
foarte profundă, revoluţie ce a modificat înseși fundamentele şi cadrele gândirii noastre” "$ 
printr-o uriaşă transformare spirituală ce a dus la formularea unor noi imagini asupra 
cosmosului şi a structurii materiei, asupra naturii şi a locului pe care îl ocupă omul în univers. 

Alexandre Koyre - cel care a refăcut istoria acestei revoluţii ce a înlocuit lumea închisă 
a anticilor cu lumea deschisă a modernilor - susține că traseul schimbărilor a fost parcurs cu o 
“viteză surprinzătoare”, în mai puțin de două sute de ani, luând ca repere anul 1543, când 
Copernic a formulat şi a demonstrat teza heliocentrică, şi anul 1687, când Isaac Newton a 
sintetizat noua viziune ştiinţifică şi filosofică asupra lumii, în lucrarea Philosophiae Naturalis 
Principia Mathematica. În acest interval sunt cuprinse principalele dispute teoretice privind 
structura materiei şi a universului, natura finită sau infinită a spațiului, înţelesul conceptelor de 
cauzalitate, lege naturală şi liber arbitru, interval în care se impun contribuțiile ştiinţifice ale 
lui Giordano Bruno, Galilei, Kepler, Descartes, Pascal, Spinoza, ş.a. Alexandre Koyre 
consideră că aceste schimbări pot fi identificate în două elemente principale: 


e abandonarea ideii că lumea este un “întreg finit şi bine ordonat”, diferențiat valoric, în 
favoarea ideii că lumea este un univers infinit şi omogen, dominat de legi obiective şi 
universale; 


e în locul teoriei aristotelice asupra spațiului, ca “ansamblu diferențiat de locuri 
intramundane”, asistăm la emergența unei viziuni care geometrizează spațiul, ca 
extensiune omogenă şi infinită, ce coincide cu “spaţiul real al universului”. 

Această nouă reprezentare asupra universului a avut consecinţe extraordinare în plan 
filosofic, ştiinţific şi religios, apoi în plan moral, politic şi practic. Alexandre Koyre susține că 
semnificația majoră a revoluţiei produse de ştiinţa modernă constă în dezantropomorfizarea 
cosmosului şi în secularizarea vieţii sociale. Ştiinţa modernă a instaurat o nouă atitudine față 
de natură şi față de om, întrucât ea presupune: "respingerea de către gândirea ştiinţifică a 
tuturor consideraţiilor bazate pe noţiunile de valoare, perfecțiune, armonie, sens sau scop şi, 
în cele din urmă, devalorizarea completă a Fiinţei, divorţul total între lumea valorilor şi lumea 


faptelor”. (sublin. ns.). 

Este un rezultat surprinzător care va duce la impunerea unei noi paradigme filosofice şi 
ştiinţifice, potrivit căreia natura este un uriaş mecanism ce funcționează pe baza unor legi 
obiective. Aceste legi pot fi cunoscute de rațiunea umană fără a face apel la proiecţiile şi 
noţiunile antropomorfizante, precum sunt cele de valoare, perfecțiune, armonie, semnificație şi 
intenţie.“ Mai mult, universul material devine inteligibil numai dacă subiectul cunoscător, 
omul, îşi “pune în paranteze” atributele sale specifice, derivate din angajări valorice şi 
atitudini practice, atribute care perturbă procesul cunoaşterii. Condiţia unei cunoaşteri 
autentice este îndeplinită numai atunci când subiectul uman se raportează la lume ca “subiect 
pur”, strict rațional, decontextualizat, dezistoricizat, neangajat axiologic. 

Pentru noua paradigmă ştiinţifică şi filosofică, o lectură “ştiinţifică” a lumii faptelor 
presupune ruptura totală de “lumea valorilor”, cum spunea Koyré. Divorțul dintre subiectul 
cunoaşterii şi subiectul axiologic (practic) este marca ştiinţei moderne şi, paradoxal, condiția 
primară a “cunoaşterii pozitive”, singura ce poate asigura o întemeiere eficientă a acțiunii 
umane de stăpânire a naturii. Pentru a putea deveni prin tehnică “stăpân” practic al naturii, 
omul trebuie să fie iniţial doar “spectator” teoretic al naturii în actul de cunoaştere. Ştiinţa se 
detaşează de ansamblul culturii şi se instituie ca o instanţă absolută a adevărului. Cunoaşterea 
autentică nu este posibilă decât dacă subiectul uman devine un subiect rațional desprins de 
contingente, o “conştiinţă în genere”, cum spunea Kant, o subiectivitate transcendentală, golită 
de conţinuturi psihologice, sociale şi istorice. 

Această uriaşă schimbare de mentalitate, față de viziunea teocentrică a Evului Mediu şi 
apoi antropocentrică a Renaşterii, a dus la impunerea modelului newtonian al ştiinţei şi la 
succesul raționalismului clasic. Este “paradigma clasică” a gândirii occidentale, pe care abia 
noile descoperii ştiinţifice din secolul XX vor reuşi să o disloce din poziţiile strategice pe care 
le-a ocupat timp de aproape trei sute de ani. 


Știința clasică şi principiul obiectivităţii 

O caracteristică a ştiinţei moderne constă în faptul că, prin noua metodă matematică de 
abordare a experienței şi prin reprezentarea unui univers infinit, ea a rupt definitiv "vechea 
alianţă” animistă dintre om şi lume, spune Jacques Monod,'” impunând "postulatul 
obiectivităţii” în cunoaştere, detaşarea subiectului cunoscător de orice prejudecată 
antropocentristă care l-ar constrânge să interpreteze natura în termeni specifici vieții umane 
(scop, proiect, plan, ideal, sens etc.). Postulatul obiectivităţii în cunoaştere ne cere să studiem 
şi să interpretăm procesele naturale ca şi când omul n-ar exista în natura pe care o studiem, ca 
şi când subiectul cunoaşterii nu ar fi un element constituitiv al lumii pe care încearcă să o 
cunoască. Astfel, de la ideea distincției calitative a omului faţă de natură s-a ajuns la ideea (şi 
realitatea) opoziției dintre om şi natură. 

Teoria clasică a evoluţiei consideră biosfera şi noosfera drept prelungiri ale evoluţiei 
cosmice, asigurând omului un loc proeminent şi necesar pe scara vieţii, un sens în dialectica 
naturii. Numai biologia actuală, spune Monod, ar fi reuşit să destrame iluzia animistă care 


148 Aga y j : 

presupunea o legătură necesară între om şi natură pe firul evoluţiei. Potrivit concepției lui 
Monod, apariția vieții - şi a omului implicit - e rezultatul unei selecții oarbe care procedează 
la întâmplare. 

Aşadar, prin ştiinţele naturii, omul îşi descoperă contingenţa absolută, faptul că e un 
"accident" al naturii, că natura e "indiferentă" la proiectele, suferințele şi speranţele sale, 
pentru că omul nu e un produs "necesar" al naturii. 

"Omul ştie acum în sfârşit că este singur în imensitatea indiferentă a Universului din care s-a 
născut graţie întâmplării". 199 

Teoria lui Monod a apărut într-un context cultural anumit şi ea radicalizează 
sentimentul "înstrăinării" omului față de natură şi față de lumea culturală pe care a produs-o 
prin mijloacele oferite de ştiinţa clasică. Teoretizarea şi conceptualizarea acestei stări 
spirituale se află în numeroase orientări filosofice contemporane. Apologia "obiectivității" 
ştiinţei îşi găseşte numeroase afinități în contextul cultural şi spiritual în care Monod şi-a 
definitivat teoria (deceniile 6-7 ale secolului XX). Succesele tehnologiei veneau în cascadă. 
Societăţile dezvoltate începeau să trăiască într-o realitate produsă de știință şi tehnică. Ideea că 
omul îşi produce efectiv realitatea care-i asigură existența avea noi confirmări spectaculoase. 
Dar, ca un contrapunct, s-a dezvoltat şi sentimentul înstrăinării de această realitate secundă. 
Unele curente de idei, precum existențialismul şi Şcoala de la Frankfurt, au deplâns şi au 
denunțat această situaţie, iar alte filosofii au consemnat-o ca o stare "obiectivă", de neocolit. 

Inspirate de noile realități sociale, multe viziuni au privit şi cultura, produs al 
subiectului uman, ca având o obiectivitate autonomă, separată de om. După imaginea unor 
filosofii contemporane, de inspiraţie structuralistă, istoria ar fi un "teatru fără autor”. Aceste 
orientări consideră că 

"tot ceea ce omul, la începuturile sale, a trăit ca pe ceva al său, trupul său, unealta care-l 
prelungeşte, 'gestul şi vorbirea', toate acestea s-au desprins de el pentru a alcătui acel corp imens 
de obiecte, de puteri şi de instituţii pe care trebuie să-l numim, împreună cu Hegel, spiritul 
obiectiv. Subiectul îşi are deci fiinţa în afara ie aici 


De aceea, Mikel Dufrenne, căruia îi aparține această sinteză a "argumentelor" pe care 
le invocă filosofiile amintite - filosofii care "traduc" o stare determinată a condiției umane, 
filosofii ce se află fără voie în "complicitate" spirituală cu structurile istorice pe care le descriu 
-, afirmă că sarcina de urgență a epocii noastre ar fi aceea de a reabilita "ideea omului ca 
subiect”. 

Scenariul culturii moderne a dus de la ruptura dintre om şi natură la pasul următor: 
ruptura dintre om şi cultură. Structurile sociale şi culturale produse de om şi-ar fi dobândit o 
independenţă stranie faţă de creatorul lor, astfel că acesta nu se mai recunoaşte nici în ele, nici 
în natura ce e dincolo de ele. Reactivând concepţia despre alienare, ce vine pe filiera 
Rousseau, Hegel şi Marx, multe analize au încercat să descopere sensul antropologic al acestei 
rupturi în "hieroglifa socială" a epocii moderne sau în paradoxurile psihologiei abisale. Ideea 
era că în spatele mecanismelor obiective ale unei societăți trebuie să identificăm o suită de 
interese şi dorinţe determinate ce pun în mişcare această dialectică negativă. 


19 Jacques Monod, op.cit., pp.194-195. 
51 Mikel Dufrenne, Pentru om, Bucureşti, Editura Politică, 1971, pp.255-256. 

Fetişizând structurile obiective ale culturii şi ale societăţii, orientările structuraliste - 
ele însele expresii ale unei anumite situaţii concret-istorice, sociale şi culturale - au renunţat să 
mai caute "rădăcina" umană a proceselor istorice şi a creațiilor. Ele şi-au făcut un titlu de 
glorie din a respinge demersurile "antropologizante", afirmând că recursul la "creator", la 
subiectul acţiunilor istorice, ne-ar duce - ne asigură Althusser - la o "presupunere stranie : 
anume că «actorii» istoriei sunt autorii textului ei, subiecţii producerii ei”. Iată că, de la 
apologia funcţiei creatoare a omului în culturile "faustice", prin “dialectica” concretă a istoriei, 
prin raționalitatea instrumentalizată a lumii moderne, s-a ajuns la imaginea filosofică a unei 
istorii fără subiect uman. Omul a fost treptat izgonit din relația sa privilegiată cu 


transcendenţa, apoi din natură, din istorie şi din cultură, din lumea specifică pe care a creat-o. 


Spre o nouă paradigmă a gândirii ştiinţifice 

Lucrurile s-au schimbat însă, "dar fără ştirea noastră", spune Prigogine. Treptat, 
imaginea asupra naturii s-a modificat, şi, odată cu aceasta, şi imaginea raportului dintre om şi 
natură, dintre cultură şi natură. De la Renaştere şi până la începutul secolului XX, fizica a 
oferit modelul de înţelegere a lumii şi a societăţii. Acum, însă, biologia şi ştiinţele informaţiei 
i-au luat locul. "Biologia înlocuieşte fizica în calitatea ei de metaforă dominantă pentru 
societate". Ştiinţa clasică nu putea explica firesc tocmai apariţia vieţii şi a atributelor ei 
intrinseci. Însă, pentru ştiinţa actuală, exigenţa supremă ar fi aceea de "a înţelege în aga fel 
natura, încât afirmaţia că noi suntem produsul ei să nu fie o absurditate”. 1” 

Aşadar, încă o dată, ce este omul ca subiect al cunoaşterii? Paradigma raționalismului 
clasic a impus ideea unui subiect unic şi absolut care descrie din exterior natura, un subiect 
aflat într-o "poziție de zbor”, subiect ce revendica pentru sine, în virtutea postulatului de 
obiectivitate, privilegiul unei condiții de  extratemporalitate,  extraspațialitate şi 
extrateritorialitate existențială şi culturală. Acest principiu al obiectivității, care definea 
cunoaşterea autentică prin absența referinței la observator, şi-a arătat însă limitele 
"experimentale", istorice şi structurale. 

În opoziție cu aceste reprezentări ce au dominat epoca modernă, noua paradigmă 
(numită tot mai frecvent "post-modernă") atribuie omului concomitent rolul de spectator şi 
actor, de observator al naturii, dar şi de agent integrat în lumea pe care o descrie. Conform 
acestor presupoziţii, s-a schimbat şi semnificația cunoaşterii. Astăzi, cunoaşterea se defineşte 
"printr-o referinţă ce nu poate fi depăşită din punct de vedere uman",'* ştiinţa redevenind o 
ştiinţă "centrată", ştiinţa unui "observator" din interiorul naturii, o ştiinţă ce "exprimă situația 
noastră în cadrul lumii fizice".! Constrângerile pe care le suportă cunoaşterea din partea 
observatorului localizat fizic, antropologic, istoric, social, politic şi cultural, conferă acestei 


157 Ahutter Cikadu pe Mars Buciiiesti. Pitura Politica: 1970. p206, 

99 va Prigogine, Isabelles Stengers, Noua alianță, Bucureşti, Editura Politică, 1984 , p.149. 
154 John Naisbitt, Megatendințe, Bucureşti, Editura Politică, 1989, p.122. 

133 Ilya Prigogine, Isabelles Stengers, op. cit. p.395. 

cunoaşteri calitatea de cunoaştere "umană", structural antropocentrică (nu antropomorfică). 

O sfidare de principiu, adresată acum omului şi capacității sale de cunoaştere, este 
aceea dacă poate fi cunoscut în esenţa sa universul de către un subiect/observator ce este fixat 
în interiorul acestui univers? Descoperind totodată existența timpului orientat, a timpului 
ireversibil ce caracterizează procesele vieții, ştiinţa e angajată azi în descifrarea acelor 
contexte "cosmologice" din care viaţa a decolat în mod firesc, ca "expresie supremă a 
proceselor de auto-organizare". 

lată că, fără să prindem de veste, cum s-a spus, ştiinţa s-a schimbat fundamental. 
Imaginea pe care ştiinţa ne-o oferă azi asupra lumii este total diferită de cea de acum câteva 
decenii. Dar, noua paradigmă se impune extrem de greu în mediul unei mentalități ştiinţifice şi 
sociale care nu acceptă schimbări revoluționare de paradigme. 

"Ideea că cel care gândeşte (eul) este, cel puţin în principiu, complet separat şi independent de 
realitatea asupra căreia gândeşte este, desigur, adânc înrădăcinată în întreaga noastră tradiție. 
(Această idee este cu siguranță aproape universal acceptată în Occident, în timp ce în Orient 
există o tendință generală de a o nega în literă şi în spirit)". °’ 

Separația dintre subiect şi obiect nu este motivată şi nu poate fi susținută. Bohm 
consideră că trebuie să ne raportăm la existență ca la o realitate de fundal reprezentată de un 
"flux nefragmentat", luat ca întreg, ce conține deopotrivă conştiinţa noastră şi realitatea 
exterioară. E vorba de o nouă ontologie, de o nouă viziune asupra lumii şi a omului, diferită de 
cea indusă de ştiinţa clasică. Noul mod de a descrie şi concepe realitatea ne furnizează o 
"imagine asupra lumii în care conștiința şi realitatea nu ar fi separate una de alta". 

Noua ontologie operează cu o lume nonseparabilă, continuă, dedusă din mecanica 
cuantică, iar ontologia clasică este compatibilă cu lumea separabilă a fizicii clasice şi a celei 
relativiste, o lume cauzală, deterministă, bine definită şi predictibilă. Noua ontologie prevede 
că proprietățile unui obiect depind de starea întregului, nu sunt independente de alte realități şi 
nici de caracteristicile întregului. Partea nu poate fi analizată şi înțeleasă ca fiind separată de 
întreg, deci întregul este fundamentul lumii, nu o parte oarecare a ei. Bohm afirmă că din 
această interpretare decurge concluzia că realitatea este o totalitate continuă şi indivizibilă, 
fapt care dă caracterul de plenitudine lumii, de "ordine înfăşurată şi implicită". Diferențierile 
realității şi nivelurile ei de organizare rezultă din gradul diferit de înfăşurare/desfăşurare a 
ordinii implicite. Nu există o particulă ultimă care să fie descrisă prin proprietăţi independente 
de orice alt sistem, ca independentă de întreg, fapt care ar contrazice postulatul ontologic al 
non-separabilității - postulat pe care Bohm îşi ridică edificiul teoriei sale. 


Noi viziuni privind unitatea dintre om şi natură 


Noile descoperii ştiinţifice din sfera unor discipline precum biologia, psihologia 
cognitivă, neurologia şi teoria informaţiei, asociate cu noile interpretări din perimetrul 
cosmologiei şi al fizicii cunatice, au dus la o schimbare semnificativă a imaginii globale pe 
care ştiinţa modernă o proiectase asupra raportului dintre om şi natură. Aceste progrese 
ştiinţifice, acumulate în ultima jumătate de secol, sunt cunoscute şi analizate în cercurile 

academice, dar ele nu beneficiază, decât arareori, de o mediatizare şi difuzare publică pe 
măsura importanţei lor excepționale în ordinea cunoaşterii şi a consecințelor pe care le pot 
declanşa în lanţ domeniul tehnologiilor. Dintre aceste noi perspective ştiinţifice şi filosofice, 
care s-au conturat în ultimele decenii, ne vom referi, pe scurt, doar la “principiul antropic” şi 
la “paradigma holografică”, două perspective complementare şi solidare care au revoluţionat 
concepțiile asupra relației dintre om şi natură Ele au şi o semnificaţie filosofică mai largă, 
întrucât duc şi la o regândire a “locului” pe care îl are omul în universul cunoscut. 

Ideea centrală ar putea fi rezumată astfel: ştiinţa actuală a ajuns însă la concluzia că 
viaţa e la fel de "naturală" şi "previzibilă" în ordinea universului ca şi căderea corpurilor! !® 
Este expresia maximalistă a ceea ce se numeşte de circa trei decenii "principiul antropic". 
Formularea "principiului antropic" în cosmologie!” pare a fi punctul maxim de îndepărtare a 
gândirii contemporane față de paradigma ştiinţei "clasice" newtoniene. 

Rezumat, în supozițiile sale primare, fără a mai parcurge ipotezele şi speculaţiile 
finaliste pe care le-a prilejuit, acest principiu afirmă că universul nostru a evoluat în așa fel 
încât să permită apariția vieţii şi a omului în interiorul lui. De la ideea că universul în care ne 
aflăm (nu existenţa ca totalitate, desemnată filosofic printr-un concept-limită) nu e atemporal, 
că temporalitatea operează chiar în legile sale, deci, de la ideea că universul are o istorie, s-a 
ajuns la ideea că istoria vieții şi a omului sunt cuprinse potenţial - şi cu un evident vector al 
necesităţii - în mecanismele de evoluţie ale acestui univers. Ideea pare atât de firească încât 
declanşează analogia cu "Oul lui Columb!" Şi totuşi, simplitatea soluției pare "suspectă" 
pentru mulți "observatori" fixați în paradigma "clasică" (edificată de Copernic, Galilei, 
Newton şi toate filosofuile care au însoțit ştiinţa modernă). Pentru aceştia - ca şi pentru 
modelul de ştiinţă modernă pe care-l reprezintă - totul s-ar petrece în univers ca şi când omul 
ar fi absent din el. Dar tocmai această presupoziţie de natură fundamentală este răsturnată de 
principiul antropic. 

Cred că această idee rezumă destul de expresiv noua orientare spirituală ce domină 
acum ştiinţa. David Bohm susține că, după descoperirile epocale din domeniul fizicii cuantice 
şi din astrofizică, "ştiinţa cere o viziune nouă” asupra lumii. Mai ales descoperiile din 
microfizică solicită un nou mod de înțelegere care să ia în seamă "plenitudinea nedivizată a 
universului”, faptul că totul se leagă de tot, că între microunivers şi macrounivers există relații 
de corespondenţă funcțională, energetică şi infomaţională. 

Oamenii de ştiinţă operează astăzi cu un model standard privind geneza şi structura 
universului în care a apărut omul. Acest model porneşte de la ipoteza că universul fizic în care 
trăim este rezultatul unei mari explozii, numite “Big Bang”, ce ar fi avut loc în urmă cu circa 
20 de miliadre de ani, explozie ce a împrăşitat materia şi energia în toate direcțiile. Odată cu 
dilatarea sa, universul s-a răcit, producând concentrarea materiei, formarea galaxiilor, a 
stelelor şi, în unele zone, a condițiilor favorabile apariției vieții. Caracterul izotropic al 
radiaţiei de fond a fost un puternic argument în favoarea principiului cosmologic, formulat de 
astronomul englez Edward Arthur Milne, după care universul ar prezenta acelaşi tablou al unei 

lumi în expansiune oricărui observator, indiferent de galaxia în care s-ar afla şi indiferent de 
direcția în care ar privi. í 

Evoluția universului apare astfel “ghidată? de o serie de raporturi imanente 
(constantele universului fizic), care duc la apariția vieții şi a observatorilor raționali. Pentru 
reprezentarea clasică, înțelegerea universului ar fi posibilă, conform principiului de 
obiectivitate ce operează în cunoaştere, numai dacă "punem în paranteză" existența omului, 
existența observatorilor conştienţi. Iar cultura pe care a produs-o omul i-ar permite să ia 
distanță, să-şi cucerească autonomia față de lumea pe care e menit s-o descrie şi s-o 
stăpânească, s-o manipuleze ca pe un mecanism. În schimb, principul antropic promovează 
însă ideea că înțelegerea universului e dependentă chiar de poziția ontologică a omului în 
acest univers. Universul nu mai poate fi aşadar înțeles independent de om, căci omul e parte a 
acestui obiect global. 

Deci, conform principiului antropic, universul nostru este un univers privilegiat, 
întrucât în el au apărut viața, omul, conştiinţa. Acest principiu presupune o corelație 
existențială între om şi cosmos, un acord profund - de ordin ontologic - între existența umană 
şi natura înconjurătoare. Dacă universul este astfel organizat (auto-organizat, conform 
principiului de autoconsistență a materiei) încât să permită apariția şi existența omului, atunci 
reprezentările care au instituit opoziția dintre om şi natură nu mai pot revendica o valabilitate 
universală, ci trebuie puse în legătură cu un anumit context istoric şi intelectual, circumscris el 
însuşi unui model cultural determinat. 

Consubstanţialitatea dintre om şi lume, dintre cultură şi natură n-a apărut în zilele 
noastre ca o revelaţie, ci ca o regăsire. Sub impactul unor "şocuri" ecologice, umane şi 
psihice, societăţile contemporane caută forme de conciliere cu natura, ştiind acum că omul nu 
poate "învinge" natura decât local şi provizoriu, că pe termen lung el este dependent de 
procesele ei. Ca şi în cazul altor redescoperiri, "oamenii de ştiinţă de astăzi au încetat să nege 
ceea ce - ca să spunem aşa - ştie toată lumea”. '® 

Consecințele filosofice ale principiului antropic sunt considerabile în ceea ce priveşte 
perspectiva ontologică asupra omului şi culturii. Dacă omul este un parametru ontologic al 
Universului şi partea "umană" a Universului poartă în sine mesajul întregului (principiul 
antropic), atunci rezultă că întregul se răsfrânge în părțile sale şi poate fi reconstituit din 
acestea (principiul holografiei). Obţinem, astfel, o nouă reprezentare asupra raporturilor dintre 
natură şi om, dintre întreg şi parte, dintre unitate şi diversitate, dintre universal şi specific. 
Proprietatea esențială a unei entități holografice este aceea că orice fragment poate reconstrui 
întregul, orice detaliu poartă informaţia întregului. Într-o atare viziune, orice moment 
temporal conține informaţie despre întregul timp al Universului nostru. Universul e "întreg", 
cel puţin sub raport informaţional, în fiecare din părțile sale. La fel ar sta lucrurile şi cu stările 
creierului uman şi ale conştiinţei. 

Principiul antropic şi paradigma hologramei oferă omului o soluție de conciliere între 
vechile sale proiecţii animiste şi noile rezultate la care a ajuns chiar ştiinţa care-i destrămase 


Pentru o prezentare accesibilă a acestui model cosmologic, vezi lucrarea lui Steven Weinberg, Primele trei 
minute ale universului, Bucureşti, Editura Politică, 1984. 

ieri vraja legăturilor sale cu natura. Iată că tocmai ştiinţele naturii, care l-au detronat ieri, îi 


conferă din nou omului privilegiul de a fi "măsură a tuturor lucrurilor", dar din altă 


-x T x 164 
perspectivă. În această lume a corespondențelor holografice, omul e un "holomer" ™, cum a 


spus Noica, o parte care conține şi exprimă sensul întregului. Omul rezumă Universul care l-a 
165 
produs. 

VI. CULTURĂ ŞI POLITICĂ. CONCEPTUL DE CULTURĂ POLITICĂ. 
CULTURA POLITICĂ ŞI SISTEMUL MASS-MEDIA 


1. CULTURĂ ŞI POLITICĂ 


Zone de interferenţă între cultură şi politică 


Cultura şi politica pot fi privite ca două sfere fundamentale ale societăţii, care 
interferează în numeroase aspecte. Societăţile moderne şi-au construit structuri politice 
diversificate, bazate pe separația puterilor, dar şi-au construit şi un spațiu cultural diversificat, 
ce cuprinde ansambluri autonome de idei şi valori (ştiinţa, arta, religia, educația etc.), iar 
extinderea noilor mijloace de comunicare a diversificat şi mai mult oferta culturală, lansând 
noi formule estetice, stiluri şi viziuni. 

În vocabularul societăților contemporane s-au consacrat termenii de cultură politică şi 
de “politici culturale”, alături de politici economice şi sociale, de valori şi mentalități politice 
etc. Aprecierea politică a faptelor culturale este de asemenea consacrată prin termeni 

cunoscuţi, precum cultură de dreapta sau de stânga, cultură democratică, cultură reacționară, 
cultură oficială, cultură contestatară etc. Putem semnala şi alte sintagme foarte răspândite azi, 
precum “teatrul politic“, “romanul politic“, “eseul politic“, ca să nu mai amintim de “limbaj 
politic“, “simboluri politice“, “mituri politice“, “mesaj politic“, discurs politic“ şi “comunicare 
politică“. Toate aceste zone de interferenţe dintre cele două domenii, cultură şi politică, devin 
teme pentru cercetarea teoretică şi sociologică. 

Conexiunea dintre cultură şi putere politică este una dintre temele cele mai intens 
dezbătute în gândirea contemporană. Concepțiile funcționaliste, structuraliste, semiotice şi în 
ultimele decenii abordările comunicaţionale şi cele postmoderniste au subliniat interferența 
dintre caracterul simbolic al culturii şi anumite componente ale sistemului politic. Relaţia 
dintre cultură şi sfera politică a societăţii este una extrem de complexă, în care putem vorbi 
atât de dimensiunile politice ale culturii, cât şi de impactul decisiv pe care valorile şi 
structurile culturale le au asupra mecanismelor de legitimare politică, asupra ideilor şi 
comportamentelor politice ale grupurilor sociale. Sociologia politică a preluat o serie de 
concepte şi abordări specifice teoriei culturii pentru a explica dependența conduitelor politice 
de sistemul de valori, atitudini şi reprezentări culturale, modul în care matricea culturală şi 
mentalitățile dominante din cuprinsul unei societăţi îşi transmit influenţele asupra instituţiilor 
şi relațiilor politice. Relaţia dintre sistemul politic şi cel cultural se desfăşoară pe mai multe 
niveluri. "Un sistemul cultural determinat este cel care formează atitudinile cetăţenilor, 
aşteptările lor faţă de stat, mecanismele de interiorizare a valorilor civice... Orice discurs al 


Puterii vehiculează simboluri, mobilizează credințe, propune obiective care trebuie să se 


i z : 166 
insereze în mediul cultural". 


Lumea contemporană a reevaluat însemnătatea culturii ca factor al dezvoltării sociale, 
iar legătura dintre cultură şi sfera puterii politice a fost cercetată în mod deosebit în ultimile 
decenii. Sistemul politic îşi are corespondențe în sistemul cultural al societății. Este o relaţie 
complexă în care descoperim condiționări reciproce sau structuri analogice. Cultura 
organizează valorile pe care le respectă şi le urmăresc oamenii în viaţă, iar puterea politică se 
sprijină pe acest set de valori pentru a orienta acțiunea socială, pentru a acţiona asupra 
societăţii. 

Între componentele unei societăţi — sistemul politic, sistemul economic, sistemul 
social, sistemul cultural — există relații variate. Unii teoreticienii au considerat cultura ca o 
sursă generativă a puterii politice, precum Antonio Gramsci, o expresie a puterii sau un 
instrument al acesteia, o sursă de schimbare a puterii etc. Gramsci considera că hegemonia 
politică a unei clase se întemeiază pe hegemonia ei culturală. Astfel, burghezia şi-a impus 
valorile sale în spaţiul vieții sociale, dobândind astfel treptat şi puterea politică. 

Mulţi teoreticieni consideră că puterea politică reală se realizează prin — şi se sprijină 
pe — cultură. Concluzia lor este aceea că o putere politică fără suport cultural nu durează. 
Raporturile dintre cultură şi spaţiul puterii sunt mai degrabă raporturi de corespondență, iar 
uneori de tensiune. Opțiunile puterii politice sunt adeseori orientate valoric de anumite modele 
culturale, de ponderea unor valori impuse în spaţiul cultural. De mare însemnătate este 
raportul dintre schimbare politică şi schimbare culturală, dintre noile valori politice şi 

structurile culturale. Există o fundație culturală şi mentală a societăţilor de care structurile 
politice trebuie să ţină seama. 

Creaţiile culturale au ele însele o anumită semnificație politică implicită (un mesaj care 
este încifrat în sensurile operei) sau o semnificaţie explicită, un mesaj politic care este 
formulat în chip deliberat (romanul politic, teatrul politic — vezi, opera lui Caragiale sau 
Brecht). În această problemă s-au manifestat două direcţii extreme, sociologismul vulgar, care 
a căutat o transcriere directă a socialului şi politicului în operă, şi tendinţele formaliste şi 
estetizante, care au militat pentru autonomia artei, pentru analiza operei independent de 
conținuturile sau implicaţiile sale sociale. 

În dezvoltarea contemporană, indicatorii culturali, noneconomici, au o relevanță 
deosebită, pentru a caracteriza calitatea vieții, dezvoltarea echilibrată, pentru a măsura efectele 
sociale şi umane ale transformărilor politice. Starea învățământului, a educaţiei, a sistemului 
mediatic şi informațional reprezintă indicatori importanţi privind potenţialul de dezvoltare a 
unei societăți. Mulţi teoreticieni consideră că liniile de cauzalitate socială sunt mijlocite de 
cultură, de valorile pe care le preţuieşte omul, de competențele şi aspiraţiile sale. Dezvoltarea 
este văzută astfel ca un proces complex ce implică aspecte economice, sociale, culturale şi 
politice. Valorile interiorizate sunt decisive. Cultura politică exprimă modul în care cetăţenii şi 
populația în ansamblu se raportează la instituţiile politice şi la opţiunile sistemului politic. 


Teorii privind raportul dintre cultură şi sistemul politic 


Raportul dintre cultură şi puterea politică a fost interpretat prin intermediul unor teorii 
filozofice şi sociologice, dintre care amintim: 

Concepţiile luministe şi raționaliste considerau cultura ca o zonă detaşată de 
conflictele de putere, ca o forță independentă de spaţiul politic. Cultura era domeniul valorilor 
universale, supraistorice şi transpolitice. 

Hegel considera că statul este expresia raționalității, o formă prin care poporul îşi 
promovează interesele şi devine conştient de ele. Cultura ar avea funcția de a furniza 
conştiinţa de sine a poporului, iar statul ar fi expresia acestei conştiinţe de sine. Cultura ar fi 
baza statului, ca expresie obiectivată a raționalităţii. Glorificarea statului se asocia cu 
respingerea subiectivităţii. 

Marxismul a considerat cultura ca fiind dependentă de structurile politice prin 
intermediul mecanismelor ideologice. Exponenţii acestei teorii au politizat excesiv cultura, 
considerând că ea este orientată de un vector ideologic puternic şi ar avea un caracter de clasă 
pronunţat. Lenin a teoretizat existența a două culturi în cuprinsul societății capitaliste, cultura 
proletară trebuind să o disloce pe cea burgheză odată cu revoluţia comunistă. Caracterul de 
clasă al culturii era opus opus caracterului ei național. 

Concepţiile funcționaliste (B. Malinowski, T. Parson) au considerat cultura ca un 
subsistem al societăţii, care are funcția de a realiza consensul social şi echilibrul societăţii, 
consolidând legitimitatea puterii. Puterea exprimă ordinea socială, iar cultura este un 
instrument prin care această ordine se conservă pe sine. 

Școala de la Frankfurt a dezvoltat o teorie critică asupra culturii din societățile 
capitalismului târziu, văzând în cultura adevărată o forță subversivă față de putere, o forță a 
schimbării. Cultura ar fi o expresie a dorinţei, iar puterea un sistem de interdicții. În lucrarea 
Omul unidimensional, H. Marcuse consideră că această funcție critică şi revoluţionară a 
culturii s-a tocit în societăţile contemporane, care au reuşit să anuleze, prin cultura de masă, 
distanța critică dintre cultură, ca expresie a idealurilor, şi realitate. Revoluţia ştiinţifică şi 
tehnică, comunicațiile de masă, orientarea spre randament şi spre raționalitatea instrumentală 
au reuşit să asigure administrarea totală a societății şi a vieții psihice a indivizilor. Astfel, 

sistemul se reproduce pe sine, reproducând cultura care-l legitimează şi care administrează 
dorinţele subconştiente ale indivizilor. 

Capitalismul contemporan ar fi reuşit astfel performanţa de a înfăptui o contrarevoluție 
preventivă, prin care dorința de schimbare politică este anesteziată. Indivizii sunt manipulați, 
fixaţi hipnotic de sistemul de consum, pe care nu doresc să-l depăşească. Cultura autentică ar 
fi fundamental una de opoziţie, de refuz şi contestaţie. Perioada de glorie a acestei teorii s-a 
intersectat cu mişcările stângiste de la sfârşitul deceniului al 7-lea, perioadă în care s-a 
dezvoltat o contracultură față de cea dominantă. 

O teorie cu privire la relația dintre cultură şi mediul politic dezvoltă sociologul P.H.C. 
de Lauwe, care consideră că orice cultură are o dublă funcţie: una de legitimare şi de 
conservare, de sprijinire a dominanței puterii; una critică şi de schimbare, ipostază în care 
cultura se prezintă ca o cultură-acţiune. Cultura ar avea funcția de a conştientiza conflictele 
de interese şi situația grupurilor sociale în raport cu puterea. Conştientizarea acestor situaţii 
este factorul care generează aspirații, dorinţe, valori şi proiecte de schimbare. Formate în 
laboratorul practic al “culturii trăite”, aceste aspirații şi proiecte se opun “codurilor 
constituite”, instituţionalizate, întrucât “cultura vie constă în a repune în discuție toate aceste 
coduri ori, cel puţin, în a le reînnoi permanent’ Grupurile aflate la putere sunt interesate în 
manipularea valorilor, în construirea unei imagini false a indivizilor asupra propriei lor 
situații, prin idealizarea unor stări şi difuzarea unor mitologii care să orienteze valoric subiecții 
sociali. 

Prin contrast cu fenomenul de dominanță putem vorbi şi de un proces de dinamică 
culturală, ce presupune geneza unor aspirații spre schimbare la grupurile subordonate. Astfel, 
cultura ar îndeplini simultan rolul de instrument de dominație politică, dar şi cel de 
emancipare politică. Dominanța spirituală se realizează prin intermediul unor factori 
psihosociali aflați sub presiunea mijloacelor de comunicare. 

Recunoaştem şi în acest sistem schema lui Marcuse, după care cultura afirmativă ar 
reproduce sistemul prin reproducerea valorilor sale (raționalitate, eficiență, ordine, glorificarea 
ştiinţei, tehnocrație, cultură de consum, mitologii publicitare), iar cultura de opoziție, cultura 
ca act de creație ar fi responsabilă de furnizarea unor alternative sociale şi politice, ar fi o 
cultură “antidominantă”, o cultură “emergentă”, ca izvor al schimbării politice. 


2. CONCEPTUL DE CULTURĂ POLITICĂ 


Repere pentru o definiție prealabilă 


Cultura politică reprezintă un ansamblu de idei, valori, atitudini şi conduite prin care 
indivizii şi grupurile sociale îşi reprezintă şi îşi conştientizează raporturile lor față de 
structurile de putere. Aşadar, ca o definiţie de pornire, cultura politică reprezintă un ansamblu 
de reprezentări, idei, sentimente, judecăţi, atitudini şi comportamente care vizează sistemul 

politic, raporturile dintre putere şi cetățeni. Cultura politică se cristalizează şi ea prin 
mecanismul de socializare generală a individului şi de asimilare a normelor sociale. În cazul 
culturii politice, aşa cum vom arăta, avem de a face cu procesul prin care indivizii şi grupurile 
sociale interiorizează idealuri, valori, norme şi atitudini față de sfera politică a societăţii, 
exteriorizându-le apoi în conduite şi acţiuni individuale sau de grup, dar care au relevanţă 
politică globală. 

Cultura politică este un concept interdisciplinar, care poate fi abordat din perspectiva 
filosofiei culturii, a sociologiei politice, a politologiei şi a altor discipline. Realităţile 
complexe pe care le exprimă conceptul au fost investigate şi prin cercetări emipirice, dar o 
serie de componente ale culturii politice sunt greu de cuantificat: valori, reprezentări, 
mentalități, mituri, simboluri, cuprinzând şi importante aspecte psihologice (personalitate, 
atitudini, afecte, sentimente, motivații, reacții emoţionale etc.). 

Putem decupa în morfologia culturii politice cel puţin trei componente distincte: 


e cunoştinţe, informaţii, idei, sistematizate în doctrine şi teorii politice sau prezente în mod 
difuz la membrii societăţii (reprezentări, opinii etc.); 

e valori, credințe, atitudini, convingeri, idealuri şi motivații, solidificate în mentalități, prin 
care relațiile politice sunt reprezentate şi evaluate; 


e atitudini, comportamente şi acțiuni politice prin care se materializează opţiunile şi valorile 
politice. 

Deci, putem considera că gândirea politică, valorile politice şi conduitele politice 
alcătuiesc sistemul culturii politice. Avem, aşadar, un nivel cognitiv, unul axiologic şi unul 
praxiologic. Altă sistematizare posibilă este aceea care disociază între cultura teoretică 
elaborată, alcătuită din sisteme de cunoştinţe, valori şi idei, concretizate într-o ideologie sau 
doctrină, şi cultura trăită, nivelul psihosocial care se sprijină pe mentalități politice, atitudini 
fixate în obiceiuri şi practici consacrate tradițional. 


Elaborări teoretice ale conceptului de cultură politică 


Conceptul de cultură politică a fost impus de sociologul american Gabriel A. Almond, 
fiind preluat şi de alţi teoreticieni ca un instrument fecund de analiză politică a societăților şi a 
sistemelor politice. !% După opinia acestora, cultura politică a agenților sociali, prin 
conținuturile sale cognitive, afective şi valorice, se află într-o relație de simetrie - de 
interdependență sau corespondenţă - cu particularităţile şi caracteristicile sistemului politic în 
care aceşti agenţi trăiesc şi se manifestă. 

Gabriel Almond şi Sidney Verba au studiat sistemele politice şi comportamentele 
politice ale membrilor societății prin anchete aplicate în cinci țări (SUA, Marea Britanie, 
Mexic, Italia şi Germania). Cartea lor, apărută în 1963, sintetizează rezultatele acestei vaste 
anchete, din care autorii ajung la concluzia că structura culturii politice poate fi determinată 
prin trei tipuri fundamentale de orientări individuale, care au o puternică înrădăcinare 
psihologică: orientări cognitive, emoţionale şi estimative. Folosind noţiunea antropologică de 
cultură în sensul de "orientare psihologică spre obiecte sociale", cei doi autori construiesc 

conceptul de cultură politică pe ideea de orientare, care ar exprima "aspectele internalizate ale 
obiectelor şi relațiilor" politice. Ca "set de orientări”, cultura politică oferă indivizilor scheme 
pentru a-şi întemeia o atitudine sau un comportament în situații problematice concrete. 
"Când vorbim de cultura politică a unei societăţi ne referim la sistemul politic aşa cum a fost el 
interiorizat în cunoştinţe, sentimente şi evaluări ale populaţiei sale". R 


După schema autorilor, cultura politică ar cuprinde aşadar trei componente majore: 


e Orientarea cognitivă se referă la cunoaşterea pe care o au indivizii despre sistemul politic, 
despre componenţa sa, despre rolurile şi deținătorii puterii. 


e Orientarea afectivă priveşte sentimentele indivizilor față de structurile politice şi față de 
actorii săi, credințele şi stările de spirit care sunt inspirate de raportarea la sistemul politic. 


e Orientarea evaluativă conţine aprecierile şi judecățile de valoare ale indivizilor faţă de 
sistem, opiniile formate pe temeiul informaţiilor şi al sentimentelor politice. 

Aceste trei orientări formează sistemul de referinţă al culturii politice. Pe baza acestor 
componente, autorii au determinat trei tipuri fundamentale de culturi politice: 
e Cultura politică parohială în care indivizii posedă o foarte slabă cunoaştere despre sistemul 
politic, iar existenţa lor nu este afectată de acțiunile sistemului politic. Este un tip de cultură 
care poate fi întâlnit în societățile tradiționale, tribale sau în comunitățile locale închise. 
Cunoştinţele asupra sistemului politic central, afectele şi judecăţile de valoare față de el tind 
spre zero: indivizii manifestă indiferență, lipsă de interes, apolitism, repliere asupra 
solidarităţii locale sau etnice. Aspecte ale acestui tip de cultură pot fi întâlnite şi în statele 
industrializate moderne şi actuale, când orizontul de interes al unor cetățeanului este limitat la 
afinități locale, sat, regiune etc. 
e Cultura politică dependentă, specifică pentru regimurile autoritare, despotice, când indivizii 
cunosc mecanismul sistemului politic, dar acceptă condiția de supunere, iar participarea este 
foarte slabă. În acest tip de cultură, numit şi cultura de supunere, raportarea la putere se face 
preponderent în termeni ce vizează aspectele "descendente": puterea emite norme ce trebuie 
respectate, reglementări ce trebuie urmate, la care indivizii consideră că trebuie să se supună, 
fie pentru că se tem de autorităţi, fie că aşteaptă beneficii de la această atitudine de ascultare. 
Din anchetele autorilor, acest tip de cultură politică se regăseşte preponderent în cazurile 
Italiei şi Germaniei. 
e Cultura politică participativă, prezentă în regimurile democratice, unde cetăţenii posedă un 
grad înalt de cunoaştere politică şi participă activ atât la elaborarea deciziilor politice, cât şi la 
controlul aspura structurilor politice. Puterea centrală este cunoscută şi recunoscută ca 
legitimă, iar măsurile sale sunt respectate, dar cetăţenii dispun de mijloace pentru a participa la 
procesul de elaborare a deciziilor. Acest tip de cultură politică este caracteristic, prin frecvența 
ridicată a trăsăturilor sale, pentru Marea Britanie şi SUA. 

Cele trei tipuri de culturi politice - parohială, dependentă şi participativă - sunt 
construite printr-o reducție severă a diversităţii sociale şi istorice la dominantele unor situaţii 
obiective şi ale reacțiilor umane. Aceste tipuri ideale se combină în viaţa practică a tuturor 

societăților, în proporţii variabile, dând naştere unor "subculturi” amestecate, hibride, 
eterogene, în funcție de tradiţiile naţionale şi de dominaţia unor caracteristici ale culturilor 
naționale. Aceste tipuri culturale se întrepătrund în realitatea politică a societăţilor moderne, 
dar cultura dependentă este specifică regimurilor dictatoriale, pe când cultura participativă 
este specifică regimurilor democratice. 

Autorii au acordat termenului de "cultură civică" un sens special, văzând în ea o 
“cultură mixtă, în care predomină elementele culturii participative, dar în aliaje specifice 
cu elemente ale culturii dependente şi ale culturii parohiale, care rămân funcționale pe anumite 
segmente ale vieţii politice. Cultura civică ar fi o formă a culturii participative, dar care 
păstrează în structura sa mixtă şi elemente din cultura parohial-comunitară şi din cea 
dependentă. Conceptul ar defini simultan condiția cetăţeanului de membru al unei comunități 
locale, de supus al autorităţilor politice centrale şi de agent al vieții politice, la nivel local şi 
național. Autorii subliniază că "în cultura civică, orientările politice participative se combină 
cu şi nu înlocuiesc orientările politice dependente şi parohiale”. 

Există o corespondenţă între structurile economice şi cele politice ale unei societăți şi 
fundamentele ei culturale. O analiză a culturii politice presupune luarea în considerare a 
tuturor acestor componente, o semnificaţie deosebită având-o valorile politice, ideologiile 
politice şi mentalitățile politice. Este important să descoperim corelațiile dintre credințe, idei, 
valori, atitudini şi comportamente, care reprezintă urzeala culturii politice. După cum se ştie, 
mentalitățile reprezintă elementul cel mai profund al psihologiei colective şi structurile cele 
mai rezistente la schimbare. De aceea, schimbarea mentalităților politice este o temă centrală 
de analiză pentru înțelegerea tranziției postcomuniste. 


3. CULTURĂ POLITICĂ ŞI MASS MEDIA 


Sistemul mediatic: un mijlocitor între cultură şi politică 


Noilor mijloace electronice de comunicare au pus în relaţii de interacțiune profundă 
spațiul cultural şi cel politic. Mass-media reprezintă mecanismul care “fabrică” opinia publică 
şi imaginile asupra realităţii politice. Mijloacele de comunicare exercită o influență puternică 
asupra modurilor de percepţie şi de gândire, asupra valorilor şi opțiunilor politice ale 
indivizilor. Sistemul mediatic - utilizând întreaga gamă de limbaje şi forme de comunicare - 
reprezintă azi “mediatorul” universal dintre componentele vieţii sociale, “interfața” dintre 
societate şi sfera politică, dintre cetățean şi stat. Pe lângă mesaje, idei şi valori, care sunt 
infuzate treptat în imaginarul colectiv, sistemul mediatic determină o schimbare progresivă şi 
subterană inclusiv în modurile de înţelegere a lumii, în formarea aspirațiilor şi a criteriilor de 
evaluare a evenimentelor politice. Dar sistemul mediatic a modificat în chip radical nu numai 
structura culturii, ci şi formele de manifestare ale politicului. Într-un context social în care 

comunicarea a devenit un fapt omniprezent, indivizii sunt “amețiți” de diversitatea 
informațiilor şi a mesajelor pe care le recepționează. “Bombardamentul comunicaţional” la 
care este supus receptorul mediu (un om cu nevoi şi aspirații de nivel mediu) provoacă derută 
şi confuzie în sistemul său de apreciere a valorilor. Reperele culturale tradiţionale nu mai 
funcționează, iar cele actuale sunt intens politizate. 

Receptorul care a ajuns dependent de “meniul” cultural standard oferit de sistemul 
mediatic solicită el însuşi un repertoriu standardizat şi pentru mesajele politice, devenind astfel 
un complice al versiunilor maniheiste şi simpliste care i se oferă asupra evenimentelor 
politice, un stimulator al mesajelor propagandistice. Disoluţia grupurilor sociale primare, cum 
ar fi familia, determină ca relația dintre mass-media şi individ să fie una directă, iar creşterea 
standardului de viaţă asigură disponibilitatea indivizilor, eliberați de nevoi presante, pentru 
receptarea producţiei de iluzii şi a miturilor politice. De aceea, unii teoreticieni consideră că 
întreaga cultură de masă reprezintă un stoc de mituri şi de ideologii care trăiesc prin mass- 
media. 

Reprezentările politice ale indivizilor sunt mijlocite şi filtrate de codul lor cultural, de 
patrimoniul informaţional şi de setul de valori la care aderă în plan existenţial, practic. 
Componenta politică şi geopolitică ocupă o porțiune semnificativă din repertoriul mesajelor pe 
care le asimilează receptorul, deşi el nu este decât arareori conştient de sensul acestor mesaje, 
care i se oferă ambalate în forme care îşi disimulează conținutul. 

Apariția culturii de masă a fost interpretată şi ea prin grila sociologiei politice. 
Semnificația politică a noii realități culturale a fost descifrată de reprezentanţii Şcolii de la 
Frankfurt, în special de Theodor Adorno şi Herbert Marcuse, care au elaborat ceea ce s-a 
numit “teoria critică” a societăţii de consum. Ei au pornit de la ideea că sistemul mediatic, care 
a devenit o realitate dominantă în a doua jumătate a secolului XX, produce o degradare a 
culturii şi a valorilor, odată ce acestea intră sub dominaţia logicii mercantile. Cultura de masă 
este o “co-producţie” ce angaja cultura şi politica, cultura şi economia. Sistemul mediatic este 
simbolul noului tip de producție, cumulând producători cu interese economice determinate, 
artişti şi intelectuali angajaţi să producă mesaje anumite şi distribuitori tehnici ai mesajelor. 

După opinia lui Adorno şi Marcuse, industria culturală de masă propune o “barbarie 
stilizată” prin care se realizează o represiune simbolică (violență simbolică), având ca efect 
producerea “omului unidimensional” şi a unei societăți total administrată, “fără opoziţie”. 
Din perspectiva lor, cultura de masă desemnează ansamblul comportamentelor, miturilor, 
ideilor şi reprezentărilor produse şi difuzate printr-o tehnică industrială, tehnică ce a făcut 
posibilă şi expansiunea mijloacelor de comunicare în masă. Ei asociază acest tip de cultură cu 
ascensiunea claselor medii pe scena istoriei, cu accesul acestora la universul valorilor 
culturale, fapt care determină apariția unei “culturi de mijloc” şi disoluția culturilor de elită. 

Efectul acestei culturi constă în uniformizarea modurilor de gândire şi a 
comportamentelor, dispariția spiritului critic şi erodarea personalității omului. În acest tip de 
cultură predomină divertismentul, care îl menţine pe individ în afara problemelor grave ale 
societăţii. Este o “cultură afirmativă”, spune Marcuse, o cultură perfect integrată sistemului, 
fără vocaţie critică. Aceste societăţi, ca dispun de un sistem tehnologic care “produce” 

realitatea, şi de un sistem mediatic performant, sunt societăți integrate şi pasive, capabile să 
integreze şi grupurile şi culturile contestatare. De aici Marcuse trage concluzia că sunt 
societăți profund “iraționale”, care anulează forța critică a culturii prin încorporarea 
elementelor culturale în chiar realitatea tehnologică. 
“În ambianța tehnologiei, cultura, politica şi economia se contopesc treptat într-un sistem 
omniprezent care înglobează sau respinge toate alternativele”. "4 


Formele de creație culturală şi-au pierdut distanța critică faţă de realitatea socială, ele 
sunt “integrate” în “raționalitatea” sistemului, care funcționează după logica profitului şi a 
pieței. Întrucât în aceste societăți “raționalitatea tehnologică a devenit raționalitate politică”, 
ele au reuşit să pună în mişcare “un sistem de dominație” al cărui mecanism esențial constă în 
“aplanarea antagonismului dintre cultura şi realitatea socială, prin eliminarea elementelor 
opoziționale, străine şi transcendente din cultura superioară”. 175 Astfel, mass-media 
reprezintă instrumentul unei colosale manipulări sociale, ce poate “administra” chiar zonele 
inconştientului, ale imaginarului social. 
“Atunci când mijloacele de informare în masă amestecă în mod armonios, şi adesea insesizabil, 
arta, politica, religia şi filosofia cu reclame comerciale, ele aduc aceste domenii ale culturii la 
acelaşi numitor, adică la forma de marfă. Pe clapele sufletului se cântă melodia artei de a vinde. 
Valoarea de schimb contează, nu valoarea de adevăr. Pe ea se axează raționalitatea statu quo- 

Amestecul tuturor valorilor în “bulionul” culturii de consum anulează distincția dintre 
valoare şi nonvaloare, dintre cultură şi economie, dintre arta autentică şi producţiile 
comerciale. Producţia de iluzii pe scară industrială generează dorinţe artificiale, care se cer 
din nou satisfăcute, astfel încât oferta îşi produce cererea, şi invers. Mass-media reprezintă 
instrumentul unei culturi a mediocrităţii, care presupune o producţie de serie pentru o cerere 
de masă, fiind supusă legilor pieței, orientată de valori comerciale, având un efect 
tranchilizant, asemeni unui narcotic social. Marcuse consideră că şansa unei culturi 
contestatare ar aparține grupurilor marginale, celor neintegraţi, care mai pot dezvolta o cultură 
critică faţă de sistem. 

Marcuse a elaborat şi o teorie estetică prin care investeşte arta cu capacitatea de a 
depăşi realul prin “forma estetică” a ei, oferind imaginea altei realități, alternative. De aceea, 
el va face elogiul artei contestatare, a artei de ruptură, o “artă a refuzului” ce reuşeşte să 
depăşească realul, propunând utopii şi proiecte de schimbare. În aceste condiţii, educaţia 
culturală are un sens profilactic, fiind menită să-l ajute pe individ să se orienteze în haosul 
mesajelor mediatice, să-şi formeze o subiectivitate critică. 

Dintr-o altă perspectivă, Mircea Eliade!” a pus în evidență modul în care sistemul 
mediatic vehiculează o serie de mituri, în forme profane şi degradate, pentru a orienta 

structurile imaginarului colectiv şi a obține efecte politice în forme insesizabile. Colectivităţile 
umane se comportă şi astăzi mitic, sub fascinația pe care o exercită mass-media. Producțiile 
culturii de masă cultivă adeseori personaje extraordinare de tipul superman-ului, care reuşeşte 
mereu, fiind vorba de o satisfacere nostalgică şi secretă a omului mediocru, mărginit în 
existența sa, care speră să devină excepțional într-o zi, identificându-se în planul imaginației 
cu aceste personaje care îndeplinesc o funcție compensatorie față de existenţa sa. Astfel, 
romanele şi filmele polițiste sunt construite pe structura mitică a opoziției dintre bine şi rău, 
dintre erou şi demon, schemă care permite mitizarea personajelor şi proiecția receptorului în 
drama reprezentată. De asemenea, transformarea vieții politice în spectacol mediatic 
îndeplineşte aceeaşi funcţie de mitizare a personalităţilor, a vedetelor. În aceeaşi serie se 
înscrie şi cultul obiectelor, al automobilismului, obiecte faţă de care adeseori omul are un soi 
de adoraţie de tip religios. 

Funcția literaturii în societățile contemporane se aseamănă cu cea a mitologiei, 
răspunzând nevoilor omului de a ieşi din timpul personal şi istoric şi de a se cufunda într-un 
timp imaginar, mitic. Efectul hipnotic pe care-l obţin unele producţii de consum se sprijină pe 
fascinația poveştii, care exprimă nevoia fundamentală a sufletului uman de “ieşire din timp”, 
din timpul profan, de suspendare a actualității prin actul lecturii sau prin cel al receptării 
acestor producții. Funcţia literaturii devine astfel aceea de a recupera un timp pierdut, timpul 
mitic. Romanul şi filmul au luat, în societățile contemporane, locul mitului, având o funcție 
terapeutică în raport cu existența cotidiană. Funcţiile gândirii mitice sunt constitutive ființei 
umane, şi multe întruchipări ale culturii de masă îndeplinesc aceste funcţii. 

Marile ideologii pot fi şi ele interpretate drept mituri elaborate în orizontul gândirii 
moderne, arată Eliade. De exemplu, prestigiul originii a funcționat în cazul Reformei lui 
Luther, care a propus o întoarcere la sursa primară a creştinismului, precum şi în cazul 
Revoluției Franceze, care a dorit să înceapă cronologia de la punctul 0. La fel, mitul rasist, al 
purității sângelui este prezent în numeroase ideologii moderne, după cum şi marxismul poate 
fi interpretat ca o mitologie ce proiectează vârsta de aur la sfârşitul istoriei, făcând din 
proletariat un agent metafizic al istoriei. Ideologii mesianice sunt şi cele ale liberalismului 
integral sau cele care astăzi vorbesc de “sfârşitul istoriei”, de o victorie definitivă a 
democraţiei asupra totalitarismului, abolind contradicţiile inerente ale istoriei. 


Manipluare politică şi violenţă simbolică 

Mecanismele culturale pot fi utilizate ca instrument al violenţei simbolice — iată una 
dintre ideile cele mai frecvent întâlnite în analizele sociologice şi politologice contemporane. 
O serie de gânditori, între care trebuie menţionaţi Nietzsche, Marx şi Max Weber, la care se 
adaugă mai recent H. Marcuse, Luis Althusser şi Pierre Bourdieu, au dezvăluit faptul că 
puterea politică foloseşte nu numai “aparate represive” directe, de constrângere fizică (poliție, 
tribunale, închisori etc.), dar şi un imens dispozitiv de “aparate ideologice” (biserică, şcoală, 
partide politice, ideologii, sindicate, instituții de cultură, de informare şi de educaţie, 
ceremonii sociale, mituri şi simboluri etc.) pentru a obţine “acordul” populației faţă de 
opțiunile şi acţiunile sale. În această viziune, cultura nu este independentă de spaţiul 
conflictelor de putere, ci este implicată profund în legitimarea unei direcții politice sau a unei 
opțiuni strategice a societății. Această “angajare” poate fi una manifestă sau disimulată, 
explicită sau implicită, în funcție de atitudinea pe care o iau agenţii ei constitutivi (creatori, 
instituţii, specialişti etc.). 

Multe teorii contemporane susțin că regimurile politice actuale au înlocuit violența 
fizică directă cu violența simbolică, acţiune ce constă, în ultima instanță, în modelarea şi 
orientarea ideilor, atitudinilor şi a opţiunilor indivizilor într-o direcţie convenabilă pentru 
agenții sociali şi instituționali care controlează sistemele de difuzare şi impunere a mesajelor 

publice. Înducerea unor stări de spirit, interpretări şi evaluări asupra situaţiilor reale este făcută 
în maniere subtile şi insidioase care nu sunt conştiente pentru cei care suportă aceasta acţiune. 
Violenţa simbolică este un termen cu o semnificaţie similară termenului de manipulare, dar are 
o semnificație mai largă. Violenţa simbolică se poate realiza prin toate instituţiile şi 
mecanismele simbolice ale spaţiului cultural (care intervin în construcția „semnificaţiilor” 
atribuite faptelor sociale şi care controlează şi impun o anumită „definiţie” a situațiilor, după 
celebra teoremă a sociologului american W. Thomas), dar instrumentul fundamental prin care 
se realizează astăzi violenţa simbolică este uriaşului sistem mediatic, în diversitatea sa. 

Pierre Bourdieu a propus o explicaţie amplă a acestui fapt, elaborând în termeni mai 
riguroşi conceptul de violență simbolică. Agenţii sociali luptă pentru controlul câmpului 
social, la diverite niveluri, dar ei îşi convertesc în această competiție diferitele forme de capital 
pe care le deţin (fizic, economic, social sau politic) în capital simbolic, care este recunoscut ca 
valoare de către membrii societăţii. 

În felul acesta, raporturile sociale reale devin raporturi de “semnificaţie”, care se 
impun prin asimilarea lor neconştientizată de către agenții sociali. Subiectivitatea umană este o 
construcție determinată şi orientată de structurile obiective (şcoală, biserică, instituţii politice, 
ideologii, instituţii culturale, mass-media etc.). Subiectivitatea încorporează valori, gusturi, 
practici transmise de structurile societăţii, mai ales de structurile ce controlează câmpul 
culturii şi al mijloacelor de difuzare a valorilor. Structurile mentale ale indivizilor sunt 
orientate astfel prin conţinuturi, mesaje, scheme de percepție şi de gândire, interpretări, 
evaluări, imagini, etichetări, sancțiuni etc. de instituţiile şi elementele mediului social şi 
cultural. Instituţiile puterii politice sunt şi cele care au controlul instituțiilor culturale. 

Orice putere are astfel un caracter de violență simbolică. Biserica, de ex., exercită o 
atare violenţă prin diferite ritualuri şi practici, printr-un corp sacerdotal ce deţine “monopolul 
manipulării legitime a mântuirii”. ”’ Puterea politică îşi obține autoritatea şi legitimitatea prin 
intermediul unor mecanisme simbolice de impunere a unor semnificații ale faptelor sociale, 
orientând reprezentările, credințele şi opiniile populației în funcție de interese determinate. 
Astfel, statul îşi realizează scopurile prin mijloacele de concentrare şi manipulare a tuturor 
formelor de capital (fizic, economic, politic, cultural, informațional şi simbolic). Mai ales în 
epoca actuală, puterea se bazează pe autoritatea simbolică obținută prin publicitate şi mass- 
media, pe forţa pe care o are cultura de a integra grupurile recalcitrante în sistemul dominant 
de valori. 

Interesat să elaboreze o “economie a bunurilor simbolice”, Pierre Bourdieu analizează 
raporturile dintre câmpul puterii şi câmpul culturii printr-un aparat conceptual propriu (câmp 
social, politic, cultural, habitus, situație, spaţiu de poziţii, luări de poziţie, distribuția 
capitalului etc.). Ceea ce rezultă din analizele lui Bourdieu este următoarea teză: cultura, în 
toate formele ei, este integrată şi participă la modelarea acestor raporturi de forță din societate, 
întrucât ea este elementul esențial în “definirea situaţiei”, prin teorii şi interpretări, prin valori 
şi semnificații, prin codificări, simboluri şi evaluări. Violenţa simbolică este o trăsătură 
universală a raporturilor sociale şi a raporturilor de dominație, de putere. Ea s-a extins în 
societățile contemporane, fiind disimulată sub aparențe democratice (dreptul la informare, 

libertatea de expresie, ritualul alegerilor etc.). Mass-media reprezintă sistemul complex prin 
care se exercită azi violenţa simbolică. In urma analizelor sale, Bourdieu propune completarea 
definiției statului, pornind de la formula consacrată a lui Max Weber: 


“Statul este un X (de determinat) care revendică cu succes monopolul folosirii legitime a 
, 3 : să : A PP . ; a 179 
violenței fizice şi simbolice asupra unui teritoriu determinat şi asupra populației sale”. 


Teoriile sociologice din lumea a treia au subliniat faptul că dominația economică a 
metropolei este însoțită de dominația culturală prin intermediul sistemului mediatic, prin 
învăţământ şi programe de asistență etc. Am asista, astfel, la un proces de aculturație negativă, 
care duce la anihilarea culturilor locale, la anestezia conştiinţei naționale a grupurilor sub 
presiunea mesajelor fabricate în industriile culturale ale metropolei. Distribuția centrelor de 
putere culturală pe glob coincide în bună măsură cu distribuția centrelor de putere economică 
şi tehnologică. Societăţile dezvoltate dispun de mecanisme prin care îşi impun sistemul de 
valori, impun centre de legitimare şi consacrare culturală controlate de instituţiile metropolei 
(vezi cazul decernării premiilor Nobel). 


Cultura politică şi mass-media 


Sistemele mediatice au transformat societățile şi au dobândit o putere fantastică, fiind 
nu doar “a patra putere” într-un stat, ci forța de care nu se mai poate dispensa nici un tip de 
putere. Competența comunicativă a devenit un concept care intră astăzi obligatoriu în definiția 
puterii, fiind un element strategic ce poate decide nu doar succesul unor agenţi sociali, ci şi 
locul pe care-l dețin societățile, culturile, naţiunile şi statele pe scena mondială. 

Sistemul mediatic reprezintă azi o forță uriaşă, care stăpâneşte efectiv lumea, după 
aprecierile unor analişti. Acest sistem globalizează lumea, dar şi divide. Fiecare agent, actor, 
grup social sau de interese, națiune sau organizaţie îşi construieşte prin intermediul sistemului 
mediatic un edificiu simbolic ca mijloc de protecție pentru identitatea sa. Acest registru este 
fundamental non-rațional şi operează cu imagini istorice şi încărcate de angajări afective ale 
comunităților. Simbolurile politice sunt vehiculate prin mass-media. Orice eveniment sau 
proces politic implică şi un registru simbolic. Forţa modelatoare a sistemului mass-media este 
recunoscută în formarea şi orientarea opiniilor politice. Competența politică a cetățenilor, dar 
şi a factorilor de putere, este în directă legătură cu gradul lor de informare. Un cetăţean lipsit 
de informaţii utile va fi expus manipulărilor, dependent de prejudecăţi şi de opiniile celor din 
Jur. Dimpotrivă, având o imagine cât mai exactă asupra realităţii sociale şi a instituţiilor 
publice, pe baza datelor pe care le deţine, în primul rând din mass-media, el va putea examina 
cu discernământ critic activitatea diverselor autorități publice. Surplusul de informație are 
totdeauna un corespondent în calitatea participării politice. 

Analiştii americani ai globalizării asociază expansiunea puterii sistemului mediatic cu 
postmodernismul cultural, asociat la rândul lui cu dispariția distincțiilor clasice şi a oricăriei 
ierarhii valorice. Postmodernismul şi globalismul ne introduc într-o lume în care “toți devenim 
consumatori de realitate (deşi, ca în alte forme de consum, nu cu puteri egale de cumpărare)”, 

o lume în care operatorii din sistemul mediatic devin “creatori şi vânzători de realitate”. 
Globalizarea înseamnă, în esenţă, “marchetizarea totală a lumi” - termenul îi aparţine lui 
Toffler -, adică, transformarea ei într-o gigantică piaţă în care se vând şi se cumpără toate 
bunurile. 

Această realitate “mediatizată”, secundă, prelucrată şi codificată pe înţelesul 
“clienţilor” (noul nume al publicului), realitate secundă pe care industriile mediatice o produc 
pentru “clienţii” care consumă în devălmăşie, ia locul realității primare. Realitatea mediatică 
este vândută pe o “piaţă nereglementată a realităților”, în care tot felul de sisteme de credință 
sunt oferite pentru “consumul public”. Globalizarea a generalizat războiul economic şi 
informațional. Viața politică este de neimaginat azi fără sistemul mediatic. Manifestările 
politice, ceremoniile protocolare, limbajele şi simbolurile utilizate, aparițiile publice ale 
oamenilor politici, alocuţiunile mediatice, conferințele de presă, toate acestea alcătuiesc forme 
de existenţă ale vieţii politice. În toate există o intenţie de comunicare politică şi socială, cu 
scopul de a transmite anumite mesaje, de a mobiliza consensul sau resursele populației. De 
exemplu, în România, în perioada tranziției postcomuniste, câmpul mediatic a devenit 
principala arenă de confruntare politică, de dezbatere publică a alternativelor, de influențare 
a oamenilor, de formare a convingerilor şi a atitudinilor politice. Natura ambivalentă a 
acestor mijloace s-a manifestat în mod relevant în anii tranziției, întrucât ele s-au ilustrat în 
acelaşi timp ca principalul factor de educare politică a cetăţenilor, dar şi ca cel mai periculos 
instrument de manipulare a conştiințelor şi a opiniilor politice ale grupurilor sau indivizilor. 

Astfel, miijloacele de comunicare "structurează imaginile despre lumea din care 
provin, putând structura credinţele nostre şi modurile posibile de a actiona" !® Creatorii de 
mesaje mediatice şi întregul aparat care pune în mişcare industria mediatică au capacitatea de 
a impune criteriile de apreciere asupra evenimentelor politice, fiind în condiţia de interpreți ai 
istoriei şi profeţi ai viitorului. Orice activitate politică este condiționată de utilizarea 
sistemului mediatic, care poate duce la glorie pe anumiţi actori ai scenei politice sau îi poate 
cobori în infernul oprobiului public sau al uitării. 

Rolul informativ al sistemului mediatic este depăşit de cel comercial, interpretativ şi 
evaluativ, fapt care determină sistemul să transforme informaţia politică în spectacol, "într-un 
joc de scenă sau în nişte benzi desenate HORA 

În acest fel, protagoniștii vieții politice au devenit "vedete" ale sistemului mediatic. 
Invazia politicului în spațiul mediatic a dus la supralicitarea interpretărilor ideologice şi 
politizate ale problemelor sociale ale reformei şi, implicit, la o politizare excesivă a 
receptorilor, la reproducerea în corpul societății a clivajelor din spectrul politic. 

"Starea de suprainformare sau de supra-abundenţă a ştirilor de actualitate alimentează gustul 
oamenilor pentru ideologii şi le măreşte vulnerabilitatea". 8? 


Când informația este orientată politic, în spatele ei vom descoperi un sistem ideologic, 
care transformă, de fapt, actul de informare într-o activitate de propagandă, urmărind să 

alimenteze conştiinţa oamenilor cu o anumită versiune asupra faptelor, cu idei, valori şi 
judecăţi corespunzătoare unei ideologii. 

Prin politizarea comunicării, mai ales după multiplicarea ziarelor şi apariția posturilor 
private de televiziune şi a concurenţei dintre acestea, sistemul mediatic românesc, departe de a 
"produce un consens, de a crea un teren de întâlnire în plan social”, a indus şi întreținut 
divizările politice, a favorizat o cultură politică dominată de mituri şi aşteptări utopice, de 
formule stereotipe ale discursului politic, de atitudini contradictorii şi confuze față de procesul 
de schimbare. 

Numeroase cercetări aplicate comunicării de masă au stabilit că se poate vorbi de o 
"precondiționare”" a unor evenimente şi de o “construcție a actualități” 15 în funcție de felul 
în care sunt mediatizate evenimentele, tendințele şi realitățile social-politice. Mai ales 
televiziunea are această capacitate de a anticipa şi construi opinia publică, prin selectarea şi 
ierarhizarea ştirilor, impunând anumite teme ale controverselor publice şi făcând valorizări 
implicite ale poziţiilor pe care le au actorii sociali faţă de aceste teme. 

Henri-Pierre Cathala arată că dezinformarea este o strategie a luptei politice (şi a celei 
geopolitice) prin care, în mod "deliberat şi intenţionat", informațiile şi mesajele sunt 
falsificate, pentru a obține un anumit efect în spațiul politic şi a exercita o influenţă în opinia 
publică. Ea reprezintă "o formă de agresiune"! asupra grupurilor şi indivizilor, cu scopul de 
a orienta opțiunile lor în favoarea unei anumite acțiuni economice sau a unei direcții politice, 
disimulându-se scopurile urmărite. 


„Cultura de spectacol”, o nouă ipostază a culturii politice 


Faţă de cele trei tipuri de culturi politice stabilite de Gabriel Almond şi Sidney Verba, 
Roger-Gerard Schwartzenberg afirmă că, odată cu expansiunea sistemului mediatic, asistăm la 
apariția unui nou tip de cultură politică, "cultura de spectacol", mai periculoasă decât cultura 
de supunere, ce favorizează dictaturile şi regimurile nedemocratice din țările lumii a treia. 
Cultura de supunere se bazează pe dominaţia acceptată şi subînțeleasă, pe comportamentul 
dependent al oamenilor care, deşi cunosc mecanismele sistemului politic, rămân pasivi, fără a 
încerca să influențeze deciziile puterii. Cultura de spectacol ar însemna o degradare calitativă 
a culturii de dependenţă. 

"Dimpotrivă, cultura de spectacol nu este decât simulare, artificiu, parodie. Este reprezentarea 
înşelătoare a democraţiei, simulacru culturii de participare. Individul se crede liber, activ, 
influent. Se crede un actor al sistemului politic, când în realitate nu este decât un spectator, 
păcălit, amăgit de jocul politicii, pe fundalul micilor ecrane şi după perdelele cabinelor de vot. 
Oare cum s-ar mai putea revolta el, dacă se crede un cetățean satisfăcut, care participă la 
exercitarea suveranității naţionale? Cu toate acestea, el nu participă la această mai mult decât 
participă spectatorul unui meci de fotbal la acţiunea sportivă...În acest fel, cultura de spectacol 
înlocuieşte în mod insidios cultura de participare, iar spectacolul politic înlocuieşte 

democrația". 


Autorul susține că această cultură de spectacol este o nouă versiune a culturii politice 
dependente, de supunere, o formă de alienare a cetățeanului în universul caleidoscopic al 
montajelor şi punerilor în scenă de care utilizează politica-spectacol. Este o lume a farselor şi 
a manipulărilor, în care mass-media joacă rolul de maşinărie a dezinformării şi subordonării, 
de industrie a iluziilor. Mediile înlocuiesc realitatea cu imaginea asupra ei, transformă viața 
publică în vitrină cu imagini, cu iluzii şi himere, care seduc spiritul spectatorilor-cetăţeni, 
intoxicaţi de discursuri şi evenimente mediatizate, care învăluie lumea politicii într-o ceață 
permanentă. 

Acest ecran de artificii şi imaginii ascund realitatea, iar iluziile şi reprezentările ce 
trezesc încântare îi copleşesc pe receptorii. Prin complexul mass-media, puterea a fost 
transformată în spectacol, iar "practicarea puterii a fost înlocuită cu spectacolul puterii”, 
spectacol ce creează un "cetățean-spectator", un somnambul dirijat de mitologii, fără 
conştiinţă critică, ce are impresia că participă la marile evenimente ale lumii pentru că figurile 
oamenilor politici sunt prezente zilnic în casa sa prin imaginile televizate. 

Pierre Bourdieu consideră că televiziunea selectează numai “evenimente” de senzație, 
cu scopul de a-şi spori audiența, formând astfel o reprezentare falsă asupra lumii în care trăim. 
Imaginea lumii, aşa cum este oferită de televiziuni, seamănă cu "o succesiune de poveşti 
aparent absurde, ce sfărşesc prin a semăna unele cu altele, defilări interminabile de popoare 
trăind în mizerie, suite de evenimente care, apărute fără explicaţie, sunt sortite să dispară 


fără soluţie", deci o "succesiune absurdă de dezastre din care nimeni nu înțelege nimic şi 


r 3 187 
asupra carora nimeni nu are vreo putere". 


Având în vedere aceste efecte ale sistemului mass-media, sociologii au interpretat 
fenomenul manipulării mediatice din variate perspective, ajungând la concluzia că presa şi 
sistemele mediatice, prin audiența lor socială, reprezintă o putere cu un statut deosebit în 
societățile democratice contemporane, prin forța lor de a influenţa opiniile şi atitudinile 
politice ale cetăţenilor. O cultură politică solidă, bazată pe o bună informare şi pe spiritul critic 
al cetăţenilor este antidotul cel mai sigur al manipulării politice. 

Societăţile aflate în tranziţie, cum este şi România, sunt cele mai vulnerabile la 
fenomenul manipulării mediatice şi politice. Aceste societăți, ieşite din "tăcerea" totalitară, 
când discursurile alternative erau imposibile, sunt agitate de fantasme şi temeri, de utopii 
conjuncturale şi războaie mediatice, în care se utilizează etichete infamante, diversiuni şi 
codificări ce falsifică realitățile pentru a manipula opinia publică în favoarea unor idei şi 
acțiuni politice sau a unor versiuni interesate asupra evenimentelor. 

Aceste războaie de imagine fac parte constitutivă din datele realităţii politice şi sociale, 
întrucât indivizii reacționează nu în funcţie de datele reale ale contextului, ci în funcție de 
imaginea lor despre aceste date. Faimoasa "Teoremă a lui Thomas" are un câmp de aplicare 
ideal în societăţile de tranziţie, întrucât, spre deosebire de țările dezvoltate, unde receptorii 
sunt obişnuiţi şi acomodaţi deja cu practicile mediatice, aici cetăţenii sunt seduşi în mai mare 
măsură de versiunile mediatice asupra evenimentelor şi nu dispun încă de un sistem de 

protecție împotriva manipulărilor. Nici gradul de cultură politică, nici de stocul de informaţii 
sociale, nici acomodarea psihologică, nici discernământul critic sub raport politic, nici 
experiența pluralismului şi a competiției politice, nici distincția dintre o ofertă politică realistă 
şi una utopică, nici forța de a rezista la discursurile populiste şi demagogice nu intră în 
patrimoniul sistemului lor imunitar faţă de practicile de manipulare. 

În consecință, ei sunt vulnerabili la agresiunea informaţională şi pot confunda uşor o 
ceartă de cuvinte şi de etichete cu o confruntare reală a modelelor de reformă, pot lua drept 
prioritară şi autentică o problemă inventată, pentru care se consumă energii considerabile şi o 
masă enormă de vorbărie, fără ca receptorii să observe prompt că întreaga discuţie are un 
referent fictiv. lată mărturia unui observator şi analist occidental despre “capacitatea de 
autointoxicare a elitelor” din ţările est-europene: 

"Capacitatea de autointoxicare a elitelor aflate la putere şi, într-o măsură ceva mai mică, a 
societăţii a fost în mod constant subestimată de observatorii occidentali: să nu uităm că, în 
postcomunism, cetățenii n-au avut încă timp să-şi dezvolte o imunitate la vacarmul mediatic; 
crescuţi la şcoala totalitarismului, ei sunt convinşi că senzaţionalul nu este inocent, că un sens 

ascuns uneşte evenimentele risipite în paginile presei”.  (sublin. ns.). 


Aşadar, este de înţeles de ce indivizii, grupurile sociale active, dar şi cele pasive din 
cuprinsul acestor societăţi nu au convingeri politice şi orientări valorice stabile. Ei trăiesc într- 
o lume care se schimbă de la o zi la alta, într-o realitate în care oamenii acţionează mai 
degrabă în funcție de imaginea lor despre realitate - imagine "prelucrată" şi manipulată de 
sistemele mediatice - decât în funcţie de datele obiective ale acestei realități. 

O realitate în care se amestecă până la indistincţie imaginile actorilor sociali despre ea 
cu datele obiective ale contextului în care ei acționează - cele din urmă fiind totdeauna 
receptate şi interpretate prin filtrul unor scheme preceptive şi axiologice particulare - este o 
realitate supraetajată, cu niveluri primare, intermediare şi derivate, în care disocierea dintre 
cauze şi efecte, obiectiv şi subiectiv este practic imposibilă. Determinismele "tari" - de la 
economic spre politic, de la fond spre forme, de la cauze la efecte, de la contextul social spre 
actori sociali, de la tehnologie la modul de viață - sunt adesea scurtcircuitate şi inversate de 
determinismele "slabe", de interacţiune şi retroacțiune, prin care valorile şi pattern-urile 
culturale "modelează" conduitele economice, cunoaşterea produce bogăţie, nu este doar un 
produs al ei, mesajele transmise prin mijloacele de comunicare "produc" evenimente reale, nu 
sunt doar o reflectare a lor, imaginile au efecte adesea mai puternice decât obiectele 
referenţiale care le-au prilejuit etc. Într-un asemenea context de încrucișare a determinismelor, 
detaliile şi întâmplările mărunte pot decide uneori soarta unor procese sociale şi politice de 
anvergură. 

VII. GLOBALIZARE ȘI CULTURĂ ÎN CIVILIZAȚIA POSTINDUSTRIALĂ 


1. CULTURA CA SURSĂ A SCHIMBĂRII SOCIALE 


Cultură şi contexte sociale 


Fiind o expresie sintetică a experienţei practice şi cognitive a omului, o codificare a 
unor atitudini şi valori prin care el se afirmă ca fiinţă creatoare în lume, cultura este implicată 
genetic, structural şi funcţional în toate formele concrete de existență socială, în toate 
mecanismele şi manifestările esenţiale care definesc societatea. Ca urmare, raportarea culturii 
la structurile societăţii este o cerință metodologică de prim ordin pentru înțelegerea adecvată a 
conținuturilor sale valorice şi pentru explicarea mecanismelor funcționale care-i asigură 
dezvoltarea istorică. 

Astăzi este unanim acceptată ideea că o comunitate umană nu poate exista în nici o 
fază istorică a evoluției sale fără un minim “echipament cultural“. Cultura mijloceşte 
raporturile societății cu lumea înconjurătoare şi cu ea însăşi, asigură satisfacerea nevoilor şi 
aspirațiilor umane, reglementează corelaţiile interne ale sistemului social şi imprimă acestuia 
direcția progresivă a evoluţiei sale istorice. 

Gândirea filosofică a dezvăluit faptul că structura, conţinutul şi funcțiile culturii sunt 
determinate obiectiv, prin complicate mecanisme mijlocitoare, de interacțiunile ei cu sistemul 
social global, cu principalele domenii ale vieţii sociale. Cultura nu este un adaus facultativ la 
condițiile materiale, un lux sau o podoabă accesorie, ci o latură indispensabilă a existenţei 
umane, un sistem de creaţii care răspund unor cerinţe existențiale concrete. 

Nu poate fi imaginată o societate umană care să nu dispună de un minim “echipament 
cultural“ pentru înţelegerea şi transformarea mediului; o societate nu-şi poate epuiza energiile 
exclusiv în sfera producţiei de bunuri de consum, ea nu poate supraviețui fără a produce 
cultură, adică fără a fi suportul unor creații acumulate şi sedimentate istoric care să-i asigure 
continuitatea eforturilor de umanizare a naturii, de perfecționare a relaţiilor sociale, de 
dezvoltare a personalității umane. 

Raportul dintre cultură şi sistemele de idei cu funcție ideologică (doctrine politice, 
curente culturale şi ideologice) este foarte complex şi va fi abordat la capitolul referitor la 
cultură şi politică. Agenţii ideologici structurează din interior blocul cultural al unei societăți, 
îl orientează valoric în conformitate cu interesele, tendinţele şi aspirațiile dominante ale unor 
epoci sau grupuri sociale. Evoluând istoric printr-un proces complex de acumulare şi creație, 
cultura se diferențiază în funcție de nivelul general de dezvoltare a unei societăți, de 
particularităţile unei comunități umane determinate, de funcțiile sale sociale. 

Deşi este integrată într-un ansamblu de relaţii determinative, cultura are şi o autonomie 
relativă faţă de factorii sociali care o condiţionează. Această caracteristică se explică prin 
specificitatea valorilor culturale şi prin caracterul profund mediat al relației lor cu factorii 
materiali ai societății, prin interacțiunile profunde care se stabilesc între diferitele forme şi 
domenii ale culturii, prin existența unor permanenţe general umane în fluxul transformărilor 
istorice. Fiind un proces prin excelență creator, cultura îşi depăşeşte continuu determinările 
sociale şi dependențele funcționale la intersecția cărora se cristalizează. Există o 
corespondenţă intimă între structurile unei societăți şi structurile culturii sale, dar un moment 
istoric dat cuprinde şi valori contradictorii care nu se află în raporturi de adecvaţie cu stările de 
fapt. Această caracteristică poate fi descifrată în multiple planuri de analiză. 

Tot aici ar trebui amintit şi faptul că prin cultură se modelează personalitatea umană, 
întrucât cultura tezaurizează şi transmite modele comportamentale, atitudini omologate social, 
reacții dobândite şi învăţate, întregul “corp“ istoric al omului ca ființă socială. Cultura 
tezaurizează experienţa socială şi cognitivă, deține formele în care se exprimă conştiinţa de 
sine a unei societăţi, elaborează şi întreține mecanismele prin care se afirmă creația umană. 


Cultură şi dezvoltare socială 


În urma unor experienţe revelatorii parcurse de epoca noastră, dimensiunea culturală a 
dezvoltării a devenit tot mai evidentă. Teoreticienii au pus într-o strânsă ecuaţie raportul dintre 
schimbarea socială şi schimbarea culturală. Componentele culturale au astăzi un rol cauzal, 
în sensul “tare” al cuvântului, în dezvoltarea societăţilor. Indicatorii culturali ai dezvoltării au 
o relevanță tot mai accentuată. Tot mai mulți teoreticieni vorbesc astăzi despre factorii non- 
economici ai dezvoltării, despre importanţa sistemului de educaţie, care a devenit un loc 
strategic în care se pregăteşte viitorul. 

Dezvoltarea e şi un proces cultural, nu numai economic. Corelaţia dintre dezvoltare şi 
cultură exprimă de fapt caracterul global al determinismului social. Ştim azi că densitatea 
creației culturale (mai ales a celei ştiinţifice) din anumite societăţi le-a propulsat pe acestea în 
avangarda civilizației contemporane. Ştim, de asemenea, în ce măsură competiţia pe terenul 
dezvoltării este adesea o competiţie pentru informaţia ştiinţifică sau o competiție în domeniul 
cercetării ştiinţifice fundamentale. Informaţia ştiinţifică se dublează la cîțiva ani şi ea este o 
sursă primară a dezvoltării. lar societățile dependente, din aria "lumii a treia", îşi găsesc cu 
greu calea spre o dezvoltare autentică, endogenă, care este imposibilă fără producerea unei 
culturi organice care să sprijine acest proces. A produce modernitatea, nu a o împrumuta - iată 
un imperativ vital pentru aceste societăți. Dar a produce modernitatea înseamnă a dispune de 
forţe culturale care să realizeze efectiv acest lucru. 

Interesul pentru problemele culturii este legat astăzi de noile modele de dezvoltare 
socială şi de faptul că componentele culturii au devenit factori hotărâtori ai schimbării sociale. 
În această competiţie culturală ce are loc între societăți este important să ne sporim forţa 
creatoare, să dezvoltăm un învățământ formativ, care să-i înveţe pe oameni să înveţe singuri şi 
să se adapteze la complexitatea mediului contemporan. Asistăm la o acceleraţie a istoriei, la 
uzura rapidă a cunoştinţelor şi la nevoia de reciclare a ideilor, pentru a rezista în această 
competiţie. S-a observat că toate resursele de care dispune omul sunt limitate, în afara 
capacității omului de învăţa, care este principial nelimitată. Ea trebuie stimulată, întrucât 
potenţialul uman este insuficient folosit şi datorită unor condiţii sociale constrângătoare. 

Teoreticienii fac astăzi o distincție clară între creşterea economică (acumulare 
tehnologică, eficiență etc.) şi dezvoltare socială (concept care angajează toate structurile unei 
societăţi). Tehnica (împrumutată) poate stimula creşterea economică, dar nu e sinonimă cu 
dezvoltarea socială. Aceasta e solicitarea contradictorie la care trebuie să răspundă aceste 
societăţi. Dezvoltarea presupune o nouă cultură interioară, presupune schimbarea valorilor 
interiorizate, a "fundațiilor" mentale" pe care se înalță un pattern cultural, schimbarea 
sistemului de valori, a mijloacelor de expresie simbolică etc. 

Cultura e implicată, structural şi funcțional, în interstiţiile unei societăți, şi noua 
infrastructură tehnică nu poate funcționa adecvat fără o paradigmă culturală adecvată. 
Interdependenţa dintre economie şi cultură a fost surprinsă de George Călinescu în următoarea 
formulă: "Economia şi cultura sunt doi poli contradictorii şi comunicanţi care împing viaţa 
socială după acelaşi principiu după care funcţionează soneria electrică”. 

Concepţiile care au văzut în tehnologie singurul factor semnificativ al dezvoltării s-au 
izbit de realități pe care nu le-au luat în seamă. Entuziasmul necritic față de strategia 

transferului de tehnologie e în scădere şi s-a observat că paradigmele culturale "locale", 
conduitele productive ale agențiilor din aria societăților dependente supradetermină 
funcționarea şi eficiența acestor tehnologii transplantate. Determinismul tehnologic e integrat 
într-unul social şi cultural global. Echipamentul cultural şi mental este, deci, un factor 
constitutiv al unei societăţi, nu doar o expresie a ei. 

Adevărul acesta banal trebuie repetat adeseori. Pe de altă parte, tehnologia transportă 
în valizele sale invizibile şi modelul cultural care a produs-o, dar structurile culturale "locale" 
(mentalități, tradiţii, strategii de acțiune şi cunoaştere, moduri de viață, suprastructuri 
ideologice moştenite, limbaje simbolice) au o forță de rezistență mult mai puternică decât 
eram obişnuiţi să le-o acordăm. Căutarea unor soluţii proprii de dezvoltare, în acord cu 
modelele culturale locale, cu fondul mental autohton, e un fenomen tot mai vizibil. E un fapt 
care ne demonstrează importanţa culturii în procesul de dezvoltare. 

Sociologul american Daniel Chirot, studiind mecanismele proceselor de schimbare din 
diverse tipuri de societăţi, ajunge la concluzia că schimbările sociale sunt determinate de un 
complex de factori, dar de cele mai multe ori ele îşi au sursa în “domeniul ideilor abstracte”, 
în formele de cunoaştere şi de educaţie, domenii în care se formulează un set de soluţii şi de 
răspunsuri posibile la solicitările date ale unei societăți. Asimilarea ştiinţei şi a noilor 
tehnologii, educaţia şi capacitatea unei culturi de a se schimba interior, producând idei, moduri 
de gândire şi reprezentări noi, reprezintă factorii cei mai importanți ai schimbării sociale. 
Aceste idei noi trebuie să se acumuleze până la un nivel care să permită exercitarea unei 
presiuni asupra unei societăți în direcția schimbării sale. O condiţie pentru stimularea 
schimbării ar fi existenţa unei culturi suficient de diferenţiate în codurile şi formele sale pentru 
a fi disponibilă la noi experienţe spirituale. 

“Nici o cultură care devine prea omogenă, prea satisfăcută de sine sau prea legată de vechiul 
ortodoxism [cu sensul de vechile tipare şi moduri de gândire -nota ns.], nu va da naştere unui 
număr îndeajuns de idei noi...Din punctul de vedere al societăţilor, vitalitatea şi diversitatea unei 
culturi, precum şi rezistenţa ei la uniformitate, acum, ca şi în trecut, oferă cele mai mari şanse de 

întâlnire cu succes a viitoarelor confruntări”. 


Eficienţa economică — un concept al culturii moderne 


Lumea contemporană ne obligă să operăm cu un concept mai larg de eficiență, 
ireductibil la sensul tehnic şi economic. După cum am spus, autonomizarea câmpului de 
activitate economică - fenomen integrat procesului de autonomizare a valorilor în epoca 
modernă - a propulsat sensul cantitativist şi instrumental al ideii de eficienţă, sens pertinent în 
aria faptelor strict economice. La nivel macrosocial, istoric şi antropologic, eficiența 
economică nu poate fi considerată o variabilă independentă şi nici un indicator absolut al 
dezvoltării. Eficienţa acţiunii umane trebuie apreciată şi din perspectiva unor efecte sociale şi 
umane. 

Eficienţa strict economică poate intra adesea în contradicţie cu alte valori sociale de 
natură etică, estetică, politică sau vitală (protejarea mediului înconjurător, dezvoltarea omului 
etc.). Există efecte secundare perverse (neluate în seamă de proiectele strict tehnice şi 

economice), efecte sociale pe termen lung (iarăşi pierdute adesea din vedere) sau efecte 
extraeconomice care, prin amploarea lor, anulează rezultatele obţinute în plan economic. 
"Costurile" sociale şi umane ale eficienței economice trebuie avute în vedere. O eficiență 
economică obținută cu prețul deteriorării iremediabile a mediului natural, cu preţul înstrăinării 
umane şi al marginalizării unor categorii sociale nu poate dobândi o semnificaţie pozitivă într- 
o autentică perspectivă umanistă. Trebuie să ne întrebăm care e finalitatea sau valoarea 
eficienței economice. Eficienţa trebuie conjugată cu valorile sociale, trebuie apreciată prin 
intermediul unor criterii axiologice, care o raportează la nevoile şi aspiraţiile umane. 

Concluzia este aceea că semnificaţia ideii de eficiență este supradeterminată de vectorii 
axiologici ai unui model cultural. Dincolo de relativitatea distincţiilor conceptuale introduse 
de antropologia culturală, putem afirma că societăţile şi culturile premoderne, folclorice şi 
tradiționale, cele cu "istorie staţionară" - ca să folosim sintagma lui Claude Levi-Strauss - n-au 
fost animate de "demonul" eficienței în intensitatea şi în ipostazele pe care acest "factor" le-a 
dobândit în "istoria cumulativă" a societăților moderne. Aşadar, ideea de eficiență este o 
componentă a mentalităților moderne. Hegemonia pe care o exercită în destinul societăților 
contemporane trebuie pusă în legătură cu schimbarea generală a paradigmelor culturale în 
perioada Renaşterii occidentale. 

Schimbarea reprezentărilor asupra timpului istoric, închegarea ideii de timp linear al 
evoluţiei, noua perspectivă faustică ("La început voi pune Fapta", se decide Faust) ce acordă o 
valoare hotărâtoare acţiunii, vieţii active în opoziţie cu viața contemplativă şi alte schimbări în 
structura mentală şi culturală au propulsat ideea de eficiență în poziția strategică de azi. 
Semnificativ este şi faptul că acțiunea economică s-a autonomizat în raport cu ansamblul altor 
câmpuri valorice, încorporându-le însă (cazul ştiinţei) sau încercând să le "traducă" în 
indicatorii "eficienţei" imediate (tendinţa de comercializare a artei sau transformarea unor 
valori morale, a demnităţii personale sau a onoarei, în valori de schimb). Legea economiei de 
timp şi de muncă devine stindardul unei societăţi care glorifică progresul material în sine. 
"Mitul utilului", magistral analizat de D.D.Roşca, este axul modelului cultural impus de 
burghezie, cu efecte vizibile în structura vieţii cotidiene. 

Procesul e complicat şi nu putem nici măcar menționa toate aspectele sale. Evident că 
el a avut şi o imensă semnificaţie istorică pozitivă, introducând o nouă formă de raționalitate 
a muncii şi a vieţii sociale. Pentru acest nou tipar de organizare a ei, acordul dintre formă şi 
fond rămâne o cerință de căpătâi. Ineficienţa acțiunilor umane condamnă orice societate la 
stagnare sau chiar la dispariţie. A produce mai mult într-un timp mai scurt, a obține 
performanţe cu un minimum de cheltuieli sunt formule ce definesc societățile moderne 
angajate într-o competiţie acerbă cu timpul. 

Căci ideea de eficiență s-a impus ca simptom al unei noi atitudini față de timp. "Timpul 
dezvoltării ne este luat şi tema cea mare este de a-l înlocui printr-o îndoită energie", proclamă 
Maiorescu, sesizând decalajul societăţii româneşti din vremea lui față de societățile 
occidentale. Ne trebuie o gestiune chibzuită a energiilor naționale, ne trebuie clarviziune, 
temeinicie şi eficiență în cultură, în economie, în politică, în diplomaţie, în administraţie, în tot 
ce facem, spunea Maiorescu, căci, angajați în cursa unei dezvoltări accelerate, "românii au 
pierdut dreptul de a comite greşeli nepedepsite". Idee de o actualitate copleşitoare. Un sens 
pozitiv al tranziţiei actuale se va impune doar printr-o gestiune chibzuită şi eficientă a forţelor 
naționale, ceea ce implică o anumită cultură a agenţilor sociali. 

Spiritul critic maiorescian operează firesc cu acest sens larg al eficienţei. "Formele fără 
fond" reprezintă un consum în gol al energiilor sociale, un consum ineficient. Atunci, unei 
sincronizări în planul formelor politice îi corespundea un "decalaj" economic, tehnic şi 
cultural, o întârziere a fondului. Acest dezacord este caracteristic pentru societățile din 
semiperiferie, care trebuie să-l depăşească printr-un efort conjugat sub raport cultural şi 
ECONOMIC. 

Evident că raționalitatea şi eficiența acțiunilor sociale sunt dependente de coeficientul 
de cultură pe care-l încorporează agenții acestor acțiuni. Dar trebuie să ne delimităm de 
înţelegerea tehnocratică, pragmatistă şi de cea economicist-îngustă a eficienţei. În gândirea 
contemporană se pot detecta semnele unei mutații cu privire la ideea de eficiență. E vorba de 
abandonarea cunoscutei teorii a neutralității axiologice a ştiinţei şi tehnicii, de modificările 
survenite în strategiile dezvoltării, de relevanţa pe care o dobândesc treptat criteriile 
transeconomice ale dezvoltării (calitatea vieţii, factorii ecologici, sociali, demografici, 
psihosociali, culturali, stil de viață, dezvoltarea organică, armonioasă etc.). Într-un cuvânt, este 
vorba de conjugarea eficienței cu alte valori sociale, perspectivă care se impune tot mai 
frecvent azi. 

Cultura nu este doar o componentă a societăţii, ci şi a oricărei structuri de putere. 
Această componentă a devenit azi una strategică. Toffler vorbea de economia suprasimbolică, 
ca un nou mod de a face bogăţie, în care contează cunoaşterea, comunicarea, procesarea 
informațiilor. Toate aceste componente ale puterii economice sunt puse în mişcare de 
cognitariat, grupuri sociale cu înaltă specializare, care manipulează nu obiectele materiale, ci 
cunoaşterea, ideile, strategiile, informațiile. De aici decurge o nouă definiție a eficienţei 
sociale şi a factorilor care intervin în configurația puterii. Hegemonia politică şi economică 
este însoțită de hegemonia culturală şi simbolică. Este cazul hegemoniei globale pe care o 
exercită astăzi SUA. O putere politică fără un suport cultural amplu nu durează. Mulţi 
teoreticieni exemplifică această idee prin eşecul regimurilor comuniste, care şi-au pierdut 
treptat susținerea şi credibilitate în momentul în care s-au întâlnit cu provocările aduse de 
revoluţia sistemului informatic şi de noile tendințe culturale. 

Eficienţa unui sistem politic şi social în plan economic induce anumite atitudini şi 
preferinţe valorice ale indivizilor, anumite orientări caracteristice în spațiul cultural şi în 
mentalitatea colectivă. Economistul John Kenneth Galbraith ajunge la o concluzie paradoxală 
în privinţa capacității de schimbare a societăţii americane, în care s-ar fi insaturat o “cultură a 
satisfacției” şi dominaţia celor mulțumiți de starea lor. Astfel, aşa cum arată diverse situaţii şi 
experienţe, "indivizii şi grupurile care se bucură de un statut economic privilegiat sunt 
înclinate să creadă că ordinea de care ele profită este socialmente bună şi durabilă”. p 

Convingerile celor răsfățați de soartă justifică perpetuarea mulțumirii lor, iar ideile 
economice şi politice ale epocii se acomodează cu acest sos. Există o piață politică avidă de 
lucruri agreabile care să satisfacă şi să recompenseze indivizii pentru starea de fapt. Într-o 

societate dominată de o cultură orientată spre satisfacție, spune autorul, "cei norocoşi şi 

John Kenneth Galbraith, La republique des satisfaits. La culture du contentement aux Etats-Unis, Traduit de 


l'americain par Paul Chemla, Seuil, 1993, p. 12. 

Culturile orientate spre satisfacție s-au dezvoltat şi altădată, în centrele imperiale (Roma lui Traian, epoca lui 


Ludovic al XV şi a lui Ludovic al XVI), unde “minoritatea creatoare” nu avansa nici un proiect de viitor. Teoriile 
economice din epocile respective justificau şi celebrau un sistem economic în care bogăția revenea aristocrației. 
Nimic nu părea să pună la îndoială strălucirea economică a celor care se bucurau de această repartiție şi 
organizare economică. Dar crizele au zguduit periodic aceste edificii ale bunăstării. Au urmat perioade de 
explozie a nemulțumirilor sociale, de bulversări economice. Galbraith susține că revigorarea economică sub 
mandatele lui Roosevelt s-a produs împotriva conduitelor dezvoltate de marii agenţi economici particulari şi 
împotriva previziunilor făcute de economişti, precum Schumpeter, care considerau că o relansare sănătoasă nu 

privilegiați nu gândesc şi nu acționează în funcţie de propriul lor interes pe temen lung", ci 
numai pentru a apăra “confortul lor şi mulțumirea lor imediată". Funcţionează aici un instinct 
uman profund. 
"Ceea ce este cu adevărat nou în ţările zise capitaliste - şi este un punct crucial - este că 
mulțumirea puterii, cu convingerile care o inspiră, este acum a celor mulți, nu numai a câtorva. 
Ea operează sub egida inatacabilă a democraţiei, chiar dacă aceasta nu este democraţia tuturor 
cetăţenilor, dar a celor care, pentru a apăra privilegiile lor economice şi sociale, se duc efectiv la 
urne. Rezultatul este un stat care nu ia în seamă realitatea şi nevoile populaţiei, ci doar opiniile 

celor satisfăcutți, ce reprezintă majoritatea votanților". 


Autorul vrea să dezvolte o "economie politică a satisfacției" (mai aporape de 
antropologia culturală decât de teoria economică), să analizeze comportamentul economic al 
acestei mase de oameni satisfăcuți de sine şi de condițiile de viață - fără a propune nici o 
reformă, fără indignare sau condamnare, ci, precum antropologul care doar observă şi 
constată, fără a interveni să modifice ceva din riturile pe care analizează. Etosul satisfacției şi 
al automulțumirii "rezistă cu vigoare celor care-l pun în cauză", dovedind o "rezistenţă 


extrem de motivată împotriva schimbărilor şi a reformei", di fapt care face inutilă critica 
acestui sistem, consideră autorul. 

Ideea majorităţii mulțumite este că "membrii săi merită ceea ce au", că situaţia lor este 
"produsul calităților, al inteligenţei şi eforturilor personale", pentru că succesul constiuie 
recompensa unui merit, şi reacția faţă de cei care contestă această convingere este de 
“indignare şi respingere mânioasă”.!”* Este lumea "majorității electorale", care nu poate fi 
tulburată de dizidenţele critice ale universitarilor sau jurnaliştilor care simpatizează cu cei 
excluşi. "Dominația celor bogaţi” şi satisfăcuți capătă o "alură democratică”, întărită de 
pozițiile exprimate de oamenii politici, de purtătorii de cuvânt ai mediilor diverse. 

"Majoritatea satisfăcută” preferă "inacţiunea publică pe termen scurt, chiar dacă 
efectele sunt alarmante, în locul acțiunii preventive pe termen lung", pentru că funcționează 
ideea că "termenul lung nu va sosi niciodată”, iar costul imediat al acţiunii ar putea să cadă şi 
asupra categoriilor privilegiate, sporind impozitele. Beneficiile acțiunilor cu scop pe termen 
lung vor fi profitabile pentru alţii, iar "teologia quietistă a laissez-faire-ului nu ne asigură ea 
că totul se va sfârşi cu bine?". Astfel, şi măsurile menite să atenueze efectele încălzirii globale 


şi ale altor dezastre ecologice sunt amânate la nesfârşit.” 


poate veni decât spontan, nu prin intervenția statului. Azi este unanim recunoscut faptul că revoluția lui 
Roosevelt a salvat capitalismul tradițional şi l-a adaptat la noile cerințe. 

Pentru cei satisfăcuți, "statul este resimțit ca o povară: nici un credo politic al timpurilor moderne n-a fost 


atât de frecvent repetat şi aplaudat cu atâta căldură ca nevoia urgentă de a «elibera indivizii de greutatea 
strivitoare a statului»...Nevoia de a reduce sau de a arunca această povară - şi, odată cu ea, agreabilă surpriză, 


impozitele care o finanţează - este un articol esenţial de credință pentru majoritatea uşuratică şi satisfăcută", 
Ibidem, p. 31. 

După opinia lui Galbraith, cultura de satisfacție ar reprezenta un blocaj al schimbărilor 
sociale. Din această situaţie nu se va putea ieşi, consideră autorul, decât prin dezastrul 
economic al marilor întreprinderi, prin efectele perverse ale unor acţiuni militare 
internaționale, prin revolta claselor inferioare şi a celor marginalizați. Politica economică de 
termen scurt, dusă în favoarea celor “satisfăcuţi”, va produce dezechilibre şi instabilitate în 
mediul global, care se vor răsfrânge, cu efecte variate, asupra tuturor societăților. Reorientarea 
politicilor spre obiective şi interese globale pe termen lung ar însemna şi o schimbare de 
paradigmă culturală. 


2. "TEORII PRIVIND CIVILIZAȚIA POSTINDUSTRIALĂ 


Cunoaşterea, informaţia şi comunicarea — noi factori ai dezvoltării 


Teoreticienii din câmpul ştiinţelor istorice şi umane au codificat schimbările 
intervenite în fundamentele civilizației actuale prin noţiuni diferite, unele vizând viteza 
procesului ca atare, altele rezultatul acestuia, dar fenomenul esențial este acelaşi. Astfel, în 
anii '70, analizând sensul global al acestor schimbări ce afectează fundamentele civilizației, 
Daniel Bell şi alți sociologi au propus noţiunea de “societate postindustrială”, Zbigniew 
Brzezinski pe cea de “revoluție tehnetronică”, Alvin Toffler pe cea de “tranzienţă”, “şoc al 
viitorului” sau “al treilea val” al civilizaţiei, care anticipează o societate informațională. ŞI, 
înainte de toți aceşti teoreticieni şi profeți ai schimbării, Marshall McLuhan a surprins în anii 
"60 efectele sistemului mass-media asupra societății, vorbind de “globalizare” şi de apariția 
unei culturi a audiovizualului, care va disloca viziunile, concepţiile, valorile, atitudinile şi 
comportamentele produse, induse şi asociate de cultura scrisă, de “Galaxia Gutenberg”. 

Pentru toţi teoreticienii care au interpretat fenomenul în discuţie, viteza extraordinară a 
schimbărilor este determinată de un factor global, numit revoluția științifică şi tehnică. În 
spatele acestor schimbări ce ne bulversează viaţa “se aude huruind marele motor al schimbării 
— tehnica” — scria în 1970 Toffler. 9 După al doilea război mondial, aplicaţiile tehnice ale 
descoperirilor ştiinţifice s-au făcut cu mare rapiditate, modificând caracterul muncii şi al 
producţiei, economia, modurile de trai, raporturile sociale şi interumane, comunicarea, 
instituţiile sociale şi politice, formele de creaţie artistică, stilurile de viaţă etc. În câteva 
decenii, circulația informației a devenit globală şi instantanee, viteza avioanelor a depăşit 
bariera sunetului, sateliții şi navele cosmice au luat în stăpânire spaţiul sideral, armele 
nucleare s-au multiplicat, posibilitatea de a acționa asupra codului genetic a devenit o realitate 
etc. 

O lucrare de referință pentru abordarea noilor tendinţe este cea a lui John Naisbitt, 
Megatendinţe,”” apărută iniţial în 1982, urmată de alte ediţii actualizate. Cartea lui Naisbitt a 
avut un ecou deosebit, datorită capacităţii autorului de a sintetiza tendințele majore ale 
civilizației actuale şi de a le prezenta într-o manieră foarte expresivă. Aplicând o vastă analiză 

de conţinut asupra informaţiilor difuzate în presa vremii (a prelucrat timp de 12 ani peste două 
milioane de articole referitoare la evenimentele locale), autorul a identificat zece tendințe 
dominante, care “pornesc de jos în sus”, şi care transformă societatea americană şi care se vor 
extinde treptat în toate societățile. 

Cea mai importantă tendință pe care o înregistrează Naisbitt în tabloul său este 
“tranziția hotărâtoare de la o societate industrială la una informaţională”. Un moment 
relevant al acestei tranziţii este situat de Naisbitt în deceniul şase (mai exact în 1956), când în 
SUA “oulerele albe, aflate în posturi tehnice, administrative şi funcţionăreşti depășeau ca 
număr gulerele albastre” °’ Este un reper “simbolic”, dar şi unul foarte concret. Pentru prima 
dată în istorie, într-o societate dată, cei care produc şi manipulează informația devin mai 
numeroşi şi mai importanţi decât cei care produc şi manipulează bunuri materiale. 

Traseul evolutiv al “civilizaţiei” înregistrază astfel o deplasare semnificativă de la 
fermier la muncitor, apoi de la acesta la funcționar, iar azi de la toți aceştia la “specialist” şi 
“tehnician” în domeniul informatic. În 1979, personalul ocupat în agricultură reprezenta mai 
puţin de trei la sută în SUA, fiind întrecut ca număr de personalul permanent care lucra în 
universități. Cunoaşterea reprezintă acum cea mai importantă resursă strategică a “bogăției” şi 
a dezvoltării sociale, iar computerul este instrumentul tehnic şi simbolic al acestei schimbări. 
Economia bazată pe informaţie şi pe noile tehnologii schimbă din temelii toate relaţiile sociale 
şi componentele vieții umane. lată cum rezumă Naisbitt cele zece tendinţe care ne duc spre 
societatea informațională: 

“1. Ne-am deplasat de la o societate industrială la una bazată pe crearea şi distribuirea 
informaţiei. 2. Ne mişcăm în două direcţii — tehnologie înaltă şi reacții înalte, însoțind fiecare 
nouă tehnologie cu un răspuns uman compensatoriu. 3. Nu ne mai permitem luxul de a opera în 
cadrul unui sistem economic naţional izolat, autarhic; trebuie să ne dăm seama că astăzi suntem 
o parte a unei economii globale...4. Reorganizăm societatea în care tronează considerentele şi 
motivațiile pe termen scurt, în favoarea abordării lucrurilor într-o perspectivă temporală mult 
mai largă. 5. In oraşele şi în statele componente ale federației [ale SUA- nota ns.], în micile 
organizaţii şi subdiviziuni am descoperit capacitatea de a acționa în mod inovator şi cu bune 
rezultate plecând de jos în sus. 6. Ne deplasăm din cadrul instituțional către bizuirea pe propriile 
forţe în toate aspectele vieții. 7. Descoperim că sistemul democraţiei reprezentative e depăşit de 
realitatea unei epoci în care informaţia se transmite instantaneu. 8. Renunțăm la dependenţa față 
de structurile ierarhice în favoarea unor reţele mai degajate. Acest lucru va fi important în special 
pentru comunitatea oamenilor de afaceri. 9. Tot mai mulţi americani trăiesc în Sud şi în Vest, 
părăsind vechile oraşe industriale ale Nordului. 10. De la o societate bazată pe opțiunea sau-sau, 


de opţiune multiple. 


Sub raport cultural, globalizarea economică nu va produce uniformizarea societăţilor, 
ci diversificarea lor lăuntrică şi renaşterea interesului pentru identități etnice şi naționale. 
Trăim într-o “vreme a parantezei” dintre epoci, a tranziției spre alt tip de civilizație, iar 

tendința dominantă este spre pluralism şi descentralizare, precum şi spre diversitate 
200 
culturală. 


“Al Treilea Val” — o schimbare de paradigmă culturală 


Vizibilitatea culturii, ca factor central al dezvoltării societăților contemporane, este 
favorizată şi de globalizarea economiilor şi de ascensiunea noilor "forţe de producţie” şi de 
comunicare. Alvin Toffler constată că natura puterii - şi implicit a identităţii prin care se 
afirmă un actor social şi istoric - a fost dintotdeauna o combinaţie între forță, avere şi 
cunoaştere. Fenomenul inedit rezidă în faptul că astăzi se schimbă ponderea acestor 
componente în configurația puterii, însemnătatea lor fiind acum exact inversă faţă de ordinea 
lor cronologică de apariţie şi de afirmare. 

Noul sistem de a produce avere (şi de a instrumenta violenţa) depinde azi complet de 
cunoaştere, de comunicaţii, servicii, informaţii, simboluri, software, know-how, computere, 
mass-media etc. Computerul este unealta ce a revoluționat nu numai spațiul comunicării, ci 
întreaga viață umană (economia, educația, administraţia, cercetarea ştiinţifică şi literatura, 
politica şi sistemele de apărare etc.). Scoaterea din uz a tipului de fabricaţie tradițional, în care 
contau munca ieftină, materiile prime şi utilajele fizice, este un salt spre un nou sistem 
revoluţionar de producţie, spre "economia supra-simbolică”. În fostele regimuri comuniste, 
activitățile simbolice, legate de cunoaşterea şi administrarea informaţiilor, erau subordonate 
puterii politice care le încorseta. Deficitul de performanţă economică a fostelor țări comuniste 
le-a decis sfârşitul, socialismul celui de "Al Doilea Val" neputându-se adapta la noile 
mecanisme ale puterii, în care activităţile simbolice au devenit predominante. Datorită acestor 
schimbări interne în fundamentele civilizaţiei actuale, societățile est-europene au fost 
surclasate pe teren economic şi tehnologic, fapt care-i prilejuieşte lui Toffler aprecierea că, 
odată cu intrarea în era informaticii, "coliziunea socialismului cu viitorul a fost fatală” i 
acestuia. 

În noul context al civilizaţiei contemprane, relaţiile individului cu lucrurile, locurile, cu 
organizațiile şi ideile se schimbă foarte repede. Pentru a sublinia această caracteristică a vieții 
contemporane, Toffler a introdus conceptul de tranziență. 

“Relaţiile care înainte durau perioade îndelungate, acuma au şanse aşteptate de viaţă mai scurte. 
Această scurtare, această comprimare dă naştere unei senzaţii aproape tangibile că trăim fără 
rădăcini şi în nesiguranță, printre dune mişcătoare. Tranziența poate fi de fapt definită în mod 

mai precis prin viteza cu care se modifică relațiile noastre”. 
De fapt, percepția timpului şi atitudinile omului față de timp “sunt condiționate de 
cultură”. Iată cum vede Toffler succesiunea acestor schimbări sociale şi corespondența lor cu 
tipurile de cultură. 


"Nici un nou sistem revoluționar de creare a bogăției nu se poate propaga fără a declanşa 
conflicte personale, politice şi internaționale. Schimbați modul de a produce averea şi vă veți 

ciocni imediat cu toate interesele înrădăcinate a căror putere este produsul sistemului de 
îmbogățire anterior.....Acum 300 de ani, revoluţia industrială a dat ființă şi unui nou sistem de 
creare a bogăției. Coşurile de fum au început să străpungă cerul câmpiilor cultivate odinioară. Au 
proliferat fabricile. Aceste «întunecate mori satanice» au adus cu ele un mod de viaţă total nou - 
şi un nou sistem de putere. 


Țăranii eliberaţi din semiservitutea asupra pământului s-au transformat în muncitori urbani 
subordonați şefilor privaţi sau de stat. Odată cu această schimbare au survenit şi modificări în 
relațiile de putere de-acasă. Familiile agrare, constând din mai multe generaţii trăind sub acelaşi 
acoperiş, cârmuite laolaltă de câte un patriarh bărbos, au cedat locul familiilor nucleice restrânse, 
din care vârstnicii au fost curând excluşi sau reduşi ca prestigiu şi influenţă. Familia însăşi, ca 
instituţie, şi-a pierdut mult din puterea socială, pe măsură ce numeroase dintre funcţiile sale se 
transferau altor instituţii - educaţia, către şcoală, de exemplu.....Majoritatea aristocrației 
moşiereşti, care s-a agăţat de stilul său rural de viaţă, a sfârşit ca boierime în zdrenţe, cu conacele 
transformate finalmente în muzee sau în parcuri zoologice aducătoare de bani. Oricum, pe lângă 
decadența puterii lor s-au înălţat noi elite: căpeteniile corporațiilor, birocraţii, mogulii presei. 
Producția de masă, distribuţia de masă, educaţia de masă şi comunicațiile în masă au fost însoţite 
de democraţia de masă sau de dictaturile pretins democratice. ....Pe scurt, apariţia unui nou 
sistem de creare a averii a subminat toți stâlpii vechiului sistem de putere, în ultimă instanță 
transformând viaţa familială, afacerile, politica, naţiunea-stat şi structura puterii globale 

însăşi 


Acest tip de civilizaţie, consolidat în ultimele secole, se confruntă acum cu un “noul 
val al civilizaţiei”, care modifică radical toate componentele vieţii sociale şi umane: familia, 
educaţia, modul de viață, formele de socializare, raporturile dintre generaţii, economia, 
politica, modurile de gândire, arta, credințele, comportamentele etc. Acest nou tip de 
civilizație, spune Toffler, îşi produce noi “principii” de interpretare a realităţii, o 
“supraideologie” care este pe cale de a se naşte. Caracterul esențial al celui de “al treilea val” 


rezidă în depăşirea structurilor specifice civilizaţiei industriale, spre o civilizație 

postindustrială, informatizată. “Ea este deopotrivă foarte tehnică şi antiindustrială”, 


precizează Toffler. Este vorba de o schimbare de paradigmă culturală globală, de trecerea spre 
o civilizație în care decisive sunt cunoaşterea, procesarea informațiilor şi comunicațiile. 
Această civilizație, pe care Toffler şi alți autori o descriu foarte expresiv, aduce cu sine un 
“nou mod de a produce avere”, o nouă relație dintre ceea ce am fost obişnuiţi să numim 
“cultură” şi spațiul economic şi social. 


“Acest nou sistem de a face avere depinde complet de comunicațiile instantanee şi de 
diseminarea datelor, a ideilor, a simbolurilor şi a simbolismului. Reprezintă, după cum vom 
descoperi, o economie supra-simbolică, în sensul exact al cuvântului. Sosirea sa este 
transformaţională. Nu constituie, aşa cum mai insistă tardiv unii, un semn de «de- 
industrializare», «găunoşenie» sau descompunere economică, ci un salt spre un nou sistem 
revoluţionar de producţie. Acest nou sistem ne poartă cu un pas gigantic dincolo de producţia de 
masă, spre specializarea crescândă a produselor, dincolo de marketingul de masă, spre nişe şi 
micro-marketing, dincolo de corporaţia monolitică, spre noi forme de organizare, dincolo de 
națiunea-stat, spre operaţiuni care sunt atât locale cât şi globale şi, dincolo de proletariat, spre un 

2, 205 
nou «cognitariaty . 


Autorul consideră că acestă coliziune dintre forţele care favorizează noul sistem de 
creare a bogăției şi apărătorii vechiului sistem al coşului-de-fum este conflictul economic 
dominant al timpurilor noastre, depăşind ca importanță istorică vechiul conflict dintre 
capitalism şi comunism sau dintre Statele Unite, Europa şi Japonia. 

Deplasarea de la o economie bazată pe coşurile de fum spre una fundamentată pe 
computere necesită masive transferuri de putere şi explică în mare măsură valul de 
restructurări financiare şi industriale care străbate lumea, aruncând la suprafaţă noi lideri, pe 
măsură ce companiile caută cu disperare să se adapteze la noile imperative. 


3. GLOBALIZARE ŞI CULTURĂ 


Una dintre temele cele mai dezbătute în gândirea actuală este cea a raportului dintre 
identitățile naționale şi culturale şi procesele de globalizare economică. Această temă are 
implicaţii şi rezonanțe speciale şi pentru înțelegerea procesului de integrarea europeană. 
Dezbaterile europene din ultimul deceniu s-au focalizat pe raportul dintre dimensiunile 
economice, juridice şi intituționale ale procesul de integrare europeană şi problema 
identităților culturale din spaţiul european. Această temă revine în toate analizele şi 
interpretările dedicate culturii contemporane. Această temă are o rezonanță specială în mediul 
cultural românesc, în care a declanşat dezbareri aprinse în perioada tranziţiei postcomuniste. 


Cultura română modernă şi tema integrării europene 


Problema diversității culturale a dobândit o relevanţă deosebită în ultimii ani, când a 
fost tot mai frecvent pusă în discuție relația problematică dintre “Europa economică şi 
politică”, integrată la diverse paliere, şi “Europa culturală”, profund diferențiată interior, în 
ordine lingvistică, mentală, simbolică şi spirituală. Tema raportului dintre identitățile naţionale 
şi procesul de integrare — la scară europeană şi globală — a devenit un loc comun al teoriei 
politice şi al dezbaterilor intelectuale, de la noi şi de aiurea. Dar, fapt observabil, teoriile 
politice şi sociale sunt adesea depăşite de evoluţiile fenomenului istoric real, în măsura în care 
ele nu reuşesc să producă o reconceptualizare şi o reinterpretare a semnificaţiilor pe care le are 
ideea naţională în contextul integrării europene şi al globalizării. 

Uniunea Europenă parcurge în ultimii ani un proces de aprofundare (de reformă şi 
consolidare a instituțiilor comunitare) şi un proces de lărgire, ce are ca scop integrarea țărilor 
din Europa Centrală şi de Est în structurile ei politice, economice şi de securitate. Prin 
implicaţiile sale geopolitice, de durată, integrarea europeană este unul dintre cele mai 
importante procese istorice actuale. Proiectul unei Constituţii a Uniunii Europene, adoptat la 
summit-ul din iunie 2004, va da o nouă configuraţie politică a Europei unite. Procesul de 
integrare se cere abordat în complexitatea sa, din perspective combinate, interdisciplinare, 

lucru dificil, deoarece gândirea socială şi politică este pusă în faţa unui câmp problematic 
inedit şi există riscul de a aplica asupra acestuia scheme de interpretare depăşite. 

Tema identităţii este repusă în discuție cu acuitate în mediile occidentale, de circa zece 
ani, dar ea este resimțită cu un plus de intensitate în țările central şi est europene, care sunt 
angajate simultan în tranziţia internă postcomunistă şi în procesul de integrare europeană. 
Reformele pe care aceste societăți trebuie să le opereze în organismul lor intern, pentru a 
îndeplini standardele şi criteriile de integrare, implică şi o redefinire a identităţii lor, la toate 
nivelurile (politice, instituţionale, sociale, economice, culturale, mentale etc.). 

Problema integrării europene are un fond dramatic autentic pentru români, pe care 
gândirea socială nu-l poate ignora. De fapt, ea s-a aflat la noi în centrul confruntărilor de idei 
din deceniul postcomunist, angajând deopotrivă mediile publicistice, politice şi academice. 
Este o temă ce a aprins spiritele, a antagonizat adeseori grupurile culturale de la noi, fiind cel 
mai disputat dosar al spiritului românesc. Lărgind cadrul discuţiei, putem spune că raportul 
dintre identitate şi integrare a fost, în fapt, tema centrală a gândirii române moderne, de la 
Cantemir la Noica, pentru a lua două repere de vârf. Fondul problematic al culturii române 
moderne are în articulaţia sa profundă tensiunea caracteristică a raportului dintre identitatea 
națională şi integrarea europeană. Este tocmai "nucleul dur" al perioadei pe care o străbatem. 
În proiectele lor lucide, ce au dus la construcţia modernităţii, românii nu şi-au conceput 
niciodată afirmarea lor istorică în afara Europei, de care sunt legaţi prin datele lor structurale, 
ci numai în cadrele ei de civilizaţie. Generaţia paşoptistă şi unionistă, apoi cea a lui Maiorescu 
şi Eminescu, a lui lorga şi Stere, pentru a culmina cu elita politică şi culturală din perioada 
interbelică, au acţionat pentru acest obiectiv şi au conceput, în maniere specifice timpului, 
destinul românesc integrat în spaţiul european, sub aspect politic şi al alianțelor militare, 
precum şi sub aspect economic şi cultural. 

După revoluția anticomunistă de acum un deceniu, problema a cunoscut un nou episod, 
mai dramatic parcă, întrucât e vorba de a depăşi handicapul atâtor decenii de izolare. 
Examenul comparativ a avut drept rezultat primar faptul că ne-am redescoperit decalajul 
istoric față de societăție occidentale dezvoltate, ne-am redescoperit “golurile istorice şi 
psihologice”, cum spunea Cioran. Starea economică precară, insuccesele reformei şi atâtea 
anomalii ale tranziției postcomuniste au alimentat sentimentul de frustrare şi complexul de 
inferioritate. În aceste condiţii, atitudinea cea mai frecventă nu a fost aceea de autoglorificare 
naționalistă, ci o recădere într-un spirit fatalist, întreţinut de elanul criticist şi percepția 
identității noastre în termeni preponderent negativi. Integrarea este prilejul unui examen sever, 
ce pune cultura română în situaţia de a-şi redeschide dosarul identităţii sale, în termeni mai 
radicali, şi de a găsi răspunsuri la noile sfidări ale istoriei. 

Nu putem pierde din vedere contextul real în care are loc această dezbatere. La 
summit-ul Consiliului European de la Helsinki, din decembrie 1999, România a fost invitată 
(alături de alte state) să înceapă negocierile directe de aderare la Uniunea Europeană. Moment 
important pentru noi, moment istoric, cum s-a spus, pe bună dreptate. După noul calendar al 
aderării, România urmează să fie primită în UE în 2007. Odată cu integrarea în NATO, dacă 
scenariul integrării în UE se va derula firesc, atunci destinul României poate lua un alt traseu 
istoric. Problema integrării este aşadar una cardinală, cel puțin pentru noi. Este firesc, în aceste 
condiţii, ca integrarea să fie o temă prioritară a gândirii sociale din România. 

Integrarea nu este doar o problemă de orientare politică a guvernanților şi a clasei 
politice, ci o problemă a societăţii româneşti. Ea trebuie înțeleasă şi asumată de agenții sociali 
constitutivi, de societatea civilă, de intelectualitate, până la cetăţenii simpli. Pentru aceasta, ei 
trebuie să dispună de informații, de repere, de hărți mentale care să-i orienteze în hățişul lumii 
contemporane. "O bună teorie socială înseamnă totdeauna o fapti bună” - spunea Dimitrie 
Gusti.” O altă formulare a aceleiaşi idei, pusă pe seama psihologului Kurt Levin, spune că 
nimic nu este mai practic decât o teorie bună. Avem noi astăzi o teorie consistentă asupra 
raportului dintre identitate şi integrare? Mă refer la o teorie elaborată în sfera gândirii 
ştiinţifice, care să conceptualizeze datele reale ale problemei, nu la opinii, mitologii şi 
“atitudini” politice, care au invadat spaţiul mediatic. Dincolo de sarcina practică a 
guvernantilor, avem noi o reprezentare clară asupra schimbărilor pe care le implică integrarea? 
Asupra priorităţilor, a costurilor şi a etapelor? Asupra domeniilor în care putem obţine 
avantaje competitive şi asupra celor în care suntem vulnerabili? Şi, în sfârşit, nu putem ocoli 
problema “metafizică” a integrării europene: ce se va întâmpla cu statul naţional, cu 
suveranitatea, cu identitățile culturale şi naţionale? 

Deşi contraperformanţele economice nu ne recomandă pentru integrare, analiştii sunt 
de acord că România beneficiază totuşi de o conjunctură ce trebuie valorificată. Încă o dată, 
reorganizarea liniilor de forță geopolitice, la nivel global şi continental, ne oferă o şansă 
istorică. Să ne amintim: suntem şi azi situați în “pântecul moale” al Europei, suntem o ţară de 
“frontieră”, pe limesul noului imperiu economic, reprezentat în această zonă de UE. În anii 
ocupației sovietice, după al doilea război mondial, Mircea Eliade se întreba înfrigurat ce 
direcţie va lua destinul nostru ca “popor de frontieră”, aşezat de soartă la frontierele răsăritene 
ale Europei, pe ambele versante ale “ultimilor munți europeni, Carpaţii”. lată cuvintele sale 
profetice: 

“Întrebarea este aceasta: printr-un miracol, sămânța Romei nu s-a pierdut după părăsirea Daciei 
de către Aurelian — deşi această părăsire a însemnat o adevărată catastrofă pentru locuitorii 
bogatei provincii. Dar Europa îşi mai poate îngădui această a doua părăsire a Daciei în zilele 
noastre? Făcând parte, trupeşte şi spiritualiceşte, din Europa, mai putem fi sacrificați fără ca 
sacrificiul acesta să nu primejduiască însăşi existenţa şi integritatea spirituală a Europei? De 
răspunsul care va fi dat, de Istorie, acestei întrebări, nu depinde numai supraviețuirea noastră, ca 

neam, Ci şi supraviețuirea Occidentului”. 


Identitate şi integrare — de la disjuncţie la conjuncţie 


Abordarea relaţiei dintre integrare şi identitate presupune o înţelegere rațională şi 
aplicată a termenilor acestei ecuaţii. Precizez că identitățile naționale şi cele ale grupurilor 
etnice, deşi au elemente durabile, de permanenţă istorică, nu sunt structuri îngheţate, ci 
configurații aflate în devenire, odată cu evoluția componentelor morfologice ale societăților. 
Identitatea este un concept pertinent, cu planuri multiple de semnificaţie, ce trebuie protejat de 

abordările substanţialiste şi tradiționaliste, care îl fac atât de vulnerabil sub raport teoretic. 

Problema “intrării în Europa” a fost inevitabil contaminată de angajări politice şi, în 
consecință, interpretată într-o manieră disjunctivă în spaţiul românesc. În faza inițială a 
dezbaterilor pe acestă temă, în primul deceniu după revoluția anticomunistă, teza care s-a 
impus, sub presiunea mediatică a unor viziuni unilaterale, a fost aceea că integrarea 
europeană ar fi incompatibilă cu ideea naţională şi cu promovarea valorilor naţionale. 
Operația de recuperere a identităţii, după desfigurarea ei în perioada comunistă, a fost şi ea 
interpretată, în mod eronat, ca atitudine antieuropeană. Conştiința acestei desfigurări a 
identităţii şi eforturile de a o recupera au fost condamnate acum din noua perspectivă a 
sincronizării cu modelul democratic occidental şi cu exigenţele globalizării şi ale integrării 
europene. 

Astfel, s-a ajuns la situația în care relaţia de disjuncție a funcţionat ca o reprezentare de 
fundal atât în opinia partidelor şi a agenţilor politici din România care au militat pentru 
integrare, considerând că aderarea la UE implică punerea în surdină a valorilor naționale, cât 
şi în opinia celor care inițial au respins integrarea tocmai pe motiv că ea ar însemna abandonul 
tradițiilor şi al identităţii noastre naționale. Această paradigmă disjunctivă asupra integrării 
europene - prezentă şi în reprezentările unor influenţi teoreticieni occidentali din anii '90 - a 
fost preluată din patrimoniul raționalismului clasic şi a fost redimensionată sociologic şi 
politic de ideologiile active ale globalizării, cum voi încerca să arăt. Astfel, mulți intelectuali 
români, grupați în asociații culturale şi în jurul unor publicaţii influente, precum şi unele 
partide “istorice”, radical anticomuniste, au înțeles că integrarea noastră euro-atlantică 
presupune o “ruptură” radicală cu tradiţiile şi valorile naţionale, o atitudine de respingere sau 
de subapreciere a culturii româneşti, ca probă a mesajului lor proeuropean şi antinaţionalist. În 
contextul integrării europene, problema identității noastre naționale era privită ca o erezie sau 
ca o temă anacronică, un reziduum idseologic al unui trecut cultural nefast, de care trebuie să 
ne debarasăm prin gesturi cât mai spectaculoase şi mai elocovente pentru a ne demostra astfel 
“vocaţia” europeană. Viziunea geopolitică şi convingerea (sinceră) a acestor actori politici şi 
culturali era aceea că integrarea noastră în Europa însemna implicit a ne “demitiză” istoria şi 
simbolurile naţionale, a nu mai aduce pe agenda actualități nici nedreptățile istorice flagrante 
pe care le-a suferit poporul român după al doilea război mondial. 

În această viziune antinomică este greu de înţeles că o conștiință raţională şi critică a 
identităţii naţional nu este un obstacol, ci o condiţie a integrării europene. În mod inevitabil, s- 
au redeschis disputele dintre cei care apreciază că integrarea este posibilă numai prin 
diminuarea sau “uitarea” identității noastre, odată cu armonizarea legislativă, instituțională şi 
cu remodelarea sistemului economic după cerințele UE, şi cei care susțin că nu ne putem 
integra în sistemul european decât cu valorile culturale specifice, cele care ne legitimează 
existenţa şi identitatea.” Poziţia din urmă, calificată de adversari drept “naționalism moderat” 
sau “decent”, are drept formulă expresivă afirmația că “nu există europeni de nicăieri”, după 
formula inspirată a domnului Octavian Paler, întrucât calitatea de european nu anulează 
apartenenţa naţională primară. Poziţiile extreme şi-au găsit şi ele expresii în atitudinile 

naționalist înguste şi antioccidentale, dar şi în retorica noului cosmopolitism, care, mizând 
excesiv pe virtuțile globalizării, subapreciază valorile naționale. 
Închei aceste scurte referințe la contextul intern al dezbaterii cu aceste sugestive 
consideraţii aparținând lui regretatului critic Laurenţiu Ulici: 
“În definirea europenismului, naționalul joacă rolul diferenţei specifice, ceea ce vrea să spună că 
nu te poţi erija în european fără să te cunoşti ca național. Din acest simplu motiv interesul pentru 
consolidarea traiectului nostru european nu mi se pare deloc contrar grijii pentru limpezirea 
traiectului național. Nu-i mai puţin adevărat însă că vreme de un veac şi jumătate de istorie 
modernă noi am făcut deseori din «europenism» şi din «naționalism» fie un complex, fie o 
prejudecată, efectul fiind, între altele, şi percepția celor doi termeni, la scară destul de largă 
pentru a nu fi neglijată, ca incompatibili unul cu celălalt. Asta nu schimbă, se înţelege, sensul 

esenţial de complementaritate al relației dintre «european» şi «național»”. 


Acest text exprimă un punct de vedere echilibrat şi rațional. Autorul face o necesară 
delimitare a planurilor. În plan ideologic, avem de a face cu o disjuncție între “europenism şi 
naționalism”, ca poziții unilaterale, pe când, în plan antropologic şi istoric, este vorba de 
“complementaritatea”, zice autorul, dintre “european şi naţional”. În plan ideologic avem un 
“antagonism al suprafeţelor”, cum ar spune Camil Petrescu, iar în planul de adâncime avem o 
conjuncție a termenilor. Disjuncţia este nutrimentul cotidian al ideologiilor, al confruntărilor 
politice şi al spectacolului mediatic curent; conjuncția se dezvăluie numai unei priviri şi 
analize aplicate istoriei de durată lungă. 

Deplasarea discuţiei din planul ideologiilor în planul istoric şi antropologic este de 
natură să atenueze tensiunile conjuncturale şi să impună o nouă viziune asupra procesului de 
integrare, o viziune ce nu exclude cei doi termeni, naţional şi european. Integrarea în Europa 
“instituțională ” şi afirmarea identităților nu sunt aspecte disjunctive, ci conjunctive. Prin 
valorile sale definitorii şi prin întreaga sa evoluţie spre modernitate, România aparţine 
structural spațiului de civilizaţie al Europei, iar sentimentul naţional este astăzi solidar cu 
sentimentul apartenenţei noastre fireşti la acest spaţiu. Recuperarea identităţii naționale şi 
reinterpretarea ei ca suport al integrării sunt compatibile cu viziunea prin care apreciem că 
evoluţia pozitivă a României în deceniile următoare va fi legată vital de procesul integrării 
sale în structurile europene şi euro-atlantice. 


Intregrare europeană şi diversitate culturală 


Interpretările teoretice şi politice care vedeau în UE o construcție ce va duce la 
dizolvarea națiunilor şi a identităţilor culturale este astăzi depăşită. De altfel, în proiectul de 
Constituţie al Uniunii Europene se specifică textual că identitățile culturale, naționale, etnice 
şi locale, vor fi protejate şi încurajate să se afirme, nicidecum că vor fi anulate. Unificarea 
monetară, coordonarea programelor economice, politicile externe comune şi existența unor 
instituţii politice comunitare nu au dus la atenuarea identităților naționale şi culturale. Dovadă 
că ţările care fac parte din UE nu şi-au pierdut identitatea, ci şi-au redefinit-o în acest context 
nou. Globalizările, departe de a şterge diferenţele şi identitățile naţionale, impun o redefinire a 
lor în noul mediu policentric, o înrădăcinare a lor în datele interne, în vocațiile şi ethosul 

național, precum şi o deschidere a lor spre dialog şi schimb de valori. Această atitudine 
spirituală ambivalentă se manifestă cu vigoare astăzi şi în societățile democratice dezvoltate. 

Raportul dintre cultură şi sistemele politice şi economice au fost analizate şi din 
perspectiva procesului de intregrare europeană. Uniunea Europeană este un experiment crucial 
pentru istoria postmodernă în care am intrat deja. Alte proiecte de integrare regională vor fi 
condiționate de succesul sau de eşecul ei. Există opinii care văd în Tratatul de la Maastricht 
"lovitura de grație dată statelor-naţiuni”, ce au constituit secole de-a rândul fundamentul 
Europei. Philippe Seguin aminteşte faptul că, oricât de ambițios ar fi şi oricât de mult ar vrea 
să ocolească realitățile, în stufărişul unor consideraţii retorice, Tratatul de la Maastricht nu 
poate crea "o nouă cetăţenie”, nici un "ipotetic popor european”. Tendinţa de integrare 
supra-națională îşi are replica în renaşterea identităților şi întoarcerea comunităţilor spre sinele 
lor ireductibil. 

"Logica angrenajului economic şi politic al Tratatului este aceea a unui federalism mascat, 
fundamental antidemocratic, fals liberal, puternic tehnocratic. Europa care ni se propune nu este 
nici liberă, nici dreaptă, nici eficace“ 71! 

Tratatul, prin aplicarea nerațională a principiului subsidiarităţii, ar duce la 
dezintegrarea statelor naţionale, deşi "noi am ales, totuşi, descentralizarea, nu 
dezintegrarea".?!? Prin acest proiect administrativ şi tehnocratic, ce ignoră "economiile reale" 
şi se sprijină exclusiv pe mecanismele monetariste şi formale de integrare, "federaliştii" 
urmăresc, de fapt, "să scoată din joc statele naţionale" 215 Nu se ştie, deocamdată, cine va 
dicta în organismele comunităţii, deşi există deja temeri că vor apărea noi tipuri de hegemonie, 
ca cele exercitate de Germania, care devine pe zi ce trece pivotul Europei după destrămarea 
Estului. 

structură federalistă ce va anula suveranitatea statelor naționale. Autorul apreciază că raporturile dintre regiuni se 
vor tensiona, pe motive economice, şi nu vor mai putea fi gestionate de instituțiile destrămate ale statelor 
naționale. Regiunile, eliberate de sub administraţia statului naţional, se vor contrapune violent între ele, precum şi 

“idea pp. 46-47. "Se vor înlocui cele câteva frontiere naţionale cu o multitudine de frontiere locale 
invizibile, dar foarte reale; se vor crea mici provincii acolo unde existau state mari, provincii în care trăiesc 
comunități crispate asupra egoismelor locale; regiunile bogate vor deveni şi mai bogate, iar cele sărace vor 
deveni şi mai sărace. Vom asista astfel la marea întoarcere a feudalității, fapt care a început deja să se manifeste 
pe scară largă". 

Este semnificativ că Tratatul de la Maastricht a fost semnat iniţial în decembrie 1991, 
exact când se consemna destrămarea URSS. Între timp, Rusia îşi reafirmă statutul de mare 
putere, iar UE a avansat considerabil în procesul de integrare economică şi monetară. 
Contextul s-a schimbat foarte mult în ultimii ani, perspectivele s-au particularizat, iar politicile 
statelor membre se re-naţionalizează sub presiunea intereselor economice şi a reacțiilor 
sociale. Între timp, lumea s-a obişnuit cu ideea unei Europe cu "geometrie variabilă”, o 
Europă cu "mai multe viteze”, cu un "nucleu dur”, format din blocul germanic, şi mai multe 
cercuri concentrice. 

Cei mai mulți critici ai Tratatului de la Maastricht sunt, de asemenea, adepți ai 
integrării europene, dar nu după modelul federalist (readus în discuţie recent), ci după cel al 
cooperării dintre state şi naţiuni, cu păstrarea suveranităţii şi a identităţii lor. Această viziune 
şi-a găsit un sprijin consistent în poziția celor care susțin că identitățile culturale rezistă la 
presiunile unificării politice şi economice, drept pentru care, spun istoricii şi analiştii lucizi, 
tocmai de aceea aspectul cultural al integrării este ignorat şi acoperit în discursuri 
conjuncturale. Între timp, Tratatele de la Amsterdam (1997), cel de la Nisa (2000) şi mai 
recent dezbaterile (din perioada 2002-2004) asupra proiectului de Constituţie a Europei au 
adus unele clarificări în privinţa viitoarei arhitecturi instituționale a UE şi a raportului dintre 
statele membre şi competențele pe care le vor avea instituțiile integrative. Tratatul de la 
Lisabona, adoptat recent, este noul cadru constituţional a UE. 

Proiectul european are o miză geopolitică evidentă. În perioada interbelică, Valery 
aprecia că "Europa cântăreşte încă mult mai greu decât restul globului", dar el era conştient 
că avantajele comparative tradiționale ale Europei sunt pe cale de dispariție, observând că 
"inegalitatea atât de mult păstrată în beneficiul Europei trebuia, prin propriile ei efecte, să se 
schimbe progresiv în inegalitate de sens contrar”."5 În această perspectivă geopolitică se 
pune azi problema reunificării spirituale şi politico-economice a Europei, pentru a putea 
rezista în competiţia dezvoltării, declanşată de noile forțe ale civilizației. 

Problema integrării europene nu este însă a trecutului, ci a prezentului şi a viitorului. 
Întrebarea este în ce măsură integrarea va afecta culturile naţionale atât de individualizate ale 
Europei, mai ales cele din sfera occidentală. Există mai multe răspunsuri globale, în funcție 
de modelul de integrare avut în vedere. Europa a ajuns la performanţele cunoscute prin 
mijlocirea culturilor ei naționale, prin bogăţia şi diversitatea experienţelor ei spirituale. 

Provocarea majoră la care va trebui să facă față UE va fi, în viziunea lui Jean Marie- 
Domenach, tensiunea dintre “Europa economică” şi “Europa culturală” 7" Prima poate avea 
succes în competiţia globalizării — şi aceasta este miza ei geopolitică -, dar a doua se va 
revendica mereu de la logica identităţii şi a diferențierii. Deficiența majoră a proiectului 
elaborat de euro-tehnocrații integrării este că au propus ca bază a integrării Europa 


o garanţie a dezvoltării, pentru că moneda unică va scoate la iveală tocmai discrepanțele de potenţial economic şi 
va relansa concurenţa în condiții de inegalitate între ţări şi economii. Autorul ironizează utopia unui spațiu 
economic uniform, afirmând că vom ajunge să "punem mici ochelari de soare pe roşiile catalane, întrucât ar fi 
nedrept ca acestea, ajutate de un soare arzător, să se coacă mai repede decât cele olandeze! Să nu râdem; nu 
suntem prea departe de asemenea situaţii" (p. 57). 

economică, nu Europa culturală, pe care au ignorat-o cu superioritate. Astfel, Europa 
comunitară pare a fi obsedată doar de unificarea ei pe temeiul bunurilor şi al valorilor 
instrumentale, utilitare, deci civilizaţionale, ignorând cu superioritate planul cultural, în care 
relaţia identitate/integrare dobândeşte o altă relevanță şi semnificaţie. Jean Marie-Domenach 
susține că nu putem vorbi de o cultură europeană, ci de culturi ale Europei!" în care se 
conjugă elementele comune cu cele diferențiale ale fiecărei culturi. Putem vorbi, însă, de o 
civilizație europeană, ceea ce este altceva, dacă păstrăm distincțiile clasice. Dar, după 
Huntington, şi sub raport civilizațional Europa ar fi fracturată între zona creştinismului 
occidental (catolic şi protestant) şi a celui răsăritean (ortodox). 

Principala sfidare la adresa UE va veni, aşadar, din partea identităţilor culturale, spune 
acelaşi Domenach. Apropiind în mod forțat națiunile, proiectul Europei unite riscă să provoace 
o reacție de respingere reciprocă între entitățile ei. "Proximitatea naşte totdeauna reflexe de 
diferenţiere, de iritare şi ostilitate" 5 iar acest mecanism psihologic s-ar putea traduce mâine 
într-unul sociologic, cultural şi politic, accentuând tendinţele centrifuge şi pasiunea pentru 
diferenţiere națională. Nimeni nu poate răspunde deocamdată în mod univoc şi tranşant la 
interogaţiile ce privesc modul în care se va articula funcțional şi practic un spațiu economic şi 
monetar unificat cu diferențele de mentalitate şi de cultură ce alimentează identitățile 
naționale. Poate avea viabilitate o Europă integrată la etajele economic, monetar şi (eventual) 
politic, dar diferențiată interior de structuri culturale naționale? Pot supraviețui diferenţele 
culturale sub cupola unificării economice, monetare, financiare şi politice? 

Sunt întrebări pe care le va dezlega istoria, nu teoria istoriei. Întrebările sunt fireşti 
întrucât în planul cultural intră în joc bariere lingvistice, psihologice, mentale, religioase, 
întreaga fundație spirituală a naţiunilor europene, acumulată în decursul a zece secole de 
evoluţie diferențiată şi specifică. În proiectul de Constituţie a UE afirmă că unitatea Europei se 
va baza pe “valori comune”, dar şi pe “respectarea diversității culturilor şi a tradițiilor 
popoarelor europene”. Este formula “unității în diversitate”, formulă care a fost adoptată, la 4 
mai 2000, ca deviză pentru Europa. 

Pentru a nu fi o simplă adiţionare de state şi economii, Uniunea Europeană trebuie să 
treacă pragul de la cantitativ la calitativ, să-şi organizeze diversităţile culturale în unități 
viabile. Este problema cea mai grea. Aşa cum a trecut şi altă dată peste situaţii critice, 
proiectul unificării europene va depăşi, cu certitudine, şi impasurile actuale, întrucât miza 
geopolitică a UE angajează destinul acestor popoare în arhitectura lumii de azi. 

"Dacă ar fi să reîncep, aş începe cu cultura"? ar fi mărturisit Jean Monnet, 
inițiatorul CEE. Este posibil ca în viitorul imediat discuţiile despre Europa unită să se strămute 
din plan politic şi economic în plan cultural. Avem astăzi o Europă divizată încă de dezvoltări 
economice inegale şi de atâtea alte realități diferențiatoare. Cum se vor armoniza identitățile 
plurale în Europa integrată de mâine? Nimeni nu are un răspuns pregătit dinainte. Dar istoria 
nu este doar repetiție, ci şi invenţie. Uniunea Europeană nu va anula principala bogăție a 
Europei: diversitatea ei culturală. E diversitatea umană, care face posibilă creația şi istoria. 

Resurecţia identităţilor în lumea globalizării 


Omenirea străbate o perioadă ce se caracterizează prin două fenomene complementare, 
care se manifestă simultan şi cu o forţă comparabilă: procesul de integrare şi cel de 
reafirmare a  identităţilor etnice şi naţionale. Sunt două procese concomitente şi 
complementare, pe care societățile contemporane sunt chemate să le armonizeze şi să le 
articuleze în forme nonconflictuale. Problema integrării europene se intersectează de fapt cu 
problema globalizării. Integrarea în spaţiul european este o etapă a integrării în circuitul 
globalizării. Totuşi, putem opera cu o distincție mai clară între globalizare şi integrare. 
Integrarea se referă la relațiile dintre societăţile plasate într-un mediul regional sau continental 
determinat - cazul Uniunii Europene, al Asiei de sud-est sau al acordurilor comerciale dintre 
SUA, Canada şi Mexic -, pe când globalizarea este un concept ce se referă la interacțiunile 
multiple dintre societăţi şi economii aparținând unor zone de civilizație diferite. 

Aşa cum am arătat, globalizarea şi integrarea sunt vectori fundamentali ai istoriei din 
secolul pe care-l încheiem, dar şi proiecte ale civilizației occidentale de reorganizare a lumii, 
fenomene care însoțesc expansiunea planetară a acestui tip de civilizație. Unul dintre 
paradoxurile modernitaţii constă şi în faptul că “globalizând” lumea, sub semnul civilizației de 
tip occidental, a dezlanţuit cele mai puternice tendințe şi forțe identitare în spaţiile 
nonocidentale, aşa cum arată Huntington. Construind o piață unică a bunurilor şi a 
informațiilor, globalizarea postmodernă a revitalizat într-un mod surprinzător forțele aparent 
adormite ale identității. Astfel că teza după care febra identităţilor este un produs al 
globalizării, respinsă inițial, este acceptată azi în mediile occidentale cu aerul unui enunț 
banal. 

Globalizarea economiilor, a pieţelor, a comerțului şi a informaţiei, sub acţiunea noilor 
mijloace de comunicare, duce la o transformare de substanţă a civilizației. Acest fenomen atât 
de relevant îi face pe teoreticieni să caracterizeze epoca actuală doar din perspectiva 
globalizării, diminuând adesea semnificația fenomenului complementar. Astfel, renaşterea 
identităților este privită ca un fenomen straniu, ca o deviere sau o ciudăţenie, care “iese din 
cadru”. lese din cadru întrucât contrazice paradigmele prin care a fost interpretat procesul 
istoric actual, mai ales după prăbuşirea comunismului. Este o interpretare care vine din ceea ce 
am numit paradigma disjunctivă. 

Globalizarea a fost considerată ca un fenomen ce va dizolva decupajele politice 
naționale ori va diminua referințele la aceste cadre naţionale, atât sub raport economic, cât şi 
cultural. Surpriza a fost însă reapariția tensiunilor naționale, a conflictelor identitare şi chiar o 
“renaționalizare” a societăților dezvoltate. Deşi interpretările diferă, azi toată lumea este de 
acord că transformarea sistemului internaţional şi procesele de globalizare au dus la un 
puternic curent de revitalizare a diferenţelor, la o nouă percepţie a identităților, astfel încât 
pentru unii teoreticieni tocmai tendinţa opusă globalizării pare a fi trăsătura definitorie a 
epocii: “Sfirşitul secolului al XX-lea este marcat de revenirea națiunii şi a naţionalismului” 2% 
De fapt, globalizarea redeschide problema identităților. Interdependenţa economică generează 


0 : i $ 
Jacques Rupnik, Le reveil des nationalismes, în vol. Le dechirement des nations, (sous la direction de 
Jacques Rupnik) Paris, Seuil, 1995, p. 9. 

o reacție de fragmentare. Globalizarea şi identitatea, ca aspecte complementare, vor 
reprezenta probabil termenii unei sinteze a viitorului. 

Revenirea atât de frontală a ideii naționale a pus gândirea contemporană în fața unei 
provocări de anvergură. După ce o serie de interpretări consacrate ne-au făcut să credem că 
lumea dezvoltată se de-naționalizează şi că acesta ar fi sensul major al istoriei, iată că asistăm 
la un interes sporit al societăților pentru identitățile lor naționale, la o redimensionare a 
factorului etnic, mergând până la poziții fundamentaliste şi agresiv xenofobe, declanşând 
uraganul unor confruntări interetnice de o violență nebănuită, în cele mai diverse puncte ale 
globului. Paradoxul este că globalizarea şi afirmarea postmodernității anunţă întoarcerea a 
ceea ce Dominique Wolton numea “«banda celor patru»: națiunea, istoria, religia, 
identitatea”?! Aceste patru teme — ce au numeroase legături între ele - au fost redescoperite şi 
domină azi spațiul teoriilor politice şi sociale. 


Cadrele naţionale şi imperativele integrării 


Globalizarea pune în cauză şi una dintre structurile durabile ale modernităţii, anume 
statul naţional, cu atributele sale esenţiale, anume suveranitatea, identitatea politică şi 
culturală. Întrebarea referitoare la ce se va întâmpla cu statul-naţiune este vitală. În epoca 
globalizării şi a interdependenţelor multiple, articulația dintre factorii interni şi cei externi ai 
dezvoltării nu mai seamănă cu formula ei clasică. În primul rând este greu de a mai opera cu 
această distincție consacrată atâta vreme cât factorii economici interni sunt modelaţi de 
oscilațiile pieţei internaţionale şi de fluxurile transnaţionale de tehnologie şi capital, iar piaţa 
globală este condiţionată de interacțiunea schimbătoare a unui număr enorm de economii 
naționale, interconectate ca niciodată înainte. Factorii interni au acum în compoziţia lor, pe 
lângă date care ţin de resurse materiale şi umane ale unei societăţi, şi elemente ale pieţei 
regionale şi continentale, oportunități născute din interacţiunile conjuncturale, din trendul 
economiei mondiale. Societăţile şi economiile interiorizează acum mediul lor extern de 
existență, îl traduc în factori ai organismului național. 

Economia globală depăşeşte cadrele naţionale şi operează în spațiile schimbului 
mondial. După cum a spus Daniel Bell, şi de atunci au repetat întruna teoreticieni, statele- 
națiuni au devenit prea mici pentru problemele mari şi prea mari pentru problemele mici. Dar, 
contrar profețiilor marxiste de ieri sau celor ultraliberaliste de azi, globalizarea nu a dus la 
abandonarea politicilor naţionaliste, nici chiar şi în domeniul economic. Unii analişti arată că, 
în mod paradoxal, pe câtă vreme logica economică duce spre globalizare, interdependenţă şi 
integrare regională, logica politică şi cea culturală este orientată spre diferenţiere şi chiar 
spre fragmentare. Deşi statul naţional este acuzat de inadecvare, faptele arată că marile 
ansambluri multinaționale sunt mult mai “bolnave” decât statul-naţiune.2*? 

Aşadar, întrebările cheie sunt acum dacă națiunea, statul-naţiune şi identitățile pe care 
el s-a bazat vor supravieţui sau vor fi transformate de valul globalizărilor. Dacă logica 

Apud, Jacques Rupnik, studiul cit. p. 14. 


Este ciudat că teoreticienii vorbesc doar de criza statului-națiune când tocmai statele federale sunt locul celor 
mai puternice crize şi conflicte (Rusia, fosta Iugoslavie, Marea Britanie/Irlanda, Canada, Belgia, Liban, 
Israel/Palestina, Turcia/kurzi, India/Pakistan etc). 


149 


integrării va învinge logica diferențierii şi a identității. Dacă lumea în care intrăm va fi 
organizată tot pe structura de rezistenţă a statelor-naţiuni sau va inventa alte structuri politice 
şi sociale. Răspunsurile depind de interpretările date acestor procese istorice, de codul de 
lectură care se aplică realităților atât de contradictorii ale lumii de azi. 

De exemplu, politologul Maurice Duverger afirmă că națiunile europene, culturile şi 
cadrele lor politice, statele-naţiuni, fiind "înrădăcinate în istorie şi în spirite", "sunt un 
element de neclintit, care ar împiedica orice uniune europeană, dacă cineva ar pretinde că le 
distruge prin aceasta". Acesta este un punct de vedere ce devine predominant în mediile 
europene şi în disputa de peste o jumătate de secol ce are loc între "federalişti şi naționaliști". 
Culturile îşi vor păstra identitatea lor națională, vor coopera, dar nu vor deveni indistincte şi 
uniforme. Un argument pentru acestă poziţie vine din faptul că, deşi UE are deja o istorie de o 
jumătate de secol, diferenţele atât de pregnante dintre culturile germană, franceză, engleză, 
italiană şi spaniolă, de exemplu, sunt şi azi la fel de reale şi active ca şi acum o sută de ani, în 
pofida interferenţelor dintre ele şi a faptului că receptorii "Euroviziunii" consumă acelaşi 
meniu cultural. Pentru unii analişti, mass-media omogenizează stratul superficial al culturilor, 
stratul culturii de consum, de divertisment, al culturii de discotecă, pe când nucleul generativ 
al culturii autentice, al culturii de performanță, rămâne pe mai departe specific şi ancorat în 
matricea identităţii psihologice a națiunilor ce compun Europa unitară şi diversă în acelaşi 
timp. 

Alți teoreticieni, care au dobândit o mare influență în ultimele două decenii, 
relativizează ideea de naţiune şi de stat național, considerându-le “produsul unor conjuncturi 
istorice particulare, inevitabil locale şi regionale”. Este drept că statele-naţiuni s-au 
constituit şi s-au afirmat în epoca modernă, pe ruina imperiilor medievale şi a diverselor forme 
politice premoderne. Însă, cu excepţia Statelor Unite ale Americii, statele-naţiuni europene s- 
au cristalizat pe suportul unor forme anterioare de organizare politică, pe “soclul” unor 
comunități istorice, ce aveau particularități etnice, culturale, lingvistice, sociale şi politice, 
formate în perioada premodernă. Sub fascinația proceselor de globalizare, unii teoreticieni, 
grăbiţi să consemneze decesul națiunilor, le consideră fie comunităţi istorice tranzitorii, legate 
de fenomenul industrializării (A.Toffler, E.Gellner), fie creaţii ale “naționalismului” ca 
program politic, având drept mecanism “inventarea tradiţiilor”, precum aprerciază istoricul 
englez Eric J.Hobsbawm (care nu a reuşit să se elibereze nici în ultimele sale scrieri de 
pozițiile marxiste eronate asupra naţiunii), fie “comunități imaginate”, prin intermediul unui 
imens aparat simbolic şi propagandistic, precum susține Benedict Anderson, care le numeşte 

Maurice Duverger, Europa de la Atlantic la Delta Dunării, Bucureşti, Editura Omegapres, 1991, p. 97. 


eR Eric J. Hobsbawm, Națiuni şi naționalism, din 1780 până în prezent, Chişinău, Editura Arc, 1997, p. 7. Este 
incredibil câtă energie speculativă este mobilizată pentru a nega o realitate evidentă, anume că lumea modernă şi 
cea actuală sunt construite pe structurile politice ale statelor naţionale, aflate firesc în conexiuni şi în raporturi de 
interdependență. Până de curând, naţiunile erau recunoscute ca fiind structurile “tari” şi esenţiale ale modernitații, 
dar apologeții globalizării nu le mai rezervau nici un rol în viitor. În ultmele două decenii, însă, încercarea de a le 
delegitima a devenit atât de puternică încât până şi trecutul lor “modern” este reconstruit mitografic şi 
reconfigurat astfel încât națiunea să nu mai aibă nici măcar legitimitatea istorică de care se bucura înainte. 

“artefacte culturale de un anumit tip”. 2% Dacă naţiunile sunt forme de comunitate culturală şi 
politică “inventate” de modernitate, forme ce nu au alt temei decât fenomenul de 
remitologizare culturală a trecutului, de “inventare a tradiţiilor”, atunci rezultă că ele nu au un 
temei existențial şi istoric, fiind creaţii artificiale ale “naționalismului” ca program politic şi 
idologic. În lumina acestor teorii, naţiunile apar ca “artefacte” şi imaginii construite 
propagandistic, lipsite de suporturi antropologice, etnice şi culturale, astfel că, în epoca 
postindustrială şi postmodernă, ele nu şi-ar mai afla un temei de existență în morfologia şi 
funcţionarea noilor societăţi. În consecinţă, în lumea postindustrială şi globalizată, structurile 
naţionale ar urma să fie depășite.” 

Este adevărat că fiecare naţiune este şi o “comunitate imaginată”, întrucât îşi 
construieşte o imagine despre sine, un edificiu simbolic ca mijloc de promovare şi de protecție 
a identităţii sale. Acest mecanism este fundamental pentru integrarea societăților moderne. El 
operează cu mituri, simboluri, imagini şi cu mesaje ce au puternice rezonanţe afective în viața 
comunităților naţionale. Dar tocmai “națiunile mari” au instituit această strategie politică şi 
imagologică, vitală, de altfel, pentru a consolida unitatea națională a societăților moderne, 
strategie ce a fost preluată apoi imitativ de “naţiunile mici” şi periferice, naţiuni ce au ajuns să 
fie acuzate de practici “naționaliste” în conextul globalizării, context favorabil statelor 
dezvoltate. 

Această direcție de interpretare vizează respingerea concepțiilor care leagă natiunea de 
rădăcinile ei etnice, de suporturile sale istorice, culturale, lingvistice etc., utilizând drept 
argumente situația imigranților (care îşi “aleg” o identitate adoptivă) sau a minorităților care 
sunt oprimate în cadrul statelor naționale. Nu numai că naţiunilor nu li se recunoaşte nici un 
rol în viitor, dar acum li se contestă şi trecutul, fiind declarate “invenţii” ideologice sau 
“construcții” artificiale, accidente istorice nefericite. Planul Wilson de a destrăma imperiul 
Austro-Ungar şi de a reconstrui Europa pe principiul naţiunilor şi al statelor naţionale este 
apreciat de Hobsbawm ca “un proiect pe cât de periculos pe atât de impracticabil””” proiect 
care ar fi răspunzător de conflictele şi de genocidul ce au urmat. O altă strategie a acestei 
viziuni rezidă în a lega “congenital” națiunea şi statul naţional de “naționalism”, înţeles în 
sens negativ, transferând astfel asupra naţiunii atribute care nu-i aparțin în chip necesar 

= Ibidem, p. 62. Într-o atare viziune, nu regimurile totalitare şi imperialiste din URSS şi din Germania ar fi la 
originea conflagrației mondiale, ci ordinea naţională pe care s-a construit Europa după primul război mondial. 
Pentru a decripta sensul acestor teorii şi a releva “interesele de cunoaştere” care le orientează, după expresia 
consacrată a lui Habermas, este suficient să constatăm că ele nu contestă deloc “naționalismul” atât de eficient al 
marilor puteri, ca şi când dominaţia acestora ar fi subînţeleasă şi acceptată, ca fapt obiectiv şi indiscutabil. Trăim 
în mediul marilor naţionalisme, pe care nu le mai percepem ca atare, după cum nimeni nu simte greutatea 
atmosferei sau mişcarea Pământului în jurul Soarelui, aşa cum spunea Blaga despre faptul că trăim, în mod 
inconştient, sub auspiciile unui stil. Micile naţionalisme “ies din cadru”, cum am spus. În fond, ce ne spun aceste 
teorii? Anume că popoarele din periferie au produs “naționalismul” ca proiect mitizant şi generator de conflicte, 
că şi-au “inventat” retrospectiv tradiția şi baza de revendicare a statului național, în loc să se resemneze cu rolul 
de provincii obediente şi subordonate fața de imperiile “democratice” ale metropolei. 

(intoleranță, xenofobie, şovinism, discriminarea minoritaţilor etnice, respingerea străinilor 
etc). 


Forţele economice şi culturale ale globalizării 


Percepția asupra ideii naţionale şi interpretările teoretice ale raportului dintre 
identitate/integrare s-au schimbat în ultimul timp chiar în interiorul "marii pieţe" occidentale. 
Cercetând literatura dedicată acestei teme putem observa o deplasare de accent în ultimii anii. 
Astfel, teoreticienii de referință nu mai vorbesc de “dispariția” statului-naţiune în cazul 
integrării europene, nici în perspectiva globalizării, ci analizează transformările pe care le 
suferă statul naţional odată cu emergența noului tip de economie. Formula statului-naţiune, 
care a asigurat în ultimii patru sute de ani performanţele Europei şi s-a generalizat la scară 
mondială, va suferi modificări funcționale şi de structură, dar e greu de prevăzut că va fi 
depăşită de forțele economiei “suprasimbolice”, după expresia lui Toffler, economie ce are 
drept resursă fundamentală cunoaşterea şi procesarea informaţiilor, o economie globalizată 
sub aspectul comerţului şi a circulaţiei informaţiei. 

Elementul definitoriu al acestui “nou tip de economie” constă, după Robert Reich, în 
faptul că astăzi întreprinderile de succes se “desprind” de cadrul național şi se integrează 
în/sau îşi dezvoltă “reţele globale”. Un segment tot mai important al economiilor naţionale se 
bazează acum nu pe volum, ci pe “valoarea superioară”, nu pe o organizare piramidală, ci pe 
una elastică, nu pe resurse tangibile, ci pe cele “intangibile”, pe capacități “de a identifica şi 
rezolva problemele”, de a propune strategii de marketing şi relații publice. Această economie 
diferă față de cea “clasică”, dar şi faţă de cea de acum câteva decenii, în care firmele 
“multinaționale” aveau o naționalitate clar definită, cu toate ramificaţiile lor secundare. A 
apărut o nouă unitate economică, cu adevărat globală, în care “colaborarea” s-a extins la scară 
planetară şi se face prin intermediul semnalelor electronice, datorită telecomunicaţiilor, în care 
capitalul migrează spre zonele cele mai favorabile pentru profit, fără să întâmpine obstacole 
tradiționale. 

“Firele reţelelor globale sunt calculatoarele, faxurile, sateliții, monitoarele de mare rezoluţie şi 
modem-urile - toate acestea făcând legătura între proiectanți, ingineri, părți contractante, 


concesionari şi intermediari din lumea întreagă”. 


În economia globalizată, ne spune Robert Reich, “economiile naționale devin regiuni 
ale economiei globale”. Autorul aduce în discuţie noua stratificare socială produsă de 
globalizare în interiorul unei societăți naționale. Astfel, Reich identifică în societatea 
americană trei categorii profesionale ale viitorului, care au atitudini diferite faţă de 
globalizare. 

e Sunt mai întâi “cei angajați în serviciile de rutină în producție”, în producţiile clasice şi în 
cele noi, cum ar fi “armatele de informaticieni” care fac o muncă repetitivă şi de 
prelucrare a informaţiei, aşa cum altădată făceau o muncă monotonă la liniile de asamblare 
(sau cei din industriile extractive, primare). 

e Al doilea nivel este cel al “prestărilor de servicii publice”, de la chelner la birocraţii din 
administraţie. 


e Al treilea nivel este ocupat de “serviciile de analiză conceptuală”, care presupune 
activități complexe de identificare şi rezolvare de probleme şi de alegere a strategiilor. 

Ultima categorie de activități este specifică economiei globale, în care se 
comercializează şi se vând “combinaţii de simboluri”, date, cuvinte, imagini, reprezentări, 
informații. Este o categorie în care intră cei care organizează şi asigură transferul 
informațiilor, managerii, bancherii, inginerii şi experții de tot felul, avocaţii şi consilierii, 
directorii în strategiile de marketing şi de publicitate, cei din sistemul mediatic şi din industria 
divertismentului. 

Ce au în comun aceşti “operatori” care reprezintă circa 20 la sută în cazul SUA? lată 
răspunsul: “Analiştii conceptuali rezolvă, identifică şi selectează problemele manipulând 
simboluri”. Este categoria pe care Toffler o numea “cognitariar”. Acest cognitariat nu mai 
are “patrie”, el s-a dezlegat de solidarităţile naționale şi locale. El este agentul globalizării. 
Din schema socială a lui Reich dispare intelectualul, “intelighenția”, aşa cum era definită în 
mod tradiţional. Dispare intelectualul care era angajat într-o creație specifică, legată de limbă, 
de tradiţii, de un complex de sensibilitate locală, de un context spiritual anumit. Oricum, acest 
tip de intelectual creator, deşi nu mai are vizibilitatea şi prestigiul de care se bucura în epoca 
modernităţii, va supravieţui ca o instanţă critică şi lucidă, dar audiența lui socială pare mult 
mai restrânsă astăzi. 

Fenomenul pe care-l sesizează Reich constă în fractura socială pe care o provoacă 
globalizarea în interiorul fiecărei societăți naţionale. Întreprinderile care intră în “reţelele 
globale” şi cei care lucrează în aceste sectoare şi câştigă de pe urma globalizării (personal care 
reprezintă aproximativ 1/5 din totalul populației SUA) se eliberează de economiile lor 
naționale şi de legătura tradițională a “loialității naţionale”, detaşându-se de restul cetăţenilor, 
care vor fi abandonaţi în condiţii de viaţă tot mai precare. 

Nu mai există o “corabie națională”, pentru toți americani, ci “bărci diferite” şi de 
dimensiuni mai reduse." Contrar devizei marxiste, după care “proletarii nu au patrie”, astăzi 
tocmai cei care ocupă funcția tradițională a proletariatului, adică muncitorii din industriile 
tradiționale sau din cele noi, “armatele de informaticieni”, la care se adaugă cei din serviciile 
publice, se văd sacrificați de forțele globalizării şi sunt sprijinitorii “naționalismului 
economic”. La un capăt al lanţului economic se află şi o categorie de producătorii şi 
funcționari, care sunt constrânşi în ceea ce fac de condiţiile “locale”, chiar dacă produsele lor 
intră în reţele globale şi se distribuie în toată lumea. Ei sunt, alături de fermieri şi de cei din 
serviciile publice, “sedentari”, într-un sens nou, desigur. Numai “negustorii nu au patrie”, 
după cum afirma Thomas Jefferson, pentru că legătura lor cu locul de unde îşi trag profitul 
este mai puternică decât aceea cu locul de unde provin. Or, ne asigură Reich, economia 
globalizată este, până la urmă, o expansiune mondială a negustorilor, a “intermediarilor”, a 
celor care asigură comunicarea generalizată azi dintre entitățile economice, a celor care au 

reuşit să impună “liberalizarea schimburilor” şi să câştige din circulaţia “liberă” a bunurilor, a 
serviciilor, a capitalului şi a persoanelor. 

Sentimentele patriotice, cu forţă de orientare în plan economic pentru corporațiile 
tradiționale, cedează acum în faţa imperativului strict economic al maximizării profitului: 
“Acum, capitalismul american este organizuat fără sovăială în funcţie de profituri şi nu de 
sentimente patriotice”! Întrucât corporaţiile se desprind de contextul lor naţional, şi luptă cu 
alte companii globale, “liniile de luptă nu se mai confundă cu graniţele naționale”.*? Dar 
efectele sociale se răsfrâng şi în planul raporturilor dintre state, ne asigură Reich. Aşa cum 
globalizarea dizolvă solidaritatea națională, producând o fractură socială în interiorul 
națiunilor - între grupurile care câştigă din globalizare şi cele care pierd -, la fel provoacă şi 
fracturi sociale în plan global, între state cu şanse diferite pe această piaţă globalizată. 
“Şovinismul” social — generat de desprinderea grupurilor favorizate de cele defavorizate - va 
înlocui şovinismul de tip național, atât în interiorul națunilor, cât şi în relaţia dintre ele. 

Analiza lucidă şi extrem de bine documentată a lui Reich (fost ministru al muncii în 
administraţia americană) deschide o serie de întrebări grave. Dacă apartenenţa națională a unei 
întreprinderi îşi pierde importanţa, nu îşi pierde importanţa întrebarea “unde se duc profiturile” 
şi nici ideea de “interes economic naţional”, spune autorul. Să nu ne facem iluzii. Economia 
globalizată este construită încă tot pe structurile polare centru/periferie. Controlul asupra 
resurselor, asupra circulaţiei capitalului şi a profiturilor revine statelor din centrul sistemului 
mondial, iar pierderile se contabilizează în seama statelor defavorizate. Statele dezvoltate sunt 
singurele care pot practica un naționalism eficient în plan economic, în economia globală. Nu 
e nici un paradox că în acelaşi timp discursul lor teoretic, politic, ideologic şi mediatic 
condamnă, în numele liberalizării comerțului, “naționalismul economic”, pe care îl atribuie 
statelor slab dezvoltate, care nu mai au mijloace efective de a-şi “proteja” interesele naționale 
în planul real al economiei, mulțumindu-se, în consecință, cu un naționalism retoric, 
sentimental, total ineficient. 

Sociologul Zygmunt Bauman, autor al unor analize percutante asupra globalizării şi a 
societăților postindustriale şi postmoderne, apreciază că societățile occidentale au trecut din 
faza “modernităţii solide” în faza “modernității târzii”, pe care el o numeşte “modernitatea 
lichidă”. În acestă epocă a unei societăți “lichefiate şi descentralizate”, gândirea politică s-a 
orientat în bună măsură spre tema obsedantă a libertăţii individuale, studiind condiţiile şi 
garanţiile acesteia, modurile în care puterea poate fi limitată, nu construită. În acest fel s-a 
ajuns, ca urmare a unor procese reale de destructurare a vechilor ţesuturi sociale, ca individul 
să fie privit simultan în ipostaza de scenarist, regizor şi “actor” al vieţii sale, în opoziţie cu 
insituțiile spațiului public, care presupun implicit supunerea la anumite reguli şi organizări 
supraindividuale, ce ar putea fi resimţite ca fiind şi forme de constrângere. 

Noile elite economice, beneficiind revoluţia tehnologică şi a informaticii, se detaşează 
de mediile locale, naţionale. Agenţi ai noii puterii economice, ai economiei “suprasimbolice”, 
se globalizează şi se “deteritorializează”, impunând un nou tip de hegemonie. Nici problemele 

globale nu sunt asumate decât declarativ de noua elită, interersată de productivitate şi de 
maximizarea profiturilor, astfel că dezechilibrele ecologice au devenit un risc major pentru 
existența umană. Numai reabilitarea politicului, în acord cu o nouă conştiinţă etică şi cu 
sentimentul răspunderii pentru destinul comunităților şi al umanității ar putea să inverseze 
actuala tendință şi să determine un program de protejare a naturii şi a varietății vieţii, 
imperativ la care forțele pieţei sunt surde. 

Societăţile moderne, în perioada lor de afirmare, au “topit” structurile solide ale epocii 
medievale, iar acum societățile postmoderne “topesc” şi dezintegrează structurile modernităţii 
clasice. Aceste societăți se caracterizează acum prin “dezintegrarea rețelei sociale, 
dezmembrarea agenţiilor eficace de acţiune colectivă” (în primul rând a statului), prin 
fluidizarea familiei, a partidelor, a educaţiei, a claselor, a legăturilor sociale, desprinderea 
indivizilor de dependenţele lor sociale, de sol, de tradiție, de tot ceea ce era considerat înainte 
ca fiind supraindividual, eliberarea îndividului de orice cătuşe, dependențe, loialităţi, şi lăsarea 
lui singur, pentru a-şi administra viața prin opțiuni de care este singur repsonsabil. Astfel, 
asistăm la “întoarcerea nomadismului, împotriva principiului teritorialității şi stabilizării”,2** 
la demisia statului de la răspunderea sa tradițională de a gestiona sfera publică, la privatizarea 
drepturilor şi la abandonarea responsabilităţii publice. 

În aceste condiţii, noile forme de exercitate a puterii constau în faptul că deţinătorii 
puterii politice, economice sau mediatice s-au eliberat de “angajamentele reciproce”, cum au 
fost cele dintre guvernanţi şi guvernaţi, dintre capital şi muncă, astfel că "în stadiul fluid al 
modernităţii, majoritatea aşezată este condusă de elita nomadă şi extrateritorială”. Pe de altă 
parte, indivizii din era modernităţii lichide au tendința de a se retrage din spaţiul public 
(“ieşirea din politică şi retragerea în spatele zidurilor puternice ale particularului”) şi de a se 
baricada în sfera intereselor private, fapt care ar exprima dorinţa lor expresă de a scăpa de 
povara responsabilităţii individuale, “lăsând «marea societate» în voia propriei sorţi” 255 
Elitele politice şi economice “navighează” liber în spațiul fluid al globalizării, iar indivizii 
obişnuiţi se retrag din spațiul public în cel privat. 

În consecință, o temă centrală a devenit acum constrastul dintre sfera publică şi cea 
privată, dintre spațiul public ce presupune “asumarea responsabilităţii” şi spațiul de refugiu, 
cel privat, în care indivizii se retrag şi abandonează “marea societate”, construcția mediului 
social transindividual, în care nu se mai regăsesc. Retragerea din spaţiul public reprezintă 
astăzi o “fugă de responsabilitate, tot aşa cum abaterea şi revolta erau (altădată) o fugă de 
supunere. Tânjirea după un adăpost primordial a ajuns să înlocuiască în zilele noastre revolta, 
care a încetat să mai fie astăzi o opţiune rezonabilă”, întrucât, constată Bauman, citându-l pe 
Pierre Rosanvallon, “nu mai există «o autoritate de comandă care să poată fi dărâmată şi 
înlocuită»”.23 Puterea nu mai este concentrată într-o instituție, într-o clădire sau într-un 
simbol central, ca în modernitatea solidă. Puterea s-a disipat, s-a lichefiat, s-a atmosferizat 
odată cu globalizarea, astfel că “noile elite nomade”, cele care controlează fluxurile capitalului 

şi îşi conduc afacerile prin Internet sau telefoane mobile, s-au deteritorializat, s-au eliberat şi 
ele de angajamente şi loialităţi locale. 

Drept urmare, şi agenda gândirii politice s-a schimbat. În perioada de construcţie a 
modernităţii sau în perioada în care societatea modernă se afla încă în “faza ei solidă şi 
administrată”, gândirea politică era dominată de analiza modului de constituire a autorităţii 
publice, de cercetarea procedurilor democratice prin care se pot concilia interesele sociale 
diverse, asigurând concomitent ordinea socială şi libertatea indivizilor, legitimitatea 
guvernantilor şi eficiența politicilor publice. 

Lumea veche se destructurează cu rapiditate, dar noile forme de organizare se încheagă 
cu dificultate şi lumea trăieşte într-o perioadă de interregn greu de definit. Referințele şi 
obiectivele politice de ieri — binele public, armonizarea interselor, autoritatea publică, statul 
național, consensul social, solidaritatea grupurilor, bunăstarea socială, securitatea cetăţeanului 
— şi-au pierdut mult din semnificația şi potențialul lor de mobilizare politică şi implicit din 
capacitatea lor de a funcţiona drept criterii de evaluare a progresului social (un alt concept pe 
cale de a fi denunţat ca iluzoriu şi inoperant). 

Istoricii obişnuiţi să privească în durata lungă a istoriei, precum Eric Hobsbawm, 
susțin că asistăm la o schimbare de epocă, de eră istorică, vizibilă în toate registrele vieții. 
Lumea a devenit un vast câmp în care interacționează forțe diverse şi nimeni nu poate 
prevedea consecinţele care vor rezulta din combiarea cauzelor, a factorilor şi a efectelor. 
Schimbările produse de noile forțe ale economiei, de revoluţia tehnologiilor şi a 
comunicaţiilor riscă să complice indefinit ecuația globalizării şi să stârnească replica unor 
grupuri sau state, cu impulsul lor de revanşă, mergând până la acţiuni teroriste. Multe zone 
conflictuale s-au cronicizat, au apărut în scenă forțe care au stat în latență, mai ales cele care 
privesc identitățile etnice, naționale, regionale, religioase, iar după atacurile teroriste din 11 
septembrie 2001, analiştii au redeschis dezbaterea privind un posibil “conflict al civilizaţiilor”, 
ipoteză lansată cu un deceniu în urmă de Samuel Huntington, care anticipa un conflict între 
civilizația occidentală şi civilizațiile nonoccidentale, o creştere a atitudinilor antioccidentale, 
alimentate mai ales de fundamentalismul islamic. 

În chip firesc, gândirea socială şi politică a receptat aceste schimbări şi a încercat să le 
interpreteze şi să le confere un sens. Epoca modernă era considerată, cel puțin de teoreticieni, 
ca fiind previzibilă în direcțiile ei mari, definite prin proiectele grandioase de emancipare 
socială şi politică. Termeni precum libertate, democraţie, cunoaştere ştiinţifică, progres, 
tehnologie, raționalizare, civilizaţie erau folosiţi atât în sensul lor descriptiv, ca noțiuni ce 
exprimă evoluţia firescă a societăţilor spre forme ale modernităţii, cât şi în sensul lor 
prescriptiv şi normativ, ca idealuri şi scopuri asumate de forțele sociale şi politice, de state, 
culturi şi națiuni. 

În schimb, după anii '70, gândirea politică s-a interesat tot mai mult de schimbările 
care duc spre o societate postindustrială, spre o societate informațională, în care şi relațiile de 
putere dobândesc o altă configuraţie. Temele ce priveau structurile societății şi acțiunea lor 
constrângătoare asupra individului, precum şi temele referitoare la construcția ordinii sociale 
şi a autorității publice, au intrat în eclipsă, fiind surclasate de abordările ce au ca sistem de 
referinţă libertatea individuală, drepturile naturale şi universale ale omului. Tema drepturilor 
politice şi civice ale omului este una fundamentală şi de neocolit pentru orice teorie politică 
modernă. Dar viziunile liberaliste şi apoi cele ultraliberaliste din spațiul gândirii politice au 
supraevaluat dimensiunea individuală a libertăţii, punând-o în opoziţie cu alte valori politice, 
precum egalitate şi solidaritate, nevoia de securitate şi drepturi sociale. 

Această lume a “modernităţii lichide”? şi a globalizării este o lume în care viteza de 
mişcare este vitală, fapt confirmat şi de noul mod de ducere a războiului, de înlocuirea 
războiului clasic, bazat pe infanterie şi pe cucerirea teritoriului, cu cel electronic, cu războiul 
“global”, de la distanță. Războaiele au acum drept scop “de a dărâma zidurile” ce “împiedicau 

curgerea noilor puteri globale fluide”, pentru a deschide spaţiul baricadat, pentru a-l face 
accesibil “liberului schimb”, teren pe care trebuie să se desfăşoare “celorlalte ramuri ale 
puteri, ramuri non-militare”. Concluzia autorului este că “războiul pare astăzi (parafrazând 


vestita formulare a lui Clausewitz) din ce în ce mai mult o promovare a comerțului global prin 


alte metode”. 


Indiferent ce spun ideologii şi apologeții pieței globale sau cei care o contestă, 
globalizarea este o forță ce se impune fără drept de replică tuturor. Problema globalizării este 
că unii câştigă, iar alții pierd în acest proces. Globalizarea este noua forță - reală, nu închipuită 
- de a subordona economic statele slab dezvoltate în profitul celor dezvoltate. Inegalităţile din 
interiorul națiunilor şi dintre naţiuni se accentuează. Datele statistice sunt elocvente. 
Globalizarea nu uniformizează lumea nici sub aspect economic, nici sub aspect cultural, ci o 
repolarizează. Creşterea polarizărilor sociale este paralelă cu avansul globalizării. 

Globalizarea a generalizat totodată şi războiul economic şi informaţional. Indignarea 
retorică şi patriotică față de noul mod în care operează capitalul globalizat nu are nici o 
eficienţă practică. Soluţiile nu mai pot fi cele clasice, protecționiste. Războiul economic şi 
informațional au devenit un fapt obiectiv vizibil, nu conspirativ, un dat fundamental al lumii 
noastre. Economiile înapoiate nu pot face faţă concurenţei globalizate. Decalajele de 
dezvoltare, produse de epoca modernă, riscă să se adâncească în epoca postmodernă. 
Naționalismul a devenit apanajul marilor puteri economice, care controlează totul. Acest 
naționalism a dobândit condiția generală de mediu antropologic şi istoric, astfel că el nu mai 
este pus în discuție aşa cum nu este pusă în discuţie legea gravitaţiei. Puţini creatori sunt 
conştienţi de “câmpul stilistic” în care crează, câmp în care sunt scufundați, după cum nimeni 
nu “simte”, spunea Blaga, greutatea “atmosferei”. Naționalismul economic al marilor puterii 
face parte din “atmosferă”. Numai naționalismul țărilor mici este condamnat. Ce strategie ar 
trebui aplicată, la nivel global, pentru a atenua aceste decalaje, este o problemă socială la care 
va trebui să răspundă secolul XXI. 


Statul-naţiune în societatea postcapitalistă 


Peter Drucker, un economist de notorietate în lumea contemporană, autor al tezei că 
intrăm, odată cu procesele de globalizare a pieţelor, într-o “societate postcapitalistă”, afirmă 
răspicat că “statul-națiune nu va dispărea”, dar va “împărți puterea din ce în ce mai mult cu 
alte organe, alte instituții, alți factori de decizie”. Mulţi teoreticieni occidentali ai 
globalizării, după ce inventariază transformările de structură în plan social intern — dispariția 
polarizării clasice burghezie/proletariat, ascensiunea clasei de mijloc, economia bazată pe 
informație şi procesarea cunoştinţelor, globalizarea pieţelor etc. — îşi focalizează energiile, 
obsesiv, pentru a demonstra că statul-naţiune este o citadelă sortită dispariției, că este o 
structură prea restrânsă pentru problemele globale şi una prea largă pentru probeleme 
cetățenilor. Ciudat este faptul că pe măsură ce statul naţional este devalorizat în teorie, politica 
statelor occidentale se renaționalizează vizibil şi explicit. Este un motiv pentru a disocia în 
analiză între discursul politic şi mediatic şi practica efectivă a statelor. 

Peter Drucker apreciază că, deşi ne aflăm în fața unei noi dezordini mondiale, putem 
prevedea care vor fi “structurile politice” ale epocii postcapitaliste. Ele vor fi dominate de 
patru niveluri funcționale: structuri supranaționale, transnaţionale, naţionale şi subnaționale 
(tribaliste). Cele supranaționale ar avea sarcina de a reglementa problemele globale (mediul, 
terorismul, controlul armamentelor etc.). Cele transnaționale privesc afacerile economice şi 
financiare, comerțul, banii şi informaţiile, mişcarea capitalului, investiţiile, circuitul 
informațional, dar şi securitatea globală. Globalizarea este concomitentă cu regionalizarea. La 
nivel regional, industriile tehnologiei de vârf cer o organizare care să depăşească sfera 
națională pentru a face posibilă concurenţa. Protecționismul, dar şi modelul clasic al “pieţei 
libere” sunt soluţii depăşite. Regionalismul este “inevitabil şi ireversibil”, spune Drucker, 
întrucât noile forţe economice presupun trecerea de la internațional, la transnaţional şi la 
supranațional, precum în cazul UE. Stucturile naționale vor avea drept sferă de competenţă 
domeniul administrației fiscale şi locale, domeniul apărării ordinii publice şi cel privitor la 
asistenţa socială. 

Ultimul nivel, cel subnațional, este nivelul “tribalismului” sau al etnicităţii 
subnaționale, care atacă statul-naţiune din interior, aspirând să înlocuiască națiunea cu 
“tribul”. Drucker porneşte de la experiența SUA în care grupurile etnice diverse vor să-şi 
păstreze identitatea primară sub cupola politică națională. El consideră că "noul tribalism" se 
exprimă prin faptul că, peste tot în lume, grupurile sociale îşi reafirmă particularitâtile locale, 
identitățile lor, etnice şi religioase, subnaţionale, respingând statul-naţiune şi cerând 
autonomie.” Devoluţia şi subsidiaritatea vor fi procese dominante care vor transforma statul- 
naţiune într-un “stat pur şi Simplu”, o unitate “mai mult administrativă decât politică” 2“ 
Autorul transferă asupra altor societăți experiența americană, unde este vizibil faptul că de 
câteva decenii procesul de fuziune s-a inversat, predominant fiind acum interesul pentru 
păstrarea etnicității grupurilor sub cupola cetăţeniei americane. Aceast nou proces este numit 
de Drucker “tribalism”, proces asociat cu fenomenul multiculturalității. 

Mult vehiculata idee de “multiculturalitate” se sprijină, aşadar, pe experiența 
americană, unde se conjugă acum globalul şi localul, supranaţionalul şi etnicul, unde 
identitatea națională, după faimoasa analiza a lui Huntington, a fost o construcție bazată pe 
valori politice, nu pe referinţe istorice şi culturale preexistente.”* Fără a insista, consider că 
multiculturalitatea este noua paradigmă alexandrină a globalizării, care nu are însă suporturi în 
tradițiile culturale unitare şi, totodată, diversificate naţional ale Europei. Această idee are 
nevoie de un alt cadru de abordare. 


Globalizare şi “indigenizare” 


Globalizarea nu este un fenomen nou. Ea a început odată cu expansiunea economică, 
geopolitică şi culturală a Occidentului, în urmă cu o jumătate de mileniu. De atunci, trecând 
prin diverse forme istorice, ea reprezintă o tendință fundamentală a civilizației de tip 

occidental, indiferent cum a fost denumită. Procesul complementar, generat de această 
expansiune, este construcția ordinii naționale a lumii, în toate registrele sale. 

Deschiderea dosarului național după revoluțiile anticomuniste a dus la reapariția unor 
vechi teme, precum aceea a conflictului dintre civilizații sau blocuri geopolitice. Teoreticienii 
vorbesc de o nouă tensiune între Occident şi Orient, de faptul că tendinţele de sincronizare cu 
modelele occidentale de civilizaţie au dus la renaşterea tendinţelor specifiste şi identitare. 
Revenirea identităţii nu e o sincopă a procesului de globalizare, ci o fază necesară a lui. Tot 
mai frecvent se aude vocea unor analişti care descifrează din haosul prezentului ideea că 
viitorul imediat va fi dominat de ciocnirea marilor blocuri de civilizație, de conflictul 
identităților renăscute. 

Astfel, Samuel Huntington afirmă că asistăm la renașterea interesului pentru 
identitățile culturale şi civilizaționale, iar acest fapt va duce la reconfigurarea geopolitică a 
lumii. Este printre puţinii teoreticieni de suprafaţă care nu condamnă revenirea ideii naționale, 
ci o interpretează ca fapt constitutiv al epocii. El defineşte epoca prin coincidența a două 
procese, pe de o parte globalizarea economiilor şi pe de altă parte renaşterea identităților 
culturale. Analizele şi concluziile lui Huntington sunt extrem de interesante, întrucât exprimă 
o percepţie şi o interpretare a actualității din interiorul sistemului american, adică din inima 
metropolei care domină lumea de azi. Cu toate că asistăm, spune el, la anularea distincției - 
specifice modernităţii - dintre cultura de elită şi cultura de consum, operă înfăptuită de 
sistemul mass-media, totuşi lumea nu se uniformizaează sub raport cultural. El îi contrazice pe 
profeții globalizării de tip Fukuyama, afirmând că: 

“Statele-naţiuni sunt şi vor rămâne cei mai importanți actori în afacerile internaţionale, însă 
interesele lor, asocierile şi conflictele dintre dintre ele sunt din ce în ce mai mult limitate de 
factori culturali şi civilizaţionali”.2*2 


Potrivit lui Huntington, revenirea identității nu e o sincopă a procesului de globalizare, 
ci o dimensiune constitutivă a istoriei contemporane. Una dintre tezele cărţii sale este aceea 
că astăzi “modernizarea este distinctă faţă de occidentalizare şi nu produce nici o civilizație 


universală, în orice înțeles cu semnificaţie, şi nici occidentalizarea societăților 

nonoccidentale”. 


După schema lui Huntington, Occidentul a controlat lumea şi a deţinut timp de 500 de 
ani monopolul asupra vieții spirituale şi economice. Dominația spirituală, culturală şi 
simbolică a Occidentului a însoțit dominaţia sa economică, tehnică şi politică. El avea la 
dispoziţie logistica, mijloacele de validare şi de promovare simbolică. Dominația simbolică a 
Occidentului a fost extrem de eficace în favoarea sa, fiind în acelaşi timp în detrimetul 
societăților periferice. Această dominație e în scădere după analizele lui Huntington; tendința 
ce se conturează pe termen mediu şi lung o reprezintă declinul treptat al civilizaţiei 
occidentale şi afirmarea civilizaţiilor non-occidentale. Concluzie şocantă şi greu de acceptat 
de alţi teoreticieni. Dar poate fi confirmată de tendinţele pe termen lung. 


Samuel p. Huntington, Ciocnirea civilizaţiilor şi refacerea ordinii mondiale, Bucureşti, Editura Antet, 
1998, p. 50. 

Huntington respinge şi ideea de “civilizaţie universală”, pe care alţi teoreticieni o văd 
posibilă prin globalizarea actuală. Ceea ce se cheamă “civilizaţie universală” este rezultatul 
modernizării de trei sute de ani a lumii. Modernizarea este un proces de calibru istoric, 
comparabil cu revoluția neolitică a agriculturii de acum 5 mii de ani. Occidentul a fost în 
avangarda modernizării, impunând lumii noua formulă de cultură universală. Occidentul şi-a 
extins civilizația sa performantă pe tot globul, dar a trezit acum reacția de respingere a 
civilizațiilor non-occidentale. Astfel, conflictul major al lumii actuale este cel care pune faţă în 
faţă civilizația occidentală şi civilizațiile non-occidentale. 

Globalizarea poate fi privită diferit din perspectiva civilizaţiilor active azi, aşa cum şi 
conceptul de “civilizație universală” poate avea interpretări diferite. Huntington spune că acest 
concept este un produs tipic occidental, elaborat pentru a servi ca instrument ideologic al 
Occidentului în confruntările sale cu culturile non-occidentale. Conflictul de imagine a ajuns 
până acolo încât “non-occidentalii văd ca fiind occidental tot ceea ce Occidentul vede ca fiind 
universal”, iar Occidentul şi-a postulat propriul tip de cultură ca fiind universal. 


“Ceea ce occidentalii vestesc a fi o blândă integrare globală, cum este cazul proliferării mass- 

media la dimensiuni mondiale, non-occidentalii denunță a fi imperialism ticălos occidental”. 


Globalizarea din ultimele două secole nu a produs o civilizaţie universală, ci o arenă în 
care se confruntă civilizaţii diferite. Pluralul nu moare sub asaltul unicului. Aceptând ideea că 
lumea actuală formează un "sistem multicivilizaţional” şi că statele din interiorul unei 
civilizații au anumite afinități care favorizează legăturile dintre ele, putem conchide că 
integrarea va opera inlăuntrul blocurilor de civilizație, iar globalizarea va pune în conexiuni 
funcționale civilizațiile. Lumea de azi este caracterizată de sinteze dintre global/local. 
Globalizându-se, lumea a devenit mai diversă interior şi s-a împăcat cu această diversitate. 
Orientarea viguroasă spre integrare şi universalizare a generat tendința opusă de renaştere a 
identităților multiple. Fapt este că, împotriva unor utopii mondialiste, presiunea fenomenului 
de globalizare nu a reuşit să decupleze identitățile naționale de vechile lor înrădăcinări şi 
aderenţe istorice. "Gândirea unică", produsă şi difuzată de sistemul mass-media, cu forţa sa 
copleşitoare de a orienta hipnotic opiniile, nu a reuşit totuşi să disloce mentalităţile şi 
reprezentările locale, autocentrate de forța gravitațională a unui model cultural determinat. 
Sistemul mediatic local îl concurează pe cel global. Mass-media a produs inițial uniformizare, 
servind acelaşi “meniu cultural” prin televiziuni; azi produce diferențe şi identități 
fragmentate, preocupându-se de “probleme locale”, de refacerea solidarităţilor şi a 
vecinătăților. Iluzia unei civilizaţii universale există doar la nivelul unei elite mondiale, 
alcătuită, după opinia lui Huntington, din circa 200 de experți şi oameni de afaceri, care se 
întâlnesc anual la Davos pentru a-şi negocia afacerile şi sferele de influență. 

Pentru tema noastră, un interes deosebit are distincția pe care o face Huntington între 
occidentalizare şi modernizare. Până acum câteva decenii, cele două atitudini şi strategii se 
confundau, societăţile slabdezvoltate doreau să devină “asemănătoare” cu cele occidentale, 
preluându-le valorile şi instituţiile. Astăzi, spune autorul, modernizarea este decuplată de 
occidentalizare, iar civilizațiile non-occidentale vor să se modernizeze, dar resping 
occidentalizarea, de unde până acum voiau să se modernizeze prin occidentalizare, prin 

imitație şi preluarea valorilor occidentale (vezi exemplul kemalismul în Turcia) 2” Concluzia 
la care ajunge Huntington după analizele sale este aceea că în ultimele decenii asistăm la 
procesul de “indigenizare” a societăților periferice pe măsură ce avansează modernizarea lor. 
Este vorba de indigenizarea proiectelor de modernizare şi chiar a societăților periferice în 
ansamblul lor ("asiatizarea" țărilor din Asia de sud-est şi a Japoniei, "hiduizarea" Indiei, 
"reislamizarea" Orientului Mijlociu şi a țărilor musulmane etc.). 

Pentru a înţelege fenomenul, Huntington preia distincția stabilită de politologul Joseph 
Nye între “puterea hard” (putere bazată pe forța militară şi economică) şi "puterea soft” 
(bazată pe cultură, valori şi ideologii şi pe atracţia pe care acestea o exercită asupra altor 
societăţi). “Puterea soft este putere doar când este bazată pe fenomenul puterii hard” Aula altfel 
spus, pe măsură ce societăţile non-occidentale îşi sporesc forța economică, politică şi militară 
(deţin şi arme nucleare) în aceeaşi măsură sporeşte şi încrederea lor în propria cultură, pe care 
o opun celei occidentale, ajungând “să-și trâmbițeze din ce în ce mai mult propriile virtuţi, 
instituții şi propria cultură”. Fenomenul este legat şi de “renaşterea” religiilor din aceste 
societăți, de indigenizarea învățământului şi de respingerea valorilor ccecidentale, difuzate prin 


mass-media, considerate “laice, relativiste şi degenerate”. “Este o respingere a ceea ce a fost 

numit «occidentoxificarea» societăților non-occidentale”, notează Huntington. 


Într-o primă fază, modernizarea țărilor coloniale sau înapoiate era asigurată de 
intelectuali formați în universitățile apusene, care doreau să “occidentalizeze” şi mediul 
societății lor. În a doua fază, intelectualii din “a doua generație” au fost formați cu precădere 
în universitățiile “de acasă”, create de prima generație. Căutând să preia puterea, chiar prin 
intermediul unor instituții democratice, noua elită intelectuală vrea să se legitimeze ca 
exponentă a intereselor naționale şi caută “mijloace de a avea succes chiar în interiorul 
propriei societății”, asumându-și cultura şi valorile locale. Fenomenul este detectabil atât în 
spațiul islamic, cât şi în societățile democratizate (America de sud, Africa, Asia de sud-est 
etc.). Pentru multe ţări rămase în urmă, modernizarea şi dezvoltarea este un program ce 
mizează acum tot mai mult pe formule proprii, pe oportunitățile culturilor locale, iar 
modernizarea este înțeleasă uneori de către elitele locale ca “dez-occidentalizare”. 

Mai mult, este vizibil un proces de “indigenizare” şi de autoetnicizare chiar în cazul 
societăților dezvoltate (fenomen pe care alți teoreticieni îl asimilează cu “noul tribalism”, cu 
“multiculturalitatea” etc.). A crescut interesul statelor dezvoltate pentru culturile lor naționale, 
pentru simbolurile lor naţionale şi identitare. Cultura a devenit o forță de propulsie a 
dezvoltării, factorii noneconomici ai dezvoltării dobândesc relevanţă. La ordinea zilei este deci 
modernizarea pe o cale proprie. Societăţile care au reuşit sunt cele care şi-au afirmat 


i Unele teorii din lumea a treia consideră că modernizarea a fost ratată tocmai datorită occidentalizării formale, 
care, prin mecanismele ei vicioase, a favorizat dezvoltarea dependentă şi periferializarea. Sunt şi situații în care 
putem vorbi de occidentalizarea elitei politice fără modernizarea societăţii - cazul României din secolul trecut, 
denunţat de cultura critică românească prin formula “formelor fără fond”. Occidentalizarea de faţadă a 
instituțiilor şi a agenţilor politici şi îndepărtarea elitei politice de “mase” sunt fenomene recurente în spațiul 
românesc. 

diferențele față de Occident, cele care s-au modernizat pe suportul identităţii lor (Japonia, 
China etc.), preluând tehnologia occidentală, dar păstrându-şi tradițiile culturale. 
Diviziunile politice ale lumii, care erau făcute în timpul războiului rece după criterii 


ideologice, au luat sfârşit, dar “diviziunile fundamentale ale umanității”, spune Huntington, 

“cele în termeni de etnicitate, religii şi civilizații rămân şi dau naştere la noi conflicte”. 


Întrebarea este dacă globalizarea va anula aceste diviziuni? Nu, pentru că ele sunt 
antropologice, nu conjuncturale. Până şi economiile globalizate sau interconexate la piața 
globală se vor diferenția în continuare după fundamentul lor cultural — lucru ce devine tot mai 
relevant. Culturile reprezintă un sistem de valori al societăților, şi economia de piață se 
adaptează la aceste fundamente culturale ale popoarelor, la matricea lor stilistică, în termeni 
blagieni. Experienţa istorică ne impune să fim prudenți şi circumspecți față de viziunile 
euforice şi apologetice asupra globalizării. Departe de a se omogeniza, lumea rămâne diversă 
şi contradictorie, iar mâine s-ar putea să fie şi mai divizată după criterii şi principii pe care nici 
nu le putem intui astăzi. 

Interacțiunile crescânde dintre oameni, culturi, civilizații, prin comerț, turism, 
comunicaţii etc., generează o nevoie psihologică de identitate şi comunitate, întrucât pe 
măsură ce oamenii se confruntă cu idei şi modele străine, ei îşi definesc identitatea lor prin 
“ceea ce ei nu sunt”, astfel că ei “acordă o importanță din ce în ce mai mare identității lor 
civilizaționale” 2” Concluzia pe care o impune teoria globalizării, privită din perspectivă 


sociologică şi psihosocială, este că “într-o lume aflată în globalizare crescândă — există o 

accelerare a auto-conştiinţei civilizaționale, societale şi etnice”. 


Este semnificativ că un teoretician al globalizării ajunge, sub presiunea realităților, la 
astfel de concluzii. Nu putem încheia referințele la concepţia lui Huntington fără a consemna 
şi formula emblematică prin care acest autor îşi rezumă viziunea. El apreciază că civilizațiile 
non-occidentale sunt azi în măsură să adreseze civilizației occidentale - care le-a trezit din 


“somnul” lor istoric şi le-a ajutat să se modernizeze, următorul mesaj: “Vom fi moderni, însă 

nu vom fi ca tine”. 


x 
X X 

Paradoxul lumii actuale este că, în timp ce teoreticienii discută în simpozioane şi 
congrese ştiinţifice despre globalizare şi despre dispariția națiunilor, în atâtea puncte ale 
planetei mii şi zeci de mii de oameni se luptă stradă cu stradă şi mor - uneori chiar în timp ce 
vorbesc la telefoane mobile, instrumente ale globalizării —, mor tocmai pentru identitate, 
pentru loialitate națională, pentru frontiere, uneori numai pentru simboluri etnice, pentru ideea 
de neam, nație etc. Ce sens au aceste fapte, dacă lumea se îndreaptă în mod fatal spre integrare 
şi spre dispariția cadrelor etnice şi naționale? Ce răspuns au teoriile culturii şi teoriile politice 
în fața acestor situaţii? Tăcerea lor este vinovată. 

VIII. DE LA TEORIA COMUNICĂRII LA TEORIA CULTURII 


1. CULTURĂ ŞI COMUNICARE 


Limbajul simbolic — baza unităţii dintre cultură şi comunicare 


Cultura este acest univers al semnelor, prin care omul îşi codifică experiența şi 
cunoaşterea, în forme variate, un univers construit de om, pe suportul funcției simbolice, 
funcţie care presupune, în datele sale elementare, a folosi un obiect fizic (prezent, concret, 
sensibil, perceptibil) pentru a ne referi la un alt „obiect”, situat într-un alt plan al realităţii (un 
obiect absent, presupus, ideal, ficțional, o idee sau un sens inteligibil etc.). Lumea secundă a 
culturii este astfel un univers de semne şi sensuri, care ne mijloceşte raporturile cu realitatea. 

Cultura şi comunicarea sunt o pereche conceptuală în toate ştiinţele care cercetează 
condiția umană. Istoria comunicării umane şi a mijloacelor de comunicare utilizate 
interferează profund cu istoria culturii. Ştim astăzi în ce măsură apariția şi extinderea 
televiziunii au modificat profund universul cultural. Deci, apariția unui nou mijloc de 
comunicare a instituit noi comportamente culturale şi o nouă imagine asupra lumii. Totuşi, 
între cultură şi comunicare, atât de strâns legate în procesul de antropogeneză şi în evoluţia 
istorică a omului, nu putem pune semnul egalității. Dacă nu confundăm cultura cu societatea, 
dacă delimităm în interiorul sociosferei o zonă axiologică anumită, pe care o numim cultură 
(alcătuită din valori, norme, idei, cunoştinţe, atitudini şi opere de performanță cognitivă şi 
expresivă) şi o diferențiem funcţional de alte forme curente ale practicii umane (chiar dacă 
acestea din urmă depind sau sunt modelate de formele simbolice ale culturii), dacă înţelegem 
că viaţa în comun, deci viaţa socială, în datele sale elementare, ca şi în modalităţile 
hipermediatizate şi sofisticate de astăzi, nu este posibilă fără comunicarea cotidiană, de o 
diversitate ce desfide orice încercare de sistematizare şi de cartografiere teoretică, atunci 
putem conchide că sfera comunicării, care acoperă şi registrul practic-instrumental al vieții 
umane, este mai largă decât sfera conceptului de cultură. 

În realitate, spune un specialist în domeniu, “cultura şi comunicare formează un cuplu 
ciudat. Nici una nu se explică fără cealaltă. Cele două fenomene nu sunt perfect etange, nu se 


conţin şi nici nu pot fi situate în planul reflexiilor paralele prin corespondenţă analogică” 2? 
Totuşi, cultura şi comunicarea interferează şi pot fi considerate două “noţiuni în oglindă”, 
două aspecte ale vieţii umane ce se poziţionează reciproc într-o manieră ce aminteşte de 
“figura geometrică a bandei lui Moebius”. O altă imagine prin care am putea asemăna 
raporturile dintre cultură şi comunicare ar fi cele două componente elicoidale şi 
complementare ale codului genetic. Ambele intervin în raporturile dintre individ şi societate, 

într-un mod inconştient pentru utilizatori, ambele au o funcție majoră în intergrarea socială şi 
în transmiterea experienţei congnitive şi practice. Ele nu sunt identice, dar nici separate. De 
exemplu, publicitatea în formele actuale este un fenomen de comunicare, dar şi unul cu 
implicaţii semnificative în noul tip de cultură. 

Raportul dintre cultură şi comunicare este interpretat în mod diferit în funcţie de 
sensurile ce sunt acordate celor două noţiuni. Comunicarea implică producerea şi interpretarea 
semnelor, fiind astfel o acţiune ce întemeiază universul cultural, ca univers al semnelor prin 
care omul traduce non-textul naturii în textul culturii sau traduce “cartea naturii” în limbaje 
umane. Omul îşi construieşte relația cu lumea obiectelor şi cu natura prin intermediul relaţiilor 
sale complexe cu semenii, prin interacțiuni intersubiective, în contextul cărora se fixează 
semnificaţiile conferite situaţiei şi realității. În aceste relaţii cu semenii şi cu lumea, omul 
utilizează semne, care ajung să creeze o realitate secundă, pe care o numim cultură (şi pe care 
o opunem adesea naturii primare). 

Această natură secundă, umanizată, este creată prin intermediul funcţiei simbolice, 
funcție pe care omul şi-a amplificat-o continuu, inventând noi forme de semnificare şi de 
comunicare simbolică. Chiar funcțiile strict practice şi instrumentale ale limbajului natural 
sunt posibile şi se exercită eficient numai prin intermediul funcțiilor sale simbolice intrinseci 
şi subiacente, funcții care nu devin “vizibile” (decât pentru teoreticianul culturii sau al 
limbajului) şi operează în mod inconştient, pentru utilizatorii obişnuiţi, în sensul că ei le 
consideră “naturale”, ca făcând parte din mecansimul firesc al existenţei lor. Aşadar, baza 
unității dintre cultură şi comunicare poate fi găsită în funcția simbolică, specifică existenţei 
umane. 

Două prejudecăţi comune ar trebui preîntâmpinate pentru a înţelege semnificația 
comunicării în relație cu formele de creație culturală. Prima este aceea care reduce 
comunicarea umană la formele ei lingvistice, pierzând din vedere galaxia vastă a formelor 
nonlingvistice. A doua prejudecată constă în a crede că prin comunicare transmitem un 
“conținut” ce ar fi preexistent, elaborat anterior sau indiferent față de “forma” prin care este 
comunicat. Această reprezentare comună ne duce la ideea greşită după care cultura ar fi 
“conținutul”, iar comunicare “forma” în care acest conținut este vehiculat. Eroarea este 
facilitată şi de faptul că în limbajul uzual asociem spontan comunicarea cu termenii de “forme 
de comunicare” sau “mijloace de comunicare”, mijloace prin care am putea “transmite” orice 
conținut, de vreme ce considerăm că acest conținut este indiferent de constrângerile acestor 
forme. Or, după cum vom vedea, conținuturile pe care le transmitem prin limbă, de exemplu, 
prin vorbire sau scriere, nu preexistă într-o altă formă (nonlingvistică) înainte de a fi codificate 
în limbă şi actualizate în actul de comunicare. 

Aşadar, gândurile, ideile şi cunoştinţele noastre, cele care formează “conținutul” 
comunicării lingvistice, nu există decât fixate în limbă, de unde sunt actualizate cu prilejul 
unui discurs sau al unei conversații. Gândirea nu este anterioară şi independentă de limbă. În 
pofida aparenţelor, gândirea şi limba fac corp comun, într-o unitate de nedespărțit. Desigur, 
trebuie să avem permanent în minte distincția lui Saussure dintre limbă ca fapt social, ca 
sistem de semne cu elaborare socială şi istorică, deci ca realitate supraindividuală, şi vorbire 
ca actualizare şi utilizare individuală a acestui sistem. 

Ceea ce se poate comunica prin limbă nu se poate comunica (decât aproximativ) prin 
formele nonlingviste, prin aşa-numitele “limbaje”gestuale, vizuale sau sonore, prin diverse 
manifestări ale comportamentului uman sau prin formele artei. Fiecare tip de limbaj are o 
competență comunicaţională specifică, diferită. În limbajul artistic, de exemplu, conţinutul şi 
forma nu pot fi despărțite, ele formează, după cum vom arăta la capitolul despre comunicarea 
artistică, o unitate nedecompozabilă, întrucât “limbajul” sau “forma” operei de artă este — 
paradoxal - chiar primul element al conținutul ei, în funcție de calitățile căruia decidem dacă 
este vorba despre o operă de artă sau despre altceva. 

Analogic şi digital 

Omul este singura ființă care utilizează concomitent două tipuri de semnificare, de 
exprimare şi de comunicare, comunicarea analogică şi comunicarea digitală. Amândouă se 
realizează prin utilizarea unor sisteme de semne. Deci, amândouă au, în sens larg, caracter 
simbolic. Distincția dintre ele este întemeiată pe un criteriu fundamental din teoriile semiotice, 
anume modul diferit în care sunt asociate componentele/dimensiunile sau aspectele semnului: 
componenta materială (semnul în expresia sa fizică), componenta spirituală (semnificația, 
sensul, înţelesul mental) şi referentul (obiectul) la care se referă primele două. Această 
asociere poate fi una „motivată” prin asemănare, analogie, iconicitate sau poate fi una 
convenţională, arbitrară, nemotiovată. 

În teoria lui C.S. Peirce, semnul este definit ca un sistem mai complex, ce presupune 
relaţii şi asocieri variabile între trei componente: componenta materială (semnul în expresia sa 
fizică), semnificația (înţelesul pe care vrea să-l comunice emițătorul şi pe care îl decodifică şi 
îl interpretează receptorii) şi un referent (un obiect real sau imaginar) pe care îl vizează şi la 
care se referă primele două componente ale semnul. Semnul, prin configuraţia sa fizică şi prin 
intermediul semnificațiilor care îi sunt asociate, vizează un referent oarecare, o descrierie, o 
explicaţie, o intrepretare, o înţelegere a unui fapt, a unui obiect sau a unei stări din lumea 
exterioară (sau interioară a omului). 

Peirce face o clasificare a semnelor, după mai multe criterii, dar cea mai importantă 
clasificare este aceea care distinge între trei categorii de semne: indici, iconi şi simboluri. 
Primele două categorii de semne sunt utilizate în limbajele de tip analogic, iar cele din ultima 
catagorie (în care asocierile dintre semnul fizic, semnificații şi referent sunt convenţionale şi 
arbitrare) reprezintă suportul pentru dezvoltarea limbajelor digitale. Trebuie precizat că a 
autorul dă un înțeles special noţiunii de simbol, pe care îl consideră a fi un semn în care 
asocierea dintre componenta fizică şi semnificaţiile sale este convențională şi nemotivată (aici 
ar intra semnele lingvistice, numerele, ecuaţiile şi operațiunile matematice, toate semnele 
convenționale). În alte teorii semiotice, simbolul are alte definiţii şi sensuri, care îl plasează 
mai degrabă în sfera limbajelor analogice, nu digitale. Problema în jurul căreia se poartă 
discuţia este dacă în cazul simbolului legătura dintre forma, configurația şi „înfăţişarea” sa 
concretă, sensibilă şi perceptibilă, pe de o parte, şi sensurile pe care-l evocă este una 
„arbitrară” (convenţională) sau este una „motivată” analogic şi iconic. 

Teoriile elaborate în deceniile din urmă au redefinit diferența dintre semnele iconice şi 
cele convenţionale prin conceptele de comunicare „analogică” şi comunicare „digitală”, 
diferență ce poate fi aplicată întregului univers al comunicării umane. Ea separă (teoretic) 
două emisfere ale culturii şi ale comunicării umane. La un pol avem imaginea, de orice fel, ce 
evocă o analogie, la celălalt pol cuvântul, cu înţelesuri fixată în mod convenţional. 

Comunicarea analogică include practic orice formă de comunicare prelingvistică, 
paralingvistică şi non-lingvistică. În cazul comunicării analogice, relaţia dintre semn şi 
semnificaţiile sale este “motivată” de o asemănare (evidentă, sau vagă, dar subînţeleasă) dintre 
forma fizică a semnului şi realităţile la care se referă sau pe care le evocă pentru a transmite un 
anume înţeles. Deşi aspectul convenţional nu lipseşte cu totul, limbajele analogice analogice 
se bazează pe principiul asemănării sau al analogiei. Aici intră imensul repertoriu al limbajului 
gestual, mişcarea, mimica, postura, intonaţia, privirea, efectele sonore, muzica, precum şi 
semnele iconice, imaginile vizuale, desene, hărţi, diagrame, toate formele de expresie prin care 
comunicăm anumite semnicaţii prin linii, formă, culoare, poziţie, desen, decor, amplasare, 
configurație etc. Limbajele analogice au antecedente în straturile primare şi arhaice ale 
evoluției umane; ele au premers şi au pregătit trecerea la comunicarea linvgistică, bazată pe 
semne convenţionale. 

Comunicarea digitală, în schimb, utilizează un limbaj preponderent sau complet 
convențional, construit prin asocierea arbitrară (şi nemotivată) dintre semne şi semnificaţiile 
lor. În cazul semnului lingvistic, potrivit teoriei lui Ferdinand de Saussure, avem o asociere 
arbitrară între semnificant şi semnificat, între complexul „sonor” (fizic) al unui cuvânt şi 
sensul/înțelesul său, asociere convențională consacrată de uzanţe istorice, sociale şi culturale. 
Este cazul limbilor “naturale”, specifice diverselor comunități, care funcționează după acest 
principiu al asocierii nemotivate dintre cuvinte şi înțelesurile lor. Dar este şi cazul limbajelor 
logico-matematice, ale limbajelor numerice şi binare, limbaje artificiale pe care se bazează 
noile tehnologii ale informaţiei şi ale comunicării, inclusiv calculatoarele actuale. 

Semnificațiile transmise prin limbajul digital sunt mai abstracte şi în ele contează 
“conținutul”, pe când în limbajul analogic predomină aspectele de legate de “relaţie” şi de 
contextul comunicării. Teorema lui Pitagora conține şi ne comunică tuturor un adevăr 
universal, acontextual, formalizabil printr-o ecuaţie abstractă. Limbajele analogice ne 
comunică o semnificaţie asociată cu o situație concretă, legată de context anumit, dar care 
poate fi şi ea extinsă la alte situaţii, prin analogice. Limbajul analogic merge spre concret, 
individual şi particular, cel digital pre general şi abstract. O operă de artă sau un gest uman au 
anumite semnificaţii în funcţie de contextul social şi cultural în care se produc şi în care sunt 
receptate. A interpreta un comportament presupune cunoaşterea cadrului în care acesta se 
plasează. Gestul de a oferi o floare unei femei sau de a face un cadou unei persoane au 
semnificații particulare în funcție de anumite contexte relaționale sau culturale. La fel, faptul 
că o femeie se dezbracă în fața unui bărbat are semnificaţii diferite în funcție de context 
(relația dintre soți sau amanți, o scenă de music-hall, dintr-un club de nopate, situația dintr-un 
cabinet ginecologic etc.). Pentru a intrepreta corect semnificaţiile pe care ni le comunică 
implict acest gest trebuie să-l raportăm la contextul particular în care se produce şi la 
semnificaţiile care au fost asociate unui astfel de gest în diferite medii culturale. În schimb, o 
lege ştiinţifică ne comunică o informaţie de ordin general, într-o formă abstractă, care este 
confirmată uneori prin experimente şi analize complexe, şi care se presupune că avea o 
valabilitate universală, indiferent de contexte culturale şi de cazurile particulare la care poate 
fi aplicată. 

În general, artele se înscriu în sfera limbajelor analogice. Dar, literatura, de exemplu, 
este un limbaj special construit pe suportul unui sistem convenţional de semne (în interiorul 
unei limbi), însă ea mizează pe capacitatea de sugestie şi de evocare a cuvintelor, pe sensurile 
conotative, „figurate”, prin utilizarea diferitelor „figuri de stil” (metafora, metonimia, 
hiperbola, personificarea etc.). Deci pe capacitatea limbii de a recupera sensurile analogice, de 
a „descrie”, de a imagina şi „înfățişa” în chip expresiv o scenă din viaţă, o acţiune; sau de a 
evoca o stare de spirit, o emoție. Forţa literaturii vine din capacitatea ei de a recrea sau de a 
trezi în mintea receptorului un complex de reprezentări şi de imagini cu valenţe expresive, 
evocatoare, încărcate de sensuri. 

Cele două tipuri de limbaje inteferează în comunicarea interumană. Omul utilizează în 
experiența sa practică şi cognitivă concomitent cele două modalități de semnificare, de 
expresie şi de comunicare. „Se poate vorbi, astfel, de două lumi ale comunicării, lumea 

limbajului şi lumea imaginii?” se întreba Ilie Pârvu”, Cele două domenii funcționează 
complementar, cu variate forme de intersectare, dar, subliniază autorul, între ele nu există 
„legături substanțiale”, „nu există legături operatorii directe între aceste două universuri de 
reprezentare”? Omul se poate referi la lucruri (reale sau posibile) prin „nume” sau prin 
„imaginii”. Şi astăzi, pe actele de identitate sunt înscrise numele şi prenumele noastre, precum 
şi un cod numeric personal. Aceste însemne abstracte, convenţionale şi „digitale”, nu au nici o 
legătură „naturală” şi „motivată” cu personalitatea noastră. Dar actele de identitate cuprind şi 
o fotografie, prin care suntem identificaţi „analogic”. Fotografia din actele noastre de 
identitate ține de registrul analogic, iar codul numeric personal de registrul digital. 

În această distincţie e cuprinsă potenţial o tensiune structurală a culturii umane. 
Problema relaţiei dintre cuvânt şi imagine a fost abordată de gândirea filosofică şi teologică, 
precum şi de esteticieni, dar a fost reactivată în anii din urmă şi dramatizată uneori datorită 
faptului că noile mijloace electronice de comunicare, deşi combină adesea în forme 
surprinzătoare cele două componente (de unde şi denumirea lor de mijloace „audio-vizuale”), 
privilegiază totuşi imaginea în detrimentul cuvântului. Giovanni Sartori susține că actuala 
revoluție multimedia (televiziune, internet, calculatoare, ciberspaţiu etc.), în cadrul căruia 
scrisul este dislocat de imagine, va duce la subminarea gândirii abstracte. Numitorul comun al 
acestei revoluţii este „fele-vederea, şi prin aceasta o fele-trăire a noastră”, iar „fenomenul 
video îl transformă pe homo sapiens produs de cultura scrisă într-un homo videns, în care 
cuvântul e detronat de imagine. Totul devine vizualizat” 255 

Noile tehnologii permit codificarea digitală (în limbaj numeric) a imaginii şi 
„retraducerea” (re-generarea) ei în limbaj analogic, pe ecranul unui terminal de televizor sau 
calculator. „Se naşte astfel o categorie nouă de imaginii, în care se unesc direct reprezentările 
lingvistice formale şi vizualizarea sensibilă. Imaginea devine abstractă, în sensul dezlipirii ei 
de materialitatea lumii şi a aparatelor care o generează”. Această realitate virtuală are un statut 
ontologic nou, pentru că reprezintă un „nou tip de existență” şi implică „o nouă formă a 
experienței umane”, necunoscută până acum. Întrebarea de natură „metazifică” este în ce 
măsură această nouă experiență umană, definită prin „televirtualiate”, va duce la modificarea 
reprezentărilor noastre despre spațiu şi timp, la apariția unor comunități „virtuale” şi la 
redefinirea relațiilor noastre cu lumea, la noi forme de expresie şi de comunicare? Indiferent 
de răspunsuri, această întrebare „reprezintă una dintre cele mai fascinante provocări adresate 

vreodată filosofiei” ” `. 


“A comunica Înseamnă a intra într-o orchestră” 


Revenind la universul comunicării nonverbale, acesta este vast şi precede, pe linie 
filogenetică şi ontogentică, formele verbale de comunicare. Cominicarea nonverbală constituie 
soclul permanent al relațiilor sociale, suportul şi mediul în care se desfăşoară comunicarea 

lingvistică. Noile abordări şi şcoli de gândire privesc comunicarea ca un fenomen de relație, 
nu ca o simplă transmitere de informaţie. Ele subliniază că a trăi înseamnă a comunica, a fi în 
relație cu mediu (afirmaţie valabilă pentru orice formă de viață, nu numai pentru om), iar omul 
comunică prin întreaga sa fiinţă şi prin toate formele de manifestare expresivă, nu numai prin 
cuvânt. Întrucât omul nu-şi poate trăi viaţa fără se se manifeste în relaţie cu alţii, adică să-şi 
exprime prezenţa, gândurile, interesele şi aspiraţiile, tot ceea ce face are o semnificație pentru 
ceilalți, astfel că putem pune semnul echivalenţei între comunicare şi comportament, în sens 
larg. 

“Nu putem să nu comunicăm ”, nu există un comportament zero, care să nu aibă nici o 
semnificație — aşa sună prima axiomă la care au ajuns cercetările inițiate de antropologul 
american Gregory Bateson (1904-1980) şi de reprezentanţii Şcolii de la Palo Alto (din 
California). În universul uman, semnele, semnificaţia şi comunicarea sunt omniprezente, 
pentru că nu există “non-comportament” sau nu putem să nu avem un comportament, adică un 
fel de manifestare, incusiv tăcerea sau refuzul de a schița vreun gest într-o situație anumită 
sunt purtătoare ale unui sens. 

“Dacă admitem că într-o interacțiune orice comportament are valoarea unui mesaj, altfel spus, că 
este o comunicare, urmează în mod firesc că nu putem să nu comunicăm, fie că vrem, fie că nu 
vrem. Activitate sau inactivitate, vorbire sau tăcere, orice are valoare de mesaj, Astfel, 
comportamentele noastre îi influențează pe alţii, iar aceştia, la rândul lor, nu pot să nu 

reacționeze la aceste comunicării şi, prin însuşi acest fapt, ei comunică”. 


Pentru a interpreta comunicarea şi funcțiile sale interactive, de relaţie, Şcoala de la 
Palo Alto a impus “modelul orchestrei”, diferit de modelul matematico-cibernetic, al 
telegrafului (ce reducea comunicarea la actul de “transmitere” a informaţiei), recuperând astfel 
sensul orginar al termenului de comunicare (a pune în comun, a participa la, a fi în relație, a 
împărtăşi). Metaforic, orchestra înseamnă un sistem de interacțiuni sociale, de relații 
interpersonale, la care indivizii “participă” efectiv, alternând rolurile de emiţător sau 
receptor, fiind astfel integrați în anvelopa comunicării, integrați în orchestra comunicării 
sociale, ce execută o partitură (anonimă şi invizibilă), pe care nimeni nu o scrie complet, dar 
care rezultă din rețeaua nesfârşită a raporturilor intersubiective, din interacţiunea vocilor şi 
a mesajelor. O gramatică sau o logică a comunicării e posibilă pornind de la axioma că toate 
activitățile umane, fiind interacționale, sunt implicit şi acte de comunicare, de la practicile 
cotidiene la ştiinţă, artă sau religie, întrucât toate presupun utilizarea unor coduri specifice. 
Comunicarea este privită astfel ca un fenomen social integral, o structură ce cuprinde orice 
formă de relaţie a omului cu lumea naturală şi socială. 

Revalorizând potențialul comunicaţional al comportamentului uman, în toate 
manifestările sale, cu rădăcini în straturile biologice şi naturale, această abordare se 
distanțează critic de viziunea logocentrică dezvoltată pe suportul raționalismul modern, ce a 
privilegiat limbajul ca “solist” al orchestrei numite comunicare, cunoaştere sau cultură. 
Comunicarea lingvistică, ce a făcut posibilă evoluția umanității până la performanțele ştiinţei 
şi ale tehnicii actuale, e acum integrată în orchestra mai vastă a comunicării şi a culturii, 

orchestră în care se exprimă şi se “aud” şi alte sectoare, precum limbajul corpului, 
gestualitatea, imaginea vizuală, fotografia, harta, artele plastice şi ornamentica, designul, 
ritualurile şi ceremoniile sociale, sportul, teatrul şi muzica, filmul, casetele video sau audio, 
televiziunea cu fulxul ei de imagini, cu “ştiri”, dezbateri politice sau telenovele, Internetul ce 
ne permite să navigăm în lumile sale lor virtuale etc. Formele atât de variate de comunicare, pe 
care le-a produs cultura modernă, alcătuiesc acum o veritabilă “orchestră”, în care avem de a 
face cu o pluralitate deconcertantă a vocilor, a codurilor, a mesajelor şi a culturilor, în fapt cu 
o orchestră a umanităţii ce produce - spun teroriile critice - o muzică disonantă şi incoerentă, 
pentru că îi lipseşte atât o partitură unitară (cum era ideea de sacru pentru societăţile 
tradiționale sau ideea de progres, de eliberarea a omului sau de libertate individuală pentru 
societățile moderne), dar şi dirijorul, Internetul fiind cel mai bun exemplu pentru acest spațiu 
al comunicării ce a devenit incontrolabil. 

Fraza lui Bateson: “A comnica înseamnă a intra într-o orchestră” este interpretată de 
Daniel Bougnoux în sensul că orice comunicare prespune înţelegerea contextului şi a codurilor 
folosite de participanții la interacțiunea comunicativă, întrucât “nu veți reuşi să comunicaţi 
dacă vă aflaţi în disonnţă sau dacă muzica voastră nu se armonizează cu partiturile celorlalți 
şi cu codurile în vigoare” 258 Metafora orchestrei se opune modelului mecanic al telegrafului 
(prin care Claude Shannon a reprezentat comunicarea ca transmitere de informaţie pe traseul 
linear: emițător-cod-canal-mesaj-receptor), subliniind caracterul interactiv al comunicării, 
precum Şi “prioritatea relației faţă de conţinutul mesajelor noastre”. 


“Orchestra” ca metaforă pentru ordinea simbolică a unei societăți 


Orchestra este o metaforă pentru organismul social sau pentru codul culturii, pentru 
ordinea simbolică a unei societăți determinate sau pentru cultura unui grup social determinat. 
Orchestra înseamnă, în ultima instanţă, o ordine simbolică transindividuală (precum limba), un 
sistem de convenţii sociale şi culturale, acumulate istoric, un cod cultural dominant, în care 
sunt fixate regulile de semnificare şi de comunicare valabile. Poţi comunica doar dacă intri în 
această rețea dată şi contruită anterior, dacă îţi introduci propria voce şi interpretare în 
polifonia orchestrei, respectând codul ei. Această ordine simbolică a culturii are anterioritate 
istorică, logică şi funcţională față de fiecare actor social şi participant la procesele de 
comunicare şi de creaţie culturală. Indivizii nu pot controla, nici ignora limbajele în care se 
exprimă şi comunică, fiind constrânşi să-şi exprime chiar şi dezacordul față de sistemul 
limitativ al acestor limbaje folosind tot codurile lor. 

Omul este “scufundat“ în acest mediu simbolic, integrat în “orchestra” culturii de care 
aparține. Pornind de la acesstă idee, putem înţelege sensul afirmației celebre al lui Heidegger 
că limba este “casa ființei” (“limba este deopotrivă loc de adăpost al fiinţei şi lăcaş al esenței 
omului”), fiind o realitae care “ne domină constant”, un medium în care viețuieşte omul, 
precum şi afirmaţia lui Eminescă după care “Nu noi suntem stăpânii limbii, ci limba este 
stăpâna noastră”. Socializarea şi educația sunt procese prin care această ordine simbolică 


58 , A a si ice i A 
Daniel Bougnoux, Introducere în ştiinţele comunicării, laşi, Polirom, 2000, p. 29. 


25 ; : ; : sui 
; Martin Heidegger, Repere pe drumul gândirii, București, Editura Politică, 1988, p. 340. 


170 


(având ca element central tocmai limba) este reprodusă (aproximativ) în universul interior al 
indivizilor, în structura lor psihologică şi mentală, care le orientează comportamentele practice 
în lumea reală. 

Această ordine simbolică face posibilă comunicarea şi libertatea de expresie, în 
interiorul unor cadre determinate, circumscrise de contextul social, cultural şi de codurile 
uzuale, dar ea impune şi o serie de constrângeri şi limitări pe care indivizii “scufundați” în 
acest mediu comunicațional le acceptă tacit şi nu le conştientizează critic. Indivizii 
“navigează” în acest medium cultural şi comunicaţional, fără a fi conştienţi de limitele şi 
deficienţele sale, precum peştii în apă, astfel că, susține McLuhan, anvelopa comunicațională 
şi codurile pe care le folosesc oamenii în mod cotidian devin pentru ei un “mediu invizibil”, 
considerat a fi natural şi firesc, pe care nu au prilejul de a-l pune în cauză decât atunci când 
întâlnesc comportamente alternative şi modalități diferite de comunicare. 

Culturile umane, în diversitatea lor istorică şi structurală, îşi exprimă identitatea în 
primul rând prin codurile lor simbolice inerente şi abia apoi prin conținutul explicit al 
mesajelor. Mesajele sunt solidare cu respectivele coduri, iar transmiterea lor în alt mediu 
social sau cultural presupune o complicată operație de “traducere” şi interpretare. Deşi 
mesajele pot avea semnificație şi în alte contexte culturale, codurile care au produs 
respectivele semnificații rămân ascunse şi nu au vizibilitate decât pentru antropologul sau 
observatorul ce le cercetează, după ce s-a integrat în mediul de viață al respectivei culturi. 
Ordinea simbolică a unei culturi exercită o dominație inconştientă, şi deci invizibilă, asupra 
indivizilor şi a grupurilor pe care îi cuprinde în rețeaua definită de codul ei. 

“A pretinde să creezi în întregime codul ar fi la fel de inutil ca încercarea de a plăti cu o monedă 
pe care ai inventat-o tu: nimeni nu poate spune «limba mea», tot aşa cum nu poate spune 
«moneda mea», «cultrua mea» sau «codul meu»; în aceste domenii, proprietatea privată nu 

funcționează”. 


Desigur, marii creatori sunt cei care reuşesc să schimbe modul de reprezentare sau de 
gândire, cei care introduc coduri şi mesaje inovatoare, cei care schimbă astfel partitura 
orchestrei (cazul marilor curente artisitice) sau care aduc componente noi (cazul noilor 
mijloace de comunciare) sau care reuşesc să creeze cu timpul o orchestră nouă, asigurându-i o 
nouă reţea socială şi instituţională (e cazul creştinismului). După cum vom vedea, teoriile 
asupra culturii au propus numeroase concepte cu funcție asemănătoare, precum ideea de 
model sau “pattern” cultural, definind configuraţia valorilor şi a atitudinilor dominante ale 
membrilor unei comunităţi, ideea de matrice stilistică inconştientă, concept aparținând 
filosofiei lui Lucian Blaga, sau conceptul de “paradigmă”, lansat de Thomas Kuhn, în înțeles 
sociologic larg, ca mod de gândire (vezi fizica relativistă şi cuantică faţă de cea newtoniană), 
sistem de presupoziţii ontologice, epistemologice şi axiologice ce determină viziunea de 
ansamblu asupra lumii şi tipurile dominante de expresie şi comunicare. 

Astfel, metafora orchestrei ne ajută să înțelegem că modelul cultural dominant sau 
pattern-ul unei culturi, cum spun antropologii americani, sau matricea stilistică a unei culturi, 
cum spune Blaga, impun o serie de constrângerile spirituale, stilistice şi inclusiv mediatice. În 

aceste modele culturale sau matrici stilistică intră şi mijloacele de comunicare, întrucât ele 

joacă în general “rolul ecosistemului sau al orchestrei ideilor noastre”. 


Noul univers al comunicării şi al culturii 


Extinderea mijloacelor de comunicare în masă a scos şi mai mult în relief legătura 
strânsă dintre formele de comunicare şi procesele culturale, interdependenţă studiată intens 
ultimele decenii. Comunicarea, în toate ipostazele sale, joacă un rol fundamental în modelarea 
modurilor de viață şi în consacrarea unor tipare culturale dominante în cadrul societăților. 
Noile mijloace de comunicare sunt instrumente culturale cu o forță deosebită în orientarea 
percepțiilor şi a atitudinilor, în formarea imaginilor despre lume şi în difuzarea unor modele de 
comportament social. În legătură cu aceste mijloace de comunicare electronice s-a vorbit, pe 
bună dreptate, de potențialul lor educativ extraordinar, subliniindu-se faptul că asistăm la un 
proces fără precedent de democratizare şi socializare a valorilor culturale. Graţie mass-media, 
miliarde de oameni au acces la informaţii şi cunoştinţe care nu le erau inaccesibile înainte, pot 
cunoaşte obiceiurile, modurile de viaţă şi realizările artistice ale altor epoci şi popoare, au 
posibilitatea de a face permanent schimb de informaţii şi de trăi concomitent diferite 
evenimente, de la întreceri sportive la războaie sau revoluţii “transmise în direct”. 

Faţă de modurile în care se desfăşura comunicarea socială în antichitate sau în urmă cu 
două-trei secole, schimbarea este gigantică. Cartea tipărită, apoi presa de masă, telefonul, 
filmul, radioul, patefonul, televiziunea, publicitatea, casetele audio şi video, sateliții de 
comunicare, calculatoarele, Internetul, telefoanele mobile şi toată gama noilor tehnologii ale 
informaţiei au produs, în cascadă, un salt uriaş în domeniul comunicării. Acest caleidoscop al 
mijloacelor de comunicare a dat naştere unui nou tip de cultură, ce a fost numit inițial “cultură 
de masă”, datorită impactului social foarte larg, iar mai recent s-a impus noţiunea de “cultura 
media”. Extinderea noilor mijloace de comunicare a impus nevoia unei noi “alfabetizării” a 
oamenilor, pentru a se instrui în utilizarea lor şi a naviga în “realitatea virtuală” pe care o 
instituie. Acest fenomen a dus însă şi al apariția unor aspecte contradictorii, mai ales pe plan 
cultural, teoreticienii vorbind tot mai frecvent de scăderea standardului valoric al mesjalor 
culturale produse şi vehiculate de sistemul mass-media şi de primejdia manipulării opiniei 
publice, aspecte ce vor fi tratate la capitolul despre cultra de masă. 

Sistemul mass-media a creat un nou univers al comunicării, dar şi al culturii, iar 
raportul dintre cultură şi societate s-a modificat fundamental. Asistăm acum la o integrare 
rapidă a valorilor ştiinţifice şi artistice în viaţa socială, la inserţia culturii în spațiile existenţei 
cotidiene, în fapt, la apariţia unei “culturi de masă”, dependente de noile medii electronice. 
Acest proces are drept consecință schimbarea radicală a matricei ambientale în care se 
desfăşoară viaţa umană. Însă, circulaţia rapidă a valorilor în spaţiul social este concomitentă şi 
cu circulația nonvalorilor, a falselor valori. Problema impactului pe care îl are sistemul 
mediatic asupra realației dintre om şi lume, problema culturii de consum şi a efectelor sale 
degradante reprezintă teme centrale pentru gândirea contemporană, teme investigate din varii 
perspective, de sociologie, psihologie şi teoria culturii. 

Sistemul mediatic a produs o nouă morfologie culturală, o nouă reţea de infrastructuri 

comunicaţionale. Tema clasică referitoare la criza culturii moderne este azi reluată într-un nou 
registru. Este vorba acum de o criză a sensului, de tehnicizarea excesivă a culturii, de 
inversarea raporturilor dintre mijloace şi scop, de relativizarea criteriilor valorice, de alienarea 
umană generalizată, de violența simbolică şi fenomenele de manipulare. 

Sub impactul noilor mijloace de comunicare s-a schimbat şi perspectiva teoretică 
asupra comunicării. Mediul uman de existenţă este studiat ca un ansamblu de semne şi 
limbaje, nu de lucruri mute, de practici semnificante, nu de acțiuni şi gesturi indiferente. Din 
perspectiva noilor teorii, comunicarea este privită ca o relație activă (şi omniprezentă) între 
actorii sociali; fiecare individ sau grup constituit se află scufundat în oceanul comunicării 
sociale, fiind simultan emițător de mesaje şi receptor al mesajelor emise de partenerii de 
dialog. Teoria interacționalismului simbolic ne spune că fiecare agent social (individual sau 
colectiv) interpretează comportamentul existenţial al celorlalți agenţi, astfel că, într-un context 
determinat al interacțiunii lor, fiecare agent acționează în funcție de semnificaţia pe care o 
proiecteză asupra partenerilor săi. Agentul social, care este acum un consumator de mesaje 
mediatice, interpretează comportamentele celorlalți şi acționează pe baza acestei interpretări; 
raportarea la propriile sale intenții este dependentă de modul cum individul descifrează sensul 
pe care îl au acţiunile celorlalți. 

Lumea de azi este modelată fundamental de noile mijloace de cominicare. Alături de 
potenţialul lor extraordinar de a extinde tehnic formele de cunoaştere şi de interacțiune umană, 
mass-media reprezintă un factor cu efecte sociale contradictorii. Mijloacele noi de comunicare 
instituie noi relaţii între om şi realitate, au creat un nou mediu de existență umană, o nouă 
“natură”, care modifică radical “structurile cotidianului”, modurile de percepție şi de gândire, 
mentalitățile şi comportamentele. Ele creează un ambient complex care se subtituie realității, 
aşa cum aceasta era definită prin vechile practici umane. Este lumea imaginilor, a semnelor pe 
care omul le-a produs şi care îl înconjoară din toate părțile. Omul a devenit captiv în această 
anvelopă care este “invizibilă” pentru el, mediu în care trăieşte scufundat, fără a fi conştient de 
efectele acestei situaţii, asemeni unui peşte care nu “vede” apa în care înoată. 

Teoreticienii au semnalat şi analizat faptul noile mijloace de comunicare reprezintă şi 
o multiplicare a mijloacelor de manipulare a conştiințelor şi de “formare” dirijată a opiniei 
publice. Comunicarea generalizată este şi mediul germinativ al unor mesaje şi imaginii care se 
subtituie vieţii, faptelor şi realităţii primare, ajungând să fie considerate de receptori, 
transformați în consumatori de imagini, drept realitatea însăşi. Într-un plan mai general, 
stabilitatea şi evoluţia societăţilor este influențată de mesajele formate şi transmise prin 
sistemele de comunicare, prin industriile mediatice, industrii prospere, care au devenit 
simbolul lumii postmoderne, în care asistăm la convertirea tuturor valorilor umane în 
echivalentul comercial al valorii-marfă. Imposibilitatea de a disocia informarea de 
dezinformare, cunoaşterea autentică de manipluare, a dus la amplificarea stăriilor de confuzie 
a valorilor, la sentimentul de derută şi insecuritate, stări şi atitudini ce devin caracteristice 
pentru cetăţeni, naţiuni şi state. În faţa acestei agresiuni informaţionale, pe care tocmai noua 
tehnologie a comunicării a făcut-o posibilă, individul nu se poate apăra în nici un fel, întrucât 
este complet dependent de structurile, de mesajele şi de mijloacele de comunicare care îi 
alcătuiesc ambientul existenţei sale. 


Societăţile şi elitele lor intelectuale sunt în căutarea unor remedii şi antidoturi care să 
protejeze cunoaşterea şi comunicarea autentică de invazia simulacrelor şi a subculturii de 
consum, care au luat în stăpânire comunicarea de masă. În consecință, societățile şi 
organismele lor imunitare trebuie să-şi asume noi răspunderi şi competenţe, absolut necesare 
pentru a-şi dezvolta capacitatea de reacţie şi de apărare în noul mediu al culturii de consum şi 
al confruntărilor informaționale. Crizele politice interferează adesea cu cele de comunicare în 
societățile contemporane, societăţi în care - după cum se ştie - procesarea şi gestionarea 

informațiilor, strategiile comunicaționale şi modul în care acestea reconstruiesc realitatea în 
plan simbolic devin aspecte predominante. 

În lumea contemporană, procesele de comunicare au dobândit o importanță vitală, 
întrucât instituțiile atât de influente ale comunicării produc diverse “versiuni” ale realității, 
“lecturi” diferite ale lumii şi ale evenimentelor, imagini şi reprezentări care alcătuiesc o 
realitate secundă, un mediu simbolic în care suntem situați şi de care nu putem face abstracție 
nici în actele noastre cotidiene. Achizițiile interacționismului simbolic şi modelul sociologic al 
comunicării au dezvăluit faptul că grupurile sociale, instituţiile şi indivizii, fiind entități care 
procesează informaţii, în calitate de emițători sau receptori, deci de interpreți ai mesajelor, se 
definesc în primul rând prin competenţa lor comunicaţională. 


2. ABORDAREA SEMIOTICĂ A CULTURII 


Cultura ca sistem de semne 


Ideea că universul cultural este alcătuit dintr-un ansamblu integrat şi coerent de 
limbaje simbolice a fost intuită şi formulată încă de teoreticienii antichităţii, dar abia în secolul 
XX această idee a fost transformată într-un principiu fundamental de interpretare a realității 
umane. Semiotica este considerată o disciplină integratoare, o metaştiință şi o metodă în 
acelaşi timp, ce oferă instrumente analitice altor discipline, dar şi un domeniu de cercetare în 
continuă expansiune. Ea s-a impus pe temeiul ideii că toate demersurile umane creatoare, 
cognitive şi practice presupun manipularea semnelor, iar viața umană se desfăşoară într-o 
lume a semnelor. Semiotica este văzută ca o etapă în procesul de unificare a ştiinţelor pe baza 
conceptului de semn. 

Semiotica este definită ca “o ştiinţă generală a semnelor”. Este o disciplină constituită, 
în forma ei actuală, la începutul secolului XX, dar care s-a extins masiv în ultimele decenii. 
Studiul semiotic al culturii îşi are temeiul în natura simbolică a operelor culturale, în faptul că 
ele implică procese de semnificare şi de comunicare. 

Abordarea semiotică a culturii a marcat o distanţare critică față de caracterul relativ 
speculativ al abordărilor tradiţionale, cantonate în filosofia valorilor sau a limbajului. În 
ultimul timp, semiotica a cunoscut o accentuată diversificare şi specializare. Există o gamă de 
semiotici, în funcţie de decupajele şi segmentările pe care teoreticienii le aplică asupra lumii 
semnelor. Eco se întreabă dacă este vorba de o disciplină sau de un domeniu de cercetare, 
afirmând că trebuie să luăm în considerare câmpul semiotic, “așa cum se înfăţişează el astăzi, 
în varietatea şi chiar în dezordinea formelor sale” 252 

Abordarea semiotică a culturii a fost alimentată de teoriile care au subliniat caracterul 
simbolic al creaţiilor ce intră în sferfa culturii. Cassirer trebuie menționat neaparat pentru 
lucrarea sa Filosofia formelor simbolice (publicată în trei volume, între 1923-1929), iar de la 
noi Lucian Blaga, cu Trilogia culturii (1936), în care subliniază caracterul “revelatoriu” 
(metaforic) al tuturor creațiilor culturale, față caracterul instrumental pe care îl au elementele 
civilizației. Abordarea semiotică nu este una axiologică sau calitativă (nu se finalizează cu 

judecăţi de valoare), ci este una mai degrabă descriptivă, care ne ajută să înțelegem 
mecanismele interne ale culturii, procesele care o definesc. Mulţi teoreticieni au renunţat să se 
mai ocupe de definițiile teoretice ale culturii, ale valorii sau ale artei (pentru că şi în cazul lor 
se poate aplica formula: “arta este ceea ce ştim toţi că este”), concentrându-şi eforturile pentru 
a descrie aceste realități din perspectiva carcaterului lor simbolic şi semiotic. 

Semiotica s-a născut la intersecția unor cercetări diverse care vin, în principal, din 
filosofia limbajului, din lingvistică, din analiza limbajului natural şi din preocupările unor 
logicieni de a distinge aspectele funcţionale ale semnelor. Lingvistica a devenit o ştiință-pilot 
a secolului XX, fiind cea mai dezvoltată disciplină în procesul de abordare semiotică. În 
cultura română, Hasdeu a considerat lingvistica “o algebră a ştiinţelor sociale”, iar limba un 
“nod” al vieţii sociale. În limbă pot fi traduse aproximativ toate sistemele de semne. Limba are 
o preeminenţă în lumea umană. Alte sisteme de semne (arta, comportamentul uman, mesajul 
oublicitar, ritualurile etc.) au fost abordate ulterior, iar antropologia culturală a ajuns şi ea în 
faza în care tratează ansamblul culturii ca un sistem de semne. 

Astfel, semiotica este locul de întâlnire al mai multor discipline umaniste, având un 
câmp de cercetare imens. Trebuie spus de la început că orice sistem de semne este integrat 
într-un proces de comunicare. Aceasta este raţiunea de a fi a unui sistem de semne, să 
comunice ceva, cuiva, prin anumite canale şi urmărind un anumit efect. Această orientare larg 
răspândită în gândirea contemporană studiază faptele de cultură ca sisteme de semne şi 
procese de comunicare. 

Constituirea semioticii a urmat două tradiţii: una ce vine din teoria lingvistică a lui 
Ferdinand de Saussure, alta din cea a lucărilor de semiotică aparținând lui Charles Sanders 
Peirce.“ Alături de aceşti intemeietorii, printre reprezentanţii abordării semiotice a culturii 
menționăm pe Charles Morris, I.A.Richards, pe lingviştii Emile Benveniste, L. Hjelmslev, N. 
Chomsky, pe exponenţii formalismului rus, Tomaşevsky şi Tînianov, pe cei grupaţi în Şcoala 
de la Praga, Roman Jakobson, Jan Mukarovsky, pe cei care au dezvoltat semiotica după al 
doilea război mondial - Umberto Eco, Iuri Lotman, Roland Barthes, C.L Strauss, A.J.Greimas; 
pe teoreticienii care au introdus perspectiva informațională, Max Bense, Helmar Frank, 
Abraham Moles, ş.a. Din această enumerare nu poate lipsi cel care a revoluționat studiile 
dedicate raportului intrinsec dintre formele de comunicare şi tipurilor istorice de cultură, 
anume pe teoreticianul candadian Marshall McLuhan. Dintre autorii români care au avut 
contribuții importante în acest domeniu menționăm pe B. P. Hasdeu, pe Lucian Blaga şi Tudor 
Vianu, pe Matiyla Ghyka şi Pius Servien (Şerban Coculescu), pe Solomon Marcus şi Radu 
Cezar. 


Definiţia semiotică a culturii 


Aşadar, din perspectivă semiotică, cultura este un sistem de semne, de practici 
semnificante, prin care omul îşi codifică experienţa şi o comunică (sincronic şi diacronic). 


263 a E ont an duct SEE SI iEn R EES E NR 
O abordare sistematică a liniilor de constituire a semioticii, înglobând contribuţii ale lingvisticii structurale, 


ale filosofiei analitice, a hermeneuticii, ale poeticii şi teoriei litaraturii, etc., se află în lucrarea lui Vasile 
Macoviciuc, Inițiere în filosofia contemporană, Bucureşti, Editura Economică, 2000, pp 185-302. 

Cultura ne apare astfel ca un ansamblu de limbaje, simboluri şi semnificaţii care sunt integrate 
într-un proces de comunicare. 

Lingvistul Ferdinand de Saussure a propus constituirea unei discipline, numite de el 
“semiologie”, pe care a definit-o ca fiind “ştiinţa care studiază viaţa semnelor în sânul vieții 
sociale”. Limba este un caz particular al acestui univers al semnelor, iar lingvistica ar fi o 
componentă a acestei ştiinţe, cea mai însemnată însă. Dacă limba naturală este o paradigmă a 
oricărui sistem de semne utilizat de om (a oricărui “limbaj”), atunci lingvistica este o 
paradigmă pentru orice abordare de tip semiotic. Existența umană şi, în special, viaţa culturală 
a oamenilor constau în bună măsură în învăţarea, utilizarea şi interpretarea semnelor, de la 
cele lingvistice, plastice şi muzicale până la cele rutiere, gestuale sau cele din lumea 
publicităţii. 

Lotman consideră cultura drept un mecanism semiotic de codificare, acumulare, 
păstrare şi transmitere a informaţiei. Din această perspectivă, el defineşte cultura drept “sumă 
a informaţiilor neereditare, împreună cu mijloacele de organizare şi păstrare a acesteia”.20* 
Existenţa socială presupune, spune el, un consum de valori materiale, dar şi acumularea 
cunoştinţelor şi păstrarea lor. Lupta pentru existență este de fapt o luptă pentru informaţie şi 
pentru acumularea ei. Cultura este tocmai acest organism de organizare şi de codificare a 
informaţiei, făcând posibilă traducerea informaţiei dintr-un cod în altul. În consecinţă, cultura 
poate fi privită ca o sumă de limbajuri, de sisteme semiotice, de texte, prin care are loc 
traducerea nonsensului în sens, a nontextului (lumea, faptele) în text şi includerea informaţiei 
într-un sistem. 

Levi-Strauss definea cultura, sub raport antropologic, ca sumă de reguli, de norme, 
deci de coduri şi restricții aplicate vieţii umane. El spune că unde apar reguli, apare cultura, în 
opoziţie cu natura. General-umanul, natura omului aparține naturii şi se caracterizează printr- 
un automatism spontan. Ceea ce e definit de reguli şi norme restrictive, adică cultura, 
constituie relativul şi particularul. Reguli şi norme înseamnă “coduri” ale comportamentului 
social, coduri de semnificare şi de interpretare a experienţei, limbaje prin intermediul cărora 
oamenii comunică şi construiesc astfel mediul lor specific de existenţă. 

Prin lucrările sale de factură teoretică, Umberto Eco s-a impus ca “semioticianul” cel 
mai sistematic (şi mai cunoscut) din aria acestei “metaştiinţe”, care studiază repertoriul atât de 
divers al limbajelor şi al activităţilor de semnificare/comunicare, privite ca practici sociale şi 
semnificante. El ne avertizează că “semiotica studiază procesele culturale ca PROCESE DE 
COMUNICARE. Şi totuşi, fiecare din aceste procese pare să subziste doar pentru că dincolo 
de ele se statorniceşte un SISTEM DE SEMNIFICARE”.2%5 

Distincţiile lui Eco sunt fundamentale. Condiţiile de posibilitate ale oricărei 
comunicării interumane sunt definite prin existența unor “coduri” intersubiective de 
semnificare, pe care o comunitate le utilizează pentru a-şi traduce experiența cognitivă şi 
practică în diferite limbaje. Preexistenţa codului comun (sistem de semnificare) este o condiţie 
pentru transmiterea şi interpretarea mesajului de către destinatar (proces de comunicare). Abia 

când intervine “interpretarea” de către destinatar a mesajului avem de a face cu un autentic 
proces “uman” de comunicare. 

Cultura este simultan un proces de semnificare şi unul de comunicare. Codificarea 
unei semnificații a experienţei într-un tip de limbaj nu poate avea loc decât prin utilizarea unui 
"cod”, definit de Eco drept “un sistem de semnificare care cuplează entități prezente şi entități 
abesente”. 

În rezumat, cultura este mecanismul semiotic prin care se realizează această articulare 
funcțională între expresia materială şi semnificația ideală, între dimensiunea fizică a unui 
simbol şi înțelesurile sale multiple. Cultura este deci un ansamblu de coduri, coduri ce pun în 
relaţii variate semnele sensibile şi perceptibile cu un evantai de semnificații abstracte şi ideale. 


Concepte specifice 


Semiotica a elaborat sau a redefinit o serie de concepte fundamentale pentru a explica 
mecanismul simbolic ce întemeiază toate câmpurile creaţiei culturale. Conceptele 
fundamentale sunt cele de semn, sistem de semne, limbaj, cod, mesaj, simbol, sens, 
semnificaţie, informaţie, înţeles. Conceptul cel mai general este cel de semn. Modul în care 
definit şi înțeles semnul are implicaţii asupra explicaţiei semiotice. 

Semnul este o realitate sensibilă (obiect, fapt, imagine etc.) care se referă (prin 
intermediul unei semnificaţii) la o altă realitate, diferită de sine. Semnul “ţine” locul altei 
realități (reale, imaginare şi concepute), după definiția standard al lui C.S.Peirce. Un semn 
„este ceva care ţine locul a ceva pentru cineva, în anumite privinţe sau în virtutea anumitor 
însuşiri”? 206 În concepţia lui Peirce, „triunghiul semiotic” cuprinde trei elemente: semnul fizic, 
semnificația şi referentul. Semnele sunt realități contradictorii, care unesc o componentă 
materială şi una ideală, una fizică şi una spirituală. Ele sunt totdeauna realități sensibile, 
perceptibile, adică sunt o întru-chipare a unei idei sau a unui înţeles, o evocare a unui obiect 
sau realități. 

Pentru Ferdinand de Saussure, “semnul lingvistic nu uneşte un lucru cu un nume, ci un 
concept cu o imagine acustică”. Cuvântul, prototipul semnului lingvistic, uneşte un înțeles 
(mental) cu un complex fizic, „sonor”. Cele două componente ale semnului lingvistic sunt un 
semnificat (un înţeles, un sens, o semnificaţie) şi un semnificant (un sunet, un complex sonor, 
un nume, o expresie). Saussure susţine că cele două dimensiuni ale semnului lingvistic 
(semnificantul şi semnificatul) sunt inseparabile, precum cele două feţe ale unei foi de hârtie. 
Teza fundamentală a lui Saussure este aceea că, în cazul semnului lingvistic, asocierea dintre 
semnificant şi semnificat este una arbitrară, nemotivată şi convenţională, o asociere ce a fost 
statornicită şi consacrată istoric prin utilizarea practică a unei limbi „naturale” de către o 
comunitate umană determinată. Sausssure este şi cel care a impus distincția dintre limbă, 
privită ca sistem de semne, ca sistem social, istoric, cultural şi supraindividual, şi vorbire, ca 
utilizarea individuală şi practică a limbii. Este celebra distincție dintre langue şi parole. Tot lui 
i se datorează şi distincţia dintre abordarea sincronică a limbii şi abordarea ei diacronică, 
adică din perspectiva evoluţiei sale istorice. 

Teoria lui Saussure a generat numeroase dezbateri teoretice, dar care au implicaţii în 
sfera teoriilor semiotice asupra culturii. Dintre toate sistemele de semne construite de om, 
limba deţine o poziţie centrală, având o semnificaţie ontologică, în registrul formelor umane 
de comunicare. Ea este nu numai principalul mijloc de comunicare socială, liantul ce asigură 
coeziunea diverselor tipuri de comunități umane, ci şi instrumentul nemijlocit al gândirii 
umane, mediul în care iau naştere şi sunt formulate ideile şi cunoştinţele noastre despre lume. 
Cunoştinţele, ideile, credinţele, opiniile şi atitudinile sunt exprimate şi comunicate prin 
cuvinte, ce alcătuiesc, conform unor reguli, discursuri. Limbajul verbal a fost considerat astfel 
sistemul simbolic fundamental al omului, mediul privilegiat şi reprezentativ pentru toate 
formele de comunicare interumană şi de expresie culturală. 

Dar, după cum ştim, că mecanismul simbolic al culturii este mai bogat, el curpinde şi 
forme de expresie şi de comunicare ce nu implică limbajul verbal (oral sau scris). Este spațiul 
imens al limbajului nonverbal, în care intră diversele forme şi expresii ale limbajul gestual, 
ritualurile şi ceremoniile sociale, precum şi repertoriul atât de variat al limbajuluii vizual. 
Cultura combină şi conţine o tensiune este specifică între cuvântul şi imagine. Ele sunt 
formele fundamentale de expresie şi de comunicare umană, aflate uneori în concurenţă, dar cel 
mai adesea le întâlnim în combinaţii şi simbioze complexe. 

Semnele inventate şi utilizate de om funcționează numai în combinaţii practice şi 
simbolice complexe, adică integrate într-un sistem de semne. Întru-un sens general, sistemele 
de semne sunt limbaje. Iuri Lotman defineşte astfel limbajul: “Prin limbaj noi înțelegem orice 
sistem de comunicare care utilizează semne organizate într-o manieră anumită” 2" Constatăm 
că Lotman defineşte limbajul concomitent dintr-o perspectivă funcțională (funcția de 
comunicare) şi structurală (capacitatea de a semnifica prin reguliile şi modurile de organizare 
internă). 

Mesajul se referă la conţinutul informaţional al comunicării, iar codul la organizarea 
internă a sistemului de semne, la gramatica lui, la relaţiile dintre semne şi dintre acestea şi 
referentul lor. 

Codul este cel mai important concept în abordarea semiotică. Noţiunea de cod este 
definită de Eco în felul următor: “Orice sistem de simboluri, care, printr-o convenție 
prealabilă, este destinat să reprezinte şi să transmită o informaţie de la o sursă la un punct de 
destinaţie”. Ca structură culturală, codul este o “convenţie” sedimentată istoric şi acceptată de 
o comunitate determinată. Sensul noțiunii de cod este precizat de Eco şi prin următoare 
formulare: “Ori de cîte ori, pe baza unor reguli subiacente, ceva MATERIALMENTE prezent 
în raza de percepție a destinatarului ŢINE LOCUL la altceva se realizează o semnificare” 20% 

Codul uneşte o componetă materială şi perceptibilă cu un sens. El este un sistem de 
semnificiare. Codul este alcătuit din reguli, convenții, norme de comunicare, fixate cultural şi 
istoric şi acceptate de o comunitate umană. Eco stabileşte mai multe tipuri de coduri: naturale 
şi spontane; complexe, culturale, elaborate în mod artificial.2% Astfel, lista acestor coduri este 
foarte numeroasă: codurile comunicării animale (zoosemiotica);, codurile olfactive (codurile 

parfumurilor, de exemplu, în poezie); codurile tactile (folosite de orbi); codurile gustului; 
codurile medicale (simptomul bolilor, semiotica medicală); codurile gestuale (comportamentul 
fizic, mersul, eticheta, gesturile rituale, formele de politețe, semnele militare, conduita 
protocolară etc.); codurile muzicale; limbajele formalizate (limbajele de calculator, alfabetul 
Morse, formulele chimice, matematice etc.); codurile limbii naturale (care mijlocesc sistemele 
secunde din interiorul limbii — literatura, miturile, structurile narative etc.); riturile simbolice 
religioase; limbajele coregrafice (dans, balet); limbajul formelor plastice; codurile secrete; 
codurile culturale (ierarhii sociale, modă, mentalități — tipuri umane: cavalerismul, 
gentlemenul, bişnițarul, care respectă anumite coduri, codurile ştiinţifice, politice sau 
filosofice, coduri de organizare socială, sistemul de rudenie etc.);, codurile estetice; codurile 
comunicării de masă; retorica, ş.a. 

Aceste coduri, ce se întrepătrund organic în viața umană, alcătuiesc teritoriile 
predilecte în care se poate exercita analiza semiotică, disciplină ce se ocupă în fapt de întreaga 
cultură. 


Tipologia semiotică a culturilor 


Semiotica a delimitat trei tipuri fundamentale de relaţii în universul semnelor: relaţii 
între semn şi referent (semnificaţie), între semne în interiorul unui sistem de semne şi relații 
între semne şi agenții umani care le folosesc (emițători sau receptori). Astfel, semiotica este o 
disciplină ce cuprinde trei abordări sau trei perspective asupra semnelor: semantica, sintactica 
şi pragmatica. Ele privesc cele trei relaţii fundamentale ale senului: 


e relaţiile semantice care se referă la raportul dintre semn şi semnificaţie (referent); 


e relațiile sintactice, care se referă la raporturile dintre semne în interiorul unui sistem, al 
unui limbaj; 
e relaţiile pragmatice, care se referă la utilizarea semnelor de către emițător sau creator şi la 
utilizarea lor de către receptor. 
Aceste trei abordări sunt necesare pentru a analiza un sistem de semne, fiind de fapt 
trei dimensiuni ale procesului de semioză. Tipologia culturilor poate fi făcută în funcție de 
două abordări: 


e cultura privită ca mesaje definite, ca ansamblu de mesaje, ca sumă de texte; 


e cultura privită ca realizare a codurilor ce organizează aceste texte. 

Lotman face o tipologie semiotică a culturilor. ® Deci, cultura, în al doilea sens, e un 
complex de coduri, dintre care unul este dominant. Tipologia sa se bazează pe atitudinea 
colectivităților față de semn, pe răspunsul la întrebarea ce sunt semnele față de fapte şi ce 
relaţie există între aceste două dimensiuni? El ia în considerare concomitent dimensiunea 
semantică şi cea sintactică. 

Prima se referă la raportul dintre semn şi nonsemn (referent), iar a doua la raportul 
dintre un semn şi alt semn, la raportul dintre un semn şi sistemul de semne în care acesta este 

integrat. Cele două perspective au în vedere raportarea semnului la două realități diferite. 
Semnul poate fi studiat în două ipostaze. Semnul are relevanţă 


e fie pentru că înlocuieşte ceva mai important decât el însuşi, 


e fie pentru că face parte dintr-un sistem de semne ce este mai important decât el însuşi. 

În primul caz, valoarea semnului constă în faptul că el desemnează ceva din realitatea 
primară, din lumea naturală, a nonsemnelor, în al doilea caz, semnul are o semnificaţie 
contextuală, ce derivă din faptul că este integrat într-un sistem de semnificare şi comunicare, 
într-un limbaj simbolic acceptat şi codificat. 

Pornind de la aceste două atitudini şi situaţii, Lotman elaborează o tipologie bazată pe 
opoziția dintre cuvânt şi text, stabilind patru tipuri fundamentale de cultură: 


e tipul semantic şi asintactic 
e tipul asemantic şi sintactic 
e tipul asemantic şi asintactic 


e tipul semantic şi sintactic 

Aceste patru tipuri nu există în stare pură, ele se întrepătrund în culturile reale. Este 
vorba doar de predominarea unui anumit tip, într-o anumită epocă istorică sau într-un tip de 
societate. 

1. Tipul semantic şi asintactic. Tipul semantic se caracterizează prin faptul că semnele 
sunt înfățişări diferite ale aceleiaşi semnificaţii, iar diferitele semnificaţii elaborate reprezintă 
trepte spre absolut. Expresia este materială, iar conținutul este ideal. Acest tip de cultură se 
întâlneşte frecvent în epoca medievală. 

În reprezentarea medievală, lumea are adâncime, dar nu are suprafaţă. Lucrurile sunt 
opuse semnelor, iar viaţa autentică este viața semnelor. Semnul (cuvântul, icoana, cartea sfântă 
etc.) înlocuieşte ceva mai important decât el: lumea divină, lumea ideală a înţelesurilor 
supreme. 

Semnificaţia este cea care conferă existență, iar nonsemnificația înseamnă 
nonexistență. Acedst tip de cultură este orientat spre semn, spre cuvânt, care reprezintă o 
realitate de sine stătătoare, şi nu spre text, de aceea este un tip asintactic. În acest caz, expresia 
nu are valoare independentă, valoarea ei este determinată de locul conținutului pe care îl 
exprimă în tabloul lumii. Esenţa reală a fenomenelor este separată (e transcendentă) de 
esența lor ca semne. Partea este izomorfă întregului (Biblia e expresia divinității, 
împărtăşania, oglinda: planul conținutului rămâne unitar, deşi expresia este fragmentată). 

O altă caracteristică a sa este similitudinea dintre conținut şi expresie, întrucât expresia 
este deseori iconică. Caracterul iconic al acestei culturi arată că expresia era o componentă a 
conţinutului. De exemplu, omul era o imagine a lui Dumnezeu, este un semn iconic. Artistul 
era un intermediar ce dădea expresie unui conținut invizibil. De aceea, originalitatea era 
exclusă, un text nou fiind de fapt un text vechi redescoperit. lar adevărul reprezenta o continuă 
adâncire în semn, nu o trecere de la un semn la altul. Tabloul lumii era atemporal, iar timpul 
nu afectează semnele, ci nonsemnele. 

Semnificaţia se constituie ierarhic, fiind alcătuită din expresii diferite care pot primi 
lecturi diferite, în funcție de tipul de localizare a abordării. De exemplu, Biblia poate fi 
interpretată în sens literal, alegoric, mitologic, istoric, religios. Tabloul lumii este un tablou 
atemporal, care este exprimat în tabloul expresiilor temporale. Este vorba de un grad înalt de 
semiotizare a lumii, de accentul pus asupra cuvântului, care semnifică, nu asupra textului. 
Semnele diferite sunt înfățişări diferite (sinonimie, antonimie) ale aceleiaşi semnificaţii. 
Instrucția nu este o acumulare cantitativă de cunoştinţe diferite, ci aprofundarea aceleiaşi 
cunoştinţe. 

În cazul culturii medievale, ritualul ca formă de învestire a lucrurilor cu semnificaţie 
(vânătoarea, lupta) este extrem de important. Locul unui personaj în ritual sau în suita regală 
este cel care conferă semnificație în sistemul social. (ca şi azi!) A pierde acest loc este sinonim 
cu a pierde puterea, care este determinată de locul individului ca semn în ierarhia sistemului. 

Semnele se articulează paradigmatic (pe o scară a ierarhiei), astfel încât expresia de la 
un nivel devine conţinut la alt nivel. Acest tip de cultură se bazează pe raportul dintre material 
şi ideal, cuvântul material fiind o expresie a unui conținut imaterial. Astfel, semnul maxim 
este cuvântul nespus, care nu are expresie materială. Onoarea apare ca o expresie materială 
bine determinată a cinstei care se conferă unui personaj. Faima este o onoare cu expresie 
materială nulă. 


2. Tipul asemantic şi sintactic. Tipul sintactic de cultură corespunde monarhiilor 
absolutiste, interesate de organizarea internă şi de centralizarea sistemului. El reabilitează 
activitatea practică, bunul simţ şi duc la o desemiotizare a lumii. De fapt, la o desemantizare, 
întrucât, în cazul acestui tip, valoarea unui semn depinde de sistemul din care el face parte. A 
fi înseamnă acum a face parte din ceva supraordonat: societatea, statul, patria, biserica etc. 

În acest caz, lumea nu mai are adâncime, dar are suprafață. Conţinutul semnelor 
derivă nu din raportul lor cu nonsemnul, ci din raporturile lor din interiorul sistemului de 
semne, singurul care organizează şi instituie semnificaţii. Reabilitarea funcției practice 
înseamnă de fapt reabilitarea funcţiei pe care o are în sistem semnul respectiv. Interesele 
practice se situează deasupra semnificaţiilor simbolice. 

Simbolurile sunt negate, golite de conţinutul lor ideal şi umplute cu semnificații 
funcționale, instrumentale (cade importanţa icoanei sau a ritualului de la Curte). Atitudinea 
strict teoretică este depreciată, iar elemente strict imaginare, de prisos, sunt eliminate. Cultura 
suferă un proces de simplificare. Valoarea semnului nu mai este determinată de raportul său cu 
un conţinut din altă serie, ci integrarea lui în acelaşi sistem după principii bine determinate 
(ucazurile lui Petru cel Mare). În acest caz, întregul este mai prețios decât partea, iar partea 
nu este egală cu întregul, ci este insignifiantă în faţa lui. Întregul este acum suma unor 
fracțiuni organizate sintactic. Cultura este supusă acum temporalității, întrucât sistemul de 
semne înregistrează şi reține progresiv schimbările novatoare. Progresul înseamnă o creştere a 
organicităţii sistemului (stat, biserică, drept). El este sinonim cu suprimarea unităţilor haotice, 
cu subordonarea lor treptată la legile întregului. 

Cadrul culturii tinde acum spre principiul muzical-arhitectonic, în care accentul cade 
pe organizare, nu pe conţinut, pe expresia contextuală. Este cazul barocului. Statul se 
transformă într-un Leviatant. Asistăm la complexificarea raporturilor sociale şi la 
instituționalizarea culturii. Pe câtă vreme clasicismul poetiza victoria şi subiectul eroic, 
culturile semantice (Evul Mediu, Romantismul) glorifica eroii care mor, care sunt înfrânți, 
pieirea, nu victoria, prin care îşi dobândeau faima după moarte. 


3. Tipul asemantic şi asinctactic. Tipul asemantic şi asintactic exprimă un moment de 
criză istorică, iar tendinţa de resurecție a naturalului faţă de cultural, deci de desemiotizare, şi 
chiar de distrugere a sintaxei, devine dominantă. În acest tip de cultură valoare au nu semnele, 
ci lucrurile reale (apă, pâine, viaţă, individul natural, nu cel supus convențiilor). Realitatea are 
nu ceea ce este o parte a unui sistem, ci unitatea de sine stătătoare, întregul natural. Codurile 
anterioare sunt considerate negative. Este vorba de o atitudine negativă faţă de principiul 
însuşi al semnului. Lumea semnelor este falsă, este o ficțiune, o minciună, cuvintele, ca un 
concentrat al socialului, sunt vorbe goale, expresie a ceea ce este nenatural. Prin opoziţie, 
adevărul aparține de lumea lucrurilor reale, naturale, iar semnul, care reprezintă o altă 
realitate, este de fapt o ficţiune. 

Sinceritatea este preţuită acum ca o emancipare de sub tutela convențiilor. Atitudinea 
lui Gogol exprimă această concepţie: “O înspăimântătoare împărăție de cuvinte în loc de 
fapte”. Adevărul se află în sfera extra sau presemiotică. Este epoca ce reabilitează limbajul 
natural. Semnele culturii sunt percepute ca semne convenţionale, de la statutul social până la 
cuvinte. De aici şi concepţia că esența omului se poate manifesta şi în starea lui de izolare, iar 
sistemele politice pot falsifica şi altera principiile naturale. Este momentul în care apare teoria 
dreptului natural şi a contractului social. Spre deosebire de cavalerul medieval, care reprezenta 
pe cineva (rege, clasă etc.) şi acţiona într-un grup restrâns (castă), Robinson Crusoe nu 
simbolizează nimic, ci doar pe sine însuşi, având orgoliul de a se izola şi de a se individualiza. 
Libertatea era echivalentă cu eliberarea de sub semn, de sub convenţii, singura suveranitate 
acceptabilă fiind suveranitatea individului. Popoarele sunt o sumă mecanică de indivizi, iar 
umanitatea este prezentă efectiv în individul izolat. 

Deşi iluminismul nu exprimă o conduită anticulturală, el este interesat să 
deconstruiască cultura anterioară, semnele anterioare. Prin ideea că real este numai omul 
singur (de fapt este ireal), iluminiştii cad în capcana aceleiaşi irealități. Nonsemnul spre care 
tinde iluministul este un semn de gradul al doilea. 


4. Tipul semantic şi sintactic. Tipul semantico-sintactic face apel la o lume unitară ce 
este concomitent semnificantă şi organizată sintactic. El coincide cu apariția viziunilor 
istoriciste şi a hegelianismului, cu împăcarea omului cu realitatea. Lumea este acum o 
succesiune de fapte reale care au înţeles şi sunt integrate într-un ansamblu istoric. Sistemul de 
semne care dă valoare este istoria. “Să nu-mi vorbiți de destin; istoria este destinul”, a spus 
Napoleon. 

Este vorba de reabilitarea istoriei reale, cotidiene, a universului real văzut ca un sistem 
semnificant, care îşi exprimă esenţa ideală în fenomene contingente şi întâmplătoare. Există 
doar faptele care au semnificaţie semantică (dezvăluie ceva din esenţa lumii) şi o semnificație 
sintactică (sunt un moment în evoluţia sistemului). Lumea este acum un text, nu un cuvânt, un 
limbaj articulat semantico-sintactic. Gândirea critică este interesată acum să descifreze 
realitatea umană în toate componentele sale, să analizeze limbajul şi discursurile care sunt 
posibile în interiorul lui, expresiile şi structura lor sintactică, aspecte ce au o funcție simbolică 
în raport cu organizarea socială. Presupoziţia noii paradigme este că esenţa lumii umane nu 
poate fi descifrată decât prin analiza universului simbolic al culturii. Este epoca dominată de 
curentul realismului în câmpul creaţiei literare şi artistice şi de perspectiva evoluționismului şi 
a pozitivismului în gândirea filosofică şi socială. 

Aceste tipuri culturale nu se întâlnesc în realitatea istorică în formele lor ideale, pentru 
că orice moment istoric conţine în dispozitivul său spiritual şi cultural tendinţe şi orientări 
contradictorii. Istoria reală amestecă stilurile şi tipurile de cultură,. Cu toate acestea, gândirea 
teoretică poate stabili unele dominante stilistice şi linii de gândire, ce diferențiază marile epoci 
cultrale şi istorice. 


3. DELA TEORIA COMUNICĂRII LA TEORIA CULTURII 


Cultura ca sistem simbolic 

După cum ştim, comunicarea a fost definită adesea ca fiind acţiunea de transmitere a 
unei informaţii (indiferent prin ce mijloace) de la un emiţător la un receptor. Transferul de 
informații este un proces universal ce se poate regăsi în domenii foarte variate (lumea fizică, 

animală, umană), dar comunicarea umană presupune mai mult decât un simplu transfer tehnic 
de informaţii. De aceea, fără a intra în disputa teoreticienilor privind sfera de manifestare a 
comunicării, ne referim doar la formele de comunicare ce sunt definitorii pentru existența 
umană. 

Definită într-un sens riguros, comunicarea interumană presupune o relație practică şi 
simbolică, o interacţiune “în oglindă” a participanţilor la un dialog, în care ei se află 
concomitent sau succesiv în ipostaza de emițători şi de receptori, care, utilizând un sistem de 
semne - definit prin anumite reguli explicite sau tacite (un cod comun) - şi un mijloc (canal) 
de comunicare, reuşesc să “converseze”, adică să schimbe între ei informaţii, mesaje şi 
semnificații. Distincţiile dintre informaţie, semnificaţie, sens şi mesaj, care vizează conținutul 
comunicării, sunt de competenţa teoriei comunicării şi nu le vom aborda decât tangenţial. 
Această acţiune comunicativă se desfăşoară totdeauna într-un context social şi cultural 
determinat. Cele două instanțe se definesc prin intenția de a schimba mesaje şi printr-o 
capacitate specială, anume aceea de a utiliza un sistem de semne, sistem ce codifică mesajele 
şi le transmite printr-un canal, astfel încât receportul le poate decodifica şi interpreta, 
înțelegând sensul pe care emițătorul vrea să-l comunice. 

În literatura de specialitate s-a impus un model standard de analiză a comunicării, 
model ce a fost consacrat prin schema lui H.D.Lasswell, dezvoltată apoi de alți teoreticieni din 
perspectiva teoriei informaţiei, a semioticii şi a ciberneticii. În 1948, pe baza unor cercetări 
anterioare, Lasswell îşi propune să analizeze fenomenul de comunicare pornind de la cinci 
întrebări fundamentale, grupate în următoarea formulă: “Who says what to whom in what 
channel with what effect?” Schema conţine elementele ce intervin în orice comunicare: who? 
(cine?); 2) say what? (ce spune?); 3) to whom? (cui?); 4) under what circumstances? (în ce 
împrejurări?); 5) with what effects? (cu ce efecte?). 


În această formulă, actul comunicării angajează următoarele elemente: 
EMIŢĂTOR MESAJ MEDIUM RECEPTOR IMPACT 
cine? ce spune? prin ce mijloc? cul? cu ce efect? 


Deşi a fost criticată pentru perspectiva unidirecțională a comunicării şi reducerea ei la 
un act de transmitere a unor informaţii, formula lui Lasswell are avantajul că surprinde, într- 
un mod simplu şi expresiv, componentele esențiale ale comunicării. Ea reprezentat baza pentru 
cercetările şi dezvoltările teoretice ulterioare asupra proceselor de comunicare. 

Din schema lui Lasswell lipseşte contextul social al comunicării, precum şi ideea de 
feed-back, de interacțiune socială, de dialog. În sfârşit, alt aspect care este omis (sau este 
subînţeles): orice comunicare autentică presupune existența unui cod comun, în sens 
sociologic şi cultural, pe care îl întrebuințează cei care participă la un act de comunicare. 
Codul (de exemplu, o anumită limbă sau un model iconografic) este un sistem de simboluri şi 
de convenţii acceptate, un sistem supraindividual, cu determinări istorice şi culturale. Dar, 
aprecierile asupra schemei lui Lasswell trebuie să ţină cont ele însele de contextul istoric în 
care autorul şi-a elaborat modelul de analiză a comunicării şi de problemele pe care voia să le 
abordeze prin intermediul acestui model. Autorul a fost interesat, în mod particular, de analiza 
de conţinut a mesajelor politice şi de efectele propagandei, pornind de la presupoziţia că orice 

mesaj de acest tip are intenţia de a influenţa opiniile şi comportamentul receptorilor. În 
consecință, după aprecierile unor specialişti autorizaţi, “pentru analiza propagandei politice, 
formula era foarte potrivită”. 

Abordările teoretice mai recente, dezvoltate în prelungirea unor şcoli de gândire 
socială, precum interacționismul simbolic, operează cu un model praxiologic şi sociologic al 
comunicării, analizând fenomenul comunicării ca element integrat în substanţa vieții sociale şi 
culturale.” Din această perspectivă, este firesc să privim comunicarea în aspectele ei 
“relaționale”, prin care membrii unei comunități operează cu simboluri, limbaje şi mesaje care 
le permit să interacționeze practic şi să acorde semnificaţii congruente unor valori, norme şi 
reguli. Pornind de la acestea, ei interpretează lumea, se raportează la ea şi se raportează unii la 
alții, organizându-şi mediul de viață. Orice componentă activă din spaţiul societăţii (individ, 
grup social, instituție etc.) poate fi definită şi din perspectiva competenţei sale 
comuncaționale. 

Funcţiile comunicării în viaţa socială sunt vitale şi multiple. Unele teorii, precum cea a 
lui Roman Jakobson, au subliniat funcțiile diferite ale comunicării limbgistice, de la cea 
orientată spre funcția referențială şi informativă, până la cea estetică şi persuasivă. Pe lângă 
funcția de informare şi de socializare a valorilor, comunicarea asigură țesutul vieții sociale, 
formarea motivaţiilor şi aspirațiilor, facilitează dialogul şi dezbaterea socială, având o 
intrinsecă funcție educativă, de învățare socială, de promovare a culturii şi de formare a 
opiniei publice, precum şi funcţia de divertisment şi de asigurare a unor activităţi recreative. În 
concluzie, comunicarea este principalul instrument de integrare a individului în societate şi de 
modelare a culturii sale. 

Noile teorii asupra comunicării, mai ales cele care au analizat comunicarea de masă, 
dezvoltate în a doua jumătate a secolului XX, au subliniat ideea că nu putem reduce 
comunicarea la un act mecanic de transmitere a informaţiilor între indivizi considerați în mod 
singural şi atomar, fie în ipostaza de sursă, fie în cea de destinatari ai comunicării. 
Comunicarea trebuie privită ca o interacțiune socială complexă a indivizilor şi actorilor 
implicați într-o situaţie existențială determinată, interacțiune cu diverse registre funcţionale, 
de la cele practice şi instrumentale la cele simbolice şi creatoare. Din această perspectivă 
antropologică şi sociologică, comunicarea este apreciată ca un act fundamental al fiinţelor 
umane aflate în interacțiune socială. 

Comunicarea implică întregul comportament al omului, nu doar limbajul, fiind un act 
ce influențează comportamentul celorlalţi, o interacțiune vie între actorii care participă, într- 
un context socio-cultural determinat, la construirea semnificației pe care o acordă realității şi 
propriilor acţiuni, la definirea situației existenţiale în care se află, a orizontului de viaţă şi a 
perspectivelor în care îşi proiectează destinul. 

Astfel, comunicarea reprezintă o dimensiune definitorie a existenței umane. Ea este 
prezentă în toate actele şi manifestările umane, de la cele practice şi cotidiene până la cele de 
cunoaştere şi de creație, care formează cultura unei societăți. Prin intermediul registrului atât 

de divers al formelor de limbaj şi de comunicare înterumană sunt formulate şi transmise ideile, 
opiniile şi cunoştinţele, sunt tezaurizate simbolic rezultatele experienţei practice, cognitive şi 
simbolice, rezultate ce sunt transmise prin sistemul educativ al societăţii din generație în 
generaţie. Comunicarea mijloceşte toate interacțiuniile sociale şi toate formele de creaţie 
umană, asigurând coeziunea societăţii şi continuitatea procesului istoric. 

Comunicarea simbolică l-a înălțat pe om din starea naturală în starea socială şi 
culturală. Astfel, limbajul, în înţelesul său primar, este indicatorul condiției umane. 
Comunicarea prin intermediul semnelor, pornind de la investirea unor obiecte naturale, a unor 
acțiuni şi comportamente umane cu funcția de semnal, de indice sau de semn pentru a exprima 
şi a transmite o informaţie, o idee sau o atitudine, până la construcția unor sisteme simbolice şi 
convenționale şi abstracte, trebuie privită ca un “factor prim” al antropogenezei şi ca un factor 
constitutiv al culturii, în varietatea formelor sale de creaţie şi de expresie. În fond, cultura este 
un ansamblu de limbaje simbolice, de sisteme de semnificare şi de sisteme de comunicare. 
Drept urmare, teoriile comunicării pot fi privite ca un capitol al antropoligiei filosofice şi 
culturale. 

Pornind de la aceste sensuri ample, comunicarea trebuie înțeleasă ca o componentă 
definitorie, structurală, a existenței umane şi a culturii. Aşadar, comunicarea este actul 
cultural primar, ce presupune un schimb interactiv de masaje între indivizi, grupuri, societăți, 
culturi. Ea face posibilă continuitatea şi coeziunea vieții sociale, fiind un tip de acțiune 
socială. În lumea contemporană, circulaţia informaţiei este decisivă şi a devenit o necesitate 
vitală pentru societăți şi indivizi. Sistemul mediatic a fost asemănat cu sistemul nervos al 
societăţii. Informaţia este astăzi materia primă şi sursă a dezvoltării. 

În societatea informaţională, în lumea comunicării generalizate, omul este dependent 
de rețelele mediatice în care este ancorat, de uriașul habitatul mediatic în care trăieşte 
(televiziune, radio, calculator, sateliții de telecomunicaţii, telefon mobil etc.), habitat ce îi 
condiționează nu numai existența, dar şi viziunea asupra existenței, imaginea asupra lumii. 
Procesele de comunicare au dobândit o importanţă vitală, iar instituţiile atât de influente ale 
comunicării în masă produc astăzi diverse “versiuni” ale realității, “lecturi” diferite ale lumii şi 
ale evenimentelor, imagini şi reprezentări care alcătuiesc o realitate distinctă, un mediu secund 
în care suntem situaţi şi de care nu putem face abstracție nici în actele noastre cotidiene. 

În consecinţă, teoriile contemporane asupra culturii au ca punct de plecare fenomenul 
comunicării şi teoriile asupra comunicării, pe care le includ în mod firesc. Astfel, concepţiile 
filosofice şi sociologice asupra culturii se dezvoltă astăzi fie în prelungirea unor teorii ale 
comunicării, fie au în centrul lor tematic şi problematic analiza procesului de comunicare 
socială. Teoria culturii a preluat rezultatele cercetărilor empirice dedicate comunicării, mai 
ales cele care privesc efectele comunicării în masă asupra universului cultural. Teoriile privind 
comunicarea de masă au alimentat, pe diverse filiere teoretice şi metodologice, teoriile 
culturii de masă. lar teoriile privind cultura media (care domină de câteva decenii studiile 
culturale) au modificat treptat, dar în mod relevant, şi agenda tematică a filosofiei culturii, în 
ipostaza sa de disciplină metateoretică. 

Filosofia culturii are astăzi un alt statut epistemologic decât în urmă cu un secol. Ea îşi 
păstrează însă statutul de disciplină metateoretică, dar şi-a abandonat în bună măsură tradițiile 
sale speculative. Ea are astăzi funcția de a integra, într-un model teoretic supradisciplinar, 
rezultatele unor cercetări empirice, precum şi demersurile analitice ale unor discipline 
particulare, ce investighează universul cultural, în diversitatea sa. Ca disciplină cu vocaţie 
integratoare, filosofia culturii cumulează analizele descriptive şi cele interpretative, fiind în 
primul rând un demers reflexiv şi critic, având funcţia de a interpeta semnificaţiile pe care le 
au diversele forme de creaţie şi de expresie culturală pentru condiția umană. Ea studiază 
totodată şi influenţa pe care o are modulul cultural pentru evoluția particulară a societăților, 
într-o lume în care asistăm la procese de globalizare şi de integrare, dar, concomitent, şi la 

renaşterea identităților culturale şi la interesul crescut al societăților pentru patrimoniul lor 
spiritual. 

Este semnificativ şi traseul pe care l-au parcurs teoriile comunicării. De la studierea 
empirică a efectelor produse de mesajele mediatice asupra atitudinilor şi a comportamentelor, 
asupra opiniei publice şi a opţiunilor electorale, pe termen scurt şi în anumite situații 
conjuncturale, teoriile comunicării au trecut la analiza efectelor “neplanificate“, indirecte, de 
durată lungă, punând în evidență rolul comunicării în construirea realității, capacitatea 
sistemului mediatic de a inflenţa societatea şi cultura în ansamblu, de a modela credinţe, idei, 
concepții asupra societăţii, viziuni asupra lumii. Complexitatea acestor influenţe exercitate de 
sistemul mediatic este dovedită şi de varietatea modelelor elaborate de teoreticienii 
comunicării (teoria cultivării, teoria dependenţei de media, agenda setting, spirala tăcerii, 
teoriile privind decalajele informaționale şi cognitive etc.), toate încercând să descifreze 
amploarea, profunzimea şi caracterul contradictoriu al efectelor mass media asupra culturii şi 
societății. ” Din perspectiva filosofiei culturii, o semnificație deosebită are teoria lui Marchall 
McLuhan, pe care o vom prezenta în continuare. 


“Mijlocul de comunicare este mesajul” 


Marshall McLuhan (1911-1980) este teoreticianul care a provocat, prin şocul produs 
inițial de ideile sale, una dintre cele mai radicale schimbări în gânrirea veacului XX şi în 
metodologiile de analiză a diverselor segmente ale culturii. Teoreticianul canadian şi-a 
câştigat o faimă internațională în anii ‘60 şi ‘70 datorită studiilor sale referitoare la efectele 
exercitate de mass-media asupra gândirii şi a comportamentului social. Tezele sale şocante 
privind modul în care mijloacele de comunicare influențează structura percepției şi a gândirii 
umane au fost formulate iniţial în lucrarea Galaxia Gutenberg, din 1962, iar ulterior au fost 
dezvoltate în lucrările Understanding Media: The Extension of Man (1964) şi The Media Is 
the Message (1967). 

În dezacord cu o întreagă tradiţie a raționalismului european, dominat de o viziune 
logocentrică, el a impus o abordare a culturii dintr-o perspectivă comunicațională, acordând 
mijloacelor de comunicare un rol fundamental în existența umană şi în evoluția societăţilor.” 7* 
Ideile sale, formulate în urmă cu 40 de ani, sunt considerate şi azi un sistem de referință pentru 
teoriile privitoare la sistemul mediatic. De aceea, este foarte important să înțelegem corect 
teze şi demonstrațiile sale, înainte de a le aprecia şi critica. McLuhan a fost interesat să 
determnie specificitatea fiecărui mijloc de comunicare şi să arate influența mijloacelor de 
comunicare, în ansamblul lor, asupra individului, a culturii şi a societății. 

Teza centrală a lui McLuhan. Teza sa este aceea că mijloacele de comunicare 

predominante în cadrul unei societăți determină o structurare specifică a universului cultural, a 
modurilor de gândire şi a formelor de viață. Pornind de la ideile istoricului Harold Innis, 
McLuhan consideră că istoria culturii este condiționată de evoluţia mijloacelor de comunicare. 
Această viziune a fost acuzată că supralicitează determinismul tehnologic în dauna altor 
factori. lată cum rezumă McLuhan, într-un interviu în care i s-a cerut să-şi expliciteze ideile 
sale pardoxale, principiile care i-au condus strălucitele analize dedicate culturii: 
“Trebuie să vă aduceți aminte că definiția mijloacelor [de comunicare] în concepţia mea este 
largă: ea include orice tehnologie care crează extensii ale corpului şi simțurilor omeneşti, de la 
haine la computer. Doresc să subliniez încă o dată o idee fundamentală: societățile au fost 
întotdeauna modelate mai degrabă de natura mijloacelor de comunicare între oameni decât de 

conținutul comunicării”. 


Astfel, McLuhan este cel care a descoperit şi impus în ştiinţele sociale şi umane o idee 
nouă, anume că mijloacele de comunicare, prin chiar natura lor, influenţează în chip decisiv 
viziunea oamenilor asupra lumii, percepţia, gândirea şi organizarea societăţii. Simplu spus, 
este important nu numai “ce” anume comunicăm, ci şi prin ce “mijloc” de comunicare 
transmitem un mesaj. Această idee a fost sintetizată de McLuhan în formula „the medium is 
the message” (“mijlocul de comunicare este mesajul”). Într-o formulare maximalistă, teza lui 
McLuhan ne spune că influenţa formei de comunicare este mai importantă decât influența 
conținutului comunicării. Ca să înțelegem această teză, ce a stârnit numeroase interpretări şi 
controverse, este necesar să reconstituim presupozițiile de la care porneşte autorul şi să 
refacem într-o structură logică “paşii” demonstraţiei sale. Voi încerca să explic schema 
raționamentului său, pornind de la principiile pe care le invocă şi de la interpretările pe care le 
dă unor evenimente şi schimbări culturale cunoscute. 

Mesajul distinct al formei de comunicare. În concepţia noastră comună, mesajul este 
un “conținut” informaţional ce este transmis printr-un canal (mediu) de comunicare, fără ca 
acest canal să influențeze conţinutul informaţional transmis. Ne imaginăm canalul de 
comunicare ca un simplu “vehicul” ce transportă un conţinut oarecare, precum un vagonet ce 
preia un minereu şi îl descarcă la o destinaţie oarecare. Această reprezentare este falsă, ne 
spune McLuhan, întrucât şi mijlocul de comunicare înfluenţează receptorul, nu numai 
conținutul transmis. La fel precum mijloacele de tranasport utilizate de o societate (car, 
trăsură, vapor, cale ferată, avion), indiferent ce încărcătură (“mesaj”) transportă aceste 
mijloace, înfluențează modul de viaţă, organizarea muncii, relaţiile dintre oameni, deci 
societatea în ansambul ei. 

Sistemul noilor mijloace de comunicare cuprinde “telegraful, radioul, filmele, 
telefonul, computerul şi televiziunea”; toate aceste mijloace, precum şi altele derivate din ele, 
“au amplificat sau exteriorizat întregul sistem nervos central, tranformând astfel toate 
aspectele existenţei noastre sociale şi psihice” 270 Aceste mijloace fac parte din imensul aparat 
tehnic şi simbolic creat de om, pornind de la cea mai simplă unealtă şi de la cuvântul rostit. 
Ele reprezintă o extensie a organismului, a corpului, a simţurilor şi a ideilor, o “întru-chipare” 
în lumea fizică a conţinuturilor ideale pe care le procesează “sistemul nervos central”, sistem 

ce semnifică în contextul citat lumea interiorității şi a subectivității, ipostaza creatoare a 
mecanismului spiritual specific uman. 

McLuhan susține că mijlocul de comunicare utilizat de oameni produce efecte 
secundare (de lungă durată), ce se adaugă la efectele imediate pe care le produce conținutul 
explicit al mesajului. Aceste efecte secundare - ce se produc în mod inconştient, efecte pe care 
nici teoreticienii nu le-au sesizat - sunt mai importante decât conținutul mesajelor în ceea ce 
priveşte tipul de cultură al unei societăţii. “Forma” de comunicare influențează receptorul într- 
un alt mod decît “conţinutul” ce se transmite prin această formă. Este vorba de influențe 
neintenţionate, inconştiente, profunde şi de durată lungă. După cum explică Paul Levinson, un 
discipol şi continuator al ideilor lui McLuhan, “privitul la televizor are o influență mult mai 


semnificativă asupra vieții noastre decât emisiunea concretă sau conţinutul programului la 


Fe 277 
care ne uităm”. 


Conţinutul programelor televizuale ne pot aduce noi informaţii asupra unui eveniment, 
ne pot schimba opiniile despre un partid sau lider politic, ne pot modifica reprezentările, 
atitudinile şi evaluările faţă de o problemă socială, urmate adesea chiar de schimbarea 
comportamentului față de o situaţie determinată, dar utilizarea îndelungată a televiziunii, ca 
mijloc de comunicare predominant, indiferent de mesajele pe care le transmite, modelează 
într-un anumit fel schemele mentale ale receptorilor, determină o anumită organizare a 
aparatului perceptiv şi o anumită structură a gândirii. Televiziunea produce mecanisme 
mentale de un alt tip decât cele formate de cultura bazată pe scris, determină o altă viziune 
aspra lumii, alte reprezentări despre spațiu şi timp. 

La acuzaţiile care i s-au adus, autorul a răspuns că nu este vorba de a subaprecia 
conţinutul mesajelor televizuale, ci de a lua în seamă şi forța modelatoare intrinsecă a acestui 
mijloc de comunicare. Este vorba de a influența cumulativă pe care o are faptul ca atare de a 
ne uita zilnic la televizor, nu de influența imediată pe care o are conţinutul emisiunilor asupra 
opiniilor sau atitudinilor noastre față de un fenomen anumit. Influenţa mijlocului predominant 
de comunicare într-o societate priveşte cadrul mental în care se formează diversele noastre 
opinii, idei şi atitudini, cadrul ce ajunge în ipostaza de structură a priori a sensibilităţii şi a 
gândirii, cu rol de tipar organizator şi funcţional faţă de diversele mesaje pe care le receptăm 
prin media şi chiar față de informațiile şi conţinuturi pe care obținem din experienţa directă. 

Astfel, rezumând, faptul că ne obţinem cele mai multe informaţii despre lume prin 
intermediul imaginii televizuale şi nu prin lectura unui text are efecte considerabile asupra 
configurației noastre mentale şi asupra viziunii noastre asupra lumii. Imaginea televizuală 
determină o anumită organizare a reprezentărilor şi a informaţiilor, o anumită structură 
psihomentală, structură diferită de cea produsă de cultura scrisă, de textul tipărit, de citirea 
cărților. Sensul rațional al tezei paradoxale că “mijlocul de comunicare este mesajul” constă în 
faptul că mijlocul predominant de comunicare produce efecte autonome, profunde, de natură 
structurală, alături de efectele imediate produse de conţinutul explicit al mesajelor care sunt 
transmise prin respectivul mijloc de comunicare. 

Aceste efecte structurale sunt insesizabile, se multiplcă în lanţ, de-a lungul generațiilor 
şi al secolelor. De exemplu, mijloacele electronice de comunicare formează un adevărat 

univers în care se desfăşoară existenţa noastră, fără a fi conştienţi de efectele pe care le 
produce asupra noastră acest univers care ne conţine. 
“Dar oamenii, în majoritate, de la şoferii de camion la aristocrații rafinați, sunt încă fericiți în 
ignoranța lor cu privire la efectul mijloacelor de comunicare; nu conştientizează că, datorită 
efectelor atotcuprinzătoare ale mass-media, asupra omului, mijlocul însuşi este mesajul, nu 
conţinutul; nu înţeleg că mijlocul este şi masajul — că, trecând peste jocul de cuvinte, [mijlocul 
de comunicare] literalmente bruschează, şi impregnează, şi modelează, şi transformă orice raport 

Utilizatorii acestor mijloace sunt “scufundaţi”, precum peştii în apă, în acest mediu nou 
de comunicare şi nu-l “văd”, nu-i cunosc efectele. Noile mijloace de comunicare modelează 
viața utilizatorilor, a emiţătorilor şi a receptorilor, deopotirvă, şi impune anumite forme de 
interacțiuni sociale. “Conţinutul” oricărui mijloc ne orbeşte mereu, împiedicându-ne să vedem 
caracterul lui. Influenţa profundă exercitată de media asupra individului este de natură 
inconştientă. Astfel, trăim în anvelopa culturii media fără să-i “vedem” caracteristicile şi 
limitele. De aceea, McLuhan aprecia că lumea şi cultura media în care trăim scufundați 
reprezintă un “mediu invizibil” pentru noi. 

Structura aparatului senzorial uman. Cum se explică această influență distinctă a 
“mijlocului” de comunicare? Autorul introduce aici o serie de presupoziții de natură 
psihologică, referitoare la componentele sensibilităţii umane şi la interacțiunea dintre aceste 
componente. McLuhan consideră că tehnologiile create de om sunt prelungiri şi extensii ale 
simțurilor umane. Condiţia ideală a omului este aceea în care toate simţurile sale sunt active şi 
se află în armonie. Condiţia reală (adică istorică) a omului este însă aceea în care un anumit 
dispozitiv senzorial (auzul, văzul), modelat prin tradiție şi educaţie, dobâneşte un rol 
predominant în raport cu alte forme de comunicare. Când un mijloc de comunicare devine 
preponderent se produce un dezechilibru în structura sensibilităţii umane. Aşa s-a întâmplat cu 
vorbirea, cu scrisul şi cu audovizualul. 

Efectele cele mai pregnante ale mijloacelor de comunicare (oral, scris, electronic) se 
datorează nu atât conţinutului transmis prin intermediul lor, ci mediului de comunicare utilizat 
ca atare. Mijlocul de comunicare exercită prin el însuşi o influență formativă asupra 
subiectului receptor, modelându-i deprinderile perceptive şi structura spirituală, indiferent de 
conţinutul comunicat. 

Distincția dintre mijloace “calde” şi “reci”. McLuhan propune o distincție 
(discutabilă, din multe puncte de vedere) între mijloacele de comunicare „calde” şi „reci” se 
referă la efectele senzoriale diferite ale mijloacelor, în funcţie de definiția lor, înaltă sau joasă: 


e mijloacele “calde” (radioul, fotografia, cinematograful, alfabetul fonetic, tiparul) sunt mai 
încărcate de informație şi solicită o implicare mai scăzută a utilizatorului; 


e mijloacele „reci” (telefonul, desenele animate, televiziunea) sunt mai reduse ca informaţie, 
permițând o mai mare participare senzorială a utilizatorului. 

Un mijloc fierbinte/cald este acela care extinde un singur simţ, dându-i o “definiţie 

înaltă”. Definiţia înaltă caracterizează mijlocul ce oferă o bogăţie de informaţii şi nu solicită o 

participare profundă a receptorului. Aceste mesaje “complete” fac apel mai mult la abstracţie 

decât la imaginaţie şi determină o detaşare rațională. O fotografie posedă, vizual vorbind, o 
definiție înaltă. Un desen animat are definiție joasă, pentru că oferă extrem de puţină 
informație vizuală. Aşadar, bogăția de informaţii variază în sens invers față de participarea 
receptorului. 

Telefonul e un mijloc rece/cu definiție scăzută, deoarece urechii i se pune la dispoziţie 
o cantitate mică de informaţie. Vorbirea e şi ea un mijloc rece, pentru că se oferă foarte puțin, 
fiind nevoie ca restul să-l completeze cel care ascultă. Mediile reci, adaptate concretului şi 
spontaneității, angajează puternic interlocutorii şi deci participarea lor activă. Mijloacele 
fierbinți, în schimb, pretind o participare scăzută din partea receptorilor. 


Noile mijloace de comunicare modifică structura culturii 


McLuhan a susținut că noile tehnologii informaţionale şi comunicarea audiovizuală pe 
care o mijlocesc modifică fundamental modurile de gândire şi structura de ansamblu a culturii 
contemporane, structură diferită de cea pe care a produs-o tehnologia tiparului. Periodizarea 
istoriei umane ar trebui făcută, în viziunea autorului, având drept criteriu predominanţa unor 
mijloace de comunicare, astfel că înlocuirea dominanței unui mijloc de comunicare cu 
dominaţia altuia duce la transformarea de ansamblu a societăţii. Din punctul de vedere al 
miljoacelor de comunicare predominante, umanitatea ar fi parcurs trei ere culturale distincte. 


e Prima eră, specifică societăţilor tribale, arhaice, tradiţionale, nealfabetizate, este dominată 
de comunicarea orală şi produce o cultură sincretică, în care se manifestă o 
interdependență profundă între activităţile şi grupurile sociale, între funcțiile acestora, între 
valorile şi atitudinile umane, puțin diferențiate. Un anumit comportament uman avea 
concomitent semnificaţii economice, morale, religioase, sexuale, politice sau de altă 
natură. În culturile oralităţii, individul era integrat organic în comunitatea de limbă, de 
apartenenţă şi de viaţă. Comunicarea orală presupune prezența față în față a 
interlocutorilor, utilizarea curentă a aceluiaşi cod, fapt ce determină o solidariate organică 
a indivizilor, o predominanţă a codurilor comunitare de conduită. Aceste culturi inhibă 
inițiativele individuale şi nu încurajează desprinderea indivizilor de corpul social, de 
comunitatea lingvistică în care sunt integrați. Omul societăților tradiționale trăia în lumea 
magică a cuvântului rostit, subjugat de puterea acestuia de a crea un univers sonor încărcat 
de semnificații. Este o cultură a “spaţiului acustic”, simţul solicitat preponderent fiind 
auzul. 


e A doua eră a umanităţii este inaugurată de inventarea scrisului şi a alfabetului fonetic, de 
extinderea comunicării şi a culturii scrise, specifice societăţilor alfabetizate. Comunicarea 
prin intermediul scrierii presupune alte operaţii mentale decât cele utilizate în comunicarea 
orală. Scrisul şi cititul determină o reorganizare a întregului aparat senzorial şi psihologic. 
Succesiunea literelor în cuvântul scris şi a propoziţiilor în fraze are o similitudine cu 
desfăşurarea operaţiilor logice pe care le presupune un silogism, mecanism prin care 
trecem, pas cu pas, de la premise la concluzii, înlănțuind astfel o demonstraţie rațională. 
Utilizarea scrierii ca mijloc de comunicare predominant generează structuri psihologice şi 
mentale diferite de cele anterioare. Apariţia tiparului în secolul al XV-lea a modificat 
treptat structura societății, modurile de gândire şi de percepție, producând autonomizarea 
valorilor, gândirea discursivă şi individualismul în plan social. Scrisul şi apoi tiparul au 
favorizat procesele de abstractizare mentală, dar şi pe cele de separare şi de individualizare 
socială. În “Galaxia Gutenberg”, simţul solicitat preponderent este văzul. 


e  Altreilea stadiu este caracterizat prin apariţia mijloacelor electronice de comunicare, care 
produc o civilizaţie a imaginii, în care domină audiovizualul. Este cultura contemporană ce 
resolidarizează valorile, spaţiile sociale, indivizii şi grupurile sociale, producând aşa 

numitul „sat global”. Mijlocul de comunicare fundamental al erei electronice este 
televiziunea. Tehnologiile comunicării electronice solicită mai multe simţuri. 

Umnaitatea ar fi parcurs aşadar trei faze: comunităţile tradiționale în care predomină 
comunicarea orală, societățile moderne în care predomină scrisul şi tiparul, societățile 
contemporane în care predomină comunicarea audiovizuală. 

Percepția şi imaginea noastră asupra realității depind hotărâtor de mijlocul de 
comunicare predominant pe care o societate îl foloseşte. Mijlocul de comunicare utilizat (oral, 
scris, audiovizual) determină o amune structură a informaţiei şi a cunoaşterii. Fiecare mijloc 
de comunicare privilegiază un anumit simț, o anumită formă de percepţie şi favorizează un 
anumit mod de “a vedea” lumea, de a ne raporta la datele experienţei. Folosirea unui mijloc de 
comunicare produce anumite transformări în structura percepției, transformări care se petrec în 
structura reprezentării şi în configurația mentală de conținutul transmis. lată ce înseamnă 
paradoxul „mijlocul de comunicare este mesajul”. 

Fiecare mijloc de comunicare este asociat cu o anume “tehnologie” şi produce anumite 
efecte în planul organizării sociale sociale. În epoca modernă, apariția tehnologiei mecanice, a 
“maşinii” (tiparul este chiar un prototip al maşinii), extinderea acestora odată cu formarea 
mdului industrial de producere a bunurilor au dus la un nou tip de organizare a muncii şi a 
societăţii, diferit de cel tradiţional. Maşinile, ca structuri mecanice, “automate”, modifica 
relaţiile noastre reciproce, relațiile dintre oameni, relaţiile cu noi înşine şi cu lumea. Este mai 
puţin important ce anume produceau acestea, cât raporturile de comunicare şi de interacțiune 
socială pe care le generează civilizaţia de tip industrial, asociată cu forma de comunicare 
scrisă, cu alfabetizarea, cu un anumit tip de educaţie etc. Organizarea muncii şi a relațiilor 
interumane a fost modelată până acum de tehnica fragmentării, ce reprezintă esența 
tehnologiei industriale. 

În schimb, noile tehnologii ale informaţiei creează alte relaţii între indivizi, alte forme 
de activitate şi presupun un grad mai ridicat de asociere umană, de interacțiune socială. 
Caracteristicile noilor tehnologii electronice de codificare a informaţiei şi de comunicare 
generează efecte sociale care se află la polul opus față de cele produse de civilizația 
industrială. Ele produc efecte profund integratoare şi descentralizatoare, în aceeaşi măsură în 
care maşinile au avut un rol de fragmentare şi, complementar, de centralizare a spaţiilor 
sociale şi publice. 

Condiţionarea tipului de cultură de predominanța unor mijloace de comunicare ne 
poate duce şi la ideea că există o înrudire între formele de creaţie, o unitate stilistică a 
configurațiilor culturale. Teorema lui Pitagora nu putea fi formulată într-o cultură a oralității. 
Ştiinţele moderne ale naturii, în special mecanica lui Newton, cu presupoziţiile lor privind 
infinitatea şi uniformitatea spațiului şi a timpului, nu se puteau dezvolta decât în noul cadru 
spiritual modelat de “Galaxia Gutenberg”, de civilizația tiparului. Teoria relativității, 
formulată de Einstein, geometriile neeuclidiene, logica matematică şi polivalentă, teoriile 
privind complementaritatea unor descrieri şi explicații ale aceluiaşi fenomen, noile modele 
cosmologice, cu versiuni diverse, dependența cunoaşterii de context şi de observator, 
multiplicarea stilurilor artistice, a limbajelor şi a experienţelor estetice, relativizarea valorilor 
şi a reperelor, hibridarea stilurilor şi a perspectivelor, sunt manifestări şi expresii ale altei 
paradigme culturale, fiind legate de apariţia noilor mijloace electronice de comunicare. 


Cultura media şi “satul global” 


McLuhan (care a murit în ultima zi din anul 1980) nu a avut şansa de a asista la 
extinderea în masă a calculatoarelor personale şi a Internetului, dar prin tezele sale a anticipat 
efectele comunicării online, subliniind analogia acestora cu procesele de comunicare verbală 
din cultura oralității. În consecinţă, spune McLuhan, am asista la o retribalizare a omenirii, la 

o transformare totală a culturii, a valorilor şi a atitudinilor, trecând de la cultura atomizată, 
individualistă, fragmentată şi specializată din era scrisului şi a maşinismului, la era mijloacelor 
electronice, care unifică şi integrează valorile şi atitudinile într-o reţea de legături reciproce 

între indivizi, dezvoltând o “conştiinţă sinestezică” integrală. 
“Momentul individualismului, al izolării, al cunoaşterii fragmentate sau «aplicate», al «punctelor 
de vedere» şi al scopurilor specializate cedează locul conştiinţei generale a unei lumi în mozaic, 
în care spaţiul şi timpul sunt covârşite de televiziune, avioane cu reacţie şi computere — o lume 


simultană, unde domneşte «totul-deodatăy, unde totul intră în rezonanţă cu totul, ca într-un câmp 

electric absolut”. 


Trecerea de la cultura oralității la cultura bazată pe scris a anternat o schimbare 
fundamentală. McLuhan consideră că piesele lui Sakespeare ilustrează tranziția de la cultura 
tradițională (orală), bazată pe auz, la cultura modernă, bazată pe scriere. El interpretează piesa 
“Regele Lear” ca o metaforă a tranziției spre modernitate. Modernitatea înseamnă 
autonomizare, fragmentare, alfabetizare, individualizare şi specializare. Cultura oralității a 
supralicitat auzul, cultura scrisă a supralicitat văzul. 

Cultura contemporană se bazează pe imaginea audiovizuală şi pe interferența 
dinamică a tuturor mijloacelor de comunicare, care se conţin unele pe altele. De exemplu, 
filmul cuprinde comunicarea verbală, cea scrisă şi cea prin imagine, fiind o sinteză între 
comportamentul actorilor, imagine, muzică, scenografie, costume etc. Imaginea în mişcare a 
filmului cumulează astfel atribute şi virtuţi care înainte aparțineau unor forme de comunicare 
diverite. Imaginea televizuală integrează, la rândul ei, celelalte forme de comunicare şi de 
expresie, după cum Internetul, cu noile sale performanţe şi utilizării, cu realitatea virtuală pe 
care o face posibilă, operează o integrare la altă scară. 

Noile mijloace ar avea ca efect o retribalizare a omenirii, apariția unui „sat global”, în 
care toți indivizii se află potenţial conectaţi la aceste mijloace de comunicare. Milioanele de 
oameni aşezaţi în jurul televizorului, în stil CNN, absorbind echivalentul modern al învățăturii 
şamanice de la o sursă autorizată, reprezintă o realitate foarte asemănătoare cu vechile relații 
tribale de instrucţie şi control. 

În satul global al comunicării generalizate, există posibilitatea ca toţi să comunice cu 
toți, servindu-se de noile tehnologii de comunicare. Astăzi, satul global este modelat de 
rețelele internetului, de transmiterea simultană a imaginilor, de schimbul de informaţii prin e- 
mail, fiind o “lume simultană”, “o lume în mozaic”, “o lume în reţea”. Noile media modifică 
felul în care individul percepe lumea, ele modelează sensibilitatea şi gândirea oamenilor. Deci 
ele produc treptat o nouă viziune aspura lumii şi un nou tip de cultură, cultura media. 
Limbajul, vorbirea, gândirea, tiparul, însemnele grafice, cărțile se văd acum supuse unei 
presiuni din partea mijloacelor electronice, mijloace care reorganizează aparatul senzorial al 
omului, dar şi modurile de reprezentare şi atitudinile față de lume. 

Noile mijloace de comunicare le conțin, integrate, pe cele anterioare. Astfel, 
„conținutul oricărui mijloc de comunicare este întotdeauna un alt mijloc. Conţinutul vorbirii 
e procesul concret al gândirii. Conţinutul scrierii este vorbirea, cuvântul scris e conţinutul 
tiparului, iar tiparul e conținutul telegrafului. „Mesajul” oricărui mijloc, al oricărei tehnologii, 

presupune o schimbare de scară sau ritm, ori introducerea unei structuri noi în viața omului. 
Mijlocul care “conţine” mesajele influențează mediul de viață umană prin chiar structura sa şi 
prin setul de activităţi pe care le presupune. 

Analogia dintre mijloacele de comunicare şi mijloacele de transport este instructivă. 
De exemplu, calea ferată, ca un nou mijloc de transport, a schimbat masiv viața societăților. 
Ea nu a introdus mişcarea, transportul, roata sau drumul în societatea umană, dar a accelerat şi 
a amplificat scara la care se desfăşurau anterior anumite activităţi umane. Ea a produs, cu 
timpul, o reorganizare a vieții umane, a produs un nou tip de oraş, noi forme de muncă, de 
interacțiuni sociale şi de distracții. Aceste efecte sociale s-au produs independent de 
“mărfurile” ce erau transportate pe calea ferată (independent de “conţinutul”, de “mesajul” 
explicit al acestui mijloc numit “cale ferată”) şi indiferent dacă o anume cale ferată funcţiona 
la tropice sau în ţinutul nordic. Calea ferată, ca atare, ca nou mijloc de transport, are prorpiul 
ei “mesaj”, propriile sale efecte sociale, indiferent de ce se transportă pe ea. Avionul, 
accelerând viteza transportului, tinde să dizolve forma specifică a oraşului creat de calea ferată 
Şi, totodată, politica şi forma de asociere, independent de scopul pentru care este el utilizat. 

Noile teorii asupra comunicării, în prelungirea tezelor lui Marshall McLuhan, aduc o 
perspectivă originală în evaluarea efectelor comunicării: aceste efecte nu mai sunt doar o 
funcţie a conținuturilor şi a mesajelor, ci şi a structurii şi a tehnicilor specifice fiecărui mijloc 
de comunicare. Mass-media nu sunt doar instrumente, canale de transmitere a informaţiei, ci 
miljoace care, prin natura şi specificul tehnologiei lor şi al modului de percepție pe care îl 
solicită, înfluențează organizarea mentală a reprezentărilor, imaginea interioară a omului 
asupra lumii. 

IX. CULTURA DE MASĂ - UN NOU TIP DE CULTURĂ 


1. ABORDĂRI ŞI CARACTERISTICI ALE CULTURII DE MASĂ 


Mass media şi noua realitate culturală 


Apariţia şi extinderea noilor mijloace de comunicare a modificat fundamental cultura 
contemporană. Ceea ce numim astăzi mass media reprezintă de fapt un sistem foarte 
diversificat de dispozitive tehnice prin care se desfăşoară comunicarea de masă, ce are alte 
caracteristici decât comunicarea interpersonală sau de grup. Acest tip de comunicare introduce 
o altă relaţie între emițător şi receptor, o relaţie ce nu mai este una nemjlocită, ci este inter- 
mediată de mijloace tehnice. Emiţătorul este acum o instituție, o organizaţie specializată, iar în 
locul receptorului putem vorbi de o “lume a receptorilor”, ce cuprinde indivizi, grupuri şi 
colectivităţi largi, “mase” eterogene şi dispersate georgafic. Relația dintre aceste instituţii, ca 
sursă, şi “masa”, ca lume a receptorilor, este una impersonală şi asimetrică, fiind mijlocită de 
sisteme tehnologice prin care se transmit unidirecțional informaţii şi imagini, mesaje cu un 
conținut simbolic, pe care receptorii le preiau sau le interpetează în funcţie de structura lor 
cognitivă, de interese, valori şi aşteptări. 

Efectele acestor noi mijloace de comunicare în masă s-au multiplicat în cascadă, 
producând o nouă realitatea culturală, diferită faţă de lumea culturii tradiționale şi faţă de 
cultura din epoca modernă “clasică” (dezvoltată în intervalul dintre perioada Renaşterii şi 
prima jumătate a secolului al XX-lea), anterioară, aşadar, acestei explozii comunicaţionale. 
Teoreticienii au investigat această nouă realitate culturală, codificând-o iniţial prin conceptul 
de “cultură de masă”, apoi prin alte concepte, precum “industriile culturale”, “cultură de 
consum”, “cultură mozaicată” şi, în sfârşit, “cultură media”. 

Este greu să inventariem schimbările sociale şi culturale produse de extinderea noilor 
mijloace de comunicare. Totuşi, câteva aspecte şi trăsături noi s-au impus ca urmare a 
revoluţiei ştiințifico-tehnice din secolul XX şi a extinderii noilor forme de comunicare: 

- A apărut o nouă infrastructura tehnologică a comunicării sociale, care permite difuzarea 
globală a informaţiilor şi a mesajelor. 

- A apărut un public de masă, de dimensiuni fără precedent, care are necesităţi culturale noi, 
stimulate de mesajele mediatice, astfel că cererea modelează oferta culturală. 

- Între realitatea primară (lumea naturală şi lumea faptelor sociale) şi receptorii conectaţi la 
sistemului mediatic se interpun acum numeroase verigi intermediare, medium-uri, care 
produc un univers al imaginii, ce dublează universul primar al vieții. 

- A apărut astfel o realitate mediatică, secundă, distinctă față de realitatea primară. Este 
imaginea realităţii, pe care mass media o construieşte, prin mesajele sale. Întrucât mass 
media este sistemul ce are capacitatea de a defini şi interpreta realitatea socială, el este şi 
instanţa ce produce reperezentările, imaginile şi atitudinile prin care indivizii se raportează 
la realitatea socială, orientând astfel conduita lor şi a autorităţilor publice. 

- Imaginea pe care construieşte masa media asupa realității sociale este preluată de masa 
receptorilor şi devine un reper cognitiv, axiologic şi praxiologic, ce orientează atitudinile, 
reprezentările, opiniile şi comportamentele actorilor sociali şi politici. 

- Condiția socială a culturii şi a artei s-a schimbat în mod fundamental, astfel încât 
comunicarea de masă a făcut din cultură realmente un bun social. 

- Aceste mijloace noi au dus la integrarea rapidă a valorilor ştiinţifice şi artistice în mediile 
sociale, la inserţia culturii în universul cotidian. Cultura de masă preia şi difuzează în 
câmpul social informaţii, cunoştinţe, idei şi interpertări elaborate în domeniile specializate 
ale cunoaşterii şi ale creaţiei. 

- Au apărut înlocuitorii tehnici ai operei de artă (fotografii, albume, discuri, reproduceri, 
filme, casete video, teatrul radiofonic etc.), care formează un univers tehnologic şi o lume 
independentă față de operele artistice pe care le mijlocesc sau de la care au emanat. Aceste 
dispozitive tehnice alcătuiesc o lume aparte, a simulacrelor, o realitate diferită de realitatea 
primară a operelor de artă. Teoriile asupra culturii trebuie să țină seamă de această nouă 
ontologie a semnelor. 

- În aceste condiții, contactul direct cu opera de artă şi experienţa estetică nemijlocită sunt 
înlocuite cu experienţa mediatizată a receptorilor. Arta, din statutul ei social privilegiat, de 
expresie a unor trări, atitudini şi stări ale condiţiei umane, a intrat în simbioză cu aspectele 
tehnice şi a coborât în planul vieţii practice a comunităților. O piesă de teatru văzută la 
televizor sau ascultată la radio nu produce aceleaşi stări şi sentimente în receptor ca în 
momentul în care este văzută într-o sală de teatru. 

- Cultura de masă a atenuat separaţia sociologică şi istorică dintre cultura savantă a elitelor 
ştiinţifice şi artistice şi cultura “maselor”. Distincția cu valoare operativă este acum accea 
dintre “cultura specializată” şi “cultura de masă”. 

Cultura de masă, care devine predominantă, este acum mijlocită de tehnică, astfel încât 
Rene Berger a propus conceptul de “tehnocultură” pentru a defini această nouă cultură, o 
cultură dependentă de noile tehnologii. Potrivit lui Pierre Bourdieu, asistăm la trecerea rapidă 
a operelor de artă din cercul restrâns al specialiştilor în cercul larg al conumatorilor, al 
maselor, în societatea de masă.” El face o distincție între câmpul restrâns al culturii 
(intelectuali, instituţii, creatori, grupuri de elită etc.) şi câmpul larg al culturii, care este 
alcătuit din ansamblul receptorilor nespecializați. 

Apariţia şi extinderea acestor noi realități culturale sunt fenomene ce au o legătură 
directă cu apariția şi extinderea noilor mijloace de comunicare. Dar, trebuie să observăm că 
aceste procese au o conexiunea profundă şi cu alte schimbări fundamentale din secolul XX. 
Ele trebuie puse în legătură cu noua imagine ştiinţifică asupra lumii, cu revoluțiile ştiinţifice şi 
tehnologice, cu schimbarea paradigmelor din gândirea filosofică şi a limbajelor artistice, cu 
schimbările treptate ce au avut loc în planul de adâncime al societăților şi în fundamentele 
civilizației. 

Teoreticienii au încercat să introducă anumite distincţii conceptuale, pentru a elabora o 
hartă a acestor schimbări încrucişate, o imagine mai coerentă a corelaţiilor multiple dintre 
schimbarea socială şi schimbarea culturii. Dacă valul culturii de masă poate fi pus în 
conexiune expresivă cu societatea de masă, ca stadiu ultim al modernităţii, actuala cultură 
media trebuie privită ca o ipostază nouă a culturii de masă, o cultura ce se edifică pe suportul 
societăţii postindustriale, al societăţii informaţionale şi al economiei bazate pe cunoaştere, o 

“economie suprasimbolică”, după conceptualizarea propusă de Alvin Toffler. Ponderea pe 
care o avea “proletariatul” societăţilor industriale, ce reprezenta “masa” angajată în sfera 
activităţilor productive din cadrul acestora, se diminuează treptat, odată cu introducerea noilor 
tehnologii, astfel încât, în societățile postindustriale clasa de mijloc devine preponderentă, dar 
se extinde şi sistemul birocratic şi personalul angajat în domeniul serviciilor publice. În sfera 
economică şi politică asistăm la intrarea în scenă a unei noi catogori profesionale şi sociale, pe 
care Toffler o numeşte “cognitariat”, elita ce procesează informaţiile, desfăşoară activități de 
cunoştere şi manageriale, produce expertiza ştiinţifică şi asigură funcţionarea imensului aparat 
mediatic. 

Privită în ansamblul ei şi în relația sa cu societatea informațională, această nouă cultură 
este numită adesea cultură “post-modernă”, având în vedere caracteristicile ei structurale. Este 
o cultură în care mass media joacă un rol fundamental, o cultură cu alte coduri, dar care 
produce şi o altă viziune asupra lumii. În trecerea de la modernitate la postmodernitate are 
loc o schimbare de paradigmă.culturală. 

Extinderea comunicării de masă şi a culturii de masă a readus în discuţie sensul 
culturii, valoarea şi condiția ei. Aspectul cel mai important, care trebuie subliniat înainte de 
orice alte considerente, priveşte faptul că noile mijloace de comunicare au permis o difuzare 
socială a creaţiilor şi a valorilor culturale către un public de dimensiuni fără precedent în 
istoria umanităţii. Prin accesul unor largi categorii de populaţie la informaţie şi la valorile 
culturale, s-a schimbat fundandamental relația dintre cultură şi societate. Sistemul mass media 
are un excepţional potenţialul educativ şi formativ. Dar, utilizarea acestui potențial depinde de 
o serie de factori de ordin politic, economic şi social. Mulţi teoreticieni consideră că 
subordonarea sistemului mediatic față de interesele comerciale a ratat şansa de a folosi acest 
sistem în scopuri educative. 

Pe lângă efectele pozitive de care am amintit, cultura de masă ridică şi o serie de 
întrebări referitoare la calitatea mesajelor difuzate, la utilizarea mijloacelor electronice de 
comunicare în scopuri preponderent comerciale, la transformarea lor în instrumente ale 
violenței simbolice. Datorită impactului lor social, aceste mijloace au amplificat posibilitățile 
de manipulare a indivizilor prin mesajele mediatice, au problematizat şi procesele de formare, 
socializare şi educaţie, care trebuie abordate în alți termeni decât cei tradiționali. Solicitările 
mediului social asupra indivizilor sunt tot mai diversificate, astfel încât şi răspunsurile lor 
trebuie să fie diversificate, creatoare, anticipative. 

Extinderea sistemului mass media şi a noilor tehnologii ale informaţiei şi comunicării a 
pus în faţa indivizilor şi a societăţii probleme noi. În primul rând este vorba de o nouă 
“alfabetizare” a indivizilor, de formarea unor deprinderi şi abilităţi de a utiliza această 
tehnologie. Accesul la această tehnologie este însă condiționat de un anumit statut socio- 
economic, de care nu beneficiază toți membri unei societăți. Utilizatorii acestor tehnologii 
dobândesc din start un avantaj cultural şi social, fiind beneficiarii unor fluxuri informaţionale 
care le îmbogăţesc orizontul de cunoaştere şi capacitatea de a comunica. Se crează astfel, în 
plan social, noi decalaje, care sunt acum de natură informațională şi cognitivă. 

Diversitatea mediilor de informare reprezintă un factor ce determină noi forme de viață 
şi noi interacțiuni sociale. Internetul oferă instituţiilor publice şi cetățenilor posibilităţi noi de 
comunicare şi interacţiune, pe care nici nu le puteam bănui în urmă cu câteva decenii. Însă, 
noile tehnologii implică şi anumite riscuri. Internetul poate reprezenta şi un factor de 
resegmentare socială şi politică, alimentând diferențele dintre cei care au acces la rețea şi cei 
care nu dispun de această şansă, din diferite motive. Aceste diferențe au implicații 
semnificative în ceea ce priveşte formarea culturală a indivizilor, stocul de cunoştinţe şi baza 
de date la care au acces. Sunt diferenţe ce pot apărea în cadrul unei comunități locale, dar şi la 
nivelul unei societăți, întrucât utilizarea noilor tehnologii de comunicare a devenit un criteriu 
de performanță şi de selecţie, în toate sferele de activitate socială. Sistemul mediatic conferă 

putere culturală şi politică societăților avansate, care au posibilitatea de a controla fluxul 
comunicațional şi mesajele difuzate pe mapamond. Capacitatea de a deţine şi de a utiliza noile 
tehnologii de informare şi comunicare este un criteriu al dezvoltării actuale. 


Sensuri ale conceptului cultură de masă 


Societăţile moderne, industrializate şi urbanizate, sunt societăți de masă, cu mari 
aglomerații umane, concentrate în metropole sau centre industriale. Faţă de societăţile 
tradiționale, societăţile moderne introduc un nou mod de viaţă, în care timpul este segmentat 
riguros în “timpul de lucru” şi “timpul liber”. Astfel, a apărut nevoia socială de a umple acest 
timp liber cu produse, servicii şi activități culturale şi distractive. Cultura de masă a apărut 
pentru a răspunde acestei nevoi. 

Din altă perpsectivă, cultura de masă este un nou tip de cultură, diferită atât faţă de 
vechea cultură populară tradițională (specifică societăților tradiționale, premoderne), cât şi 
față de cultura specializată, modernă, “înaltă”, “savantă”. Aşadar, trebuie să deosebim cultura 
de masă faţă de cele două tipuri anterioare: cultura populară tradițională şi cultura modernă 
specializată. 

În gândirea românească, Blaga a impus distincţia dintre cultura minoră şi cultura 
majoră. Cultura populară şi cea specializată au coexitat de a lungul istoriei ca două niveluri 
distincte de cultură, dar nu complet izolate, ci influenţându-se reciproc. Ceea ce numim cultură 
specializată (pentru a nu utiliza termeni ce au conotaţii valorice, precum cel de cultură “înaltă” 
sau de creaţie “cultă”, opusă celei folclorice), este cultura elaborată de agenţi specializați, de 
creatori profesionişti, de intelectuali. Acest tip de cultură a apărut odată cu scrisul şi s-a 
dezvoltat în forme foarte variate în decursul secolelor. Ea cuprinde gândirea religioasă, 
ştiinţifică, flosofică şi întregul complex al creației artistice. Odată cu apariţia tiparului, 
universul culturii specializate s-a îmbogățit enorm, devenind ceea ce numim cultură modernă, 
în formele ei ştiinţifice, filosofice şi artistice cunoscute. Instituţiile ei sunt bibliotecile, sălile 
de teatru sau de concert, expoziţiile sau muzele, ş.a. În acelaşi timp, cultura populară suferă un 
proces de erodare şi de dispație treptată. 

Încă un aspect mai trebuie precizat. Cultura de masă trebuie raportată la formele 
culturii moderne pentru a-i înțelege mecansimele şi semnificaţia. Formele acestei culturii 
specializate, mai ales ale culturii moderne, nu pot fi înțelese decât dacă receptorul are o 
anumită pregătire culturală şi o educație extetică prealabilă. Pentru a descifra mesajul acestor 
creaţii trebuie să cunoaştem codurile şi limbajele în care sunt elaborate. În cazul acestor 
creaţii, publicul se “specializează” şi el. Teoriile ştiinţifice moderne nu sunt accesibile oricui, 
după cum şi unele operele literare şi o mare parte din creațiile picturii moderne sunt dificil de 
înțeles fără o pregătire anumită, fără o educaţie prealabilă în respectivele domenii. Aceste 
creații sunt destinate publicului, în principiu oricui, dar creatorul nu este condiţionat în actul 
său de creaţie individuală de aşteptările unui public anumit. Deşi are nevoie de succes (de 
glorie), de recunoaşterea socială a operei sale, creatorul se considera “autonom” faţă de gustul 
(îndoielnic) al publicului şi era orientat de criterii valorice, de performanţă, specifice 
domeniului său. Succesul era un rezultat al valorii operei. 

Cultura de masă nu este o cultura produsă de mase, ci destinată maselor. Înțelegerea 
acestui fapt este esențială. Ea este produsă de specialişti sau de instituţii specializate în acest 
sens. Ea un se mai adresează unui “public” specializat, ci “maselor”, care cuprind, iniţial, 
“straturile inferioare şi medii, preponderent urbane, ale societății moderne, industrializate”. 
Mai târziu, “într-o fază mai avansată a modernizării, cultura de masă pătrunde şi în lumea 
satelor, atunci când această lume însăşi îşi pierde caracteristicile tradiționale” 2! Când 
evoluţiile economice, ştiinţifice şi tehnologice au dat naştere unor noi mijloace de comunicare, 
acestea au preluat şi difuzat operele şi mesajele culturii moderne sau populare, transformându- 
le pentru a corespunde cu nevoile şi aşteptările consumatorilor de media. Datorită progreselor 
tehnologice au apărut şi noi forme de expresie, precum cinematograful. Explozia 
audiovizualului a însemnat şi o diversificare a formelor de divertisment, pentru umplerea 
timpului liber, dar şi apariția unor noi genuri şi forme de expresie (teatrul radiofonic, 
reportajul tv, filmul ştiinţific etc.). 

Aşadar, sub impactul noilor mijloace de comunicare, universul culturii s-a schimbat 
radical. Cultura de masă a apărut in ipostaza sa de corelativ cultural al societății de masă, 
odastă cu apariţia “marelui public”, cu “masa”, în ipostaza de ansamblu al receptorilor 
potenţiali, al “consumatorilor” de cultură. Este un tip nou de cultură, dependent de sistemul 
mediatic, cultură ce se adaugă celor două tipuri de cultură de care am vorbit, cultura populară 
tradițională şi cultura specializată. 

Cultura de masă se intercalează în spaţiu apărut între cele două niveluri culturale 
anterioare, acoperind acest interval populat de “mase”, mase ale căror nevoi culturale nu 
puteau fi satisfăcute nici de vechea cultură populară, nici de cultura specializată modernă. La 
cultura specializată, “înaltă”, care este cultura produsă de elitele intelectuale moderne, masele 
nu aveau decât un acces limitat, datorită nivelului de pregătire pe care îl presupune descifrarea 
codurilor sale rafinate. Treptat, cultura de masă tinde să înlocuiască cele două culturi 
anterioare, să le absoarbă operele şi mesajele. 

Destinatarul culturii de masă nu mai este publicul “specializat” al operelor ce 
aparțineau culturii specializate moderne, ci un public eterogen, nespecializat. Pentru nevoile 
culturale şi pentru aşteptările acestui public trebuiau create (produse) alte tipuri de opere, de 
mesaje, care să fie atractive şi accesibile sub raportul conținutul, dar să fie accesibile şi din 
punct de vedere comercial, pentru a fi vandabile şi a aduce profit producătorilor. Cultura de 
masă este rezultatul acestor solicitări şi a mijloacelor de comunicare capabile să difuzeze pe 
scară largă acest tip de opere. 

Cultura de masă este subordonată astfel față de logica economică a cererii şi a ofertei, a 
obținerii profitului. Creaţia devine acum “producţie” de tip industrial, fiind subordonată (nu 
autonomă) față de aşteptările acestui nou public, care este alcătuit din “consumatori” de 
cultură. Relaţia creator-receptor este înlocuită de relaţia producţie-consum. În ipostaza de 
conusmator, publicul de masă se raportează la oferta culturii de masă ca la nişte bunuri sau 
mărfuri, pe care le evaluează în funcție de “utilitatea” lor în raport cu nevoile şi aspiraţiile 
sale. Receptorii ce formează această masă de consumatori (“audiența”, în termenii comunicării 
de masă) se raportează şi la produsele ce au atribute şi valenţe culturale cu deprinderile pe 

care le-au dobândit în calitatea lor de consumatori de mesaje media, căutând noutatea, 
senzaționalul, divertismentul. 

În concluzie, spre deosebire de creaţiile culturii specializate, unde criteriul valoric era 
predominant, în cultura de masă criteriul comercial devine predominant. Produsele acestei 
culturi trebuie vândute, iar producerea lor industrială trebuie să fie rentabilă. Uneori, 
producătorii acestui nou tip de cultură au “tradus” şi operele culturii specializate în codurile şi 
registrele culturii de masă, pentru a putea fi înţelese de consumatorii de mesaje mediatice. 


2. TEORII CRITICE PRIVIND CULTURA DE MASĂ 


Teoria critică a Şcolii de la Frankfurt 


Şcoala de la Frankfurt, mai ales prin Adorno şi Marcuse, a dezvoltat o teorie critică 
asupra culturii de masă, asupra culturii produse şi difuzate de sistemul mediatic. Cultura de 
masă a fost apreciată uneori global ca o cultură de consum, fiind asociată cu spiritul comercial 
şi pragmatic, cu hedonismul şi căutarea plăcerilor, cu uniformizarea şi standardizarea 
modurilor de viață, ca urmare a extinderii principiilor comerciale şi asupra universului 
cultural. 

În lucrarea lui Theodor Adorno şi Max Horkheimer, “Dialectica Iluminismului” 
(1947), autorii propun termenul de “industrii culturale” în locul termenului de cultură de masă, 
pentru a sublinia că nu este vorba de o creație spontană a maselor, ci de o industrializare a 
culturii şi de utilizarea unor mesaje culturale care au drept scop manipularea maselor.2%? 
Ulterior, Herbert Marcuse a dezvoltat tezele lui Adorno şi a susținut că societăţile 
contemporane au reuşit să înfăptuiască o “contrarevoluție preventivă” prin această cultură de 
consum care are capacitatea de a administra dorinţele şi ofertele culturale, de a stimula nevoi 
artificiale şi de a controla imaginarul colectiv, producând un consumator pasiv, împăcat cu 
situația sa, integrat sistemului, incapabil să se detaşeze critic față de realitate şi să i se opună. 
Sistemul mediatic ar fi produs astfel o societate fără opoziție? 

Mass-media favorizează o circulație socială intensă a valorilor, dar şi o circulație 
intensă a nonvalorilor. Scufundat în acest ocean al comunicării, individul este dominat de stări 
negative, de stress, fiind suprasolicitat din punct de vedere informațional şi agresat continuu 
de producția abundentă de imagini. 

Cultura de consum, s-a spus de atâtea ori, uniformizează indivizii şi nu le stimulează 
gândirea critică. Oferta culturală complexă solicită formarea unei conştiinţe critice pentru ca 
individul să poată selecta din această ofertă valorile autentice, să le distingă de nonvalori, 
potrivit unor criterii solide. Indivizii trebuie să-şi formeze motivații culturale puternice, 

deprinderi şi interese culturale care să-i orienteze spre valorile durabile. Pericolul este de a-l 
transforma pe individ într-un consumator pasiv, incapabil să participe la formarea 
personalităţii sale. 

Cultura de consum ar produce deci o nouă formă de dresaj uman, o stereotipizare 
periculoasă. Pe măsură ce s-au extins drepturile exterioare, în aceeaşi măsură au crescut 
constrângerile interioare, consideră exponenţii Şcolii de la Frankfurt. Exteriorizarea tot mai 
accentuată a vieții este însoţită de o pauperizare spirituală, asociată unei conduite 
senzorialiste, ce urmăreşte doar căutarea plăcerii. Ei consideră că salvarea poate veni numai de 
la apariţia unei contraculturi puternice, diferită de cea oficială, de la subculturile marginale, 
periferializate astăzi. 

Cultura de masă a fost definită prin opoziţia ei faţă de cultura de performanţă sau cea 
de specialitate. Teoreticienii consideră că societățile contemporane sunt societăți policulturale, 
în care coexistă diverse tipuri de culturi, subculturi regionale sau de grup, precum şi 
manifestări ce aparțin contraculturii, cultura de opoziţie faţă de cea oficială. Cultura elitei, 
aparținând unui cerc restrâns, a fost opusă constant culturii de masă, cu o extensiune foarte 
largă. 

Cultura de masă a fost definită în termeni negativi sub raport axiologic, dintr-o 
perspectivă elitistă. În ceea ce priveşte perspectivele acestui tip de cultură, unii teoreticieni 
consideră că vom avea de-a face cu un determinism tehnologic tot mai accentuat, iar alții 
insistă asupra conținutului pe care-l au mesajele. Tot mai mulți teoreticienii acordă un rol 
privilegiat receptorului, considerând că efectele culturii de masă depind de orizontul de 
aşteptare al publicului. Receptorul competent dispune de reacții de apărare față de oferta 
agresivă a culturii de masă. El poate alege din această ofertă un segment care corespunde 
orizontului său, refuzând alte componente. Teoriile interacționalismului simbolic consideră că 
viața socială este definită printr-un schimb continuu de mesaje între actorii sociali, mesaje 
care sunt interpretate diferit, iar comportamentul lor este determinat de aceste interpretări. 

În consecinţă, problema educaţiei culturale capătă o nouă dimensiune. Cultura trebuie 
să-l ajute pe individ să se adapteze la o schimbare rapidă, iar învăţământul ar trebui privit ca 
fiind adevărata “industrie grea” a societăților contemporane. Acceleraţia istoriei e şi un factor 
de selecție, întrucât dezvoltarea capacităţilor de învăţare va reprezenta sursa cea mai 
importantă a dezvoltării. 

Revoluţia ştiinţifică şi tehnică, comunicațiile de masă, orientarea spre randament şi 
spre raționalitatea instrumentală au reuşit să asigure administrarea totală a societăţii şi a vieții 
psihice a indivizilor. Astfel, susțin reprezentanţii Şcolii de la Frankfurt, sistemul se reproduce 
pe sine, reproducând cultura care-l legitimează şi care administrează dorințele subconştiente 
ale indivizilor. Capitalismul contemporan ar fi reuşit astfel performanţa de a înfăptui o 
contrarevoluție preventivă, spune Marcuse, prin care dorința de schimbare politică este 
anesteziată. Indivizii sunt manipulați, fixaţi hipnotic de sistemul de consum, pe care nu doresc 
să-l depăşească. Cultura autentică, apreciază Marcuse, ar fi fundamental una de opoziţie, de 
refuz şi contestaţie a sistemului dominant, ceea ce nu cultura media nu poate fi. Perioada de 
glorie a acestei teorii s-a intersectat cu mişcările stângiste de la sfârşitul deceniului al 7-lea, 
perioadă în care s-a dezvoltat o contracultură faţă de cea dominantă. 

O teorie cu privire la relația dintre cultură şi mediul politic dezvoltă sociologul P.H.C. 
de Lauwe, care consideră că orice cultură are o dublă funcţie: una de legitimare şi de 
conservare, de sprijinire a dominanței puterii; una critică şi de schimbare, ipostază în care 
cultura se prezintă ca o cultură-acţiune. Cultura ar avea funcția de a conştientiza conflictele 
de interese şi situația grupurilor sociale în raport cu puterea. Conştientizarea acestor situaţii 
este factorul care generează aspirații, dorinţe, valori şi proiecte de schimbare. Formate în 
laboratorul practic al “culturii trăite”, aceste aspirații şi proiecte se opun “codurilor 
constituite”, instituţionalizate, întrucât “cultura vie constă în a repune în discuție toate aceste 

coduri ori, cel puţin, în a le reînnoi permanent” 25 Grupurile aflate la putere sunt interesate în 
manipularea valorilor, în construirea unei imagini false a indivizilor asupra propriei lor 
situaţii, prin idealizarea unor stări şi difuzarea unor mitologii care să orienteze valoric subiecţii 
sociali. 

Prin contrast cu fenomenul de dominanță putem vorbi şi de un proces de dinamică 
culturală, ce presupune geneza unor aspirații spre schimbare la grupurile subordonate. Astfel, 
cultura ar îndeplini simultan rolul de instrument de dominație politică, dar şi cel de 
emancipare politică. Dominanţa spirituală se realizează prin intermediul unor factori 
psihosociali aflați sub presiunea mijloacelor de comunicare. 

Recunoaştem şi în acest sistem schema lui Marcuse, după care cultura afirmativă ar 
reproduce sistemul prin reproducerea valorilor sale (raționalitate, eficienţă, ordine, glorificarea 
ştiinţei, tehnocraţie, cultură de consum, mitologii publicitare), iar cultura de opoziție, cultura 
ca act de creaţie ar fi responsabilă de furnizarea unor alternative sociale şi politice, ar fi o 
cultură “antidominantă”, o cultură “emergentă”, ca izvor al schimbării politice. 


Cultura de masă şi “colonizarea sufletului” 


Cultura de masă a devenit o realitate în societățile contemporane. Universul planetar 
este înconjurat acum de această centură densă de informații, mesaje, imagini, care stăpânesc 
imaginarul colectiv şi orientează percepțiile asupra realului. Datorită impactul ei social, 
analiza culturii de masă a devenit o temă prioritară pentru teoreticienii culturii. 

Astfel, Edgar Morin, cu circa 40 de ani în urmă, aprecia că această cultură 
reprezintă un subsistem caracteristic pentru societăților moderne. a industrializare prin care 
sufletul uman devine noua piață de desfacere a surogatelor culturale. Edgar Morin a definit 
cultura de masă ca un ansamblu de mituri, simboluri, limbaje, imagini şi norme ce privesc 
viața reală şi cea imaginară, conținuturi care sunt transmise prin sistemul mediatic 
contemporan. Ea presupune un anumit tip de producție, organizată după normele producției 
industriale, de serie, precum şi un lanţ de circuite de difuzare socială prin care această cultură 
ajunge la un public vast şi eterogen. Ea vehiculează un val de informaţii haotice cu structură 
mozaicată şi tranzitorie. Şi această cultură de masă se diversifică şi se fragmentează în funcție 
de anumite grupuri sociale şi profesionale, asigurând procesul simbolic de interacțiune socială. 

Teoreticianul francez consideră că apariția acestei culturi de masă trebuie pusă în 
legătură, în primul rând, cu procesele de modernizare socială, privite în complexitatea lor, 
întrucât esdte vorba de schimbări în planul gândirii ştiinţifice şi al aplicaţiilor tehnologice, de 
schimbări politice, economice, sociale şi culturale, toate fiind interconexate şi interdependente 
sub aspect funcțional.Cultura de masă este cultura specifică a societăţilor industrializate 
moderne, în care masele dobândesc un nou rol politic, social şi cultural. Cultura de masă 
exprimă această nouă realitate a societăților moderne. 

În acelaşi timp, succesul şi atracţia noilor forme ale culturii de masă, ce îmbină 
dimensiunea informativă şi educativă cu cea de divertisiment, au devenit forme dominante în 
în societăţile dezvoltate, fapt ce a dus la extinderea şi pătrunderea acestui tip de cultură şi în 
societățile cu un statut economic şi politic de periferie. Inevitabil, în lumea modernă, care este 
organizată geopolitic pe schema centru-perifiere, periferile se află în câmpul gravitaţioanl al 
metropolei, atât sub raport economic, cât şi cultaral. Periferiile copiază mimetic, uneori sub 
constrngeri poltice foarte severe, modelele culturale, stilurile artistice, ideologile şi concepţiile 
politice ale metroplei. Din această perspectivă, cultura de masă, dezvoltată inițial în societățile 
occodentae, are şi o semnificaţie de natură geopolitică. Este un tip de cultură ce s-a născut în 
Statele Unite şi s-a aclimatizat rapid în mediile Europei occidentale. Edagr Morin suține că 
produsele mesajele şi semnificaţiile pe care le vehiculează această cultură sprijină, într-un 
mod profund, dar insesizbil, tendinţa civilizaţiei occidentale de a cuceri “noua Africă”, adică 
interioritatea umană, sufletul indivizilor şi al popoarelor, după ce, prin performanţele sale 
economice, ştiinţifice şi tehnologice, Occidentul a cucerit şi a colonizat militar părți masive 
din geografia lumii, din Amercia latină, din Asia şi Africa. După prima colonizare, militară, 
formală, exterioară şi geografică, dispozitivul civilizaţional occidental a trecut la “a doua 
colonizare”, având ca obiectiv industrializarea spiritului şi a produselor sale, colonizarea 
sufletului, un “teritoriu” ce trebuie să devină acum “noua piață de desfacere” a produselor 
culturale industrializate. Cultura de masă, difuzată prin mass media, depăşeşte frontierele 
culturale şi lingvistice, se răspândeşte pe tot globul, “ea este cosmopolită prin vocație şi 


planetară prin extindere”. Mai mult, cu o intuiție genială, Edgar Morin afirmă că acest tip de 

cultură pare a fi “prima cultură universală din istoria omenirii”. 


Edgar Morin consideră că societățile contemporane au adus cu ele probleme de ordinul 
al treilea: a treia revoluție industrială, puteri de ordinul trei (birocrația, tehnologia comunicării 
şi a informației), a treia cultură, anume cultura de masă, după cea religioasă, cea clasică şi cea 
modernă, de factură naţională. Cultura de masă alcătuieşte o ciudată noosferă, care pluteşte la 
nivelul cotidian al vieții. Este o cultură cu graniţe fluide, care se supraadaugă culturii 
naționale, culturii religioase şi culturii umaniste clasice şi intră în concurenţă cu ele. După 
Edar Morin, cultura de masă ar avea trei caracteristici fundamentale: 

- este produsă pe cale industrială, 

- este difuzată prin mass-media 

- şi se adresează masei, adică unui conglomerat de indivizi diferiţi, unui public ce se extinde 
potențial la totalitatea receptorilor. 

Societăţile moderne sunt astfel societăți policulturale, în care avem focare diferite de 
cultură: şcoala, biserica, statul, creatorii individuali, diferite instituţii şi uniuni de creație, 
precum şi mass-media şi lumea cotidianului. Cultura de masă dezintegrează celelalte culturi şi 
modelele constituite, le asimilează şi le pătrunde. Ea are o vocaţie cosmopolită în sensul că se 
poate extinde la nivel planetar. 

Cultura de masă s-ar caracteriza prin absenţa spiritului critic şi a intersului pentru 
valoarea mesajelor. Ea se bazează pe o manipulare a dorințelor şi a aşteptărilor culturale, 

producând o stare de somnambulism cultural la indivizi, aceştia fiind dirijaţi într-un mod 
inconştient spre anumite reprezentări, opinii şi comportamentele sociale. 

Astfel, cultura de masă este privită adesera într-un mod negativ, ca o cultură fabricată 
pe cale industrială şi vândută negustoreşte. Faţă de acest tip de cultură s-a declanşat critica 
elitistă a intelectualilor. Dintr-o perspectivă aristocratică asupra culturii s-a spus că această 
cultură de masă nu este cultură, sau este o infracultură, o subcultură. Critica de dreapta vede 
în această cultură un “divertisment al sclavilor”, iar critica de stânga vede în ea un “opium 
pentru popor”, un barbituric, o mistificare deliberată. Astfel, alienarea prin muncă este 
prelungită în alienarea prin consum şi distracții, instrumentată de această falsa cultură. 

Există aşadar o rezistență a intelectualilor față de cultura de masă. Intelectualii sunt 
folosiţi, ca mărunți salariaţi, în această industrie a culturii; dar ea nu este creaţia lor, este o co- 
producţie, având caracter industrial, comercial şi caracter de consum. Prin mesajele 
accesibile şi practicile ei semnificante, prin ritualurile pe care le presupune consumul ei 
cotidian, cultura de masă tinde să anuleze distanța dintre cultura de elită şi cultura de consum, 
dintre viaţă şi reprezentarea ei, dintre realitate şi imaginea realtăţii. Cultura de masă e văzută 
adesea ca o mitologie a fericirii, având drept scop să coboare de pe piedestal cultura “înaltă” şi 
s-o aducă în plasma cotidianului. Astfel, elitele culturale sunt somate adesea să-şi depăşească 
rezistenţele psihologice şi axiologice față de cultura de masă, să se integreze în acest val, să 
hoinărească pe “marile bulevarde ale culturii de masă”. Edgar Morin consideră că acest tip de 
cultură reprezintă o încrucişare de drumuri în secolul XX. Cultura de masă exprimă condiția 
existenţială a societăţii de masă şi a societății de consum, din capitalismul târziu, societăți ce 
oferă indivizilor “o viață mai puțin supusă necesităților materiale, dar tot mai mult supusă 
leacurilor”. 

Cultura de consum s-a extins şi în spațiul societății româneşti, în perioada de tranziție 
postcomunistă, când asistăm la dispariția spiritului critic şi la deplasarea preferințelor culturale 
ale publicului larg spre produsele de slabă calitate, care ţin de registrul divertismentului 
industrializat. Este vorba de emisiuni difuzate masiv de televiziunile comerciale, interesate 
doar de audienţă şi de profit. Nicolae Manolescu semnalează acest fenomen de criză şi 
consideră că “cea mai gravă boală a tranziției” este dispariția spiritului critic: 

“După 1989, libertatea s-a transformat repede în haos. Valoarea fiind peste tot înlocuită de 
succes, nu mai există nici o demarcaţie între cultura populară, de consum, şi aceea adevărată, de 
elită. O subcultură fără frontiere - iată ce ne oferă perioada de tranziţie. [...]. Societatea de 
tranziție este o societate lipsită de spirit critic. La fel si cultura. Rezultatele se văd cu ochiul liber. 
O mîzgă subculturală acoperă literatura, muzica (uşoară), artele, arhitectura, spectacolul de 
teatru, filmul. Mass-media şi presa cotidiană n-au nici cea mai vagă idee de ce înseamnă cultură 
adevărată. Festivaluri ca acela recent de la Mamaia (amestec de muzică imbecilă si de afaceri 
necurate) umplu sălile şi stadioanele de un public tînăr de care nu se ocupă nimeni, nici măcar 
şcoala, la vremea ei. Ceea ce se întîmplă este un holocaust cultural, o crimă împotriva umanităţii. 
[...]..Emisiunile culturale au dispărut practic de pe faţa ecranelor de televiziune. Videoclipurile 
muzicale sînt neprofesioniste şi vulgare. Telenovelele "educă" generaţia vîrstnică la fel ca 

muzica uşoară generația tînără 

Aceste consideraţii amare au acoperire în proliferarea unor fenomene degradante din 
spațiul cultural. Răspândirea acestei “subculturi fără frontiere”, care seduce o bună parte a 
tinerei generaţii, nu poate fi ignorată nici de teoriile asupra culturii, dacă acestea vor să fie 
contemporane cu schimbările pe care le suferă obiectul lor. 


Cultură clasică-cultură mozaicată 


Odată cu extinderea noilor mijloace de comunicare a apărut şi ceea ce teoreticienii au 
numit “cultură mozaicată”, un tip de cultură ce are o structură diferită faţă de cea clasică. 
Acest tip de cultură dizolvă algoritmul clasic al personalităţii şi produce o cultură interioară 
inconsistentă, haotică. Abraham Moles a impus termenul de cultură mozaicată pentru a defini 
această noua structură şi configurație a valorilor culturale în contextul comunicării 
generalizate de azi. "5 Fizionomia acestei culturi ar fi determinată de: 

e unconglomerat haotic de informaţii şi idei, stări de spirit eterogene; 

e absența legăturilor stabile dintre componentele culturii; 
lipsa de ierarhie şi ordine a elementelor ce alcătuiesc tabloul cultural al individului; 
relativism valoric, lipsa de coerență şi de stil. 

Structura clasică a culturii era una organizată vertical, piramidal; ea pornea de la 
câteva principii mari şi se dezvolta sub forma unei pânze de păianjen, având o structură 
reticulară, ordonată. În schimb, noua structură culturală este una orizontală, mozaicată, din 
care lipseşte un tipar organizator, o structură de rezistență care să integreze credinţele, 
atitudinile, ideile şi motivațiile. Individul este năucit de avalanşa informaţiilor din mediul 
cotidian, este incapabil să le ordoneze, să le stăpânească în mod critic, astfel încît ajunge să fie 
caracterizat de un enciclopedism superficial. Este o “cultură amalgam”, după afirmația lui 
Rene Berger, o fehnocultură care dezintegrează structurile vechii culturi, fără să producă o 
nouă coerenţă. 

Această situație a generat atitudini diferite față de mass-media, de la optimismul 
excesiv, până la tendinţele de culpabilizare. Cum a reacționat arta la această invazie a 
tehnicilor şi a gustului popular? Fie folosindu-le, fie reafirmându-şi limbajul propriu, 
distanțându-se radical de limbajul comun, complicând la nesfârşit gramatica proprie (vezi 
exemple în literatură şi în arta plastică). 

Sub această influenţa, s-a schimbat şi sensul noţiunii de om cult, care nu se confundă 
cu noțiunea de om informat. Noţiunea de om civilizat se referă la comportamentul uman, 
indicând faptul că un individ respectă în relaţiile cu semenii anumite valori, norme şi convenții 
fixate social. Dar în ceea ce priveşte cultura, nu cel care ştie de toate este un om cult, ci acela 
care trăieşte valorile, le integrează interior şi este capabil de a le folosi într-un mod creator. 
Intelectualii sunt şi astăzi “armata” specializată a culturii, dar ruptura dintre cultura de elită şi 
cultura de masă trebuie depăşită. 

Formele de educaţie sunt şi ele modificate de expansiunea sistemelor mediatice. Pe 
lângă posibilităţile extraordinare pe care le oferă, reproducerea tehnică a operelor (înregistrări 

audio şi video), internetul şi cd-urile, televiziunile şi cultura de consum reduc standardul 
valoric al educaţiei. După afirmaţia unui teoretician, J.E. Muller, “e mai uşor să flatezi 
ignoranța decât să te străduieşti să o desfiinţezi”. Decalajul uman este un fenomen ce exprimă 
faptul că indivizii nu sunt pregătiți pentru schimbările în avalanşă care se produc, iar lumea în 
care trăim nu mai corespunde adeseori cu ideile noastre despre ea.2% 

Sub presiunea unor mesaje contradictorii, se manifestă şi criza identității umane, care 
este de fapt o criză a imaginii despre sine a indivizilor, o criză a reprezentărilor inconsistente, 
fluide, fără repere, care ne populează mintea şi inconştientul. 

“Astăzi, criza reprezentării s-a agravat şi mai mult datorită birocraţiilor, a mediilor de tot felul 
care ridică din ce în ce mai multe obstacole între Stat şi individ, şi între indivizi. Semnul-putere 
sau semnul-marfă, un fenomen de saturație la centru le trimite prin refracție la periferie, punând 

în pericol chiar centrul, în calitatea sa de putere reală şi obiect real”. 


Credinţa că noile tehnologii ale comunicării vor aduce fericirea oamenirii este 
denunțată de Lucien Sfez ca o iluzie periculoasă. Sub presiunea sistemului mediatic, 
scufundaţi în multitudinea de imagini contrastante, indivizii îşi pierd identitatea, imaginea lor 
se disperează, se împrăştie, iar “în fața hiperproducţiei, hiperconsumul trimite pe fiecare la 
gusturile sale schimbătoare”. Indivizii sunt deposedaţi de repere axiologice sigure, trăiesc 
într-o lume de simulacre care se schimbă între ele, iar identitatea nu-şi poate construi o 
imagine fiabilă. Rețelele de comunicații, Internetul, computerul, sateliții de comunicaţie, 
“balaurul ordinatic”, toată “rețeaua care se întinde deasupra capetelor noastre”, cu “glasul lor 
anonim”, sunt factori care duc la “ştergerea diferențelor”, la anularea identităţilor în 
“anonimatul” unei comunicări generalizate.” 

Sistemul mediatic, asemuit cu un “balaur anonim”, provoacă transformări culturale 
masive, astfel că exegeții acestui domeniu vorbesc de ştergerea reperelor şi a scărilor de 
valori, de faptul că mijloacele noi de comunicare generează o “cultură medie”, fără vocaţie 
identitară, nici la nivelul indivoizilor, nici al grupurilor sociale, o “cultură mozaicată” lipsită 
de repere stabile. Mediatizarea execesivă a evenimentelor, a lucrurilor, a mărfurilor, a 
liderilor, a vieții până la urmă, duce la apariția stării de “derealizare” în care se scufundă 
indivizii şi grupurile sociale.” Mediatizarea devine indicatorul realității însăşi, criteriul 
ontologic al existenţei. 


Universul cotidian şi “cultura amalgam” 


Noile tehnologii şi obiecte ei, produse industrial şi asimilate rapid în cotidian, noile 
experienţe plastice, noile forme estetice, vizuale şi auditive, unele bazate pe reproducere, 
altele pe virtuțile computerului, multiplicare mijloacelor de comunicare şi invazia mesajelor 

diverse în existenţa indivizilor, toate au schimbat radical cadrul, “natura”, în care se 
desfăşoară viaţa omului contemporan. 

Mediul tehnic se substituie celui natural, astfel că se schimbă şi reprezentarea noastră 
asupra realității. Mediul tehnic de existenţă — un mediu haotic, saturat de semne eteroclite, de 
mesaje discordante, de “zgomote”, de discursuri politice, audiovizuale şi publicitare - este 
interiorizat în mecanismele psihice ale omului, modelându-i structura gândirii, traseele 
percepției şi conținuturile imaginației. René Berger susține că acest “univers-amalgam” se 
reproduce într-o “conștiință amalgam”, într-o “cultură-amalgam”. Trăim într-o lume a 
reproducerilor, a duplicatelor şi a simulacrelor, o lume în care valorile se amestecă, în care 
Gioconda devine marcă de fulare sau este reprodusă pe cutii de brânză, astfel încât asităm la 


“un fenomen de hibridare generalizată, căruia mijloacele tehnice sunt pe cale de a-i da o 

putere fără egal”. 


Lectura devine o “frunzărire” a cărţii sau a ziarului, comportament care se reproduce şi 
la cel care, plimbându-se, “răsfoieşte" semnele oraşului, fără a putea adânci semnificația lor. 
Dar semnele acestui cotidian haotic se reproduc în mintea noastră şi îi conferă o configurație 
asemănătoare. În locul unei lumi ordonate de rațiune,“noi trăim zilnic între telefon, jurnale, 
deplasări cu maşina, radio, televiziune, drum de fier, avioane, pe scurt, într-un «amestec» ”, 
într-un univers în care “lucrurile se-nlănțuie” “sub semnul încălcirii, al îmbricării, mai bine 
zis al amaglamului”. 

Această cultură are cu totul alte practici, limbaje şi structuri decât cele din cultura 
modernă tradițională. Acum, valorile sunt amestecate într-un “talmeş-balmeş”, în 
supermagazine, o lucrare a lui Spinoza stă lângă o revistă sexy, “presocraticii fac bună 
vecinătate cu ţigările şi legumele”, dispar frontierele dintre tehnică, economie şi artă, dintre 
cultura de competență şi cea de consum. “Universul amestecului, al aliajului devine marele 

Amalgam căruia îi corespunde o conştiinţă amalgam”. Mediul tehnic în care trăim 
reorganizează câmpul experienței noastre exterioare şi interioare. 


Noile mijloace ne duc spre lume de-masificată 


Teoriile mai recente cu privire la impactul pe care-l produce sistemului mediatic asupra 
universului cultural sunt mai puţin critice şi mai comprehensive față de lumea şi cultura 
media. Mass-media au pus în mişcare puternice forțe centrifugale care dezintegrează lumea 
veche, dispersează centrele de putere, ducând la o lume mozaicată, non-piramidală şi des- 
centralizată, la o economie de rețea, nu de comandă. 

Acum, cunoaşterea este "o avere formată din simboluri". Noul capital este un capital de 
cunoaştere, format din simboluri şi informaţii, nu din pământ şi maşini, este un capital care nu 
mai areun caracter finit, ci este format din elemente “intangibile”, inepuizabile şi neexclusive. 
E o "revoluţie a capitalului", care a devenit “nereal", non-fizic, supra-simbolic. 

Noul război este războiul total al informaţiilor, “info-war”, iar tehnologia de 
contrainformaţii este cea mai redutabilă resursă a erei Powershift-ului. Mass-media au 
globalizat lumea, încercând să extindă apoi aceleaşi produse (reclame standardizate, programe, 
informații etc.) la scara întregii lumi. Dar, a apărut un fenomen şocant. Nu s-a ținut seama de 
caracteristicile regiunilor şi a diverselor pieţe naționale, care se aflau în stadii diferite de 
dezvoltare: 


"Unele încă se mai află în condiția premergătoare pieţei de masă, altele încă mai sunt în stadiul 
pieței de masă; iar altele cunosc deja caracteristicile de de-masificare ale unei economii 

avansate". 


În ultimul caz, consumatorii cer produse individualizate, specializate. Producătorii au 
subestimat diversitatea culturală, iar corporațiile au continuat să ofere aceleaşi servicii 
omogenizate şi standardizate, ceea ce a dus la falimentul lor. Preferinţele, gusturile, 
habitudinile, comportamentele, formele de gândire, practicile şi atitudiniile rămân diverse şi se 
diversifică mereu, aşa că "nici o Europă unificată nu poate fi considerată uniformă e 70 

"Dacă diversitatea e necesară în materie de produse pentru consumatori, are şanse să fie mai 
puţin necesară în cultură sau în ideologia politică? Oare mijloacele de informare globale 
omogenizează realmente diferențele dintre popoare? Fapt este că, excepţie făcând câteva cazuri, 
şi culturile - asemenea produselor - se de-masifică. lar multiplicitatea mass-media însăşi 
accelerează procesul. Astfel, înalta diversitate, nu uniformitatea, este aceea cu care vor fi obligaţi 
să se confrunte agenții pieţei sau candidaţii politici”. “Mai curând decât să omogenizeze planeta, 
aşa cum a făcut mass-media veche din Al Doilea Val, noul sistem global al mijloacelor de 
informare ar putea în schimb să adâncească diversitatea. Globalizarea, prin urmare, nu e totuna 
cu omogenitatea. În locul unui singur sat global, aşa cum îl prevedea Marshall McLuhan, 
regretatul teoretician canadian al mass-media, avem şanse să asistăm la o multitudine de sate 


globale absolut diferite - toate, cablate în noul sistem de informare, dar toate străduindu-se să-şi 

mențină sau să-şi accentueze individualitatea culturală, etnică, naţională sau politică”. 


Deci, teoria "marketingului global" a eşuat şi asistăm la de-masificarea, de- 
standardizarea lumii, nu la omogenizarea ei. Omogenizarea era posibilă atunci când existau 
doar câteva canale care acopereau piaţa audiovizualului şi nu exista posibilitatea de a alege. 
Toffler susține că "în viitor, va domina situația inversă", situație cu ample implicații 
culturale şi politice. Aşadar, astăzi, tendințele globaliste se ciocnesc cu o tendință opusă. Dacă 
noile sisteme mass-media vor să reuşească, "vor trebui să se de-masifice" şi să se adapteze 
unei pieţe segmentate şi fracționate. Specificitatea, devalorizată inițial de expansiunea mass- 
media, este recuperată şi revalorizată chiar pe terenul lor. 

Noile sisteme mass-media, în care internetul joacă un rol fundamental, sunt asociate cu 
diversitatea, cu specificitatea, cu renaşterea identităților etnice şi naționale, cu pieţe 
diversificate, diferenţiate, specializate, segmentate, eterogene. Ne aflăm la  antipodul 
tendințelor ce au dominat civilizația celui de Al Doilea Val. 

În era “powershift-ului” se extind "mass-media subversive”, care ruinează formele de 
putere autoritare şi închise, determinând un conflict între tipurile noi de comunicare şi cele 
vechi, sisteme folosite în strategiile mişcărilor revoluționare - cum ar fi bisericile, grupurile 
informale, opuse mijloacelor din al doilea val sau noile forme videocratice şi imageria nouă. 
Noua infrastructură electronică a economiilor supra-simbolice are şase trăsături: 
"interactivitatea, mobilitatea, convertibilitatea, conectivitatea, ubicuitatea şi globalizarea" ?”? 
Lipseşte din enumerare tocmai de-masificarea, diversitatea, segmentarea, adecvarea la 
contexte locale etc. 


Comunicare şi război informațional 


Conflictul identităţilor generează o competiţie dură şi în lumea comunicării. Sistemul 
mass-media a devenit pur şi simplu un teatru de război. State, naţiuni şi minorități etnice, 
aflate în poziții de adversitate, se acuză reciproc de conservatorism, de nostalgii comuniste şi 
totalitare, de atitudini nedemocratice şi de încălcarea drepturilor omului, de tendințe 
naționaliste şi hegemoniste. Alături de puterea economică, puterea mediatică pe care o pune în 
mişcare un stat în universul comunicării internaționale reprezintă o componentă fundamentală 
a puterii sale globale. 

Toate conflictele majore de astăzi sunt însoţite şi de un conflict mediatic al 
interpretărilor, în care informaţiile sunt deformate, manipulate şi răstălmăcite, în aşa fel încât 
să prezinte o imagine favorabilă pentru autorii care emit mesaje şi să-i culpabilizeze pe 
ceilalți. Prin mass-media circulă mesaje antagoniste despre acelaşi eveniment, versiuni şi 
evaluări diametral opuse asupra unor procese istorice, influențând opiniile şi judecăţile 
factorilor de decizie. Agenţii sociali şi statele care deţin supremația în câmpul mediatic 
internaţional au un avantaj competitiv fundamental în lumea de azi. 

Românii sunt în situația de a resimţi în chip dureros acest adevăr. Multe dicţionare şi 
enciclopedii, studii de geopolitică şi tratate de istorie, dar şi articole din publicaţiile de largă 
răspândire prezintă o imagine deformată asupra poporului român, asupra originii şi a 
continuității sale istorice, precum şi asupra realităților de azi din România. De exemplu, tezele 
revizionismului ungar, promovate cu perseverenţă şi în mod sistematic în mediile intelectuale 
şi politice occidentale, au ajuns să fie acceptate şi preluate în multe studii şi publicaţii cu 
influență. Aşa se face că, în loc să vorbească de întregirea statului național român în 1918, în 
cadrul unui proces legitim de formare a statelor naţionale din zonă, studiile respective deplâng 
"dezmembrarea Ungariei” şi condamnă tratatele de pace de la Versailles care ar fi afectat 
echilibrul geopolitic al Europei! 

În harta ce însoţeşte faimosul studiu al lui Huntington, Transilvania este decupată din 
corpul României printr-o frontieră (eronată, evident) ce ar despărți creştinismul occidental de 
cel răsăritean. Într-un studiu al lui Francois Thual, Transilvania este apreciată drept "unul 
dintre leagănele istorice ale Ungariei", iar maghiarii care trăiesc în interiorul statului român 
sunt considerați "victime ale tratatelor din 1919, care au creat România Mare". E limpede că 

războiul informaţional şi istoriografic a fost pierdut de partea română, iar cunoscutele teze ale 
istoriografiei ungare au fost impuse cu tenacitate în mediile occidentale, fiind acum preluate 
de "imperiile informaţionale" ce conduc lumea. Replica românească la aceste deformări grave 
este palidă şi neconcludentă. 

Lumea comunicării, se ştie, este un loc strategic de unde se poate pierde sau câştiga un 
război. Prin forța sa de penetrație socială, sistemul mediatic poate influența credințele, 
motivațiile şi atitudinile, mentalitățile, convingerile, curentele de opinie, cercurile diplomatice 
şi centrele de decizie politică. Imaginile mediatice asupra conflictelor interetnice au o 
importanță decisivă în desfăşurarea concretă a acestora şi în modelarea decizilor pe care 
instanţele internaţionale (cum ar fi Consiliul de Securitate sau OSCE) le iau faţă de aceste 
conflicte. Jean-Francois Revel vorbea chiar de "oligarhia mediatică" a jurnaliştilor şi a celor 
care dețin puterea efectivă asupra sistemului mediatic internaţional. "În loc să descrie 
realitatea, televiziunea posedă capacitatea de a o fasona şi modela 501. Puterea comunicativă 
se converteşte în putere politică prin raza sa enormă de influență socială. 

Dramaturgia atroce a conflictelor interetnice este transformată în spectacol mediatic, 
cu posibilitatea de a vectoriza mesajele în favoarea unei părți, culpabilizând şi satanizând 
partea adversă. Portretul negativ al unei comunități etnice, făcut din detalii expresive şi din 
informaţii orientate politic, într-un mod insesizabil de către masa receptorilor, - masă a-critică 
şi în necunoştință de cauză asupra temeiurilor reale ale conflictului şi, deci, fără posibilitatea 
de a verifica autenticitatea mesajelor -, duce la o interpretare deformată a conflictului, la 
formarea unei atitudini care este în defavoarea respectivei comunităţi, oricât de îndreptățite ar 
fi aspirațiile pentru care luptă. Războiul informațional este azi o armă redutabilă, de o 
eficacitate fără egal față de mijloacele clasice de diversiune. 

X. IMAGINE ŞI COMUNICARE ARTISTICĂ. PARTICULARITĂȚI ALE 
LIMBAJULUI ARTISTIC 


1. ATRA CA FORMĂ DE CUNOAŞTERE ŞI DE COMUNICARE 


Arta în universul culturii 


Arta a fost considerată ca model al culturii, întrucât este prin natura ei simbolică, după 
cum tehnica, orientată spre ținte practic-instrumentale, a fost apreciată ca model al civilizației. 
Limbajul şi unealta — iată două facultăți şi invenţii ce reprezintă prinicipiile generatoare ale 
universului cultural şi de civilizaţie. Acțiunile lor sunt îngemănată în procesul umnaizării şi 
reprezintă două “feţe” complementare ale existenței umane. Dihotomia limbaj-unealtă se 
regăseşte în polaritatea arta-tehnica, precum şi în cele dintre creaţie şi producție, dintre unicat 
şi serie, dintre originalitate şi standardizare. Dar, în tradiția gândirii greceşti, arta era 
considerată şi creaţie şi tehnică, plăsmuire şi meşteşug, poiesis şi tehne, limbaj şi formă a 
comunicării. După cum, de la începuturi, şi unealta a fost înzestrată, prin formă, culoare sau 
ornament (vezi, de ex., ceramica), şi cu semnificaţii estetice, iar azi produsele tehnicii se 
impun nu numai prin performanţele lor utilitare, ci şi prin valenţe estetice, prin design. În 
universul uman, disjuncția în planul funcţiilor nu poate ascunde conjuncția valorilor, care 
operează subteran. 

Arta are un statut de excelență în configurația oricări culturii. Arta este cea mai înaltă 
formă a creaţiei umane, întrucât ea este plăsmuitoare de lumi şi de sensuri, fiind în acealaşi 
timp şi cea mai liberă activitate umană, cea mai îndepărtată de scopuri practice imediate. 
Creatorii şi teoreticienii au investit energii considerabile pentru a postula şi a impune 
autonomia artei, cu o pasiune a delimitării pe care nu o întâlnim când este vorba de ştiinţă, 
filosofie, morală sau religie, şi ele domenii valorice autonome, dar toate mai ancorate în sfera 
vieții practice. 

Exceptând aprecierea filosofiei, în anumite contexte, ca dragoste de cunoaştere, ca 
înțelepciune (sau speculație), numai despre artă s-a spus, cu gravitate şi aplicație, că este o 
activitate spirituală "gratuită”, ce provoacă o plăcere “dezinteresată”, o bucurie de o 
complexitate fără seamăn, o delectare ce nu are legături în contingent. Analizând această 
capacitate misterioasă a artei, Kant a văzut în creaţia artistică şi în opera de artă “o finalitate 
fără scop”, formulă paradoxală prin care surprinde atât intenția expresivă şi semnificantă a 
operei, dar şi “gratuitatea” ei în ordine practică. În acelaşi sens, Mihai Ralea spunea că arta 
este “o tehnică ce şi-a uitat scopul”, o activitate creatoare ce ne provoacă “o plăcere a 
artificialităţii”, întrucât ea produce un univers imaginar şi artificial, dar intens simbolic, care îl 
distanțează pe om de animalitate şi de natură, de natura sa biologică şi de natura exterioară. 

Dacă arta este nucelul şi modelul culturii, nucleul artei şi paradigma ei este poezia, ca 
rostire întemeietoare a ființei (după Heidegger), ca utilizare creatoare şi genuină a limbajului. 
G. Călinescu susține că nici poezia, nici arta, în varietatea genurilor şi a stilurilor sale, nu pot 
fi definite logic şi normativ. Ele pot fi doar descrise empiric, în manifestările lor concrete şi 
diverse, deoarece, fiind activităţi creatoare, ele depăşesc mereu orice definiție închisă, 
circumscrisă unei experienţe estetice determinate. Totuşi, comentând cu savoare şi deschidere 
culturală diverse forme stilistice ale poeziei moderne şi ale curentelor avangardiste, care au 
revoluționat limbajul artistic, Călinescu afirmă că poezia (id est: arta) este “un mod ineficent 


211 


de a comunica iraționaluľ”, o activitate ce răspunde (prioritar) la “nevoia fundamentală a 
sufletului omenesc de a prinde sensul lumii”. “A prinde” (a codifica) în limbaje simbolice 
sensul lumii şi a-l comunica — iată rostul artei. 


Arta ca formă de comunicare 


Arta este o formă fundamentală de comunicare umană, prezentă în toate epocile 
istorice şi în toate culturile cunoscute. Nu există comunități umane în care arta să nu fie o 
activitate esenţială. Acest fapt este o indicație antropologică de la care putem deduce că arta 
este o manifestare organică a condiție umane. Mai mult, arta poate fi înțeleasă ca un model 
exemplar pentru procesul de comunicare în general. Comunicarea artistică este un tip de 
comunicare distinct, cu particularităţi evidente, care o deosebesc uneori radical de 
comunicarea ştiinţifică şi de cea comună. Ea se caracterizează printr-o utilizare specială a 
semnelor, printr-un limbaj specific. Analiza semiotică a avut un succes deosebit în analiza 
artei ca limbaj şi ca fapt de comunicare, punând în evidență specificitatea limbajului artistic în 
raport cu alte limbaje. În această abordare, ea porneşte de la analiza artei ca limbaj, ca formă 
de expresie, şi se ridică spre analiza semnificaţiilor şi a receptării, studiind întregul lanț al 
comunicării artistice.” 

Opera de artă, ca orice operă de cultură, poate fi privită sub o dublă ipostază: 


e Arta ca formă de cunoaştere, ca sistem de semnificaţii care modelează realul, îl 
reconstituie într-un plan imaginar şi simbolic. Pe acest nivel, putem vorbi de raportul 
dintre artă şi realitate, dintre artă şi viaţă, de specificul cunoaşterii artistice, de forța 
imaginilor de a evoca anumite zone ale realului. Teoriile clasice au elaborat conceptul de 
“mimesis”, prin care arta era considerată o imitație a realității, a unor aspecte, elemente 
sau fapte din câmpul vieţii reale. Procesul acesta a fost denumit transfigurare artistică sau 
reconstrucția realului prin imagini concret-sensibile (tautologie acceptată!) pentru a 
sublinia deosebirea față de cunoaşterea ştiinţifică, prin concept. Hegel spunea că arta este o 
“manifestare sensibilă a ideii”, spre deosebire de manifestarea ei conceptuală. Maiorescu, 
pe urmele sale, spunea că poetul trebuie să exprime un simțământ sau o idee sensibilă, nu o 
idee abstractă. 


e Arta ca formă de comunicare, ca sistem de semne, ca limbaj care codifică un conţinut 
informațional specific, un fascicul de semnificații, pe care le comunică. Este abordarea 
contemporană, care a lăsat în umbră conceptele clasice. În această ipostază trebuie să 
analizăm sistemul de semne al operei, sistem cu funcţii de comunicare, pentru a vedea cum 
se schimbă raportul dintre operă şi receptor, pentru a analiza problema accesibilității şi a 
interpretării artei. 

Există o serie de factori culturali care au dus la abordarea artei ca limbaj simbolic în 
secolul XX. Abordarea semiotică a artei a fost favorizată de unele particularități şi tendințe ale 
artei contemporane, cum ar fi complexitatea crescândă a formelor de expresie, tendinţa 

accentuată spre înnoire formală, spre inovație, spre expresia însăşi. Esteticile şi metodologiile 
contemporane n-au contenit să avertizeze conştiinţa comună asupra funcției de comunicare a 
artei, asupra naturii sale simbolice. Această nouă perspectivă în gândirea ştiinţifică şi 
filosofică este atât de profundă încât ea a ajuns să modeleze decisiv toate abordările şi 
demersurile orientate spre înțelegerea culturii şi a universului artistic. 

Totodată, problema limbajului este una dintre cele mai frecvente teme abordate de 
filosofie şi de disciplinele sociale, care au descoperit semnificația antropologică a comunicării 
şi a limbajului. Au descoperit faptul că omul este o ființă care-şi construieşte mediul uman de 
existență ca un univers de semnificaţii, de simboluri în care-şi codifică experiența sa practică 
şi cognitivă. 

Fixată în simboluri, în sisteme de semne complexe, această experiență este stocată şi 
transmisă istoric. În felul acesta, experiența umană este tezaurizată, conținuturile de 
cunoaştere, atitudinile şi semnificațiile pot fi codificate şi permanentizate, alcătuind astfel 
memoria culturală a omenirii, făcând posibilă continuitatea procesului social şi cultural. Omul 
manipulează semnificațiile şi ideile prin intermediul sistemelor de semne. Astfel, istoria 
culturii şi meditaţia filozofică asupra ei au relevat însemnătatea fundamentală a sistemelor de 
semne pentru om. 

Dintre toate sistemele de semne create de om, cel mai important este limba, privită ca 
limbaj natural, ca limbă vorbită. Dar toate creaţiile omului pot fi considerate sisteme de 
semne, limbaje. Unealta funcționează şi ea ca un sistem de semne în care putem “citi” gradul 
de dezvoltare economică, ştiinţifică, tehnică a unei societăți. Organizarea socială poate 
funcționa şi ea ca un sistem de semne pentru a releva structura unei societăți şi modurile ei de 
viață. Economia însăşi, cu structurile sale, poate fi considerată ca un sistem de semne în care e 
codificată relația om-natură şi relațiile sociale. Orice produs uman semnifică ceva. Lumea îi 
“vorbeşte” omului prin limbajele create de om pentru a tălmăci misterul lumii. Omul este un 
creator de semnificații şi un consumator de semnificaţii. Toate obiectele şi evenimentele sale îi 
“spun” ceva. Lumea însăşi poate fi considerată un uriaş “text” ce aşteaptă să fie interpretat. 
Omul a ieşit din tăcerea şi muţenia naturii şi s-a instalat în universul limbajelor. 

Sistemele lingvistice de comunicare alcătuiesc un fel de infrastructură pentru toate 
sistemele de semne construite de om. Ştiinţa, filosofia, mitul, religia, literatura, comunicarea 
cotidiană, toate sunt legate de limbă. Sistemele de semne nonlingvistice sunt şi ele prezente în 
universul uman: sistemele vizuale şi plastice, sistemele gestuale (dansul), sistemele mixte 
(teatrul, cinema, ceremoniile sociale), comportamentul uman etc. 

Aşa cum am spus, analiza artei ca mod specific şi ireductibil de comunicare a fost 
impusă de experienţa artistică a secolului XX, dominată de o căutare febrilă a unor noi 
mijloace de expresie, de o complicare a structurilor formale, de o sporire a capacităţii de 
semnificare a limbajului artistic ce a fost pus acum în forme şi configurații inedite. Am asistat 
astfel la o îndepărtare de limbajul clasic, la o ruptură ce s-a produs inițial în planul expresiei, 
determinând apoi o ruptură între artă şi public. A apărut astfel problema accesibilității artei, 
care este de fapt o problemă de înțelegere a specificităţii limbajului artistic. 


Cunoaştere şi imagine în artă 

Specificul artei, “esenţa” şi funcţiile ei, sunt acum cercetate dintr-o perspectivă nouă. 
Elementul definitoriu rezidă acum în analiza limbajului artistic, a particularităţilor sale, din 
care sunt derivate toate caracteristicile fenomenului artistic. De modul de înţelegere a 
limbajului artistic depind şi sebsurile acordate altor concepte utilizate de estetica tradițională 
pentru a lămuri specificul artei, precum imagine, conținut-formă, stil, emoție artistică, imitație 
şi originalitate, accesibilitate etc. 


213 


Din perspectivă semiotică şi comunicațională au fost elucidate caracteristicile 
procesului de receptare, diversitatea “lecturile” şi a interpretărilor aplicate operei, participarea 
creatoare a receptorului la constituirea mesajului, dinamica raportului dintre artă şi public, 
efectele artei asupra orizontului de aşteptare al publicului. În aceaşi timp, conceptul tradițional 
de imagine artistică a beneficiat de interpretări şi abordări mai profunde şi mai aplicate. 
Imaginea artistică este văzută ca un semn complex, ce uneşte organic expresia şi semnificația, 
ca un semn capabil să trezească, prin forma expresivă şi prin alcătuirea sa originală, un lanţ de 
trăiri şi reprezentări mentale în conştiinţa receptorului. Tema calsică a raportului dintre artă şi 
realitate a primit, de asemenea, interpretări noi, subliniindu-se capacitatea limbajului şi a 
imaginii artistice de a construi un referent fictiv şi simbolic sau de a funcţiona ca “amintire” a 
referentului. 

Dintr-o perspectivă raţionalistă şi logocentrică, predominantă până la revoluția 
înfăptuiă de romantism, abordările tradiționale au privit arta ca formă de cunoaştere, fiind 
interesate să dezvăluie specificul ei față de cunoaşterea teoretică. Romantismul reabilitează 
sensibilitatea, imaginația, intuiţia şi subiectivitatea, subliniind dimensiunea intrinsec simbolică 
a artei, limbajul ei “diferit” şi forţa sa emoţională. Cumulând aceste perspective, clasice şi 
romantice, teoreticienii au insitat asupra următoarelor caracteristici ale cunoaşterii artistice: 

e Arta este o cunoaştere specifică a generalului în şi prin particular, a particularului care 
include în sine o semnificaţie generală. 

e Arta este o cunoaştere subiectivă, antropomorfizantă, în care autorul se proiectează pe 
sine în operă, cu stările sale sufleteşti, spre deosebire de cunoaşterea ştiinţifică, orientată 
de aspiraţia spre obiectivitate. 

e Arta este o cunoaştere prin imaginii, nu prin noţiuni abstracte; cunoaşterea artistică se 
concretizează într-o imagine artistică, având forța de a transmite o idee (un conţinut 
ideatic) prin concreteţea figuraţiei expresive. Imaginea artistică unifică organic şi 
expresiv două dimensiuni: una concret-sensibilă (expresia) şi alta ideală (semnificația, 
mesajul). Deci, imaginea artistică este o sinteză între abstract şi concret, între material 
şi ideal, între general şi singular. Calitatea artistică a imaginilor decide asupra valorii 
operelor. Imaginea artistică este sugestivă, expresivă, figurativă. 

e Arta este o transfigurare a realului, o “recreare” simbolică a realităţii, nu o copie pasivă, 
fotografică. Opera este un model imaginar şi posibil al realului, deci o ficțiune, ce 
porneşte de la real, dar construieşte o lume imaginară, cu rostul de a codifica şi transmite 
un înțeles, o semnificaţie. Teortetizând conceptul de “mimesis”, Aristotel a subliniat că 
istoria (ca disciplină şi discurs rațional asupra realităţii în devenire) “povesteşte lucruri 
întâmplate cu adevărat”, înfăţişează “faptele aevea întâmplate”, poezia (epopeea, drama 
etc.), arta, prin extensie, înfăţişează “fapte ce s-ar putea întâmpla”, “lucruri putând să se 
întâmple în marginile verosimilului şi ale necesarului”.3% Acest paragraf celebru din 
capitolul IX al Poeticii a prilejuit comentarii interminabile. Cert este că Stagiritul 
consideră că obiectul artei nu este realul, ci posibilul. În legătură cu conceptul aristotelic 
de “mimesis” s-au purtat numeroase dispute teoretice în estetica modernă. Nici 
abordarea semiotică nu a putut ocoli acest concept, reluat în teza că semnul artistic are 

un caracter iconic, adică se bazează pe “asemănarea” (metaforică sau metonimică) 
dintre imagine şi referent, pe similaritatea dintre expresie şi conținutul pe care îl 
semnifică. 

e Opera de artă are drept caracteristică definitorie unitatea organică dintre formă şi 
conținut, dintre expresie şi semnificaţie. Curentele artistice au pus accent fie pe registrul 
expresiei (formalism, estetism), fie asupra conţinutului (artă cu tendință, artă cu un 
mesaj etic, didacticism etc.). 

e Arta are un caracter subiectiv, probat atât în actul creaţiei, cât şi în momentul receptării. 
Caracterul emoţional al artei este vizibil în faptul că opera exprimă “trăirile” şi 
sentimentele autorului, cât şi în capacitatea ei de a provoca o stare emotivă complexă în 
conştiinţa receptorului. Termenul de “katharsis” a fost introdus şi teoretizat tot de 
Aristotel, care definea tragedia drept “imitaţia unei acțiuni alese şi întregi”, “imitație 
închipuită de oameni în acțiune, ci nu povestită, şi care stârnind mila şi frica săvârşeşte 
curățirea acestor patimi” 2% Aşadar, efectul “purificator” al artei este realizat printr-o 
dublă mişcare spirituală: identificarea emoţională a receptorului cu universul ficțional şi 
simbolic al operei (prin mecanismul empatiei, spun psihologii moderni), concomitent cu 
strategiile de distanţare critică față de acest univers. Receptarea estetică este un act de o 
complexitate unică, întrucât angajează subiectivitatea integrală a omului (percepția, 
sensibilitatea, afectivitatea, intuiţia, reprezentarea, proiecția imaginară şi gândirea 
rațională). 

e “Adevărul artistic” este dat nu de adecvarea imaginii la realitate, ci de adecvarea dintre 
expresie şi semnificaţie, de forța expresiei de a codifica şi transmite un anumit mesaj. 
Realismul a insistat asupra caracterului referenţial al artei. În cazul caricaturii, ne putem 
întreba dacă este “adevărata” imaginea sau sensul pe care îl transmite. Faptic, imaginea 
este o deformare a obiectului real, dar caricatura este “adevărată” prin semnificaţia pe 
care o transmite. 

Aşadar, imaginea artistică şi opera de artă ca întreg reprezintă o unitate contradictorie, 
o totalitate organică, semnificantă, cu vocaţie integratoare. Dintre toate domeniile valorice şi 
formele de creaţie umană, arta şi-a păstrat caracterul sincretic, nu şi-a tăiat legăturile cu 
totalitatea vieţii, opera de artă fiind autonomă şi heteronomă în acelaşi timp. Explorând 
heteronomia artei, subliniată de Vianu, Ion lanoşi vorbeşte cu îndreptățire de “impuritatea” 
artei, de faptul că opera de artă, în structura sa semnificantă, contopeşte aspecte şi semnificaţii 
umane multiple (psihologice, morale, religioase, ludice, sociologie, tehnice, filosofice etc.). 
Arta încorporează în țesărtura ei conținuturi nespecifice, pe care le transfigurează, le supune 
unor legități proprii. Din această perspectivă, imaginea artistică nu este altceva decât 
“concretul semnificativ”, iar condiția dintotdeauna a artei este aceea ca “maximala 
semnificaţie să fie contopită cu şi topită în (accentuăm: implicată, absorbită, dizolvată în) 
maximala concreteţe”. 

Artă şi mesaj 

Numeroşi teoreticieni au denunțat caracterul speculativ al vechii filosofii a artei, 
întrucât se ocupa de “frumos”, de categorii estetice, fără să aducă un spor de cunoaştere asupra 
fenomenului artistic concret. De exemplu, Socrate discută într-un dialog platonic cu Hippias 
despre frumos, acesta din urmă dându-i exemple de lucruri frumoase, dar Socrate îl avertiza 
mereu: “nu te-am întrebat care sunt lucrurile frumoase, ci ce este frumosul”, ca atare, 
conceptul de frumos. Max Bense afirmă că după mii de ani de când omenirea produce artă, 
gândirea speculativă nu este în stare să definească nici azi fenomenul artistic, cantonându-se 
într-o serie de banalităţi. 

De aceea, o abordare profitabilă ar fi aceea care încearcă să elucideze misterul artei 
pornind de la analiza limbajului artistic, aspect perceptibil şi care poate fi supus unei expertize 
aplicate. În cultura română, G. Călinescu a susţinut că estetica nu are un caracter de ştiinţă, 
întrucât nu are un obiect propriu, nu poate oferi norme general valabile şi, paradoxal, s-a 
născut, ca disciplină, din frigiditatea unor intelectuali incapabili de emoţii artistice autentice. 
Poziţia sa este una antinormativistă, astfel că tot ceea ce poate să facă estetica este să descrie 
fenomenul artistic, să analizeze operele artistice, dar nu să definească arta prin atribute 
generale sau prin norme universale, întrucât în creaţia artistică operează talentul, imaginația 
creatoare de forme veşnic noi. Respingând teoriile pretins “ştiinţifice” care căutau să fixeze a 
priori canoane şi norme în artă, Călinescu acceptă doar o analiză critică aposteriori. Dacă arta 
ar putea fi prinsă într-o formulă universal valabilă, atunci am putea elabora norme care, prin 
respectarea şi aplicarea lor, să ducă la producerea în serie a capodoperelor, ceea ce nu este 
posibil şi, dacă ar fi posibil, ar fi aberant. 

Considerând că arta este o continuă tensiune dintre atitudine şi tehnică, dintre formă şi 
fond, Călinescu respinge atât experimentul gratuit, cât şi tradiționalismul, care repetă “la 
nesfârşit forme învechite, transformă un echilibru realizat, deci epuizat în manieră”. Artistul 
autentic depăşeşte formulele şi programele estetice şi ideologice care vor să îndrume creaţia pe 
anumite făgaşe: 

“În realitate singurul agent al echilibrului (dintre formă şi fond — n.ns.) este talentul. Când răsare 
geniul mor şcolile. Căci în capodoperă atitudinea şi maniera se distrug în actualitatea 
echilibrului, ca proces spontan al spiritului creator. Un scriitor mare e întotdeauna tradiționalist 
şi întotdeauna modernist. Creînd o operă individuală, el şi-a exprimat actualitatea sufletească ce 
conţine însă în chip implicit toate momentele istorice din evoluţia literară a limbii în care 

scrie . 


Analizând diversele teorii filosofice asupra artei (teoria mimesis-ului la Platon şi 
Aristotel, teoria artei ca eliberare de sub dictatura voinței oarbe, la Schopenhauer, teoria 
hegeliană a artei ca expresie sensibilă a Ideii etc.), Călinescu conchide că arta, în speţă “poezia 
nu se poate defini, ci numai descrie”, folosind procedeul analogiei, având în vedere varietatea 
istorică şi individuală a formelor artistice şi a întruchipărilor sale concrete. Istoricul şi criticul 
trebuie să dea judecăți de valoare individuale, folosind într-un mod personal criteriul estetic. 
Observațiile sale sunt capitale şi intră în rezonanţă cu esteticile moderne. 

Călinescu a sublinat mereu autonomia artei, capacitatea ei de a crea lumi ideale, de a 
exprima stările fundamentale ale condiției umane, depăşind finalitățile practice şi 
contingenţele sociale. El disociază între “eul psihologic”, practic, angajat “într-o reţea de 
contingente”, şi “eul contemplativ, simbolic şi în acest înțeles universal”. Creaţia artistică nu e 
posibilă fără depăşirea planului psihologic, empiric, care nu permite descătuşarea emoţiei 
artistice: 

“Când însă, ridicându-mă deasupra propriei mele activități psihice, îmi fac un obiect din însuşi 
eul meu practic, prin chiar aceasta spiritul meu capătă o accepție universală, iar stările mele de 
conştiinţă devin reprezentative, simbolice pentru umanitatea în genere. Arta e inutilă şi arbitrară. 


De unde-i vine această libertate, dacă nu din depăşirea eului activ într-o contemplare în care 

spiritul, închizând în sine şi natura, devine fantasmă pură, obiect al eului universal”. 


Arta e subiectivă, dar în ea operează o subectivitate bogată, ce depăşeşte subietivitatea 
îngustă; avem de-a face cu o subiectivitate ce a încorporat semnificaţii şi stări care exprimă 
“permanenţa” sufletului uman. Trăind intens existența, cu dramele ei, artistul o transfigurează 
în creație. 


“Lupta în stradă şi şederea în turnul de fildeş sunt momente succesive şi obligatorii, nicidecum 
antinomice. Dante, V. Hugo, Tolstoi, Eminescu au fost nişte partizani plini de pasiuni politice. Şi 
cu toate acestea opera lor este abstractă şi eternă. Creatorul stă ziua, ca om, în ţipetele cetății, în 
soare, iar noaptea se suie în turn, sub lună. Ziua priveşte lumea în contingenţa ei, noaptea în 
absolut. Momentul prim e necesar, închiderea în turn, aceea reprezintă faza artistică”. 


La fel şi criticul autentic, este marcat de subiectivitate, dar în acest înţeles larg, o 
subiectivitate ce a încorporat elemente şi repere ale obiectivităţii sociale şi culturale. Dar, ceea 
ce refuză categoric Călinescu este condiționarea politică a judecăților sale, întrucât ipostaza de 
critic e incompatibilă cu cea de om politic angajat. 


“Ca om politic nu poți fi critic, ca critic nu poți fi om politic. Aceste două ipostaze se separă. 
Desigur, acelaşi om poate fi şi una şi alta, pe rând, poate fi prieten de idei politice cu un autor şi 
un nemulțumit de literatura acestui autor; ori adversar politic al autorului şi admirator al artei lui 
literare. Planurile se separă. Simt repulsie să spun unui poet de alte convingeri politice «fost 
poet». Ca critic, mă îmbrac în haine somptuoase cum făcea Machiavel când intra în odaia lui de 
lucru, şi socotindu-l pe scriitorul antipatic decedat sub raportul vieţii, mă delectez numai cu 
opera lui, ca şi când ar fi anonimă. De aceea nu sunt admisibile în profesia critică unele excese. 
Un mare scriitor, chiar vinovat sub raport civic, rămâne mereu mare scriitor. Rebreanu este 
Rebreanu oricum şi oricând. Arta este o expresie a libertăţii, prin definiţie, căci ea nu acceptă 
limitele istoriei. Ea ne învaţă a privi lucrurile de sus, ca pe nişte fenomenalităţi, în perspectiva 
uriaşă a morții. Arta garantează cea mai nobilă dintre libertăţi: libertatea de a fi, o oră pe zi, 
singuri şi inactuali”. 

Interesat să sublinieze autonomia artei, pentru a nu o aservi unor direcții ideologice şi 
practice, Călinescu insistă asupra rolului predominant pe care-l are criteriul estetic în 
aprecierea operelor. Dar el nu ajunge în extrema concepţiilor estetizante şi autonomiste; 
dimpotrivă, el pune operele literare într-o legătură relevantă cu întregul orizont al culturii, cu 
viața socială, cu mentalitățile şi structurile epocii, astfel că opera trebuie analizată din 
perspective multiple. 


Valoare şi ideal estetic, studiu din 1927, reprodus în vol. cit., p. 196. 

Indiferent de raporturile sale cu zona referențială pe care o evocă, opera de artă are 
totdeauna un mesaj, ce derivă din structura ei formală, din organizarea semnelor într-o 
anumită configurație simbolică. Această organizare internă a operei, a elementelor de conținut 
şi a celor formale, deopotrivă, este responsabilă de semnificația pe care o transmite opera de 
artă. Spirit clasicizant, adept al romanului de tip balzacian, Călinescu are o atitudine reticentă 
față de noile formule estetice aduse de mişcările avangardiste, care dezorganizează voit forma 
şi limbajul, cultivă experimentul şi caută cu obstinație noutatea şocantă, doar pentru a epata şi 
a contrazice orizontul de aşteptare al publicului şi a lua în răspăr convențiile artistice 
tradiționale. 

Călinescu este un spirit deschis şi receptiv la inovațiile artei moderne, dar va sublinia 
mereu că arta presupune organizare, adecvare a expresiei la conţinut, mesaj ce se construieşte 
prin mijloace simbolice; de aceea, el pune sub semnul întrebării cultivarea de către 
experimentalişti şi avangardişti a arbitrariului ca sistem: “Hazardul pur fără intervenția 
spiritului nostru nu dă nimic”. Nici avangardiştii cei mai radicali, precum Tristan Tzara, nu şi- 
au urmat în operele lor indicațiile programatice de a cultiva hazardul pur, de “a scoate 
cuvintele din pălărie”, ci au integrat replicile lor împotriva academismului şi asociaţiile 
surprinzătoare pe care le practicau într-o structură dătătoare de sens. Pentru că efectul estetic 
se poate naşte şi din aceste asocieri surprinzătoare — recomandate ca procedeu sistematic de 
suprarealism -, asocieri care generează un sens sau exprimă chiar incorenţa vieții. Călinescu 
citează astfel cunoscuta afirmaţie a lui Lautreamont, autor intens cultivat de suprarealişti, care 
vorbeşte de frumuseţea stranie ce rezultă din “întâlnirea întâmplătoare pe o masă de disecție a 
unei maşini de cusut şi a unei umbrele”. Analizând diferite stiluri şi formule literare — 
clasicism, romantism, realism, parnasianism, simbolism, surprarealism sau dadaism - 
Călinescu găseşte că amestecul dintre hazard şi organizare logică e prezent în toate aceste 
curente, în dozaje diferite. 

G. Călinescu ajungea la concluzia că poezia nu se poate defini, dar se poate descrie, 
drept pentru care descrie “universul poeziei”, structurile imaginare şi virtuțile expresive ale 
unor obiecte, fapte, situații, aşa cum au fost prelucrate poetic de o serie de reprezentanți ai 
genului. Dar, în timp ce arăta că nici o definiție nu e completă, fiind cantonată în perimetrul 
unui stil sau curent, fiind deci depăşită mereu de experienţa poetică, G. Călinescu a formulat, 
pornind de la specificul poeziei, model paradigamatic al artei, una dintre cele mai expresive şi 
mai profunde definiţii ale artei, definiție pe care o putem recupera tocmai din perspectiva 
semiotică şi comunicațională: 

“Poezia este un mod ceremonial, ineficient de a comunica iraționalul, este forma goală a 
activității intelectuale. Ca să se facă înțeleşi, poeții se joacă, făcând ca şi nebunii gestul 
comunicării fără să comunice în fond nimic decât nevoia fundamentală a sufletului omenesc de a 

prinde sensul lumii”. 


Adimirabilă definiție, în care sunt cuprinse tocmai conceptele fundamentale de sens şi 
comunicare, mesaj şi înțelegere. Opera de artă are un mesaj ce derivă din structura ei, din 
organizarea semnelor într-o configurație anumită. Arta este, în sensul ei universal, un mod de 
a încifra simbolic experiența umană şi de a comunica (transmite) un mesaj care să producă în 

subiectivitatea receptorilor o emoție complexă, “nepractică”. Arta este „forma goală a 
activităţii intelectuale” în sensul că, deşi opera de artă are o structură organizată potrivit unor 
norme şi principii raționale, inteligibile, ea nu mizeză, în planul conținutului, pe comunicarea 
„eficientă” a unor idei, cunoştinţe şi adevăruri abstracte, precum ştiinţă, care ar fi, deci, forma 
„plină” de conținuturi intelectuale. Asipraţia artei este aceea „de a prinde sensul lumii” şi „de 
a comunica iraționalul” este, într-o perspectivă oarecum metafizică, supremul ţel al artei. Ştim 
de la Blaga că poetul nu striveşte „corola de minuni a lumii”, ci, cu lumina lui, „spreşte-a 
lumii taină”, astfel că „tot ce-i ne-nţeles se schimbă-n ne-nţelesuri şi mai mari”. Arta are şi un 
caracter ludic („poeţii se joacă”, precum „nebunii” — este sugerat comportamentul adesea 
excentric al artiştilor), iar mesajul ei este polivalent sub raport semantic, este ambiguu şi 
ireductibil la idei şi noțiuni abstracte, formulate strict rațional. 


Mimesis şi creaţie în artă 

Fără îndoială raportul dintre artă şi realitate a fost una dintre temele cele mai dezbătute 
de teoreticieni. Ea este reformulată în condițiile contemporane când o bună parte a creațiilor 
artistice au abandonat imaginea “figurativă”, au construit universuri fictive şi forme ce au un 
caracter voit nonreferențial. După cum am văzut, putem vorbi în cazul artei de grade de 
referențialitate. Arta nonfigurativă, arta abstractă şi atâtea alte forme ce ne inconjoară mizează 
pe forţa de expresie a limbajului, fără a se mai legitima prin recurs la o zonă referențială 
exterioară formei artistice ca atare. Paradoxal, arta denumită “abstractă” a devenit mai 
“concretă”, în sensul că se sprijină tot mai mult pe concreteţea imaginii (culoare, linii, forme 
plastice etc.), pe forța ei de expresie, fără a-l mai trimite pe receptor la o “poveste” sau la un 
sens prestabilit, situate dincolo de universul concret al imaginii. 

Este instructiv să revenim la textul lui Aristotel, cel care a declanşat dezbaterea asupra 
caracterului de mimesis al artei, prin afirmația că, spre deosebire de omul de ştiinţă, artistul 
are menirea de a înfăţişa “fapte ce s-ar putea întâmpla”, “lucruri putând să se întâmple în 
marginile verosimilului şi ale necesarului”. În contextul lucrării sale, Aristotel acordă 
“verosimilului” sensul de ceea ce se aseamănă cu realul, ceea ce are aparenţa realității şi este 
credibil pentru o ființă rațională. De aceea, procedeul fundamental al artei este metafora, care 
se bazează pe analogie, pe “asemănările” dintre lucruri. “Metafora e trecerea asupra unui 
obiect a numelui altui obiect”, spune Aristotel, deci un transfer de semnificaţii de la lucrurile 
absente spre cele prezente. Blaga rerabilitează metafora şi îi acordă o semnificație 
fundamentală pentru existena omului întru mister şi pentru revelare”. Blaga consideră 
metafora ca un procedeu “constitutiv” al spiritului uman, iar analiza ei ar reprezenta, dincolo 
de ineteresul strict estetic, “un capitol de antropologie" 3% În orice proces de semnificare, dar 
mai ales în cazul metaforei, avem “un transfer şi o conjugare de termeni ce aparțin unor 
regiuni sau domenii diferite”. Gradele de referențialitate ale imaginii artistice pot fi ilustrate şi 
prin distincția lui Blaga dintre metaforele plasticizante şi metaforele revelatorii. Metaforele 
plasticizante pun în relaţie două aspecte diferite, sporind doar expresivitatea limbajului, fără a 
îmbogăţi semnificaţia faptului la care se referă, precum se întâmplă atunci când comparăm 

rândunelele aşezate pe firele de telegraf cu “nişte note pe portativ”. În schimb, “metaforele 
revelatorii sunt destinate să scoată la iveală ceva ascuns”, fiind o înceracre de “revelare a 
unui mister” prin mijloace sensibile. Ele conferă faptului la care se referă semnificaţii noi, 
dezvăluie aspecte care îmbogăţesc sensurile unei realități sau situații. Exemplul dintâi pe care 
îl dă Blaga este Miorița, care este o imensă metaforă, unde moartea este asemănată cu “a lumii 
miresă”, iar iar trecerea spre lumea de dincolo cu o “nuntă” cosmică. 

Să observăm că metaforle plasticizante pun în relaţie lucruri şi aspecte asemănătoare, 
între care există o analogie evidentă sau subînţeleasă, pe când cele revelatorii pun în relaţie 
aspecte şi lucruri îndepărtate, între care nu vedem o asemănare, astfel că între termenii ei 
există raporturi de disanalogie. Deşi gradul de referenţialitate al metaforelor plsticizante este 
mai pronunțat, ele se află pe o treaptă de artisticitate mai scăzută decât metaforele revelatorii, 
în care referențialitatea este vagă, este minimă sau lipseşte, dar forța lor de semnificare este 
maximă. 

Şi Aristotel acorda artistului libertatea şi dreptul de a “născoci” întâmplări şi subiecte 
care nu au adecvare directă la realitate, dar care au credibilitate, motivație şi semnificație. 
Precizările sale sunt elocvente. El ajunge să spună că iraționalul, “elementul miraculos” 
trebuie evitat în tragedie, întrucât nu are temeiul versomilității în existenţa curentă a omului, 
dar afirmă că “decât întâmplări posibile, dar anevoie de crezut, trebuie preferate mai curând 
întâmplările imposibile cu înfăţişarea de a fi adevărate” ?'? Mai mult, Stagiritul se dovedeşte 
de-a dreptul modern prin afirmația că Homer i-a învățat pe poeți “cum să mintă cu socoteală” 
noscocind întâmplări cu tâlc, fapte ce par neobişnuite (“imposibile” în ordinea verosimilului şi 
necesarului!), dar care îşi găsesc “motivarea fie în cerințele operei poetice, fie în idealizarea 
adevărului, fie în credinţa obştească”. 


El merge până acolo încât legitimează dreptul artistului de a inventa situații şi forme 

“neverosimile”, “întrucât e verosimil să se întâmple uneori şi lucruri neversosimile”. 


Suntem înclinați să spunem că Aristotel ar legitima realismul magic din literatura recentă sau 
teatrul absurdului. Din perspectiva receptorului, pe care nu-l pierde din vederee niciodată în 
analizele sale, Aristotel susține că “puterea de înrâurire” a operei va crelşte atunci când artisul 
înfăţişează întâmplări şi situații ce “se vor desfăşura împotriva aşteptării, decât decurgând 
totuşi unele din altele”. Răsturnările de situaţii, deşi contrazic iniţial orizontul de aşteptare al 
receptorului, au un efect estetic amplu. Împortant este ca toate aceste “abateri” de la canonul 
reprezentării să fir “cu socoteală”, adică să aibă semnificaţie, să transmită un mesaj. 

“În felul acesta, minunarea ascultătorului va fi mult mai mare decât în faţa unor fapte petrecute 

de capul lor şi la întâmplare. Se ştie doar că, din faptele întâmplătoare, singurele acelea ni se par 

minunate, câte ne lasă impresia că s-ar fi petrecut cu socoteală: ca atunci, bunăoară, când, în 

Argos, statuia lui Mitys a ucis pe omul vinovat de moartea lui Mitys, căzându-i în cap în timp ce 

o privea. Asemena lucruri, întra-devăr, nu par a se se petrece la întâmplare”! 


lată cât de mult se îndepărtează Aristotel de canonul realist al imitaţiei directe. 
Exemplul cu statuia celul ucis care “cade” în capul asasinului semnifică faptul că “invenţia” 


310. : 
Aristotel, op. cit., p. 90. 
311 
Ibidem, p. 94. 
312 
Ibidem, p. 66. 

artei, apelul la ficțiuni, născocirea unor situaţii etc. sunt permise dacă există în spate un fond 
vag de referenţialitate, întrucât întâmplarea respectivă este credibilă şi se înscrie într-un 
orizont de aşteptare ce o poate asimila. 

Raportul dintre mimesis şi creaţie în artă a fost abordat în secolul XX de o serie de 
gândirtori de primă mărime, precum B. Croce, Georg Lukacs, M. Heidegger sau Mikel 
Dufrenne. Ei au subliniat că, indiferent de gradul de adecvare a imaginilor artistice la real, arta 
rămâne fundamental creaţie semnificantă, în toate demersurile sale. Libertatea de a se abate de 
la amănuntul nesemnificativ este uneori condiţia sesizării esenţialului. Deformările, abaterile 
de la imaginea fotografică a realului şi invențiile literare sau plastice reprezintă condiţia pentru 
a da relevanţă unui sens, dreptul artistului la minciuna semnificativă (cazul caricaturii), dreptul 
său de a se distanța de real, pentru a-l înţelege şi a-i conferi un sens. 

Arta evoluează în interiorul distanţei dintre expresie şi semnificaţie (sau semnificant şi 
semnificat), dintre materialitatea obiectuală a imaginii şi idealitatea mesajului. Această 
distanţă are totuşi un prag critic. Nonreferenţialitatea absolută este o imposibilitate, întrucât 
nimeni nu poate inventa un semn care să nu amintească absolut deloc de realitatea 
înconjurătoare sau de realitatea culturală, semnificantă ea însăşi. Deci, legătura cu referentul 
nu poate fi pe de-a-ntregul anulată. De aceea vorbim de nivele de referențialitate şi de 
iconicitate. 

Unii teoreticieni consideră că originalitatea operei de artă e direct proporțională cu 
imprevizibilitatea limbajului artistic şi invers proporțională cu previzibilitatea sa. Dar nu 
trebuie să privim originalitatea doar sub raport cantitativ, adică doar prin cantitatea de 
informaţie nouă transmisă de operă. Există şi un sens calitativ al originalității. 


2. CARACTERISTICI ALE LIMBAJULUI ARTISTIC 


Limbajul artistic — obiect de studiu 


Estetica matematică şi informaţională (dezvoltată de Pius Servien, Max Bense, Helmar 
Frank) a încercat să analizeze limbajul artistic prin procedee matematice şi informaţionale, 
demonstrând că este în măsură să vorbească despre obiectul artistic cu obiectivitatea şi 
rigurozitatea logică a demersurilor ştiinţifice. Astfel, Max Bense spunea că de mii de ani 
omenirea produce artă într-o cantitate impresionantă, “dar orice discuţie în jurul ei ajunge 
inevitabil la punctul în care trebuie să concedem că nu ştim despre ce vorbim”. 

Acest lucru se datorează caracterului vag, imprecis, intuitiv şi oscilant al unor expresii 
precum frumos, formă, emoţionant, tragic, comic etc. E necesar ca aceste noțiuni cu care 
operăm să nu mai depindă de interpretările subiective ale teoreticianului, să fie formalizate şi 
definite riguros. Este deci o încercare de a descrie parametrii artei în limbaj matematic, 
informaţional şi cibernetic. Limitele unui atare demers constau în absenţa perspectivei 
axiologice. Analiza de acest tip a scos în evidenţă faptul că limbajul funcționează ca un fel de 
baraj al operei şi al receptării, ca un element specific al artei. Această perspectivă a adus un 
spor de rigoare şi de eficienţă analitică. 

Totodată, putem constata existenţa unei simultaneităţi istorice între demersul semiotic 
şi refugierea artei în limbaj, mizând pe potenţarea valorii absolute a expresiei. Această 
perspectivă a trezit respingeri serioase din partea esteticii şi a criticii tradiționale. 

Opera de artă mijloceşte comunicarea dintre autor şi receptor, dar nu se reduce la 
stările subiective ale autorului (analiza psihologică a creatorului), nici la cele pe care le 
produce în receptor (analiza receptării), ci rămâne ca un lucru, ca un obiect estetic perceptibil. 

Dar opera de artă este un fals obiect, întrucât valoarea sa stă în forța ei simbolică, în 
capacitatea de a evoca un conţinut spiritual şi de a deştepta în receptor o anumită stare 
subiectivă. Deci opera este un simbol care cuprinde un câmp de semnificații. Limbajul operei, 
expresia, într-un cuvânt, controlează acest câmp de semnificații, îl conține potențial şi îl 
comunică. Deci, abordarea operei ca sistem de semne este justificată. 

Noua orientare în estetică, care priveşte opera de artă ca un limbaj, este interesată să 
analizeze compoziția limbajului artistic, anatomia, structura şi funcțiile sale. Ea porneşte de la 
ideea că, dacă mesajul sau conţinutul operei sunt imprecise, mijloacele prin care sunt încifrate 
şi transmise aceste mesaje sunt precise. Nu putem avea acces la misterul artei, la conținutul ei 
inefabil dacă nu stăpânim secretul limbajului artistic. Aici se află o problemă fundamentală a 
educaţiei estetice şi culturale. 

Conţinutul este vag, imprecis şi indeterminat, dar sub ochii noştri se află limbajul, 
mijloacele de expresie, care sunt de fapt mijloace de constituire a acestui conţinut imprecis. 
Iată aşadar un obiect de analiză care se manifestă concret şi pe care îl putem supune expertizei 
ştiinţifice. Această orientare a dus la descalificarea esteticii speculative, tradiționale, care 
privea limbajul ca o simplă expresie independentă de conţinut, având doar funcţia de a da 
strălucire conţinutului, adică o funcție de ornament. 

Astfel, şi în analizele şcolare conținutul de idei era separat de analiza mijloacelor 
artistice folosite de autor. Termenul de mijloc sugerează că limbajul este pe o treaptă 
inferioară faţă de conţinut. Limbajul poetic, de exemplu, era considerat ca un acompaniament 
secund, având rolul de mână stângă într-o piesă pentru pian, pe când conţinutul (motivul 
ideatic) era executat de mâna dreaptă exclusiv. Era sugerată astfel ideea că mesajul poate fi 
înțeles fără a analiza aspectul formal, limbajul având doar rol de expresie în sens îngust. Dar, 
în artă complexitatea structurii şi a sintaxei limbajului e direct proporțională cu complexitatea 
mesajelor. Nu se pot transmite semnificații profunde în orice limbaj. 

Dacă informaţia pe care o încifrează şi o transmite limbajul artistic ar fi reductibilă la 
cea din limbajul natural sau din alt limbaj, atunci necesitatea artei ar fi de neînțeles. Arta ar fi 
o complicare inutilă a limbajului. Semiotica, analizând particularitățile limbajului artistic, ne-a 
avertizat că mesajele pe care le transmit operele de artă nu pot fi transmise altfel, că ele nu 
sunt reductibile şi traductibile în alte mesaje şi sisteme de semne. Este un câştig enorm față de 
abordările tradiționale. Dacă nu ar fi aşa, atunci nu am avea nevoie să citim operele originale 
şi ne-am putea mulțumi cu rezumatele lor critice. Dar nimeni nu-şi va face o cultură artistică 
citind rezumate ale romanelor sau analize critice ale operelor. O operă de artă nu poate fi 
rezumată, la limită. Semnificațiile sale şi efectele sale nu pot fi echivalate prin alt tip de limbaj 
sau comportament. 

Aşadar, limbajul artistic este chiar modul de existență a artei, nu doar modul ei de 
expresie, ca şi când conţinutul operei ar putea exista şi înainte ca el să fie exprimat sau alături 
de el. Raportul dintre conţinut şi formă în artă nu este unul exterior, forma nu “conţine” 
conţinutul ca un înveliş exterior, ci este topită în conţinut şi invers. 


Concepte şi aspecte specifice ale comunicării artistice 


Semioticienii au căzut de acord asupra unei definiții operaţionale a conceptului de 
semn: o realitate sensibilă care indică (evocă, exprimă, desemnează, se referă la) o altă 
realitate decât cea proprie. Deci semnul este o realitate perceptibilă ce înlocuieşte o altă 
realitate. Realitatea la care se referă un semn este foarte complexă. Ea poate fi o realitate 
fizică, una subiectivă sau una imaginară. În cazul artei, această realitate poate fi constituită şi 
din atitudinile morale, din stările conştiinţei umane, din ideile filosofice şi ştiinţifice, din 
emoţii, trăiri, sentimente etc. 

Relaţia de semnificare dintre semnul fizic şi semnificația sa poate îmbrăca forme 
diferite: 

e o relaţie directă (fotografie, document, istorie descriptivă etc.); 

e o relaţie convențională (H ca simbol al hidrogenului în chimie, semnele de circulație 
etc.); 

e o relaţie indirectă, complexă, fixată cultural şi acceptată prin tradiție (arta). Şi această 
relație este convențională, dar este o convenție fixată cultural (iluzia perspectivei în 
pictură, utilizarea metaforică a limbajului, convenţia reprezentării teatrale etc.) 

În cazul artei funcţionează cea de a treia relaţie de semnificare. Orice semn artistic are 
o structură contradictorie, duală. El este alcătuit dintr-o dimensiune fizică, perceptibilă, 
materială, sensibilă, care poartă denumirea de semnificant. Noi o vom numi, pentru 
simplificare, expresie. La această dimensiune este asociată o dimensiune ideală, inteligibilă, 
care se referă la semnificaţia, la înțelesul sau la sensul pe care îl exprimă semnul. O vom numi 
semnificaţie. 

Aşadar, raportul dintre expresie şi semnificaţie devine fundamental şi înlocuieşte 
conceptele clasice de formă şi fond. Ne vom servi, în consideraţiile următoare, de triunghiul 
semiotic elaborat de Peirce, modificând, tot pentru simplificare, termenii săi. 

e Într-un colţ al triunghiului avem referentul (real sau imaginar în cazul artei), zona de 
realitate pe care o indică sau la care se referă semnul. 

e În colţul opus vom avea semnul fizic, semnificantul, expresia concretă, simbolul, 
imaginea sau opera ca atare. 

e În vârful triunghiului, în locul conceptului de interpretant vom pune semnificația, 
conţinutul mental pe care îl evocă semnul, ideea sau conţinutul afectiv pe care-l exprimă. 

În cazul semnului artistic putem spune că acesta evocă în mod metaforic şi metonimic 
un referent şi exprimă o semnificaţie. Semnul artistic cuprinde laolaltă expresia şi 
semnificaţia, împreună, fiind vorba de o unitate organică a lor. Elementul definitoriu al 
semnului artistic constă în imanența semnificației în expresie, spre deosebire de alte tipuri de 
limbaje în care semnificaţia este independentă de organizarea fizică a semnului. De aici derivă 
şi alte caracteristici ale semnului artistic: autoreflexivitatea şi ambiguitatea sa, deschiderea 
semantică, altfel spus, capacitatea sa de a putea fi interpretat în modalități multiple, întrucât el 
evocă concomitent un fascicul de semnificaţii, are deci o încărcătură semantică foarte mare. 

Opera de artă este un sistem de semne numai în situaţia în care acestea sunt legate între 
ele printr-o sintaxă specifică. Ele alcătuiesc un text care trebuie parcurs pas cu pas, un text 
alcătuit din cuvinte, fraze, episoade, capitole, în cazul operei literare. În ansamblul lor, ele 
alcătuiesc opera. În cazul artelor plastice, avem ca elemente liniile, figurile, spaţiul, semnele 
plastice, culoarea, desenul, imaginile, toate elementele fiind integrate în tabloul privit ca 
întreg. Opera de artă semnifică în totalitatea sa. Toate elementele sale sunt purtătoare de sens, 
iar sensul integral al operei se degajă din interacțiunea lor. De aceea, sensul este contextual în 
raport cu întregul operei şi în raport cu mediul cultural în care a apărut sau în care este 
interpretată şi receptată. 

Ce raport este între semn (expresie), semnificație şi referent? Unii teoreticieni au 
considerat că raportul dintre semnificant şi referent este unul de asemănare sau de iconicitate. 
Acest lucru poate fi demonstrat în cazul picturii figurative, al sculpturii şi al cinematografului, 
care sunt în principal arte ale reprezentării. Iconicitatea se referă la asemănarea dintre structura 
semnului şi o anumită calitate a referentului. De exemplu, expresia “Veni, vidi, vici” exprimă 
succesiunea logică dintre trei evenimente, sugerând o anumită secvențialitate a lor. Dar, 
iconicitatea nu este o calitate universală a semnelor artistice. Există şi semne produse prin 
convenţie, în care nu există o analogie între expresie şi conținut. 

Charles W. Morris, în 1939, a integrat semnul estetic în categoria semnelor iconice, dar 
a revenit asupra acestei definiții în 1946, în lucrarea Semne, limbaj şi comportament, unde 
afirmă că este greşită definirea artelor prin includerea lor într-o categorie distinctă de semne. 
Arta foloseşte toate sistemele de semne. Arhitectura, de exemplu, nu poate fi înțeleasă prin 
perspectivă iconică. Literatura este un limbaj secund față de limbă; plastica este un limbaj 
secund faţă de desenul tehnic. 

Teoreticienii au introdus noțiunea de distanță dintre semnificant şi semnificat (expresie 
şi conţinut), ajungând la ideea că o distanță maximă măreşte valoarea operei, dacă nu 
depăşeşte graniţele inteligibiliului. O distanță mică produce o operă banală, una maximă face 
opera de neînțeles. Acest criteriu vine dintr-o perspectivă logocentrică, ce acordă limbajului 
rațional-abstract o valoare mai mare celui figurativ şi iconic. Dar lucrurile nu stau aşa în toate 
cazurile. Forţa expresivă şi complexitatea mesajului sunt cele care decid până la urmă valoarea 
operei de artă. 

Semnul e de fapt un sistem de funcții. Roman Jakobson a descoperit, în analiza făcută 
procesului de comunicare lingvistică, cele şase funcții esențiale ale oricărei comunicării: 
expresivă (emotivă), referenţială, metalingvistică, fatică, conativă şi poetică. În funcţia poetică 
(artistică) a limbajului, mesajul este orientat asupra lui însuşi, asupra propriei sale organizări 
semiotice, fiind autoreferenţial, caracteristică din care derivă toate celelalte trăsături ale 
limbajului artistic. 


Noi abordări ale limbajului artistic 


Estetica secolului XX, sintetizând idei şi abordări din câmpul cercetărilor sociologice 
şi psihologice, din sfera semioticii şi a teoriilor asupra limbajului, a impus două teze de o 
relevanță deosebită, de fapt două “descoperiri” care vor revoluţiona perspectivele teoretice 
asupra fenomenului arttistic: 
e arta ca proces de comunicare interumană, de unde importanţa limbajului artistic; 
e descoperirea receptorului şi a importanţei pe care o are procesul de receptare asupra 
fenomenului artistic în general. 
Analiza procesului artistic este astăzi dominată de aceste două perspective privilegiate: 
abordarea semiotică şi informaţională, care se prelungeşte în abordarea comunicațională. 
Abordarea structuralistă era orientată asupra obiectului artistic, încercând să dezvăluie 
morfologia sa. Acum, însă, avem de-a face cu o optică nouă, care acordă întâietate 
receptorului, destinatarului. Această mutație a fost generată de fenomenul artistic nou şi de 
contextul cultural al secolului XX: succesele psihologiei, ale ciberneticii şi ale teoriei 
informației au atras atenția asupra complexității procesului de comunicare artistică. 
Dezvoltarea sociologiei artei a pus în evidență faptul că receptarea nu este un proces pur 
psihologic, ci este co-determinat de o serie de factori socio-culturali care alcătuiesc împreună 
“câmpul ideologic” (Eco) în care este decodificat mesajul. Deci, nu doar procesul de creație 
este condiționat social-istoric, ci şi receptarea. 
Iată câteva aspecte care au fost puse în evidenţă de aceste noi abordări. 


33 , : az 
Victor Ernest Maşek, Arta de a fi spectator, Bucureşti, Editura Meridiane, 1986, p. 5. 

e Opera de artă nu e un simplu obiect material, suficient sieşi, ci un component al unui 
proces specific de comunicare, unde îndeplineşte funcția de purtător/transmițător de 
informație/semnificaţie. 

e Opera poate fi analizată ca un limbaj specific, iar caracteristicile generale ale artei pot fi 
revelate prin analiza particularităților limbajului specific. Putem astfel determina 
specificitatea artei în câmpul culturii. 

e Limbajul artistic constituie suportul material indispensabil al artei, modul ei 
fundamental de existență. Limbajul nu este un simplu vehicul al semnificației, ca în 
ştiinţă, ci este chiar materialul de construcţie, corpul ei viu. Mesajele artistice depind 
decisiv de modul de organizare a expresiei, de codul lor, de limbaj, de organizarea 
semiotică a semnelor. 

Abordarea artei ca limbaj s-a impus odată cu mutațiile survenite în concepțiile asupra 
limbii. Astfel, raționalismul clasic considera că gândirea este o activitate autonomă, lăuntrică, 
independentă faţă de limbă, care ar fi doar forma, gândirea fiind conţinutul. În această viziune, 
limba ar fi instrumentul şi servitorul gândirii. Această perspectivă a fost abandonată de noile 
teorii care au demonstrat că gândirea nu există decât prin intermediul_limbii, modelată şi 
structurată de limbă, care o orientează prin categoriile sale morfologice, sintactice şi 
semantice. Viziunea asupra lumii depinde fundamental de caracteristicile limbii în care este 
formulată, aşa cum au demonstrat teoriile relativismului lingvistic, elaborate de E. Sapir şi B. 
L. Whorf. Teza fundamentală a acestora este aceea că reprezentările asupra lumii depind de 
structura limbajului. 

Cercetările etnologice au demonstrat că limba este un mod de constituire a experienţei 
şi a imaginilor aspra realității, astfel că limbile decupează în mod diferit realitatea şi produc 
reprezentări diferite asupra lumii. De ex., lingvistul şi antropologul Benjamin Whorf (1897- 
1941) a arătat că triburile de indienii hopi nu deţin un concept asupra timpului, deoarece 
limbajul lor nu utilizează timpurile verbelor, cu ar fi trecutul “a fost”, prezentul “este” şi 
viitorul “va fi”. Astfel, fiecare limbă introduce o altă ordine în Univers şi decupează alfel 
experienţa. Mulţi exegeţi au arătat dependenţa logicii aristotelice de structura limbii greceşti. 
Logica matematică, modernă este dependentă mai degrabă de structura elastică şi 
permutaţională a limbii engleze (relațională, nu substanțială). Aceeaşi perspectivă relativistă 
este utilizată şi de unii gânditori români, care au vrut să descifreze concepția despre lume a 
românilor din analiza limbii (Mircea Vulcănescu, Constantin Noica). 

Teza privind dependenţa viziunii aspra lumii de structura limbii are o aplicaţie majoră 
în cazul artei şi al limbajului artistic, unde mesajul este structurat de elementele expresiei. 
Limbajul artistic nu este detaşabil de conţinutul exprimat, el nu este altceva decât acesta, ci e 
chiar conţinutul în ipostaza sa artistică, singura care ne interesează. Limbajul specific al artei 
semnalează astfel demarcația artei față de întregul univers nonartistic. Condiţia artei este 
exprimată deci în limbajul ei. 

Noile experienţe estetice au scos în evidență importanța limbajului artistic, natura lui 
polisemantică şi ambiguă. Arta clasică miza pe un limbaj transparent, cu forme inteligibile şi 
aparent accesibile. Ea nu-şi putea percepe natura sa de limbaj. Dar arta modernă, 
postromantică, pune o miză fundamentală pe limbaj, considerând că destinul artei se joacă pe 
acest nivel. Toate curentele artistice din ultimele două secole au considerat că forma artistică 
dezvoltă o putere secundă, independentă de conținut. 

După ce curentele postromantice au detronat “norma” artei clasice, adică ideea că arta 
trebuie să respecte un canon al reprezentării (regula celor trei unități în teatru, adecvarea 
stilului, înalt sau umil, la natura subiectelor reprezentate etc,.), ele au înlocuit norma cu 
“realitatea”, cu referentul (real, imaginar, psihologic etc.). Realismul din secolul XIX a 
considerat opera de artă ca o realitate semnificantă, dar o realitate secundă, privită ca o 
expresie a unui model extern (realitatea). 


225 


“După cum revoluţia romantică a detronat Norma, pentru a putea elibera creaţia şi critica, o nouă 
revoluţie în ştiinţele umane, în jurul anului 1900, a fost necesară pentru a detrona «Realitatea», 
devenită un mit al pozitivismului. Sensul general a fost, mai întâi, de relativizare, de împingere a 
nuanței până la atomizare, de înlocuire a tipicului (care la rându-i înlocuise «generalul» clasic) 
cu particularul, a existenței istorice cu cea individuală, a unităţii cu fragmentul, a relațiilor 
externe ale obiectului cu relaţiile interne, a obiectului cu constituenţii lui. Intr-un al doilea 
moment, unitățile terminale reconstituie întreguri, forme, universuri, dar după o altă logică decât 
cea a concretului inițial (fenomenul este evident în arta modernă, mai ales în pictura 
impresionistă şi postimpresionistă)”.3 1% 

Eliberarea operei de modelul referențial extern (opera ca “reflectare” a realului) şi 
constituirea sa ca o realitate autonomă, ca semn, semnificând în raport cu alte semne, nu în 
raport cu referentul, mai mult, ruperea semnificatului (a universului intern, a “realității fictive” 
a operei) de referent, sunt procese fundamentale care se desfăşoară în literatura şi pictura de la 
sfârşitul secolului al XIX-lea. Opera de artă va fi privită de acum ca o realitate autonomă, 
semnificând în sine, fiind “considerată ceea ce fusese întotdeauna — fără a se remarca acest 
lucru — un limbaj”. 

Din această perspectivă, opera va fi receptată ca limbaj, dar şi producerea ei ca atare va 
ține seama tot mai mult de faptul că arta este un limbaj specific. Curentele artistice de la 
începtul secolului XX voiau să marcheze tocmai specificitatea limbajului artistic, libertatea de 
creație în câmpul artei, distanța dintre limbajul artistic şi alte tipuri de limbaje. Practica 
artistică este orientată acum de interesul pentru găsirea unor noi forme de expresie, diferite de 
cele tradiționale. Procedeele curente constau în renunţarea la figurativism în pictură, căutarea 
unei noi gramatici a formelor viziuale, complicarea structurilor formale, utilizarea forței 
muzicale a limbajului, “inlocuirea personajului cu o mască sau cu o voce” sau spargerea 


narațiunii în planuri diferite. Toate acestea marchează “primatul formei în dauna 

conținutului”. 


Avangarda artistică a făcut un pas mai departe, detronând nu numai referentul, dar 
demistificând şi ideea artei ca limbaj, utilizând însă tot un limbaj, dar unul nou, introducând 
noi convenţii de reprezentare, care iniţial erau opuse celor anterioare, tradiționale (cubismul, 
suprarealismul, romanul de analiză psihologică, poezia ca o strictă construcție a limbajului, 
ermetismul). 

Orientările postmoderniste, afirmate la sfârşitul secolului XX, vor regăsi însă unele 
filoane ale tradiţiei şi vor amalgama stilurile, pentru a obține structuri contradictorii (cum ar fi 
“realismul fantastic”), precum şi efecte multiple în planul receptării. Postmodernismul a 
recuperat în parte şi interesul pentru referent şi pentru naraţiunea cu “cheie”, pentru parabola 
simbolică (vezi romanul lui Eco Numele trandafirului) sau “plăcerea lecturii” ca act ritualic. 
Contemporan cu expansiunea audio-vizual-ului, cu transformarea vieţii în spactacol prin 
mediatizare, cu înlocuirea realității prin imaginea ei fabricată, postmodernismul amestecă 
inevitabil valorile înalte cu cele joase, pe “marile bulevarde” atât de încăpătoare ale culturii de 
masă. 


Sorin Alexandrescu, Introducere în poetica modernă, în vol. Poetică şi stilistică. Orientări moderne, 
Prolegomene şi antologie de Maihai Nasta şi Sorin Alexandrescu, Bucureşti, Editura Univers, 1972, p. LXXX. 


28 Ibidem, p. LXXVII. 

Această evoluție este semnificativă pentru mutațiile din gândirea teoretică şi critică, 
mutații ce a însoţit schimbările acumulate în practica artistică. Sensul lor cumulat, teoretic şi 
practic, este acela că au impus abordarea artei ca limbaj specific. 


Limbajul ştiinţific şi limbajul artistic — doi poli ai limbajului 

Remarcabilele studii scrise în perioada interbelică de Pius Servien (Şerban Coculescu), 
în limba franceză, au scos în evidenţă distincția dintre limbajul ştiinţific şi cel poetic. Servien 
era o personalitate care întrunea calitățile omului de ştiinţă, ale artistului şi ale teoreticianului 
literar. Paul Valery spunea despre opera lui Servien că este “tentativa cea mai îndrăzneață de 
a captura hidra poetică”. Hidra la care se referea Valery era hidra limbajului aritistic, care se 
înfăţişează teoreticianului cu mai multe capete, greu de retezat dintr-o dată. Pius Servien şi-a 
adunat studiile sale în lucrarea Estetica, publicată în 1953 în limba franceză.” 1€ 

Ideea lui era aceea că a comenta arta tot într-un limbaj artistic (printr-o critică 
impresionistă şi metaforizantă) înseamnă a ne păstra într-o zonă preştiințifică, o zonă a 
aproximaţiilor. Cerinţa fundamentală pe care o impunea Servien era aceea ca metalimbajul 
(limbajul în care expunem consideraţiile noastre despre artă) să nu facă parte din aceeaşi 
sferă cu limbajul-obiect, adică cu limbajul artistic. Astfel, putem modela ştiinţific limbajul 
artistic folosindu-ne de instrumentele metodologice ale matematicii şi teoriei informației. El 
construieşte un model teoretic al limbajului artistic, un model ideal în care distingem 
fundamental între doi poli ai limbajului natural. 

Astfel, în limbajul ştiinţific întâlnim două caracteristici esențiale: 

e semnificaţia este unică, iar expresia poate fi variabilă 
e posibilitatea sinonimiei infinite (2+3 este echivalent cu 4+1) 

De exemplu, expresia “apa fierbe la 100 grade Celsius” este echivalentă în ordinea 
semnificației cu expresia “la 100 grade Celsius, apa începe să fiarbă”. Deci, deşi semnificaţia 
rămâne aceeaşi, există nenumărate expresii care o pot transmite, fără a o altera. Ceea ce 
înseamnă că semnificația este univocă, fixă, invariabilă, clară, denotativă. 

Limbajul artistic se caracterizează prin atribute exact opuse: 

e expresia este unică, iar semnificația este multiplă, ambiguă; deci, limbajul artistic este 
plurivoc, polisemic; 

e în limbajul artistic, semnificațiile sunt încorporate organic în expresie şi nu pot fi 
“extrase” din țesătura simbolică a acestor expresii pentru a fi transmise prin alte expresii. 

În limbajul literar, de exemplu, sensul este dependent chiar de stratul sonor şi ritmic al 
expresiei, aşa cum în muzică şi în artele plastice mesajul operei este dependent de expresia 
sensibilă, este “încifrat” în datele expresiei. Orice modificare a expresiei atrage după sine o 
modificare în planul semnificației. Fapt care nu se petrece în limbajul ştiinţific, unde putem 
modifica expresia fără a modifica mesajul. 

De exemplu, versul lui Bacovia “Aud materia plângând” nu poate fi tradus în ordinea 
semnificațiilor în alt limbaj sau într-o altă propoziţie. La limită, nici o altă expresie nu poate 
prelua încărcătura semantică a acestui vers. Tudor Vianu spune despre limbajul artistic că este 


316. : ; : aaa i : ; ; 
Pius Servien, Estetica, Bucureşti, Editura Ştiinţifică şi Enciclopedică, 1975. 

“imutabil”, adică expresia nu poate fi variabilă, nu poate fi desprinsă de semnificaţiile pe care 
le exprimă. 

Cele două caracteristici ale limbajului artistic pot fi formulate, spune Servien, şi în 
felul următor: 

e absenţa totală a sinonimiei (în planul expresiei) 

e omonimie infinită (acelaşi semn are în mod intrinsec semnificații multiple, aceeaşi 
expresie trezeşte reprezentări şi înțelesuri diferite, iar semnificațiile se multiplică 
datorită contextelor în care este receptat şi descifrat mesajul) 

Deci, în cazul limbajului artistic, putem vorbi de valoarea de unicat a expresiei — idee 
care era sugerată şi în versurile eminesciene: “Unde vei găsi cuvântul/Ce exprimă adevărul”. 
Aici “adevărul” se referă la “expresia unică” pe care o caută poetul pentru a exprima starea sa 
sufletească. 

Aceste idei vor deveni un loc comun al esteticilor contemporane, dar ele se află 
prefigurate şi teoretizate foarte clar în opera lui Pius Servien, care este un deschizător de 
drumuri în acest domeniu. 

Umberto Eco va lansa, după 1960, ideea operei deschise, a operei care poate fi 
interpretată în multiple feluri, care are o semnificaţie ambiguă, iar alți teoreticieni vor susține 
ideea că opera poetică (artistică) este un ansamblu de conotaţii singulare, că limbajul poetic nu 
comunică ceva anume, ci se comunică pe sine, fiind caracterizat de autoreflexivitate. 

Cele două limbaje sunt utilizate pentru sarcini comunicaționale diferite, au valori 
diferite, sunt orientate spre ţinte diferite etc. Limbajul natural se află la intersecția celor două 
tipuri de limbaje. În cazul ştiinţelor umane şi sociale, limbajul este adeseori vag şi imprecis 
datorită faptului că, în aceste domenii, limbajul ştiinţific este contaminat de cel artistic, 
precum în cazul eseului. Spre a deveni ştiinţă, cunoaşterea artei trebuie să-şi constituie un 
limbaj teoretic specific. Sarcina ei este aceea de a traduce limbajul artistic în limbaj ştiinţific. 

Estetica informaţională şi abordarea de tip semiotic nu au au valenţe critice şi 
axiologice. Ele sunt metodologii care se exercită asupra unei opere al cărui statut artistic a fost 
fixat anterior prin modele tradiționale (critica de artă, istoria artei etc.). 

Lumea artistică a manifestat o relativă detaşare față de aceste încercări, uneori chiar o 
atitudine de dispreţ, ele neavând ecou mare în perioada interbelică. Dar, în a doua jumătate a 
secolului al XX-lea, creatorii înşişi au devenit teoreticieni şi s-au interesat de virtuțile 
limbajului artistic (cazul lui Paul Valery sau al poetului englez T.S.Eliot). 

Pius Servien considera că artiştii au nevoie de o cunoaştere exactă a limbajului artistic, 
a virtuților sale pentru a le putea folosi într-o manieră eficientă. El respinge sloganurile de 
largă circulaţie după care “talentul n-are nevoie de ştiinţă” sau “luciditatea omoară emoția”. 
În felul acesta, el face un proces diletantismului artistic, amintind că orice artist trebuie să-şi 
cunoască meseria într-un mod ştiinţific. Marii creatori au fost şi “meseriaşi” desăvârşiţi, 
stăpâni pe mijloacele de expresie, inovatori tocmai în planul expresiei, al stilurilor etc. (vezi 
Leonardo da Vinci, A. Durrer etc.). 

Pius Servien mai formulează un principiu al esteticii informaționale, aplicând la artă un 
principiu fizic: “Asimetria este condiția unui fenomen, iar simetria este sfârşitul fenomenului”. 
Este şi cazul vieţii. Autorul traduce acest principiu prin ideea că ar exista un raport între 
dezordine (entropie) ca stare iniţială şi ordine, ca stare finală a procesului de creație şi de 
comunicare. Alți teoreticieni, precum Max Bense, au considerat că arta este un efort de a crea 
ordine din dezordine. 

Pius Servien găseşte o altă trăsătură comună artelor şi anume ritmul: în poezie 
(metrica), în muzică, în dans, în artele plastice (vezi simetriile plastice şi arhitecturale ale 
imaginii). Orice operă de artă are o organizare internă ritmică, iar acest ritm poate fi modelat 
matematic, dobândind o expresie numerică. Există un ritm universal, al cosmosului, al istoriei, 

spunea Pârvan. Ideea este de esenţă pitagoreică. Caracterul universal al ritmului întemeiază 
posibilitatea exprimării sale matematice, teză care a fost susținută de Matila Ghyka. 


Unitatea dintre expresie şi semnificaţie 


Complexitatea mesajului artistic este adeseori direct proporțională cu forţa de expresie 
a operei. Nu se pot transmite semnificații profunde printr-un limbaj artistic simplist, lipsit de 
originalitate. Încărcătura semantică a operei e dependentă de performanţele ei expresive şi de 
sintaxa ei formală, de forța simbolică a limbajului ei. În cazul operei de artă, ce comunică şi 
cum comunică sunt aspecte solidare, indisociabile. Conţinutul şi forma alcătuiesc o unitate 
nedecompozabilă, fac corp comun. 

Această caracteristică a fost relevată de Vianu în analizele sale sistematice asupra artei. 
Prin comparaţie cu operele gândirii teoretice, ale ştiinţei, Vianu preciza că semnificaţiile unei 
opere de artă “sunt atât de indisolubil legate de forma înfăţişării sale materiale”, încât orice 
schimbare a acesteia modifică sensul şi valoarea operei. În felul acesta, opera de artă are un 
caracter “imutabil”, expresia nu poate fi modificată fără a modifica simultan şi planul 
semnificației. În cazul artei, spune Vianu, “valoarea şi bunul” (în care se întruchipează 
valoarea) “fac corp comun”, întrucât, în cazul limbajului artistic, raportul dintre sens şi 
expresie este unul de “imanență”. În țesătura sensibilă a imaginii artistice palpită un “înţeles 


mai bogat”, ce nu poate fi rezumat conceptual. “Simbolul artistic este deci ilimitat. 


in de ai a e sasa E DI ; N le, 
Originalitatea arteistică este nu numai imutabilă, dar şi ilimitat-simbolică”. 


Astfel, teoreticienii au ajuns la concluzia cea mai relevantă caracteristică a limbajului 
artistic constă în unitatea organică dintre expresie şi semnificație, sau, cu o altă formulare, 
“imanența semnificației în expresie” 15 Această caracteristică poate fi probată pe întreaga 
gamă a creaţiei artistice, de la literatură la cinematografie. Pretutindeni, semnificaţiile 
transmise receptorului depind de structura expresiei, mesajul de structura codului, înţelesul de 
configurația sensibilă a imaginii etc. Limbajul artistic comunică ceva şi sub aspect referenţial, 
dar se comunică şi pe sine, adică dezvoltă o semnificație secundă, independentă de referinţa 
sa. Putem spune că ideea lui McLuhan, după care mijlocul de comunicare este mesajul, este 
formulată având în vedere şi virtuțile limbajului artistic. 

Toate caracteristicile artei ca limbaj şi formă specifică de comunicare (caracter 
simbolic şi subiectiv, prezenţa imaginilor, originalitatea şi “abaterea” parțială a codurilor de la 
norma instituită, caracterul conotativ şi ambiguu, deschiderea semantică a operei, adică 
posibilitatea unor interpretări multiple, participarea creatoare a receptorului etc.) pot fi deduse 
din/sau se întemeiază pe imanența semnificației în datele sensibile ale expresiei. Informaţia 
estetică este o funcţie a organizării sintactice a semnelor. Estetica informaţională a văzut în 
creație un consum de libertate, iar în receptare de asemenea un consum de libertate al 
receptorului. Odată început într-un anumit fel, discursul artistic este determinat de presiunea 
pe care o exercită trecutul discursului asupra prezentului său. 


317 ; : A A 
Tudor Vianu, Opere, vol. 7, București, Editura Minerva, 1979, pp 517-519. 

Cezar Radu, Artă şi convenţia, Bucureşti, Editura Ştiinţifică şi Enciclopedică, 1989, p. 272. 

Prin limbaj, arta îşi dezvăluie natura ei de convenţie umană, capacitatea ei de a 
construi universuri imaginare cu funcţie semnificantă. În formele recente de artă, convenția 
artistică este evidențiată cu ostentație. Limbajul artistic se detaşează astfel de funcția 
instrumentală pentru a-şi potenţa funcția expresivă prin care se afirmă pe sine, opera devenind 
un spectacol al limbajului, precum în cazul lui Flaubert, Mallarme, Joyce, la care opera este o 
construcție autonomă în limbaj. 

Opera de artă a fost apreciată ca o realitate simbolică, menită să creeze lumi imaginare 
prin forța expresivă a simbolurilor. Distincțiile clasice dintre alegorie şi simbol ne ajută să 
aproximăm natura artei. În alegorie, expresia şi semnificația sunt detaşabile, “figuraţia” este 
exterioară înţelesului şi are doar menirea de a ilustra “sensibil” sensul abstract. În simbol, 
semnificația şi expresia se contopesc şi formează unică şi “irepetabilă” realitate. Semnificațiile 
simbolului artistic nu pot fi rezumate conceptual şi nu pot fi transmise prin alte mijloace. Arta 
construieşte simboluri pentru a condensa şi fixa în ele sensuri multiple, simboluri ce pot fi 
proiectate pe o largă zonă de referențialitate difuză, simboluri ce suportă o interpretări diferite. 
În această situaţie se află marile personaje ale dramaturgiei sau ale literaturii (precum Oedip, 
Antigona, Don Quijote, Hamlet, Faust, Ivan Karamazov etc.), care au devenit simboluri ale 
condiției umane, personaje ce trăiesc independent de contextul lor de geneză sau de sensurile 
cu care au fost investite de autorii care le-au creat. Simbolul artistic realizează acea fuziune 
organică dintre expresie şi semnificație care este marca definitorie a limbajului artistic. lată 
cum privea Blaga distincția dintre alegorie şi simbol: 

“Când «imaginea» evidenţiază sau pune în relief altceva, avem de-a face cu o alegorie; când 


«imaginea» se evidenţiază pe sine sau se pune în relief pe sine, revelându-şi adâncimile, avem 


319 
de-a face cu un simbol”. 


Caracterul iconic al semnului artistic 


După cum am semnalat, unii teoreticieni au considerat că semnul estetic este un semn 
iconic. Astfel, Charles Morris considera că opera este “un semn iconic care exprimă o 
valoare”. În felul acesta, iconicitatea devenea un criteriu al artei, asociat cu funcția 
apreciativă. 

Este un adevăr acceptat că limbajul artistic are un caracter polisemic, faptul că are o 
finalitate intrinsecă, nefiind subordonat necesităților pragmatice ale comunicării. Alţii 
toereticieni au insistat asupra caracterului nonreferențial al limbajului artistic, considerând că 
semnul artistic nu poate fi pus în legătură directă cu un referenţial anumit. Dificultăţile 
izvorăsc din dependența mare de context a semnelor artistice şi din varietatea formelor, a 
experiențelor şi a gustului estetic. Alte teorii au subliniat faptul că semnul estetic este un semn 
complex, alcătuit din numeroase alte semne, integrate într-un suprasemn, un fel de plurisemn. 
Modalităţile de constituire diferă de la o artă la alta, de la un curent artistic la altul. În sfârşit, 
există poziţii care apreciază că valoarea unei opere de artă depinde de distanţa semantică 
dintre semnificație şi semnificant. 


31 i : : : 
i Lucian Blaga, Elanul insulei, Cluj-Napoca, Editura Dacia, 1977, p. 248. 

Pornind de la distincţiile clasice ale lui Charles S. Peirce, autor care a propus 
clasificarea semnele în iconi, indici şi simboluri’? semnul iconic a fost definit ca un semn 
care posedă anumite asemănări (proprietăți comune, similitudini, analogii) cu realitatea pe 
care o indică. În cazul artei, putem vorbi de grade de referențialitate: 

e Gradul întâi de referențialitate priveşte corespondența directă dintre imagine şi 
realitate, o corespondență anecdotică, uşor de recunoscut şi de probat (reportaj, romanul 
istoric, pictura figurativă, portretistică etc.) Dar această referenţialitate este uneori 
indiferentă pentru valoarea operei. De exemplu, în poezia “Singurătate” a lui Eminescu, 
care începe cu versurile “Cu perdelele lăsate/Șed la masa mea de brad/Focul pålpåie în 
sobă/lară eu pe gânduri cad” — este indiferent dacă detaliile evocate (perdelele, masa de 
brad, focul) sunt reale sau nu, dacă realmente poetul a scris versurile respective în 
atmosfera pe care o descrie; valoarea poeziei nu constă în exactitatea acestor detalii care 
sunt evocate, ci în atmosfera de intimitate şi de meditaţie pe care reuşeşte să o 
construiască poetul. De asemenea, în faimosul poem al lui Edgar Alan Poe este 
indiferent dacă autorul a dialogat efectiv la fereastră cu Corbul pe care-l evocă ca un 
simbol. Acest dialog este o convenţie folosită de poet pentru a sugera o anumită idee. 

e Referenţialitatea de al doilea grad se bazează pe o analogie subințeleasă, pe o 
asemănare de situație, asemănare posibilă într-un anumit context. De exemplu, romanul 
Pădurea spânzuraţilor a lui Rebreanu porneşte de la un fapt real, biografic (este vorba 
de fratele autorului), dar construieşte un intrigă şi o acţiune care este posibilă în 
contextul descris de roman. Valoarea romanului nu constă în faptul că Rebreanu a 
respectat sau nu evenimentele reale. Cazul lui Apostol Bologa are o verosimilitate cu 
cazurile reale, adică o analogie posibilă. 

e Altreilea grad de referențialitate se bazează pe o analogie minimă, situaţia în care între 
imagine şi referentul posibil e o distanță maximă. În aceste cazuri, referențialitatea 
aproape că nu ne mai interesează. De exemplu, Hamlet dialoghează cu fantoma tatălui 
său, dar şi în acest caz avem de-a face cu o convenţie artistică, pe care spectatorul o 
acceptă, întrucât ea are un sens în spațiul operei (tatăl lui Hamlet îi dezvăluie modul cum 
a fost ucis). De asemenea, alte opere majore, precum Don Quijote, Faust etc., îşi 
demonstrează valoarea nu prin recurs la referentul imediat, ci prin deschiderea lor 
semantică, prin bogăția de înțelesuri pe care ne-o dezvăluie. 

Creația artistică se manifestă pe întreaga claviatură a acestor grade de referențialitate. 
Putem spune că o referenţialitate minimă înseamnă o libertate maximă în planul creației, în 
planul invenţiei, iar o referențialitate maximă înseamnă o libertate minimă, adică o libertate 
minimă de invenţie, cum este cazul reportajului artistic, care nu se poate îndepărta foarte mult 
de situaţiile reale pe care le descrie. 

Gradele de referenţialitate pot fi ilustrate şi prin evoluția romanului modern de la 
canonul realist la cel postmodern. Romanul realist, de tip balzacian, construieşte o lume fictivă 
ce “seamănă” cu lumea reală, de fapt seamănă cu o anumită “imagine” consacrată asupra lumii 
reale (o lume coerentă, cu succesiune cronologică şi liniară a eveminentelor, prinsă în reţeaua 
unor cauze şi efecte riguros dezvăluite de naratolul omniştient, asemeni unui Dumnezeu 

pentru care lumea este transparentă, inteligibilă corentă). Ambiţia artei nu este de a dubla 
realul, ci de a reconstrui realul într-o ordine semnificativă, de a fi o replică la stările realului. 
Balzac nu a vrut să dubleze registrul civil, ci să umple spaţiul dintre rândurile sale, adică să 
dea viață artistică personajelor, să le recreeze într-o lume imaginară care are similitudini cu 
cea reală. În romanul clasic, lumea interioară a operei, construită cu măiestrie, printr-o 
convenţie, ne lasă impresia de “viaţă” şi ajunge să fie mai reală decât realitatea (referentul) de 
la care a pornit artistul. 

În romanele “realiste”, de tip clasic, autorul construieşte prin numeroase procedee 
tocmai această “iluzie” a realității, iluzia că opera sa fictivă seamănă cu realitatea. Această 
“impresie” de viață, de obiectivitate, de lume reală este însă construită printr-un “set de 
procedee care ne fac pe noi să credem în iluzia realităţii” 3?! O caracteristică a romanului 
realist (Balzac, Tolstoi, Rebreanu) constă tocmai în faptul că această puternică senzaţie de 
realitate “ne ascunde procedeele fundamentale prin care ne este dată iluzia ei”, astfel încât 
romancierul, constructor al unei lumi, ne lasă să credem în “iluzia că nu există nici un 
artificiu”, că el reproduce doar “tablouri de viață, felii de istorie persoanje care au existat”. 
Procedeele sunt ascunse pentru cititorul nespecializat, care se scufundă în lumea imaginară a 
operei fără a fi conştient că este o vorba de o convenţie, că opera pe care o crede o reproducere 
a realului nu este decât produsul unui travaliu simbolic ce respectă un set de reguli şi 
procedee. 

Romanul de analiză psihologică, de tip Camil Petrescu, modifică aceste convenţii 
“realiste”, îl “detronează pe autorul-demiurg”, introduce mai muţi naratori în universul 
romanului, mută aparatul de luat vederi din cer în conştiinţa subiectivă a personajelor, astfel că 
se obțin mai multe versiuni, toate relative, asupra realului. Autorul, care nu mai ştie 
“finalurile”, reintroduce hazardul în dinamica personajelor, pentru a spori senzaţia de 
“autenticitate”, fiind interesat să redea incorența vieții prin chiar organizarea aleatorie a 
intrigii şi a narațiunii. Manolescu se foloseşte de o analogie inspirată pentru a deosebi romanul 
clasic şi de formula “modernistă” a romanului, de romanul de investigație psihologică. Este un 
raport asemănător cu imaginile pe care obținem dacă privim un covor pe faţă sau pe dos. 
“Camil Petrescu răstoarnă, într-un fel, romanul lui Rebreanu, de pe față pe dos. Privirea 


naratorului distinge acun nodurile, cusăturile, legăturile, dar nu mai poate vedea drumul 


E p < o etni 922 
global, imaginea globală a lumii. Cunoaşterea lumii s-a relativizat”. 


Diferența dintre cele două imagini ale covorului este folosită de autor pentru a exprima 
metaforic diferența dintre formula romanului "doric" şi formula romanului "ionic" şi 
"corintic". 

Reacția față de aceste două versiuni ale narațiunii “realiste” se manifestă printr-o 
scriitură ce îşi exhibă procedeele, artificiile, trucurile stilistice. Este romanul postmodern, 
anticipat la noi de scrierile atât de stranii ale lui Urmuz. Personajul, ce avea consistență 
psihologică sau identitate individuală, interioară, devine acum o “voce” impersonală, se 
reifică, aventurile sale existențiale sunt parodiate, luate în răspăr, întâmplările narate sunt 


21... A 
Nicolae Manolescu, Modelul lumii în romanul modern, în vol. Cartea intereferențelor (coordonatori: Ştefan 
Berceanu, Ioana Bârnă, Petre Diţă ş.a.), Bucureşti, Editura Ştiinţifică şi Enciclopedică, 1985, pp 140-150. 

mereu comentate de o conştiinţă cinică şi distantă, care ne avertizează că ne aflăm într-un 
spaţiul ce oscilează între ficțiune şi realitate, amestecându-le mereu. Amalgamul dintre 
convenții şi viaţa reală este menit să ne pună în gardă că ceea ce numim viață reală sau 
realitate nu este decât un conglomerat de imagini, de poncife solidificate cultural, un depozit 
de convenţii, despre care oamenii au uitat că sunt convenţii. 

Evoluţia romanului şi a altor forme artistice (pictură, sculptură, muzică) anticipează 
sau este solidară cu schimbările produse în alte domenii culturale, în paradigmele ştiinţei şi ale 
filosofiei, în disciplinele sociale, în teoriile asupra limbajului sau asupra comunicării. 
Modificările înregistrate în formele estetice, în limbajul artistic şi în creația de ordin artistic 
sunt un simptom sau un reflex al schimbărilor petrecute în universul de existență al omului 
contemporan. Arta este un seismograf sensibil al societății. Ea captează mai devreme 
orientările şi tendințele vieții şi ale spiritului uman, anticipează schimbările care privesc 
universul existențial şi exprimă noile concepțiile despre om şi lume, dar într-o formă 
simbolică. 


Denotaţie şi conotaţie 


Distincția fundamentală dintre limbajul ştiinţific (sau cel comun) şi limbajul artistic 
poate fi înțeleasă prin distincţia dintre denotație şi conotaţie. În expresia “omul este un animal 
rațional”, termenii sunt folosiţi într-un sens denotativ. Dar, în expresia “omul este o trestie 
gânditoare” intervine conotația termenului “trestie”, care sugerează, pe de o parte 
verticalitate, iar pe de altă parte fragilitate; iată două caracteristici ale omului care sunt 
sugerate de această expresie. De asemenea, expresia “omul este lup pentru om” conţine 
semnificații secunde, care sunt transmise prin utilizarea cuvântului “lup” (cruzime, rapacitate 
etc.). Putem observa că gradul de expresivitate (şi de artisticitate) al acestor două expresii vine 
din faptul că sunt folosiți termeni concreţi, care îşi transferă instantaneu conotaţiile în 
contextul teoretic al enunţurilor de mai sus, încărcându-le de un halou de înţelesuri. Arta nu se 
poate desprinde de concret, este blestemul ei. Muzica, cea mai “imaterială” şi ideală formă de 
creație umană, este dependentă de materie, de fluxurile sonore care o intruchipează. 

Denotaţia se referă la sensul primar al unui semn, la sensul referenţial. Conotaţia se 
referă la sensurile secunde, subiacente, “figurate” ale unui semn. Limbajul comun şi cel 
ştiinţific sunt puternic denotative, limbajul artistic este puternic conotativ. În cazul versurilor 
cu care începe “Mioriţa” avem de-a face, de asemenea, cu o încărcătură semantică ce nu poate 
fi echivalată într-un alt limbaj, datorită sensurilor conotative. 

“Pe-un picior de plai, 
Pe-o gură de rai, 
Iată vin în cale, 

Se cobor la vale. 
Trei turme de miei 
Cu trei ciobănei”. 

Foarte mulți termeni din aceste versuri trimit, aparent, la referenți reali, unul este 
imaginar (rai), dar construcţia lor, asocierile dintre ei sunt imprevizibile şi generează sensuri 
noi. “Informaţiile” referenţiale conținute în această “descriere” sunt topite într-o structură 
lingvistică unică. Ele mizează pe gândirea analogică şi pe capacitatea receptorului de a 
reconstitui printr-o reprezentare mentală universul evocat prin termeni sugestivi. Analogia este 
subînţeleasă. 

Şi în acest caz expresia spune mai mult decât am putea noi rezuma în limbajul comun. 
Ea spune şi ceea ce nimeni nu va putea vreodată rezuma în termeni ştiinţifici sau comuni, 

datorită efectului muzical, emoţional, pe care îl provoacă versurile. De exemplu, în primele 
două versuri apar termeni precum picior, gură. Aceşti termeni au o anumită semnificaţie: gura 
este organul vorbirii, al limbii ca mijloc de comunicare, iar piciorul evocă ideea de 
verticalitate, de înălțime. Sunt astfel evocate două atribute ale omului prin elemente extrem de 
puţine. Ele sugerează şi induc în reprezentarea noastră ideea asemănării dintre natură şi om, 
proiecția omului asupra naturii, comuniunea dintre om şi natură, adevărat rai al ființei 
româneşti. E o trăsătură atât de des invocată pentru specificul viziunii româneşti asupra lumii. 
Această idee nu este formulată discursiv, ci este sugerată din faptul că termenii ce evocă 
anatomia umană sunt proiectați asupra universului natural. 

Din acest rai, grupul descris “coboară la vale”, iar cuvintele “cale” şi “vale” sugerează 
ideea unui plan înclinat, oblic, un plan care coboară şi duce (unde?) spre “negru zăvoi” care, 
inițal este înfăţişat tot ca un paradis natural, dar care, în evoluţia baladei, se va transforma, 
posibil, într-un loc al morţii. Este vorba de un univers care îşi spune povestea lui. O coborâre 
din planul eternității fiinţei spre istorie, spre conflict, o ieşire din natură spre cultură. Cadenţa 
însăşi a versurilor, ritmul lor legănat, sugerează această coborâre. La ameninţarea posibilă, 
ciobanul alege să se solidarizeze tot cu natura, nu cu istoria, soluția sa fiind reintegrarea în 
natura simbolică şi eternă. De asemenea, numărul trei este un număr sacru, care poate fi pus în 
analogie cu diverse semnificaţii mitice. Toate aceste înțelesuri posibile sunt condensate în cele 
şase versuri şi nu pot fi extrase din țesătura lor lingvistică pentru a fi formulate altfel. 
Concluzia este că arta operează cu simboluri complexe în care sensurile sunt topite în 
elementele concrete ale imaginii. 

Pentru a avea acces la misterul artei, la conţinutul ei inefabil, trebuie să stăpânim 
secretul limbajului artistic. Limbajul artistic este modul de existenţă a artei, nu doar modul ei 
de expresie. Limbajul este primul element de conţinut al artei. Forma artistică nu conține 
“conţinutul”, ci e topită în conţinut şi invers. Mijloacele de expresie sunt condiţia vitală a artei, 
modul lor de existență. Pentru estetica de tip clasic, limbajul era un vehicul al conținutului, o 
expresie independentă de conţinut, doar cu funcția de a da strălucire conţinutului. Limbajul 
artistic avea funcția de acompaniament, rolul de mână stângă într-o piesă de pian în care 
conținutul (motivul ideatic) este executat de mâna dreapta. Această reprezentare nu 
corespunde cu natura şi funcția limbajului artistic. 


Tabloul opoziţiilor dintre limbajul ştiinţific şi limbajul artistic 
Sistematizând distincțiile cele mai relevante dintre limbajul ştiinţific şi cel artistic am 
întocmit următorul tabel, bazându-ne în principal pe lucrările lui Solomon Marcus.” 


Limbajul ştiinţific Limbajul artistic 


1. Referenţial şi denotativ 1. Preponderent expresiv şi conotativ 


2. Raţional, demonstrativ, riguros, aspiră | 2. Preponderent afectiv, subiectiv, are densitate de 
spre densitate logică, elimină sugestie, exprimă şi atitudinea emiţătorului. 


323 5 k „a 
Solomon Marcus - Poetica matematică, Bucureşti, Editura Academiei RSR, 1970. pp 31-54; Solomon 


Marcus, Artă şi ştiinţă, Bucureşti, Editura Ştiinţifică, 1986. 


234 


subiectivitatea 


3. Transpartent şi tranzitiv. Expresia e doar | 3. 
un vehicul al semnificației. Limbaj 
adaptat la funcția de comunicare 
tranzitivă, expresia lasă să treacă 
semnificația intactă de la emițător la 
receptor, fără să o influențeze. 


4. Expresii multiple, semnificație univocă şi | 4. 
precisă. De aici decurge posibilitatea 
sinonimiei infinite (2+3 este un enunţ 
echivalent ca sens cu 4+1). Expresia e 
substituibilă. Semnificații identice pot fi 
transmise prin expresii diferite. Deci, 
pentru fiecare semnificație unică există 
nenumărate expresii care o pot transmite 
intactă la receptor. 


5. Sensurile sunt acontextuale sau sunt | 5. 
determinate de contexte restrânse, bine 
definite. Semnificațiile nu se modifică în 
funcție de contexte. 


6. Independenţa semnificației de expresie. 


Semnificațiile transmise sunt 
traductibile dintr-o limbă în alta. 


uşor 


7. Se caracterizeză prin univocitate şi este | 7. 
orientat spre închidere semantică - 
sensuri precise. 


8. Limbaj explicit, previzibil, orientat spre | 8. 
rutină, stereotipie. In limbajul ştiinţific nu 
se pune problema stilului. 


6. Dependenţa 


Preponderent reflexiv şi autoreflexiv. Expresia 
are valoare în sine. Exprimă mai mult decât 
comunică. La limită, limbajul poetic nu 
comunică, ci se comunică pe sine. Receptorul 
este atras de expresia ca atare. Mesajul artistic 
este centrat asupra lui însuşi, este autoreflexiv, 
atrage atenția asupra propriei sale organizări 
formale şi expresive. Funcţia de comunicare 
tranzitivă este secundară, mediată de funcția 
expresivă 


Expresie unică semnificații multiple şi 
imprecise. Expresia e nesubstituibilă. Limbajul 
artistic nu admite echivalența semnificației în 
altă expresie. “Aud materia plângând” - nici o 
altă expresie nu poate echivala, la limită, 
semnificația pe care o are acest vers. Absența 
totală a sinonimiei stă în oglindă cu omonimie 
infinită (aceeaşi expresie are semnificații 
multiple). 


Sensurile se constituie prin lanțuri de asociații 
complexe, care angajează contexte lungi, ample. 
Semnificațiile se modifică datorită contextelor în 
care reverberează. 


semnificației de expresie. 
Semnificația este difuzată în structura expresiei 
şi nu poate fi “extrasă” din corpul ei. Imanența 
semnificației în expresie este indicatorul 
definitoriu al limbajului artistic, aspect ce 
măsoară gradul său de artisticitate. Ceea ce 
comunică o operă de artă nu poate fi comunicat 
altfel, adică printr-un alt tip de limbaj (uzual sau 
ştiinţific). Are o mare încărcătură semantică, 
distribuită în toate componentele sale. 


Se caracterizeză prin ambiguitate, polisemie, 
deschidere semantică. 


Limbaj imprevizibil, orientat spre originalitate, 
creație, asociaţii inedite, sensuri noi. Este 
structurat în mod ambiguu în raport cu o zonă 
referenţială, reală sau imaginară, şi este alcătuit 
în mod imprevizibil în raport cu aşteptările 
receptorului. (limbajul ca abatere de la normă). 
Problema stilului e capitală. 


9. Nu suportă interpretări diferite. Suportă | 9. Suportă lecturi şi interpetări diferite, fiind un 

doar decodificări unice, standard, precise. limbaj ambiguu, cu sensuri multiple. Opera de 


artă este o “operă deschisă” în privinţa lecturii şi 


a interpretării. Opera este închisă fizic, dar 
deschisă ca semnificaţie. 


Cele două limbaje sunt utilizate pentru sarcini comunicaţionale diferite, sunt orientate 


diferit, au valori şi caracteristici diferite. Ele exprimă doi poli contradictorii ai universului 
cultural. Interferenţele sunt posibile şi fireşti. Limbajul natural, uzual, e la intersecția acestor 
două tipuri de limbaj. 


PRTA E 

XI. PROCESUL DE RECEPTARE ARTISTICĂ. CONCEPTUL DE OPERA 
DESCHISĂ. PROBLEMA KITSCH-ULUI ŞI STRATEGIA EDUCAȚIEI 
CULTURALE 


Valoare şi accesibilitate 


În procesul de receptare pot interveni trei situaţii diferite. Una în care opera este total 
diferită de codurile receptorului, a doua în care există o interferenţă între codurile operei şi ale 
receptorului şi a treia în care există o suprapunere între cele două sfere. 

În prima situaţie, opera are o originalitate maximă, este alcătuită total imprevizibil, iar 
experiența estetică a receptorului este insuficientă pentru a-l ajuta să o descifreze. Redundanţa 
este zero, astfel încât mesajul este ininteligibil. 

În cea de a treia situaţie extremă avem de-a face cu o redundanță maximă, iar 
informația estetică nouă este egală cu zero. Opera nu are originalitate, iar mesajul este banal, 
dar inteligibil. Paradoxul axiologic al artei constă, potrivit lui Radu Cezar, în faptul că 
originalitatea şi accesibilitatea se află într-un raport invers proporțional. 

"Această schemă pune clar în evidență că originalitatea (deci ceea ce este cu adevărat creaţie în 
zămislirea unei opere) şi accesibilitatea (condiţia receptării) - ambele fiind, cum arâtam, surse şi 
constituenți ai valorii estetice - sînt într-un raport de netă opoziţie reciprocă, fiecare existând în 
conexiune cu celălalt, dar funcționând (= acţionând determinând un efect dat) numai pe seama şi 
în dauna celuilalt". 


Valoare 


e E 
Originalitate Accesibilitate 
(informaţie) (redundanţă) 


Din perspectiva esteticii informaţionale, Abraham Moles a arătat că, pe măsură ce 
creşte cantitatea de informaţie şi gradul de originalitate al operei de artă, în aceeaşi măsură 
creşte şi dificultatea receptorului de a o descifra. Pe măsură ce aceste caracteristici se 
diminuează, creşte redundanța mesajului şi gradul de accesibilitate a operei. 

Există o limită în procesul de inovare artistică, limită de care autorul trebuie să ţină 
seama. E vorba de anumite praguri perceptive, de ansamblul de convenţii artistice asimilate de 
public, de contextul cultural şi spiritual. Echilibrul între cele două tendinţe este fecund atunci 
când opera aduce elemente de noutate, dar nu depăşeşte în totalitate orizontul de aşteptare al 
receptorului. Din schema de mai sus rezultă două tendinţe antinomice dezvoltate în decursul 
secolului XX. 


324 i : aa A : : 
Cezar Radu, Artă şi convenţie, Bucureşti, Editura Ştiinţifică şi Enciclopedică, 1989, pp.213-214 

O primă tendinţă duce spre o producție de serie, de tip industrial, care generează opere 
accesibile, banale, care nu depăşesc orizontul de aşteptare al receptorului, ci îl confirmă. Este 
tendința culturii de consum. 

O a doua tendinţă în câmpul estetic şi cultural este dominată de căutarea originalității, 
de profesionalizarea creaţiei artistice, de instituirea operei ca un unicat şi tendinţa autorilor de 
a complica mereu structurile formale, o tendință de hermetizare, opusă primei tendinţe, care ar 
putea fi numită de kitschizare. 

Din aceste considerente rezultă că accesibilitatea este o noţiune ce exprimă raportul 
complex dintre operă şi receptor. Ea depinde atât de codurile operei, de distanţa dintre 
expresie şi semnificație, cât şi de structura subiectului receptor, de patrimoniul sâu cultural şi 
de contextul receptârii. Deci accesibilitatea este un fenomen de relație, o noțiune variabilă 
istoric, mai ales în condiţiile artei moderne, care a folosit limbajul în modalități inedite față de 
tradiția consacrată. 


Caracteristici ale procesului de receptare 


Procesul de receptare este cel mai important moment al comunicârii artistice, întrucât, 
prin intermediul sãu, opera îşi realizează funcţiile sale complexe. Teoriile contemporane au 
abordat procesul cultural cu precădere din perspectiva statutului privilegiat al receptorului. 
Ele au descoperit faptul că, în cazul comunicării artistice, ca şi în alte situaţii comunicaţionale, 
avem de-a face cu un mesaj ambiguu, polisemantic, care poate fi interpretat în modalități 
diferite. 

În lumina acestei idei, receptarea devine un proces extrem de complicat. Întrucât opera 
este purtătoarea unor semnificaţii diferite, ea poate fi interpretată diferit, suportă lecturi 
diferite, iar orice interpretare poate fi considerată o recreare a operei. Aceste teorii au 
dezvâluit însemnătatea procesului de receptare pentru orice tip de comunicare. De fapt, orice 
mesaj este elaborat în vederea receptării, el vizează totdeauna un public-ţintă, căruia i se 
adresează în mod potenţial. Orice creaţie este guvernată de intenția unei comunicări. Din 
obiect în sine, opera se transformă prin receptare în obiect pentru alții. 

Procesul de creaţie se încheie o dată cu desăvârşirea operei, dar fenomenul artistic 
continuă, căci opera trece în circuitul social şi comunicaţional, exercitîndu-şi efectele asupra 
receptorilor. Din această perspectivă putem sublinia faptul că receptarea este un proces activ, 
este o formă de activitate umană, care presupune anumite faze şi procese înlânțuite: percepția 
psihofizică a operei, trăirea estetică, înțelegerea şi interpretarea ei, judecata de gust şi de 
valoare. Toate aceste momente au o dimensiune subiectivă, iar receptorul are o contribuţie 
creatoare în aceste procese. 

De fapt, putem spune că receptarea reproduce, în ordine inversă, structura activităţii 
creatoare. Există procese şi structuri izomorfe ale creaţiei şi ale receptării. Creatorul este 
subiectiv, exprimă o anumite viziune personală asupra lumii, orientează mesajul prin intenția 
sa comunicativă, este caracterizat de talent şi măestrie, structurează mesajul în mod ambiguu. 
Receptorul, la rândul sâu, decodifică în mod personal mesajul, dispune de un sistem de 
motivații şi interese estetice, are o anumită capacitate şi deprindere de a recepta şi de a 

descifra mesajul, este înzestrat cu un gust artistic şi decodifică opera pe un anumit traseu care 
depinde de personalitatea sa. Receptarea este activă, receptorul este un partener de dialog. În 
comunicarea artistică, ca şi în alte tipuri de comunicare, intenţia autorului nu coincide 
totdeauna cu semnificaţia obiectivă şi contextuală a mesajului receptat. Are loc o pierdere de 
informație, dar şi un adaus de informație estetică, întrucât opera reverberează într-un context 
nou şi dobândeşte semnificații noi în procesul receptării. 

Momentele receptării debutează cu percepția estetică, care presupune contactul 
senzorial cu obiectul estetic. Condiţia unei percepții adecvate este legată de focalizarea 
atenţiei asupra calităților estetice ale obiectului, inhibarea altor interese şi trâiri ale 
receptorului pentru a elibera interesul strict estetic. 

Un moment important este emoția estetică sau trăirea estetică, care este o stare 
complexă ce angajează ansamblul fenomenelor psihice şi intelectuale. "Răsunetul afectiv al 


operei de artă se însoţeşte de fapt cu o complicată rețea de fapte intelectuale". Este vorba 
de o trăire complexă în care se întrepătrund emoţiile, imaginaţia şi stările intelectuale, 
apreciative. 

Teoreticienii au subliniat caracterul de gratuitate al emoţiei artistice, desprinderea ei de 
emoțiile practice. Astfel Titu Maiorescu susținea teza, de sorginte hegeliană, după care arta 
este o “manifestare sensibilă a ideii”, pe câtă vreme ştiinţa şi filosofia ne furnizează adevărul 
în forme conceptuale şi abstracte. Arta, afirma criticul de la Junimea, ca activitate autonomă a 
spiritului, provocă o “emoție impersonală”, sintagmă paradoxală, prin care înțelegea faptul că 
sufletul individual, eul practic şi empiric se ridică în actul trăirii estetice la nivelul 
contemplației dezinteresate. Teoria sa despre artă, cu nuanţe formaliste, va genera o ripostă 
din perspectiva teoriilor sociologice şi psihologice ale artei. Dar arta nu poate fi izolată de 
viață, iar emoția artistică angajează şi emoţiile practice. De aceea, Vianu spune că în emoția 
estetică nu putem disocia în totalitate elemente extraestetice de cele strict estetice. 

Emoţia estetică declanşează un curent asociativ de sentimente, stări, idei şi imagini, 
asociații "dirijate" de fondul operei, cristalizate în jurul unui ax dominant de semnificaţii. 
Această stare este un aliaj sentimental complex, care presupune şi o atitudine apreciativă. 
Dintr-o perspectivă psihologică, Theodor Lipps a asociat emoția estetică unei stări de empatie, 
care presupune o proiecţie a receptorului în opera de artă şi o identificare a sa cu universul 
imaginar al operei. 

Empatia este definită ca trăire a unui sentiment proiectat într-un obiect expresiv, un 
sentiment care este simultan al receptorului şi al operei. Este vorba de o fuziune între receptor 
şi operă, de o identificare spirituală, imaginativă. Empatia estetică porneşte de la semnele 
oferite de operă, dar suportul ei constă într-o satisfacție imaginară, diferită de emoţiile 
practice, de satisfacțiile produse de datele realului. Eul contemplator se eliberează astfel de eul 
practic şi trăieşte o "emoție impersonală”, concept teoretizat şi de Titu Maiorescu. Este vorba, 
deci, de o contemplare a obiectului de artă într-un mod "dezinteresat", prin care subiectul se 
îmbogăţeşte spiritual, asimilând semnificaţiile operei şi trăindu-le intens în plan imaginar. În 
contemplația estetică, subiectul se trăieşte pe sine în opera de artă, eliberându-se temporar de 
interesele sale practice, proiectându-se în lumea ideală a operei. 

Vianu consideră că receptarea presupune "o stare de pace lâuntrică", fiind un act 
spiritual ce are un caracter uneori ritualic, de sărbătoare, delimitat de acţiunile practice. 

"Cine nu se pricepe să facă linişte în sine, nu poate auzi glasurile artei. Tumultul interior le 
acoperă. Pacea sufletului le scoate în relief. Cel care se pregăteşte pentru întâlnirile artei trebuie 
să opereze în sine acel katharsis, acea purificare a pasiunilor, care nu este numai un efect al artei, 
ci şi o condiţie a ei”. 

Receptarea este o activitate spirituală complexă care porneşte de la o fază emoţională, 
de la o impresie provocată de forma operei pentru a trece apoi spre conţinutul ei, realizând un 
balans continuu între semnificaţie şi expresie. Receptorul reproduce în sine imaginile artei şi 
le reface mental, se proiectează pe sine în operă cu întreaga sa experiență umană. 

Receptarea presupune şi alte momente, dintre care menţionăm înțelegerea conținutului 
ideatic al operei, interpretarea şi evaluarea, formularea judecății de gust şi a judecății de 
valoare. În toate aceste momente are loc o participare creatoare a receptorului, o înţelegere 
personală a operei în funcție de partimoniul său cultural. 


Conceptul de operă deschisă. Participarea creatoare a receptorului 

Umberto Eco a lansat ideea de operă deschisă într-o lucrare publicată în deceniul al 7- 
lea. După teoria lui Eco, deschiderea semantică a operei înseamnă o proprietate 
fundamentală a oricărei structuri cu funcţie estetică. Opera este concepută ca o rezervă 
nedefinită de înțelesuri, astfel încât deschiderea operei reclamă un consum estetic deschis. Eco 
consideră că există o deschidere de gradul întâi care este caracteristică oricărei opere cu 
funcție estetică, inclusiv artei clasice, chiar şi atunci când artistul nu intenționează să 
construiască şi să comunice un mesaj ambiguu. 

Deschiderea de gradul al doilea este caracteristică operelor avangardiste şi 
postavangardiste, care sunt deliberat construite în mod ambiguu, astfel încât receptorul este 
solicitat să colaboreze cu opera, iar percepția activează întreaga experienţă acumulată a 
receptorului. În acest fel, o operă bogată, de performanță, este aceea care suportă mai multe 
interpretări şi satisface mai mulți receptori. 

În aceste condiţii, opera suportă mai multe lecturi posibile, în funcţie de natura 
receptorilor, de orizontul lor de aşteptare. Receptorul are o participare activă, creatoare, el este 
chemat să contribuie la constituirea operei, la constituirea sensurilor latente ale ei. Patrimoniul 
cultural al receptorului este un concept de aceeaşi natură precum conceptul de orizont de 
aşteptare. 

Orice receptare este, deci, o "execuţie" a operei, o concretizare a ei, o lectură posibilă a 
ei. Adeseori, opera mizează pe participarea imaginativă a receptorului, precum se întâmplă în 
spectacolul teatral, în care, de exemplu, decorul poate fi alcătuit doar din câteva elemente care 
sugerează doar atmosfera în care se desfăşoară acțiunea, lăsând pe seama receptorului să 
completeze prin imaginația sa acest cadru. Receptorul definitivează intuitiv sensurile care sunt 
doar sugerate de operă. 

Semnele operei sunt doar un suport pentru imaginația receptorului, care este chemat să 
aleagă diferite itinerarii de lectură sau "chei" prin care să descifreze opera. El este chemat să 

umple "golurile semantice" ale operei, să organizeze semnificaţiile latente, să dea o formă 
câmpului semantic al operei. Într-un cuvânt, el trebuie să asimileze personal opera. În acest 
sens trebuie înţeleasă afirmaţia lui Paul Valery, care spunea: "Eu scriu jumătate de poem. 
Cealaltă jumătate o scrie cititorul". 

Opera este un cadru semiotic în care receptorul îşi proiectează experiența sa estetică. 
Din această perspectivă putem înțelege varietatea interpretărilor. Există atâtea semnificaţii, 
câți cititori are un roman sau o poezie. Fiecare descifrează opera printr-o lectură unică, dând o 
altă configurație mesajului. Putem vorbi astfel de subiectivitatea individuală a receptorilor şi 
de varietatea istorică a procesului de receptare. În acest sens, Roland Barthes spunea că opera 
este "o formă pe care istoria o umple", în sensul că opera este descifrată totdeauna din 
perspective diferite în funcţie de orizontul de aşteptare al receptorilor. 

Nici o judecată de valoare asupra unei opere nu e definitivă. O epocă nouă poate 
actualiza şi aprecia un aspect al operei care nu a fost sesizat sau apreciat de publicul din epoca 
în care a apărut opera. Astfel, opera este deschisă unei suite de interpretări istorice diferite în 
funcţie de contexte culturale diferite. Această caracteristică este înscrisă în chiar structura 
operei, în structura ambiguă a limbajului artistic, în caracterul conotativ, sugestiv, simbolic, 
asociativ, intuitiv, şi autoreflexiv al mesajului, mesaj care nu este traductibil integral în nici un 
alt limbaj. Deşi opera este finită, ea suportă un consum infinit, sub raport teoretic. Astfel, 
receptarea este o continuă confruntare a receptorului cu opera, un dialog ce solicită 
participarea creatoare a receptorului. Nici o interpretare nu epuizează complet mesajul unei 
opere. 

Operele profunde sunt tocmai acelea care suportă interpretări multiple, care pot trezi 
interesul unor receptori diferiți. Libertatea de interpretare este limitată totuşi de cadrul imanent 
al operei, semnificațiile sale sunt organizate în jurul unor nuclee tematice care dirijează 
interpretarea şi receptarea. Secretul capodoperei constă în faptul că ea ne spune şi azi ceva 
esenţial despre condiția umană, provoacă şi azi efecte estetice asupra receptorilor. 


Orizontul de aşteptare şi relaţia dintre artă şi public 


Accesibilitatea nu este doar o calitate intrinsecă a operei, ci şi o funcţie a experienței 
estetice a publicului, variabilă istoric. Arta lărgeşte permanent cadrul imaginativ, mental şi 
spiritual al receptorilor, formează aspirații şi dorinţe noi, producând o schimbare în orizontul 
de aşteptare. Teoreticianul Hans Robert Jauss a definit orizontul de aşteptare ca fiind un cadru 


funcțional în care se petrece procesul de receptare. "75 

El cuprinde un ansamblu de convenții şi coduri acumulate de receptor, o anumită 
viziune asupra lumii, asupra artei, un set de aşteptări psihologice cu care receptorul 
întâmpină opera. Din perspectiva acestui concept înțelegem faptul că arta produce, în raport 
cu generații succesive de receptori, schimbări de orizont. Ea are capacitatea de a răspunde la 
întrebări mereu noi cu care o confruntă receptorii. O operă care exprimă condiția umană şi 
situația unei epoci istorice acționează asupra tuturor epocilor următoare. Aceasta este forța 
artei. 

Alte tipuri de mesaje, ştiinţifice şi filosofice se perimează, îşi pierd forţa modelatoare 
pe măsură ce apar idei şi structuri intelectuale noi, care le depăşesc pe cele vechi. Arta, însă, 
îşi păstrează de-a lungul secolelor forța ei de a emoționa, de a produce o schimbare de orizont 
şi la receptorii din alte epoci. Perenitatea artei constă tocmai în capacitatea ei de a de a 
reorienta aşteptările publicului, de a răsturna perspectivele şi clişeele de lectură. Arta are o 
existență procesuală, istorică prin receptarea ei de câtre un public în necontenită schimbare. 

Din această perspectivă, putem vorbi de istoricizarea noțiunii de public şi de 
diferenţierile care au loc în funcţie de fondul cultural al diferitelor sale segmente. Publicul nu 
se confundă cu populația, ci reprezintă totalitatea indivizilor care receptează arta şi cărora li se 
adresează creatorii. Publicul este deci o comunitate structural neomogenă şi variabilă istoric. 
În artă contează enorm diferenţele individuale dintre receptorii sau dintre grupuri de receptori, 
în funcție de orizontul lor de aşteptare. 

În epoca modernă am asistat la o creştere cantitativă a publicului, ca urmare a 
procesului de urbanizare, de democratizare a accesului la cultură, a extinderii sistemului de 
învăţământ şi a mijloacelor de comunicare în masă. În acelaşi timp, putem vorbi şi de o 
creştere a nivelului calitativ al publicului, care derivă din creşterea gradului de cultură, din 
îmbogățirea experienţei estetice. În acelaşi timp, asistăm la o diferenţiere accentuată a 
publicului, la o stratificare a sa în funcție de factori sociali, de diversitatea profesiilor, a 
modurilor de viaţă, precum şi a unor factori culturali, a gradului de cultură, a orizontului de 
aşteptare, a mediului cultural etc. 

A existat totdeauna o distanţă între public şi inovaţia artistică, o diferență între tempo- 
ul publicului şi cel al creatorilor. Condiţia existențială şi culturală a creatorilor este diferită de 
cea a receptorilor. Receptorul este modelat de existenţa sa cotidiană, nu doar de cea culturală. 
El trăieşte într-un mediu hipertehnicizat, este angajat adeseori într-o muncă de tip industrial 
care îi solicită un comportament stereotip, este orientat spre valorile pozitive, utilitare, iar 
mijloacele de comunicare îi formează anumite structuri spirituale. Arta însă îi solicită omului 
un comportament personal, subiectiv, creator, activ, calități pe care mediul actual de viață nu 
le stimulează. Dificultatea receptării artistice vine din natura ambiguă şi autoreferențială a 
limbajului artistic. În cazul comunicării artistice, accentul nu cade pe funcția referenţială, 
denotativă, ci pe cea emotivă, sugestivă, conotativă;, limbajul artistic este deci neunivoc, 
profund ambiguu, plurivalent, original, deschis semantic; expresivitatea este un atribut esenţial 
pentru mesajul artistic, întrucât valoarea sa depinde hotărâtor de forma sensibilă în care se 
cristalizează. Datorită acestor proprietăți, mesajul artistic conține în sine posibilitatea de a fi 
descifrat şi interpretat în diverse modalități în funcție de câmpul semantic (istoric, social, 
ideologic, cultural) în care este receptat şi de particularitățile subiectului receptor, care 
proiectează asupra operei experienţa sa estetică, tipul de cultură şi sensibilitatea care îi aparțin. 

Datorită obişnuinţelor dobândite în utilizarea limbajului ştiinţific şi a celui uzual, 
comun, care sunt coduri “tari”, receptorul are tendința de a recepta şi limbajul artistic în 
conformitate cu aceste coduri “tari”. În cazul operelor care îi depăşesc orizontul de aşteptare, 
receptorul comun are tendința de a reduce semnificaţiile conotative la cele denotative, 
structurile narative la intrigă, universul cromatic la culori fără nuanțe, tabloul la alegoria sau la 
povestea fugurată în el, imaginile operei la similitudine directă, structurile de profunzime la 
cele de suprafață etc. 


Cultura de consum şi problema kitsch-ului 


Un fenomen de o însemnătate deosebită pentru universul cultural în care trăim este 
apariția (în a doua jumătate a secolului al XIX-lea) şi răspândirea masivă (odată cu extinderea 
noilor mijloace de comunicare) a culturii de consum, termen prin care definim produsele 
subculturale, asociate “loisir”-ului, destinate divertismentului şi satisfacției imediate, integrate 

într-un sistem comercial atotcuprinzător. După al doilea război mondial, cultura de consum şi- 
a lărgit enorm repertoriul, dispunând şi de un sistem de producţie de tip industrial. Ea a fost 
stimulată sociologic de ascensiunea clasei de mijloc, de disponibilitatea şi gustul ei pentru 
formele joase şi accesibile de cultură, cele care satifac dorința de confort sufletesc şi de 
evaziune din real, oferind un “complement” al vieții, o formă agreabilă de petrecere a tipului 
liber. Industriile culturii de consum au proliferat mai ales în artele spectacolului, unde au creat 
adevărate “genuri” (teatrul bulevardier, music-hall-ul, filmele de aventuri, cele melodramatice, 
larcimogeme, apoi seria triller şi horror, o bună parte a emisiunilor de televiziune, mai recent 
serialele cu “telenovele”, filmul şi literatura da factură erotică, romanele de aventuri şi cele 
polițiste, fenomenul culturii de discotecă, diverse forme ale muzicii uşoare etc.). 

“Consumatorul” acestui tip de (sub)cultură se recrutează din zone sociale şi 
profesionale diverse, având centrul de greutate în sfera omului-mediu, cu o educaţie culturală 
precară, lipsit de gust şi de discernământ critic, disponibil pentru divertismentul grosier, sedus 
de versiunile idilice, idealizante şi edulcorate asupra vieţii, captiv în mitologiile difuzate de 
mass-media. Acest consumator pasiv (de informaţii, imagini, opinii şi mitologii) este produsul 
uman al unei anume oferte mediatice, un receptor care se abandonează în chip somnabulic 
acestui univers de simulacre, univers care îl fascinează, îl obsedează, îi ocupă viața interioară; 
consecința pe termen lung, pe care subiectul respectiv nu are cum să o conştientizeze, constă 
în faptul că “meniul” subcultural pe care l-a asimilat (consumat) îi “intoxică” spiritul şi 
afectivitatea, îl înstrăinează de realitate, alterându-i percepţia realistă şi înţelegerea adecvată a 
lumii în care trăieşte şi a propriei sale vieți. Consumatorul culturii de consum nu poate fi 
conştient de discrepanţa dintre “imaginea” lui asupra lumii şi datele reale ale lumii în care 
trăieşte efectiv. El se exilează în trăiri fictive şi artificiale, refuză experienţele şi datele care îi 
pot contrazice imaginea standard pe care şi-a format-o, astfel încât el devine o victimă facilă a 
strategiilor de manipulare.” 

Înainte ca sistemul mediatic să îşi etaleza forța de penetraţie socială şi capacitatea de a 
modifica formele de expresie artistică, precum şi formele corespunzătoare de receptare, 
teoreticienii au vorbit de fenomenul kitsch, care se generaliza ca maladie pe o mare suprafață a 
culturii, încă de la începutul secolului XX. 

Kitsch-ul este un termen internaţional, acceptat în mod convențional, pentru a desemna 
o specie de produse estetice inferioare, pseudoartistice, opere-surogat, caracterizate prin 
următoarele atribute principale: 


e subordonarea şi deturnarea funcţiei estetice față de exigențe adiacente (de obicei 
comerciale, de divertisment etc.); 


e prevalența stimulilor elementari, biologici (erotism, vulgaritate, pornografie) şi etico- 
afectivi (sentimentalism, idealizare şi schematism, refuzul problematizării, viziune 
tranchilizantă, edulcorată, melodramatică asupra vieţii); 

e accesibilitatea directă a mesajului (semnificații univoce, simpliste, concepție 
reducționistă, convențională, oricând colorată afectiv şi încercând să atenueze conflictul 
dintre real şi ideal) este în acord cu transparenţa şi caracterul direct, elementar al 
limbajului folosit (atenuarea funcției simbolice, transfigurare rudimentară a stărilor, 
absenţa originalității, expresie ilustrativă, mimetică, standardizată); 


e produsele din sfera kitsch-ului au preponderent o funcția hedonică, fiind deliberat create în 
aşa fel încât să placă, să nu exprime ceva, ele urrmăresc sa epateze, să şocheze, să 
fascineze şi să subjuge sensibilitatea joasă şi imaginaţia receptorului; 

e produsele din sfera kitsch-ului anulează convenția reprezentării artistice, supralicitează 
funcțiile de delectare şi divertisment ale artei, cultivă adesea atitudinile provocatoare, 
solicită zonele inferioare ale sensibilităţii, gustul pentru trivial şi grotesc, se asociază cu 
pesimismul retoric sau cu optimismul facil, prezentă minciuna drept realitate; 


e ele confirmă sistemul de aşteptări şi idealuri ale receptorului, îi alimentează mecanismele 
de iluzionare şi înstrăinare de realitate; 


e ele au o funcție compensatorie — produsele kitsch îl izolează pe receptor într-un spațiu 
imaginar care îndeplineşte o funcție psihosociologică şi terapeutică sub raport afectiv, 
aceea de a-i da individului sentimentul securităţii şi a-l proteja de complexitatea realului, 
oferindu-i o imagine idilică asupra realităţii, pe măsura aspirațiilor sale de confort 
intelectual; 


e aceste opere, saturate de ceea ce pare interesant, atractiv, senzaţional, au un efect profund 
nociv asupra publicului, standardizează reacțiile, anulează personalitatea receptorului, 
pervertesc gusturile, hrănind cu imagini false, confecționate nevoia omului de frumos, 
întreţinându-i iluziile de grandoare, bunăstare şi fericire. 

Kitsch-ul este sinonim deci cu operelor de prost gust, destinate unui consum de masă. 
Kitsch-ul este pretutindeni semnul sigur al unei subiectivități inautentice, mistificate, frivole, 
care se raportează fals la sine şi la lume. 

Dificultatea definirii kitsch-ului derivă din vastitatea sferei sale de manifestare şi din 
capacitatea sa de a îmbrăca cele mai deosebite forme de expresie." Produsele kitsch s-au 
răspândit cu mare virulență în ultima sută de ani, fiind favorizate de anumite condiţii sociale şi 
culturale (ascensiunea clasei de mijloc, subordonarea creaţiei faţă de consum în economia de 
piaţă, comercializarea artei, mediul filistin, frivol, ideea de carierism social, marile ambiţii 
culturale dictate de snobism), ajungând azi să acopere o mare suprafață a culturii şi a 
existenţei cotidiene. 

Expansiunea acestui univers de obiecte şi produse kitsch a fost asigurată de mijloacele 
de comunicare în masă şi de finalitatea lor ideologică în condițiile manipulării conştiinţei, 
sentimentelor, dorințelor în societatea de consum. Evantaiul produselor kitsch este extrem de 
larg şi el cuprinde: unele obiecte industriale sau de artizanat, funcționale şi decorative; pictura 
de gang sau cea “naturalistă“, stridentă cromatic; muzica de joasă calitate, de divertisment şi 

petrecere; melodramele cinematografice, filmele de aventuri, serialele de televiziune; 
romanele de dragoste, de aventuri, polițiste, piesele bulevardiere; desenele umoristice seriale, 
spectacolele de varietăţi, unele forme de arhitectură şi de decorație, prezente mai nou în chiar 
spațiul rural, preferința pentru coloritul şocant, pentru contrastul extravagant, pentru un 
figurativism direct, nestilizat. 

În lucrările contemporane de exegeză asupra fenomenului kitsch se vorbeşte de un om- 
kitsch, de o filosofie-kitsch, de o morală-kitsch, ceea ce înseamnă că el este capabil să altereze 
zone diverse din sfera creaţiei culturale. Acest fenomen se manifestă cu mare virulență şi în 
mediul cultural al tranziției postcomuniste, odată cu dispariția spiritului critic şi cu invazia 
serialelor pe micile ecrane, precum şi a formelor joase de petrecere a timpului liber. Pentru a-l 
stăvili este nevoie de o complexă strategie de educaţie culturală, îndeosebi sub raport estetic, 
de o ofensivă anti-kitsch, care să elimine produsele comerciale, de prost gust. Folosind 
pârghiile sociale şi instituționale de care dispune societatea, programul acestei educaţii trebuie 
să cuprindă contactul direct cu operele de artă autentice, ridicarea nivelului general al 
cunoaşterii şi dezvoltarea capacității de percepere şi înţelegere adecvată a limbajului artei. 


Abordarea semiotică a kitsch-ului 


Pentru a defini mai exact arta de consum, numită şi kitsch, Radu Cezar face o analiză 
semiotică a acestui tip de producţie culturală. Marea diversitate a formelor în care se manifestă 
kitsch-ul ridică o serie de dificultăți în definirea lui. Teoreticienii vorbesc de obiecte-kitsch, 
atitudini-kitsch, situaţii-kitsch, de un kitsch democratic, exotic, aristocratic, de altul manierist 
şi academizant, precum şi de un kitsch avangardist. 

Astfel, după opinia autorului, kitsch-ul nu poate fi confundat cu prostul gust, care este 
etern, nici cu arta mediocră, nici cu oferta culturală accesibilă. Pentru a identifica mai exact 
indicatorii fenomenului, autorul propune un demers delimitativ riguros, dintr-o perspectivă 
semiotică. Din punct de vedere sociologic, kitsch-ul apare în perioadele de mare instabilitate 
socială, de mobilitate pe verticală a indivizilor, ca urmare a procesului de modernizare şi 
urbanizare. 

Acesta este sensul afirmației metaforice a lui Herman Istvan, care spunea că 
“Napoleon a creat kitsch-ul”. Celebra afirmaţie a lui Napoleon cum că fiecare soldat poartă în 
raniță bastonul de mareşal exprimă o anumită situație socială de instabilitate a grupurilor şi a 
indivizilor. Această afirmație proiectată din perimetrul militar în cel social sugerează ideea că 
indivizii pot trece rapid peste anumite trepte sociale, ajungând în vârful piramidei, fără a 
asimila în profunzime codurile lor culturale. În societățile tradiţionale sau medievale în care, 
afirmă teoreticianul maghiar, “oamenii îşi au locul lor bine stabilit în societate încă de la 
naştere”, deci în societățile caracterizate prin stabilitatea structurilor şi a ierarhiilor sociale 
kitsch-ul nu poate apărea. 

Acest fenomen este rezultatul unor epoci de instabilitate a ierarhiilor sociale şi de 
confuzie a valorilor. Or, dacă în plan militar sau chiar economic e posibil ca un individ să 
acceadă la o poziţie socială înaltă datorită unui act de bravură sau unei conjuncturi financiare, 
el nu are cum deveni peste noapte dintr-un ignorant un om cult. Dar, dobândind un nou statut 
social, individul solicită şi un statut cultural pe măsură. Cum însă el nu poate asimila rapid 
noile coduri culturale, el va solicita producția unui tip de artă pe gustul său neformat, o artă 
făcută din opere surogat, din succedanee, care mimează codurile artei autentice. 

Radu Cezar consideră că fenomenul kitsch este rezultatul unui “şoc cultural” ce apare 
la impactul dintre două tipuri de culturi. Condiţiile de apariţie a kitsch-ului presupun ca cele 
două culturi aflate în interacțiune să fie suficient de inegale (ca structură internă, grad de 
dezvoltare, prestigiu etc.) pentru ca una să fie asimilată, iar cealaltă să fie asimilatoare. Ele 
trebuie să se afle în raporturi de disonanță ca nivel de dezvoltare, ca instrumente de cunoaştere 

şi sub raportul prestigiului social. Cultura asimilatoare trebuie să depăşească sensibil 
conştiinţa posibilă a agenţilor purtători din cultura ce va fi asimilată. În acest impact se produc 
restructurări ce depăşesc capacitatea de autoreglare a culturii ce va fi asimilată. Astfel, cultura 
modernă de tip urban exercită o seducţie asupra agenților din cultura rurală, tradițională, dar 
receptarea mesajelor din prima cultură este distorsionată de situația existențială în care se 
găseşte cultura de tip tradiţional. 

În aceste raporturi apar cel puţin patru tipuri de coduri care interacționează: 


e sistemul codurilor ideologice, care priveşte interesele sociale, reprezentările asupra lumii, 
semnificaţia noţiunilor de bine şi rău etc.; 


e sistemul codurilor modului de trai, care se referă la tradiții, experiența acumulată, 
deprinderi, practici, stiluri de viaţă etc.; 


e sistemul codurilor cognitive, care se referă la experiența de cunoaştere şi la tipurile de 
limbaje în care este sedimentată această cunoaştere; 


e sistemul codurile estetice, care privesc formele de expresie artistică folosite de comunităţi. 

Ordinea în care sunt enunțate aceste coduri este ordinea importanţei lor pentru culturile 
premoderne. Codurile ulterioare se întemeiază pe cele anterioare, iar influenţa inversă, deşi e 
prezentă, nu are semnificaţie deosebită. Codurile anterioare sunt “coduri mai tari” decât cele 
ulterioare. Adică codurile 1, 2 şi 3 domină în raport cu sistemul codurilor estetice. Când 
mesajul estetic depăşeşte conştiinţa posibilă a destinatarului aflat în cultura premodernă, 
atunci apare o reacție fie de indiferență, fie de opoziţie activă (de respingere şi de repliere pe 
poziţii tradiționaliste), fie una de acceptare. Pentru ca fenomenul kitsch să apară e necesar să 
existe o compatibilitate relativă între primele trei coduri, din cele două culturi, precum şi 
dorinţa subiecților fixați în cultura tradițională de a “traduce” codurile estetice ale culturii 
moderne în codurile “tari”. 

Când capacitatea de asimilare a subiecților din cultura tradițională este insuficientă 
pentru a decodifica şi recepta în profunzime codurile culturii moderne, atunci se produc 
alterări ale mesajelor în aşa fel încât ele să devină asimilabile. Imposibilitatea de a decodifica 
adecvat şi de a recepta adecvat aceste mesaje duce la tendinţa de a traduce codurile slabe 
(estetice) în cele tari (ideologice sau cognitive), de a traduce conotaţia în denotație, de a aplica 
primele trei coduri la codurile estetice, producându-se astfel substituiri şi reducții masive. 
Acest lucru explică de ce fenomenul kitsch este dominat de “logica reductivă”, după cum 
afirmă Herman Istvan. 

Radu Cezar afirmă că dacă nu poate exista subiect-kitsch fără obiect-kitsch (şi nici 
invers), atunci este evident că “geneza istorică a kitsch-ului începe printr-o alterare a 
atitudinii perceptive a subiectului estetic, în contact cu o anumită ofertă cultural-artistică, 
deci începe prin constituirea subiectului-kitseh”. De aici decurge faptul că educaţia 
culturală a subiectului are un rol fundamental în limitarea fenomenului kitsch-ului. Rezumând 
cercetarea realizată de Grigore Smeu??? la începutul anilor 70, Radu Cezar afirmă că 
majoritatea fenomenelor constatate în spaţiul rural, cele care pun în evidență diversitatea 

formelor de manifestare a kitsch-ului, se supun unei “logici reductive”: “aglomerarea de 
forme şi culori; exagererea contrastelor cromatice; renunțarea la stilizare, în favoarea unui 
mimesis rudimentar; decorativism strident etc.” 

În ceea ce priveşte caracterul de fatalitate al kitsch-ului în societăţile moderne, autorul 
are o poziție nuanțată, formulând o strategie educaţională anti-kitsch, care este posibilă 
utilizând toate formele de educaţie şi de formare a gustului autentic, chiar mijloace de 
comunicare în masă, liderii de opinie etc. Totuşi, kitsch-ul este întreţinut de anumite fenomene 
obiective, de o serie de circumstanţe care țin de producția culturală de masă. 

“De fapt, în momentul în care o cultură devine conştientă de prezența nocivă şi de primejdia 
proliferării kitsch-ului, acesta deja s-a şi răspândit şi consolidat, a şi cuprins pături statistic şi 
cultural semnificative ale publicului, şi-a şi creat mecanisme de autoreproducere şi 
autopromovare adecvate realităţii socio-culturale respective etc., iar eradicarea lui a şi devenit 
practic imposibilă”. 

Pentru combaterea kitsch-ului şi a culturii de consum, societățile contemporane nu au 
găsit încă un remediu sigur şi o strategie educațională eficientă. Deşi lucrările de analiză 
critică asupra acestor fenomene sunt remarcabile, dezvăluind consecinţele culturii de consum 
asupra tinerei generații şi, în general, asupra personalității umane, ele dezamăgesc în privința 
remediilor propuse. 

XII. CULTURA POSTMODERNĂ. ABORDĂRII, TEORII ŞI CARACTERISTICI 


1. CIVILIZAȚIA POSTINDUSTRIALĂ ŞI CORELATIVUL EI CULTURAL 


Cultura postmodernă, un concept problematic 


Cultura postmodernă este un concept impus de teoreticieni pentru a exprima şi delimita 
universul cultural contemporan față de cel din perioada modernă. Cultura postmodernă ar fi 
echivalentul cultural al societățiilor postindustriale, al societăților informaţionale, cu o 
economie bazată pe cunoaştere, societăți dominate de noile mijloace electronice de informare 
şi comunicare. Aşadar, ar exista o relaţie organică între cultura postmodernă şi 
postmodernitate ca structură de ordin socio-economic. Raporturile dintre cele două niveluri 
sunt însă mai complexe; anumite manifestări şi trăsături ale culturii postmoderne au apărut în 
contextul social al modernităţii sociale, ca orientări stilistice, literare, filosofice şi ştiinţifice, 
filoane ce se vor dezvolta ulterior. 

Cultura postmodernă trebuie privită, în ansamblul trăsăturilor sale, ca fiind rezultatul 
unei schimbări globale de paradigmă culturală. Este o cultură ce se caracterizează printr-o 
nouă viziune asupra lumii, asupra cunoaşterii şi a creației, prin noi coduri şi limbaje, prin noi 
practici expresive, printr-o nouă relație dintre cultură şi societate. Trăsăturile ei caracateristice 
(adesea contrastante) vor reieşi din prezentările unor teorii care au abordat din abundență în 
ultimul timp acestă temă. În unele aspecte, cultura postmodernă răstoarnă perspectivele 
impuse de cultura modernă, pe când în altele, ea dezvoltă anumite direcţii de gândire sau 
stiluri artistice, marginale sau recesive în perioada modernităţii, dar care au devenit astăzi 
predominante. O definiţie de dicționar este imposibil de construit şi ar fi în dezacord chiar cu 
spiritul acesti culturi, ce desfide canoanele, reperele, convențiile, pretenţiile de obiectivitate, 
valorile considerate absolute. 

Totuşi, sub pana celor care încearcă să înțeleagă acest fenomen contradictoriu revin 
frecvent trăsături precum:  relativismul valorilor,  perspectivismul,  indeterminarea, 
decanonizarea, ominprezența comunicării mediatizate, denunțarea ideii de adevăr obiectic ca 
un mit al modernităţii, construirea realității prin proiecții subiective şi prin imaginile noastre 
despre realitate, rescrierea nostalgică sau ironică a istoriei, amestecul domeniilor şi 
hibridarea stilurilor, exhibarea procedeelor expresive, intertextualitatea şi autoreflexivitatea, 
“noua alianță” dintre artă şi tehnică, anularea distincţiei dintre cultura specializată (a 
elitelor) şi cultura de consum, coborârea artei în cotidian. 

Relativismul excesiv, dizolvarea legăturilor sociale şi a reperelor valorice, 
“deteritorializarea” noilor elite economice, manageriale, ştiinţifice şi culturale, destrămarea 
raporturilor organice dintre individ şi comunitate, l-au făcut pe sociologul britanic Zygmunt 
Bauman să numească această epoca prin conceptul de “modernitate lichidă”. Pentru Bauman, 
procesul caracteristic prin care putem defini postmodernitatea este “topirea solidelor”, o 
metaforă ce evocă dezintegrarea şi disoluția elementelor şi a stucturilor specifice ale 
modernității. Postmodernitatea a dus această “topire” a elementelor solide şi a reperelor 
valorice, care orientau în perioada modernă viziunile, ideile şi atitudinile indivizilor şi ale 
societăților într-o direcție coerentă, inteligibilă şi rațională, până în punctul în care problemele 
grave ale umanităţii, de ordin existențial şi ecologic, de natură ontologică şi morală, se impun 
cu o acuitate gravă şi urgentă. Postmodernitatea a provocat o “topire” mult mai profundă a 

structurilor sociale, a valorilor şi a reperelor axiologxce decât cea pe care a provocat-o epoca 
modernităţii, care şi ea a însemnat o descătuşare a cunoaşterii, a indivizilor şi a societăților din 
cadrele sufocante ale lumii medievale. Postmodernitatea este o lume ce a intrat în faza ei 
“lichidă”, de topire, fluidizare şi dezintegrare a elementelor “grele”, a lucrurilor şi a 
structurilor, a instituţiilor şi a valorilor, care aveau înainte durabilitate şi prestigiu, în favoarea 

celor trecătoare, tranziente, volatile, instabile. 


Postmodernitatea şi expansiunea diversităților 


Prin schimbarea paradigmelor ştiinţifice, prin diversificarea limbajelor simbolice, prin 
varietatea de stiluri artistice şi de experienţe spirituale, secolul XX a impus o mentalitate 
relativistă, în care mulți teoreticieni văd o trăsătură esențială a postmodernismului. La această 
perspectivă au contribuit noile forme de comunicare, intensificarea dialogului dintre culturi, 
redescoperirea şi afirmarea culturilor nonoccidentale, schimbul rapid de valori şi idei favorizat 
de procesele de globalizare. Asistăm la o coexistență a diferitelor valori şi moduri de gândire, 
a practicilor culturale şi educaţionale (situaţie definită uneori drept multiculturalism), la o 
articulare mozaicată a ideilor şi a stilurilor. Epoca noastră a impus astfel o nouă relaţie dintre 
unitate şi diversitate. Această relație reprezintă cadrul teoretic în care putem înţelege 
schimbările atât de variate din cultura contemporană. 

Ecuația unitate/diversitate defineşte o structură ontologică şi constitutivă condiției 
umane şi nu o stare tranzitorie a ei. Istoria reproduce şi conservă, în contexte mereu 
schimbate, inclusiv în modalităţile ei contemporane, structura contradictorie a acestei relaţii. 
Modul în care este interpretată şi apreciată această structură bipolară a culturii depinde însă de 
presupoziţiile de ordin filosofic care orientează modurile de gândire, de vectorii axiologici ai 
unei epoci, de cadrul conceptual şi mental în care se înscriu demersurile cognitive şi 
simbolice. 

Unitatea şi diversitatea reprezintă, aşadar, cele două fețe de nedespărțit al omului şi, 
implicit, cei doi poli ai ontologiei culturii. Având în vedere aceste polarități interne ale 
realității umane, termenul de cultură ar trebui scris cu aceeaşi îndreptăţire la singular şi la 
plural. La fel ca şi termenul de civilizație, pentru care Braudel propune utilizarea 
concomitentă a singularului şi a pluralului, fără a privilegia o dimensiune în dauna celeilalte. 

Noţiunea de civilizaţie s-a impus în epoca Luminilor, când progresele tehnice, 
ştiinţifice şi economice, abordările raționale, dezvoltarea vieţii urbane, a comerțului şi a 
transporturilor, precum şi afirmarea ideilor politice de esență democratică au schimbat 
scenografia şi substanţa vieţii sociale, făcând vizibile diferențele față de fizionomia epocii 
medievale, cu fragmentările ei politice, cu economiile naturale, stratificările ei sociale, cu 
dominantele ei rurale, despotice şi religioase. Treptat, civilizația a început să fie asociată cu 
dezvoltarea industriei, cu extinderea tehnologiilor şi a noilor mijloace de transport, 
comunicaţie şi comerţ, cu alcătuirile politice democratice şi moderne, cu noile moduri de viaţă 
şi de comportament. În felul acesta, un tip istoric de civilizaţie a fost identificat treptat cu 

Civilizaţia ca atare. 

Dar, pe acest fundal în curs de expansiune al civilizaţiei industriale s-au constituit 
tocmai structurile politice şi culturale ale naţiunilor moderne, pentru care tema identității a 
devenit un vector esențial. Diversitatea etnică şi naţională a culturilor a dobândit un relief 
extrem de semnificativ, atât în abordările doctrinare, cât şi în acțiunile politice ale noilor 
agenți istorici. Culturile naționale s-au consolidat şi au devenit sisteme de referință pentru 
noile tendinţe creatoare şi chiar pentru strategiile de cooperare spirituală şi împrumut de valori 
pe arii determinate de civilizație. Obsedaţi adesea de condiția umană în genere, creatorii 
individuali de excepție au în permanenţă ca "fundal" o matrice culturală națională pe care o 
reprezintă şi faţă de care opera şi aventura lor creatoare dobândesc o semnificaţie primară, cu 
deschidere spre universalitate. Ilustrarea acestei idei ar fi superfluă. Excepţiile îşi au totdeauna 
o explicaţie concretă. 

Dar cultura are şi o inerentă vocaţie integratoare, la fel de puternică şi de activă ca şi 
fenomenul pluralităţii sale. Altfel n-ar putea fi considerată ca o determinaţie universală a 
umanului, în oricare din ipostazele sale. Conceptele integratoare sunt astăzi o expresie a unei 
nevoi spirituale tot mai profund resimţite,într-o lume atât de diversă şi complexă, cum este 
cea actuală, dar care a dobândit conştiinţa că e totuşi o lume unitară, în care entitățile ei 
specifice se află angajate inevitabil într-o constelație de interdependenţe din care nu mai pot 
evada decât cu riscul de a se autocondamna la izolare şi subdezvoltare. E o lume în care 
diferenţele în egalitate coexistă cu diferențele ce perpetuează şi ascund grave inegalităţi între 
societăţi şi culturi, o lume care a convenit - cel puțin teoretic, deocamdată - că există un prag 
al acestor contradicții dincolo de care ea nu se mai poate reproduce. 

Folosirea la singular a termenilor de cultură şi civilizație are o justificare antropologică 
evidentă, dar şi una istorică azi, întrucât aproape toate societățile împărtăşesc, în proporții 
inegale, desigur, o serie de bunuri şi achiziții fundamentale, ce se difuzează şi se răspândesc 
pe tot globul. Cu toate acestea, civilizațiile îşi păstrează diferenţele, organizate în jurul unor 
nuclee specifice de valori. Chiar uniformizarea recentă a unor aspecte ale modului de viață, 
sub presiunea tehnologiilor şi a noilor forme ale civilizației, este relativă şi nu indică anularea 
trăsăturilor distinctive ale civilizaţiilor istorice, chiar dacă ele sunt acum constrânse de logica 
istoriei şi doresc chiar să asimileze mijloacele şi valorile particulare ale civilizației industriale 
occidentale. 

"Civilizaţia industrială exportată de Occident nu este decât una dintre trăsăturile civilizaţiei 
occidentale. Adoptând-o, lumea nu acceptă dintr-o-dată şi ansamblul acestei civilizaţii, ci, 
dimpotrivă (...). Pe scurt, presupunând că toate civilizațiile lumii ajung, într-un răstimp mai lung 
sau mai scurt, să-şi uniformizeze tehnicile uzuale şi, prin aceste tehnici, unele dintre modurile lor 
de viaţă, nu este mai puțin adevărat că, pentru multă vreme de aici înainte, ne vom găsi în cele 
din urmă în faţa unor civilizaţii foarte diferenţiate. Pentru multă vreme încă, cuvântul civilizaţie 

va avea singular şi plural. In această privință, istoricul nu ezită să fie categoric”. 
Pluralul va exista nu doar "pentru multă vreme”, cum spune Braudel, ci pentru întregul 
timp în care va exista omul. Pentru că diversitatea - în toate registrele ei - nu poate fi 
suprimată fără a suprima însăşi existența umană. 

Subculturi şi contraculturi 


Aproape toți teoreticienii constată că lumea actuală se caracterizează prin creşterea 
diversității, ca răspuns la amenințările tendinţelor uniformizatoare. Mai întâi trebuie să 
constatăm creşterea diversității în interiorul societăţilor actuale, care au devenit un complex de 
instituții, relații şi activități extrem de variate. Grupurile sociale, atât de diverse azi, faţă de 
structura socială clasică a unei societăți moderne, se caracterizează şi printr-un ansamblu de 
trăsături culturale. Aceste trăsături, când sunt închegate, alcătuiesc subculturile unei culturi 
naționale, diferențiate după clase sociale, origine etnică, religie, stil de viață, regiune, 
generaţii, scopuri şi interese. 

Subculturile sunt componente sectoriale diin cadrul unei societăți. Ele se disting prin 
anumite atribute identitare în raport cu ansamblul cultural al unei societăți, atribute ce sunt 
condiționate de modul de viaţă al acestor grupuri şi de stautul lor ecomomic şi social (rezidenți 
concentrați în ghetouri, minorități sociale şi culturale etc) , raportate la majoritățile 
demografice şi sociale. “Orice grup de mărime medie care are idei sociale, valori, norme şi 
stiluri de viață considerabil diferite de cele ale societății mai mari, poate fi considerat o 
subcultură”. Subculturile creează un mozaic cultural în interiorul unei societăţi şi ele se pot 
diferenția şi prin limbaj (vezi limbajul specializat al oamenilor de ştiinţă, vocabularul utiliziat 
de intelectual sau jargonul traficanţilor de droguri). 

Contraculturile reprezintă atitidunile şi comportamentele unor grupuri care se opune 
tiparelor şi convențiilor acceptate social, promovând idei, norme şi stiluri de viaţă care sunt în 
dezacord flagrant cu reprezentăirle, normele şi comportamentele omologate în modul de viaţă 
al societăţii respective. Valorile şi normele acestor subgrupuri contrazic normele acceptate 
social, sau le pun în discuţie (cazuri: mişcările teroriste, mişcările hippy, Ku Klux Klan-ul, 
Hamas etc.). Unele contraculturi sunt absorbite cu timpul în structurile culturale ale societăţii. 

Pe alt nivel de analiză vorbim de diferenţele culturale dintre societăți şi de decalajele, 
care au evident expresii culturale puternice. Aşa cum au arătat antropologii şi teroeticienii 
culturii, societățile se deosebesc prin limbă, religie şi tradiţii, prin valori, norme şi instituții, 
prin modelele de comportament, prin toate elementele care participă la configurarea modelului 
lor cultural. Antropologia americană a propus o serie de concepte diferenţiatoare, cel mai 
important fiind cel de “pattern” cultural, lansat de Ruth Benedict (1934), care a descris “două 
situații diametral opuse: o cultură de tip dionisiac, de activitate frenetică, de sensibilitate 
exacerbată şi de înălțare individuală prin competiție (Kwakiult din insula Vancouver, 
Columbia Britanică) şi o cultură apolinică, de discreție, sobrietate şi moderație, care pune 
accentul pe importanţa colectivităţii în raport cu individul (Zuni, din New Mexico)”. 
Acentul cade în aceste analize pe normele care orientează comportamentul indivizilor în 
cadrul unei culturi acceptate social. 

Cum vom arăta, cu toate legăturile şi interdependențele dintre societățile moderne şi 
cele actuale, acestea îşi păstrează deosebirile culturale. Cultura americană pune accentul pe 

individ şi pe realizările personale, spre deosebire de cea japoneză sau chineză. Factori care 
intervin în fixarea acestor tipuri deosebite sunt extrem de complecși, porndind de la tradiții, 
limbă şi religie, de la istorie, geografie şi climă, până la condiții sociale, forme de expresie 
spirituale etc. 

Contrar acelor previziuni care ne înfăţişează lumea de mâine uniformizată lingvistic, 
cultural, politic, economic, religios şi etnic, asistăm la o expansiune a diversităților, dar şi la o 
pulverizare a lor în mediul unei lumi descentralizate şi dezarticulate, cu identități multiple şi 
încrucişate. John Naisbitt, care a descris zece tendinţe ce transformă societăţile contemporane, 
anticipează că globalizarea economiilor va fi însoțită de o tendinţă opusă în plan cultural. 

"În viaţa de toate zilele, cu toate că participăm la o economie globală tot mai interdependentă, 
mă aştept la o renaştere culturală şi lingvistică. Pe scurt, suedezii vor deveni mai suedezi, 

chinezii, mai chinezi. Iar francezii, deie Domnul, vor deveni mai francezi". 


Tendinţa descrisă de Naisbitt prinde contur şi devine o tendință dominantă. Totuşi 
globalizarea avansează. Dar aşa cum interdependențele de ieri nu au anulat identitățile, nici 
globalizarea nu va şterge diferențele şi identitățile, nici măcar pe cele economice, decum pe 
cele culturale, lingvistice, spirituale şi morale. Le va transforma, este drept, le va articula altfel 
în noul mediu comun, în forme pe care nu le putem anticipa. Acest paradox îi contrariază pe 
cei care proiectează viitorul prin imaginea unor societăți uniformizate şi perfect sincronizate 
ca model de civilizație. Diversitatea sistemelor de valori se va conserva în cel mai extins şi 
profund globalism şi universalism. Ne îndreptăm, aşadar, spre o lume în care societățile se vor 
caracteriza prin opțiuni multiple, o lume în care nu vor mai exista curente dominante şi 
exclusive, o lume particularizată prin arhitecturi regionale şi locale, cu forme de o varietate 
debordantă, care dau impresia unui pluralism hibrid şi eclectic, lipsit de marca unor stiluri 
unificatoare. 

"Într-o perioadă de timp relativ scurtă, societatea de masă unificată s-a fracţionat în multe 
grupuri diverse, cu valori şi gusturi extrem de diferite; specialiştii din domeniul reclamei numesc 
fenomenul societate cu piaţa segmentată, cu piața descentralizată. Vă mai aduceți aminte de 

vremurile când căzile de baie erau albe, telefoanele erau negre şi cecurile erau verzi?". 


Relativism şi etnocentrism 


Diversificarea crescândă din interiorul societăților, precum şi dintre acestea au dus la 
relativismul cultural, ca o atitudine de acceptare a acestei diversități şi de respect faţă de 
valorile altor societăți sau grupuri sociale. Relativismul îi detaşează pe indivizi de propria lor 
cultură, îndemnându-i spre toleranță şi spre o judecată binevoitoare față de obiceiurile, 
comportamentele şi experienţele culturale din alte societăți. Relativismul pleacă de la ipoteza 
că nu există un tipar cultural care să poată fi considerat universal, că “nici o practică culturală 
nu este inerent bună sau rea, fiecare trebuie înţeleasă în raport de locul ei într-o configurație 

culturală mai largă”. ` Relativismul temperează evaluările în raport cu o cultură standard şi 

induce toleranța față de stiluri de viaţă diferite, îi stimulează pe oameni să-şi privească propria 
cultură ca fiind una relativă, limitată, nu absolută. În variantele sale excesive, relativismul 
suspendă aprecierile axiologice, denunță ideea că ar putea exista critierii universale prin care 
să stabilim ierarhii valorice între moduri de viaţă, religii, forme de expresie şi culturi structural 
diferite. 

Înainte de-a deveni un principiul şi o paradigmă a lumii postmoderne, ideea 
relativismului cultural a parcurs o lungă istorie intelectuală în perioada modernităţii. Această 
istorie se confundă cu procesele multidimensionale ale modernizării sociale, pe care societăţile 
le-au parcurs în ritmuri diferite, şi cu reconfigurarea raporturilor geopolitice dintre ele. 
Relativismul a apărut iniţial ca o replică amplă, sub raport cultural, față de modelul hegemonic 
al raționalismului modern occidental. El a fost alimentat de spiritul romantismului, de noua 
orientare stilistică din sfera creației artistice, la începtul secolului al XIX-lea, pentru a dobândi 
apoi un sens amplu, inclusiv în abordările de natură teoretică, ca o replică faţă de tendinţele 
hegemonice ale raționalismului modern, preluate şi dezvoltate în proiectele universaliste ale 
iluminismului şi ale diverselor şcoli de gândire din perioada modernă (ce au acompaniat şi 
justificat tendințele hegemonice şi imperialiste ale societăților occidentale faţă de zonele 
periferice în ultima jumătate de mileniu). Relativismul face apologia diversităţii şi a 
pluralismului în cunoaştere, în gândire, în sfera moralei şi a artei. Teoreticienii se întreabă 
dacă relativismul exprimă şi el, alături de alte aspecte, criza modernității sau dacă este un 
element caracteristic al mentalităţii moderne. 

În al doilea rând, anulând reperele stabile, relativismul poate fi utilizat, în plan politic, 
drept argument pentru a justifica poziții anacronice sau pentru a respinge unele valori 
democratice şi general-umane. O serie de întrebări se ridică şi cu privire la noul val politic al 
democratizării, care tinde să devină planetar şi presupune depăşirea relativismului şi 
reabilitarea conceptelor şi a abordărilor universaliste. Unii analişti semnalează tendința 
sistemului mediatic de a instaura dominaţia unei “gândiri unice”. Respingerea relativismului 
dizolvant poate merge până acolo încât să încurajeze un nou dogmatism şi să descurajeze 
căutările şi abordările alternative. 

În consecință, acceptând un set de valori comune, care sprijină actualul proces de 
globalizare, putem oare conferi şi relativismului un drept la existenţă în anumite planuri ale 
vieții sociale? Sau relativismul se va restrânge doar la sfera vieții private? 

Relativismul trebuie pus în corelaţie cu e/nocentrismul structural al oricărei comunităţi 
umane care îşi preferă valorile şi cultura sa în raport cu alte culturi. Etnocentrismul este o 
atitudine universală, ce o regăsim în toate culturile lumii, arhaice sau moderne. El se 
caracterizează prin tendința agenţilor creatori şi a receptorilor de a considera propria cultură 
superioară altora şi de a judeca alte culturi după standardele şi criteriile ce funcţionează în 
sfera culturi naţionale. Când etnocentrismul devine intolerant şi exclusivist, alte culturi sau 
subculturi sunt percepute “ca deviații”, ca “abateri” de la cursul standard al modernizării. 
Atitudinile şi practicile specifice ale etnocentrismul sunt frecvent întâlnite şi în lumea 
contemporană, în forme de expresie manifeste sau disimulate. 

Azi, ca şi ieri, identitățile culturale sunt un semn de bogăţie şi vitalitate a umanității, 
dar şi o sursă a conflictelor pustiitoare, atunci când grupurile etnice şi națiunile, culturile, 
societățile şi statele, în spectacolul policrom al diversităţii lor, nu reuşesc să facă din întâlnirea 
şi coexistenţa lor în agora lumii actuale o şansă a dezvoltării, o condiţie pentru salvarea 
civilizației. 


2. CULTURA POSTMODERNĂ ŞI CARACTERISTICILE SALE 

Paradoxurile modernităţii din perspectivă postmodernă 


Modernitatea a susținut cu fervoare ideea că ea aduce ceva radical nou faţă de epocile 
anterioare, s-a înfățișat pe sine ca o nouă configuraţie istorică, ce depăşeşte formele trecutului, 
spre care a aruncat o privire superioară, uneori dispreţuitoare, arogantă. Încrezătoare în 
performanţele sale ştiinţifice şi tehnice, ea a văzut în trecutul premodern un loc al erorilor şi al 
neştiinţei, al barbariei şi al violenţelor iraționale. Sigură de sine, precum cei care pilotau vasul 
Titanic, modernitatea a crezut (şi mai crede şi azi) că a devenit stăpâna naturii, prin rațiune, 
ştiinţă şi tehnică, stăpână pe mecanismele lăuntrice ale energiei şi ale psihicului uman. 
Ambiţia ei a fost de a raționaliza viața, de a spori eficienţa acțiunii, de a se detaşa de orice 
transcendență, de a seculariza viaţa, artificializând-o, de a-l proclama pe om subiect autonom, 
supus doar propriei sale legislații raționale. 

Dar modernitatea, văzută ca un segment istoric ce se întinde de la Renaştere până după 
al doilea război mondial, s-a înecat ea însăşi în violenţe şi războaie pustiitoare, a industrializat 
moartea, a dezlănțuit iraționalul, mai mult decât în alte epoci; a luat în stăpânire codul genetic 
şi energia nucleară, a investigat spaţiile galactice, dar a deteriorat natura şi mediul de viaţă, a 
modificat genetic plantele şi a reactivat maladii incurabile (SIDA, cancerele, stress-ul etc.). 
Acestea sunt câteva dintre paradoxurile modernităţii, dar ceea ce sporeşte drama conştiinţei 
moderne este că omul a devenit conştient de aceste pericole, dar el îşi contemplă adesea 
neputința, întrucât mecanismele pe care le-a inventat şi le-a pus în mişcare funcționează acum 
singure. Metafora Titanicului” este foarte expresivă pentru situația în care a ajuns astăzi 
condiția umană. Încrederea oarbă în perfecțiunea tehnicii i-a pierdut pe cei de pe vas, iar cei 
care au scăpat naufragiului, ca după potopul biblic, sunt azi mai circumspecţi şi au dobândit o 
altă conştiinţă a limitelor proprii. Probabil că aici e rădăcina neliniştilor şi a atitudinilor 
postmoderne. 

Un sentiment de îngrijorare şi derută se poate constata în lumea contemporană în 
legătură cu direcția în care se dezvoltă ştiinţa şi cu viitorul incert al omenirii. Pentru a da o 
expresie plastică acestui sentiment de incertitudine, A. Toffler citează parabola savantului 
american Ralph Lapp, extrem de sugestivă: 

“Nimeni, nici măcar savantul cel mai strălucit în viaţă astăzi, nu ştie cu adevărat încotro ne duce 
ştiinţa. Ne aflăm într-un tren a cărui viteză creşte, gonind pe o linie presărată cu un număr 
necunoscut de macazuri care duc la destinaţii necunoscute. Pe locomotivă nu se află nici un om 
de ştiinţă, iar acarii s-ar putea să fie demoni. Cea mai mare parte a societăţii se află în vagonul de 
bagaje şi priveşte înapoi”. 

Omenirea priveşte înapoi încântată că se desprinde atât de repede de trecut sau cu 
îngrijorare? Cei nostalgici după vremurile de odinioară sunt etichetați drept exponenţi ai 
romantismului desuet sau ai unor poziţii reacționare. Omenirea a ajuns în punctul în care poate 
observa şi analiza un alt paradox al lumii moderne. Globalizarea şi integrarea, ca vectori 

fundamentali ai istoriei contemporane, readuc în discuție structura profund contradictorie a 
lumii moderne. Câteva dintre paradoxurile modernitații ar putea fi rezumate astfel: 


e Modernitatea s-a născut din tendința de a universaliza un model standard de civilizație şi 
de a impune evoluției istorice un sens unic, dar a produs cele mai puternice entități 
diferențiale — națiunile, mai întâi în spațiul occidental, apoi în toată lumea, iar azi creşte 
procesul de diversificare internă a societăților. 


e Modernitatea occidentală s-a clădit pe un proiect ambițios de raționalitate şi a generat cele 
mai violente şi mai iraționale conflicte din istoria umană. 


e Civilizația occidentală a cucerit şi a dominat lumea non-occidentală, mai întâi colonial şi 
militar, apoi economic, cultural şi informaţional, dar a dezlanțuit cele mai puternice 
tendințe şi forțe identitare în aceste zone. 

Globalizarea nu face excepție de la acest scenariu al efectelor perverse. Construind o 
piață unică a bunurilor şi a informaţiilor, globalizarea postmodernă a revitalizat într-un mod 
surprinzător forțele aparent adormite ale identității. Astfel că teza după care febra 
identităților este un “produs” al globalizării, respinsă inițial, este acceptată azi în mediile 
occidentale cu aerul unui enunț banal. Globalizarea economiilor, a pieţelor, a comerțului şi a 
informației, sub acţiunea noilor mijloace de comunicare, duce la o transformare de substanță a 
civilizației. Acest fenomen atât de relevant îi face pe teoreticieni să caracterizeze epoca 
actuală doar din perspectiva globalizării, diminuând adesea semnificația fenomenului 
complementar. Astfel, renaşterea identităţilor este privită ca un fenomen straniu, ca o deviere 
sau o ciudăţenie, care “iese din cadru”. Iese din cadru întrucât contrazice paradigmele prin 
care a fost interpretat procesul istoric actual, mai ales după prăbuşirea comunismului. 

Este o interpretare care vine din ceea ce numesc paradigma disjunctivă, care pune 
integrarea în opoziţie cu identitatea. Este cunoscută interpretarea lui Fukuyama, pentru care 
victoria capitalismului liberal ar însemna şi abolirea conflictelor ideologice fundamentale, în 
primul rând a celor de natură etnică şi națională, interpretare ce a stăpânit câțiva ani mediile 
politice şi jurnalistice, în pofida caracterului său de mit politic." Ralf Dahrendorf a contestat 
violent această interpretare, afirmând că frământările actuale nu trebuie văzute ca o 
confruntare între "sisteme", ci ca o trecere spre "societatea deschisă”, în care viitorul nu este 
"programat" dinainte, iar oamenii se confruntă şi îşi caută calea spre noi organizări sociale, 
prin încercări şi erori, fără a mai recunoaşte vreunui "sistem" politic dreptul de a deține 
monopolul asupra "adevărului". 5% 


Sensuri ale termenului de postmodernism 


Dezbateri de anvergură a suscitat în ultimele trei decenii tendința numită 
postmodernism în cultură. Termenul are o carieră teoretică interesantă, care merge de la 
particular la general. Amintesc faptul că post-modernismul a fost mai întâi o reacție faţă de 

arhitectura de tip funcționalist, care a dominat până în anii '70 ai secolului XX. De la o 
tendință identificabilă în perimetrul unor arte (arhitectură, muzică, literatură) s-a trecut la 
amplificarea sferei de referință a termenului, vorbindu-se iniţial de un nou “stil”, apoi de o 
nouă “mişcare artistică”, pentru ca astăzi vocabula “postmodernism” să ajungă în condiția de 
concept cu vocaţie generalizatore, fiind aplicat întregului câmp cultural. 

În anii '80, termenul trece din plan estetic în cel teoretic amplu, devenind un concept al 
filosofiei culturii şi al sociologiei istorice. Din aproape în aproape, termenul glisează dinspre 
artă spre filosofie, de la sensul focalizat ce privea un nou stil artistic, cu anumite procedee 
expresive, la sensul larg, ce angajează o nouă viziune asupra lumii. Este momentul în care s-a 
încetățenit şi conceptul de “cultură postmodernă”, iar teoreticienii artei şi filosofii au 
declanşat o amplă dezbatere privitoare la caracteristicile acestui nou tip de cultură (vezi 
bibliografia). 

În acelaşi timp, termenul este preluat de filosofia istoriei, de istoria ştiinţei şi de 
filosofia sistematică, astfel că, printr-un proces de reducție logică, se creează în planul gândirii 
filosofice polaritatea cunoscută “modernitate/postmodernitate”, ca două stadii distincte în 
evoluția civilizației europene şi, prin inducția fenomenului de globalizare la scară planetară, în 
evoluția civilizaţiei umane. 

Conceptul de postmodernitate ajunge să desemneze astfel o “epocă”, o nouă şi ultimă 
“etapă” în evoluția civilizației, pe traseul cunoscut al schemei Antichitate-Evul Mediu- 
Renaştere-Epoca Modernă. Conceptul de postmodernitate/cultură postmodernă se înscrie 
astfel în familia noilor concepte din disciplinele sociale, istorice şi umane. El interferează cu 
semnificaţia unor concepte ce sunt tot mai frecvent utilizate în limbajul epocii actuale, precum 
cele de societate/civilizaţie postindustrială, societate informaţională, după cum rezonează şi cu 
ideologiile ce ne asigură că am intrat în epoca post-ideologică, post-istorică etc. 


De la postmodernism la postmoderrnitate 


Trepat, sensul filosofic şi istoric al conceptului de postmodernitate a început să 
prevaleze asupra celui estetic şi literar. În cele mai articulate viziuni, epoca post-modernă este 
asociată cu o nouă formă de civilizație, post-industrială şi post-masificată, cu o nouă 
paradigmă ştiinţifică, diferită radical de cea clasică. Acest lucru ne interesează în mod 
deosebit. Schimbările peisajului social şi cultural vin în avalanşă, dar sunt haotice, fără a 
impune o direcţie clară de sens şi program. Toffler le-a grupat în ceea ce el numeşte al treilea 
val al civilizaţiei, valul postindustrial, după cel al civilizaţiei agricole (care a dominat mii de 
ani, de la revoluția neolitică) şi cel al civilizației industriale moderne. Cert este că, odată cu 
transformările economice şi tehnologice din ultimele decenii, peisajul intelectual şi artistic 
abundă în noutăți sofisticate şi în schimbări rapide, dar toate dau impresia unei agitații 
asemănătoare cu mişcarea browniană, ceea ce anulează adesea chiar relevanța acestor 
schimbări. 

Din această agitație pare a se naşte, totuşi, o nouă lume. Ceea ce ne interesează este că 
unii teoreticieni, precum Ihab Hassan, acordă postmodernismului sensul de curent larg ce 


sal l : i ; ; 346 ; 
exprimă "un fenomen social, poate chiar o mutație în umanismul occidental” `, mutație ce 

comunică subteran cu noile idei politice şi sociale, cu noile paradigme ştiinţifice. Ieşirea din 
modernitate este asociată cu fenomene contradictorii, față de care întâlnim atitudini 
antagonice, de la apologie la negare pătimaşă. Dar fenomenul este real. El arată că s-au epuizat 
unele teme, idei şi atitudini, iar societățiile dezvoltate ("de avangardă") sunt în căutarea unei 
noi identități pe măsură ce dobândesc o nouă fizionomie culturală şi spirituală. 

Urmând analizele lui Matei Călinescu putem spune că postmodernismul este legat de 
criza modelului ştiinţific newtonian, de criza determinismului clasic, de noul loc acordat 
hazardului şi dezordinii în procesele naturale, de epistemologia falsificabilităţii a lui Popper, 
nu de cea a verificabilității, de "revoluţia ştiinţifică" şi de ideea de paradigmă din teoria lui 
Kuhn. Ştiinţa devine acum conştientă de noul ei statut, fapt exprimat de Prigogine prin teoria 
sa privind ordinea născută din dezordine, revalorizând ideea de hazard şi de timp ireversibil (la 
care s-a opus şi Einstein). Faţă de această idee, ştiinţa modernă a manifestat reticente, întrucât 
ea căuta legile eterne ale materiei, prin care credea că va exorciza timpul şi schimbarea, 
diversitatea şi noul. 

În studiul său, fundamental pentru înțelegerea fenomenului, Matei Călinescu arată că 
termenul a fost impus de istoricul Arnold Toynbee la începutul anilor '50 pentru a defini faza 
de tranziţie a civilizației occidentale, de la raționalismul modern spre o "izbucnire anarhică de 
iraționalism", ilustrată de brutalitățile războiului şi ravagiile revoluțiilor, o "modernitate 
demonică", anarhică, ce ar fi renunţat la viziunea raționalistă ce a asigurat gloria Occidentului. 
În plan social, modernitatea era legată de burghezie şi clasa mijlocie, pe când 
postmodernitatea ar exprima ascensiunea clasei muncitoare industriale, urbane, societatea de 
masă, consumul de masă, educaţia şi cultura de masă, toate cu sens de degradare, declin, 
incertitudine. 

Postmodernismul a stârnit interpretări divergente şi polemici aprinse, mai ales în 
privinţa corelaţiilor sale cu tendinţele spirituale ale epocii. Astfel, Habermas consideră că 
postmodernismul filosofic reia atitudinile neoconservatoare ce susțin că modernitatea a eşuat, 
iar elanurile ei nu mai au valabilitate azi. Aceste poziții pretind că ies din orizontul revolut al 
modernităţii, dar, de fapt, ele nu fac decât să se revolte împotriva modernităţii şi a proiectului 
ei emancipator. Seduşi de Heidegger şi de ideile lui Nietzsche, "cel mai antimodern dintre 
filosofii moderni”, suporterii postmodernismului s-ar afla într-o complicitate spirituală cu o 
îndelungă tradiţie a reacției contra Luminilor. La teza lui Arnold Gehlen despre "cristalizarea" 
culturii moderne în formule dogmatice, deoarece modernitatea şi-ar fi dezvoltat în mod 
exhaustiv posibilitățile pe care le cuprinde şi, drept urmare, prin direcțiile alternative ale 
gîndirii, "noi am intrat în post-istorie"*, Habermas răspunde că esenţa acestor poziţii rezidă 
în decuplarea modernităţii de raționalismul occidental şi abordarea culturii moderne ca fiind 
o etapă depăşită. Pentru Habermas, modernitatea, ca proiect iluminist, nu şi-ar fi epuizat 
potenţialul ei emancipator, iar ideologia conservatoare a postmodernităţii nu este altceva decât 
o respingere a modernităţii şi a valorilor ei centrale, raționalitatea şi universalitatea. 

Spre deosebire de aceste conotaţii negative, teoreticienii şi criticii literari au recuperat 
termenul cu un înțeles nou, acela de revalorizare a tradiției, a trecutului şi a diferențelor, de 
eliberare de regulile stricte ale distanței dintre artă şi viață, de evadare din "închisoarea" 


47 ; ; 
Jurgen Habermas, Le discours philosofique de la modernite, douze conferences, NRF, Paris, Gallimard, 
1988, p. 4. 


258 


raționalismului, în favoarea unei viziuni pluraliste şi demasificate, a unei construcții estetice 
atente la nota locală, particulară, individuală, mai accesibilă şi chiar populară în forme şi 
gusturi. 

Postmodernismul nu respinge, precum avangarda insurgentă, trecutul instituționalizat, 
tradiția şi sentimentele comune, ci le reinterpretează, adesea ironic şi parodic, dar totdeauna cu 
o undă de nostalgie şi implicare participativă. 


3. "TEORII ASUPRA POSTMODERNITĂȚII 


Postmodernitatea ca o nouă “faţă” a modernităţii 
Matei Călinescu apreciază că modernitatea occidentală a dezvoltat o "cultură a 


discontinuități", în care vocaţia creatoare era solidară cu forţa unei culturi de a se reînnoi, 
autonegându-şi diversele ei înfăţişări istorice. Modernitatea era o “creație prin ruptură şi 
criză”, născută dintr-un sentiment al timpului linear şi ireversibil. Această formulă a 
modernității s-a impus hegemonic în câmpul spiritual şi a marginalizat atitudinile şi formulele 
alternative de creație şi abordare a lumii. Inevitabil, sensurile modernităţii erau confiscate de 
un anumit tipar cultural. Societăţile care stăpânesc şi controlează - prin performanţele lor 
economice, tehnologice, militare şi culturale - raporturile geopolitice ale lumii actuale au la 
îndemână şi industria mediatică prin care îşi impun sistemele lor de valori drept sisteme cu 
valabilitate universală, care ar exprima "progresul", sensul pozitiv al istoriei, "umanitatea" în 
genere. Interesele lor sunt înfăţişate ca interese comune ale tuturor societăților, ca fiind 
singurele raționale şi general valabile. 

Această "ideologie" latentă - arareori formulată în termeni expliciți - este cu atât mai 
eficace în substratul psihologiilor colective cu cât ea acționează prin mecanisme inconştiente 
ale subiectivităţii. Ideologiile, miturile, reprezentările şi modurile de gândire standardizate 
operează funcțional asupra oamenilor printr-un mecanism care de obicei le scapă. Faptul că 
aceste paradigme nu beneficiază decât de puține formulări critice şi raționale, care să lumineze 
dependenţele lor genetice şi funcționale de anumite variabile istorice, sociale, economice, 
politice şi culturale, nu le împedică să fie operaționale în raporturile practice ale oamenilor cu 
mediul lor de existență. 

Experiențele istorice şi culturale la care asistăm ne arată că se prefigurează, cu 
inevitabile obstacole, un nou mod de înțelegere a modernităţii şi a proceselor ce se desfăşoară 
sub ochii noştri. Este şi unul dintre înțelesurile postmodernismului, văzut adesea ca o nouă 
"față a modernităţii”, ca un ansamblu de fenomene şi idei ce se exprimă printr-o varietate de 
stiluri, creaţii şi direcții spirituale imprevizibile. Produsele cele mai diverse, curentele 
eclectice şi esteticile cele mai antinomice sunt prezente azi concomitent în "supermarket-ul 
cultural" al epocii, de-a valma, fără ierarhie valorică, într-un pluralism ce-şi celebrează 
apogeul. 

"Am putea spune că noua avangardă, postmodernistă, reflectă la propriu ei nivel structura 
'modulară' a lumii noastre mentale, în care criza ideologiilor (manifestată printr-o ciudată şi 

coerenţa) face din ce în ce mai dificilă stabilirea unor ierarhii convingătoare de valori" 


Deşi păstrează anumite caracteristici ale modernismului - precum ispita de a se 
autodenunţa şi a se nega pe sine - şi chiar ale avangardei, de care se distanțează evident prin 
unele atitudini, totuşi, pe măsură ce avangarda a fost percepută ca o etapă finală a 
modernismului, cele mai multe interpretări văd astăzi în postmodernism conştiinţa târzie a 
faptului că modernitatea intelectuală şi culturală traversează o criză profundă de identitate şi 
îşi caută porți de ieşire spre noua lume a diversității, pe care tocmai ea a născut-o în perioada 
când avea convingerea că o uniformizează. Matei Călinescu afirmă că dacă vedem în 
modernitate o structură complexă, cu diverse ipostaze între care există "asemănări de familie", 
atunci postmodernismul ar putea fi considerat o nouă "față" a modernității. 

"După părerea mea, postmodernismul nu este un nume nou dat unei noi 'realități' sau 'structuri 
mentale! sau 'viziuni asupra lumii", ci o perspectivă din care se pot pune anumite întrebări despre 

modernitate în cele câteva întrupări ale ei". 


Să fie postmodernitatea conştiinţa critică a modernității, conştiinţa limitelor la care a 
ajuns proiectul ei întemeietor şi expresia căutărilor în care este angajată cultura contemporană 
pentru a depăşi aceste limite? 


Lyotard: dispariţia marilor naraţiuni unificatoare 


Jean-Francois Lyotard, unul dintre cei mai cunoscuți teoreticieni ai 
postmodernismului, consideră că elementul caracteristic al culturii actuale rezidă în lipsa de 
credibilitate a concepțiilor universaliste sau a marilor basme ideologice. 

“În societatea şi cultura contemporană, societate postindustrială, cultură postmodernă, problema 
legitimării cunoaşterii se pune în alți termeni. Marea povestire şi-a pierdut credibilitatea, oricare 
ar fi modul de unificare ce îi este destinat: povestire speculativă, povestire despre 
emancipare”. i 


Acesta este enunţul pe care Lyotard îşi construieşte ipoteza sa explicativă. Aceste 
metanaraţiuni ideologice moderne - cum ar fi teoriile despre emancipare ale modernității, 
iluminismul cu metanarațiunea sa despre progresul prin cunoaştere, hegelianismul, marxismul, 
capitalismul şi liberalismul ce văd eliberarea omenirii de sărăcie prin intermediul pieţei şi al 
"mâinii sale invizibile" - şi-au pierdut credibilitatea. Aceste "mari basme ideologice" ale 
modernităţii au postulat o viziune finalistă asupra istoriei universale şi au văzut în raționalitate 
un instrument al armonizării sociale. Matei Călinescu conchide pe urmele lui Lyotard: 

"Universalismul a fost depăşit, iar marile povestiri ale modernităţii (pe care le--aş numi versiuni 
ale 'teodiceei epistemologice' moderne) se dezintegrează sub ochi noştri, lăsând loc unei mulţimi 
de 'povestioare' eterogene şi locale, adeseori de natură foarte paradoxală şi paralogică. În aceste 

condiții, 'Diskurs'-ul lui Habermas nu mai poate fi decât o iluzie prelungită" 


Unificarea şi legitimarea nemaifiind posibile prin cele două tipuri de metanarațiuni, 
cunoaşterea îşi caută noi forme de legitimare. Procedurile de legitimare anterioare erau cele 
activate de dispozitivul de emancipare al Luminilor şi de discursul speculativ, de tip hegelian. 
Legitimând autonomia disciplinelor ştiinţifice, modernitatea a creat un hiatus între discursul 
denotativ şi cel prescriptiv, între competența teoretică a rațiunii şi competenţa practică. Dar, cu 
timpul, şi discursul ştiinţific este delegitimat întrucât el nu are “nici o vocaţie de reglementare 
a jocului practic”, nici a celui estetic, fiind pus pe picior de egalitate cu celelalte “jocuri de 
limbaj”? i Consecința este că “ştiinţa joacă propriul ei joc; ea nu poate legitima celelalte 
jocuri. De exemplu, cel al prescripţiei îi scapă. Dar ea nu se poate legitima pe sine aşa cum 
presupunea speculaţia”. 

În spaţiul postmodern, tipurile de discurs şi jocurile de limbaj se multiplică, apar noi 
coduri, limbaje, logici, pe măsură ce cunoaşterea şi comunicarea se tehnicizează. Astfel, 
universul cunoaşterii se pulverizează, şi “nimeni nu vorbeşte toate aceste limbi, ele nu au o 
metalimbă universală” care să le traducă pe unele în altele, pentru că filosofia şi-a pierdut 
funcția de legitimare şi s-a redus la “studiul logicilor sau al istoriei ideilor”.55* Acest tablou ce 
poate părea pesimist se hrăneşte din “nostalgia povestirii pierdute”. De fapt, în secolul XX, 
cunoaşterea, cu instituţiile ei, a ajuns dependentă şi controlată de putere (în sens larg), care i-a 
prescris obiectivele şi criteriile de legitimare: obținerea unei performanţe maxime în planul 
eficienţei (practice). Ştiinţa, dependentă de fondurile alocate pentru cercetare, a trecut sub 
controlul unui alt “joc de limbaj”, al puterii şi al bogăției, în care miza nu este adevărul, ci 
obținerea performanţei. Povestirea de legitimare emancipatoare sau speculativă (care funcționa 
încă în secolul al XIX-lea) este abandonată în favoarea legitimării prin performanţă. “Nu se 
cumpără savanţi sau tehnicieni şi aparate pentru a cunoaşte adevărul, ci pentru a mări 
puterea”. 

Hegemonia criteriului tehnic şi al performanţei (economice) duce la “legitimarea prin 
putere” (autoritatea decizională), într-o lume în care termenii ecuaţiei “bogăție, eficienţă, 
adevăr” s-au sudat prin practici validate de rezultate. Ştiinţa şi dreptul sunt legitimate prin 
eficiență, iar aceasta prin cele dintâi. Operaţionalizarea informaţiilor a devenit acum 
instrumentul cel mai performant pentru a obține “controlul contextului”, impotriva partenerilor 
care alcătuiesc acest context, fie că e vorba de “natură” sau de oameni. 

Domeniile ştiinţei care nu pot participa la optimizarea performanţelor sistemului prin 
aplicaţii tehnice sunt abandonate sau marginalizate. Lyotard afirmă că asistăm la 
“mercantilizarea cunoaşterii”, context în care întrebarea frecventă nu ia forma “e adevărat?” 
ci “la ce serveşte asta?”, echivalentul interogației pragmatice “este vandabil?”, “este 
eficace?”. Aceeaşi subordonare faţă de instituţiile puterii se constată şi în cazul 
învățământului, apreciat şi el prioritar prin criteriul performanţei. 

În faza actuală, pe primul plan trec tehnologiile ce privesc administrarea informaţiei şi 
a comunicării, sursă postmodernă a puterii, prin producerea unei reamenajări a datelor, a 
combinării inedite a câmpurilor de cunoaştere într-o perspectivă interdisciplinară, procedeu 
care poate duce la invenţia unei “mutări” noi sau chiar în schimbarea regulilor de joc. Acum 
trăsătura cunoaşterii devine includerea în discursul ştiinţific a discursului despre regulile care 
îl validează, cu toate paradoxurile ce decurg de aici. Interesându-se de limitele cunoaşterii şi 
ale determinismului, de catastrofe, de “fracta”, “știința postmodernă face teoria propriei sale 
evoluţii discontinui, catastrofice, nerectificabile, paradoxale...Ea produce nu cunoscutul, ci 
necunoscutul şi sugerează un model de legitimare care nu este nicidecum cel al mai bune 
performanțe, ci cel al diferenţei înțeleasă ca paralogie”. Poy 

Speranța vagă a lui Lyotard este că societatea postmodernă a ajuns în situația în care 
este caracterizată de o multitudine de “jocuri de limbaj”, discursuri, experiențe, stiluri, 
incompatibile şi autolegitimante, dar care, prin “rearanjarea informaţie” într-un mod 
imprevizibil ar putea să ducă la salturi de imaginaţie şi la apariția unor noi structuri cognitive 
şi culturale. Astfel, ar apărea la orizont, dincolo de viziunile neopozitiviste, “perspectiva unui 
alt tip de legitimare” decât gradul de performanţă, anume legitimarea postmodernă, aceea care 
se naşte din “interacţiunea comunicativă” a oamenilor. 


Vattimo: “gândirea slabă” şi dispariţia sensului unic al istoriei 


Din alte perspective, "sfârşitul modernităţii” aduce un nou tip de gândire, pe care 
filosoful italian Gianni Vattimo îl numeşte "gândirea slabă”, în opoziţie cu metafizica 
tradițională ce glorifica certitudinea logică şi adevărurile atemporale, cu "gândirea tare", ce se 
pretinde universală, atemporală, cu afirmaţii agresive şi intolerante, ce nu suportă contrazicere. 
Opoziția "gândire tare/gândire slabă” reproduce opoziţia dintre tendinţa spre universalizare şi 
cea spre relativizare. Această nouă orientare se întâlneşte cu hermeneutica, pentru care orice 
interpretare este dependentă de contextul istoric şi de subiectivitatea locală a interpretului, 
interpret care îşi acceptă slăbiciunea metodologică faţă de obiect, fără a-i impune acestuia 
raționalitatea pe care o poartă cu sine. 

Dar, perspectiva istoricistă şi evoluționistă, specifică modernității, este atât de 
înrădăcinată în mentalitatea occidentală, încât, cu toate criticile la care a fost supusă, rămâne şi 
azi hegemonică, deoarece traduce şi legitimează mecanismele istorice ale societăților din 
lumea euro-atlantică. După cum vom vedea, presupoziţiile ei de fundal pun în mişcare tocmai 
opoziţiile “tari” dintre subiect-obiect, dintre rațiune şi viaţă, dintre modernitate şi 
premodernitate. Din acest mecanism al opozițiilor tari decurge şi credinţa că istoria are un 
sens orientat, univoc şi predictibil, că viitorul poate fi dedus din trecut, că societățile întârziate 
din spațiul estic sau asiatic n-au altă şansă decât de a reparcurge modelul de evoluţie al celor 
dezvoltate, că se pot face anticipări pe termen lung pe baza "legilor" generale de evoluţie etc. 
Toate acestea par a recunoaşte îndreptățirea diversităţii istorice pentru a o anula apoi într-o 
schemă universalistă ce devine tiranică pentru gândirea istorică, politică şi filosofică. 

Interpretările care s-au aplicat fenomenului naţional din Est, îndată după seismul de acum 
câțiva ani, vin din perimetrul acestei paradigme. 

Integrarea post-națională tinde să devină o nouă religie universalistă, în fața căreia 
revendicarea identităţii naţionale este percepută ca o formă de erezie. Pentru mulți adepți ai 
integrării, Europa naţiunilor ar aparține trecutului, deşi ea se prelungeşte în actualitate datorită 
unor factori inerțiali şi blocajelor provocate de forțele naţionaliste care readuc "barbaria" 
medievală în acest moment al modernității târzii. Argumentele invocate de acest curent de 
gândire au cucerit spaţiul mediatic şi sunt foarte greu de dislocat. Nu ajunge să afirmi, chiar pe 
baza faptelor, că națiunile nu vor să moară şi vor continua să subziste împotriva cursului firesc 
al istoriei. Dar există oare un curs "firesc" al istoriei? 

Orice proiecţie utopică asupra istoriei se va confrunta cu realitatea decalajelor vizibile 
dintre societăţi, cu lumea profund discontinuă în care trăim, cu segmentele sale neomogene şi 
inegale ca putere, cu manifestări de hegemonism şi imperialism cultural, cu spectrul atâtor 
tensiuni etnice, religioase, economice, culturale şi militare. Dacă putem afirma că procesele de 
modernizare industrială au fost parcurse de toate societățile dezvoltate actuale, trebuie să 
remarcăm de îndată că ele au ajuns în acest punct pe trasee şi drumuri particulare, în funcție de 
conjuncturi, zone, resurse locale, relaţii cu societățile vecine, moşteniri culturale, morfologii 
sociale etc. 

În constrast cu viziunile modernităţii, pentru gândirea postmodernă istoria nu are 
niciodată un singur vector de înaintare, ci păstrează, în orice moment al desfăşurării sale, o 
tensiune fecundă între unitate şi diversitate, identitate şi diferenţă. A estompa una din aceste 
tendințe înseamnă a ne interzice accesul la logica ei contradictorie. Acest mit al istoriei 
unilineare este abandonat azi de noile perspective post-moderne. Iată textul lui Vattimo: 

"Modernitatea a fost epoca istorismului forte; însuşi conceptul de modern a căpătat o valoare 
normativă - trebuia să fim moderni deoarece eram istorişti, adică a fi modern însemna a fi în 
realitate mai apropiaţi de sfârşitul timpurilor, cu alte cuvinte mai avansați către adevăr. Numai în 
cultul progresului are sens o valoare normativă a termenului de modern. Nimănui nu-i place să 
fie numit reacţionar; preferă să fie numit modern, pentru că ne gândim la istorie ca la un curs 
unitar, progresiv, în care cu cât cineva e mai în față, cu atât e mai aproape de adevăr. Acum însă, 
în sensul acesta, modernitatea s-a încheiat, pentru că nu mai există nimeni care să-şi imagineze 
un curs unitar al istoriei - o invenţie a lumii occidentale care se considera pe sine centrul, în timp 
ce toate celelalte culturi, cu istoriile lor, erau mai primitive, mai înapoiate, necivilizate etc. 
Marile imperialisme o dată încheiate - a luat cuvântul cultura islamică, diversele culturi ale lumii 
a treia nu se mai simt primitive în comparaţie cu noi - e greu să ne mai gândim la istorie ca la un 
curs unitar. Aceasta, după mine, justifică excursul celor care vorbesc de sfârşitul modernităţii. 
Sfârşitul modernităţii nu înseamnă că nu mai au loc evenimente, ci că evenimentul nu mai e 
considerat ca având loc pe o linie unitară a istoriei gândite ca progres unic: nu există o istorie 
unitară şi deci nu există ceva cum ar fi progresul: deci nu mai există modernitatea. Post- 
modernitatea este epoca unei gândiri nu atât fragmentate, cât a pluralității; chiar trecerea de la 
unitate la pluralitate e o formă de slăbire...Gândirea slabă acceptă elementele postmodernităţii: 
sfârşitul metafizicii, sfârşitul viziunii unitare. Aceste sfârşituri nu sunt nişte decese după care să 
ţii doliu, ci nişte eliberări. Multiplicarea interpretărilor nu înseamnă că nu mai există religie, ci e 
o eliberare a unei pluralități de forme de viaţă între care putem să alegem sau pe care le putem 

face să conviețuiască, cum de fapt se întâmplă". 


Rezumat: caracteristici ale culturii postmoderne 


Postmodernitatea a beneficiat de interpretări diverse şi chiar opuse, de atitudini care 
merg de la apologie la negare pătimaşă. Imposibilitatea de a o defini după canoane clasice este 
tot o trăsătură intrinsecă a acestui tip de cultură. Vom încerca să degajăm caracteristicile 
acestui tip de cultură din câteva perspective: sociologice, istorice, filosofice, cultural-estetice 
şi semiotice. Observăm, pentru început, că realitățile şi entitățile ce erau umilite şi 
subordonate, atârnate la carul de triumf al modernității, sunt acum reabilitate: natură, istorie, 
mit, cultură, religie, experiență personală, sensibilitate. 


Sensuri sociologice şi istorice: 


e Arnold Toynbee a acordat un sensul negativ termenului de postmodern, la începutul anilor 
"50, când a folosit termenul pentru a defini faza de tranziție a civilizației occidentale de la 
raționalism modern la o “izbucnire anarhică de iraționalism”, perioadă caracterizată prin 
ravagiile războaielor şi ale revoluțiilor, denumind-o “modernitate demonică”, ce a renunțat 
la viziunea raționalistă asupra istoriei. Modernitatea rațională ar fi legată de burghezie şi 
de clasa de mijloc, iar postmodernitatea ar exprima ascensiunea clasei industriale, urbane, 
societatea de masă, consumul de masă, educaţie şi cultura de masă, toate cu sens de 
degradare, declin, incertitudine. În alte perspective de analiză (Toffler), acestea sunt 


caracteristici ale modernităţii, pe care postmodernismul, demasificat, le-ar depăşi. 


e Alvin Toffler, Alain Touraine şi alți autori consideră că postmodernitatea ar coincide cu 
apariția societății postindustriale, informatizate, o societate postmasificată, în care are loc 
criza structurilor sociale clasice; este asimilată cu “al treilea val al civilizației”, după cel al 
civilizaţiilor de tip agrar şi industrial; postmodernitatea este legată de emergenţa societăţii 
informatizate, cu toate caracteristicile ei cunoscute din descrierile multor autori 
(predominanţa noilor mijloace de comunicare, economie simbolică, cognitariat etc.). În 
plan cultural, Toffler constată o amplificarea cantitativă a publicurilor de artă, un interes 
mai pronunțat pentru fenomenul cultural, mai ales în spațiul SUA.“ În aceste condiţii, 
consideră el, teoria modernistă şi elitistă care critica America pentru arta de consum este 
caducă! 


e Samuel Huntington identifică elementul caracteristic al epocii actuale în sfârşitul 
dominației culturale a Occidentului; am asista la trecerea de la conflictele ideologice la 
cele civilizaționale, de la modernizarea prin “occidentalizare” la modernizarea prin 
“indigenizare”, de la civilizaţia universală la structuri diferențiate după criterii culturale 
locale, de la bipolarism la o lume multipolară în interiorul globalizării, caracterizată prin 
refuzul uniformizării, creşterea importanţei forțelor culturale, noneconomice. Puterea 


358 . , : a : ; 
Gianni Vattimo, Sfârşitul modernității, Constanța, Editura Pontica, 1993, pp. 185-186. 
35 A 2 : i 
4 Alvin Toffler, Consumatorii de cultură, Bucureşti, Editura Antet, 1997. 

culturală şi cea comunicaţională dobândesc relevanță în conflictele geopolitice şi 
geoeconomice ale actualității (războiul informaţional, psihologic, simbolic etc.). 


Sensuri filosofice: 


Gianni Vattimo: postmoderitatea este asimilată cu “gândirea slabă”, cu respingerea 
opoziţiilor clasice şi rigide ale raționalismului  (subiect/obiect,  materie/spirit, 
existență/conştiință, cauză/efect etc.); postmodernitatea respinge afirmaţiile “tari”, ce 
pretind că exprimă adevăruri atemporale, şi promovează relativismul; respinge ideea că 
istoria ar avea un vector unic şi susține ideeea pluralității liniilor de evoluție istorică; 
precursori ai postmodernismului sunt Nietzsche şi Heidegger prin deconstrucția metafizici 
moderne. Teza dependenţei ideilor, a culturii şi a interpretărilor de contexte istorice este 
esențială acum, precum şi refuzul universalizării şi acceptarea relativismului. 


Francois Lyotard - sfârşitul marilor narațiuni ideologice, a pretenţiei lor de a da o definiție 
şi o interpretare standard, unică şi singura adevărată a lumii. Lipsa de credibilitate a 
concepțiilor universaliste şi a marilor sisteme filosofice şi metafilosofice (asimilate cu 
mari “basme ideologice”, precum Luminismul cu ideea de progres, hegelianismul, 
marxismul, liberalismul şi capitalismul, ce văd eliberarea de sărăcie prin intermediul 
mâinii invizibile a pieţei etc.) 

Ihab Hassan — este vorba de o mutație în umanismul occidental, ce comunică subteran cu 
noile paradigme ştiinţifice, criza modelului newtonian şi al paradigmei clasice, criza 
determinismului clasic, noul loc acordat dezordinii şi hazardului. 


Ilya Prigogine — cultura actuală se caracterizează prin “noua alianță” dintre natură şi 
cultură, natură şi ştiinţă, om şi natură, printr-o nouă viziune asupra lumii, în care au 
relevanţă ideea de dezordine, de structuri departe de echilibru, de temporalitate, viaţă etc. 


Jurgen Habermas — postmodernismul este o contrareacţie conservatoare împotriva 
moştenirii Luminilor, o mişcare reacționară, ce respinge pilonii modernităţii, raționalitatea 
şi universalitatea (raţiunii). 


Luc Ferry - postmodernitatea este o culme a modernismului ultraindividualist (recuperarea 
subiectivităţii integrale) şi hiperclasicist; -el semnifică o revrăjire a lumii (modernitatea e 
similară cu “dezvrăjirea lumii”, după expresia lui Max Weber, cu secularizarea vieții, cu 
dispariția transcendenței, azi asistăm la recuperarea sentimentului de comunitate şi 
solidaritate, a tradițiilor). 


Matei Călinescu - postmodernitatea este o “faţă a modernităţii”, o prelungire a avangardei 
şi o depăşire a ei totodată, o perspectivă din care modernitatea se interoghează pe sine; 
asistăm la sfărâmarea blocului cultural al modernităţii în fragmente disparate, la cultivarea 
fragmentului în locul marilor ideologii literare, artistice, filosofice, politice, care îşi pierd 
coerenţa, în timp ce proliferează micro-ideologiile. 


Sensuri culturale şi estetice: 


Relativismul cultural şi axiologic (anularea criteriilor unice, monolineare), interesul pentru 
diferențe în interiorul globalizării, sinteze global/local, multiculturalismul ca formă de 
păstrare a diferenţelor. 


O revalorizare a tradițiilor culturale, moderne sau premoderne, rescrierea lor parodică sau 
incentă, reînnodarea legăturii cu trecutul. 

Eclectismul şi amestecul stilurilor (toate sunt considerate valide), varietatea stilurilor şi a 
direcțiilor de gândire, fără ierarhie valorică, hibridarea lor, religii de amestec, curente 
eclectice, un nou alexandrinism, schimbări haotice, fără o direcție clară. 


Autoreferențialitatea discursului literar, romanul despre roman, intertextualizare şi 
problematizare a condiției scriitorului, anularea iluziei naturaliste, fragmentarea 
discursului, detronarea ficţiunii - dar şi caracteristici opuse: reabilitarea ficţiunii, a 
romanului popular, a poveştilor, reîntoarcere autorului, a subectivității. 


Pentru mulţi teoreticieni (mai ales din spaţiul american), posmodernismul semnifică 
refuzul elitismului literar şi artistic, moartea avangardei, coborârea artei în social şi în 
cotidian, anularea distanţei dintre artă şi viaţă, o viziune pluralistă şi demasificată, apariția 
unui soi de nouă cultură populară. 

Distincția dintre valorile culturale (“gratuite”) şi cele utilitare, dintre cultură şi civilizație 
tinde să se anuleze; elemente ale civilizaţiei informaționale, precum computerul şi 
internetul, au devenit factori interni ai mediului cultural, surse ale unor noi forme de 
creaţie culturală: 


Regăsirea figurativismului, de la teroarea inovației şi a originalității la savoarea repetiției; 
După  deconstructivismul avangardist urmează  reconfigurarea postmodernă a 
subiectivității; 

Detronarea hegemoniei deţinute de rațiune şi raționalism, în fapt de ceea ce s-a numit 
paradigma clasică; 

Reabilitarea unor domenii şi a unor referenţialuri subapreciate de modernism: 


sensibilitate, inconştient, imaginaţie, afectivitate, mentalități — “victime” ale rațiunii 
suverane şi ale raționalismului 


natură, mediu — vezi medicina naturistă, mişcările ecologiste 
tradiții, folclor, mit, cultură simbolică etc. 


națiune, istorie, religie, identitate (“banda celor patru” — Dominique Wolton), expresii ale 
diferenţei în contrapondere cu globalizarea 


diversitate contra unitate (uniformizare), interes pentru culoare locală 
faptul individual contra legitate universală, individ, grupuri mici contra grupuri mari 
Multiplu contra Unic 


reabilitatarea spiritului comunitar împotriva individualismului anarhic 


Din punct de vedere semiotic, postmodernismul se poate caracteriza ca fiind: 


e o combinare liberă a tipurilor de coduri culturale; 

e un amestec între structurile de cod tare şi a celor de cod slab; 

e coexistența unor tendinţe contradictorii în care elanul ce vizează deconstrucția codurilor 
anterioare se întâlneşte cu încercările de a recupera şi reconfigura tradițiile culturale, în 
care desemiotizarea unor aspecte ale vieții (aflate sub dominaţia pragmatismului) îşi 
găseşte contraponderea în resemiotizarea lumii exterioare şi a culturii, în căutarea 
“bunurilor simbolice” ca însemne ale prestigiului social; 

e reabilitarea dimensiunii semantice a limbajelor culturale (vezi referința la valori, la 
transcendență şi renaşterea sentimentului religios) stă în echilibru cu tendinţa de 
complicare a dimensiunii lor sintactice şi cu cea de intertextualizare pragmatică a 
acestora; 

e o promovare deliberată a structurilor deschise, a ambiguităţii şi a interpretărilor multiple, 
libere de canoane; 

e o relectură liberă a istoriei, rescrierea trecutului prin traducerea lui permanentă în 
codurile actualității; 

e hegemonia codurilor audio-vizualului, fapt care produce o cultură a imaginii, în care 
evenimentele sunt prelucrate mediatic şi transformate în spectacol; acest flux de 
percepții şi informaţii disparate formează în conştiinţa indivizilor un “tabloul al lumii” 
caracterizat prin dezordinea reprezentărilor sociale, generând o “cultură mozaicată”, o 
“cultură amalgam” etc. 

XIII. COMUNICAREA INTERCULTURALĂ ȘI DIALOGUL DINTRE CULTURII. 
NAȚIONAL ŞI UNIVERSAL ÎN CULTURĂ 


1. UNITATEA ŞI DIVERSITATEA CULTURILOR 


Culturile şi personalitatea naţiunilor 


Cultura se diferențiază istoric şi sincronic nu numai în funcţie de nivelul de dezvoltare 
al unei societăți, ci şi în raport cu particularitățile unei comunităţi umane determinate. 
Configurația tipologică a unei culturi poartă în chip necesar amprenta cadrului național în care 
se dezvoltă societăţile contemporane. Acest cadru este codificat în structurile materiale şi 
spirituale, teoretice şi simbolice ale culturilor. Raportul național-universal exprimă în sfera 
creației de valori atribute esenţiale şi complementare ale culturii, fiind o manifestare a 
raportului dintre diversitate şi unitate în viaţa socială. 

Termenii de naţional, specific naţional sau identitate naţională exprimă integrarea 
notelor distinctive ale unei culturi într-o configurație relativ stabilă, ce priveşte modul de a 
simți, gândi şi acționa al comunităţii respective, particularitățile sale istorice, sociale şi 
psihologice codificate în diverse sisteme de valori. Identitățile naționale şi cele ale grupurilor 
etnice, deşi au elemente durabile, de permanenţă istorică, nu sunt structuri înghețate, ci 
configurații aflate în devenire, odată cu evoluţia componentelor morfologice ale societăților 
respective. Dimensiunea naţională a culturii este o determinare obiectivă, constituind forma 
originală de manifestare şi expresie a acestei comunităţi în sfera creației culturale. 

Dintre principalii factori, de mare diversitate, cu valoare distinctivă pentru specificul 
național putem menţiona: 

e acțiunea modelatoare a condiţiilor cosmico-geografice; 

e  particularitățile etnice şi antropologice ale unei comunităţi; 

e  cthosul, factura psihică şi morală, dominantele caracterologice; 

e structura psihologiei colective; 

e tradiția ca sistem al valorilor durabile şi regulative pentru modul de viaţă al unei 
comunităţi; 

e limba ca instrument esenţial de constituire şi comunicare a valorilor şi a semnificațiilor; 

e fizionomia spirituală, modurile specifice de organizare a conţinuturilor de cunoaştere; 

e atitudinile axiologice reprezentative față de lume şi faţă de condiţia umană. 

Toţi aceşti factori se integrează într-o totalitate dinamică complexă care se 
obiectivează şi se codifică în filosofie, artă, morală, religie, mitologie, comportamente, 
obiceiuri şi moduri de viață. Elementele de compoziţie ale specificului naţional au un caracter 
procesual istoric, ele se formează şi se modifică sub presiunea interacțiunii lor reciproce şi a 
unor condiţii sociale în care aspectele generale şi specifice, repetabile şi singurale se află într- 
o țesătură organică. Istoria comunității respective constituie matricea formativă a acestor 
factori, câmpul de manifestare şi intersecţie care îi pune în corelaţie şi îi combină, le 
modelează şi le reglează raportul dintre constanţă şi variabilitate. 

Termenul de universal exprimă atributul acelor performanţe culturale care semnifică 
pretutindeni o afirmare creatoare a omului, care, deşi cristalizează o experiență practică şi 
cognitivă specifică, prin adâncimea şi bogăţia umană a mesajului lor, prin forța lor de 

expresie, devin revelatorii pentru condiția umană însăşi, putând fi omologate valoric şi 
funcțional în orice spaţiu uman. Aceste creaţii sunt capabile să răspundă unor nevoi şi aspirații 
diferite de cele care le-au prezidat geneza, alcătuind, ca valori sintetice, un spaţiu axiologic 
planetar, definitoriu şi constitutiv pentru existența umană ca mod specific de fiinţare. 
Universalul nu se constituie din modele supranaționale, nu există ca o substanță separată de 
înfățişările naţionale concrete. Criteriul care selectează şi face comensurabile opere cu geneze 
şi mesaje diferite, particulare, acordându-le statut de universalitate este realizarea lor valorică 
în funcție de exigenţele domeniului în care se înscriu operele respective. 


Temeiuri istorice ale unităţii şi diversităţii 

Structura antinomică a umanului, din planul antropologic de fundal, se reproduce în 
planul istoric real, există adică numai ca istorie în care se conjugă laturile complementare de 
care am vorbit. Istoria e o facere şi desfacere continuă a unității şi diversității, a permanențţei şi 
a schimbării. Echilibrul dinamic al acestor tendinţe se realizează în forme particulare, relative 
şi diferite de la o epocă la alta, în modalități concrete, într-un proces care modifică atât 
conţinutul concret al culturilor, cât şi natura relaţiei dintre ele. Lumea arhaică, Antichitatea, 
Evul Mediu, Renaşterea, epoca modernă, cu diversitățile lor structurale, de ordin geografic, 
politic, social, tehnic, spiritual, religios ori artistic, au produs forme diferite de asociere şi 
coeziune a comunităților umane, au pus în mişcare mecanisme specifice pentru satisfacerea 
nevoilor şi aspirațiilor umane. Emergenţa naţiunii ca formă de comunitate umană a adus la 
suprafaţa istoriei alt tip de raporturi între cei doi vectori ai existenţei umane, iar procesele 
specifice ale contemporaneității generează, după cum vedem, o tensiune febrilă între 
tendinţele identitare şi fenomenul de integrare regională, continentală şi mondială a 
societăților. 

Omul e o "ființă istorică” în măsura în care e o ființă "creatoare", capabilă să-şi 
diversifice acțiunea instauratoare în raport cu cerinţele şi solicitările diferenţiate ale unei istorii 
specifice. Aşa cum am mai spus, universalul şi specificul sunt realități polare şi se conțin 
reciproc în structura existenței umane. Nivelul complex de organizare socială pe care se 
desfăşoară existenţa culturală a omului se diversifică structural şi această diversificare ţine de 
condiția omului de a fi "creator", de a fi o fiinţă culturală, istorică. Structura antinomică a 
existenței umane e azi din ce în ce mai frecvent invocată în teoriile antropologice. Şi trebuie 
să ne obişnuim cu acest mod de a gândi, chiar dacă limbajul conceptual nu este adecvat pentru 
a exprima nu atât contradicţiile gândirii noastre, cât contradicţiile lumii pe care am descoperit- 
o şi în care trăim. 

Deşi se înrădăcinează în structurile genetice şi naturale, diversitatea umană îşi are 
temeiul în circuitul nesfârşit al interacțiunilor sociale, cu registrele lor obiective şi subiective, 
diferenţiate şi solidare. Diversitatea etnică şi națională - singura de care ne ocupăm - e într- 
adevăr una cu semnificație antropologică şi istorică. Unitatea umanului nu presupune 
uniformitatea şi omogenitatea formelor sale concrete de existenţă, ci este compatibilă cu (şi se 
exprimă chiar prin) diversitatea acestora din urmă. 

Devenirea istorică a umanităţii, inclusiv în modalitățile contemporane care au 
multiplicat raporturile de interdependență dintre societăţi, nu are ca rezultat atenuarea sau 
erodarea specificităților sociale, etnice, religioase, politice şi economice. Există o macro- 
istorie a umanității în măsura în care există o istorie "locală" şi specifică a comunităților 
umane determinate; există cultura ca semn al umanului în măsura în care există culturi 
specifice prin care se realizează efectiv această dimensiune universală a omului. Istoria 
conservă şi reproduce datul ontologic al complexului unitare/diversitate, reconstituind, în 
condiții mereu schimbate, înfățişările acestei structuri originare a umanului. 

Suportul existenţial real pe care se edifică diversităţile culturale îl reprezintă aşadar 
istoria particulară a subiectului creator: comunitatea etnică organizată în cadre sociale şi 
politice, în moduri de viață distincte. Totodată, acest suport este şi unul global - cel mai vast 
sistem de referință al identităţii culturale, întrucât el reprezintă locul în care se conjugă 
sinergic toţi factorii determinativi ai diversificării etnice a umanităţii. În secolul nostru s-a 
consacrat ideea că fiecare tip de societate etnicizată este caracterizată de o temporalitate 
proprie, cu ritmuri şi secvenţe care-i definesc evoluţia particulară, evoluţie generată de 
procesele sale imanente în care sunt cuprinse şi interiorizate totodată şi raporturile temporale 
cu alte societăți. 

Timpul istoric dobândeşte semnificaţii diferite în funcție de natura proceselor evolutive 
interne ale unor societăți şi de poziţia lor faţă de centrul generator al unor civilizații. Atunci 
când antropologia vorbeşte de "popoare fără istorie”, e vorba mai mult de o "metaforă", căci 
"istoricitatea" e o caracteristică a oricărei culturi reale, iar atributul respectiv - absenţa istoriei 
- nu depinde de natura intrinsecă a culturilor respective, explică C.Levi-Strauss, ci “rezultă din 
perspectiva etnocentristă în care ne plasăm totdeauna pentru a evalua o cultură diferită”. 
Prin această formulă se exprimă mai degrabă faptul că popoarele respective au alt tip de 
istorie decât cea a societăţilor moderne, o istorie care "este şi va rămâne necunoscută, dar nu 
că ea nu există". Timpul "global" al istoriei umane este o rezultantă sau o funcție a 
diferitelor temporalități etnice şi "locale" articulate în fluxul unor interdependenţe care pot 
avea sensuri variate (coordonare şi schimb reciproc de valori, sincronizare relativă sau 
subordonare şi aculturaţie negativă etc.). 

Istoriile particulare sunt consecinţa unor procese specifice din interiorul societăților 
respective, a existenţei lor într-un sistem de condiţii determinate, precum şi efectul cumulat al 
relațiilor existenţiale cu alte societăți. Pentru a face inteligibile desincronizările şi "decalajele" 
istorice dintre arii îndepărtate sau chiar dintre societățile aparținând aceluiaşi tip de civilizație 
avem nevoie de un sistem de referință (ideal şi ipotetic) prin care temporalitățile să devină 
comparabile. În condiţia de referenţial e promovat totdeauna un model de temporalitate, 
înrădăcinat într-o istorie determinată, cu un vector anumit. 

Teoria levi-straussiană cu privire la distincția dintre “istoria staționară” şi "istoria 
cumulativă” reţine doar două modalități semnificative în care societățile folosesc şi 
administrează timpul istoric. Istoria reală combină în proporții variabile cele două modele de 
temporalitate. Caracterul concret şi determinat al evoluţiei pe care o parcurge fiecare etnie, 
linia sa istorică unică, nu anulează aspectele de generalitate pe temeiul cărora putem 
reconstitui imaginea unitară a istoriei umane printr-un concept care să conserve însă 
diversitatea calitativă, mecanismele dezvoltării "inegale", semnificația particulară a vectorilor 
şi a ritmurilor interioare de dezvoltare din perimetrul unor tipuri de civilizaţie sau de societăţi. 

Reelaborând ideea de timp istoric, într-o opoziţie clară cu viziunea evoluționistă a unui 
timp uniform şi omogen al societăților, ştiinţele sociale şi gândirea filosofică actuală solicită o 
nouă paradigmă de înțelegere a unității şi diversității procesului istoric, în care asocierea 
culturilor cu temporalitatea ce le caracterizează imanent reprezintă o cerință esențială, întrucât 

istoria, spunea Paul Ricoeur, "ne-a zămislit multipli şi diverşi” Deşi încadrată de trăsături 
care tind să se "mondializeze", civilizaţia contemporană este şi ea definită prin focare şi linii 
istorice diverse în interiorul unei istorii de ansamblu. "Problemele globale" ale omenirii au 
laturi şi fațete diferite, semnificaţii particulare în raport cu istoria specifică a fiecărei arii, 
regiuni sau context naţional. Se impune astfel ideea că modernizarea țărilor rămase în urmă nu 
înseamnă reproducerea notelor caracteristice ale societăţilor dezvoltate în structura țărilor 
înapoiate, aşa cum a fost înțeles multă vreme acest proces, ci o dezvoltare proprie, pe linia 
temporalității endogene şi a contextului cultural specific. Valul industrialismului de tip 
occidental tinde să uniformizeze substratul economic al societăţilor, dar efectul acestei 
expansiuni a fost tocmai renaşterea diferenţelor ireductibile, scoțând la iveală morfologiile şi 
structurile profund diferenţiate ale societăților contemporane. Civilizaţia contemporană, 
împotriva unor imagini şi scenarii elaborate de ideologiile uniformizării, probează vocația 
societăților naționale de a-şi edifica suporturi şi configurații culturale originale. 

Istoria oricărui popor poate fi considerată o "enigmă" a istoriei universale în aceeaşi 
măsură în care ea ni se dezvăluie şi ca un fapt de ordinul banalității. Căci istoria acoperă 
câmpul indefinit, cu geometrie variabilă, dintre "caz" şi "lege", dintre singularitate şi 
generalitate, dintre schimbare şi repetabilitate. Singularitatea istorică e totdeauna relativă şi 
are sens numai încadrată într-o structură care o depăşeşte, într-o legitate care o întemeiază. Pe 
de altă parte însă, "legea" umanului este tocmai diferențierea. Printr-o riguroasă demonstrație, 
în care sintetizează datele furnizate de arheologie, antropologie şi istorie, A.Leroy-Gourhan 
ajunge la concluzia că diversificarea culturală este operatorul universal al istoriei umane: 


"diversificarea culturală a reprezentat elementul principal de reglare a evoluţiei la nivelul lui 


363 
homo sapiens". 


De aceea temeiul istoric al diversităţii culturilor este esențial. Culturile sunt specifice 
pentru că istoria popoarelor este diferențiată în toate registrele ei structurale. Valorile 
culturale condensează istoria, o esențializează şi o codifică în forme care exprimă 
originalitatea popoarelor. Formele concrete ale diversităţii etnice au evoluat istoric, ajungând 
azi să fie reprezentate în primul rând de entitățile naţionale, la care se adaugă formele 
prenaţionale ce au supravieţuit în diverse zone (grupuri etnice), precum şi grupurile care au 
dobândit calitatea de minorități etnice prin noua relație cu statele naţionale moderne care le 
cuprind. Toate agregatele etnice şi societale îşi construiesc un tip de identitate, prin integrarea 
formelor de viață şi de expresie într-o configurație ce le conferă durabilitate şi semnificație 
diferențiatoare. Ca structuri macrosociale, integrate politic, economic şi cultural, naţiunile 
reprezintă ipostazele cele mai semnificative ale diversităţii umanului în condițiile sociale şi 
istorice ale modernităţii şi ale lumii contemporane. 

Procesele de integrare şi de globalizare, pe care le-am abordat în alte capitole şi la 
care vom reveni, presupun existența acestor entităţi organizate care participă în calitate de 
subiecţi ai fenomenului de integrare sau de globalizare. Mecanismele diversificării sunt şi cele 
care generează unificări relative. Dialogul culturilor contemporane este un proces istoric 

amplu care se cere interpretat în formule adecvate pentru a nu supralicita una din aceste 
tendințe, devalorizând-o pe cealaltă. 
"O interpretare corectă, științifică şi umanistă, a fenomenelor de universalizare culturală, de 
interferență şi cooperare a culturilor nu înseamnă des-naționalizarea lor, negarea specificului 
național, ci, dimpotrivă, dezvoltarea şi îmbogățirea acestuia deoarece tocmai specificul național 


este condiţia esenţială, organică a procesului de universalizare"."% 


Orice formă a diversității umane implică şi o individualizare culturală. Indivizii şi 
grupurile umane se personalizează pe temei cultural, sub influenţa mediului economic şi a 
instituțiilor politice. Variatele forme de expresie care alcătuiesc o cultură națională se află în 
relaţii de interdependență şi se integrează într-un bloc coerent, determinând formarea unui 
orizont de semnificaţie în care se conjugă limbajele, atitudinile, tipurile de discurs, operele 
individuale, într-un cuvânt, acele creaţii care pot funcționa ca un indicator al identității 
naționale. Antropologia culturală a demonstrat însemnătatea modelelor culturale pentru 
înțelegerea diversității formelor de viaţă umană, rolul mediului cultural în structurarea 
specifică a felului de gândire, simţire şi acțiune al grupurilor umane. 

Naţiunile îşi construiesc identitatea durabilă prin toate manifestările lor expresive, dar 
în primul rând prin creaţia de valori, prin cultură în sensul larg al cuvântului. Conceptul de 
identitate naţională sau de specific naţional exprimă sintetic personalitatea culturală a 
națiunilor. El angajează, după cum vom vedea, toate planurile majore ale vieții naționale, dar 
centrul de greutate al conceptului cade în sfera pe care o delimitează creaţia spirituală şi 
culturală. Îndată ce folosim conceptul de identitate, la nivel antropologic, societal, istoric, 
cultural sau individual, indiferent de context, el se asociază în mod natural cu sensul 
termenului de cultură. 


Niveluri relative de integrare 


Încercările de a inventaria "civilizațiile" lumii contemporane sunt discutabile mai ales 
în măsura în care - aşa cum observă un teoretician - ele se "întemeiază în fapt şi în mod 
esenţial pe împărțirea actuală politică a lumii contemporane". În alte sistematizări se 
utilizează factorul religios drept criteriu de diviziune. După cum se ştie, Toynbee a inventariat 
şi cercetat nu culturi naționale, ci arii de civilizație în care sunt integrate diferite popoare şi 
culturi. După opinia sa, obiectul istoriei îl constituie nu naţiunile, statele naţionale şi culturile 
lor, deşi acestea s-au impus în ultimele secole ca factori de orientare a procesului istoric, ci 
macrostructurile istorice şi spirituale pe care le decupează realităţile numite civilizaţii.” 

Dar în dinamica acestor arii vaste de civilizaţie participă azi culturi naționale specifice, 
cu un profil interior mai mult sau mai puţin individualizat. Aceste vaste arii de civilizație, 

diferențiate după o sumă de criterii, pot fi considerate forme istorice de universalitate, 
articulate azi "planetar", în lumea globalizărilor. Dacă ne referim la culturi, atunci criteriul 
național e un indicator necesar al diferenţierilor. Dacă ne referim la civilizații, atunci criteriul 
național este integrat într-un plan supraordonat ce cuprinde o familie de culturi naţionale, 
culturi înrudite prin religie, tradiţii, infrastructuri tehnologice şi economice, moduri de viață şi 
comportamente tipice, ritualuri şi simboluri comune. 

Sub presiunea noii mentalități relativiste, câştigă teren azi poziţiile teoretice care văd 
în culturile naționale expresia unei pluralități a liniilor de evoluţie istorică, de dezvoltare şi 
creație. Important este ca înregistrarea pluralităţii culturilor să inspire totodată şi o cercetare 
mai profundă a conexiunilor dintre ele, după alte scheme conceptuale decât cele fals 
evoluționiste şi difuzioniste, pentru a recompune imaginea unitară a procesului istoric. 

"Nu ne poate satisface o abordare 'multilineară' a problemelor evoluţiei istorice, adică o metodă 
care ar consta în descrierea separată a diferitelor linii de evoluție şi apoi în inventarierea lor 


gândită în afara 'mediului istoric', iar diversitatea mediilor este implicată în însăşi evoluţia 


istorică" 30 


Aşadar, culturile naționale "plurale" se integrează într-un mediu istoric - o formă de 
civilizație, de universalitate -, iar pluralitatea acestor forme se articulează în macroevoluţia 
culturală a omenirii. Desigur că unitatea şi diversitatea omului se exprimă în ipostaze variate. 
Dar proiectarea acestei relații asupra culturii e dintre cele mai semnificative pentru 
antropologia contemporană. Şi e semnificativă în măsura în care omul e definit prin cultură, nu 
prin activităţi sau facultăți izolate, nu prin factori condiționali exteriori care-şi trimit pulsaţiile 
în spaţiul culturii, deşi ei trebuie luaţi în calcul. E vorba mai degrabă de a conjuga cauzalitatea 
internă a fiecărei culturi cu influențele externe, de faptul că cele din urmă sunt absorbite în 
structurile cele dintâi. Din acest mod de abordare se poate reconstitui integralitatea 
fenomenului uman, prin trasee analitice, orizontale şi verticale, din a căror împletire 
interdisciplinară rezultă imaginea stereoscopică a umanului desfăşurat în spaţiu şi timp. 

Noua situație existențială a umanității actuale cere un nou concept de istorie, un 
concept elastic, capabil să facă joncţiunea dintre micro şi macroevoluţie, să integreze 
parametrii semnificativi ai diversității umane în imaginea unităţii sale antropologice şi istorice. 
Nevoia obsesivă a reconstituirii universalului antropologic s-a instaurat în spiritualitatea 
contemporană concomitent cu imaginea mai complexă asupra diversităţii culturale, diversitate 
determinată de suporturile specifice ale societăților şi ale comunităților naţionale şi etnice. 

Diversitatea umană are numeroase planuri de manifestare, zone şi forme de articulare, 
linii de evoluţie. Dimensiunile acestei diversități - care trebuie corelate în unitatea 
fundamentală a omului - sunt atât de ample şi de profunde încât sociologul C.Wright Mills se 
întreba dacă ştiinţele sociale, mai ales în actuala lor alcătuire disciplinară, sunt capabile să 
stăpânească teoretic câmpul aparent "dezordonat" al formelor de existență umană. El considera 
că pentru a încadra conceptual diversitatea umană trebuie să decupăm unităţile în care 
indivizii se grupează pentru a-şi produce viața colectivă, structurile care au o "existență 
istorică”. De la instituţii ce asigură viața socială - familiale, educaţionale, religioase, 
economice, coordonate funcţional -, ne putem ridica la structurile sociale mai consistente şi 

apoi la structurile politice ale societăţii naţionale, căci "cea mai cuprinzătoare unitate de 
structură socială o constituie statul-națiune”. "5 
Alegerea acestei unități macrosociale ca obiect de studiu ar avea o serie de avantaje 

teoretice şi metodologice, pe câtă vreme "civilizațiile" cu care operează teoria lui Toynbee - 
arii vaste ce cuprind un ansamblu de societăţi, culturi şi popoare aflate în interacţiune - ar 
reprezenta un obiect mult prea vag şi imprecis pentru o abordare de tip "ştiinţific". Nu se poate 
nega însă necesitatea unor atari perspective sintetice asupra marilor ansambluri de civilizație 
în istorie sau în antropologia culturală. Mills îşi întăreşte însă ideea considerând că naţiunile 
organizate în state de sine stătătoare reprezintă azi "forma dominantă în istoria lumii", 
structuri în care se desfăşoară toate procesele sociale contemporane, chiar şi cele care 
presupun un cadru internaţional. 

"Statul-naţiune a scindat şi organizat, în diferite grade şi moduri, 'civilizaţiile' şi continentele 

lumii. Amploarea răspândirii sale şi etapele dezvoltării sale sunt cheile principale ale istoriei 


moderne şi, în prezent, ale istoriei lumii". 2 


Pe lângă adecvarea la realitatea istorică, structurată ea însăşi în cadre naționale, prin 
alegerea națiunii şi a culturilor naționale ca unități de lucru, "ne plasăm tocmai la un nivel 
acceptabil de generalitate" care ne permite să formulăm coerent atât problema diversităților 
subordonate (indivizi, grupuri sociale, instituții, modele comportamentale, moduri şi stiluri de 
viață, subculturi aparținând unor grupuri profesionale sau de vârstă etc.), cât şi "problemele 
globale", internaționale, în care sunt implicate toate națiunile. Aşadar, fără a pierde din vedere 
nici procesul de globalizare economică la care asistăm şi care este, în esență, un proces de 
creştere a interdependențelor şi a legăturilor multiple dintre națiunii, state, regiuni, societăți, 
grupuri sociale şi indivizi. 


Sincronisme, decalaje şi integrări 

Diversitatea umanului se întruchipează pe toate registrele vieții sociale. Dar ea se 
manifestă cu expresivitate şi relevanță în plan cultural. Etniile au fost totdeauna asociate cu un 
echipament cultural specific şi acest fenomen este recunoscut atât la nivelul conştiinţei 
comune, cât şi la cel teoretic şi științific. Diferențele dintre popoare şi națiuni sunt mai vizibile 
în planul înfăptuirilor culturale, ele "sar în ochi" observatorului străin îndată ce îşi fixează 
atenția pe conduite, stiluri de viață, practici cotidiene, reacții caracteristice, habitudini, toate 
asociate evident cu reprezentări specifice asupra lumii şi cu moduri de înțelegere şi gândire 
care aparțin modelului cultural pe care-l urmează şi care le consacră personalitatea colectivă. 

"Cultura umană este înzestrată cu o extraordinară supleţe”,* spunea Edward Sapir, 
subliniind că omul a creat în diferite părți ale lumii tipuri originale de organizare socială, iar 
din punctul de vedere al conţinutului lor simbolic, diferitele moduri de înțelegere şi de 
raportare la experienţă trebuie plasate în contextul lor istoric şi social pentru a li se putea 
descifra semnificaţia. Adversar redutabil al "cronologiilor ipotetice şi în consecinţă trucate" 

pe care le manevra evoluționismul, scheme prin care era stabilită o filiație unică a procesului 
istoric, Sapir cerea o interpretare a fenomenului cultural în termeni istorici autentici, raportând 
adică modelele culturale la istoria comunității care le-a produs, înţelegându-le deci ca 
"momente ale unei secvenţe specifice”, ale unei istorii determinate." ? 

Deşi mai greu observabile, conexiunile dintre societăți şi arii de civilizaţie sunt active 
pe tot parcursul istoriei, intensificându-se extraordinar în epoca modernă şi contemporană, 
când se formează şi sisteme economice cu extensie mondială. Evoluţiile politice şi economice 
dintr-o societate devin tot mai dependente de procesele care au loc în alte părți ale lumii. 
Reţeaua de conexiuni economice şi culturale dintre societăţi diverse creează un "sistem 
mondial" în Europa, o dată cu zorii epocii moderne, pe suportul civilizației industriale, ce 
cuprinde acum popoare cu organizări politice şi culturi diverse, fără a reproduce structura 
imperială premodernă. Spre deosebire de imperiile medievale, acum are loc o îmbinare a unui 
sistem economic ce operează prin aceleaşi mecanisme în societăți diferite cu o diversitate de 
sisteme politice şi culturale, fapt ce reprezintă secretul performanţelor aduse de capitalism. 


"Capitalismul a fost capabil să înflorească tocmai pentru că economia mondială a cuprins în 


limitele sale nu unul, ci o multitudine de sisteme politice". 


Este o altă formulă de armonizare a unităţii şi a diversităţii. Răspândirea civilizației 
industriale a produs însă efecte diferite în structura societăților, în funcție de natura organizării 
sociale a muncii şi de plasamentul acestor societăți față de centrul economic, comercial şi 
tehnologic care controla acest schimb de valori şi distribuţia profitului. 

Dacă într-un imperiu structura politică tinde să lege cultura de ocupaţie, într-o economie 
mondială ea tinde să lege cultura de localizarea spaţială. Şi motivul îl constituie faptul că într-o 
economie mondială mecanismul principal de presiune politică este structura statală locală 
(naţională). Omogenizarea culturală tinde să servească interesele grupurilor-cheie şi presiunile se 


exercită pentru a crea identități cultural-naţionale“.** 


Acest fenomen se petrece în zonele avantajate ale "centrului", unde un puternic aparat 
de stat este asociat cu o cultură națională consistentă, dar această simbioză nu se produce şi în 
zonele periferice, unde valul "economiei mondiale" întâlneşte structuri statale slabe şi culturi 
naționale embrionare. 

"Economiile mondiale sunt divizate astfel în state din centru şi zone periferiale. Nu am spus state 
periferiale deoarece o caracteristică a zonei periferiale este că statul indigen este slab, mergând 
de la nonexistenţa sa (adică o situaţie colonială) până la o existență cu un grad scăzut de 


autonomie (adică o situaţie neocolonială)“.*”* 


Relaţia "centru-periferie" devine acum una structurală, responsabilă de dezvoltarea 
inegală a societăților din interiorul sistemului de economie mondială, de distribuţia 
inechitabilă a resurselor şi a avantajelor dezvoltării. Dezvoltarea metropolei pe seama 
periferiilor şi adâncirea decalajelor economice şi sociale dintre diferite arii ale "sistemului 
mondial" devin mecanisme obiective şi condiţii de dezvoltare a acestui sistem mondial. 

Sistemul economic mondial se extinde mereu, mutându-şi frontierele, de la o perioadă la alta, 
pentru a integra alte regiuni exterioare, operație prin care anumite zone îşi pot schimba rolul, 
trecând de la statutul de periferie la cel de semiperiferie sau de la cel de metropolă la cel de 
semiperiferie. 

În condițiile acestor raporturi specifice dintre centru şi periferie, care domină epoca 
modernă, este firesc să asistăm la un conflict al identităţilor, în care societățile dezvoltate îşi 
percep identitatea lor ca formulă pozitivă şi demnă de a fi imitată de cele dependente şi 
periferice, pe câtă vreme acestea din urmă dezvoltă mişcări de emancipare politică, economică 
şi culturală pentru a-şi promova identitatea ca replică la tendinţele de subordonare şi tutelă pe 
care le pun în mişcare statele metropolitane. Drama ţărilor din periferie este că ele aspiră să se 
sincronizeze efectiv cu modelul politico-economic al metropolei, dar sunt constrânse chiar de 
valorile şi logica pe care le-o impune metropola să-şi apere şi să-şi consolideze identitatea 
împotriva tendinţelor hegemonice ale aceleiaşi metropole. În interiorul unui asemenea paradox 
a evoluat şi societatea românească în epoca modernă. Dualitatea orientărilor spirituale şi 
politice din cuprinsul ei exprimă tocmai aceste solicitări contradictorii la care a trebuit să 
răspundă. 

Exponenţii politici şi doctrinari ai "metropolei" au ca supoziție ideea că tipul de 
civilizaţie pe care-l reprezintă este universal şi compatibil cu orice morfologie socială şi 
culturală. Progresul ar însemna deci extinderea mondială a acestui model de civilizaţie. Într-o 
asemenea viziune, diversitatea structurală şi orizontală a societăților naţionale îşi pierde 
semnificația de fond şi se transformă într-o expresie a decalajelor istorice. Diversitatea 
structurală a umanului ajunge să fie receptată şi interpretată ca o problemă a decalajelor 
istorice în perspectiva unui sincronism fatal. Identitatea celor "rămaşi în urmă" este evaluată 
doar în termeni negativi. Nerecunoaşterea valorică a însemnelor culturale ale acestei identității 
aflate "în decalaj" faţă de standardele spaţiului universal este un prilej de nesfârşite frustrări şi 
lamentaţii naționaliste. 

Diversitatea culturală, socială şi a mediului ecologic este o condiţie a supraviețuirii şi 
dezvoltării existenței umane. Interpretarea sensului istoriei contemporane ca un proces de 
creştere a uniformizării, de ştergere a diferențelor şi de omogenizare nu are îndreptăţirea pe 
care o revendică unii teoreticieni. Deşi anumite fapte pot furniza argumente pentru o atare 
interpretare. Dar e o interpretare ce exclude faptele care nu o sprijină. Mai exact, faptele care 
par a-i furniza probe sunt interpretate unilateral. Şi această interpretare e una ideologică şi 
aparține acelor teorii prin care se exprimă tendința unor metropole sau forțe politice interesate 
să sprijine acest proces de uniformizare în favoarea lor. Lecţia antropologiei filosofice e însă 
alta. Să o rezumăm prin anunţul axiomatic al unui ilustru reprezentant al ei, Claude Levi- 


Strauss: 


"Diversitatea culturilor umane se află înapoia noastră, în jurul nostru şi în faţa noastră”.57€ 


Creşterea interdependenţelor dintre culturi şi societăţi nu înseamnă nici omogenizarea, 
nici uniformizarea lor. Istoria viitoare a omenirii va conserva diversitatea culturilor şi a 
societăților. Dar va articula altfel această diversitate, în forme pe care le ţine în rezervă şi pe 
care azi le putem doar întrezări. Tensiunea dintre universal şi specific va cunoaşte, de 

asemenea, alte forme de manifestare şi echilibrare, ea se va păstra, dar poate nu în 
conținuturile istorice pe care le-a avut până acum. În concluzie, interpretarea procesului istoric 
de universalizare ca un proces de uniformizare a culturilor şi ca singurul sens valabil al 
istoriei este în dezacord atât cu tezele antropologiei filosofice actuale, cât şi cu tendinţele 
complementare ale culturilor, la fel de puternice, tendințe care le orientează spre diferențiere şi 
originalitate, spre consolidarea şi afirmarea specificului lor. 

În fond, după cum am spus, cele două tendinţe trebuie privite ca fiind corelative şi 
constituţionale istoriei umane, în toate fazele sale. Astăzi însă aceste tendinţe se află într-o 
tensiune pe care culturile n-au cunoscut-o înainte sau n-au resimțit-o cu aceeaşi intensitate. 
Confruntarea celor două laturi complementare este agravată azi de faptul că ea interferează cu 
- şi înglobează, de fapt - alte fenomene contradictorii ale progresului contemporan (tensiuni 
economice, utilizări negative ale ştiinţei, riscuri ecologice etc.). E vorba de faptul că cele două 
vocaţii lăuntrice ale culturii nu intră în dialog exclusiv prin mijloace culturale, adică, strict 
vorbind, nu e doar o tensiune între valorile spirituale, ci se confruntă societăți şi strategii 
politice cu potențialul lor demografic şi economic, ştiinţific, tehnic şi militar. 

Culturile diverse sunt puse astăzi faţă în față, sunt într-o dependenţă mutuală, angajate 
într-un context comun (cel al globalizării). proces ce extinde la scară planetară. Aceste entități 
trebuie armonizate în contemporaneitate, în spațiul ideal al unei co-existențe în care 
universalul şi specificul să nu se opună, ci să se întrepătrundă în favoarea creației autentice. 
Fiecare cultură decupează din continuum-ul existenței o fâşie, un interval prin care 1 se 
revelează lumea. Analogiile cu spectrul solar sunt adeseori folosite pentru a sugera că 
discontinuitățile dintre culturi se integrează în continuum-ul macroculturii. Eminescu a socotit 
că metafora unităţii şi a diversității poate deveni mai convingătoare dacă asemănăm 
umanitatea cu "o prismă cu mii de culori, un curcubeu cu mii de nuanțe": 

"Naţiunile nu sunt decât nuanțele prismatice ale Omenirii şi deosebirea dintre ele e atât de 


naturală, atât de explicabilă cum putem explica din împrejurări asemenea diferenţa dintre individ 
doza DR 377 
şi individ". 


De la disjuncţie la conjuncţie 

Gândirea politică şi socială este somată să răspundă la o serie de întrebări ce nu sunt 
deloc convenționale. De circa zece ani asistăm la o veritabilă competiție între istoria reală şi 
codul de interpretare pe care o serie de exponenţi ai gândirii politice îl aplică acestei istorii. 
Interpretarea standard ne spune că noul val al democratizării va diminua semnificația ideii 
naționale în perspectiva integrărilor continentale şi mondiale. Acest cod de lectură a fost însă 
violent contrazis de evoluţiile post-comuniste şi de conduita actorilor principali pe scena 
istoriei. 

Contrar unor şcoli de gândire ce ne asigurau că societăţile se îndreaptă spre 
uniformizare şi omogenizare, asistăm la o expansiune a diversităților, dar şi la o pulverizare a 
lor în mediul unei lumi descentralizate şi dezarticulate, cu identități multiple şi încrucişate. 
Aşa cum interdependenţele de ieri nu au anulat identitățile, nici globalizarea nu va şterge 
diferențele şi identitățile, nici măcar pe cele economice, decum pe cele culturale, lingvistice, 

spirituale şi morale. Le va transforma, este drept, le va articula altfel în noul context 
policentric, în forme pe care nu le putem anticipa. Diversitatea sistemelor de valori se va 
conserva în cel mai extins şi profund globalism şi universalism. Ne îndreptăm, aşadar, spre o 
lume în care societăţile se vor caracteriza prin opțiuni multiple, o lume în care nu vor mai 
exista curente dominante şi exclusive, o lume particularizată prin arhitecturi regionale şi 
locale, cu forme de o varietate debordantă, care dau impresia unui pluralism hibrid şi eclectic, 
lipsit deocamdată de marca unor stiluri unificatoare. 

E bine să ne amitim de postulatul formulat de Levi-Strauss, unul dintre cei mai mari 
antropologi ai secolului XX, care aprecia că identitatea autentică este o funcție a relaţiilor 
dintre societăţi şi culturi, nu o consecinţă a izolării şi a închiderii în sine.** Aceste relaţii s-au 
multiplicat, iar identitățile nu sunt monade mai mult sau mai puțin separate, ci entități 
integrate în lanţul interdependenţelor mondiale. Procesele de diversificare se petrec acum 
înlăuntrul societăților şi în spaţiul interdependențelor dintre ele. Revenirea postmodernă a 
identităților naţionale se petrece acum după ce s-a consumat o bună parte din scenariul faptic 
al integrării, dar şi din mirajul ei. Umanitatea se află în căutarea unei noi articulaţii istorice 
dintre unitate şi diversitate, dintre mecanismele integratoare şi realitățile identitare, variabile şi 
particulare. 

Unitatea fenomenului uman se menţine şi se manifestă numai în diversitatea lui. 
Aceste două determinaţii sunt date una prin alta, se conţin şi se genereaza reciproc, în orice 
fază a istoriei umane. E momentul să ne întrebăm: ce raport logic poate prelua şi 
conceptualiza relaţia dintre cele doua tendințe ale lumii actuale? Prin ce grilă teoretică putem 
întelege structura unei lumi care ni se înfătişează simultan "la singular şi la plural", unitară şi 
diversă, în acelaşi timp? În altă parte,” am arătat că cel mai adecvat cadru teoretic este cel al 
raportului unitate/diversitate, respingând categoric modelul teoretic al raportului clasic 
general/particular. Argumentaţia acestei opţiuni nu o pot reproduce aici. 

Gândirea contemporană este angajată într-un amplu proces de schimbare a 
paradigmelor filosofice şi ştiinţifice, proces din care decurge şi o altă imagine asupra 
raporturilor dinamice dintre societăţi şi culturi, un alt tip de implicaţie a identitații şi a 
integrării. Istoria gândirii filosofice cunoaşte numeroase soluţii date acestei ecuaţii, dar cele 
mai frecvente au în comun procedeul disocierii planurilor, disociere care este operată în 
variate sisteme de referință (ontologice, structurale, funcționale, temporale, cognitive, sociale, 
axiologice etc.). 

Rezum lucrurile, spunând că, în ceea ce priveşte relația unitate/diversitate, moştenirea 
raționalismului platonician a fost administrata în aşa fel încât soluţiile sale sunt recognoscibile 
în enunţuri şi idei cu valoare paradigmatică de tipul: 


e unitatea e substanțiala, diversitatea e fenomenală; 
e unitatea e reală, diversitatea e aparentă; 
e unitatea ține de esenţă, diversitatea de existenţa; 


e unitatea e primordială, iar diversitatea e secundă; 

e unitatea e inteligibilă, diversitatea e sensibilă; 
e unitatea e logică, diversitatea e istorică; 


e unitatea ține de formă, diversitatea de conţinut (sau invers). 

În toate aceste variante, prioritatea onto-logică este acordată unitătii; diversitatea are 
un rang inferior atât în plan ontologic, cât şi în cel logic, epistemologic şi axiologic. Această 
schemă de gândire este proiectată azi şi asupra raportului integrare/identitate, primul termen 
fiind asimilat unităţii, iar al doilea diversităţii. Aceasta este "paradigma disjunctivă”, afirmă 
Edgar Morin."“ Mihai Ralea definea mentalitatea europeană, sacrificând nuanțele, prin 
opoziţiile de tip disjunctiv care i-ar fi definitorii în mod structural: 

"Luaţi oricare din preocuparile adânci ale istoriei continentului nostru, oricare din valorile 
absolute pe care le respectă, oricare din principiile sau postulatele pe care se reazimă. Toate, 
absolut toate presupun şi contrariul lor. Dintr-un început cultura noastră e zămislită astfel încât 


orice noţiune şi orice evaluare sunt definite prin contrast. Opoziția e un dat fundamental al 


sufletului european. Ea e singurul ei «urphenomen»".5%! 


Recunoaştem şi în textul lui Ralea "paradigma disjunctivă” care a dominat gândirea 
occidentală modernă. După caracterizarea atât de fermă a lui Ralea, gândirea europeană ar fi o 
"oscilație pendulară”, o "alternare" între aceste tendinţe opuse, căutând să refacă totalitatea, 
sinteza, unitatea, fără a putea însă depăşi cadrul ei congenital, de tip disjunctiv. Semnele 
timpului, spunea Ralea, sunt favorabile însă aspiraţiei spre totalizare, integrare şi conjuncție. 

Paradigma disjunctivă, care exprimă un anumit sistem de valori, s-ar caracteriza, spune 
Edgar Morin, prin opozitia permanentă dintre "o unitate fără diversitate şi o diversitate fără 
unitate”. Astăzi însă, din jocul diverselor doctrine şi teorii, din probele aduse de ştiinţă şi de 
filosofie, din noile "alianţe" ale valorilor, se impune cerința de a explica "de ce omul este în 
acelaşi timp unul şi divers”, altfel spus, de a explica prin aceleaşi mecanisme şi principii atât 
unitatea, cât şi diversitatea umanului. Lumea contemporană, multiplicând concomitent forțele 
integrării şi pe cele ale identității, nu se mai recunoaşte în ceea ce Noica numea "/ogica lui 
Ares”, logica unui "mecanism de subsumare", pentru care partea este în întreg, însumată 
mecanic întregului, cu care n-are nici o "intimitate", o logică pentru care "individualul nu mai 
înseamnă nimic", fiind "un element, un caz statistic, un individ numărat şi un fel de soldat 
într-o oaste". 

Operând cu forme desprinse de lucruri individuale, “logica lui Ares” ajunge să pună 
uni-forme pe aceste lucruri. În blocul opoziţiilor pe care le instituie - întreg/parte, 
unitate/diversitate, general/individual, universal/specific, esența/fenomen - ea privilegiază net 
primii termeni, cărora le acordă o valoare dominantă. Ştefan Lupaşcu, un alt gânditor român 
care a elaborat un model logic ce poate fi aplicat relaţiei dinamice identitate/integrare, susține 
că logica de tip clasic, cea care a constituit instrumentul metodologic al ştiinţei veacuri de-a 

rândul, are ca presupoziţie adâncă “actualizarea infinită a identității” (aici cu sensul de 
unitate) şi “virfualizarea” (adică, des-fiinţarea) infinită a “diferențieri” din structura 
realului." 

Gândirea contemporană se eliberează treptat de mitul paradigmei disjunctive pentru a- 
şi reconstitui prin eforturi variate o paradigmă conjunctivă. Acest proces a avansat pe măsură 
ce imaginea furnizată de ştiinta clasică şi-a arâtat limitele de valabilitate, iar mentalitatea pe 
care a generat-o a suferit prefaceri fundamentale. Trecerea de la paradigma disjunctivă la cea 
conjunctivă nu e doar o însemnată reformă epistemologică la care participă "noile alianțe" din 
câmpul cunoaşterii sau demersurile interdisciplinare, ci un proces de restructurare a valorilor 
şi de reamenajare existențială a relațiilor dintre identități şi noul lor mediu global. 

Spiritul românesc este pregătit, printr-un îndelung exercițiu reflexiv, pentru a recepta şi 
conceptualiza noul raport dintre identitate şi globalizare. Cu "Logica lui Hermes", dar şi cu 
alte scrieri care-i poartă sigiliul inconfundabil, Noica rezumă o viziune pe care regăsim o 
structură de durată lungă a culturii române. Ideea simplă şi esentială este aceea că şi "întregul 
este în parte, iar nu numai partea în întreg".** Logica lui Hermes operează cu o "realitate 
sintetică" numită de autor holomer, adică nu cu generalul şi individualul văzute ca entități 
separate, sau cu întregul şi partea indiferente, ci cu “individual-generalul”, cu "partea-tot”, cu 
partea care interiorizează întregul (conform mecanismului esenţial al vieţii şi al spiritului care 
este cel al "trecerii mediului extern în cel intern”), cu individualul care este un "loc de 
intersecție" şi de întâlnire a determinaţiilor generale, cu individualul purtator de semnificații 
generale etc. Partea nu este în întreg, ci întru întreg, ceea ce înseamnă că ea poartă în sine 
toată încârcâtura întregului, iar întregul poate fi reconstituit pornind de la partea care "dă 
seama" de el. Operând cu oglindirea "holografica" a întregului în părți, noua logică este mai 
aptă să preia şi să conceptualizeze natura specifică a realitătilor umane, inclusiv din epoca 
globalizării. 

A depăşi paradigma disjunctivă înseamnă, printre altele, a concepe aceste atribute ca 
fiind consubstanţiale şi coincidente, solidare ontologic, deşi asimetrice, dar nu opuse exclusiv, 
conjuncte, iar nu disjuncte. O cultură dată întruchipează şi revelează condiția umană, fără a 
înceta să fie particulară, specifică, originală, inconfundabilă, nesubstituibilă. Concomitenţa 
globalizării cu resurecția identităților ar putea fi interpretate prin această paradigmă 
conjunctivă. 

Gândirea contemporană trăieşte un proces de acomodare cu structurile contradictorii pe 
care i le relevă exercitiul ei cognitiv. In confruntarea cu aceste structuri contradictorii, precum 
este şi relaţia identitate/integrare, ea apelează şi la formule mitice, care fixează realităţile polare, 
dar nu le dizolvă în sinteză, ci le păstrează ca entități distincte într-o realitate care le integrează. 
Acest mecanism spiritual, spune Mircea Eliade, este exprimat în formula “coincidentia 
oppositorum "5 O formă culturală "locală" e încârcată inerent de semnificatii universale, 
rămânând în acelaşi timp specifică, e parte şi întreg în acelaşi timp, după cum orice simbol este 

relevare şi ocultare în concomitenţă a unor întelesuri. 


Umanul e imanent şi se oglindeşte "holografic" în orice cultură etnică împlinită, dar el 
e "transcendent" tuturor culturilor reale care s-au consumat şi afirmat în istorie. Transcendent 
în sensul în care spunea Blaga că omul e o "fiinţă istorică” ce-şi depăşeşte mereu creaţiile 
istorice determinate, dar nu-şi poate depăşi niciodată destinul de fiinţă creatoare. De aici 
ambivalența constituțională a oricărei culturi determinate, calitatea ei de a fi universală şi 
specifică în acelaşi timp şi prin aceleaşi opere, de a releva condiţia umană însâşi şi de a 
rămâne specifică, parțială, originală şi inconfundabilă. Cultura unui popor e o varietate a 
umanului, o întruchipare concretă a lui, dar una care poartă în sine semnificaţiile întregului, pe 
care le interiorizează şi le exprimă. E partea care oglindeşte şi întruchipează întregul. 
Folosindu-ne de excepţionala "metafora epistemologică" propusă de Noica, putem spune că o 
națiune sau o cultură anumită se aseamână cu şenila tancului care "traduce" universalitatea 
nedeterminată a drumului în mişcarea ei interioară determinată, "devenind vehicol cu drum cu 
tot, aşa cum a vroit Hegel să aibă drept «adevăr» rezultatul cu drum cu tot sau aşa cum a 
năzuit întotdeauna filosofia să aibă Unul cu multiplu sau cu divers cu tot". 


2. GLOBAL ŞI LOCAL, UNIVERSAL ŞI SPECIFIC 


Naţional şi universal — o ecuaţie complexă 


Valorile create în spațiul culturii naționale poartă în fizionomia lor, ca o engramă, 
tiparul unui mod specific de simţire şi gândire, forma esențializată şi transfigurată a unei 
experienţe istorice irepetabile. Totodată, prin caracterul lor exemplar, prin faptul că exprimă 
un sens al existenţei omului în univers, un aspect esențial al condiției umane, aceste valori se 
răsfrâng modelator sau catalitic şi asupra altor comunităţi umane, dobândind o recunoaştere şi 
o semnificație universală. Referindu-se la creația literară, Maiorescu afirma: 

"Căci orice individualitate de popor îşi are valoarea ei absolută şi, îndată ce este exprimată în 
puternica formă a frumosului, întâmpină un răsunet de iubire în restul omenirii ca o parte 
integrantă a gii ts 


Afirmarea culturilor naționale în epoca modernă a modificat şi raporturile în care 
găseau până atunci diferite arii şi zone de civilizație. Se instituie treptat o nouă configurație a 
universalității, pe măsură ce operele, stilurile şi procedeele afirmate în cadrul unor culturi ies 
din sfera lor restrânsă de audienţă şi participă activ la un circuit mijlocit de interdependențele 
spirituale şi materiale. Teoreticienii vorbesc tot mai des de un "patrimoniu universal", de o 
ordine "ideală" a valorilor în care converg semnificaţii, viziuni şi performanţe creatoare de 
pretutindeni, cele care definesc condiția umană în varietatea înfățişărilor sale istorice. 

Relaţia universal/specific (U/S) exprimă un nod problematic pe care istoria însăşi l-a 
ramificat în atâtea planuri şi câmpuri tensionate. Sunt necesare câteva disocieri conceptuale, 
reluând ideile din capitolele anterioare, dar într-un registru parțial schimbat. Vom aborda 
imaginea teoretică a raportului U/S şi mai puțin contextele istorice reale în care se manifestă, 
deşi acestea din urmă vor fi inevitabil invocate. Retragerea discuţiei în planul infrastructurii 
teoretice are avantajul de a geometriza în prealabil datele problemei, pentru a le interpreta apoi 
printr-o grilă relativ unitară. 

Culturile naționale interiorizează relația U/S, o traduc în propria lor realitate. Drept 
urmare, ea este o ecuație fundamentală şi interioară a fiecărei culturi naţionale, nu doar o 
relaţie exterioară între ele. Atunci când sunt recunoscute şi validate dincolo de mediul lor de 
geneză, valorile naţionale se afirmă ca valori universale, nu se proiectează în universalitate ca 
într-un spațiu care le-ar fi exterior. Forţa unei culturi trebuie să se exprime în planul istoric 
real, întrucât numai astfel se certifică identitatea unei națiuni, ca subiect semnificativ în 
condițiile epocii moderne şi contemporane. lar specificul naţional al unei culturi nu se poate 
defini decât în această perspectivă comparativă care vizează universalitatea, ea însăşi cu grade 
diferite de manifestare, după cum vom vedea. 

Citatul din Maiorescu conjugă planul antropologic şi cel istoric. Putem spune că "orice 
individualitate de popor îşi are valoarea ei absolută” şi exprimă o ipostază a condiţiei umane 
unitare. Afirmația implică planul ontologic şi antropologic al relaţiei unitate/diversitate, plan 
în care ea are semnificație. Dacă performanţele reale obținute de o naţiune în sfera creației de 
valori sunt comunicate şi cunoscute într-o arie mai extinsă şi trezesc - aşa cum spune 
Maiorescu - un “răsunet de iubire în restul omenirii”, fiind recunoscute şi preţuite ca valori 
autentice, atunci putem spune că respectiva cultură şi-a universalizat valorile, dobândind 
legitimitate şi pondere în planul istoriei reale. Este planul de relief al relaţiei U/S. 

Universalitatea intrinsecă a culturilor se manifestă mai întâi prin funcţia lor existenţială 
fundamentală, aceea de a asigura existenţa şi evoluția comunităților umane. 

"Marele test şi merit al culturilor este de a fi asigurat supraviețuirea entităţilor care le-au creat. 
Acesta e supremul criteriu al validităţii...Culturi mici şi ignorate şi-au câştigat poate merite mai 
mari prin faptul de a fi păstrat - în ciuda modicităţii mijloacelor lor - unitatea unor popoare şi, ca 

o călăuză, de a le fi trecut prin istorie". 


În orizontul semnificației antropologice se înscrie şi principiul umanist formulat de 
D.D.Roşca, după care "fiecare popor reprezintă o valoare unică în lume, adică, nici unul nu 
poate fi înlocuit în mod absolut prin altul". Privit astfel, orice popor - indiferent de 
performanţele pe care le-a realizat sau de mărimea sa - "este în principiu un rezervor de puteri 
creatoare de cultură originală”, cuprinzând în sine cel puțin o "promisiune" a unei creații 


originale. Din această perspectivă "toate naţiunile sunt egale”, dar este vorba de o “egalitate 

de drepturi, care nu înlătură inegalităţile de puteri şi însuşiri”. 

Dacă ne plasăm în perspectiva acestor "inegalităţi de puteri”, atunci alte aspecte devin 
prioritare. [eşim din planul antropologic şi intrăm în cel istoric. Ne vom întreba, inevitabil, 
prin ce performanţe creatoare s-a afirmat un popor, ce valori a propulsat în mediul universal, 
ce contribuţie are la patrimoniul ştiinţific, spiritual, moral şi artistic al omenirii. Deci, binomul 
U/S are drept referință privilegiată dimensiunea istorică şi pragmatică a unei culturi, 
patrimoniul axiologic prin care o comunitate s-a afirmat efectiv în mediul dat al unei forme 
istorice de universalitate. 

Vorbind de universalitatea operei eminesciene, Călinescu o compara cu o "inimă 
individuală puternică şi sonoră, ale cărei bătăi istorice se aud pe orice punct al globului, 
precum şi-n viitor 592 Observaţia este valabilă pentru orice valoare culturală autentică. 
Trebuie să menționăm însă, anticipând argumentele viitoare, că universalul nu e o realitate 
"anonimă", o substanță în sine, super sau trans-națională, chiar dacă o concepem, printr-un 
exces de abstractizare, ca o "ordine ideală", strict axiologică, ca un patrimoniu comun de 
valori în care omenirea îşi poate regăsi determinaţiile sale esenţiale şi definitorii. 


Niveluri de manifestare a raportului universal/specific 


După cum rezultă din dezvoltările anterioare, relația unitate/diversitate (U/D) am 
considerat-o relația de fundal, care angajează planul ontologic şi antropologic. Relaţia U/S ne 
apare drept o proiecţie a primei relaţii pe suprafața variabilă a istoriei, aşadar, o relație care se 
consumă efectiv în planul de relief - acolo unde decisive sunt raporturile istorice reale şi 
procesul comunicațional. În acest plan, coexistența culturilor naţionale se exprimă prin 
tensiuni, asimetrii, decalaje, restructurări, influenţe, dialog, schimb de valori etc. Planul de 
fundal şi cel de relief sunt complementare, se oglindesc reciproc, fără a fi automat solidare. 

Aşadar, chiar dacă forțăm puţin o analogie, putem considera universalul ca un duplicat 
istoric şi axiologic al unităţii antropologice a condiției umane. Dacă unitatea e un concept de 
orizont antropologic, universalul e un concept istoric. Ca atare, universalul e mijlocit de 
contexte istorice, de condiții şi mecanisme ale receptării, de tehnici ale comunicării şi 
difuziunii, de o seamă de împrejurări pragmatice. E un concept funcţional, care se referă la o 
realitate determinată de "o sumă de raporturi constituite”? între societăți şi culturile 
naționale, culturi aflate în simultaneitate cronologică, deşi nivelul lor de dezvoltare - măsurat 
şi acesta după criterii variabile şi relative - este diferit, "inegal". 

Universalitatea nu are o formulă istorică definitivă, ea se reconstruieşte din mers, pe 
măsură ce focarele naționale de creaţie se multiplică şi se impun în istoria reală. Când apare un 
stil nou, o personalitate, o operă sau un curent spiritual de mare forță, dacă acestea dobândesc 
audienţă pe spații ample, se schimbă termenii şi criteriile universalităţii. Marile evenimente şi 
mişcări spirituale din istoria civilizației au răsturnat ierarhii şi reputații, au "răvăşit echilibrul 
universal constituit’, determinând o "reaşezare" a raporturilor anterioare dintre culturi. 
Fiecare națiune reprezintă, în sens potențial, cum spunea D. D. Roşca, o sursă de creație, un 

"centru" gravitațional care poate reorganiza imaginea universalului în funcție de geometria lui 
proprie, dacă are puterea de a-şi promova şi impune valorile sale particulare ca valori şi criterii 
cu valabilitate universală. 
"E limpede că apariţia unei culturi creează o altă pondere, descentrează raporturile existente, 
impune revizuirea universalului, prin însuşi faptul că o asemenea cultură se instalează în 
: su 395 
universal ca o obsesie”. 


Ideea de universal implică evident ideea de esenţă sau condiţie umană, ideea de unitate 
a umanului. Dar universalul nu poate fi confundat cu eidosul de tip platonician, absolut şi 
transcendent, anterior existenței umane particulare. El are o determinaţie socială şi istorică, 
deoarece “esența umană nu e transcendentă, ci imanentă omului şi istoriei sale”. Nici o 
cultură nu se poate substitui universalului, nu se poate identifica în absolut cu el. Fiecare 
cultură națională poartă răspunderea pentru destinul omenirii, iar universalitatea aparţine de 
drept tuturor culturilor, cel puțin ca potențialitate, ca o determinaţie inerentă a lor. 

Aşadar, putem stabili mai multe niveluri de realitate pe care se manifestă relația U/S, 
niveluri care angajează culturile naționale ca întreguri, ca totalităţi coexistente într-un dialog 
extins la nivel mondial. Al.Tănase distinge "două înțelesuri fundamentale" ale conceptului 
de universalitate culturală. Primul s-ar referi la "esența creațiilor culturale, la însuşirile lor 
gnoseologice, axiologice şi sociologice”, la faptul că afirmarea culturii semnifică, în orice 
spațiu şi timp, o afirmare a umanului. Este aspectul intensiv al universalului. 

Al doilea înţeles se referă la "circulația în timp şi spațiu a valorilor culturale, la 
procesul de influențare reciprocă şi întrepătrundere a acestora pe parcursul unor arii 
geografice şi perioade istorice mai mari sau mai mici" 5% Este aspectul extensiv, care 
reprezintă un proces de realizare a culturii, de transformare a unei potenţialități în realitate 
istorică. În altă lucrare, autorul revine şi precizează că înțelesul intensiv se referă la momentul 
genetic al culturii, la caracterul structural al culturii, dar şi la procesul de universalizare a 
istoriei umane în epoca modernă şi contemporană. 

O operă de artă, de exemplu, dobândeşte o semnificaţie universală atunci când 
sondează (şi codifică prin forţa ei de expresie originală) structurile de profunzime ale unui 
mod de viață, fondul de reprezentări şi mentalitatea unei colectivităţi determinate; aşadar, când 
elaborează, pornind de pe solul specific naţional, mesaje de mare densitate cognitivă şi 
simbolică, înțelesuri care pot deveni revelatorii pentru condiția umană. Dar trebuie să facem o 
distincție între termenii "ecuaţiei" universal/universalitate, căci atingerea universalului (prin 
substanța umană a operei) "nu duce spontan la universalitate". Primul termen îl condiţionează 

reală presupune şi implică, în cazul operelor artistice, o serie de factori "extraestetici", factori 
care favorizează sau nu integrarea ei în circuite comunicaţionale tot mai ample. 

Există, indiscutabil, o competiţie între culturi şi centre spirituale, pentru a cuceri, prin 
ideile şi operele lor, poziţii favorabile în dispozitivele informaţionale şi în mediile 
internaționale. Valorile trebuie testate şi validate în momentul producerii lor, iar pentru 
aceasta e nevoie de confruntare, difuziune şi promovare activă a lor pe piața bunurilor 
simbolice. Originalitatea națională a unei culturi nu se poate defini exclusiv prin autoraportări, 
absolut necesare însă pentru a stabili liniile sale de continuitate, ci presupune dialog şi 
confruntare cu experienţele şi achizițiile din alte zone. Un antropolog apreciază că cea mai 
mare nenorocire a unei culturi ar fi aceea de a fi izolată, ca şi când ar fi singură pe lume. 

Istoria e un câmp al geometriilor noneuclidiene. Întrucât lumea actuală a devenit 
realmente "policentrică”, după cum spun mulți teoreticieni, vechea reprezentare, după care 
universalul ar fi apanajul unor arii privilegiate, este combătută cu fervoare. Numai că, în 
istoria reală, raportul centru/periferie rămâne şi azi un sistem de referință pentru "dialogul" 
dintre culturi. Această realitate defineşte o structură de raporturi inegale între societăți şi 
culturi, structură care e pusă în discuţie din diverse considerente, dar nici conjunctura actuală, 
cu toate schimbările de ordin politic şi comunicațional, cu toate mecanismele de integrare pe 
care le-a pus în mişcare, nu a modificat fundamental datele acestor raporturi, deşi le-a 
relativizat considerabil în unele aspecte. Centrele metropolitane reuşesc să perpetueze, prin 
diferite strategii şi practici mediatice, prin performanţele lor tehnologice şi economice, o 
imagine a universalităţii culturale în care ele dețin poziţii de comandă "axiologică", impunând 
diverselor culturi ideea că etalonul de apreciere a universalităţii unei valori s-ar afla exclusiv 
în proprietatea lor. Culturile "mici" şi periferice reuşesc arareori, prin performanţa vreunui 
creator de excepţie, să străpungă şi să intre în acest cerc al universalităţii reale, controlat masiv 
de sistemul mediatic. 

Pentru a înţelege complexitatea acestor raporturi dintre culturi am operat cu distincțiile 
dintre antropologic şi istoric, dintre axiologic şi comunicațional, dintre universalitatea 
potențială şi universalitatea reală. Asemenea distincţii sau altele înrudite se întâlnesc frecvent 
în literatura de specialitate şi ele exprimă nevoia de a introduce mai multă rigoare în abordarea 
unei probleme atât de caracteristice pentru epoca actuală. Încercând să sistematizez aceste 
planuri de manifestare a universalului, am reorganizat lanţul distincțiilor conceptuale într-o 
altă formulă. Ea reuşeşte să integreze multe dintre delimitările curente, pe care de altfel se şi 
sprijină. 

Am disociat, astfel, patru niveluri ale relației U/S, niveluri corelate şi parțial 
interferente, dar totuşi suficient de bine individualizate: 


e nivelul ontologic şi antropologic; 
e nivelul istoric; 
e nivelul axiologic; 


e nivelul comunicațional. 
Să parcurgem semnificația acestor niveluri şi să arătăm corelația dintre ele. 


Nivelul antropologic: coincidența dintre universal şi specific 


"Fiecare nație de pe lume e îndreptățită să spere că va fi sortită să exprime de la locul ei terestru 
adevărurile universale". 


G. Călinescu 

A exista în mod autentic uman, adică a realiza în mod plenar atributul esenţial al 
condiției umane, care este creația (id est: cultura), înseamnă a fi specific (sau a avea "stil", 
spune o vorbă înţeleaptă). Atributele universale ale existenţei umane se întruchipează în forme 
originale şi specifice pentru fiecare comunitate care-şi realizează condiţia de subiect al 
propriei sale deveniri. Cultura e universală prin funcția ei simbolică, spune Cassirer, sau 
metaforică, spune Blaga, dar această funcţie e solidară cu pecetea stilistică a creaţiilor 
culturale, ceea ce înseamnă caracter diferențiat, particular. Cele două determinații - caracterul 
revelatoriu şi caracterul stilistic - sunt solidare în structura culturii. Acest fapt exprimă 
intersecția antropologică a universalului şi specificului în sfera creaţiei culturale. Orice naţiune 
cuprinde în structura sa etnopsihologică ansamblul virtualităților umane pe care le realizează 
şi le valorifică în moduri specifice, diferenţiate, în acord cu natura condițiilor sale de viaţă. 

Aşadar, vom spune că, în plan antropologic general, atributul specificității coincide cu 
cel al universalităţii şi invers. A fi specific în cultură înseamnă, pentru orice comunitate 
integrată social, a realiza atributele universale ale condiţiei umane în forme determinate de un 
complex de factori particulari. Coincidenţa de care vorbim e o coincidență a contrariilor; 
umanul nu există, deci, decât ca unitate în diversitate. 

Orice comunitate umană se defineşte prin cultură, dar, fixată într-o matrice de condiții 
determinate, ea produce o cultură specifică, în care sunt cuprinse, desigur, şi o serie de 
elemente şi influenţe din alte culturi. Atributele cu sferă antropologică de manifestare se 
întruchipează totdeauna în forme şi conţinuturi specifice, mai mult sau mai puțin diferite, de la 
o cultură la alta. Paradoxul este deci acela că atributul universalităţii coincide cu cel al 
specificităţii. Omul este o fiinţă vorbitoare, dar comunităţile umane folosesc limbi diferite. La 
fel se întâmplă şi cu alte "constante" sau trăsături general-umane: ele există şi se manifestă 
numai ca realități diferențiate. 

Întâlnim şi azi poziţii şi discursuri ale ideologiilor universaliste care, în forme 
disimulate sau mai directe, acordă principiului național o semnificație depreciativă, privindu-l 
fie ca atribut al unor comunităţi care nu se pot ridica, în mod principial, prin actele lor, la 
universal (deficiență antropologică, de ordinul esenței, teză care reeditează rasismul), fie ca 
expresie a faptului că unele culturi se află pe o treaptă inferioară de dezvoltare încât nu pot 
participa încă la creaţia universală (deficiență istorică, "decalaj istoric”, subdezvoltare). 
Culturile participă însă la universalitate chiar în forme subordonate, indiferent de tipul lor 
structural sau de faza istorică în care se află. 

Desigur că acest plan ontologic şi antropologic - în care termenii relației U/S coincid - 
este un "construct teoretic" în mare parte, întrucât umanul nu există decât în forme istorice de 
manifestare. Nu există o structură antropologică trans-istorică în care să plasăm, ca într-un 
paradis, coincidența absolută a contrariilor definitorii ale omului. Fiind un nivel liber, 
deocamdată, de orice consideraţii axiologice, ca rezultat al unei imagini metateoretice de 
sinteză, el poate fi reprezentat integral prin relația U/D (unitate/diversitate), aşa cum am 
procedat în capitolele anterioare. 


Nivelul istoric al relaţiei universal/specific 


"Popoarele sunt ceea ce sunt înfăptuirile lor." 
Hegel 


Pe acest nivel lucrurile trebuie privite altfel. Coincidenţa ontologică dintre termenii 
relației noastre nu mai funcționează. Istoria este câmpul tensiunilor multiple dintre U/D şi U/S. 
Universalul antropologic e "preluat" şi întruchipat de forme istorice diferite. De fapt, planul 
istoric e adevăratul plan de existenţă a raportului U/S în care pulsează forțele antropologicului 
ca virtualitate. Între cele două ar fi o relaţie de tipul virtual/actual, posibil/real. În planul 

fenomenologic al desfăşurării istorice întâlnim un mozaic de popoare şi culturi aflate în 
raporturi variate. Liniile diversificate de evoluţie culturală se integrează în arii şi focare de 
civilizaţie. Istoria e locul de intersecţie şi de colaborare a culturilor, creuzetul în care etniile îşi 
combină creaţiile în unităţi mai vaste, ca urmare a unor legături şi convergenţe economice, 
geografice, lingvistice, religioase şi politice. 

După unii autori, acestea ar fi tocmai civilizațiile. Se formează astfel arii şi tipuri 
istorice de universalitate, unităţi supraordonate în mediul cărora culturile de un tip asemănător 
întreţin schimburi metabolice mai intense. În istorie nu e niciodată activ "universalul 
antropologic" decât prin formele sale determinate. Identitatea culturală a unei naţiuni trebuie 
ea însăşi caracterizată în raport cu forma istorică de universalitate în care se integrează. 

În plan istoric, relaţia U/S este locul în care se manifestă tensiuni şi convergențe 
multiple, atât pe axa temporalităţii (forme istorice de universalitate care au dăinuit secole şi s- 
au destrămat apoi, cedând locul altor forme), cât şi pe axa spaţial-geografică. În funcţie de 
sfera (sau de durata) în care o operă sau o paradigmă culturală dobândesc recunoaştere şi 
exercită o acțiune modelatoare, putem vorbi de o scară a universalului, pe zone, arii, 
continente sau chiar la nivel planetar. La fel, putem vorbi şi de subdiviziuni ale culturii 
naționale (regionale, provinciale etc.), uneori semnificative. 

Structurile supraordonatoare, solidaritățile şi tiparele istorice de universalitate culturală 
se întretaie şi cu succesiunea tipurilor de societăţi şi cu gradul lor de răspândire geografică. Ne 
întâlnim aici cu opoziții şi convergențe relative ale culturilor, cu nenumărate poziții 
intermediare, cu sfere, trepte şi grade de universalitate şi specificitate. Cultura română - arată 
Alexandru Duţu - a evoluat în secolele XVI-XVIII într-un tipar de universalitate specific sud- 
estului european, iar procesele din cadrul ei nu pot fi înțelese adecvat decât raportându-le la 
structurile mentale şi spirituale dominante în această arie. Tranziţia spre noua formă modernă 
de universalitate s-a făcut lent şi continuu, dar şi cu sincope şi dezechilibre. Mişcarea 
romantică ar fi reprezentat mediul spiritual în care s-au plămădit noi impulsuri, "tendințe care 
indică demarajul spre o lume nouă, cu o nouă viziune despre umanitate şi relaţiile dintre 
popoare în curs de clarificaren + 

Raporturile dintre culturi nu sunt strict spirituale, ci sunt supradeterminate de factori 
economici, politici, existenţiali şi istorici, geopolitici şi lingvistici etc. În funcţie de criteriile 
ce operează în forma de universalitate la care participă, se pot stabili raporturi de consonanţă 
sau de inegalitate, "decalajele istorice" şi tensiunile între diferite societăți şi culturi. 
Microevoluţia unei culturi se integrează - sincronic, anacronic sau protocronic - în formele 
dominante ale unei macroevoluţii istorice, regionale sau continentale. Este şi cazul 
societăților central şi est-europene care s-au ataşat şi integrat treptat în formele de 
universalitate impuse de modelul civilizației occidentale. Se ştie în ce măsură atitudinile față 
de acest model au divizat forţele politice şi spirituale din interiorul unei culturii, inclusiv în 
cazul culturii române moderne. Culturile considerate până mai ieri periferice, mai ales din 
afara spațiului european, sunt într-o viguroasă ofensivă odată cu procesul de redeşteptare 
națională pe care l-au trăit o serie de popoare. 

Deşi îşi are legile ei, istoria nu e niciodată scrisă dinainte, iar unele evoluții 
surprinzătoare pot răsturna, pe durate medii şi lungi, ierarhii sau formule de universalitate 
considerate "eterne" de beneficiarii lor. Universalitatea intrinsecă (sau potenţială) a unei 
culturi trebuie să dobândească o recunoaştere efectivă în plan istoric, adică în formele active 
de universalitate, acelea care domină o epocă sau o arie de civilizație. Abia azi, spun cei mai 
optimişti teoreticieni, forma de universalitate care se plămădeşte din convergențele 
"panumane", din jocul interdependenţelor şi al cunoaşterii reciproce, tinde să înalțe universalul 
antropologic la suprafaţa vizibilă a istoriei, conectând societăţi şi culturi cu tradiții diferite, cu 
valori şi mentalități opuse, care aspiră toate la îndreptăţire şi recunoaştere universală. Tendinţa 
de suprapunere a celor două planuri e asimptotică, dar o epifanie totală a virtualului 
antropologic (ca "deschidere" perpetuă) în actualitatea istoriei nu se va realiza niciodată într- 
un moment anumit. Întrucât este vorba de o ființă creatoare, istoria globală a omului rămâne o 
"operă deschisă”. 

Dar, din faptul că o valoare autentică nu se poate universaliza spontan şi automat în 
plan istoric, decurge o altă distincție pentru analiza noastră, aceea dintre universalitatea 
potențială şi universalizarea reală. Este distincția capitală prin care putem înțelege drama 
procesului de universalizare, competiţia dintre culturi, strategiile mediatice de promovare şi 
impunere a unor valori, diferenţele dintre criteriul axiologic şi cel comunicațional, dintre 
valoare şi notorietate, dintre imaginea pe care o au unele culturi despre ele însele şi imaginea 
altora despre ele. 


Sensul axiologic al relaţiei universal/specific 


"Ceea ce-i neadevărat nu devine adevărat prin împrejurarea că-i național; ceea ce-i urât nu 
devine frumos prin aceea că-i național: ceea ce-i rău nu devine bun prin aceea că-i naţional”. 


Mihai Eminescu 


Raportarea termenilor din ecuaţia pe care o discutăm la noțiunea de valoare este 
obligatorie şi extrem de instructivă. Sensul axiologic este decisiv pentru a releva semnificația 
universală a creaţiilor naţionale. Este limpede că performanţele culturale sunt cele în care vom 
regăsi ipostazele reprezentative ale specificului naţional. Operele situate pe trepte valorice 
joase nu reuşesc să se constituie în modele durabile ale unei spiritualităţi, rămânând strict 
ilustrative şi documentare, fatal epigonice şi imitative față de un model intern sau extern. 
Operele repreprezentative, cele care rezumă simbolic identitatea unei culturi şi lărgesc 
totodată câmpul ei de expresie, impunând modele de specificitate, sunt tocmai cele mai 
împlinite sub raport valoric. 

Rezultă, aşadar, că funcția exponențială a unei opere este direct legată de înălțimea ei 
axiologică. De exemplu, o creaţie artistică minoră sub raport estetic va avea o valoare 
reprezentativă la fel de modestă, de scurtă durată, deşi în anumite contexte elementele ei de 
specificitate pot fi hiperbolizate faţă de valoarea ei estetică reală. Asimetria e posibilă şi în 
situația inversă, când o operă excepțională sub raport artistic nu e validată social sau e 
contestată din perspectiva unui model preconceput şi canonizat de specificitate. Fiecare 

creator de marcă are un mod ireductibil de a fi specific. Specificitatea naţională nu întunecă şi 
nu anulează originalitatea individuală a creatorilor, căci specificul nu se obține, spunea 
G.Călinescu, prin conformarea la o "ținută canonică”, impusă de un stil, de un curent artistic 
sau de o directivă ideologică. Mai mult, căutarea obsesivă şi programatică a specificităţii se 
soldează cu efecte estetice neconvingătoare, adesea degradate. Acelaşi Călinescu afirma: 


"Specifiştii nu sunt adesea cei mai specifici, ascunzând sub o teorie complexul lor de inferioritate 
ou 401 
etnică". 


Postulatul conştiinţei critice actuale este acela că, în domeniul creaţiei artistice, putem 
vorbi de o echivalență între operele realizate valoric şi cele care exprimă în mod autentic 
identitate națională. Este câştigul cel mai însemnat al unor dezbateri interminabile din cultura 
română privind relația dintre specificitatea națională a operelor şi valoarea lor estetică. 


"Specificitatea unei opere de artă nu este un criteriu, ci o consecinţă a valorii ei. Nu eşti mare 
a à x i : i aia : i 3 : A 402 
scriitor fiindcă eşti specific, ci devii specific fiindcă eşti mare scriitor”. 


Este o precizare excepțională, care aparţine lui Ovidiu Cotruş. Este surprinsă astfel 
conexiunea firească dintre valoarea estetică şi valoarea reprezentativă, specific națională. 
Eminescu, pentru a-l cita încă o dată, avea o reprezentare complexă asupra dimensiunii 
axiologice a relaţiei U/S. El a criticat afişarea exterioară, ostentativă şi demagogică a unui 
specific redus adesea la elemente etnografice sau la conţinuturi brute, netransfigurate, la 
formule declarative, fără acoperire valorică în substanța operei. Rezumând concepția lui 
Maiorescu despre aceeaşi problemă - în formula: "naționalitatea în marginile adevărului" (am 
putea traduce: ale valorii) -, Eminescu identifica şi condiționa specificitatea de însemnele 
valorice autentice (în funcție de domeniile structurale ale culturii): 


"Ceea ce-i neadevărat nu devine adevărat prin împrejurarea că-i național; ceea ce-i urât nu 
3 . e ; Ap : x Ss : 403 
devine frumos prin aceea că-i național: ceea ce-i rău nu devine bun prin aceea că-i național”. 


Specificitatea nu poate fi determinată decât prin criterii axiologice, singurele care îi 
atestă realitatea culturală. Aceste criterii sunt şi ele istorice, variabile, dependente de un câmp 
cultural şi mental, de un context anumit, nu trebuie deci fetişizate şi plasate într-un spațiu 
transcendent față de mişcarea vie a culturilor şi față de consensul inter-subiectivităţii lor 
relative. Aşadar, criteriul specificităţii nu poate fi aplicat operelor într-un mod separat, el nu 
stă alături de criteriile prin care determinăm valoarea operelor, ci este implicat în acestea din 
urmă ca o latură organică a lor. Totodată, este un criteriu integrator care se sprijină pe 
celelalte pentru a fixa operele într-un patrimoniu național şi într-o tipologie reprezentativă. 

Culturile naţionale nu pot participa la universalitate decât cu valorile lor specifice, 
originale, acelea care emană din nucleul lor profund, astfel ca, spune Paul Anghel, la 
întrebarea posibilă, "de unde vii, străine?" - pe care i-ar putea-o adresa cineva - exponentul 

G.Călinescu, Istoria literaturii române de la origini până în prezent, Bucureşti, Editura Minerva, 1982, p.974. 

unei culturi naționale să poată “răspunde simplu: Din lăuntru Lai Specificitatea autentică şi 
universalitatea axiologică nu sunt determinate de "bogăția" influențelor pe care le-a asimilat o 
cultură, deşi acestea sunt fireşti şi profitabile, ci de natura sintezei pe care o realizează, de 
modul de obiectivare şi de conţinutul ei intrinsec, de valorile ei ca atare. Au fost consumate 
multe energii şi demonstraţii împotriva reprezentărilor eronate: dacă este adevărat că nu poți fi 
universal fără a fi în acelaşi timp specific, fără a te autodefini în cadrul cultural de apartenență, 
la fel de adevărat este că nu poți fi nici specific, nici universal fără însemnele valorii. 

În ceea ce priveşte raportul universalitate/valoare, echivalenţa celor doi termeni este 
extrem de elocventă. Semnificația conceptului de universal nu poate fi stabilită decât pe teren 
axiologic. Cultura universală cuprinde acele creaţii de performanță care, exprimând o 
experiență umană particulară, prin adâncimea şi bogăţia mesajului lor, prin forța de expresie, 
devin revelatorii şi exemplare pentru condiția umană însăşi, capabile adică să fie omologate 
valoric şi în alte spaţii decât în cele care le-au mijlocit geneza. Tudor Vianu remarca faptul că 
valorile universale sunt acelea care 

"reprezentând cu mare forță şi claritate timpul şi locul lor, au izbutit să-şi prelungească 
însemnătatea dincolo de acestea şi, după proba repetată a secolelor sau deceniilor, să se menţină 
în conştiinţa de cultură, operată de temporalitatea de durată lungă, care selectează cristalul 
autentic al culturii de strălucirile de moment, de improvizaţiile conjuncturale, de moda 

sezonieră". 


Într-o atare perspectivă, în ordinea ideală a  axiologicului, operele sunt 
"contemporane", ajung până la noi ca elemente constitutive ale patrimoniului prin care se 
defineşte homo sapiens. Decolând de pe solul unui specific etnic, pe care-l autodefinesc în 
chip esenţial, valorile universale sunt capabile să răspundă unor nevoi spirituale generate de 
alte ipostaze ale condiției umane. Conceput ca spaţiu axiologic panuman, universalul face 
posibilă coexistenţa şi comparaţia unor opere cu geneză şi mesaje diferite, fiecare dezvăluind 
o altă faţetă a raportului dintre om şi lume, o altă ipostază a omului şi a efortului său, mereu 
reluat în coordonate noi, de a se cunoaşte pe sine, de a-şi interoga destinul. Şi în acest caz 
deci, realizarea valorică a operei coincide cu semnificația ei universală intrinsecă. 

Faptul că între valoare şi universalitate trebuie să stabilim un raport de echivalență 
rezultă şi din alte împrejurări. Acelaşi criteriu valoric care conferă semnificaţie universală unei 
operei îi conferă şi valoare reprezentativă, specific națională. Capodoperele sunt locul de 
convergență a naţionalului şi universalului. Aşadar, pe plan axiologic, termenii ecuației U/S 
se identifică. Aici nu e vorba de polaritate sau opoziţie, ci de aspecte corelative şi coincidente 
în substanţa lor. Valoarea este termenul mediu al relaţiei U/S. Ea mijloceşte raportul U/S în 
ambele sensuri, fiind veriga ce permite oglindirea celor doi termeni unul în altul. 

"Universalitatea fiind un punct cosmic al unei verticale pe pământ, iar nu o abstracţie, orice poet 

universal este ipso facto un poet naţional". 

Călinescu ne oferă aici o formulare axiomatică a raportului pe care-l abordăm. E 
interesant de observat care este sensul afirmației şi ordinea atributelor. Orice poet universal — 
deci care şi-a validat valoarea şi în alte medii culturale — este implicit şi național. Nu invers! 
Dacă inversăm relaţia, atunci ea nu mai are aceeaşi tărie. Arghezi surprinde şi el paradoxul 
întâlnirii dintre idiomatic şi universal: "Fiind foarte român, Eminescu e universal" Í” “Foarte 
român” are sens axiologic, de caracter reprezentativ, expresie exemplară a identității naționale. 
Prin acelaşi atribut axiologic (care trebuie să dobândească mai întâi o recunoaştere în spațiul 
național), operele exprimă un cadru specific, dar îl depăşesc, îşi transcend factorii şi condiţiile 
locale la intersecția cărora au apărut, câştigându-şi dreptul de a figura în "muzeul imaginar" al 
omului. 

Specificul şi universalul sunt deci atribute coexistente, corelative, se conțin reciproc. 
Valorile cu semnificație universală sunt identice cu acelea care au maximă relevanţă şi pentru 
specificul naţional. Ar fi cea mai gravă eroare să probăm valoarea universală a culturii române 
prin Eminescu, Iorga, Sadoveanu sau Brâncuşi, iar specificul ei naţional prin alte creaţii de 
nivel axiologic inferior. Pe măsură ce ne plasăm analizele pe o scară valorică mai joasă, în 
aceeaşi măsură scade, concomitent, semnificația universală şi cea națională a operelor 
respective. Această coincidență nu trebuie transformată într-o dogmă. Dacă este adevărat că 
opera de artă este "un monument, nu un document", cum spunea Croce, putem totuşi întâlni 
situații în care valoarea documentară a unei opere (în raport cu un mediu social, cu o 
mentalitate, cu o epocă etc.) să-i asigure perenitatea, chiar dacă sub aspect valoric nu este o 
capodoperă. 

Dar toate consideraţiile pe care le-am făcut până acum despre criteriul axiologic aveau 
în vedere universalitatea potențială a unei opere, pe care circuitul comunicațional o valorifică 
sau o ignoră conform unor mecanisme şi criterii ce nu mai ţin exclusiv de raporturile culturale 
dintre societăţi şi popoare, ci de un complex de factori istorici şi de contexte pragmatice. În 
fond, criteriul valoric nu e fixat în absolut, este tot unul istoric. Să coborâm aşadar din nou în 
planul istoriei reale. 


Nivelul comunicaţional: universalitatea ca arie de răspândire a valorilor 


Este sensul comunicațional şi funcțional al universalităţii. Universalul înseamnă, sub 
acest aspect, sfera de difuziune a valorilor, aria de răspândire a unor modele culturale, 
câmpul de influenţe pe care le exercită. Este un sens extensiv, dar unul care contează decisiv 
în planul istoric real, în spațiul pragmatic şi existențial. Extinderea şi recunoaşterea pe care o 
dobândesc operele în arii culturale cât mai largi înseamnă o valorificare a universalității lor 
potențiale prin circulație, comunicare şi validare dincolo de frontierele unei culturi. 
Universalul potenţial şi universalizarea comunicaţională nu se confundă. Istoria cunoaşte 
destule cazuri când opere minore ca valoare s-au bucurat de o audiență foarte mare într-o 
anumită perioadă, iar opere majore dintr-o cultură n-au dobândit o recunoaştere pe măsura 
valorii lor intrinseci. Universalizarea nu se realizează de la sine, ci trebuie afirmată printr-o 
strategie complexă (traduceri, comentarii, politici ofensive, reclamă etc.). Pentru literatură, 

după cum ştim, este important gradul de universalizare a limbii în care este scrisă o operă. 
Sfera de răspândire a valorilor nu e determinată totdeauna de valoarea intrinsecă a operei. 

Distincția dintre universalul potențial, cu sens axiologic, şi universalizarea reală, cu 
sens comunicaţional (notorietate, audienţă, succes, recunoaştere internaţională), este necesară 
pentru a explica atât procesul de difuzare socială a valorilor, cât şi situaţiile în care opere de 
performanță ale unor culturi nu beneficiează de recunoaşterea universală pe care le-ar 
îndreptăţi-o valoarea lor intrinsecă. Universalizarea unor paradigme ştiinţifice şi filosofice se 
face printr-o concurență cu paradigmele rivale. Este elocvent modul în care s-au impus unele 
teorii ştiinţifice, care aduceau o perspectivă radical nouă asupra unor domenii, cum a fost 
teoria cuantică sau noile teorii cosmologice. Ele au întâmpinat la început rezistențe masive din 
partea unor cercuri intelectuale şi numai după un număr de experienţe şi verificări au reuşit să 
obțină recunoaşterea comunităţii ştiinţifice, iar apoi, treptat, au ajuns să se împună în cercuri 
tot mai largi, fiind acceptate şi de conştiinţa comună. 

Operele trăiesc într-un mediu social şi cultural, iar destinul lor depinde nu numai de 
valoarea lor intrinsecă, ci şi de configurația de ansamblu a acestui mediu istoric. O serie de 
descoperiri ştiinţifice aparținând unor savanți români nu s-au bucurat de recunoaşterea 
universală pe care o meritau la timpul lor. Exemplul acesta ne arată că între "universalitatea 
potenţială" şi audiența ei mondială se interpun o serie de factori şi circumstanţe, care țin de 
dispozitivul material şi instituțional care stă în spatele unei culturi, de mecanismul promovării 
şi al recunoaşterii internaţionale. În acest sens, Mircea Malița susţine cu îndreptăţire: 
"Culturile sunt egale din punct de vedere al vocației lor. Mijloacele de care dispun le fac 
inegale". a 

Procesul comunicaţional universal nu "absoarbe" imediat creaţiile de performanţă din 
toate culturile, ceea ce ar fi ideal; comunicarea valorilor depinde de o seamă de împrejurări şi 
acțiuni practice, de prestigiul unei culturi, de aria geografică a limbii, de situația geopolitică a 
societăţii şi a culturii respective. Gradul de universalizare a culturii proprii şi a limbii este un 
criteriu al puterii unui stat. Azi, în societățile dominate de comunicații şi mass-media, 
libertatea informației şi diversitatea mesajelor sunt o realitate şi o provocare la care fiecare 
cultură trebuie să răspundă în mod profesionist şi eficient. 

Receptarea unei opere care revoluționează un domeniu sau un stil, întrucât solicită o 
schimbare a orizontului de aşteptare, întâmpină dificultăți mult mai mari - chiar în cuprinsul 
culturii în care apare, nu numai în exterior, - decât operele care confirmă acest orizont şi 
găsesc o mentalitate şi un gust pregătite să le asimileze. Operele temeinice, de profunzime şi 
de rezistență, pătrund mai greu în spațiile culturale unde întâlnesc un receptor manevrat de 
fluctuațiile modei, aflat sub presiunea mass-media şi a culturii de consum, receptor mai puțin 
sensibil la valoarea ca atare şi mai atent la aspectele de accesibilitate imediată sau la cele 
exotice, pitoreşti. Ca sferă de circulaţie, Panait Istrati e mai "universal" decât Sadoveanu, de 
pildă. Sub raport axiologic, însă, lucrurile stau altfel. 

Dar ignorarea unor valori se face adesea pragmatic şi sistematic. După cum am arătat 
în altă parte, circuitele comunicaţionale, care îşi au "legile" lor, sunt controlate de instituții şi 
centre care aparţin culturilor consolidate. Culturile intrate mai târziu în ciclul modernizării, 

fapt explicabil istoriceşte prin nenumărați factori, culturile de circulație restrânsă, deşi ar avea 
ce oferi, se izbesc de această situație şi ele cunosc foarte bine distincția dintre universalitatea 
axiologică potenţială şi universalitatea comunicațională reală. Ultima este cea care contează 
efectiv, întrucât numai prin ea o operă este recunoscută şi omologată în mediile active al 
conştiinţei contemporane. 


Ni se pare limpede faptul că disputa sincronism/protocronism, * atât de aprinsă cu 
două decenii în urmă în cultura română, poate fi interpretată şi prin grila distincției dintre 
universalul axiologic şi universalitatea extensivă, comunicațională, dintre universalitatea 
potenţială şi cea reală. Viziunile sincroniste reduc universalitatea la sensul ei comunicaţional, 
la sfera de difuziune, supralicitează însemnătatea prezenţei într-un anumit flux cultural, 
solicitând adaptarea culturilor la "spiritul timpului”, spirit identificat evident cu un model 
cultural privilegiat. Pentru această perspectivă, a exista ca valoare universală înseamnă a fi 
integrat şi omologat în circuitul actual al valorilor, a fi recunoscut ca atare de "centrele" de 
legitimare şi consacrare exterioare culturii naționale. 

Dar absența recunoaşterii internaționale, într-un anumit moment, sau absența din 
circuitul comunicațional, totdeauna controlat de instanţe pragmatice," nu înseamnă absența 
universalității potenţiale şi axiologice a unor creaţii sau culturi. În cultură, spune Vianu, nu se 
pot face ierarhii după considerente de alt tip, economice, demografice sau militare. 

"Nu există popoare mici şi mari decât ca o expresie statistică. Popoarele cele mai puţin 
numeroase au dat şi continuă să dea opere în care sufletul omenesc trăieşte în forme de mare 
originalitate şi seducţie". 

Există situaţii, de care istoricii actuali ai culturii îşi dau tot mai bine seama, când valori 
autentice sau emblematice pentru o cultură, prin care ea şi-ar fi putut consacra identitatea şi 
vocaţia creatoare, nu au intrat în circuitul mondial din motive variate. Este vorba de valori 
universale potenţial (sub raport axiologic) care nu s-au universalizat real (sub raport 
comunicaţional). În numele acestei universalități potenţiale şi axiologice, probate astăzi de 
examenul critic, prin cercetare istorică şi comparativă, teoria protocronismului solicită 
recunoaşterea şi validarea originalității, a iniţiativelor creatoare şi a "valorilor universale" pe 

care le cuprind culturile ce nu s-au bucurat de cunoaşterea şi aprecierea la care ar fi fost 
îndreptăţite. Drept urmare, aceste valori lipsesc din "tabloul" universalității pe care şi l-au 
întocmit "marile culturi” pentru uzul propriu, tablou care este "exportat" apoi în culturile 
"periferice", inoculând acestora un sentiment de inferioritate. 

Dar, în condiţiile dialogului de azi, în care sunt cuprinse toate culturile, iar "centrele" 
culturale autentice sunt răspândite peste tot "şi nu se reduc la câteva capitale vest- 
europene"? este firesc să se schimbe şi imaginea asupra universalității. Culturile 
defavorizate de istorie îşi reconstruiesc o nouă conştiinţă de sine, diferită de aceea care le-a 
fost întreţinută sistematic de "centrele" de legitimare şi consacrare. Vechea reprezentare 
asupra universalităţii e pusă permanent în discuţie, aşa cum am arătat, de culturile naţionale de 
pretutindeni, fortificate în conştiinţa identităţii lor spirituale şi încurajate să elaborează o altă 
paradigmă a raportului naţional/universal. Numai că, sub aspect practic, raporturile dintre 
culturi se modifică foarte greu şi nu totdeauna criteriile axiologice sunt cele care decid în 
strategiile de promovare "internațională". 

Creatorii şi gânditorii români au subapreciat adesea însemnătatea procesului real de 
universalizare. E cunoscută, de exemplu, poziţia lui Călinescu față de cei care deplângeau 
cioranian lipsa de răspândire şi audienţă a creațiilor româneşti: 

"Universalul e absolutul. Chestiunea răspândirii e de un ordin cu totul secundar şi exterior şi 
depinde numai de legile difuziunii. Dante exista în Trecento şi continentele nu-l cunoşteau, 
Racine era în secolul al XVII-lea şi boierii români nu-l cunoşteau"? 


Drept este că problema decisivă rezidă în existența acestor valori universale în 
cuprinsul unei culturi naționale, dar fără înscrierea lor în orbita comunicațională cultura 
respectivă nu se poate afirma, nu-şi poate proba această existență originală. Sensul 
comunicațional nu trebuie absolutizat, dar a-l ignora astăzi ar fi o eroare capitală. El indică 
gradul de recunoaştere şi de legitimare pe care l-au obținut valorile unei culturi naționale pe 
plan mondial. Maiorescu, la timpul său, consemna schimbarea de optică a Occidentului faţă de 
cultura română şi ca urmare a prezenţei unor valori româneşti pe circuitele "difuziunii". 

"Astăzi oamenii luminaţi din străinătate par a simţi că în privinţa întregii vieţi a poporului 
român au fost prea puţin şi prea rău informaţi şi se întorc cu oarecare curiozitate spre cunoaşterea 
unei naţiuni ce a arătat o valoare mai mare decât i se presupunea"! (subl.ns.). 


lată un efect al "difuziunii". Valorile nu trăiesc în absolut, închise în sine, ci în 


FAL 


relativul istoriei. Căci apreciem totdeauna "valoarea universală" a unei opere "din unghiul 


i te ia 5 A Ă ca d aa 415 
timpului şi cu interesele care ne sunt proprii”, spunea Vianu, iar "un criteriu impersonal" `, 


sustras temporalităţii şi istoriei reale, din care să determinăm semnificația universală a 
valorilor, în diversitatea lor, nu poate fi găsit. O analogie cu piaţa economică este utilă pentru 
a sublinia că valoarea operelor are nevoie de această confruntare pe piaţa "culturii universale", 
piață dominată de circuitul comunicaţional şi de un marketing specific. Forţând analogia, am 

putea spune că o cultură națională care nu-şi universalizează practic valorile se află în situaţia 
unei întreprinderi sau economii care produce bunuri "pe stoc", nepreluate de piaţă şi deci 
neincluse în circuitul de consum. Este greu să mai valorifici, în alt moment istoric, potențialul 
spiritual al acelor valori care nu au dobândit o recunoaştere universală la timpul lor. Deşi 
conştiinţa critică le poate redescoperi şi reevalua, este greu să le mai inserezi în tabloul 
solidificat al culturii universale. Universalitatea unei culturi naționale nu e plenară fără 
integrarea valorilor ei, trecute sau prezente, în circuitul viu al culturii contemporane. 

În rezumat, există câteva analogii şi simetrii între cele patru sensuri ale universalului. 
Sensul ontologic şi antropologic este solidar cu sensul axiologic (universalitatea potențială), 
iar sensul istoric cu cel comunicaţional, pragmatic şi funcțional-extensiv. Primele două sensuri 
sunt de fundal, de întemeiere, iar ultimele două sunt sensuri de relief, active în planul istoric 
real. Ultimele două apar ca o valorificare, ca o afirmare reală a potenţialului pe care-l cuprind 
primele două. Mai exact, ca o funcție existențială pe care o dobândesc în anumite condiții 
determinate. 


Dialogul şi comunicarea dintre culturi 


Disciplinele antropologice au organizat în secolul nostru un adevărat asalt asupra 
diversității culturilor, încercând să se elibereze de imaginea unei umanităţi omogene şi 
canonizate după modelul clasic. Poziţia epistemologică a antropologiei este marcată însă şi 
astăzi de o contradicție internă: după cum am mai spus, ea s-a afirmat ca o ştiinţă occidentală 
aplicată culturilor "neoccidentale", ştiinţa societăților dezvoltate despre societățile "întârziate" 
("fără istorie" scrisă, societăţi şi culturi "arhaice", "primitive", "tradiționale" etc.). Din această 
împrejurare decurg multe atitudini contradictorii. Recunoaşterea diversităţii naționale a 
culturilor se făcea adesea pe fondul reprezentărilor etnocentriste care acordau culturii 
occidentale privilegiul de a exemplifica direcţia sau "calea regală" a umanităţii. În loc de a 
aborda dezvoltarea modernă a societăţilor occidentale ca o evoluţie particulară (rezultat al 
unor conjuncturi specifice), antropologia culturală şi filosofia istoriei au transformat această 
particularitate într-un model cu valabilitate generală. 

Max Weber a explicat însă faptul că apariția capitalismului occidental de factură 
modernă este legată de o combinaţie particulară de factori - organizarea rațională a muncii 
libere, dezvoltarea piețelor de capital, inovaţii tehnologice, orientarea spre rentabilitate şi 
calcul economic, administrație rațională eficientă, la care se adaugă o nouă mentalitate 
economică, având un substrat religios în etica protestantă. Arătând că mulți factori 
caracteristici ai capitalismului modern existau în mod separat şi în alte societăți, Max Weber 
repetă obsesiv ideea că "numai în Occident"! aceşti factori s-au combinat într-o ecuaţie 
capabilă să genereze capitalismul rațional, de mare întreprindere, orientat spre eficienţă pe 
termen lung, formulă ce a depăşit în performanţe capitalismul "aventurier", colonial şi politic, 
cât şi pe cel financiar, "speculant". El subliniază mereu caracterul particular al modelului de 
capitalism şi de civilizaţie din ţările occidentale, chiar dacă ulterior acest model s-a extins şi a 
dobândit o însemnătate universală. Întrebările sale cele mai frecvente sunt de genul: 


"De ce interesele capitaliste nu au avut acelaşi efect în China sau în India? De ce acolo nici 

dezvoltarea ştiinţifică, nici cea artistică, nici cea statală, nici cea economică nu le-au împins pe 
făgaşul raţionalizării care este propriu Occidentului?".*” 

Interesat de "efectul practic al religiei", Max Weber găseşte o corelaţie expresivă 
între formele de organizare socială, conduitele economice şi motivațiile muncii, pe de o parte, 
şi conţinutul credințelor şi ideilor religioase, pe de altă parte. Este o idee ce va face carieră în 
gândirea contemporană. Pe acest temei, el descifrează "specificul raționalismului occidental” 
(sublinierea autorului) față de modurile de gândire dominante din alte arii de civilizaţie. 
Astfel, spiritul capitalismului occidental, cu revalorizarea etică a muncii şi noile sale 
comportamente economice, ar fi marcat în mod evident de influența exercitată de “etica 
rațională a protestantismului ascetic”, una dintre forțele culturale ale acestui tip de capitalism. 
Din analizele lui Max Weber rezultă că forma de capitalism care a triumfat în Occident este 
"cu totul deosebită şi (care) nu s-a dezvoltat nicăieri în altă parte". Aşadar, este atipică, este 
excepția, nu regula istoriei universale. 

Reprezentările occidentalo-centriste au operat însă cu teza că performanţele acestei 
civilizaţii ar demonstra că numai modelul ei exprimă sensul viabil şi autentic al istoriei umane. 
Reducând ideea de progres la o lege abstractă, marxismul dogmatic, de manual, a vulgarizat 
acest "europocentrism", iar exponenţii lui, "fiindcă erau prea puţin marxişti""”, au transferat 
logica de evoluţie a societăţilor occidentale într-o schemă ce ar fi aplicabilă la scara istoriei 
universale. Marcat de paradigma clasică, în varianta ei istoristă, Marx s-a ferit, totuşi, să facă o 
atare extrapolare, precizând, în câteva rânduri, că schema sa de evoluţie este valabilă "numai 
pentru condiţiile existente în Europa". 

Aceste scheme s-au dovedit, totuşi, extrem de tenace şi nu au fost depăşite decât odată 
ce istoria reală a reamenajat raporturile dintre culturi, iar normele de obiectivitate ştiinţifică 
ale paradigmei clasice au fost puse în discuţie atât în ştiinţele naturii, cât şi în cele sociale şi 
umane. Antropologul a înţeles că nu poate ajunge la o înţelegere autentică decât dacă încearcă 
să-l cunoască pe "altul" la el acasă, să-l cunoască "în sine", ca structură diferențiată şi 
individualizată a umanului. Apollo, zeul tutelar al spiritualităţii, care a propus gloriosul 
umanism clasic, a reprodus adesea în cultura "socratică”, secole de-a rândul, şi opoziția dintre 
"grec şi barbar”. În ceasul umanismului contemporan, culturile, inclusiv cele "de 
performanţă", au ajuns în punctul critic dincolo de care nu mai sunt posibile decât umanismele 
"deschise", acelea care se ştiu relative şi muritoare, disponibile pentru dialog şi colaborare. 

Civilizația contemporană a atins două performanţe tehnologice cu semnificație 
"metafizică" pentru destinul omului. E vorba de producerea pe cale industrială a armelor 
nucleare şi de ieşirea din spaţiu terestru şi explorarea cosmosului. Putându-se autodistruge ca 
specie, omul a devenit cu adevărat "stăpân" pe soarta sa. Civilizaţia e, într-adevăr, la 

"răscruce". De aici încolo destinul omului depinde de "alegerea" ce o va face. Noţiunea de 
responsabilitate capătă acum altă dimensiune, una cu adevărat coextensivă libertăţii. Şi 
întrebarea - hamletiană! - pe care şi-o formulează astăzi gândirea filosofică este aceea dacă 
omul va supravieţui propriei sale libertăți pe care a dobândit-o cu atâtea eforturi şi sacrificii. 
Savanţii au calculat că Universul trebuie să prelucreze o cantitate de informaţie de ordinul a 
10 la puterea 33 de biți pentru a produce şi menţine în viaţă un subiect capabil să pronunţe: 
Cogito, ergo sum. În colţul nostru de univers omul a devenit acum cu adevărat o fiinţă 
cosmologică, un factor al devenirii naturii, capabil să manipuleze codul genetic şi să provoace 
schimbări majore în condiţiile terestre de viață. 

Aşa cum relația omului cu natura a atins un punct critic, dincolo de care omenirea, 
obsedată de scopuri imediate, ar putea să sfârşească printr-o lentă sinucidere ecologică - 
variantă deloc abstractă şi îndepărtată -, tot astfel şi vechile raporturi de dominație dintre 
societăți, națiuni şi culturi particulare au atins un prag de la care conservarea diversităţii a 
devenit o condiţie a supraviețuirii. Pentru ambele tipuri de relaţii se vorbeşte azi de 
necesitatea unei "noi alianțe", de un nou umanism care să oprească tentativele de "colonizare" 
a naturii şi strategiile de dominație în relaţiile dintre societăți şi culturi. 

Trăim într-o lume globală, unică, cu relaţii de solidaritate funcțională între părțile sale, 
dar este o lume a inegalităților şi contradicțiilor puternice. Interdependenţele şi integrările n-au 
anulat discrepanţele economice, tehnologice, sociale şi culturale dintre națiuni, ci le-au 
adâncit. Experienţa trăită de America Latină îi prilejuieşte lui Eduardo Galeano constatarea 
amară că: 

"înfrângerea noastră a făcut parte implicit din victoria altora”, deoarece "forţa sistemului 


imperialist, în ansamblul său, rezidă în mod necesar în inegalitatea părților sale componente".*? 


"Dependenţa nu încetează, îşi schimbă doar substanţa” şi strategiile, spune autorul 
citat, prioritară devenind acum dependenţa tehnologică şi ştiinţifică, invazia modelelor 
culturale ale metropolei prin mass-media, transplantul cultural, asistenţa financiară sub mantia 
căreia "se ascund multe pumnale strălucitoare". Galeano consideră că vastul sistem al 
interdependențelor actuale reprezintă, în multe privințe, “organizarea internaţională a 
inegalității” culturale şi economice, situaţie din care rezultă că 


"subdezvoltarea latino-americană este o consecință a dezvoltării altora, că noi, latino-americanii, 


suntem săraci, deoarece pământul pe care călcăm este bogat, şi că locurile binecuvântate de 


natură au fost blestemate de istorie." 


lată, aşadar, că şi mult lăudata tendință de mondializare şi globalizare poate fi privită 
din sisteme de referință diferite pentru a-i descifra semnificaţiile şi consecinţele. Mircea Eliade 
afirmă că tocmai în perioada în care se edificau aceste interdependenţe moderne, viziunile 
istoriciste şi evoluționiste - care operau cu ideea unui sens unic şi universal al dezvoltării 
istorice, pe care-l identificau cu tipul de civilizaţie occidentală - au fost susţinute teoretic de 


"gânditorii care aparțineau naţiunilor pentru care istoria nu a fost niciodată o teroare continuă. 
Aceşti gânditori ar fi adoptat probabil altă perspectivă dacă ar fi aparţinut naţiunilor marcate de 

"fatalitatea istoriei.“ 


Termeni ca "neocolonialism", "invazie culturală" şi "imperialism cultural" sunt folosiți 
deseori pentru a semnala şi descrie realitatea acestor decalaje şi amenințări asupra identităților 
culturale.“ Punând în dezbatere efectele generate de mass-media asupra relaţiilor dintre 
culturi, unii exegeţi merg până acolo încât afirmă că 


"sistemele moderne de comunicare şi modul în care acestea sunt folosite creează o amenințare la 


adresa identităţii culturale a majorităţii ţărilor, dacă nu cumva a tuturor". 


Deşi s-au lărgit cadrele spirituale şi geografice ale dialogului dintre culturi, "logica 
dominaţiei” (logica lui Ares!) nu s-a restrâns, ci s-a extins, şi-a rafinat instrumentele şi 
strategiile. 

"Occidentul, cândva stăpânitorul planetei, a fost constrâns să renunţe la imperiile coloniale, dar 
îşi menţine cu disperare imperialismul intelectual".*% 

Mass-media vehiculează cu precădere o cultură de consum, produs al "industriilor 
culturale"? interesate să "colonizeze noua Africă", cum spune E. Morin, să ia în stăpânire şi 
să manipuleze sufletul receptorilor, pentru a-l transforma într-o nouă "piaţă de desfacere”. 
Întrucât a reuşit să administreze dorinţele şi aspriaţiile sociale, capitalismul târziu ar fi 
înfăptuit o  "contrarevoluție preventivă", spunea Marcuse. Noile mijloace tehnice de 
comunicare şi difuzare sunt intrumentele cele mai eficace de subordonare culturală, de 
instituire a unor raporturi inegale, prin care culturile periferice devin o piaţă de desfacere 
pentru produsele industriei culturale din metropole. 

Efectele uniformizării şi ale standardizării sunt reale şi îngrijorătoare. Aceste mijloace 
au produs iniţial un consumator pasiv, lipsit de spirit critic, masificat, unidimensionalizat de 
societatea de consum. Dar, aşa cum demonstrează Robert Escarpit, receptorul, după ce a 
depăşit momentul fascinației şi al seducţiei, devine tot mai selectiv şi mai puțin dispus să 
accepte orice ofertă (pseudojculturală. El se instruieşte pas cu pas, iar în ceea ce priveşte 
societatea de consum "nu trebuie să fim prea siguri de eternitatea sau durabilitatea ei" ° O 
"revoluție" culturală se înfăptuieşte tacit, nezgomotoasă, nespectaculoasă, dar adâncă. 

Mijloacele de comunicare vor permite, treptat, "fiecăruia să fie un altul, diferit de alții dar 
prin ceilalți, cu arme egale, cu şanse egale de a-şi afirma individualitatea". ®' 

Culturile îşi reconstruiesc modernitatea proprie, folosind legăturile inter-culturale ca 
platformă pentru consolidarea identităţii lor. Din această interferență rezultă inevitabil şi o 
apropiere şi o asemănare a stilurilor de viață şi a modurilor de gândire, situaţie în care valorile 
ce aparţin "societăților favorizate”? dobândesc în chip "firesc" o poziţie hegemonică. 
Uniformizarea ce rezultă din imperialismul mediatic poate duce la stagnarea omenirii în forme 
stereotipizate, pe când diversitatea culturală, dacă ar fi încurajată, ar menţine resursele de 
creativitate pentru fiecare societate în parte şi pentru omenire în întregul ei. lată un 
avertisment privind aceste amenințări: 

"Căci omogenitatea crescândă la care ar conduce uniformizarea lumii pe baza unui model unic 
poate face ca specia umană să fie lipsită de mijloacele necesare spre a face față unor pericole 
necunoscute sau noi, asemenea acelor specii de plante şi animale selecţionate artificial pentru 
performanţele şi randamentul lor, care se văd, dintr-o dată, lipsite de apărarea pe care bogăţia şi 
varietatea potențialului genetic natural le-ar fi putut-o oferi în fața primejdiei. Cine ar putea 
spune că o anume cultură ori trăsătură genetică, acum pierdute printre ruinele societăților 
tradiționale, nu forma parte integrantă dintr-un patrimoniu necesar poate pentru progresul viitor 
al umanităţii? Tot astfel, nu putem exclude posibilitatea că într-o zi societatea tehnologică 
mondială ar putea să piară ca urmare a entropiei, din cauza insuficientei diferențieri a 


culturilor"”.%%5 


Identitatea culturală e privită ca una dintre "forțele motrice ale istoriei""*. Orice formă 
autentică de creaţie este indisolubil legată de un moment concret şi specific, de o realitate 
particulară din care rezultă şi pe care o exprimă, deschizându-se, în acelaşi timp, spre sensuri 
universale. Orice cultură individualizată produce şi afirmă idei, reprezentări, simboluri şi 
valori care exprimă condiția general umană: 


"Aceasta este imanența statornică a universalului oricărei experienţe de cultură şi de ştiinţă, care 


defineşte în esenţă solidaritatea spirituală a omenirii". 


Orice cultură este o şansă acordată omenirii, suportul unei varietăţi a creației umane. 
Ideea pluralității culturale s-a impus concomitent cu noţiunea de patrimoniu cultural 
universal. Amândouă sunt noțiuni caracteristice epocii noastre. Rene Maheu a caracterizat 
stadiul contemporan al omenirii prin noţiunea de "civilizație a universalului”, folosind o 
sintagmă lansată de Teilhard de Chardin. El a precizat însă, chiar în discursul ţinut la 
Universitatea din Bucureşti, cu ocazia decernării diplomei de doctor honoris causa al acestei 
universități, că în noul mediu al civilizaţiei universale 


"particularităţile geo-socio-istorice ale indivizilor şi ale popoarelor nu sunt nicidecum suprimate; 

Sensul pertinent al noțiunii de "civilizaţie a universalului” se referă la posibilitatea 
cunoaşterii reciproce a culturilor, la oglindirea lor unele în altele, la interdependenţele lor 
active şi, totodată, la posibilitatea de a alcătui un tablou cât mai complet al patrimoniului 
comun al umanităţii, patrimoniu în care intră aceste pluralități culturale cu ceea ce au ele 
specific şi original. Ca urmare a noilor mijloace de cunoaştere şi comunicare, toate înfăptuirile 
culturale ale omenirii pot fi în chip potenţial cunoscute şi asimilate de fiecare cultură în parte. 
Fiecare are, potențial vorbind, şansa să "traducă" în propria sa perspectivă de gândire şi 
sensibilitate totalitatea perspectivelor umane. Rezultă oare din acest dialog o uniformizare a 
lor în chip necesar? Dimpotrivă, întâlnindu-se, culturile se îmbogăţesc reciproc şi se 
consolidează fiecare în specificul ei, diversificând astfel forța creatoare a omului. Paradoxul 
fecund, repetat de atâtea ori cu privire la relația de inerență între specific şi universal, e 
reamintit încă o dată de autor: "Pentru ştiinţă, ca şi pentru cultură, considerate ca experiențe 
trăite, se poate spune: «devenind tot mai particular, devii tot mai universal»"."” 

De aceea, recunoaşterea pluralității culturilor nu contrazice unitatea spiritului uman. 
Noţiunea de istorie universală capătă acum sensuri noi. Dezvoltarea culturilor nu mai este 
concepută ca un proces cu un subiect unic şi constant. Acest subiect e acum conceput ca fiind 
divers în el însuşi, iar istoria universală trebuie să recompună tabloul acestor înfăptuiri 
originale. 

Orice perspectivă cu pretenţii globale e condiţionată de un context cultural determinat. 
Există o "subiectivitate" consubstanțială fiecărei culturi. Constatând că toate filosofiile 
istoriei sunt marcate de perspective etnocentriste, Ricoeur aprecia că întâlnirea unor culturi 
naționale diferite în contextul unei civilizaţii universale este un fenomen care nu şi-a găsit încă 
o conceptualizare adecvată: "nu avem filosofii ale istoriei care să rezolve problemele de 
coexistență""** ale acestor culturi. 

Astăzi însă, datorită acestui spaţiu "inter-subiectiv” în care dialoghează culturile, există 
posibilitatea de a lua ca punct de plecare şi în reconstituirea istoriei universale nu câteva sau 
un grup de culturi considerate etalon, ci tocmai multiplicitatea "subiectului", adică un subiect 
"plural" al creației umane. Aceasta este noutatea pe care o aduce epoca noastră şi care, într- 
adevăr, merită denumirea de civilizație a universalului în măsura în care ea încearcă să 
totalizeze diversitățile sincronice şi diacronice ale umanității. Dar numai în acest înţeles de 
care am vorbit până acum, adică o cunoaştere şi o oglindire reciprocă a culturilor, o sinteză a 
unor culturi diverse, fără a le dizolva într-un flux omogenizator şi unilinear. Semnificația 
termenului cuprinde, de asemenea, şi ceea ce se poate numi "descentralizarea perspectivelor 
de interpretare" a culturilor. Suntem, aşadar, în faţa unui nou umanism, un umanism 
"descentrat", deschis, planetar, global, eliberat de îngustimi, prejudecăți şi etnocentrisme 
imperiale şi tribale, singurul capabil să valorizeze pozitiv şi să legitimeze diversitatea reală a 
culturilor, să înlocuiască vechea ordine a dominației şi a confruntării cu un spațiu 
intersubiectiv al dialogului şi al colaborării. 

Noua împrejurare istorică în care se află omenirea - solidarizată ca destin global - 
presupune tocmai recunoaşterea diversității ei lăuntrice drept condiţie a supraviețuirii şi 
dezvoltării sale. Este interesant modul în care s-a repercutat această situație nouă în categoriile 
mentale şi afective proiectate asupra raportului U/S. Fenomenele de care vorbim au 
intensificat, prin rezonanţa lor, atât sentimentul şi conştiinţa teoretică a unităţii fundamentale a 
destinului uman, cât şi convingerea că diversitatea creaţiilor umane, a culturilor deci, are o 
valoare pozitivă şi trebuie apărată ca un patrimoniu de bogăţie a umanului. Ideea de unitate a 
omului, în raport cu care dobândesc semnificaţie diferitele culturi, suferă un proces de 
reconstrucție, dar pe o bază oarecum ne-euclidiană. Unitatea umanului nu mai este gândită nici 
ca fiind anterioară, nici posterioară entităţilor culturale diverse, ci inerentă fiecăreia. 

Personalitățile emblematice ale culturii române, polivalente şi orientate prin vocaţie 
spre sinteze de tip universal, precum Cantemir, I.Heliade Rădulescu, Eminescu, Haşdeu, 
Blaga, Iorga şi M.Eliade““, au gândit specificul integrat în universal, dar nu dizolvat în el. 
Ultimul dintre cei menţionaţi, Mircea Eliade, şi-a situat deliberat cercetările în perspectiva 
istoriei universale“. Teza sa este că fiecare cultură "locală" trebuie integrată în vasta 
panoramă a macroistoriei umanității pentru a-i dezvălui semnificaţia universală. Universalul e 
un concept cheie, dar e altfel înţeles acum. El e solidar cu ideea de totalitate spaţio-temporală 
a fenomenului uman. Universalul semnifică acum ceea ce aparţine ontologic tuturor culturilor, 
indiferent de faptul că realizările lor sunt validate sau nu de o metropolă ce controlează la un 
moment dat fenomenalitatea istoriei. 

Confruntarea spiritualităţii occidentale cu modelele culturale arhaice, tradiționale sau 
extra-europene a pregătit un nou mod de înţelegere a diversităţii culturilor şi un nou concept al 
temporalităţii lor. Lecţia acestei confruntări duce la ideea că nici o cultură dată nu deține o 
cheie absolută pentru descifrarea lumii şi că oricând sunt posibile alte chei şi formule de 
existenţă. 

"Cultura occidentală desfăşoară parcă un prodigios efort de anamnesis istoriografică. Ea se 
străduieşte să descopere, să "trezească", să recupereze trecutul societăţilor celor mai exotice şi 
mai periferice, atât preistoria Orientului Apropiat cât şi culturile "primitivilor” pe cale de a se 
stinge. Întreg trecutul omenirii vrea să-l învie. Asistăm la o lărgire vertiginoasă a orizontului 
istoric. Acesta e unul din rarele sindromuri îmbucurătoare ale lumii moderne. Provincialismul 
cultural occidental - care începe istoria cu Egiptul, literatura cu Homer şi filosofia cu Tales - e pe 
cale de a fi depășit". 

Prin acest fenomen, culturile se "deschid" unele spre altele, înţelegându-se pe ele însele 
mai profund. Din această deschidere, fiecare cultură se poate îmbogăţi pe sine, creativitatea 
spirituală poate fi stimulată."*” Eliade se referă aici doar la întâlnirea culturilor actuale cu cele 
arhaice şi tradiționale, producând o totalizare a tuturor momentelor şi liniilor de evoluție ale 

fenomenului cultural. Procesul este însă mai larg şi include firesc şi comunicarea dintre 
culturile actuale, cele care sunt angajate în istoria de azi, indiferent de nivelul lor istoric. 

Comunicarea intensă între culturi este un fenomen caracteristic al actualități şi el a 
generat unul dintre "proiectele cele mai viguroase şi, de asemenea, cele mai novatoare din a 
doua jumătate a secolului XX" Fiecare cultură intrată în această "horă" a istoriei 
contemporane trebuie să se adapteze regimului ei de deschidere, dacă vrea să supraviețuiască. 
Fiecare trebuie să asimileze în structurile ei înțelesuri din celelalte culturi, să "traducă" 
valorile celorlalte în propriul ei limbaj, exprimându-se pe sine şi exprimându-le şi pe celelalte. 
Într-o formulă mai apăsată este vorba de cerința ca fiecare cultură să le totalizeze în sine pe 
celelalte. lată una din semnificațiile termenului de "civilizaţie a universalului”. 

Orice cultură e o "coincidenţă a contrariilor", o totalizare a lor în forme originale. La 
nivelul lor de adâncime, culturile sunt întruchipări ale limbajului simbolic, moduri în care 
societățile determinate îşi codifică experienţa lor cognitivă şi practică. Găsim aici arhetipuri, 
mituri, simboluri, credinţe şi atitudini ce pot fi considerate ca "modele exemplare" pentru o 
cultură dată. Pe suportul acestui strat originar, culturile "comunică" între ele; fapte istorice şi 
creații diferite pot arăta cercetătorului similitudini, corespondențe semnificative, forme 
comune, atitudini care se înscriu în câmpul de variabilitate al aceleiaşi condiții umane. 
Matricea generativă a culturilor există numai prin suita istorică a aparițiilor sale. Toate 
aparițiile sunt însă importante şi semnificative pentru refacerea universalului global. Urmărind 
aceste semnificații de adâncime, în expresiile lor diversificate în spațiu şi timp, putem reface 
“unitatea profundă şi indivizibilă a istoriei spiritului uman". Antropologia e obsedată acum de 
posibilitatea integrării diversității în unitate, de totalizarea diferențelor în favoarea 
semnificațiilor universale. 

Paradoxul fecund pe care-l pun în evidență asemenea cercetări rezidă în faptul că ele 
dezvăluie cu intensitate unicitatea fiecărei culturi. Specificitatea devine o trăsătură 
recunoscută ca universală. Nici o cultură nu se poate substitui universalului, nu poate fi 
universală fără a fi profund specifică. Printr-un demers de "arheologie" spirituală, de 
anamnesis, cum spune Eliade, s-a întărit conştiinţa unității culturilor umane, dar şi conştiinţa 
tot mai limpede a diversității interioare a acestei unități. 

Revenind la imaginea contemporană a relației U/S produsă prin anamnesis-ul 
istoriografic şi etnologic-antropologic, mai amintim o ultimă relație edificatoare: aceea dintre 
arhaic şi universal, arhaic şi specific. Culturile arhaice (stabilizate în cursul revoluţiei 
neolitice) sunt tot mai des văzute ca nişte matrici universale din care se desprind ramificații 
istorice bine individualizate. Culturile arhaice sunt şi ele produsul unor vetre etnice întinse, 
profund specifice, dar cu frontiere spirituale şi lingvistice imposibil de determinat azi cu 
exactitate cartografică. Ceea ce nu le estompează însă specificitatea lăuntrică, pregnant 
exprimată în structura unor valori şi simboluri exemplare pentru aria lor. 

Teza că atunci când coborâm din culturile istorice în cele arhaice, ce ar cuprinde 
adevărate arhetipuri, specificitatea se dizolvă în oceanul unei indistincții universale nu are nici 
un temei. Structurile universale, detectate de structuralişti în producţiile folclorice şi arhaice 
(basm, naraţiune mitică, simboluri, credinţe religioase etc.) sunt reale în măsura în care e reală 

şi specificitatea acestora. Fantasma unui universal nealterat de istorie şi varietate, înrădăcinat 
într-un fel de memorie a speciei, e ispita cea mai ademenitoare pentru structuralismul de 
factură eleată. Şi acest demers se izbeşte până la urmă de stânca "universală" a bionaturalului, 
presupunând că în mecanismele gândirii simbolice pulsează un fond ancestral comun. 

Cu toate corespondenţele detectate de antropologi, culturile arhaice sunt produsul unor 
vetre etnice diferenţiate. Filonul arhaic, conservat de culturile istorice, nu este un temei pentru 
a pune la baza umanităţii universalul indistinct. Orice cultură are un fond autohton adânc prin 
care comunică "organic", - adică firesc -, cu alte culturi. Structurile arhaice, în măsura în care 
supraviețuiesc în memoria culturală, sunt organizate în categorii specifice, dar asemănările 
sunt şi ele fireşti şi putem vorbi cu temei de o "consonanţă interculturală'"* între diverse zone 
de creație. Consonanţa se obţine utilizând diverse note într-un acord muzical, nu cântând pe 
aceeaşi notă. Metafora acordului muzical sau cea a prismei care descompune raza de lumină 
unitară în fâşii cromatice, ultima folosită de Eminescu, pot sugera unitatea în diversitate a 
culturilor. Adâncindu-te în specificitate, regăseşti universalul imanent, consubstanțial. 


"Echivalenţa culturilor" şi "chestiunea răspândirii" 


Ideea "echivalenţei culturilor” este un rezultat al sensurilor ce se degajă din 
experienţele spirituale majore ale secolului XX. Într-un articol din 1923, Blaga surprinde 
convergenţa ideii de echivalență a culturilor cu mişcările caracteristice ale epocii. 

"Totuşi ne putem mândri astăzi cu o lărgime de vederi cum poate n-am avut-o niciodată. Un 
semn al acestei conştiinţe lărgite e şi principiul 'echivalenţei culturilor'. N-a trebuit să vină un 
geniu extraordinar ca să-l descopere. Principiul pluteşte în aer. E expresia unei intense apropieri 
sufleteşti între popoare nu numai peste hotarele politice uşor de trecut, ci peste mări şi munţi 
despărțitori de rase, mai greu de trecut" ** (subl. ns.). 

Două aspecte putem remarca în acest text. Mai întâi e vorba de noutatea ideii de 
echivalență a culturilor - noutate în raport cu paradigma dominantă a culturii occidentale. În al 
doilea rând, Blaga pune în legătură această idee nu cu procesul de închidere a culturilor în 
singularitatea lor ireductibilă, ci cu acela de deschidere şi comunicare, de apropiere şi 
solidarizare a popoarelor. Recunoscând semnificația procesului de creştere a 
interdependenţelor dintre culturi, proces pe care îl va şi teoretiza mai târziu, Blaga nu îl 
concepe ca pe un fenomen de omogenizare a istoriei umane, ci ca expresie a unei noi unități 
care conservă şi încurajează diferențele. "Descentrarea" istoriei, pluralismul experienţelor 
spirituale şi comunicarea interculturală duc la revalorizarea diferenţelor şi la atenuarea 
etnocentrismelor negative şi agresive. 

"Unde avem de a face cu culturi în adevăr diferite, nu avem nici un drept să vorbim de 
superioritatea uneia față de cealaltă. Este o echivalență între cultura europeanului, a slavului, a 


negrului sau a chinezului; o echivalență în înţelesul că fiecare cultură trebuie judecată prin logica 


şi normele ei imanente". 


Pe aceeaşi pagină Blaga mai face o precizare: 

"Primatul unei culturi, care ne-ar obliga să judecăm prin valorile ei toate celelalte culturi, e o 
iluzie. Ca să surprinzi ritmul lăuntric ce determină structura şi formațiunile unei culturi, trebuie 
să te apropii de ea cu o oarecare feciorie sufletească, lepădându-te cu îndrăzneală de tot ce ai 
învăţat". 

Avem în textele de față un admirabil rezumat al problematicii pe care am discutat-o în 
acest capitol şi al noii paradigme pe care spiritualitatea contemporană o edifică. "E un crez ce 
deschide perspective şi dezmărgineşte cugetul”, îşi încheie Blaga articolul. Este linia de 
gândire a noului umanism. 

Despre ce fel de echivalență este vorba? În concepţia lui Blaga, similară ca sens unor 
poziţii contemporane asupra acestei probleme, este vorba de o echivalență antropologică a 
culturilor, nu de una istorică sau axiologică. Culturile sunt echivalente pe un plan metafizic- 
antropologic, adică, în relaţia lor cu absolutul unei realități pe care îl dezvăluie fiecare în mod 
relativ şi în forme specifice. Echivalenţa se manifestă pe două planuri la Blaga. Ea are un sens 
negativ: nici o cultură nu poate revela în mod absolut adecvat şi definitiv misterul, toate sunt 
relative; şi un sens pozitiv: toate culturile sunt tentative de a dezvălui structura de adâncime a 
lumii, ceea ce le dă îndreptățire şi legitimitate să existe în formele lor proprii. Echivalenţa 
antropologică nu le anulează diversitatea stilistică şi istorică. Vorbind de semnificația 
metafizică a culturii, de fapt de semnificaţia ei ontologică şi antropologică, Blaga afirmă şi 
suține următoarele teze: 

"Această semnificație conferă un rost, un tâlc, tocmai relativității produselor şi plăsmuirilor 
umane. Stilul nu poate fi absolut. Stilul absolut e o contradicţie in adjecto". 


"Privind stilurile, nu putem concepe deci o superioritate categorică a unuia față de altul şi nici 
vreo legătură, pe o unică linie ascendentă, între ele. Sub unghi metafizic stilurile sunt 
echivalente”. 


"Orice stil, fiind deopotrivă expresia unei revelări, ca şi expresia unei rezistențe active pe care 
ne-o opune misterul, nu poate fi decât un moment relativ în destinul creator al omului. A te fixa 
definitiv asupra unui anume stil, însemnează a-l substitui de fapt revelaţiei absolute”. 


"Orice fixare de țăruşul istoric al unui stil contrazice destinul creator al omului”.*% (toate 


sublinierile din textele citate aparțin lui Blaga). 

Ideea echivalenţei culturilor depăşea evident conştiinţa posibilă şi orizontul de 
aşteptare din veacurile anterioare. Secolul trecut a pregătit-o, descoperind istoric şi etnografic 
diversitatea. Secolul nostru a omologat-o teoretic. Este profund semnificfativă împrejurarea că 
în ultima sută de ani cele mai ample şi mai coerente filosofii asupra culturii sunt de fapt teorii 
asupra unităţii şi diversităţii culturilor. E un semn al timpului. 

Conştiința românească a dezvoltat ideea echivalenţei culturilor în mai multe planuri, 
consecință a faptului că principiul național, după cum arăta Iorga, a fost axul în jurul căruia s-a 
desfăşurat spirala istoriei noastre. Filosofia culturii elaborată de Lucian Blaga se înscrie, din 
momentul prefigurărilor sale şi până la dezvoltările sistematice, pe coordonatele umaniste ale 
acestei idei. Chiar fundamentele sistemului său de gândire intră în albia aceleiaşi semnificaţii. 
În centrul existenţei este plasat nu un principiu personalizat, ci unul "impersonal", "Marele 
Anonim" care nu privilegiază nici o cultură anume, toate fiind necesare şi complementare. 

Absolutul se dezvăluie fiecăruia în măsura în care 1 se şi ascunde. Toate culturile de pe 
circumferința umanului s-ar afla - cu diferențe fireşti între ele şi cu avansuri istorice sau 
stilistice pentru unele dintre ele, pe o anumită latură sau direcție -, în poziţii echidistante față 
de "centrul" metafizic al existenței. Echivalenţa în raport cu absolutul se traduce, pe planul 
existenţei umane, în diversitatea stilistică şi istorică a culturilor, adică diversitatea "unghiurilor 
de atac" pe care le experimentează culturile în raport cu existenţa. 

Deşi echivalente în vocația lor, culturile se diferenţiază şi se confruntă între ele pe 
temeiul unor criterii şi finalități particulare pe care istoria le aduce în prim plan la un moment 
dat. Dar nu în raport cu sisteme de referință absolute, imposibil de fixat într-un set de criterii 
explicite. Din nou trebuie să apelăm la cele două planuri conjugate: unul antropologic şi unul 
istoric. Pe primul plan avem de a face cu o echivalență a culturilor; pe al doilea plan, 
pragmatic şi funcțional, avem de a face cu inegalităţi de putere, competiţii valorice, mediatice, 
practice etc. 

Cum să împaci ideea echivalenţei culturilor cu faptul real că pe plan istoric ne izbim 
tocmai de inegalitatea dintre ele? Un răspuns posibil la această problemă se află în concepția 
lui D.D.Roşca. 

"Fiecare națiune ...este în principiu un rezervor de puteri creatoare de cultură originală", iar "a 
căuta să desfiinţezi - nu importă cum! - o naţiune este în ochii spiritului, adică pe plan de cultură, 
un rău absolut, deoarece faci să dispară din lume o posibilitate de creaţie originală..." "O 
concepţie ca aceasta nu preconizează suprimarea întrecerii între națiuni, ci formulează ca ideal 


de realizat egalizarea condițiilor acestei concurențe. Egalizarea condiţiilor nu şterge, ci 


dimpotrivă, scoate în just relief inegalitatea virtuţilor".** 


Inegalitatea performanţelor este pusă de filosoful român într-un raport necesar cu 
natura condițiilor în care se dezvoltă naţiunile şi deci, numai "egalizarea condiţiilor" în care se 
desfăşoară confruntarea axiologică dintre culturi poate oferi legitimitate acesteia. Dar stările 
de fapt diferă de cele cerute de starea de drept, mai ales că egalizarea condițiilor este o 
"idealizare", nicicând întâlnită în istoria reală. 

Ideea lui Blaga despre "echivalenţa culturilor” are în vedere tocmai sensurile de fundal, 
sensul antropologic şi cel axiologic (universalitate potențială), neglijând planul istoric, cel al 
sferei de influență şi răspândire a unei culturi. Se pare însă că, în epoca pe care o trăim, 
culturile nu se mai pot consola şi mulțumi cu această recunoaştere a echivalenței lor în 
principiu; ele aspiră în mod legitim să impună o altă ordine istorică a universalităţii, una în 
care toate cele patru sensuri ale relaţiei U/S să fie active şi reale. Universalitatea plenară le 
cuprinde pe toate patru. Shakespeare, de exemplu, a exprimat ipostaze exemplare ale condiției 
umane, modelul său de dramaturgie s-a impus treptat şi a fost asimilat în istoria culturii şi a 
spiritualității europene, valoarea estetică a operei sale este incontestabilă şi este validată 
comunicațional şi recunoscută pe mapamond. 

"Chestiunea răspândirii" se pune în termeni dramatici pentru cultura românească, după 
cum am arătat. Nevoia de comunicare şi dialog e cu atât mai imperioasă pentru o cultură 
națională cu cât ea ajunge să producă opere de nivel axiologic universal, care, în chip firesc, 
au un mesaj cu o mare deschidere semantică şi suportă lecturi, interpretări şi aprecieri diferite, 

altele decât cele de geneză, "legile difuziunii" nu pot fi ignorate. 


"Universalul, în acest sens actual, concret, practic, înseamnă: circulaţia internaţională cât mai 


intensă, pe cât mai multe planuri şi canale de difuziune".* 


Numai astfel valorile româneşti pot deveni "valori de circulație universală”. 
Reevaluarea importanței pe care o are aspectul comunicațional e în strânsă legătură cu 
insatisfacția pe care o trăieşte conştiinţa de sine a culturii române în privinţa acestei 
"chestiuni" pe care G.Călinescu o proclama de ordin secundar şi exterior. Problema e mult 
prea complexă pentru a o putea aborda aici în toate implicaţiile sale. De altfel, Călinescu 
însuşi revine, într-o conferință din 1947, asupra universalizării, operând perfect conştient cu 


isocierea celor două niveluri, fără a mai devaloriza tranşant "chestiunea difuziunii": 
d lor d luri, fă deval t t "chest difi 1 


în 

"Criza de universalitate este de fapt o criză optică, o criză de difuziune. Literatura noastră nu e în 
atenţia universului. De unde vine aceasta? Din lipsa de valoare? Nu, căci tocmai autorii noştri cei 
mai puţin valoroşi sunt traduşi în nenumărate limbi. Intrarea unei literaturi în conştiinţa 
universală se supune unor legi misterioase şi socotesc că orice-am face nu (se) poate suplini 
procesul natural. Cred însă că mecanismul e acesta. Prin atenţia îndreptată asupra unui popor 
dintr-o cauză oarecare, se naşte deodată interesul pentru soarta culturii acestui popor. Astfel 
curiozitatea pentru fenomenul slav a introdus literatura rusă în reflectorul atenţiei cosmice, de 
care acum beneficiază şi cele mai mărunte produceri. Catolicismul a răspândit literatura şi arta 
italiană, filosofia probabil cultura germană. Un prilej accidental duce la descoperirea unei 
culturi. E necesar însă ca în momentul descoperirii, respectiva cultură să pară a fi produs o formă 
de creaţie nouă. Aci unii fac obiecția: dar tocmai asta ne lipseşte, noutatea. Iată un lucru pe care 
nu-l putem şti. Noutatea e o chestiune de orizont, cum zic diltheyenii; surpriza poate veni 
oricând. (...). Cine îmi spune mie că peste un mileniu Iorga nu va apare (ca) un Confucius, iar 
Blaga un soi de Platon? Contaminările culturale pe care le constatăm azi devin fără însemnătate 
mâine când patina timpului descoperă o culoare nouă. Aşa cum pictura profită de patină, este o 
patină şi a literaturii. Neculce nu ştia că e scriitor. Limba noastră de azi va face deliciile secolelor 
de mâine şi vulgaritățile noastre vor deveni suave. Nu vreau să spun că proasta literatură se va 
face bună prin distanță, însă literatura bună pentru noi azi, căpătând adâncime, va avea fără 
discuţie o altă suprafață de percepţie. O literatură, o artă în general, nu cade în interesul cosmic 
decât când are un lung proces de dezvoltare. (...). Aşa se întâmplă şi cu culturile în general. 
Atenţia stârnită de un moment matur descoperă în intregime şi valorifică tot restul culturii şi 
totul pare nou. Aşadar, cultura noastră va deveni universală la timpul său, iar tânguirea că nu e 


universală pentru anume lipsuri iluzorii e fără temei".*" 


Din acest lung citat se poate vedea zbaterea lui Călinescu de a împăca universalitatea 
axiologică (indiferentă la oscilaţiile receptării) şi universalizarea efectivă, cea din urmă aflată 
suferință pentru cultura română. Călinescu amestecă aici "chestiunea difuziunii” cu 
variabilitatea istorică a receptării şi a orizontului de aşteptare, proiectând universalizarea 
operelor româneşti în viitor pentru a linişti conştiinţa nefericită a acestei culturi, frustrată azi 


Adrian Marino, op.cit., p.40. Pentru argumentarea poziţiei de principiu a autorului asupra întregului complex 


problematic al relaţiei dintre universal şi specific, vezi pp.3 1-63. 

G. Călinescu, Aproape de Elada, Selecţie şi comentarii de Geo Şerban, Revista de istorie şi teorie literară, 


Supliment anual, nr. 2, Colecţia "Capricorn", 1985, pp. 87-89. 

de faptul că beneficiază de o "suprafață de percepție" limitată, sub potențialul ei spiritual, 
dacă ne-am conduce numai după considerente strict axiologice. 

Participarea la schimbul mondial de valori reprezintă o necesitate vitală pentru 
metabolismul unei culturi, care trebuie să asimileze, pe de o parte, valorile autentice din 
spațiul universal, iar pe de altă parte, să-şi promoveze în acest spațiu operele sale de substanţă, 
cele care-i exprimă identitatea spirituală. Slaba noastră prezență în mediul cultural 
internațional ţine şi de deficienţa strategiilor de promovare, de faptul că nu avem instituții 
specializate în difuziunea şi afirmarea valorilor româneşti. Deşi s-ar părea că ne aflăm doar în 
faţa unei impotenţe "administrative", adevărul este că sursa acesteia ține de o anumită 
concepție naivă şi depăşită cu privire la modalitățile în care se poartă astăzi "războiul 
informațional" şi competiția valorilor în universul comunicaţional mondial. 

Ideea echivalenţei culturilor se regăseşte, în exprimări diferite, la mulți gânditori 
aparținând unor culturi numite îndeobşte periferice sau de frontieră. Se pare că, fiind 
confruntați mereu cu inegalitățile de putere dintre culturi şi cu diferențele de tratament 
mediatic - practici mai vizibile pentru cei situați în zonele de interferență culturală - aceşti 
gânditori au formulat teza echivalenţei culturilor în răspăr cu o strategie de promovare ce este 
înclinată să acorde supremație altor criterii decât cele ale spiritului. Această sensibilitate 
deosebită ţine şi de statutul geopolitic al acestor culturi, de faptul că receptorii şi creatorii din 
aceste zone se află în permanent contact cu "alţii", cu non-europenii, cu alte tipare de cultură, 
cu alte sisteme de valori. 

Culturile au destinul popoarelor care le produc. Iar egalitatea în drepturi, postulată la 
nivel politic şi formal, nu înlătură “inegalitățile de puteri şi însuşiri”, ca să reluăm formularea 
lui D. D. Roşca. Complexul neuniversalizării este trăit cu intensitate de întregi zone culturale, 
ce se văd marginalizate în tabloul de valori pe care-l impun mediile ce controlează câmpul real 
al "universalităţii”. Exponenţi ai unor culturi de frontieră, mulți gânditori din Europa 
"periferială" (din spațiul răsăritean sau din cel iberic, cu prelungiri în aria latino-americană) au 
intuit şi au formulat în termeni dramatici această problematică, fiind şi cei care au 
conştientizat mai acut relativitatea şi limitele modelului occidental de cultură. Curentele de 
idei ce au marcat în epoca modernă evoluţia culturilor din ariile amintite au fost direct şi total 
angajate față de problema identităţii naționale. Modernizarea a reprezentat pentru aceste 
culturi un test al capacităţii de a se adapta şi asimila noile orizonturi ale spiritualității 
occidentale, dar şi un test al forței lor interioare de a-şi păstra identitatea în faţa unor vădite 
intenții de dominație culturală. Să amintitm aici doar reacția patetică a unor gânditori spanioli 
care se delimitau cu atâta fervoare de modelul occidental încât cereau nu imitaţia acestuia, ci 
"hispanizarea" lui. Într-o atare atmosferă intelectuală a devenit emblematic strigătul disperat 
al lui Unamuno, de la începutul secolului XX, în faţa modelului logocentric şi tehnicist 
occidental: "Oare nu se poate trăi şi muri, mai ales muri, muri liniştit, chiar şi rămânând în 
afara acestei culturi?“ **? Iată interogaţia care sfâşie şi azi conştiinţa multor culturi şi societăţi. 
Fiecare cultură răspunde la această întrebare pe cont propriu. 


452. f : : 
Miguel de Unamuno, Despre europenizare, în vol. Eseişti spanioli, Bucureşti, Editura Univers, 1982, p.185. 

